
Pirma knyga 
ISKILIMAS 


1. DU POLITIKAI 


Tą kovo šeštąją praeiviai ilgai lydėjo akimis neštuvus, kuriuo- 
se senatorius Varonas vyko į Sirijos, Romos imperijos provinci- 
jos, gubernatoriaus rūmus. Prieš porą dienų, kai naujasis guber- 
natorius Cejonas iškilmingai perėmė savo valdžios ženklus — 
kirvius ir rykščių ryšulėlį, visi pastebėjo, jog senatorius Varonas, 
galingiausias Žmogus provincijoje, nedalyvavo tose iškilmėse. 
O dabar, pavėluotai jam atsilankant, visas Antiochijos miestas 
kuždėjosi, kaip jis susigiedos su naujuoju gubernatorium. 

Buvo šviesus, gana šaltokas pavasaris, nuo kalnų pūtė gaivus 
vėjas. Neštuvai pasuko į ilgą ir puošnią pagrindinę miesto gatvę. 
Senatoriaus Varono putniomis lūpomis nuslydo šypsena, kai jo 
įgudusi akis pastebėjo, jog priešais daugelį vyriausybinių pastatų 
ir dideles parduotuves stropūs valdininkai ir miestiečiai jau buvo 
suspėję išstatyti naujojo gubernatoriaus biustus. Iš savo greitai 
nešamų neštuvų jis tolydžio į juos žvalgėsi. Ant konvulsingai 
laiko jau bus praėję, kaip jis, va lyg dabar, regėjo tą galvą pasku- 
tinį kartą? Dvylika, ne, trylika metų. Tada jis tam veidui buvo 
kupinas atlaidžios paniekos. Tada jis pats, Varonas, turėjo aukštą 
vietą. Imperatorius Neronas jį paikino, o tas Cejonas, nesugebė- 
jęs tapti imperatoriaus bičiuliu, nors ir aukštos kilmės, didingo 
titulo, buvo neįtakingas ir amžinai.baiminosi, kad vieną gražią 
dieną užsikaprizinęs imperatorius jo nepavarytų šunims šėko 
pjauti. Šiandien genialusis Neronas dūlėja po žemele. Jo vietoj 
Palatine sėdi imperatorius Titas, siauro akiračio valdininkai ir 
kariškiai valdo imperiją, o nupiepęs, visų niekinamas menkysta 
Cejonas šauniai daro karjerą, kuriai jis skirtas nuo pat gimimo. 
Taigi dabar jis, imperijos atstovas, gubernatorius, valdo šią 
turtingą, didžiulę provinciją Siriją, kurioje jis pats, Varonas, 
gyvena kaip privatus asmuo. Privatus asmuo, nes jis jau seniau- 
siai išbrauktas iš senato sąrašų, 0 jeigu žmonės aplinkui dar tebe- 
šaukia: „Tegyvuoja šviesiausiasis senatorius Varonas! — tai 
tik paprasčiausiai iš mandagumo. 

Ir vis dėlto net dabar, apžiūrinėdamas naujojo gubernatoriaus 
biustus, Varonas tebejautė tą pačią lengvą, geraširdiškumu nus- 
palvintą panieką, kurią jis, Cejono vienmetis, šiam puoselėjo jau 
nuo vaikystės. Lucijus Cejonas buvo kilęs iš senos, turtingos ir 
kilmingos giminės, jam netrūko gabumų. Tik senos kvailos istori- 
jos palikta dėmė tebeteršė jo giminės reputaciją: vienas iš Cejo- 
nų, Lucijaus prosenelis, prieš septyniasdešimt vienerius metus 
kautynėse su kažkokiu Arminijum pirmasis metė ginklus, ir Luci- 
jus iš pat mažens įsivaizdavo būsiant jo pareigą nuplauti tą šeimos 
vardą teršiančią dėmę. Tas išdžiūvęs, bekraujis berniūkštis, 
būdamas vos dešimties dvylikos metų, stengėsi savo veidui ir 
laikysenai suteikti didingą, orią pozą ir, nors silpnokos sveikatos, 
liguistu išdidumu norėjo pranokti draugus. Tačiau dėl šito pri- 
verstinio šaunumo draugai su dar didesniu pasitenkinimu traukė 
jį per dantį. Kaipgi jį pravardžiavo tada mokykloje? Senatorius 
Varonas suraukė antakius, stengėsi iš paskutiniųjų prisiminti, 
bet anoji Cejono pravardė taip ir liko užmarštyje. 

Po tokios daugybės metų ir šitaip pasikeitus aplinkybėms bus 
ne taip jau paprasta susitikti su mieluoju Cejonu. Varono santy- 
kiai su Sirijos provincijos vyriausybe buvo gana sudėtingi. Gu- 
bernatoriaus rūmuose jis, romietis Varonas, buvo tebelaikomas 
pavojingiausiu dabartinio Romos režimo Sirijoje priešininku. 
Kaip visa tai susiklostys valdant Cejonui, kuris, be abejo, neuž- 
miršo anuomet Varono jam rodomos gailestingos ir priešiškos 
paniekos. 

— Tegyvuoja šviesiausiasis senatorius Varonas! — griaudėjo 
iš visų pusių. Varonas liepė plačiau praskleisti neštuvų užuolaidas 
ir išsitempė, kad smalsi minia galėtų geriau matyti jo pilną įdegu- 
sį veidą su aukšta kakta, didele lenkta nosimi ir putniomis lūpo- 
mis. Ta visuotinė pagarba jį taip maloniai kuteno. Jis jautėsi 
aukščiau už naująjį imperijos atstovą. Iškilti čia, Antiochijoje, 
daug svarbiau nei būti numylėtiniu Romos Palatine. Šiandieninėje 
Flavijų, Tito Romoje tereikia kilmės ir pinigų, daugiau nieko. 
Čia, Antiochijoje, toje nepasitikinčioje, irzlioje graikų, sirų, 
žydų tautų maišalynėje, visą laiką turi imponuoti savo darbais ir 
asmeniniais laimėjimais, kiekvieną dieną pelnyti tos neramios 
šimtatūkstantinės minios palankumą. Šitie Rytai pavojingi, kaip 
tik todėl Varonas juos ir mylėjo. Jam pavyko prasimušti Sirijoje. 
Šiandien jis, kaip reali jėga, nors ir nesiremianti jokiomis sutar- 
timis bei privilegijomis, gali akis į akį susitikti su Romos impera- 
toriaus atstovu.. 

Pagaliau štai ir gubernatoriaus rūmai. Vestibiulyje tarp nau- 
jojo valdovo valdžios ženklų, konsulo skiriamųjų ženklų ir 

rykščių ryšulėlių, jau stovėjo skrynios su jo prosenelių vaškinė- 
mis statulėlėmis; viena iš jų, vaizduojantį Cejono giminę suteršu- 
sį prosenelį, buvo pridengta. Gubernatorius Cejonas tikriausiai 
nedrįso atsiteisti Varonui už tai, kad šis nedalyvavo valdžios 
priėmimo ceremonijoje. Jis pats atėjo į sausakimšą salę. Visų 
akyse jis apkabino ir pabučiavo buvusį senatorių; mažas, liesas 
žmogelis apkabindamas kažkaip juokingai pakibo ant stotingo 
Varono; visų ausis pasiekė plonas, gaižus balsas, kuriuo jis išreiš- 
kė savo džiaugsmą, kad vėl sutiko taip gerai atrodantį jaunystės 
bičiulį. Paskui jis kuo nuoširdžiausiai nusivedė jį į savo kabinetą. 

Ten abudu ponai susėdo vienas priešais kitą. Gubernatorius 
Cejonas, mažylis džiūsna, sėdėjo it mietą prarijęs plačiame rytie- 
tiškame krėsle, kurio tik pusę teužėmė, ir, vienos rankos nagais 
trindamas kitos delnus, skvarbiomis akimis mandagiai žiūrėjo 
į Varono veidą. „Šioje nusususioje Antiochijoje, — galvojo jis, — 
senuką Varoną, atrodo, kai kas dar tebelaiko asmenybe. Bet kas 
gi jis toks? Visiškai puolęs žmogelis. Romoje jis — tuščia vieta. 
Išgirdę jo vardą, romėnai beprisimena jį kaip per miglą: „A, Va- 
ronas! Ar tai ne tas, kurį imperatorius Vespasianas dėl kažkokio 
skandalo išbraukė iš senatorių sąrašų? Dabar, sako, jis daug 
pinigėlio užsikalė Sirijoje“. Galimas daiktas, ir iš visų popierių 
matyti, kad jis dar turi įtakos valdovams anapus sienos. Bet kas iš 
to? Koks nuopolis kadaise senate sėdėjusiam romėnui trainiotis 
apie čionykščių vadų, žynių ir šeichų su jų apgailėtinais karališ- 
kais titulais kiemus! Bet ir čia mes jam prikirpsim uodegą. Mano 
pirmtakas buvo per daug ištižęs. Kitaip tas avantiūristas Varonas 
nekiurksotų taip įžūliai priešais mane. 

Mat Varonas be jokio pagarbumo sėdėjo ant sofos, rytietiškai 
sukryžiavęs kojas, o jo veide žaidė meili, tiesiog nuoširdi mina. 
Jis puikiausiai skaitė jo mintis. Žinojo, kad tas jį niekina ir vis 
dėlto slaptai prisibijo. Tai jam teikė piktoką pasitenkinimą. Taip, 
jis čia sėdi ir, niekindamas šiendieninių valdovų Flavijų valią, 
drįsta tęsti dar imperatoriaus Nerono pradėtą susitaikymo su 
Rytais politiką. Jis atstumtas. Vespasianas jį kažkokia gėdinga ir 
juokinga dingstim išbraukė iš senato sąrašų. Bet jie tuo nieko 
nelaimėjo. Jis papraščiausiai tebevaro savo senąją susitaikymo 
politiką jau ne iš Romos, o iš savo valdų Sirijoje, ir naujieji val- 
dovai su savo griežtais, romėniškais valdymo metodais negalėjo 
jo paguldyti ant menčių. Smulkiems valstybių, esančių tarp Ro- 
mos imperijos ir Partos, karaliukams, miestų valdytojams, aukš- 
tiesiems žyniams Romos atstovas buvo ne Antiochijos gubernato- 
rius, O jis, Varonas. Jam jie rodė savo pagarbą ir meilę, kuria 
čia, Rytuose, anksčiau naudojosi dingęs imperatorius Neronas. 

Varono išsikovota valdžia buvo nematoma, bet tvirta ir nepajudi- 
nama. Sirijos, Romos provincijos, vyriausybė būtų mielai Varono 
atsikračiusi, nes savo pretenzijomis jis buvo jiems įsiėdęs iki 
gyvo kaulo, bet verkiant reikėjo jo pagalbos ir tarpininkavimo, 
kad galima būtų išvengti nepaliaujamų kovų su kaimyninėmis 
valstybėmis. 

Varonas sau vienas šypsojosi, matydamas tą it mietą prarijusį, 
purpurine gubernatoriaus toga apsitaisiusį žmogystą. Galimas 
daiktas, savo naujiems valdiniams šis Romos atstovas pasiro- 
dys valdingas ir gailingas, bet jis, Varonas, jo blyškiame, tarpais 
džiovos raudoniu nuspalvintame veide matė netikrumą. Jis paste- 
bėjo, kiek reikia pastangų Cejonui išlaikyti tokią pozą; dar 
nė neturi visų penkiasdešimties metų, o jau atrodo kaip tikras 
senis, išsekintas nuolatinių pastangų prasimušti, nuplauti to 
nelaimingo senolio gėdą. Tai matydamas Varonas pajuto beveik 
linksmą užuojautą. „Vargšas Cejonai,— mąstė jis, — vargšas mo- 
kyklos drauge! Manęs tu nenustebinsi, manęs taip lengvai nepa- 
imsi“. O Cejonas taip galvojo: „Ir sekasi gi tam Varonui! Gyvena 
kaip inkstas taukuose tuose pašvinkusiuose Rytuose, o tu plūkie- 
si, neriesi iš kailio dėl imperijos reikalų“. 

Taip juodu tik galvojo, nors Varonas jau seniai pradėjo 
sklandų pokalbį. Jis džiaugiąsis, gražbyliavo Varonas, Cejono 
garbe ir laime, jog gavo tokią pelningą vietą. Tik gaila, kad jį 
paskyrę į tokią velnioniškai sunkią provinciją. Mat Sirija gali ir 
stipriausią vyrą parklupdyti. 

— Apskritai, — užbaigė jis ir bičiuliškai šyptelėjo, tarsi pa- 
tapšnodamas pašnekovui per petį, — apskritai džiaugiuosi, kad 
aš esu privatus asmuo, 0 jūs — gubernatorius. 

„Vadinasi, jis neužmiršo,— patenkintas pagalvojo Cejonas,— 
kad jį ištėškė iš senato.“ 

— Girdėjau, — tarė jis linksmai, — kad jūs čia anaiptol nesė- 
dėjote sudėjęs rankų. 

— Žinoma, ne,— maloniai atsakė Varonas.— Ne tokie jau 
mes iškaršę, kad kiurksotume sau tyliai be darbo. Po truputėlį 
užsiiminėdamas politika, rūpindamasis kultūra, taip ir stumi 
savo laiką. Beje, visiškai ne paslaptis, kad mano širdis priklauso 
Rytams.— Ir susimąstęs, tiesiog susirūpinęs pridūrė:— Žinoma, 
jums, Cejonai, savo kūnu ir krauju tikram romėnui, tie painūs, 
chaotiški Rytai, galimas daiktas, bus ne prie širdies. Kai su jais 
nėra vidinių ryšių...— jis gūžtelėjo pečiais ir vidury sakinio 
nutilo. 

Cejonas, sėdėdamas sustingęs lyg iš vieno kaulo, vėl pabraukė 
ienos rankos nagais per kitos delnus. Raudonos dėmės jo blyš- 

kiuose prakauliuose skruostuose dar labiau išryškėjo, jis šnairo- 
mis dėbtelėjo į Varoną ir tarė sausu, gergždžiančiu balsu: 

— Tvirtinti sienas, diegti romėnišką dvasią ligi paties Eufrato 
ir nieko svetima neįsileisti iš anos pusės. Kas aiškiai turi šį užda- 
vinį prieš savo akis taip, kaip aš, galimas daiktas, tą vidinį ryšį 
su žmonėmis ir daiktais atras lengvai.— Ir jis, stengdamasis 
sušvelninti savo balsą, lyg tarp kitko pridūrė: — Man labai gaila, 
mielas Varonai, kad, romanizuodamas mūsų Rytus, turėsiu atsisa- 
kyti jūsų paramos. 

— Nejaugi? — nusistebėjo Varonas.— Argi kaip žmogus, 
kuris už savo pečių neturi jokios armijos, aš mažai pasidarbavau 
šioje srityje? 

— Be abejonės,— mandagiai sutiko gubernatorius.— Jūs 
daug prisidėjote diegdamas šioje provincijoje romėnų ir graikų 
kultūrą. Deja, bet jūs, kaip nė vienas kitas romėnas, čia visa 
užkrėtė ir Rytų dvasia. 

— Teisybė,— patenkintas įsiterpė Varonas. 

— Matote, mielasis,— kalbėjo toliau Cejonas,— dėl to mes 
ir atsargūs, tai mums nepatinka. Ir, be abejo, — pridūrė jis su 
aiškia pykčio gaidele balse, — kai kuriais atvejais, jei prašyčiau 
jūsų patarimo, jums tektų eiti į konfliktą su savo paties sąžine. 
Kaipgi nepaliaujamuose mūsų vaiduose su Rytais tartum geras 
romėnas man galėtų patarti žmogus, kuris yra ne tik Romos pilie- 
tis, bet kartu ir partų didžiojo kunigaikščio valdinys bei Edesos 
valstybės pilietis! 

„Jis gerai pasiruošė,— prisipažino pats sau Varonas,— iš- 
šniukštinėjo visus popierius apie marie. Jis vis tebėra mano senas, 
geras priešas. Tikriausiai jis ir pasirinko Siriją, o ne kitą provin- 
ciją vien todėl, kad aš čia.“ 

Cejonas, tardamas paskutiniuosius žodžius, dar daugiau išsi- 
tempė. Varonas jį nužvelgė. „Aš lengvai su juo susidorosiu,— 
džiūgavo jis.— Jis buvo ir liks menkysta. Žinoma, kaip tik tokie 
menkystos per savo dirbtinį šaunumą susižavi staigiu smurtu, 
kuris gali sukelti nenumatytų pasekmių.“ Ir staiga jis vėl prisimi- 
nė pravardę, dėl kurios bergždžiai visą laiką laužė galvą. Tampu- 
kas! Na, žinoma, Tampukas! Taip jie mokykloje pravardžiavo 
Cejoną, nusižiūrėję į medines lėles, naudojamas per saturnalijas. 
Kiek būdavo juoko, kai, patraukus rankenėlę, tos lėlės judindavo 
rankas ir kojas, išsitempdavo ir vėl sugniuždavo. Kaip tik todėl 
jie Cejoną taip ir pravardžiuodavo, šaipydamiesi iš jo pastangų 
pranokti save. | 

Varonas nudžiugo, prisiminęs Cejono pravardę. Jis nekalbėjo 
apie politiką. Ėmė smulkiai klausinėti gubernatorių apie jo asme- 


8 


ninį gyvenimą, jo nuotaikas. Paaiškėjo, jog Cejonas baiminosi, 
kad jam nelengva bus pritapti prie to laukinio Rytų miesto pasau- 
lio. Dafnė, Antiochijos priemiestis, kuriame stovėjo daugumos 
aristokratų ir turtuolių vilos, vietovė, turinti blogą reputaciją 
visame pasaulyje dėl savo begėdiškos prabangos, buvo ne itin 
maloni kaimynystė stoikų pažiūrų besilaikančiam Romos valdi- 
ninkui. 

Pirmas buvusio senatoriaus vizitas gubernatoriui iš tikrųjų 
gana ilgai užtruko. Tačiau Cejonas užlaikė Varoną ir vėl užmezgė 
pokalbį politine tema. 

— Sakykite, mielas Varonai,— paklausė jis,— nejaugi ir 
dabar, kai vyriausybės rūmuose sėdi ne koks svetimas, o aš, jūs 
drumsite vandenį dėl mokesčių Edesos dalinių apžiūrai? 

Mat Edesos mieste, to paties vardo formaliai nepriklausomos 
karalystės, esančios anapus Eufrato, sostinėje stovinčio romėnų 
garnizono išlaidas pagal sutartį turėjo padengti pati Edesa. Bet 
Romos gubernatorius, be viso to, rinko dar atskirą mokestį 
Sirijoje kasmetinei „anapus sienos esančių dalinių apžiūrai“. 
Antiochijos valstybinio iždo valdininkai buvo tos nuomonės, kad 
Varonas, kaip Sirijos, Romos imperijos provincijos, pilietis, 
turįs mokėti tą „inspekcinį“ mokestį. O Varonas teigė, jog jis jau 
mokąs pinigus kaip Edesos pilietis, ir tos papildomos lėšos jam 
būtų dvigubas apmokestinimas. Čia svarbu ne tie šeši tūkstančiai 
sestercijų, nieko nereiškiančių nei jam, nei valstybės kasai, o 
pats principas. Antiochijos vyriausybė piktinosi, kad šis didelis 
ponas Varonas, išguitas iš Romos, tačiau vis tebesinaudojantis 
jos piliečio teisėmis, drumstė vandenį valdžios panosėj, nes dėjo- 
si tai Romos, tai Mesopotamijos kunigaikštysčių valdiniu. Kaip 
tik dėl tų mokesčių tarp Sirijos vyriausybės ir Varono nuo senų 
laikų vyko mandagus ir nuožmus ginčas. 

Štai ir dabar Varonas išklojo senas pažiūras, kurias gubernato- 
rius žinojo iš dokumentų. Toks dvigubas apmokestinimas esąs 
neleistinas ne tik teisės požiūriu, bet pavojingas ir politiškai: 
šitaip būtų pabrėžtas dviprasmiškas, Edesai priešiškas tenykščio 
IOMėnų garnizono buvimas. 

Gubernatorius kantriai klausėsi tų ilgų ir nuobodžių išvedžio- 
jimų. 

— Visa tai labai puiku, — pagaliau prabilo jis draugiškai, — 
bet dabar, kai šiuose namuose sėdi bičiulis, aš, jumis dėtas, vis 
dėlto gerai pagalvočiau, ar nevertėtų jums atsisakyti Mesopota- 
mijos ir Partos karalystės pilietybės. Tada jums vėl turbūt atsi- 
rastų galimybė atgauti savo buvusią padėtį Romoje. 

Varonas sukluso. Šaunus dalykas, kad žmogelis jau dabar, 

per pirmąjį susitikimą, taip neriasi iš kailio. 

— Kąjūs turite omeny? — paklausė jis be jokių užuolankų.— 
Ar tai, kad ketinama vėl mane priimti į senatą? 

Cejonas suprato, kad jis pernelyg greitai parodė pašnekovui 
savo palankumą ir, nutaisęs oficialų, sausą balsą, pamėgino nusta- 
tyti deramą nuotolį. 

— Aš, tiesą pasakius, — prisipažino jis, — paminėjau tai Pala- 
tine, ir man susidarė įspūdis, kad tie mano žodžiai nenuėjo negir- 
domis. Žinoma, — pasiskubino jis pridurti, — tvirtai žadėti aš 
negaliu. Bet siūlau rimtai apsvarstyti mano žodžius. 

Varonui nelengva buvo paslėpti savo džiaugsmą. Vadinasi, 
tie imperatoriškieji Flavijai, tie nekenčiamieji iškilėliai suprato, 
kad be jo Rytuose jie toli nenueis. Vėl jį nori įrašyti į senato 
sudėtį. Malonu iš jų pusės. Bet Varonas ne toks žmogus, kad kibtų 
ant tokio kvailo kabliuko. Prisivilioję į Romą, po trejeto mėnesių 
jį antrą kartą iš ten ištėkštų, bet šįsyk būtų daug gudresni ir su- 
murkdytų galutinai. Romos senatorius! Koks pigus jaukas! Ir dėl 
to jis turįs paaukoti visa, ką su tokiu vargu čia pasiekė, niekais 
paversti savo pastangas sulydant Rytus su Vakarais ir bendradar- 
biauti su nelanksčiais naujaisiais politikais, kurie visą imperijos 
svorį nori perkelti į Vakarus ir atsitverti siena nuo Rytų? Ačiū, 
mielieji ponai! Jau geriau aš liksiu „Edesos karaliaus pusbroliu“ 
Geriau būsiu „Partos didžiojo karaliaus bičiulis" negu „Jo Šviesy- 
bė“ Romoje. 

Jis padėkojo gubernatoriui už pastangas ir triūsą dėl jo reika- 
lų Romoje. 

— Tikiuosi, — atsakė Cejonas jau kur kas šiltesniu tonu,— 
kad čia mes greitai surasim bendrą šneką. 

— Ir aš tikiuosi, — tarė Varonas, tik dabar jo sausas tonas 
nuskambėjo kaip atsisakymas. 

Cejonas nusprendė, kad pats laikas pažiūrėti į šią problemą ir 
iš kitos pusės. 

— Mes tiesiog privalom,— ėmė aiškinti jis, — baigti tarpu- 
savio kivirčus. Pagalvokite, mielas Varonai, kaip būtų nemalonu, 
jei kurią dieną man tektų griebtis prieš jus priemonių. 

— Taip, mielas Cejonai,— sutiko Varonas, perdėtu mandagu- 
mu paslėpdamas pašaipą dėl tokio tuščio grasinimo,— tai būtų 
nemalonu mums abiem. Mat turint omeny reputaciją, kuria teisė- 
tai ar neteisėtai naudojasi mano kuklus asmuo Mesopotamijos 
valstybėse, tokios priemonės praktiškai vargu ar pavyktų be 
brangios karinės ekspedicijos. Ir koks gi geriausiu atveju laimi- 
kis? Prestižas. Bet kiek aš pažįstu Palatino ponus, jie nelabai linkę 
dėl prestižo švaistytis pinigais. 

Jis atsistojo, Žengė prie pat gubernatoriaus ir familiariai uždė- 
jo jam ant peties ranką. 

— O gal turiu suprasti jūsų žodžius kaip ultimatumą? — 
paklausė jis taip įžūliai šypsodamasis, jog Cejonas iš karto atspė- 
jo pašnekovo mintis: „Tampukas“. Kadangi Cejonas taip nėrėsi 
dėl jo iš kailio, Varonas pamanė, jog jis galįs sau leisti Cejoną 
laikyti nebe Romos ir tam tikros idėjos atstovu, o tik Tampuku, 
mokyklos draugu. 

Ilgainiui paaiškės, jog tai buvo klaida ir jis negalėjo to sau 
leisti. Bet šiuo metu Cejonas pasitenkino nežymiai išlaisvindamas 
savo petį nuo tokio intymaus prisilietimo ir mandagiai atsakė, 
kad jo žodžiai tėra tiktai draugiškas siūlymas, o anaiptol ne 
ultimatumas. Pagaliau juodu, pasikeitę dar keliais nereikšmin- 
gais meiliais žŽodeliais, atsisveikino. 

Varonas išėjo iš vyriausybės rūmų lengvu, tvirtu žingsniu, 
atleido palydovus su neštuvais ir gražiomis Antiochijos gatvėmis 
patraukė pėstute. Pastaraisiais metais jis kartais pasijusdavo esąs 
jau nebe pirmos jaunystės. Bet šiuo metu jis jautėsi žvalus kaip 
berniūkštis. Jo priešai, tie Flavijai, užkardami ant sprando Cejo- 
ną, jam padarė didžiausią paslaugą. Varonas džiaugėsi, kad jo 
taip nekenčiama blaivi, militaristinė, netoliaregė Roma atsidūrė 
prieš jį kaip tik šio Cejono asmenyje. Bus smagi kova, galvoja 
jis. Geras senasis Tampukas! 

Ir jis iš anksto jautėsi nugalėtoju. 


2. EDESOS MIESTAS 


Švytėte švytėjo baltas ir ištaigingas, ant kalvų įsikūręs Edesos 
miestas, to paties vardo karalystės sostinė, pati šiauriausia iš 
didesnių Mesopotamijos gyvenviečių. Su savo šventyklomis 
ir kolonų salėmis, su savo cirkais, teatrais, maudyklėmis ir 
sporto mokyklomis iš tolo Edesa atrodė tikras graikų miestas. 
Bet miesto viduje retai tepamatydavai graikišką užrašą, retai 
teišgirsdavai graikišką žodį. Jos gyventojai buvo visokiausių 
tautų — sirų, babiloniečių, armėnų, žydų, persų, arabų — maiša- 
lynė, ir tiktai pastatai priminė graikų bei romėnų kultūrą. 

Į pietus nuo Edesos plytėjo stepė. Tačiau pats miestas, turįs 
Pakankamai vandens ir žydintis, glaudėsi prie Skirtos, „Šoklės“ 
upės, o iš kalnų, skiriančių Tarpupį nuo Armėnijos, atlėkęs 
vėjas jo orui teikė gaivos ir tyrumo. 

Edesoje kryžiavosi daugybė kelių. Tai buvo turtingas miestas. 
Per jį arabai ir indai prekiavo prieskoniais, kvepalais, taip 

pat didelę prekybos dalį sudarė perlai ir brangios šilkinės 
medžiagos. Ypač plačiai ji garsėjo savo gražiais pastatais. Iš 
tolimiausių kraštų vykdavo žmonės pasižiūrėti senos Taratės 
šventyklos su pajuodavusiu bronziniu deivės atvaizdu ir jos 
keistais priapiniais simboliais, taip pat Mitros šventyklos, uni- 
versiteto, bet pirmiausia Labirinto, kairiajame Skirtos upės 
krante riogsančioje uoloje iškirsto milžiniško urvo su šimtu 
siaurų, susipynusių, be galo išsišakojusių koridorių, galerijų, 
olų ir laiptų. 

Edesos miesto įkūrimo datą slepia žila senovė. Seniau ji 
buvo vadinama Osroena, liūtų miestu. Čia viešpatavo hetitai, 
asirai, babiloniečiai, armėnai, makedoniečiai. Galiausiai prieš 
trejetą šimtų metų čionai įsibrovė arabai, kurie išsilaikė iki 
šiol. Dabar Edesai, mažai buferinei valstybėlei tarp Romos ir 
Partos, grėsė nuolatiniai pavojai. Tačiau miestas dėl savo neutra- 
lumo turėjo ir didžiulės naudos; jis pelningai neutralumą parda- 
vinėjo nesibaigiančiuose abiejų didžiųjų valstybių karuose tai 
vienai, tai kitai pusei. 

Edesos kunigaikščiai arabai, savo širdyje visada likdami 
arabais, visomis išgalėmis puoselėjo aramėjišką kultūrą, kuri 
šioje žemės dalyje buvo laikoma pati aukščiausia. Edesos 
universitetas, be abejo, buvo geriausias visame Tarpupyje ir 
kartais galėjo konkuruoti netgi su Antiochijos aukštąja mokykla. 

Miestas turėjo daugybę šventenybių ir garbino daugelį 
dievų, iš kurių vyriausia buvo deivė Taratė, dar vadinama 
Sirijos deive; jai buvo skirtas miesto tvenkinys su raudonomis 
žuvimis. Be jos, žmonės dar garbino dievą jautį Labirą, Labirinto 
dievybę, ir kitus senuosius Asirijos dievus: dievą-liūtą ant 
kalno, didįjį Belą ir Nebu, persų dievą Mitrą, arabų Žvaigždžių 
dievus Aumą, Azisą, Duzarį, taip pat graikų bei romėnų dievybes. 
Ir žydų dievas Jahvė turėjo savo sekėjų; net jo vienatinis sūnus, 
vardu Kristus, tai yra „pateptasis“, čia jau buvo radęs savo 
išpažinėjų. 

Daug dešimčių tūkstančių baltaodžių ir rudaodžių žmonių 
gyveno gražiajame mieste: arabų kunigaikščiai ir jų patarėjai, 
graikų ir sirų pirkliai bei žemvaldžiai, persų astrologai, žydų 
amatininkai ir mokslininkai, be to, dar Romos garnizono karinin- 
kai ir kareiviai. Beveik nepaliaujamu srautu per miestą traukė 
beduinų karavanai. Šioje begalinėje tautų maišatyje knibždėte 
knibždėjo visokiausių vergų. Visi tie baltaodžiai, juodaodžiai, 
rudaodžiai žmonės su savo galvijais, kupranugariais, avimis, 
ožkomis, šunimis gyveno, kvėpavo, kuitėsi vienas prie kito, 
kalbėjo daugybe kalbų, kiekvienas savaip garbino devynias 

galybes dievų, kartu valgė, gėrė, miegojo, prekiavo, tuokėsi, 
kivirčijosi ir vėl taikėsi; nė vienas nebūtų galėjęs gyventi be 
kito, iš esmės kiekvienas džiaugėsi turėdamas kaimynystėje 
kitus, ir visi didžiavosi savo Edesos miestu, gražiausiu ir mie- 
liausiu visame pasaulyje. 

Edesos valdovas buvo karalius Malukas, jau penktas tuo 
vardu, jo kancleris—Šarbilis, vyriausiasis Taratės žynys; Romos 
garnizono komendantas buvo pulkininkas Frontonas. Tačiau 
tikrasis Edesos valdovas buvo senatorius Varonas. 


3. PUODŽIUS TERENCIJUS 


Tarp daugybės Varono įkurtų Edesoje įmonių buvo ir kerami- 
kos fabrikas, kurį jis įrengė Raudonojoje gatvėje vienam savo 
„globotiniui“, puodžiui Terencijui. O tas Terencijus Varono 
globotiniu vis buvo vadinamas ne dėl ko kita, tik dėl savo 
prisirišimo, nes jis jau seniausiai buvo pelnęs gerą padėtį bei 
vardą visuomenėje ir jam nereikėjo jokios globos. Jis netgi 
iškopė į Edesos puodžių gildijos seniūnus. 

Jo fabrikas buvo anaiptol ne pats didžiausias mieste, o pats 
Terencijus neturėjo ypatingų darbo įgūdžių. Darbams dirbtu- 
vėse daugiau vadovavo jo žmona, o komercinius reikalus 
tvarkė kilikietis vergas, vardu Knopsas. Pats Terencijus retai 
pasirodydavo savo fabrike. Dažniausiai jį sutikdavai gatvėje 
arba smuklėse. Jis, būdamas puodžių gildijos seniūnas, turėdavo 
daug kur lakstyti, kalbėtis su daugeliu žmonių. Savo amato 
reikalais jis lankydavosi tai magistrate, tai pas karaliaus Maluko 
patarėjus, tai tekdavo atstovauti gildijai kokioje nors miesto 
ceremonijoje arba organizuoti jos šventes. 

Jis buvo ką tik penktą dešimtį pradėjęs žmogus, rusvaplaukis, 
blyškiai rožinės odos, plačiaveidis, stora apatine lūpa, pilkomis 
trumparegėmis akimis, apkūnus, stotingas ir išvis labai išvaiz- 
dus — na, tikras romėnas. Puodžių gildija didžiavosi savo se- 
niūnu. Ne vien todėl, kad jis buvo gimęs Romoje, o svarbiausia, 
kad atrodė didingai, oriai ir, kaip dvasinių interesų žmogus, 
mokėjo gražiai pašnekėti. Lotyniškai jis kalbėjo gražiu, romie- 
tišku akcentu, laisvai susišnekėjo graikiškai bei aramėjiškai, 
nors gana sunkiai ištardavo garsą „th“, abiejose kalbose turintį 
didelę reikšmę. Tiesa, kai kas sakydavo, kad jis mėgstąs paplepė- 
ti, ir tikrai: kartą pradėjęs kalbėti, jis su didžiausiu vargu susilai- 
kydavo. Bet Terencijus darė įspūdį, tikra teisybė! Jis buvo 
geras artistas ir mokėjo laisvai šnekučiuotis su dideliais žmo- 

nėmis; jo veidas kartais įgaudavo tokią išdidžią ir nepatenkintą 
išraišką, kad gąsdindavo pašnekovą. Be to, neblogai gynė savo 
gildijos interesus. Tik per jį amatininkų šventėse, ypač didžiojoj 
kovo šventėj, puodžių gildija pasirodydavo geriausiai. Čia 
daug padėdavo jo išsimokslinimas. Ilgiausias ištraukas iš graikų 
bei romėnų klasikų jis mokėjo atmintinai, švaistėsi citatomis, 
domėjosi teatru; jo kasmet organizuojamos puodžių žaidynės 
sutraukdavo minias žmonių. Kiekvienas, Edesoje bent kiek susi- 
jęs su puodžių amatu, didžiavosi tinkamu atstovu. Net mokiniai, 
nors Terencijaus dirbtuvėse gaudavo nemaža pylos, mieliau 
eidavo dirbti tenai, negu pas švelnesnius šeimininkus. 

Prie Terencijaus populiarumo prisidėjo dar ir tai, kad jį 
patį ir jo likimą gaubė neaiški migla, kažkokia paslaptis. Prieš 
trylika metų Edesoje jis atsirado apiplyšęs, varganas, apaugęs 
susivėlusia rusva barzda. Tada bet kas, vien tik į jį pasižiūrėjęs, 
būtų pasakęs, kad jis, anot graikų priežodžio apie amatininkus, 
„nosį šluostąs alkūne“. Tada niekas net sapnuote nesapnavo, 
kad Terencijus būsiąs gildijos seniūnas. Žinantieji Romą žmonės 
pasakojo, kad Terencijaus dirbtuvės ten turėjusios gerą vardą, 
kad iš jo pirkdavęs net imperatoriaus dvaras; netgi sklido 
kalbų, jog Terencijus palaikąs su Nerono dvaru kažkokius pa- 
slaptingus asmeninius ryšius. 

Pats Terencijus ir jo artimieji, žmona Kaja ir vergas Knopsas, 
nė žodeliu neprasitarė apie jo romietišką praeitį. Nebent pakilus 
nuotaikai po kokios sėkmingos kalbos ar pavykusio gildijos 
pasirodymo Terencijus duodavo suprasti, koks menkas tas 
pasisekimas, prisiminus tuos laikus, kai jis būdavęs nuolatinis 
svečias imperatoriaus rūmuose; bet užuominos ir likdavo užuo- 
minomis: daugiau iš jo nieko neišgaudavai. 

O iš tikrųjų štai kas nutiko puodžiui Terencijui Romoje. 

Jo tėvas dar buvo Varonų šeimos vergas. Senis Varonas 
paleido laisvėn sumanų tarną ir pastatydino jam puodžių dirbtu- 
vę. Tačiau buvusio vergo Terencijaus sūnų ne itin traukė puo- 
džiaus amatas, jis domėjosi aukštesniais dalykais — teatru ir 
politika. Bičiuliai, girdėdami jį kalbant apie visuomeninius 
reikalus arba apie meną, liaupsindavo jo protą bei įžvalgumą 
sakydami, kad ne jam terliotis su puodais. Taigi dar gyvam 
tėvui esant Terencijus mažai tesirūpino dirbtuve, o jam mirus 
ir visai į ją numojo ranka. Ši greitai visiškai nusmuko. Seko 
turtas, tirpo ir buvęs bičiulių entuziazmas: niekas nerodė jam 
pagarbos, o tuo labiau nenorėjo duoti pinigų už malonumą 
klausytis jo gražių kalbų ir ilgų citatų. Todėl nėra ko labai 
stebėtis, kad Terencijus, dvidešimt dvejų metų atrodęs sotus, 

tvirtas ir niekuo iš kitų neišsiskiriantis, dabar, beveik trisdešimt- 
metis, buvo surūgęs, išpurtusio, nuo kartėlio vos ne įkvėpto 
veido žmogysta. 

Ir štai paaiškėjo nuostabus dalykas. Mat imperatoriaus Nero- 
no veidas ilgą laiką atrodė liesas, tai dar labiau paryškino jo 
rusva barzda; ilgainiui jis pariebėjo ir, kai dvidešimt aštuonerių 
metų būdamas nusiskuto barzdą, pasirodė visai pasikeitęs: jo 
veidas buvo išpurtęs, bukas, beveik visada surūgęs. Vieną gražią 
dieną, kai Terencijus kaip globotinis atėjo iš ryto savo senatoriui 
Varonui pareikšti pagarbos, tas tiesiog apstulbo: niūrusis puo- 
džius staiga jam pasirodė kaip du vandens lašai esąs panašus 
į pariebėjusį, surūgusį imperatorių. Lygiai taip pat Neronas su- 
traukia viršum trumparegių akių antakius, lygiai taip pat atvėpia 
storą apatinę lūpą. Senatoriui Varonui šovė į galvą mintis. Kap- 
rizingajam Neronui reikėdavo sugalvoti vis naujų ir naujų pra- 
mogų, tad jis pasiuntė puodžių į Palatiną, ketindamas jį ten 
parodyti imperatoriui. 

Šis sumanymas Terencijui buvo pavojingas. Jei imperatorius 

būtų blogos nuotaikos, už tokį gamtos pokštą antrininkas turėtų 
brangiai užmokėti. 
Tačiau eksperimentas pavyko. Tiesa, Neronas, nepageidauda- 
mas, kad kiti pastebėtų, jog pasaulyje yra antras imperatoriškas 
veidas, įsakė Terencijui pakeisti šukuoseną ir nepastebimai 
pasilikti Palatine, kol jam užaugs barzda. Tačiau šiaip jau jam 
patiko tas keistas panašumas. Jis nepasitenkino tuo vienu spek- 
takliu, o pasikvietė puodžių antrą kartą, paskiau dar daugybę 
kartų į Palatiną. Ten jam vėl nuskuto barzdą, Nerono kirpėjas 
jį apdailino, ir imperatorius džiūgavo matydamas Terencijų 
imituojant jo eiseną, gestus, kalbėseną. Jis jį net pakoreguodavo, 
jeigu kas pasirodydavo ne taip. Kelis sykius jis liepė atvesti 
ir savo numylėtinę beždžionę, kad ir toji dalyvautų žaidime, 
ir kai puodžius kartu su beždžione valdovą imituodavo, salė 
drebėdavo nuo imperatoriaus kvatojimo. 

Tie susitikimai su Neronu Terencijų labai sujaudino. Dabar 
jis dažnai šypsodavosi gudria, laiminga šypsena. Jis visada 
žinojo, jog ši pikta likimo užgaida, neleidusi jam, kad ir gabiam, 
iškilti, vieną gražią dieną turės baigtis. Neretai jis pagalvodavo 
apie sapną, kurį sapnavusi jo motina, kai dar tebenešiojo jį 
savo įsčiose. Rodos, ji lipa į aukštą kalną. Kelias toks sunkus, 
ji jaučia, kad tuoj ją surems skausmai, ir jau nori prigulti, 
bet kažkoks balsas sako: „Kopk aukščiau!“ Ji paklauso, bet, 
netekusi jėgų, nori vėl pailsėti, ir vėl pasigirsta balsas, užtat 
tik prie pačios viršūnės ji galėjo jį pagimdyti. Žynys išaiškino 

sapną, jog kūdikis, kurį ji pagimdė, aukštai iškilsiąs. Todėl 
jam ir davę tą pretenzingą vardą Maksimas. 

Palatine jam kuo griežčiausiai pagrasę mirties bausme, įsakė 
nė žodeliu neprasitarti apie susitikimus su imperatorium. Vis 
dėlto vergas Knopsas, galimas daiktas, kažką spėjo arba žinojo; 
jam, matyt, krito į akis ne tik ilgi, paslaptingi šeimininko išnyki- 
mai, bet ir tie užsakymai, kuriuos mažas, nusigyvenęs fabrikėlis 
staiga ėmė gauti iš Palatino. O nuo savo ryžtingos, inteligentiškos 
žmonos Kajos išsaugoti tą paslaptį Terencijui buvo stačiai neįma- 
noma. Jos prispirtas prie sienos, jis atskleidė, kas su juo dėjosi 
Palatine. Tačiau netgi su ja jis kalbėdavo retai, nenoromis, 
paslaptingai ir niekuomet nebūdavo atviras. Niekada jis nepri- 
sipažino jai, ir tik retkarčiais sau pačiam, kad tie susitikimai 
Palatine jam malonūs. Maža to, savo niūriu tylėjimu jis pritarda- 
vo jai, kai ji plūsdavo tuos valkatas, kad jie ten, viršuje, 
tyčiojasi iš jo žmogiško orumo. Bet kuo toliau, tuo labiau šitas 
žaidimas Palatine jam ėmė darytis būtinybe. Jis džiaugėsi savo 
panašumu į imperatorių, širdies gilumoje vis labiau įsijausdamas 
į tą vaidmenį. 

Bet staiga įvyko netikėtas lūžis. Tą nelemtą dieną, kai gvar- 
dija pakėlė maištą, imperatorių apėmė pavojinga apatija, ir 
jo patikėtiniai, norėdami jį pralinksminti, pakvietė į Palatiną 
puodžių Terencijų. Kirpėjas jį nuskuto ir kaip paprastai išgražino, 
bet imperatorius nei iš šio, nei iš to nusprendė palikti rūmus ir 
persikelti į Servilijos parką. Apie puodžių Terencijų, kuris 
laukė viename tarnų kambaryje, niekas nepagalvojo. Užmiršę 
jį paliko ištuštėjusiuose rūmuose. Vėlai naktį, matydamas, kad 
jis niekam nerūpi, išgąsdintas žmogelis išslinko iš rūmų ir 
nuspūdino namo. Gatvėse nebuvo nė gyvos dvasios, niekas 
nedrįso iškišti iš namų nosies, kad neužsitrauktų sau nelaimės. 
Staiga netoliese kažkas sužvangėjo. Terencijus, šokęs į šoną, 
mėgino prisiglausti šešėlyje, bet pavėlavo: jį sučiupo ginkluoti 
senato dalinių kareiviai, kurie, vydamiesi bėgantį Neroną, šuka- 
vo gatves. Jis verkšlendamas įtikinėjo, jog esąs ne imperatorius 
Neronas, o puodžius Terencijus. Tačiau kareiviai nieku gyvu 
nenorėjo tikėti: įsiutę, kad tas žmogus, kurį jie tiek laiko 
garbino lyg kokią dievybę, dabar pasirodė esąs toks bailus, 
jie puolė ant jo, ir vargšelis tik per plauką liko gyvas. Vargais 
negalais jam vis dėlto pavyko išmaldauti, kad jie nuvestų jį 
namo. Ten Kaja paliudijo, jog tas drebantis, leisgyvis žmogelis 
yra jos vyras. 

Tos audiencijos Palatine Kają visuomet gąsdindavo. Dabar 
ji, mirtinai išsigandusi, kad senatas ims persekioti visus Nerono 

numylėtinius, įkalbėjo bėgti savo Terencijų, kuriam dėl tų 
įvykių jau buvo pilnos kelnės. Vos auštant jie atsėlino į Varono, 
savo globėjo, namus. Čia jiems pasakė, kad senatorius dar 
naktį pasprukęs iš miesto į Rytus. Galvotrūkčiais jie pasileido 
jo pėdomis ir pasiviję kartu perėjo Rytų sieną. 

Dabar visa tai buvo seniai praeity. Čia, tame baltame ir 
margame Edesos mieste, sutuoktiniai gyveno saugiai ir pasitu- 
rimai. Kaja didžiavosi, kad anuomet ji taip energingai suvystė 
savo Terencijų ir ištempė iš tos pavojingos Romos. Tiesą pasa- 
kius, ji pati jautėsi ne per geriausiai tarp tų barbarų. Jai nepatiko 
tų tarsi beždžionių, dažniausiai tamsiai rudos spalvos Žmonių 
burnusai ir purvinai balti drabužiai, neskanus buvo valgis; sirai 
ir graikai jai atrodė apgavikai, arabai ir žydai — sudvokę ir 
prietaringi, persai — pamišę. Niekada ji neišmoks keistos tų 
barbarų kalbos, greito sirų šnypštimo, gerklinio, gomurinio 
arabų burbuliavimo, niekad nepripras prie viso to barbariško 
pasaulio, prie spalvotų žmonių, šventųjų žuvų, prie Taratės 
altoriaus su jo nepadoriais simboliais, prie beždžionių, kupra- 
nugarių, nepripras prie kraupios stepės, plytinčios pietuose. 
Užtat Terencijus atrodė greitai ir gerai pritapęs prie Rytų. 
Reikalais jis čia rūpinosi dar mažiau nei Romoje: tai darydavo 
Kaja ir vergas Knopsas. Jis pats, nutaisęs orią ir paslaptingą 
miną, bastydavosi po miestą, organizuodavo gildijos šventes, 
kalbėdavo apie politiką. Čia niekas per daug nekreipė dėmesio 
į jo neaiškų „th“ garso tarimą, jis turėjo atidžią, dėkingą publiką. 
Tiesa, Kajai girdint Terencijus išsijuosęs koneveikė tuos prakeik- 
tus Rytus, ji, matydama vyrą oriai žingsniuojantį kalvotomis 
Edesos gatvėmis ir sveikinamą daugelio žmonių, susidarydavo 
įspūdį, kad, nepaisant pasipūtusios, nepatenkintos jo išvaizdos, 
jis jaučiasi nelyginant žuvis deivės Taratės šventajame tvenki- 
nyje; tada ir ji pati, regėdama, kad jis gerai jaučiasi, užmiršdavo 
tuos nejaukius Rytus. 

Tačiau po tuo jo niūrumu slypėjo daugiau tikro kartėlio, 
negu ji spėjo. Terencijus jautė artėjančią senatvę, o jo dideli 
gabumai liko deramai neįvertinti. Kas iš to, kad jis čia tarp 
tų barbarų, tarp saujelės purvinų, tamsių amatininkų dedasi 
esąs didelis žmogus! Ak, anuomet Romoje — štai kur buvo 
tikras žydėjimas! Su karštu ilgesiu jis prisimindavo Palatine 
praleistas valandas. Ypač vienas įvykis jam vis labiau ir labiau 
ryškėjo iš tų laikų. Vieną gražią dieną Neronas pramogos dėlei 
liepė vietoj savęs puodžiui Terencijui perskaityti senatui raštą. 
Taigi jis, puodžius Terencijus, apsigaubęs purpurine imperato- 
riaus mantija, stovi priešais nutilusius, iš nusižeminimo ir nuo- 

lankumo sustingusius senatorius ir skaito jiems imperatoriaus 
raštą. Dabar Edesoje tuometinis pasirodymas senate jam atrodė jo 
viso gyvenimo viršūnė. Jis užmiršo, kaip bent iš pradžių drebėjo 
jam kinkos, linko keliai, darėsi bloga po krūtine ir diegliai 
varstė pilvą. Tik žinojo, kad kuo toliau kalbėjo, tuo labiau 
didėjo jo pasitikėjimas savimi. Priešais save jis matė pagarbius 
senatorių veidus, jie laikė jį tikruoju Neronu. O kaipgi: jis 
iš tikrųjų tada buvo Neronas! 

Sunku paslaptyje buvo laikyti tokį nepaprastą nuotykį, bet 
jis suėmė save į nagą ir neatskleidė jo netgi Kajai. Ne vien 
todėl, kad toks plepumas galėjęs jam užtraukti mirtį, bet svar- 
biausia todėl, kad, visa tai papasakojus tokiam banaliam žmogui 
kaip jo žmona, toji didinga valanda būtų praradus savo žavesį, 
suteršta. Kaja, be abejo, tą jo išgyvenimą būtų palaikiusi ne 
kuo kitu, o tik įžūliu imperatoriaus pokštu, iškrėstu senatui, 
ir pavojum jam, vargšui to pokšto įnagiui. Ji būtų jį palaikiusi 
tik Nerono beždžioniautoju ir niekuomet nesupratusi, jog tą 
valandą priešais senatą jis buvęs tikras Neronas. Taigi jis 
nepasidavė gundančiai vilionei, nė žodeliu neprasitarė Kajai, 
tylėjo kaip užsiūtas. 

Ir Edesoje jis tebetylėjo. Bet kartais jis ligi skausmo ilgėda- 
vosi viso to, kas buvo prarasta. Tokiomis valandomis jis pasi- 
šalindavo ir pats sau vaidindavo savo pasirodymą priešais 
senatą. Labiausiai jam patikdavo Labirintas, tas milžiniškas, 
prie Skirtos upės stūksančioje uoloje iškirstas urvas su daugybe 
painių koridorių, su raizgiais laiptais, olomis, galerijomis. Žmo- 
nės pasakojo, kad tokių galerijų Labirinte trys tūkstančiai, 
ir paskutiniojoj, slapčiausioj, senaisiais laikais gyvenęs bjauru- 
sis dievo-jaučio Labiro sūnus, taip pat pusiau jautis, pusiau 
dievas, mintąs berniukais ir mergaitėmis, kuriuos jis jėga iš- 
plėšdavęs iš gyventojų. Vėliau tuose požemiuose buvo senųjų 
karalių kapai, ir dabar ten tebegyveną jų šešėliai. Paslaptis 
ir šiurpas gaubė Labirintą, ir žmogus, nežinodamas jo painios 
sistemos, per toli išdrįsęs į jį įsibrauti, galėjo neberasti atgalios 
kelio ir ten žūti. Terencijui patiko toji vieta, jis nusileisdavo 
vis giliau, nes ta giluma dvelkė didingumu ir paslaptimi, ir 
ilgainiui toje painiavoje jis ėmė orientuotis daugiau už bet 
ką kitą. Čia, kur klaidžiojo didžiųjų senovės karalių šešėliai, 
jis vėl drįsdavo būti Neronu, droždavo kalbas nematomajam 
senatui ir, jo žodžiams gūdžiai aidint toje tuštumoje, jausdavo 
arti esančius dievus. 

Kartą užsižaidę vaikai atsidūrė giliau nei paprastai. Jie iš- 
girdo iš gilumos sklindantį duslų balsą ir išsigandę spruko 

atgal. Netverdami smalsumu ir kupini baimės, jie laukė prie 
įėjimo. Tačiau išvydę išeinantį puodžių Terencijų, jie, užmiršę 
visą baimę, prapliupo juokais, ėmė jį mėgdžioti imituodami įo 
pasipūtimą, jo didingą eiseną, iššokdami į priekį šaipėsi iš jo, 
nutaisę storą balsą. Tada Terencijų pagavo tokia gėda, toks 
pasibjaurėjimas, jis pajuto tokią iuštumą, tokį savo dabartinio 
gyvenimo beviltiškumą, jog jau ketino bėgti atgal į požemi ir 
ten mirti. 

Po tokio išgyvenimo jis nusprendė amžinai užmiršti Palatiną. 
Dabar jis dar uoliau mokėsi atmintinai klasikų su pašėlusia 
energija ėmėsi gildijos reikalų ir pasiekė tiek, kad prisiminimai 
iš Romos laikų vis rečiau ir rečiau drumsdavo jo mintis. 


4. TAMPUKAS TEMPIASI 


Balandžio pabaigoje savo įprastinės inspekcinės kelionės 
metu gubernatorius Cejonas nusprendė užsukti Edeson ir apžiū- 
rėti Romos garnizoną, kurį miestas turėjo išlaikyti pagal „drau- 
gystės sutartį“, sudarytą su Romos imperatorium. 

Cejono nuomonė apie Rytus per tą trumpą jo gubernatoriavi- 
mo laiką dar labiau sutvirtėjo. Su šitais Rytais, kaip daugelis 
jam sakė, nesusidorosi laikydamasis tradicinių griežtų romėnų 
metodų. Ta glosni šalis kaip slidus ungurys išsprūsta iš bet 
kokių gniaužtų. Gryniausia teisybė, kad šaunieji romėnai Pom- 
pėjus, Krasas ir daugelis kitų atsikando liežuvį tuose glosniuose 
Rytuose. Tačiau tie metodai buvo per griežti tik anuo metu: 
dabar, kai už nugaros yra sutramdyta Sirijos provincija ir 
septynetas legionų, jau galima išdrįsti tiems prakeiktiems 
Rytų juodnugariams parodyti romėnišką kumštį. 

— Labai įdomu, mielas Cejonai,— per atsisveikinimo au- 
dienciją Palatine skeptiškai šypsodamasis jam pasakė imperato- 
rius Titas,— kaip jūs dabar susidorosite su mūsų mielaisiais 
Rytais? 

Cejonas išsitempė. 

— Prisiekiu Jupiteriu, jūsų Didenybe: Cejonas susidoros. 

Edesos miestas sutiko imperatoriaus atstovą korektiškai ir 
pagarbiai. Karalius Malukas atsiuntė dovanų: kilimų, perlų, 
rinktinių vergų bei vergių. Mažas, pasitempęs Cejonas priiminėjo 
Valdžios atstovų sveikinimus. Gergždžiančiu balsu, šiurkščia 
graikų kalba jis, kaip to reikalavo etiketas, mandagiai padėkojo. 

Varonas, po pirmojo savo vizito pas gubernatorių vėl pasi- 
traukęs į savo valdas netoli Edesos, nekantriai ir iš anksto 


19 


gardžiuodamasis laukė naujo susitikimo su savo senuoju bi- 
čiuliu ir priešininku; tačiau nei per oficialius priėmimus, nei 
per dalinių apžiūrą neatsirado galimybės naujam pokalbiui. 
Tiktai trečią dieną po banketo, kurį Cejonas buvo iškėlęs Edesos 
aukštuomenės garbei, vėlai vakare jiedu rado valandėlę pasi- 
kalbėti vieni, be pašalinių. 

Taigi susėdo rūmų, kuriuos karalius Malukas paskyrė guber- 
natoriui, fligelyje — mažame, arabišku stilium išpuoštame kam- 
barėlyje su puikiais kilimais, su keistų Žvaigždžių dievaičių 
statulomis, su svetimšališkais užrašais bei ornamentais. Kambary- 
je tvyrojo sunkus smilkalų kvapas. Varonas čia labai tiko, 
bet nedidukas, nenatūraliai išsitempęs gubernatorius su savo 
pabrėžtu romėniškumu atrodė keistai, net truputį juokingai, 
buvo aiškiai matyti, kad jis jaučiasi nesmagiai. Varonas, tarsi 
jį guosdamas, tarė, kad iš pradžių kiekvienam sunku pritapti 
Antiochijoje, bet kuo toliau, tuo labiau pradedi mylėti Rytus. 
Jis liaupsino Rytų, jo Rytų privalumus: lengvą, puikų gyvenimą. 
Jis prisiminė smarkų gubernatoriaus išpuolį prieš Antiochijos 
priemiestį Dafnę, kuriame daug vilų. 

— Sakysim,— gynė jis savo miestą, — Dainė begėdiška. 
Bet ar ne didingas tas nepriklausomas begėdiškumas, su kuriuo 
čionykščiai žmonės rodo savo natūralius instinktus ir jais di- 
džiuojasi? 

Cejonas nutylėjo. Jis aiškiai kankinosi nuo tų kambaryje 
tvyrančių sunkių kvapų ir paliepė atitraukti kilimus, kad įeitų 
šviežio oro. Dabar Varonas pašiurpo, o Cejonas pasijuto daug 
geriau. 

— Vis dėlto gal būtų ne pro šalį, mielas Varonai,— galų 
gale prabilo jis, nutraukdamas tylą,— nors trumpam laikui ati- 
trūkti nuo savo Dafnės ir grįžti Romon. 

— Aš rimtai ir neskubėdamas apgalvosiu jūsų pasiūlymą, — 
atsakė šypsodamasis Varonas.— Beje, tokį atsakymą, — pridūrė 
jis gerai nusiteikęs, — jums gana dažnai teks girdėti čia, Rytuose. 

Raudonos dėmės gubernatoriaus veide dar labiau .paryškėjo, 
tas juokavimas, regis, jį užgavo. Jis pasitempė, aiškiai buvo 
matyti, kad jis vos tveria savo kailyje, tarytum rengdamasis 
šuoliui, ir sausai burbtelėjo: 

— Jūs, mielas Varonai, žinote, kad rytoj aš grįžtu Antio- 
chijon. Būčiau jums dėkingas, jeigu mes išspręstume inspekcinių 
mokesčių klausimą dabar, kol dar esu Edesoje. 

— Vadinasi, dar šį vakarą? — šypsodamas paklausė Varonas. 

— Taip, — dalykiškai atsakė gubernatorius. 

Varonas, sėdėjęs bjauriu rytietišku papročiu, dar atsainiau 


20 


sukryžiavo kojas. 

— Šis klausimas, — tarė jis maloniai, — visaip svarstomas jau 
daugelį metų, ir Sirijos, imperijos provincijos, kasai tie ginčytini 
mano šeši tūkstantėliai tėra tik juokas. 

— Vis dėlto būčiau jums dėkingas,— neatlyžo Cejonas,— 
jeigu jūs dabar nuspręstumėt. 

Varonas palingavo savo didelę galvą, pailgomis rudomis 
akimis įdėmiai nužvelgdamas nuo galvos ligi kojų Cejoną. Kas 
gi čia toks sėdi priešais jį? Tampukas, jo mokyklos draugas, ar 
imperatoriaus gubernatorius, dabartinio siaurai nacionalistinio 
režimo atstovas, Rytų priešas? Lengvu pokalbio tonu jis atsakė: 

— Rizikuoju jus, mano globėjau ir bičiuli, užpykdyti, bet vis 
dėlto aš negaliu tuoj pat atsakyti. Tuose Rytuose,— pridūrė jis 
švelniai, lyg juokaudamas,— aš tapau pusiau rytiečiu, tai yra, 
tikras delsa. 

Bet Cejonas tvirtai užsispyrė: 

— Vis dėlto turiu jus prašyti, kad atsakytumėt man aiškiai, 
romėniškai, be jokių delsimų. Aš liepiau dar kartą paduoti man 
tą bylą, pats peržiūrėjau dokumentus. Viskas, ką galima apie tai 
pasakyti, jau dešimtį kartų pasakyta. Savo valdiniams prasitariau, 
kad negrįšiu Antiochijon, kol jūs neduosite aiškaus atsakymo. 

Varonas truputėlį pabalo. Dabar jau kalbėjo nebe Tampukas, 
o naujoji Roma. Abu dar tebesėdėjo. Cejonas, nedidukas, nejud- 
rus, išsitempė žemame arabiškame krėsle. 

— Oką jūs, mielas Cejonai,— paklausė Varonas vis dar ma- 
loniu balsu, beveik šypsodamas,— darytumėt, jeigu aš atsisaky- 
čiau? 

Gubernatorius kietai sučiaupė lūpas. Paskui, kariškai kapoda- 
mas žodžius, bet negarsiai atšovė: 

— Deja, turėčiau jus paduoti į teismą. 

Begalinė nuostaba akimirkai nustelbė Varono pyktį. Bet jis 
tučtuojau susitvardė ir prisivertė nepamesti galvos, mąstyti logiš- 
kai. Še tau, pagalvojo jis. Vis dėlto čia kalba ne Roma, o Tampu- 
kas. Tikrai įvyko tai, ko bijojau Antiochijoje Tampukas, tas 
nupiepėlis, susižavėjo kvailyste. Jis pranoko savo paties norus. 
Dabar jau jam sunku trauktis. Jis tikrai paduos mane į teismą, 
O jeigu neatvyksiu, pasiųs kareivius. Tai būtų beprotystė, bet 
Tampukas tai padarys. Taip žmogus įsipainioji į kvailiausias 
avantiūras. Bet aš neseksiu jo pavyzdžiu. Aš, mąstantis žmogus, 
nepamesiu galvos. Protas liepia nusileisti. Aš nusileisiu. Šį kartą. 

— Kadangi jums, mano bičiuli ir globėjau,— tarė jis su iro- 
niškų nuolankumu,— tai svarbu, aš pasiųsiu tuos šešis tūkstan- 
Clus. Malonėkite paruošti kvitą. 

Pakalbėję dar apie šį bei tą kelias minutes, juodu palinkėjo 
vienas kitam labos nakties ir išsiskyrė. 

„Už tuos šešis tūkstančius tau teks mokėti procentus, Tampu- 
kai, arba kad ir kas tu būtum", — nusprendė tyliai Varonas, liepęs 
save nešti kalvotomis Edesos gatvėmis namo. 


5. VARONAS NUMATO PLANĄ 


Kitą rytą, vos brėkštant, jis, pasiuntęs gubernatoriui šešis 
tūkstančius sestercijų, nekantriai laukė grįžtančio pasiuntinio. 
Cejonas tikrai priėmė tuos šešis tūkstančius, pasiuntinys atnešė 
kvitą. Varonas su didžiu pasitenkinimu godžiai apžiūrinėjo doku- 
mentą. Garsiai, piktai šypsodamas jis perskaitė tekstą: „L. Cejo- 
nas, Sirijos, imperatorinės provincijos, gubernatorius, tvirtina 
gavęs iš L. T. Varono „šešis tūkstančius sestercijų inspekcinių 
mokesčių . Paskui, nesikeldamas iš patalo, labai susijaudinęs jis 
padiktavo sekretoriui raštą, kuriame skundėsi Romos senatui dėl 
neteisingo dvigubo apmokestinimo. Dar kaip reikiant neišdžiūvus 
parašui, jis per specialų pasiuntinį šį savo protestą pasiuntė į 
Romą. 

Tai atlikęs, jis liepė įleisti didžiulį būrį globotinių, laukiančių 
rytinio priėmimo. Prieš pat juos jis mosikavo tuo Cejono kvitu, 
davė jį skaityti tai vienam, tai kitam, pats skaitė garsiai. 

— Naujasis gubernatorius, — juokavo jis,— asmenybė! Jis 
tikrai būtų pasiuntęs kareivius, jeigu nebūčiau sumokėjęs. 

Jis įdėmiai žvelgė į savo žmonių veidus, laukdamas, kaip tie 
reaguos. Žinonės stovėjo sumišę, nežinodami, ko iš jų norima. 
Kai kurie dirbtinai juokėsi, kiti rodė pasipiktinimą, visi jautėsi 
sutrikę. Varonas vaikščiojo tarp jų, patapšnodamas tai vienam, 
tai kitam per petį ir, žiūrėdamas jiems į akis, kalbėjo: 

—- Naujasis gubernatorius kietas! 

Ir nė nuo vieno veido nenuleido akių. 

Jis jau buvo juos beatleidžiąs, kai jo žvilgsnis užkliuvo už 
žmogaus, kurio ligi šiol nepastebėjo. Tasai stovėjo niūrus, išdi- 
aus, viršum trumparegių pilkų akių išlenktais antakiais, ir atrodė 
ne tiek pasipiktinęs, kiek nustebęs, truputį susiraukęs. Vėl, kaip 
aną rytą prieš keturiolika metų, Varoną apstulbino tas išdidžiai 
rūškanas veidas, blyškiai rožinė jo oda, rusvi plaukai. Taip, kaip 
tik taip atrodydavo imperatorius Neronas, jo imperatorius, kai 
būdavo uždaras. Kaip tik taip jis Įsižeistų gyvas būdamas, jeigu 
Varonas būtų galėjęs jam tai papasakoti. Lygiai taip susiraukęs 
ir įžūliai jis patempdavo storą apatinę lūpą: darykite kaip sau 
norite — Man tiktai nusispjauti! 

Varonas prisiminė, kaip džiaugdavosi Neronas to žmogelio 
beždžionavimu, kaip šokdindavo jį ir beždžionę, ir jis vienas sau 
nusišypsojo. Tačiau jis tą šypseną tučtuojau nuslopino, nespėjus 
jai atsispindėti veide, ir vieną akimirkos dalelę jo gyvas veidas 
sustingo, tarsi pavirsdamas kauke. 

Per tą akimirksnio dalelę jis daug ką pamatė. 

Paskui jis vėl pasisuko į savo globotinius. Jis nepastebimai į 
pokalbį įtraukė ir tą žmogų trumparegėmis pilkomis akimis. Ėmė 
rodyti jam savo dėmesį. Didesnį nei paprastai. Pagaliau tam nežy- 
miam puodžiui, gyvenančiam iš jo malonės, jis atskleidė visą savo 
žavesį, kuriuo Varonas paprastai Manipuliuodavo tik Rytų kara- 
lių, vyriausiųjų žynių arba dar ir moterų akivaizdoje. 

Klasta jis išviliojo iš jo įvairiausių paslapčių. Visokiais komp- 
limentais jis tiek suminkštino Terencijų, jog tasai ėmė kalbėti su 
juo kaip lygus su lygiu, išklojo savo pažiūras į gyvenimą, politi- 
ką, meną. Terencijaus širdis priklausė teatrui. Jis užsiminė apie 
aktorių Joną iš Patmo, kuris jau seniai paliko sceną ir kukliai kaip 
privatus asmuo gyveno Edesoje. Terencijus prieš daugelį metų 
matė Joną Antiochijoj vaidinantį Edipą. Jį, Terencijų, pasakė jis 
atvirai, apvylęs išliaupsintas to žmogaus menas. Jis pats domisi 
literatūra ir teatru, tai, galimas daiktas, jo globėjas senatorius ir 
žinąs, jis atmintinai mokąs ilgas ištraukas iš klasikų, jis daug 
mąstąs apie Edipą ir puikiausiai įsivaizduojąs, kaip reikia sakyti 
didžiąją Edipo kalbą, prasidedančią žodžiais: 

Tik šitaip ir turėjo atsitikti, 
Kitaip ir nemėgink manęs įtikint. 

Taip beplepantį jį pagavo baimė dėl tokio savo drąsumo: štai 
senatorius ims ir, jei nenusijuoks, tai geriausiu atveju bent pasi- 
šaipys. Bet nieko panašaus neatsitiko. Varonas klausėsi jo kuo 
rimčiausiai ir pakvietė artimiausiomis dienomis kartu papietauti 
ir smulkiai išdėstyti savo planus, pirmiausia savo nuomonę apie 
tai, kaip teisingai deklamuoti anas Edipo eiles. 

Terencijus, beveik apdujęs nuo tokios laimės, podraug ir 
truputėlį baiminos. Ne todėl, kad stebėtųsi, jog juo kažkas domi- 
Si: jis buvo savotiškai išsilavinęs žmogus, turįs įdomių idėjų. Bet 
kai su juo kalba tokio rango žmogus kaip senatorius, jis visuomet 
prieš savo valią pajunta pagarbą, nuolankumą, baimės dvelktelė- 
jimą. Pagaliau juk jo tėvas bebuvo Varonų šeimos vergas. Ir da- 
bar, Varonui pakvietus jį artimiausiu laiku kartu papietauti ir jam 
Smulkiai išdėstyti savo pažiūras, jo entuziazmas sumišo su kvapą 
ghlaužiančia baime beveik kaip anuomet, kai jį pasikviesdavo 
Neronas. 

Varonas, atleidęs globotinius, dar kartą pasiėmė šešių tūks- 
tančių sestercijų inspekcinių mokesčių gavimo kvitą ir, laikyda- 
mas jį tolokai nuo akių, nes jam jau buvo prasidėjusi toliaregys- 
tė, stengėsi įsikalti jį raidė raidėn. Antrą kvito pusę jis padalijo 
į dvi skiltis; viršuje smulkiu šriftu užrašęs: „Pelnas“, „Nuostolis“, 
skiltyje „Pelnas“ įrašė: „Viena idėja“. Paskui jis atidarė gerai 
sienoje paslėptas dureles ir iš slėptuvės pasiėmė skrynelę. Skry- 
nutė buvo nedidelė, bet labai brangi, Mirono darbas, vaizduojąs 
argonautų žygius. Varonas visur vežiodavosi tą skrynelę. Jis 
atvožė dangtelį ir, išsitraukęs iš vidaus popierius, juos švelniai 
paglostė. Tai buvo nepaprastai bičiuliškas Nerono laiškas ir taip 
pat jam dedikuotos imperatoriaus eilės; čia buvo velionio Volo- 
gėzo, Partos didžiojo karaliaus, raštas, kuriame valdovas reiškė 
Varonui savo susižavėjimą ir padėką už tą jo gudrybę, per kurią 
baigėsi karas tarp Romos ir Partos. Taip pat čia buvo ir kelios 
eilutės, bičiuliškai brūkštelėtos feldmaršalo Korbulono, kuris 
vadovavo tame kare romėnams ir, nors laimėjo, vargingai baigė 
savo dienas. Ir dar visokiausių dalykų buvo toj dėžutėj. Prie tų 
jam labai brangių dokumentų Varonas šypsodamasis dabar pridė- 
jo ir Tampuko kvitą, paskui skrynutę užvožė ir vėl ją paslėpė. 

Terencijus tuo metu grįžo namo į Raudonąją gatvę. Nuo Kajos 
ir nuo vergo Knopso jis stengėsi nuslėpti tiek savo entuziazmą, 
tiek slogutį. Žmogelis pasitenkino tuo, kad, gerai suvaidinęs išdi- 
džiai abejingą, papasakojo abiem, jog nustebinęs Varoną savo 
politiniu ir literatūriniu išprusimu; senatorius, norėdamas smul- 
kiau pasikalbėti, jį pasikvietęs net pietų. Kaja, kaip visada akiža- 
ra ir skeptiška, burbtelėjo, kad čia reikia būti labai atsargiam, nes 
kitaip įmerksiąs uodegą. Ji girdėjusi, jog tarp Varono ir guberna- 
toriaus perbėgusi juoda katė, ir toks žmogelis kaip jos Terencijus 
turėtų laikytis kuo nuošaliau. Terencijui su apmaudu teko išklau- 
syti, kaip jo paties žmona jį vadina „žmogeliu . 

Aišku, ji buvo neteisi. Pietūs pas Varoną praėjo kuo puikiau- 
siai. Senatorius įdėmiai klausėsi politinių savo globotinio samp- 
rotavimų, paprašė padeklamuoti jam aklojo Edipo eilių, deramai 
jį pagyrė, ir Terencijus išsiskyrė su juo labai patenkintas. 


6. TERENCIJUS PASIKEIČIA 


Edesos mieste vis labiau sklido gandai, jog iš Romos guberna- 
toriaus rūmų Antiochijoj pučia nauji, pikti vėjai. Visi susirūpino 
ir pasipiktino, kad Varonas, žymiausias Edesos valstybės pilietis, 
priverstas mokėti dvigubus mokesčius. Kokia gi bus Edesos pre- 

kyba su Sirijos provincija, kai įsigalios toks dvigubo mokesčio 
principas? Žmonės pasakojo vienas kitam, kad naujasis guberna- 
torius ketinąs sustiprinti Romos garnizonus Edesoje, Samosatoje, 
Karėje, Palmyroje, tuo dar labiau apribodamas mažųjų Mesopo- 
tamijos valstybių suverenumą, kuris ir taip jau buvo nedidelis. 

Tokiomis aplinkybėmis Varono globotiniams ir kitokiems jo 
agentams nereikėjo per daug nertis iš kailio, kad Tarpupio gyven- 
tojai su kartėliu imtų lyginti dabartinius valdovus — imperatorių 
Titą ir jo valdininkus — su geruoju, vis tebeapgailestaujamu 
imperatorium Neronu. Kaip tas gero atminimo velionis imperato- 
rius globojęs Rytus, kaip jis visokiausiomis priemonėmis ir leng- 
vatomis rėmęs kultūros bei prekybos ryšius tarp Mesopotamijos 
ir Sirijos! Jis buvo tikras imperatorius, ir žmonės jį mylėjo jau 
vien dėl tos prabangos, kuri lydėjo jį, jo ministrus, generolus, 
gubernatorius. Savo rengiamų žaidynių ištaigingumu, tuo, kad 
jis pats pasirodydavo publikai scenoje, Tarpupyje pelnė di- 
džiausią simpatiją. Net Partos karalystės gyventojai džiūgavo, 
kai jis pažadėjo ir Rytuose kada nors parodyti savo meną. Jį iš 
tikrųjų Žmonės laikė antruoju Aleksandru, atėjusiu ne pavergti 
Rytų, o sulydyti juos su Vakarais. O štai naujieji valdovai Flavi- 
jai iš pat pradžių neslėpė, jog rytiečiai jiems tiktai barbarai, kurie 
ir skirti tik tam, kad juos visokiais būdais išnaudotum. To bjau- 
raus Cejono atsiuntimas į Siriją tik dar kartą parodo piktą Romos 
vyriausybės valią. Žmonės vėl ėmė ilgėtis dingusiojo imperato- 
riaus. 

— O, kad būtų gyvas Neronas! — svajingai dūsavo žmonės, 
susirinkę vakarais prie šulinių, o prasidedant nakčiai — smuk- 
lėse. 

Kol šitokios kalbos tolydžio plito tarp Eufrato ir Tigro, sena- 
torius Varonas antrą kartą pasikvietė Terencijų į svečius. Šį 
kartą juodu buvo vieni. Varonas buvo tylus, paskendęs savo 
mintyse, susirūpinęs. Su Terencijum elgėsi labai pagarbiai, lyg 
su kokiu aukštu asmeniu, pertraukdavo kalbą ilgomis, nejaukio- 
mis pauzėmis. Nors Terencijus nutuokė apie iškilmingumą ir 
jautė pašnekovo jam rodomą palankumą, vis dėlto jis negalėjo 
atsikratyti tam tikro slogučio. 

Po pietų, begurkšnojant vyną, Varonas be jokios įžangos, 
gudriai ir bičiuliškai šypsodamasis, nedrąsiai prabilo: 

— Matau, kad jums ir dabar anas kokteilis labiau patinka už 
bet kokį kitą vyną. 

Jis paliepė paruošti kokteilį, kurį išrado imperatorius Nero- 
nas; tas kokteilis ir jo pavadinimas buvo vieni iš nedaugelio 
imperatoriaus paliktų ir jo įpėdinių po jo nuvertimo nepaliestų 

dalykų; šį gėrimą ir jo pavadinimą žinojo kiekvienas, aišku, ir 
Terencijus. Nieko nesuprasdamas, jis išpūtė akis. Keisti galingojo 
senatoriaus žodžiai ir nuolankiai draugiškas tonas, kuriuo jie 
buvo ištarti, jį išmušė iš vėžių, apsuko galvą. O Varonas tuo pačiu 
nuolankiu tonu varė toliau: 

— (Galimas daiktas, aš leidžiu sau per didelį intymumą, bet 
turiu galų gale atverti, kas mane jau kelios savaitės slegia ir džiu- 
gina ir kas dabar aišku kaip dieną: aš žinau, kas tuomet, po taria- 
mos imperatoriaus Nerono mirties, atbėgo pas mane ieškodamas 
mano globos. 

Slaptą tų netikėtų žodžių prasmę galėjo suprasti tik guvaus, 
aštraus proto žmogus, 0 puodžius Terencijus toksai nebuvo. Vis 
dėlto Varono žodžiai palietė giliausią, slapčiausią jo sielos kerte- 
lę, karštą garbės troškimą, pažadino Palatine praleistų nuostabių 
dienų ilgesį. Nuo tų Varono žodžių jo sieloje tučtuojau vėl atgijo 
per prievartą nuslopintas jo didingo pasirodymo senate prisimi- 
nimas, blykstelėjo beprotiška viltis, jog tie didingi laikai, ko 
gero, dar grįšią. Todėl miglotus senatoriaus žodžius jis suvokė 
daug greičiau, negu tas tikėjosi, jis įsiurbė juos visomis savo 
sielos skaidulomis, ligi paties dugno išgerdamas džiugią jų pras- 
mę. Nors vienas jį atpažino, nors vienas suprato: kas savo kūnu 
ir krauju tiek panašus į Neroną, tas tikrai juo turi būti. 

Kupinas neapsakomos to akimirksnio palaimos, jis vis dėlto 
neleido užsnūsti savo įgimtam gudrumui, kuris jam pakuždėjo, 
kad geriau apsimesti ir tik pačią paskutinę akimirką parodyti 
tikrąjį „aš“. Todėl jis ir toliau dėjosi naivuoliu, tikino, jog nesup- 
rantąs, ko siekiąs jo didis globėjas, ir galop nusivarė tiek, jog 
Varonas jau pradėjo baimintis, kad gali nueiti niekais jo sumany- 
mas. Senatorius padarė dar vieną, paskutinį bandymą. Jis nuolan- 
kiai atsiprašąs, tarė jis, jeigu savo familiarumu užgavęs svečią. 
Galbūt jis manąs, jog dar per anksti pasirodyti romėnams visoje 
savo didybėje? O gal jis norįs amžinai nusigręžti nuo gyvenimo 
dėl tos piktadarybės, kad šis jo nepripažino? Tada jis, Varonas, 
meldžiąs dovanoti už tai, kad išdrįsęs praskleisti paslapties šydą. 

Tačiau dabar išsigando Terencijus. Jeigu tik jis nesusigriebs 
laiku, gali būti per vėlu, ir ta vienintelė proga, ko gero, dingsianti 
negrįžtamai. Jis iš karto nusimetė naivuolio kaukę, nusišypsojo 
jaunatviškai, maloniai, gudriai, kaip matydavo kartais šypsantis 
aną imperatorių, Neroną, Nerono eisena priėjo prie senatoriaus, 
jo gestu vatapšnojo jam per petį ir tarė nepakartojamu, aiškiu, 
atsainiai išdidžiu Nerono tonu: 

— Kodėl gi, mielas Varonai, aš turėčiau tau neatleisti? 

Tikrasis Neronas tokioj situacijoj taip nesakytų, pamanė sau 

vienas Varonas. Jis veikiau pasinaudotų graikų citata, palydėda- 
mas ją išdidžiu, viskam abejingu mostu. Tačiau šis žmogus buvo 
taip panašus į imperatorių, jo Žodžiai taip jį apstulbino, velionis 
Neronas, jo balsas, jo intonacija, jo eisena staiga taip ryškiai 
atgijo kambaryje, jog Varonas išsigando, sunerimo: galimas 
daiktas, jo idėja pernelyg gera ir sunku numatyti jos padarinius. 
Todėl ūmiai prablaivėjęs jis susitvardė ir, užbaigdamas pokalbį, 
tarė: 

— Taip, mielasis Terencijau, tokios tokelės. 

Paskui visą likusį vakarą jis vėl buvo didelis ponas ir kalbėjo- 
si su Terencijum kaip su savo globotiniu — paprastai ir daly- 
kiškai. 

O puodžius Terencijus pamatė tai, ką pamatė, užgirdo tai, ką 
užgirdo. Jis buvo tiek tikras savo sėkme, kad ir staigus Varono 
elgesio pasikeitimas negalėjo sugriauti jo laimės. 


7. VARONAS RYŽTASI IŠKRĖSTI POKŠTĄ 


Senatorius Varonas, atitinkamai įkaitinęs atmosferą, pagalvo- 
jo, kad dabar pats laikas rimtai pasvarstyti, ar tikrai tą savo 
planą verta įgyvendinti. Pirmiausia reikėjo gerai palaužyti gal- 
vą, kokie jo Nerono šansai laimėti. | 

Šansų jis turėjo. Liaudis niekada netikėjo, jog Neronas iš 
tikrųjų žuvęs. Jai atrodė imperatorius per daug protingas, kad 
nebūtų galėjęs pasprukti nuo savo persekiotojų. Ypač Rytuose 
visi buvo tvirtai įsitikinę, jog Neronas tik slapstosi ir vieną gra- 
žią dieną vėl pasirodys visoje savo didybėje. Dabar, susidarius 
palankiai situačijai ir atsiradus žmogui, panašiam į Neroną, ku- 
riam vadovautų kitas, taip gerai žinantis velionio, kaip ir savo 
paties, būdą, o jeigu dar tas žmogus pasirodytų nepriklausomoje, 
Romai sunkiai pasiekiamoje teritorijoje, toksai Neronas, be 
abejo, galėtų ilgai išsilaikyti ir privirti košės ne tik pasienio 
provincijos gubernatoriui, bet, galimas daiktas, netgi pačiam 
Palatinui. 

Jau aušo, o Varonas vis dar mąstė. Gulėdamas lovoje jis pasi- 
rąžė, nusišypsojo, vėl užsimerkė. 

Sakysim, Neronas atsiranda anapus Eufrato. Na, ir ką gi jam 
padarys Tampukas: aišku, Neronas bus tiek protingas ir stengsis 
kuo rečiau rodytis Sirijos valdose. Jis tiktai sudrums ramybę 
toje provincijoje, paskui laiku grįš į nepriklausomą sritį, kur 
Slaptai arba galbūt net viešai bus paremtas. Ką jam padarys An- 
tiochija? Pasiųs kariuomenę į svetimą teritoriją? Netgi Tampukas 

prieš tai gerai palaužys galvą. Kažkada smarkiai buvo derėtasi dėl 
kiekvieno romėnų ar partų kareivio teisės pasirodyti tų buferinių 
valstybėlių teritorijoje. Nuo Eufrato ligi Tigro — netoli. Už Euf- 
rato Romos pasiųstai kariuomenei gresia pavojus susidurti su 
pasiųstąja iš anapus Tigro. 

Varonas atsikėlė. Basom kojom nušlepseno prie sienos ir išsi- 
traukė iš ten paslėptą skrynelę. Išsiėmęs iš jos tą raštelį, šimtąjį 
kartą švelniu balsu ėmė skaityti: „L. Cejonas, Sirijos, imperato- 
rinės provincijos, gubernatorius, tvirtina gavęs iš L. T. Varono 
šešis tūkstančius sestercijų inspekcinių mokesčių“. Paglostęs 
raštelį nusišypsojo, vėl įdėjo skrynutėn, ją paslėpė ir vėl nupėdi- 
no lovon. Ar ryžtis tokiam pokštui? Tai geras, neeilinis, daug 
žadantis pokštas, bet velnioniškai pavojingas. Tai joks pokštas. 
Argi tai vien dėl to kvito? Arba tik dėl Tampuko? Tai netgi ne dėl 
jo paties. Čia tik dėl Rytų, tų didingų, nepažabotų, išmintingų, 
chaotiškų Rytų, kurie neturi patekti po tų minkštapročių, brutalių 
Palatino feldfebelių batais. 

" Varonas prisiminė tuos laikus, kai jis, jaunas feldmaršalo 
Korbulono armijos karininkas, pirmą kartą atvyko į Siriją. Tada 
jis nuolatos laikydavosi netoli šio garsiojo karvedžio. Korbulonas 
šiaip jau buvo ne iš pačių gabiųjų, jis neturėjo nei gero instinkto, 
nei aštraus proto; bet buvo tvirtai įsitikinęs savo gabumais, kaip 
niekas kitas mokėjo komanduoti, sumaniai manipuliavo savo 
valdinga laikysena. Varonas daug iš jo pasimokė. Beje, jis greitai 
perprato tą Korbuloną. Suprato, kad greičiausiai jį palenksi juo 
nepaprastai žavėdamasis. Ir jis jį palenkė. Netrukus pasiekė tiek, 
jog jis, dar visai žalias naujokėlis, garsiam, patyrusiam feldmar- 
šalui ėmė įtaigauti savo idėjas, faktiškai tvarkyti Sirijos politiką. 
Tais laikais ir gimė jo aistra Rytams, jo troškimas čia viešpatauti. 
Jam būdavo didžiausias malonumas derėtis su tais Rytų karaliais, 
žyniais, pirkliais jų įmantria, išpūsta kalba pergudrauti jų suktus 
kėslus dar suktesniais ir galų gale pasiekti savo tikslą. Faktiš- 
kai šiuose kraštuose nuo Korbulono laikų visados viešpatavo 
jis. 

Varonas lovoje išsitiesė, paskui vėl susirietė. Pagalvojo, kaip 
prieš vienuolika metų Flavijai mėgino juo nusikratyti. Už tai, kad 
kartą viešnamyje „Povas“, esančiame už didžiojo cirko, nusigėręs 
savo mergšę padabino purpurine mantija ir apavė aukštais sena- 
toriaus batais, imperatorius Vespasianas paskelbė, jog jis never- 
tas daugiau būti senatorium. Tas kvailai juokingas pretekstas 
buvo tik nevykusiai juokauti linkusio valstietiško Vespasiano 
pokštas. Dabar tie Flavijai, velionis Vespasianas ir jo sūnus Titas, 
visokiais būdais turi mokėti už tą pokštą. Jie, tie ponai, pajuto, 

jog kartais išradingas Žmogus gali daugiau nuveikti būdamas 
Edesoje nei Romoje. 

O dabar jie užkorė jam ant sprando šį mėmę Tampuką, kad jis 
ardytų darnią jo Rytų politikos struktūrą. Na, ką gi, Tampukai, 
čia menki juokai — laikykis! Kai tik jo Neronas bus pripažintas 
Mesopotamijoj, Tampukas iš karto supras, kad, galimas daiktas, 
būtų buvę daug geriau iš senio Varono neplėšti tų šešių tūkstan- 
čių. Tampukas turės pripažinti, kad tuose Rytuose spaudimu ir 
romėnišku griežtumu nieko nelaimėsi, kad geriau susitarti su 
senuoju Varonu. 

Ką jis čia dabar sapalioja? Kuo čia dėtas Tampukas? Ne šiam, 
o visai įžūliai, kvailai naujajai Romai jis smogs, parodęs jai Nero- 
no šmėklą, to Nerono, kurio net prisiminti ji nenori. 

Staiga jo atminty šmėkštelėjo Terencijaus veidas. Keista, kad 
visą tą laiką apie jį Varonas nė nepagalvojo. Prisiminė, kaip 
pasikeitęs prie jo priėjo žmogelis Nerono eisena ir kaip aiškiu, 
atsainiai išdidžiu Nerono tonu tarė: 

— Kodėl gi, mielas Varonai, aš turėčiau tau neatleisti? 

Jis vėl, kaip ir anuomet, kai staiga to skurdaus prasčioko 
asmeny kambaryje atsirado Neronas, pasijuto nesmagiai. Tačiau 
jis pamanė, kad, ko gero, ir pats Neronas pasidžiaugtų tuo pokštu, 
kurį jis nori iškrėsti savo priešui Titui, pakišdamas jam antrą 
Neroną, ir jo nesmagi nuotaika išsisklaidė. 

Patenkintas jis pasirąžė dar kartą. Pasikvietęs savo sekreto- 
rių, davė nurodymą susitarti dėl susitikimo šu karalium Maluku 
ir vyriausiuoju žyniu Šarbiliu. 


8. RYTŲ KARALIUS 


Karalius Malukas priėmė Varoną ir vyriausiąjį žynį Šarbilį 
erdviame, arabišku stilium įrengtame kambaryje, kur jis labiau- 
siai mėgdavo vesti derybas. Ant sienų kabojo kilimai, tryško 
fontanas, jie sėdėjo ant žemų, minkštų sofų. Tiek gyvam Varonui, 
tiek judriam, pagyvenusiam vyriausiajam žyniui oriai ir ramiai 
išsėdėti buvo sunku. Bet juodu žinojo, kad karalius Malukas 
mieliausiai sėdėtų ant žemės, savo tautos papročiu parietęs po 
Savimi kojas ir klausydamasis monotoniško fontano čiurlenimo, 
tarp klausimų ir atsakymų įterpdamas dar monotoniškesnes, itin 
Prasmingas pauzes. Jau trečią kartą tarnas atitraukia kilimą ir 
skelbia valandas, o svarbiausia tema vis dar nepaliesta. 

— Gaila,— prabilo vyriausiasis žynys Šarbilis, — kad Partų 
karalystė nusilpo per vaidus dėl sosto. Kol dalis karaliaus Arta- 

bano kariuomenės tebėra įsivėlusi į kovą su pretendentu į sostą, 
Roma nuolat duos mums pajusti, kad už mūsų nugaros nestovi 
didelė valstybė, kuria mes galėtume remtis. 

Varonas nenuleido nuo karaliaus Maluko akių. Tas gražus vy- 
ras švelniomis, rudomis akimis, lenkta didele nosimi, rūpestingai 
suraityta ir į kasytes supinta barzda sėdėjo nejudėdamas nelygi- 
nant statula — apkūnus, didelis, ir negalėjai suprasti, ar jis girdė- 
jo vyriausiojo žynio žodžius. Gal jis svajoja? Tai jam dažnai 
pasitaiko. Jau trys šimtmečiai, kai tie arabų kunigaikščiai valdo 
Edesos miestą, jie susipažinę su graikų-romėnų ir Partos kultūra, 
bet karaliaus Maluko širdis — tai žino kiekvienas — pasiliko 
arabiška. Jam nelabai mieli buvo valstybės reikalai, mielesnė jo 
kariuomenė, kiek labiau myli jis žmonas, dar labiau — arklius, 
o labiausiai mylėjo beribius dykumos plotus. Kartais jis išjodavo 
su keliais palydovais pietų kryptim į dykynę. Slapčiausioj savo 
širdies kertelėj jis tebebuvo vienas iš tų raitų klajoklių, kurie 
laikė įžeidimu sėti, sodinti, statyti lūšnas ar kokiu kitu būdu tapti 
sėsliu gyventoju; mat žmogus, pripratęs prie patogumų ir bijo- 
damas jų netekti, privalai ant savo galvos turėti poną ir šitaip 
prarandi savo laisvę, o juk laisvė — didžiausias arabo turtas, ir 
kadangi laisvė būna tiktai vienatvėje, dykuma yra arabo tėvynė. 

Labai galimas daiktas, kad karalius Malukas, tarytum statula 
sėdįs su blausiai ant kaktos švytinčia karališka diadema, užuot 
sukęs galvą dėl politikos, kuria jį norėjo sudominti Varonas ir 
žynys Šarbilis, mąstė apie savo dykumą arba apie savo žmonas 
bei arklius. Bet, pasirodo, jis atidžiai klausėsi. Mat po atitinkamos 
pauzės jis atvėrė burną, kuri jo puikios, juodos barzdos tone 
atrodė tokia raudona, ir prabilo savo gražiu, žemu balsu: 

— Tai žvaigždžių dievaitis Duzaris laido į Rytus nesantaikos 
strėles. Todėl partų namuose kivirčai, todėl pasipūtėlis princas 
Pakoras nenori pripažinti savo karaliaus Artabano. 

Patenkintas, kad Malukas klausosi, Varonas išdrįso daugiau. 

— Kas nors,— tarė jis,— galbūt sielojasi, kad ir vakarų 
žvaigždės nemirksi po nesantaikos ženklu. Kitas gal trokšta, 
kad ir Romos imperijoje atsirastų toksai, kuris pasakytų ne- 
pripažįstąs šiandien Palatine sėdinčio Tito pretenzijų. 

Nė vienas raumuo nekrustelėjo tamsiame veide po karališka 
diadema. Užtat vyriausiasis žynys Šarbilis žaibiškai pasuko Varo- 
no pusėn savo seną, prakaulią gudraus paukščio galvą, bet irgi 
tylėdamas. Nepaisant tos tylos, Varonas kiaurai matė abiejų 
mintis. Abudu neapkentė romėnų, abu iš džiaugsmo trintų ran- 
kas, jeigu imperatoriui kas pridarytų nemalonumų. Malukas, 
arabas, aistringas laisvės bičiulis, nors ir dėjosi esąs abejingas, 

baisiai kenčia nuo to apinasrio, kurį jam vis toliau ir toliau 
verždama stengiasi užmauti Roma. Šarbilis, suktas, pašaipus 
siras, senos, kultūringos tautos žynys, niekina jaunus Vakarų 
barbarus, į jų šalį įžūliai tiesiančius savo purviną leteną. Varonas 
gali sau leisti žengti toliau: abiem tas jo pasiūlymas — kaip 
lietus perdžiūvusiai stepei. 

— Galimas daiktas, — tarė jis,— jau tikrai yra toksai, kuris 
turi pretenzijų. Gal žvaigždės lemia, kad tas, kuris turi tokių 
pretenzijų, greitai pasirodys. 

Jis nekantriai žiūrėjo į Šarbilį, būdamas tikras, kad gudrusis 
žynys jį puikiausiai supras, net jeigu jis daugiau ir nieko nepasa- 
kys. Šarbilis, siras, visa širdimi aramėjas, baisiai ilgisi to Nerono, 
kuris su tokia pagarba skatino vietinę seną sirų kultūrą, seniausią 
visame pasaulyje. Be to, Šarbilis godus, o įžūlūs romėnų kėslai 
į jo šventyklos turtus jam draskyte drasko širdį. 

Tačiau Šarbilis ir nesiruošė atsakyti. Smaili žynio kepuraitė 
atrodė tarsi suaugusi su geltona, išdžiūvusia it pergamentas 
raukšlėta kakta, juodai dažyta trikampė barzdikė suglebusi karo- 
jo apie sausas lūpas ir paauksuotus dantis. Jis tik sumirksėjo 
raukšlėtais vokais. Galų gale po kankinančios tylos jis pamuistė 
galvą, ištiesė kaklą ir prašvokštė savo aukštu piktu seniokišku 
balsu: 

— O jeigu žmogus, ketinąs pareikšti savo pretenzijas, yra 
apgavikas? 

Varonui nespėjus atsakyti, karalius Malukas liepė — tarnas 
tuo metu jau ketvirtą kartą skelbė valandas — atnešti vyno ir 
saldumynų; matyt, jam atrodė, kad netinka visą laiką kalbėti 
apie politiką; taigi visiems ceremoningai gurkšnojant ir smagu- 
riaujant, iis pradėjo kalbėti apie medžioklę. Apie tai užbaigęs, 
jis vėl taip pat staiga apvertė plokštelę: prabilo apie politiką. 

— Ar mano pusbrolis ir ponas Varonas gali man pasakyti, — 
paklausė jis,— kokių būtų padarinių, jeigu pretenzijų turįs 
žmogus pasirodytų esąs visai ne apgavikas. 

— Tokiu atveju,— atsakė senatorius,— paklusnus tarnas 
Varonas gali tiksliai ir nuolankiai duoti atsakymą Jūsų didenybei. 
Tuomet visi ediktai, išleisti po tariamos imperatoriaus Nerono 
mirties, negaliotų, o galiotų tik tos sutartys, kurios buvo sudary- 
tos ligi imperatoriui Neronui pasislepiant ir dingstant. 

Dabar Rytų karalius ir Rytų vyriausiasis žynys taip įsistebei- 
lijo į romėną, jog pastarajam, nors ir pripratusiam prie Rytų 
Papročių, pasidarė tiesiog nejauku. 

— Tas žmogelis, — pagaliau prašneko Šarbilis savo skardžiu 
Senioko balsu, — kurį Roma pasiuntė į Antiochiją, užsispyręs 

kaip kalnų ožys. Jis, be abejo, nepakęs Palatino valdovo konku- 
rento, tebūnie jis tikras ar apsišaukėlis. 

Daugiau jis nepasakė nė pusės žodžio, karalius Malukas 
irgi neturėjo ką pridurti. Tačiau Varonas žinojo, kad jam nereikia 
daugiau aiškinti, kokių privalumų Edesai suteiktų naujo Romos 
sosto pretendento pasirodymas, kad ir kas jis būtų, svarbu 
tik, kad jis galėtų bent kiek išsilaikyti. Iš tokio pretendento 
kaip atlygio už jo pripažinimą būtų galima pareikalauti viso- 
kiausių privilegijų; iš Romos irgi būtų galima, tik dar daugiau, 
pareikalauti už jo nepripažinimą. Kadangi abi tos galimybės 
buvo tokios akivaizdžios, neapsimokėjo ilgiau aušinti burnos. 

Geriau jau pakalbėti apie vaidus dėl sosto Partų karalystėje. 
Iš abiejų pretendentų Artabanas yra stipresnis, gabesnis ir, 
įveikęs visas kliūtis, įsitvirtino Partų karalystės vakaruose, 
kur eina jos siena su Mesopotamija. Būtų tiesiog nesąmonė 
remti tolimąjį Pakorą, nors tasai, galimas dalykas, ir labiau 
teisėtas, su aureole, daugiau turi įgimto didingumo. 

Labai svarbu Edesai, kurį iš tų dviejų partų pretendentų pri- 
pažins Romos vyriausybė. Prekybinių sutarčių, sudarytų tarp 
Romos ir Partos, terminas baigiasi, ir Antiochijos gubernatorius 
turi kuo greičiausiai nuspręsti, su kuo jam derėtis dėl jų atnau- 
jinimo: su Pakoru ar su Artabanu. Edesai bus nemalonu, jei 
Roma pripažins Pakorą, o ne Artabaną, galingą ir mylimą Edesos 
rytinį kaimyną. 

Tas problemas jie aptarinėjo santūriais, įmantriais posakiais, 
kol tarnas penktą kartą paskelbė valandas. Tada karalius Malukas 
davė ženklą, jog audienciją jis laikąs baigta. 

Prieš Varonui išeinant, vyriausiasis žynys Šarbilis glaustai 
išdėstė savo nuomonę, kuri, be abejo, sutapo ir su karaliaus: 

— Jeigu Roma pripažins mūsų Artabaną, mes negalėsime 
abejoti Tito teisėtumu. O jeigu Roma eis už Pakorą ir prieš 
mūsų Artabaną, tuomet Edesa labai apsidžiaugių vėl pasirodžius 
imperatoriui Neronui. 

Jis tai išdrožė rytiečiams tokia neįprasta forma — trumpai 
drūtai — tik todėl, kad buvo labai senas ir neturėjo laiko. 


9. NUOSPRENDIS 


Po šito pokalbio Varonas tučtuojau išvyko iš Edesos. Ir 
Terencijaus nepakvietė antrą sykį. 

Jis grįžo į Antiochiją pasiėmęs skrynutę su brangiais jo 
širdžiai raštais. Senatorius, anapus Eufrato su tokiu entuziazmu 

visiems kaišiojęs sumokėtų inspekcinių mokesčių kvitą, čia, 
Antiochijoj, atrodė visiškai pamiršęs tą gėdingą pažeminimą, 
kurį jis patyrė per Tampuką. Jis numojo ranka į visus reikalus 
bei politiką ir ligi ausų pasinėrė didelio, pasileidusio miesto 
malonumuose. Laiką leido elegantiškame Dafnės priemiestyje, 
kur prabangiose vilose buvo įsikūrusios brangiausios Azijos 
prostitutės, toj vietelėj, apie kurią su nuodėmingu pasigardžia- 
vimu svajojo viso pasaulio miestų gyventojai. 

Baltaveidė, griežta Varono duktė Marcija gėdinosi savo tėvo, 
kurį mylėjo ir kuriuo žavėjosi. 

Per tuos retus susitikimus su Cejonu senatorius dėdavosi 
esąs nekaltas avinėlis ir kaip senas mokyklos draugas apgailes- 
taudavo, kad jo bičiulis lyg maniakas plėšosi, užsikrovęs sunkią 
valdžios naštą, o jis pats, nelaukdamas, kol visai pasens, išsijuo- 
sęs mėgaujasi visais malonumais. Dėl to inspekcinio mokesčio 
jis atrodė nebepykstąs ant Cejono. Jis pats užsiminė, kad pasiun- 
tes į Romą skundą. Padaręs tai todėl, nesivaržydamas aiškino 
jis, kad priešingu atveju būtų visai praradęs autoritetą Rytuose. 
Tačiau tuo viskas ir baigėsi. Vyrui, nugyvenusiam penkiasdešimt 
vienerius metus, daug ką pražiopsojusiam ir daug ko dar lau- 
kiančiam gyvenime, neverta kovoti dėl šešių tūkstančių sesterci- 
jų. 

Cejonas ne per daugiausia tikėjo Varono naivumu. Jis pats 
kartais gailėdavosi per toli nuėjęs; bet jis įtikinėjo save, kad jei 
ne dabar, tai vėliau vis vien tam Rytų sugadintam žmogui 
reikėtų parodyti Romos gubernatoriaus valdžią. Ir vis dėlto 
jis jautėsi nesmagiai prieš senatorių. Jį pasiekdavo žinios, kad 
Varonas, nors ir palaidai gyvendamas, randąs laiko stambiems 
biznio sandėriams ir, naudodamasis konjunktūra, pelningai par- 
davinėjąs didelius savo siriškųjų valdų plotus. Cejonas negalėjo 
slapčia nesižavėti žmogumi, kuris, švaistydamas savo jėgas be- 
prasmiuose, tuščiuose pasilinksminimuose, tuo pat metu taip 
apdairiai tvarkė painius savo reikalus. Toks žmogus pavojingas. 

Cejonui atrodė, kad reikėtų su juo susitaikyti. Prie tokio 
nepastovaus žmogaus geriausia eiti su pyragu ir botagu. Jis 
nusprendė savo griežtumą užglaistyti parodydamas ypatingą 
Pasitikėjimą ir todėl pasikvietė Varoną pasikalbėti. 

Varonas atvyko. Cejonas įveikė save. Išaiškino anam prie- 
žastis, paskatinusias griebtis tokio griežtumo dėl mokesčių. Jeigu 
tai būtų buvęs tik jųdviejų, jo ir Varono, reikalas, aiškino 
Cejonas — ir buvo aiškiai matyti, kaip jam sunku apie tai kalbė- 
ti, — žinoma, tada jis būtų nusileidęs. Bet čia juk Romos garbės 
Ieikalas, prieš kurį nublankstąs vieno asmens prestižas. 

— Jūs tai turite suprasti, mielas Varonai,— tarė jis.— Nors 
jūs ir partų karaliaus draugas, — baigė jis, mėgindamas gaižiai 
pajuokauti. 

Varonas nė nemanė tai suprasti. Jis žiūrėjo į Cejoną meiliai 
ir nekantriai. Kadangi tas sėdėjo per daug arti, tai, būdamas 
toliaregis, senatorius sunkų krėslą atitraukė kiek atgal, kad 
geriau matytų pašnekovo veidą. Širdies gilumoje jis tikėjosi, 
kad Cejonas jam pasiūlys, pasakys, jog jis apsigalvojęs ir norįs 
grąžinti tuos šešis tūkstančius. Varonas gerai žinojo, kokios 
fantastiškos tos jo užmačios, ir jeigu gubernatorius tiktai jam 
ištiestų ranką, jis ją paspaustų ir atsisakytų savo plano, Taigi 
jis lūkuriavo. Bet Cejonui atrodė, kad jis ir taip daug nusileido. 
Iš esmės tie jo pasakyti žodžiai buvo atsiprašymas, o jeigu 
imperatoriaus gubernatorius atsiprašo tą abejotiną avantiūristą 
Varoną, to turi visiškai pakakti. Ir jis laukė. Dar valandžiukę, 
dar kitą. O kadangi tylėjo Varonas, kadangi tylėjo jis pats, 
per tas kelias akimirkas buvo nulemtas jųdviejų likimas. Ir 
ne tik jųdviejų. 

Cejonas, pedantiškas biurokratas, vis dėlto nusprendė neatsi- 
sakyti savo sumanymo ir parodyti Varonui savo pasitikėjimą, 
šitaip ketindamas patraukti jį į savo pusę. 

— Jūs, mielas Varonai,— pagaliau prabilo jis,— kaip geras 
bičiulis ir kaip nusimanantis Rytų klausimais žmogus, siūlėte 
man savo patarimą. Ar galiu dabar pasinaudoti jūsų pasiūlymu? 

— Aš visa širdimi pasirengęs jums tarnauti! — maloniai 
nustebęs atsakė Varonas. 

— Sutarties su Partų karalyste terminas baigiasi, — ėmė 
aiškinti savo susirūpinimą gubernatorius.— Su kuriuo iš abiejų 
pretendentų tartis? Kurį pripažinti? Pakorą ar Artabaną? Aišku, 
mes suinteresuoti veikti taip, kad jųdviejų vaidai dėl sosto 
kuo ilgiau silpnintų partus. Tačiau aš negaliu toliau atidėlioti 
sutarties atnaujinimo. Kurio naudai nuspręsti? 

Ir jis vėl pamėgino kalbėti lengvai, tartum juokauda- 
mas: 

— Kas tas didysis karalius, su kuriuo jūs bičiuliaujatės, 
mielas Varonai? 

Varonas širdyje labai apsidžiaugė. Kaip tik čia jis ir norėjo 
nutverti gubernatorių. Kaip tik tam jis ir atvyko į Antiochiją, 
kad tasai pateiktų jam šį klausimą, ir jeigu Cejonas dar būtų 
palaukęs kokią savaitėlę, Varonas norom nenorom būtų turėjęs 
pats pradėti su juo kalbą apie politiką. Viskas savaime susiklostė 
kuo geriausiai. 


Žaibo greitumu jis dar kartą apsvarstė galimas pasekmes. 


34 


Jeigu Cejonas pasirinktų Artabaną, tai — čia Edesos gyventojai 
puvo teisūs — anapus Eufrato niekam nekiltų noras paremti 
Neronu pasivadinusį žmogų. Tuomet puodžius ir liktų puodžium, 
o Cejonas — imperatoriaus gubernatozium, turinčiu savo žinioje 
septynis legionus ir svarbiausią imperijos provinciją, taigi jis 
niekada vėl netaptų Tampuku. Todėl Varonas turi taip paveikti 
gubernatorių, kad tas pripažintų Pakorą, o ne Artabaną. 

Daugelį kartų jis išsijuosęs ieškojo argumentų, kuriuos tuo 
tikslu galėtų pakišti Cejonui. Tačiau dabar jis drąsiai pasiryžo 
atsisakyti tų visų taip rūpestingai sulipdytų argumentų. Per tas 
dvi laukimo ir tylos minutes jis pažino geriau negu bet kada 
savo seną jaunystės bičiulį Cejoną. Jis pamatė, kaip labai tas 
jo neapkenčia, suprato, kaip didžiai juo nepasitiki. Kad ir ką 
jis patartų, Cejonas viską darys priešingai. Todėl jis patars 
jam pripažinti Artabaną, o atmesti Pakorą. 

Taip jis ir padarė. 

Ligi tos akimirkos Cejonas svyravo, ką pasirinkti: Artabaną 
ar Pakorą. Daug argumentų buvo vieno naudai ir daug kito. 
Jis matė priešais save stambų Varono veidą, jo storas, gašlias 
lūpas, įžūlią, aukštą kaktą, atsainią laikyseną. Jis neapkentė 
šio žmogaus, ir — tuo jis galėjo prisiekti Jupiteriu! — šis žmogus 
neapkentė jo. Pakorą? Artabaną? Šis žmogus patarė: Artabaną. 
Vadinasi, parodė, kad jo bičiulis yra Artabanas. Cejonas pasirinks 
Pakorą. 


10. KANTRYBĖS! 


Puodžiui Terencijui taip niežtėjo liežuvį papasakoti žmonai 
Kajai apie savo pokalbį su Varonu, įrodyti jai, pavadinusiai jį 
mažu žmogeliu, kad kiti anaiptol nelaiką jo mažu. Tačiau jis 
žinojo, kaip rizikinga per anksti rodyti savo džiaugsmą. Jis 
susitvardė ir toliau tebegyveno kaip anksčiau, rūpindamasis 
vien gildijos reikalais. 

Bet Kaja pažinojo savo Terencijų kaip penkis pirštus. Nors 
jis vaikščiodavo orus ir susirūpinęs, nors dėdavosi ligi ausų 
Paskendęs kasdieniuose reikaluose, ji iš menkiausių požymių 
nustatė, kad jį bus apnikusios kažkokios labai svarbios mintys. 
Aišku kaip dieną, kažkas atsitiko. Kaip jis, manydamas, kad 
Jo niekas nemato, giliai susimąsto, kaip kartais užsisvajojęs 
aistringai dūsauja, kaip blaškosi per miegus, kaip jo veidas 
nušvinta ir vėl apsiniaukia! Visa tai jai priminė tuos laikus, kai 
Jis būdavo kviečiamas į Palatiną. 

Beje, tas Terencijaus pakilumas truko neilgai. Tiesa, Edesoje 

ir kitose Tarpupio vietose žmonės vis dažniau užsimindavo apie 
laimingus imperatoriaus Nerono laikus. Dūsaudami ir dejuodami 
jie skundėsi nepakeliama našta, kurią naujasis gubernatorius 
užkrovė Mesopotamijos gyventojams, ir vis dažniau paslaptingai 
kuždėjosi, jog ilgiau taip tęstis negali, turįs ateiti galas, imperato- 
rius Neronas gyvas, greitai pasirodysiąs visoje savo didybėje 
ir Tarpupio tautoms vėl duosiąs laisve ir duonos. Terencijus 
godžiai gėrė tas kalbas, bet jos nedaug temažino jo laukimo 
kančias. Ėjo savaitės ir mėnesiai, o Varonas dingo kaip vandeny. 
Mat senatorius galvojo, kad Terencijui reikia palaukti. Žmogelis, 
užkibęs ant kabliuko, dabar tegul paspurda, kad per daug neriestų 
nosies. Taigi Varonas buvo toli, Antiochijoj, didelis ponas, 
tolimas ir nepasiekiamas puodžiui Terencijui. Iš senatoriaus 
Varono puodžius Terencijus negavo nė mažiausios žinutės. 

Terencijui tai buvo sunkios dienos. Kartais jį apnikdavo 
abejonės, ar visa tai jam tikrai buvo nutikę, ar tikrai didysis 
senatorius Varonas kalbėjęs su juo kaip lygus su lygiu, net 
nuolankiai — lyg su pačiu imperatorium Neronu. O, kaip jis 
norėjo pakalbėti apie tai su Kaja! Betgi žinojo, kad ji tik pasakys, 
jog jis visa tai bus paprasčiausiai įsikalbėjęs arba geriausiu 
atveju Varonas norįs jį įvelti į naują, žiaurų ir žeminantį Žaidimą. 
O kaip tik to Terencijus ir nenorėjo girdėti, nes jis negalėtų 
gyventi, jei būtų jos teisybė. 

Todėl jis kaip įmanydamas slėpė savo nerimą nuo skvarbių 
ir smalsių žmonos akių. Vis su didesniu užsidegimu jis ieškojo 
ženklų, ar tik vienintelis Varonas atpažinęs jame tikrąjį impera- 
torių Neroną. Bet tų ženklų nebuvo, ir jam kaskart vis daugiau 
reikėjo pastangų, kad išlaikytų prakilnaus, labai užsiėmusio, 
savimi pasitikinčio gildijos seniūno, koks Terencijus buvo prieš 
kelias savaites, pozą. 

Svajodamas jis išsidavė tik vienu išoriniu požymiu. Kad 
geriau matytų, imperatorius Neronas kartais prie savo trumpa- 
regių akių, dažniausiai prie kairiosios, prisidėdavo smaragdą. 
Terencijus nusipirko smaragdą. Buvo nelengva nuo Kajos nu- 
slėpti, kad pirkiniui reikalingą sumą jįs paėmė iš kasos, ir tas 
iš tikrųjų jam nevisiškai pavyko. Paties smaragdo jis, aišku, 
niekam nerodė. Tik nulindęs kur vienas, jis vartaliodavo jį, 
dėdavo tai prie vienos, tai prie kitos akies, džiaugėsi jo žaliu 
spindesiu. 

O jeigu ir tai negelbėdavo, jis bėgdavo su savo abejonėmis 
į Labirintą. Ten, slaptos galerijos tamsoje, įsiklausydavo į save, 
ir jo vidinis balsas, jo demonas prabildavo tvirtindamas, kad 
jis — Neronas, kad jį visi pripažins. 

Bet kol kas niekas jo nepripažino,-o Varonas ir toliau-tebety- 
lėjo- Pagaliau Terencijus neištvėrė ir- parašė jam laišką į.-An-. 
tiochiją. Tas laiškas buvo nuolankus kaip globotinio — globėjui. 
Terencijus rašė apie savo keramikos fabriką, apie smulkius 
Edesos miesto nuotykius, apie gildiją. Bet gale, ir čia buvo 
vienintelė užuomina apie jų pokalbį, kurią sau leido, Terencijus 
įterpė miglotą sakinį: jeigu dievai lemsią ir grąžinsią jam buvusią 
įšvaizdą, apie tai jis kartais pasvajojąs, tai jam nereikėsią 
savo globėjo varginti tokiais niekais. Jis perskaitė laišką ir 
pripažino, jog neblogai parašyta. Dabar Varonui teks atsiliepti. 
Norėdamas pratęsti tai, ką buvo pradėjęs, turės atsakyti į tą 
miglotą frazę, o jei nenorės, palaikys ją daugiareikšmiu, įmantriu 
posakiu, kurie taip mėgstami Rytuose, ir nekreips į ją daugiau 
dėmesio. Pastaruoju atveju Terencijui teks vėl nugrimzti į Edesos 
kasdienybę. Bet juk tai negirdėtas dalykas. Varonas supras, 
atsakys. 

Velnioniškai lėtai slinko dienos. Daug laiškų atėjo iš Antio- 
chijos, keli ir Terencijui, bet nė vieno nebuvo iš Varono. Teren- 
cijus pats sau paskyrė terminą, ligi kurio Varonas turėtų atsakyti. 
Pirmiausia šešios dienos, paskui dešimt, galiausiai dvidešimt. 
„Kantrybės, kantrybės!“ — įtikinėjo pats save. Kad visiškai 
nesugniužtų, ta tema jis cituodavo eiles iš klasikų. Deklamuodavo 
jas Knopsui, savo vergui, kurio tiek nesivaržydavo kaip žmonos. 
Kartą jis Knopsui pasakė, jog netrukus ateis nauji laikai (tai 
jis jam dažnai sakydavo), ir piktai, aistringai kabindamasis už 
savo vilties, niūriai primerkęs savo trumpareges akis, išdrožė 
ne tiek Knopsui, kiek sau pačiam Homero epo pradžią: „Ateis 


diena“. Knopsui į jį spoksant, jis negalėjo daugiau valdytis, 
išsitraukė iš slaptos kišenėlės smaragdą, dar labiau įsmeigė į 


Knopsą akis ir reikšmingai pakartojo: „Ateis diena“. 

Vergas Knopsas, pamatęs žaliai žaižaruojantį daiktą, žengė 
atatupstas, bet jis buvo protingas ir nieko neklausinėjo; vis 
dėlto jis giliai širdin įsidėjo keistą savo šeimininko mostą 
bei jo žodžius ir ilgai apie juos galvojo. 

Knopsas — šis vardas reiškė „laukinis žvėris“ arba tiesiog 
„laukinis“ — labai norėjo, kad jo vardas būtų teisingai tariamas, 
Su ilga graikiška „o“. Jis buvo lieknas ir pagal savo amžių 
atrodė daug jaunesnis. Dar vaikas būdamas, jis pateko į Terencijų 
Namus: kažkoks prasiskolinęs žmogelis perleido jį seniui Teren- 
Cijui už skolą. Knopsas gimė Kilikijoje ir Rytuose jautėsi kaip 
Šavo namuose. Jis buvo gudrus, paslaugus, guvių akių. Terenci- 
lum, kuriam buvo tik nuolankus, jaunesnis žaidimų draugas, 
Jis Pavydulingai žavėjosi. Žavėjosi jo valdingu despotizmu, 

aklu pasitikėjimu savimi, bet ir neapkentė jo dėl tų vakarietiškų 
savybių. Jis, Knopsas, vadovavo visai įmonei Raudonojoje 
gatvėje, ir už tokį greitą jos suklestėjimą Edesoje Terencijus 
turėjo būti dėkingas tik jam. Be abejo, kad ir budrios buvo 
Kajos akys, jis nemažą sumelę ir sau pasidėjo juodai dienai, 
bet už jo triūsą juk pinigais neatlyginsi. Tiesą pasakius, Terenci- 
jus pagal tuometinius papročius jau seniausiai turėjo jį paleisti 
laisvėn; daugelis stebėjosi, kodėl Knopsas, vis dar negaudamas 
iš savo šeimininko užtarnautos laisvės, pats jos nepasiimąs. 
Pavyzdžiui, tada, kai žlungant Neronui Terencijus turėjo nešti 
kudašių, apsukrus, protingas Knopsas lengvai būtų pasprukęs, 
nė kiek nesibijodamas savo šeimininko persekiojimo, nes dėl 
tam tikrų priežasčių jo ponas bijojo ir nosį iškišti. O juk tada 
ir vėliau Knopsas tik todėl pasiliko, kad jis prietaringai tikėjo, 
jog jo ponas aukštai iškils ir už ištikimybę bus atlyginta. 

Ir štai dabar, Terencijui tyliai ir su pikta savikliova dekla- 
muojant Homero eilutę „Ateis diena“, tie žodžiai Knopsui anaip- 
tol neatrodė esą tušti plepalai. Atvirkščiai, jis iš karto susiejo 
juos su gandais, kad imperatorius Neronas esąs gyvas. Apie 
naujus laikus Terencijus jau ne kartą jam kalbėjo Romoje, 
kai jis kažkur paslaptingai dingdavo; čia jis pridurdavo, jog 
tiems laikams atėjus, jis duosiąs jam laisvę. Knopsas kantriai 
laukė naujųjų laikų, ir dabar jo širdis salte salo nuo minties, 
kad tie nauji laikai galų gale netrukus ateis ir tada išsipildys 
jo didžiausia svajonė: jis įsikurs kur nors Rytuose, pradės sava- 
rankiškai verstis, apmuilins akis savo draugams, apie juos skleis 
piktas paskalas ir įžūliai iš jų šaipysis. 

Tos dienos vakare Knopsas nuėjo pas vieną tokį bičiulį, 
patį artimiausią, — pas puodų meistrą Gorioną. Čia jis paprastai 
praleisdavo didžiausią savo laisvalaikio dalį. Tas Gorionas buvo 
kilęs iš senųjų vietinių gyventojų, nusipenėjęs, apskritagalvis, 
mažomis gudriomis akutėmis. Kaip ir Knopsas, jis, mosikuodamas 
rankomis, mėgo daug plepėti. Tačiau šis puodžius visą savo 
energiją eikvodavo ne darbui, kaip Knopsas, o kiauras dienas 
vaikydavosi gandus ir, rimta mina knapsodamas pas bičiulius, 
kurių turėjo devynias galybes, plūsdavosi ir liežuvaudavo. Buvo 
suktas, lengvatikis, nepaprastai domėjosi politiniais savo miesto 
įvykiais. Bet kokį pasikeitimą jis sutikdavo entuziastingai, 
o paskui nusivylęs ilgėdavosi praeities. 

Goriono tėvai ir protėviai nuo žilos senovės gyveno šiame 
krašte. Jie matė, kaip ateidavo ir išeidavo babiloniečiai, asirai, 
Ai romėnai, persai, arabai, į naujuosius valdovus žiūrėdavo 

aP į saulę, krušą arba potvynį. Dūsaudavo ir kentėdavo. 

Laikėsi savo žemės, valgydavo, gerdavo, gimdydavo vaikus, 
garbindavo deivę Taratę ir jos žuvis ir dirbdavo tiek, kad už- 
tektų pragyventi patiems ir atiduoti užkariautojams tai, ką šie 
įsplėšdavo iš jų mušimu ir kankinimais. Svetimšaliai kunigaikš- 
čiai ir ponai išnykdavo, Goriono giminė pasilikdavo. Liko ir 
jis. Dabar jis, kaip kadaise visa jo giminė, plūdosi ir kentėjo. 

Taigi su tuo Gorionu Knopsas nuoširdžiai draugavo: iš dalies 
todėl, kad jam buvo garbė, jog Gorionas, laisvas žmogus, taip 
mielai su juo šnekučiuojasi, iš dalies todėl, kad jis buvo tikras, 
jog savo nusimanymu, pasaulio pažinimu ir savo protu visa 
galva stovi aukščiau už Gorioną. Kaip tikras žinovas jis įdėmiai 
žvilgčiodavo į dvylikametę Goriono dukrą Jaltą, išviliojo iš 
Goriono pažadą, kad šis ją jam atiduosiąs už žmoną,- kai tik 
prasidės didingi nauji laikai ir jis nebebus vergas. Šiandien jis, 
tvirtai tikėdamas, jog toji diena jau čia pat, garsiai mėgavosi 
saldžiomis svajonėmis apie pirmąją naktį su mažąja Jalta. Tačiau 
Gorionas, Jaltos tėvas, pakėlė pirštą ir lyg juokais, lyg grasinda- 
mas dar kartą priminė Knopsui, kilikiečiui vergui, seną priežodį: 
„Karija, Kilikija ir Kapadokija, prisiekiu Dzeusu,— tai trys „K“ 
ožiams kriokinti“. Knopsas, užpykęs už jo patriotinių jausmų 
įžeidimą, neįtikėtinai karštai atšovė, jog jis vis vien miegosiąs 
su Jalta, nors Gorionas to ir nenorėtų. Nepatenkintas Gorionas 
iškart pastatė šerį: 

— Tik pažiūrėkite į tą vergą Knopsą iš Kilikijos, į tą „K“ 
ožiams kriokinti! 

Tardamas Knopso vardą, jis tyčia trumpiau ištarė garsą „O. 
Tačiau Knopsas, tikėdamas savojo pono žodžiais, dar šlykščiau 
atkirto, jog miegosiąs ne tik su Goriono dukra Jalta, bet ir 
su Goriono deive Tarate. Šis paskutinis baisus burnojimas, 
kai vergas įžeidė jo mylimą dievybę, tiek įsiutino Gorioną, 
kad šis šliūkštelėjo Knopsui į veidą pilną taurę vyno; tarp 
kitko, dėl to jis nedaug prarado, nes vynas jau buvo aprūgęs. 

Gorionas manė, jog Knopsas už tokį įžeidimą ims plūstis 
Paskutiniais žodžiais, bet nieko panašaus neįvyko. Atvirkščiai, 
Jis tik ramiai nusišluostė veidą ir tyliai pasakė: 

— Atsargiau, Gorionai! Ką žinai, vieną gražią dieną tas „K“ 
Ožiams kriokinti gali pasirodyti esąs tikras labai galingo pono 
bičiulis. 

Tuos žodžius jis ištarė taip rimtai ir ramiai, jog puodžius 
Gorionas neteko žado. 

Ir kai Knopsas tą vakarą dar kartą užsiminė, jog, galimas 
daiktas, greit ateis tie laikai, Gorionui tie jo žodžiai jau nebeatro- 
dė tušti plepalai. Dabar jis dėl jų susimąstė. 

11. KARTAIS KREIVIAUSIAS KELIAS 
BŪNA TIESIAUSIAS 


Varonas, privėrtęs spurdėti Cejoną, ir pats turėjo grūdinti 
savo kantrybę. Lėbaudamas ir ūžaudamas Dafnės priemiestyje, 
jis vis labiau laukė, kada gi galų gale gubernatorius apsispręs 
Pakoro naudai. Tačiau Cejonas vis vilkino, neskubėjo. 

Varonas nusprendė jį pabakštinti. Visur pasakojo, jog Romai 
labai svarbu sureguliuoti santykius su Parta ir pripažinti Artaba- 
ną; jis žinojo, jog tos kalbos pasieks Cejono ausis. Dažnai jis, 
išsiėmęs iš savo skrynutės inspekcinių mokesčių kvitą, rodė jį 
visiems Antiochijoje, piktai šaipydamasis iš Cejono užsispyrimo 
ir didybės manijos. 

Bet pirmiausia jis, gyvendamas Dafnėje, vilų priemiestyje, 
stengėsi paskleisti naują Cejono vardą, puikią savo seno mokyk- 
los laikų bičiulio pravardę: Tampukas. Tas vardas patiko pašai- 
piems sirams; jis greitai įgijo nešvankų atspalvį, vėjo greičiu 
pasklido visuose Rytuose, ir Tampuko pravardė visiškai išstūmė 
Cejono vardą. Vyriausybei nevykusiu įsakymu uždraudus tą 
pravardę, aštrialiežuviai žmonės ją pakeisdavo taikliais sinoni- 
mais ir smuklėse bei gatvėse dainuodavo kupletus, kurių visas 
žavumas buvo pauzės, o jų nieku kitu negalėjai užpildyti, kaip tik 
Tampuko pravarde. Be to, visur dešimtimis tūkstančių buvo par- 
davinėjamos medinės lėlės judančiomis rankomis bei kojomis; 
timptelėjus rankenėlę, jos tai išsitempdavo, tai vėl sugniuždavo, 
ir jas visi graibstyte graibstydavo. Per vieną savo šventę Varonas 
nepabijojo tokias medines lėles išdalyti savo svečiams. Cejonas 
norom nenorom turės nuspręsti Pakoro naudai. 

Gubernatorius įsiuto kaip bulius, kad jo vaikystės laikų pra- 
vardė, seniausiai užmiršta Romoje, Rytuose vėl ėmė jį gelti ir 
kankinti. Baisiai apmaudu jam buvo dar ir todėl, kad tuo savo 
ediktu jis tik dar daugiau užpylė alyvos ant ugnies. Jo dvariškiai 
atkalbinėjo jį nuo tokio žingsnio sakydami, kad klastingi ir pašai- 
pūs rytiečiai rasią tūkstančius būdų tam įsakui apeiti. Jis tuo 
nenorėjo tikėti. Ir še tau, kad nori: jis pats save įstūmė į bėdą. 

Susitikęs su Varonu, jis pirmiausia norėjo pasiteisinti dėl 
įsako, išaiškinti, kad veikęs ne kažkokios tuštybės skatinamas. 
Jeigu Žmonės, įrodinėjo jis jam išsijuosęs, ta kvaila pravarde 
norėtų įžeisti tik jį asmeniškai, jis numotų ranka: tegu sau išdy- 
kauja į sveikatą! Bet įžūlūs, maištingi Rytų juodnugariai tuo nori 
tyčiotis iš visos imperijos. Čia Romos prestižo reikalas, todėl 
jis visomis priemonėmis turįs sutramdyti tuos valkatas. 

Varonas klausėsi mandagiai, užjausdamas. Jis prisipažistąs, 

jog į tai žiūrįs pesimistiškai: su tokiomis priemonėmis, kaip tas 
ediktas, čia, Rytuose, Cejonas toli nenuvažiuosiąs. Antiochijos 
gyventojai visais laikais duodavę pravardes savo valdovams, 
aktoriams, lenktynininkams, atletams, laikydami tai savo privi- 
legija, ir niekas ligi šiol į ją nesikėsinęs. Tegu sau šunys loja, kad 
tik nesikandžiotų. Jeigu jis galįs Cejonui patarti, tai štai kokia 
jo nuomonė: gubernatorius turįs taip elgtis su liaudimi, kad toji 
pravardė pamažu imtų prarasti savo blogą reikšmę ir įgauti švel- 
nią prasmę. Jis truputėlį pasitraukė atgal, kad savo toliaregėmis 
akimis geriau matytų pašnekovo veidą ir gardžiuodamasis tary- 
tum kokiu skanumynu tris kartus ištarė žodį: „Tampukas“, „Tam- 
pukas“, „Tampukas“, kol jis ėmė tirpti burnoje. 

Cejonas sėdėjo rūškanas, vienos rankos pirštų galais gremž- 
damas kitos delną. Staiga jis piktai dėbtelėjo į Vareną. Jis puikiai 
žinojo, jog tą pravardę ištraukė iš užmaršties Varonas. Argi ne 
kvailai jis pasielgė, bandydamas rasti bendrą šneką su žmogumi, 
kurio galutinis tikslas — iškrėsti tokią banalią šunybę. Varonas 
kiaurai matė Cejoną. Jis džiūgavo. Tampukas nepripažins Arta- 
bano. Tampukas pats sau nulems likimą prikeldamas senąjį Ne- 
roną. 

Jis drąsiai pradėjo ataką. Susirūpinusiu balsu paklausė, ar 
Cejonas vis dar nenusprendęs, ką pripažinti iš tų dviejų partų 
pretendentų. Primygtinai priminė savo nuomonę Artabano nau- 
dai. 

Juk jis kartą jau buvo davęs, šaltai atsakė Cejonas, Varonui 
galimybę išsakyti savo nuomonę, ir jis, Cejonas, gerai apsvarstęs 
bičiulio argumentus. Jis vertinąs Varono nusimanymą tais klausi- 
mais, bet esą ir kitų kompetentingų ir gerai užsirekomendavusių 
asmenų, kurie kaip tik yra priešingos nuomonės. Jis neabejojąs 
gera Varono valia, bet, galimas daiktas, jo lūpomis prieš jo paties 
valią kalbąs ne romėnas, o didžiojo „karaliaus bičiulis“, „didžiojo 
karaliaus Artabano bičiulis“, pridūrė jis su lengva pašaipa. Jis 
turįs labai lemtingai nuspręsti ir veikiąs ne savo valia, o atsakin- 
gas imperatoriui, užbaigė oriai. 

Varonas apsimetė nustebęs, prislėgtas. Džiūgaudamas paliko 
rūmus. 

Po trijų dienų gubernatorius oficialiai paskelbė, jog dėl su- 
tarties atnaujinimo jis tariasi su Pakoru, didžiuoju Partų karaliu- 
mi. 

12. TERENCIJUS PERSIKŪNIJA ANTRĄ KARTĄ 


Terencijaus numatytas terminas, kada reikėtų palaidoti savo 
viltis, praėjo. Bet jam nereikėjo savo vilčių laidoti. Praslinko 
viena savaitė, kita. Galų gale atėjo žinia iš Varono. 

Tai buvo ilgas laiškas. Baugščiai ir nekantraudamas jis perme- 
tė jį akimis. Varonas rašė ne pats, rašė jo įgaliotas sekretorius. 
Tasai išsamiai, blaiviai stengėsi atsakyti į kiekvieną Terencijaus 
paminėtą smulkmeną, ir Terencijaus širdis atsidūrė kulnuose. 
Bet štai pačioje laiško pabaigoje buvo prierašas, ir jau paties Va- 
rono. Jis tikisi, rašė jis, kad dievams padedant greitai įvyks persi- 
kūnijimas, kurį mini Terencijus. Gilus, palaimingas pasididžiavi- 
mo jausmas užplūdo .Terencijų. Bet jis buvo išmokęs laukti ir 
tvardytis, todėl šį kartą niekam, net vergui Knopsui neparodė, 
kas dedasi jo sieloje. Su Varono laišku jis jau nesiskyrė, visą 
laiką jį nešiojosi. Kartais, būdamas vienas, išsitraukdavo tą laišką 
ir vis iš naujo skaitydavo džiaugsmingą prierašą. O kartkartėmis 
su savo laime jis bėgdavo pabūti Labirinto glūdumoje. Ten, slap- 
toje, tamsioje galerijoje, be šikšnosparnių, niekieno kito daugiau 
nematomas, atsistodavo visu ūgiu, kilodavo rankas, iš laimės 
kvailai šypsojosi, kaip kadaise senatoriaus Varono akivaizdoje, 
ligi smulkmenų imituodamas imperatoriaus eiseną, gestus, balsą. 

Kiek anksčiau senato įsakymu visoje Romos imperijos terito- 
rijoje buvo surinkti ir iki paskutinio pėdsako sunaikinti niekin- 
go, gėdingai savo dienas baigusio imperatoriaus Nerono pamink- 
lai bei biustai. Bet už imperijos sienų, pirmiausia Mesopotamijo- 
je, daugybė tų paminklų ir biustų išliko. Senatorius Varonas 
devynias galybes jų atsitempė Edeson. Čia, viename jo dvare 
netoli miesto, jie, beje, kai kurie jau gerokai apdūlėję, stovėjo ir 
gulėjo didžiulėje daržinėje ir apleistame kieme, saugomi jaunu- 
čio, niekam kitam netinkamo puskvailio vergo. 

Vieną dieną kaip nepažįstamas, išėjęs pasivaikščioti žmogus 
tame Varono dvare atsirado Terencijus. Einąs sargo pareigas 
berniukas vergas be jokių kliūčių įleido orų, savimi pasitikintį 
romėną. 

Terencijus vaikštinėjo tarp akmenų ir blokų, vaizduojančių 
Neroną. Miręs imperatorius čia buvo iškaltas visokiausiomis 
pozomis — stačias, gulomis ir sėdintis. Štai jo stotingas, apkūnus 
liemuo su išdidžiai nuobodžiaujančiu plačiu veidu, trumparegė- 
mis akimis ir stora, atvėpta apatine lūpa; antai šis veidas, didingai 
sustingęs viršum medūzomis išpuoštų šarvų; o čia jis vėl aprėmin- 
tas rūpestingai suraitytos barzdos. Kai kuriose statulose skulpto- 
riai buvo įdėję akis, pilkas, spindinčias akis iš tikro ar ne visai 

tikro brangakmenio. Vienas kitas biustas buvo spalvotas: blyškiai 
rausva imperatoriaus oda, jo rusvi plaukai ir ryškiai raudonos 
lūpos. Taigi Terencijus vaikštinėjo tarp biustų ir statulų. Apžiūri- 
nėjo visas, prie daugelio jų ilgai stoviniavo, siurbte siurbė tuos 
bruožus į save, duodamas savo prisiminimams peno ir šitaip su 
jais susiliedamas, jog galiausiai ir pats nežinojo, ką jos vaizduo- 
ja — jį ar tą kitą. Ypač ilgai jis stovėjo prie vieno vaškinio biusto. 
Išsitraukė savo smaragdą. Taip, tai jis, Neronas-Terencijus, koks 
jis buvo prieš keturiolika metų. Jis stovėjo priešais biustą, mėgin- 
damas pagauti smulkiausią jo išraišką, įsmeigęs į jį savo trumpa- 
reges akis, suraukęs kaktą ir antakius, išdidžiai pakėlęs ir truputį 
palenkęs į šoną galvą, atkišęs smakrą ir atvėpęs apatinę lūpą, 
sučiaupęs burną, apmaudingas, nekantrus, be galo išdidus. Taip 
jis stovėjo gana ilgai. 

Jaunasis sargas tuo metu nulindo kiemo kertelėn. Iš tenai jis 
baugščiai ir smalsiai stebėjo nepažįstamą poną ir keistą jo elgesį. 
Terencijui sustojus priešais vaškinį biustą, berniuko veidas stai- 
ga pasikeitė, ir jis išsigandęs dar toliau nulindo į kiemo užkampį. 
Pagaliau, kai nepažįstamasis pasisuko eiti — po tokių ilgų apmąs- 
tymų jis kone svyravo — berniukas staiga šoko prie jo ir, parpuo- 
lęs ant kelių, kakta palietė žemę, kaip tai daro visi Rytų žmonės, 
rodydami pagarbą dievams ar didžiajam karaliui. 

Terencijus skubiai nuėjo, širdies gilumoje išsigandęs ir kartu 
laimingas. Pagaliau! Netgi nepilnamečiai ir psichiškai nesveiki 
supranta, kas jis ir kam dangaus pašauktas. Neapsakomas džiaug- 
smas, užgniaužęs kvapą, jį smaugė ir dusino. Nelyginant apgirtęs 
jis dūlino vis toliau ir toliau, kol priėjo stepę. Pagaliau sustojo 
ant mažos kalvelės. Pakėlęs pečius, atsainiu, didybės kupinu 
Nerono mostu nuleidęs ranką, jis beveik pašaipiai padeklamavo 
graikų tragiko žodžius: „Dabar sustoki, žeme! Ar tu laikei 
mirtingąjį didesnį?“ 

Po šito jis negalėjo žiūrėti į paprastus Kajos arba Knopso vei- 
dus. Jis nulindo į savo Labirintą. Klausėsi savo demono. Ir pasi- 
girdo didingas balsas: „Sveikas, Cezari! Kilk aukštyn! Vis aukš- 
čiau ir aukščiau! Į žvaigždes, Cezari!“ 


13. PERSIRENGĘS KUNIGAIKŠTIS 


Edesoje tuo metu vis dažniau sklido kalbos apie Neroną: girdi, 
kaip gera buvę jo valdymo laikais, gal jis tikrai išsigelbėjęs ir 
Vieną gražią dieną pasirodysiąs. O kai paaiškėjo, kad Tampukas 
Partos karalium pripažinęs ne Artabaną, o Pakorą, dar labiau 

imta ilgėtis Nereno ir.siusti.ant-Tito-bei jo atstovų.- Romos. .pripa- 
žintas. Pakoras karaliavo toli, Partos karalystės rytuose, o šalia 
Edesos esančias sritis valdė: Artabanas. Romai susikibus su Arta- 
banu, karo veiksmai pirmiausia paliestų Edesos sritį. O Edesos 
gyventojai nenorėjo karo. Ar neužtenka, kad Roma nepakelia- 
mais mokesčiais bei visokiomis rinkliavomis ir taip jau tuština 
jų kišenes? Kur eina devyniais prakaitais uždirbtas aliejus, vy- 
nas, duona? Atėjūnams, įžūliems užkariautojams iš Vakarų, Ro- 
mai. O, kad vėl pasirodytų gerasis imperatorius Neronas! Jo 
laikais su Roma būdavo galima susitarti, vyko prekyba, ir abi 
pusės iš to turėdavo pelno — ir Roma, ir Edesa. Neronas paliko 
senuosius Rytų dievus: Taratę, raitą Mitrą, arabiškus žvaigždžių 
dievaičius. Kuo gi Kapitolijaus Jupiteris ir Romos deivė geresni 
už Mitrą ir Sirijos deivę Taratę? Kas per dievas, kuris iš nusteken- 
tų Žmonelių plėšiąs vis daugiau ir daugiau mokesčių, verčiąs 
vis daugiau dirbti? Deivės Taratės žuvys ne tokios godžios kaip 
Jupiterio erelis. Romos garnizono kareiviai matydavo vis piktes- 
nius į save nukreiptus vietinių gyventojų žvilgsnius. „Tampuko 
bernai' — pašaipiais keiksmais lydėdavo juos žmonės, ir todėl 
naktį Edesos gatvėmis kareiviai nedrįsdavo eiti po vieną. Džiū- 
gaujant miniai, viešose aikštėse buvo deginamos nepaprastai pa- 
didintos juokingos judančios lėlės. Ir vis garsiau buvo kalbama, 
kad Tampuko viešpatavimo dienos suskaičiuotos, imperatorius 
Neronas esąs čia, Edesoje, netrukus pasirodysiąs ir duosiąs Tam- 
pukui per sprandą. 

Dabar daugelis labai troško, kad senatorius Varonas būtų 
čia: iš jo galėtum išgirsti ne vieną protingą žodį apie Romą, apie 
politinę padėtį. Tačiau Varonas lyg tyčia lindėjo Antiochijoje — 
nepasiekiamas, paskendęs Dafnės, vilų priemiesčio, malonumuo- 
se. Tik labai jautri nosis už visų tuo metu Mesopotamijoje paskli- 
dusių įvairiausių keistų gandų tegalėjo užuosti Varono pėdsakus. 

Varonui slapukaujant, pasirodė kitas paslaptingumo aureole 
apsigaubes romėnas. Į deivės Taratės šventyklą kurjeris, atsisa- 
kęs ką nors smulkiau paaiškinti, kaip imperatoriaus Nerono dova- 
ną už jo išgelbėjimą iš didelio pavojaus atnešė didelės sumos 
čekį. O karaliui Malukui, kuris buvo nepaprastai jautrus moterų 
grožiui, tas pats paslaptingasis kurjeris kaip to paties nematomo 
Nerono garbės dovaną padovanojo dvi rinktines, jaunutes skais- 
čias verges. Karalius ir vyriausiasis žynys dvejojo, ar priimti tas 
dovanas. Kadangi suma buvo labai didelė, o mergaitės labai 
gražios, pagaliau dovanas juodu priėmė. 

Karalius Malukas ir vyriausiasis žynys Šarbilis, net be jokių 
pašalinių ausų kalbėdami apie politiką, būdavo labai atsargūs ir 

parinkdavo įmantrius posakius. Tokiomis užuolankomis jie apta- 
rinėjo ir dingusio imperatoriaus pasirodymą. 

— Būtų ne pro šalį sužinoti, ką anas romėnas širdies gilumoje 
mano apie tą imperatorių ir ar tvirtas tas pagrindas, kuriuo remia- 
si jo mintys, — postringavo karalius. 

— Anas romėnas,— atsakė vyriausiasis žynys, — savo sielos 
ir kūno jėgas švaisto vieno Vakarų miesto viešnamiuose. 

— Dievai jam dovanojo toli matančias akis, — atsakė kara- 
lius, — ir, be abejo, net iš Vakarų viešnamio savo žvilgsniu jis 
aprėpia mūsų Rytus. | 

— Galimas daiktas,— atsakė vyriausiasis žynys,— bet ir 
žyguūno nėra kaip ten pasiųsti: jį gali sugauti ir priversti išsiple- 
pėti. Tik žemė tyli. 

— Edesa sena, — tiek tepasakė karalius,— ir pergyvens dar 
ne vieną imperiją, o kantrybė — geras dalykas. 

— Aš pats senas, — nepatenkintas iškošė pro savo paauksuo- 
tus dantis vyriausiasis žynys, — betgi aš sudėtas ne iš akmens ir 
žemės, kaip Edesa. , 

Nežinia kas — paslaptingosios imperatoriaus Nerono dova- 
nos, O gal kokie kiti ženklai taip sudirgino liaudies fantaziją, jog 
gandai, kad Neronas gyvas, darėsi vis atkaklesni ir vis aiš- 
kiau buvo tvirtinama, kad jis gyvenąs Edesoje. 

Puodžius Terencijus godžiai siurbė į save tuos gandus, bet to 
savo godumo niekam nerodė. Dabar jis buvo tikras savo sėkme ir 
nesunkiai apsišarvavo kantrybe. Jautrus instinktas jam kuždėjo, 
kad geriau tylėti suglaudus ausis ir leisti įvykiams subręsti į juos 
nesikišant. 

Iš tikrųjų ir be jo įsikišimo daug buvo daroma jam išaukštinti. 
Ratas, kuriame, anot gandų, turįs slapstytis imperatorius, tolydžio 
siaurėjo ir vis aiškiau juosė Raudonąją gatvę. Vis garsiau žmonės 
kuždėjosi, kad Terencijus esąs ne tas, kuo jis dedasi. Pažįstami 
dabar sveikindavo Terencijų su tam tikra baime, gatvėje sutikti 
žmonės rodydavo jį vienas kitam, už jo nugaros imdavo kuždėtis, 
o netikėtai žvilgtelėjęs į praeivio veidą, išvysdavo jame sumišimą 
ir baimę. Jam tai būdavo labai smagu, bet jis ir toliau vaidindavo, 
jog viso to nepastebi, ir kuo laisviausiai jausdavosi centre tos 
aureolės, kuri susidarė apie jo asmenį. Paklaustas mėginant ką 
nors iškvosti, jis tik suraukdavo antakius ir nustebęs, mirkčio- 
damas savo trumparegėmis akimis, spoksodavo į klausiantįjį. 

Ir vergui Knopsui atitekdavo dalis baimės bei slaptos pagar- 
bos, su kuria buvo sutinkamas jo šeimininkas. Jo bičiulis, net kar- 
tais dar jį patraukdamas per dantį, tai darė šiek tiek nusižeminęs, 
O jeigu iš jo lūpų netikėtai išsprūsdavo Knopso vardas su Edesos 

dialektui būdingu trumpu „o“, jis kuo greičiausiai skubėdavo 
pasitaisyti. Knopsas džiaugėsi, kad galų gale iš tikrųjų artėja 
diena, kurios jis taip ilgai laukė, dėl kurios jis aukojo visą savo 
gyvenimą. Būdamas protingas, jis iš anksto numatė visą taktiką: 
žmonės ims tvirtinti, jog imperatorius Neronas per paskutinį 
paslaptingą susitikimą su puodžium Terencijum Palatine apdai- 
riai su juo pasikeitęs vaidmenimis. Tačiau kaip tik todėl, kad 
Knopsas tai suprato, jis mokėjo savo šeimininko akivaizdoje 
pasirodyti tokia veido mina, kokią tas norėjo matyti. Jis nepakei- 
tė savo elgesio. Suktasis Knopsas elgėsi su slaptuoju imperato- 
rium kaip ir ligi šiolei — familiariai, nuolankiai, nusižeminęs, 
įžūliai: mat .buvo nepakeičiamas fabriko vadovas; tik, galimas 
daiktas, jis pasidarė per aguonos grūdelį nuolankesnis ir per 
aguonos grūdelį nebe toks įžūlus. 

„Beje, dėl tokios kitų elgsenos pamažu, prieš savo paties norą 
ir valią, vis labiau keitėsi ir pats Terencijus. Jis stengėsi ir toliau 
niekam neatskleisti savo nepaprastos būsenos, bet taip, kad visi 
matytų, jog jis pats to nenorįs rodyti. Dabar jis buvo nebe puo- 
džius Terencijus, o paslaptingas asmuo, kuriam patinka dėtis 
puodžium Terencijum. 

Visiems įsitraukus į puodžiaus Terencijaus žaidimą, tik vienas 
žmogus liko nuošaly: Kaja. Ji nusprendė jį prablaivyti, atkalbėti 
nuo tos kvailos didybės manijos. 

Dar prieš kelias savaites jos Terencijui būdavo didžiausias 
malonumas ilgai ir stropiai maudytis kokioje nors viešoje pirtyje. 
Ten jis paprastai susitikdavo su savo pažįstamais ir ilgokai post- 
ringaudavo apie literatūrą bei politiką. Pastaruoju metu jis 
atsisakė tokio įpročio ir dabar be pašalinių pagalbos maudydavo- 
si ankštame, nepatogiame vonios kambary savo namuose Raudo- 
nojoje gatvėje. Ten jis vienas, pliuškendamasis maloniame, šilta- 
me vandeny, atsiduodavo savo svajonėms, dainuodavo, dekla- 
muodavo, paskui nuogas arba su maudymosi chalatu pratindavosi 
daryti didingus mostus, kurie jam turės praversti ateityje. Štai 
tokį — su maudymosi chalatu, su smaragdu prie akių, išdidžiai 
atkištu smakru ir atvėpta apatine lūpa — užklupo jį kartą žmona 
Kaja, kai įėjo į pilną garų kambarį, tvirtai pasiryžusi pasiekti 
savo užsibrėžtą tikslą. Įžūli, tikrai žemiška būtybė, ji stovėjo 
priešais jį, ir dabar tame ankštame kambarėlyje nebuvo kur apsi- 
sukti. Ji tiesiai jam išdrožė, kas tai per žaidimas: žmonės jį pradė- 
jo anaiptol ne dėl jo šviesių plaukų ir pilkų akių, o siekdami savo 
tamsių ir pavojingų tikslų, tad jam vėl ir labai negarbingu būdu 
teksią dirbti kitieins, kurie, be abejo, paliksią jį likimo valiai, jei- 
gu reikalas sužlugs. O kaipgi jis nežlugs, kai kažkoks puodžius 

Terencijus iš Edesos užsimoja prieš Romos imperiją? 

Terencijus nusisuko, jo maudymosi chalatas nukrito. Nuogas, 
atsukęs Kajai nugarą, jis sėdėjo ant vonios krašto, nuleidęs kojas 
į vandenį. Tylėjo. Ji įkalbinėjo vyrą. Priminė jam aną kraupią 
naktį, kai jis, įsipainiojęs į svetimus reikalus; vos nepaguldė 
galvos. Priminė, kaip jis, apsipylęs devyniais prakaitais, pasigai- 
lėtinas grįždavęs iš susitikimų Palatino rūmuose. Jis tylėjo. Kajai 
be paliovos šnekant, jis švilpiniuodamas ėmė rengtis. 


14. DU AKTORIAI 


Pusiau apgriuvusio namo, esančio pietiniame Edesos priemies- 
tyje, kukliame kambarėlyje prie rankraščio sėdėjo Jonas iš Pat- 
mo, tas pats, apie kurį puodžius Terencijus sakė, kad jis netei- 
singai vaidinęs Edipą. Buvo vėlyva naktis, visa gatvė jau seniai 
skendėjo tamsoje, tiktai Jono kambarėlyje mirksėdama tebedegė 
lempa. 

Jonas popiet paskubomis perbėgo akimis rankraštį, kurį jam 
atnešė jo nepilnametis sūnelis Aleksajus, gavęs jį iš to paties tikė- 
jimo žmogaus, krikščionio. Tai buvo graikiškas prieš keletą metų 
daug triukšmo sukėlusios tragedijos vertimas. Jos autorius taria- 
mai buvęs didysis poetas ir filosofas Seneka; toje tragedijoje 
buvo pavaizduotas neapsakomai graudus pirmosios Nerono žmo- 
nos Oktavijos, tirono ištremtos ir nužudytos, likimas. Anksčiau 
Jonas buvo skaitęs to veikalo originalą lotynų kalba, ir jis jį 
nepaprastai sujaudino. Dabar, prieš kurį laiką prisijungęs prie 
krikščionių, jis laikė nuodėme domėtis tokiomis pasaulietiškomis 
knygomis. Tačiau šiandien, gavęs iš berniuko graikiškąjį tragedi- 
jos variantą, jis neatsispyrė pagundai ir dirstelėjo. Daug nesigi- 
lindamas norėjo tik perbėgti jį akimis ir tikrai, nuvijęs šalin pa- 
gundą, atidėjo rankraštį į šalį. Paskui, vakare, trokšdamas savo 
mintis nukreipti į šventus dalykus, pasiėmė vieną iš pranašiškų 
Sibilės knygų, kurias jis pats ir jo tikėjimo broliai laikė švento- 
mis. Tačiau Sibilės knygoje daugelyje vietų buvo miglotai užsi- 
menama apie Neroną, bedievį, kurio viešpatavimas rodė, jog 
artėja pasaulio pabaiga ir paskutinis teismas. Tos miglotos pra- 
našystės neatitraukė jo minčių nuo „Oktavijos“, net dar labiau 
jas sužadino. Taigi jis vėl išsitraukė „Oktaviją“, nors taip nede- 
rėjo daryti, ir nakties glūdumoje prieš savo valią įniko skaityti 
gražias, ugningas eiles. 

Kas nežinojo jo likimo, nieku gyvu nebūtų tikėjęsis sutikti 
žymųjį aktorių Joną tokiame skurdžiame kambariuke Edesos 

mieste. Mat didžiajam menininkui Jonui neužteko vien jo meno. 
Mažosios Azijos miestuose jis matė daug skurdo, todėl ne mažiau 
už meną jį kamavo klausimas: „Iš kur kyla visos tos kančios ir 
kaip jas pašalinti iš žmonių gyvenimo?“ Jis buvo žydas, bet žydų 
mokslininkų atsakymai į šį klausimą jo lygiai tiek pat nepaten- 
kino, kiek ir graikų filosofai bei mokytojai stoikai. Jis vis labiau 
ėmė domėtis kaip tik tuo metu atsiradusios vadinamųjų krikščio- 
nių sektos religiniu mokymu. Jų mokslas apie neturto palaimą, 
žemiškojo gyvenimo aukojimą dėl pomirtinio, jų miglotos prana- 
šystės apie pasaulio pabaigą, pomirtinį gyvenimą, paskutinį teis- 
mą, miglotas jų sibiliškųjų bei apokalipsinių knygų aistringumas 
užplūdo jį saldžiu ir baugščiu jauduliu. Jis jau ėmė tikėti, tyrinė- 
jo, abejojo, tikėjo tvirčiau, neigė, vėl tikėjo. Ilgokai prisikanki- 
nęs, atsisakė garbės ir turtų, kuriuos teikė jo menas, ir jau kelinti 
metai, kai gyvena šiame Edesos mieste, civilizacijos pakrašty, 
savo noru pasirinkęs neturtą ir nusižeminimą. 

Tas naujasis tikėjimas iš jo reikalavo dar didesnės aukos: 
atsižadėti savo meno. Graikų dramos rodė žmogų kovojantį su 
dievybe ir likimu, jos garbino tą kovą, jų herojai svaičiojo: 
„Nėra nieko galingesnio už žmogų“. Ar galima buvo išpažinti 
išganingąją nusižeminimo evangeliją ir tuo pačiu metu tarnauti 
pasipūtusių graikų poetų idėjoms? Jonas grieždamas dantimis 
turėjo pripažinti, jog tai neįmanomas dalykas ir jog teisūs 
tikėjimo broliai, kurie, nors ir būdami labai tolerantiški, pri- 
kaišiodavo jam dėl jo profesijos. Todėl jis atsisakė ne tik teatro 
jam teikiamos garbės bei turto, bet ir paties meno. Tačiau 
graikų, ypač Sofoklio dramos buvo per daug įėjusios į jo 
kraują, kad galėtų visiškai jų atsižadėti. Mieliausias knygas jis 
buvo pasiėmęs į savo varganą būstą. Keistai atrodė tie brangūs 
ritiniai gražiais futliarais tarp viso to skurdo. Dažnai, pats 
sau smarkiai priekaištaudamas, Jonas pasiimdavo jas ir tomis 
gražiomis eilėmis džiugindavo sau akis, ausis, širdį. 

Taigi tą naktį savo skurdžiame kambarėlyje jis sėdėjo palin- 
kęs prie „Oktavijos“ rankraščio. Paprasta rūkstanti aliejinė 
spingsulė apšviesdavo tai vieną, tai kitą šešėlyje skęstančio 
jo veido dalį. Jis nepaisė savo išorės, bet stambus, raukšlių 
išvagotas veidas, aukšta kakta, tamsios akys, didelė nosis, 
gauruota, susivėlusi barzda, užželdinta per tuos atsiskyrėlio me- 
tus, būtų patraukusi kiekvieno dėmesį. Smalsumu degančiomis 
akimis jis skaitė spingsulės šviesoje. 

Staiga atsitiko kažkas nepaprasta. Dievas nelauktai įkvėpė 
jam mintį, dėl kurios jis nutėškė į šalį rankraštį ir ėmė blaškytis 
po savo skurdų kambarėlį. Kad jo sūnus jam atnešė šį rankraštį, 

kad Sibilės knygų pranašystės jį vėl privertė atsiversti „Oktavi- 
ją — visa tai lemtingas ženklas. Niekada jis nebuvo skaitęs 
tokio baisaus kaltinimo Neronui, kaip šita „Oktavija“. Neatsi- 
tiktinai šioji knyga pateko į jo rankas kaip tik dabar, kai 
gyventojai ėmė tikėti, jog tas antikristas Neronas, ta didžioji 
pasiutusi pabaisa tebėra gyva ir netrukus vėl pasirodysianti, 
užliedama žemę krauju ir šlykštynėmis. Dievas nori, kad jis, 
Jonas, liudytų. Suvaidinti ar padeklamuoti tą kūrinį būtų ne 
tuštybė, ne nuodėmė, o geras darbas dievo akyse. 

Jis čia ir ten siuvo po savo niūrų, skurdų kambarėlį. Pabudęs 
sūnelis Aleksajus baugščiomis mieguistomis akimis spoksojo 
į tėvą. Tas krutino lūpas. Savo sieloje suskambėjusias „Oktavi- 
jos" eiles jis mėgino tyliai padeklamuoti šiame šešėliuose pa- 
skendusiame kambarėlyje. Skambesys ir žodžiai plaukė tarsi 
savaime. Eilės — protingos, saikingos, apgalvotos — Senekos, 
laukinės, žiaurios, be galo išdidžios — Nerono, siaubingos — Po- 
pėjos, piktos — Agripinos, užjaučiančios— choro — jį nešte 
nešė. Jo troškimas liudyti savo dievą, jo neapykanta 
tironui Neronui, jo nenumaldomas geismas pagaliau, pagaliau 
vėl apsvaigti savo menu — visa tai susiliejo į vieną aistrą, 
plaukė eilėmis. Taip, „Oktavijos“ tragediją jis be jokio sąžinės 
graužimo gali vaidinti viešai. Dievas to nori. 

Jis paskelbė, kad Edesos Odeone deklamuosiąs Senekos 
„Oktavijos“ graikiškąjį variantą. 

Ši žinia sujaudino visą miestą. Didysis aktorius Jonas, keletą 
metų nesirodęs scenoje, čia, Edesoje, deklamuosiąs tokį pikantiš- 
ką dalyką — „Oktaviją“! 

Kai Jonas užlipo ant scenos, gražus Odeono pastatas buvo 
sausakimšas nekantraujančios minios. Čia buvo Romos garnizono 
karininkai ir visi edesiečiai, romėnų bičiuliai. Tačiau lojalūs 
imperatoriaus Tito šalininkai su nerimu nepatenkinti pastebėjo, 
jog tarp žiūrovų daug žinomų Flavijų priešų. Varono paleistieji 
laisvėn vergai, jo globotiniai, vadovaujami valdytojo Lenėjaus, 
netgi tas Terencijus ir daugybė jo bičiulių iš puodžių gildijos. 

Jonas anų laikų papročiu buvo nusiskutęs barzdą ir šventiškai 
Pasipuošęs. Didingai ir keistai atrodė jo alyvų spalvos veidas 
Su aukšta kakta, tamsiomis migdolų spalvos akimis viršum 
ilgų, klostėmis krintančių baltų drabužių. Savo niūriu, giliu, 
išlavintu balsu jis atmintinai deklamavo tas aistringas ir maištin- 
gas „Oktavijos“ tragedijos eiles, vaizduojančias imperatoriaus 
Nerono baisybes. Jo balsas skambėjo tai nepaprastai švelniai, 
tai lyg plienas kietai, perteikdamas net mažiausius neapykantos, 
Užuojautos, išdidumo, žiaurumo, baimės niuansus. Žmonės, ana- 

pus Eufrato nepripratę prie tokio didelio meno, buvo nustebinti. 
Jonas iš Patmo sužavėjo net šio veikalo priešus. Jam dekla- 
muojant, didžiulėje salėje buvo kapų tyla. Tik retkarčiais galėjai 
išgirsti prislopintą nekantrų alsavimą, susijaudinę žmonės, nenu- 
leisdami akių nuo aktoriaus lūpų, gaudė kiekvieną jo žodį 
arba užsimiršę nuleisdavo galvą ant krūtinės. Jonui baigus, — 
daugumai per anksti — jie atsipeikėjo, giliai atsiduso. Salė su- 
griaudėjo nuo aplodismentų. 

— Sveikas, Jonai iš Patmo, puikusis, didysis menininke! — 
aidėjo iš visų eilių. 

Netikėtai į šį chorą įsiterpė kiti šauksmai, vis garsesni, vis 
ryškesni. Džiaugsmingai plojusieji aktoriui sunerimo. Iš pradžių 
jie pamanė, kad jiems tik taip pasigirdo. Bet netrukus jie ėmė 
suprasti, kad neklydo. Taip, iš tikrųjų čia, tarp šių Romai ir 
jo imperatoriui lojalių ištikimų politinių veikėjų, kariškių, dva- 
rininkų ir Edesos komersantų išdrįso iš pradžių keli šimtai, o 
vėliau ir keli tūkstančiai savo šauksmais paskelbti gatvės nuo- 
monę: 

— Šveikas, gerasis, didysis imperatoriau Neronai! 

Paskiau niekas negalėjo pasakyti, kaip iš tikrųjų įvyko ta 
demonstracija, kuri didžiajai publikos daliai buvo nemaloni. 
Galbūt šitaip: minia, sujaudinta didžiojo aktoriaus meno, norėjo 
išlieti susitvenkusius savo jausmus balsiai šaukdama. Šauksmams 
artisto garbei vis silpnėjant, o klyksmui: „Sveikas, gerasis, 
didysis imperatoriau Neronai!“ tolydžio fanatiškai stiprėjant, 
vis daugiau ir daugiau žmonių, pasidavusių tai bangai, prisi- 
jungdavo prie choro. 

Dabar jau niekas nežiūrėjo į sceną. Vieni plačiai išsižioję 
iš susižavėjimo, kiti nustebę, treti abejodami ir aiškiai sutrikę, 
būgštaudami ir nepatenkinti — visi spoksojo į žmogų, kuriam 
tie šauksmai buvo taikomi, paprastai apsirengusį, kukliai sėdintį 
pačioje nežymiausioje vietoje pilietį. Ir staiga visi toje didžiu- 
lėje salėje susirinkę žmonės pamatė aiškiau nei būtų galėjusi 
jiems. paaiškinti pati gudriausia kalba, kad čia, tarp jų, sėdi 
"Žmogus, savo veidu ir manieromis tikras imperatorius Neronas. 
Čia -sėdįs iš tikrųjų jau nebuvo puodžius Terencijus, o Žmogus, 
kuris, atsiskyręs nuo kitų, tiek treniravosi ir tiek persikūnijo 
dingusio imperatoriaus dvasia, jog vėl tapo Neronu. Ramiai 
jis čia sėdėjo išsiblaškęs, beveik vaikiškai šypsodamasis, abe- 
jingas, bet labai išdidus, karališkos išvaizdos. Vis garsiau, vis 
audringiau aidint šauksmams imperatoriaus garbei, jis pamažu 
atsistojo iš savo vietos, tarsi jo tai neliestų, tarsi tie šauksmai 
būtų skirti kažkam kitam, o ne jam. Tačiau prieš jį lyg savaime 

susidarė tuštuma, jis žengė tarp dviejų pagarbiai jam kelią 
duodančių žmonių eilių, iškėlęs galvą, išdidus, abejingai šypso- 
damasis. Daugumai iš čia esančių karininkų romėnų ne kartą 
teko girdėti tuos sveikinimus imperatoriui Neronui, ne kartą 
patiems šaukti, savo akimis matyti tikrą imperatorių Neroną. 
Juos sukaustė baimė, dabar matant šitą Neroną, ir tik per nago 
juodymą jie dar susilaikė neatidavę jam imperatoriškos pa- 
garbos. 

Kiek tolėliau už Terencijaus nugaros ėjo keli jo bičiuliai. 
Jis pasuko į juos galvą, matyt, norėdamas jiems ką nors pasakyti. 
Visame didžiuliame pastate dabar galėjai girdėti net musę 
skrendant. Tačiau Terencijus, tarsi anksčiau nebūtų girdėjęs 
sveikinimo šauksmų, o dabar nepastebėjęs tylos, lyg tarp kitko, 
nežymiai tebesišypsodamas, tarė per petį savo bičiuliams: 

— Tiesą sakant, būtų labai malonu pačiam Neronui padekla- 
muoti šią „Oktaviją “.— Ir tyliai, lyg šiaip sau, pridūrė: — Kokį 
menininką vėl turėtų pasaulis! 

Juk visas pasaulis žinojo, kad imperatoriui Neronui daug 
svarbiau buvo būti geru aktorium nei geru valdovu, taip pat 
visas pasaulis žinojo, kad imperatorius Neronas mirė tardamas 
tokius žodžius: „Koks menininkas žūva mano asmenyje!“ 

Dabar, kai tas žmogus, žengiantis imperatoriaus eisena, 
imperatoriškai pasuko galvą ir imperatoriaus bąlsu ištarė: „Kokį 
menininką vėl turėtų pasaulis!“, tris tūkstančius žmonių nupurtė 
šiurpas, ir netgi tos demonstracijos iniciatoriai patikėjo, jog 
iš teatro išeina pats imperatorius Neronas. 


15. ŠAUNUS KAREIVIS 


Pulkininkas Frontonas, Romos garnizono Edesoje komendan- 
tas, būdamas atsargus žmogus, neva dėl savo negalavimo nenuėjo 
į „Oktavijos“ tragediją. Tučtuojau po spektaklio karininkai pra- 
nešė jam apie ovacijas Neronui-Terencijui, nekantriai laukdami, 
ką jis dėl to pasakys, kokių duos nurodymų. Tačiau Frontonas 
juos apvylė. Jis pateikė jiems kelis klausimus, paskui mandagiai 
Padėkojo ir atleido. 

Likęs vienas, jis sėdo prie rašomojo stalo ir ėmė galvoti. 
Elegantiškas, keturiasdešimt aštuonerių metų vyriškis plačia 
kakta ir trumpai pakirptais, žilstelėjusiais plieno spalvos plaukais 
Sėdėjo nejudėdamas, lengvai parėmęs ranka galvą. Ką daryti? 
Gal nelaukti jokių nurodymų iš Antiochijos ir energingai imtis 
Priemonių prieš šitą „Neroną“, taigi suvaidinti savotišką tėvynės 

gelbėtoją? O gal pereiti į šito „Nerono“ pusę ir tapti mažu 
cezariu? Pavyzdžiui, juo dėtas koks nors Varonas gražiai padrum- 
stų vandenį. Frontonas ne mažiau už Varoną suvokia, kokios 
palankios atsivertų galimybės. Bet kaip tik todėl, kad jis — Fron- 
tonas, jokio drumstimo nebus. Jis pasitenkins pasiųsdamas tiems 
idiotams į Antiochiją korektišką pranešimą, prašys nurodymų, 
palauks. 

Laukimas, deja, tapo jo gyvenimo devizu. Pulkininkas Fronto- 
nas buvo laikomas vienu iš geriausių ir gabiausių karininkų. 
Kai kurie jo parašyti „Karo meno vadovėlio“ skyriai garsėjo 
tarp specialistų. Jis dalyvavo karuose su žydais ir partais, bet 
vis dėlto jam nė karto taip ir neteko savo teorijos pritaikyti 
praktikoje. Iškilus kokiam puikiam taktikos ar strategijos užda- 
viniui, kaip iš žemės išnirdavo žioplių, šaunių vidutiniškų kari- 
ninkų, ir jis — ar tai per piktą kariuomenės vadovybės valią, 
ar klastingą atsitiktinumą — būdavo nustumiamas į šalį. Bičiu- 
liai jį vadino kabinetiniu karininku. Flaviškiesiems imperato- 
riams, kurie patys buvo ne kas kitas kaip šaunūs vidutiniški 
karininkai, jo teorijos atrodė per drąsios ir modernios. Jie 
pasiuntė jį ne į Vakarus ar į Šiaurę, kur tokiam kariškiui 
buvo galimybių parodyti savo sugebėjimus, o nugrūdo čionai, 
į provinciją, į Rytų užkampį. 

Negalima sakyti, kad gyvenimas Rytuose Frontonui būtų 
nepatikęs. Tuose kraštuose jis atsirado dar visiškai žalias vyru- 
kas. Iš pat pradžių jį pavergė tas chaotiškas, gilus, nepažabotas, 
netikėtumų kupinas pasaulis ir sena jo kultūra. Jis visa širdimi 
susižavėjo Nerono politinėmis idėjomis, trokšte troško, kad 
Rytai organiškai susilietų su Romos imperija. Tačiau kai Neronas 
žlugo, o naujieji politikai staigiai pasuko Romos politikos vairą 
priešinga kryptimi, jis nesiryžo ištikimai elgtis pagal savo poli- 
tinius įsitikinimus ir atsisakyti tarnybos. Jis mylėjo Rytus ir 
buvo tvirtai įsitikinęs, jog tiktai neroniška politika efektyvi 
ir gali sustiprinti bei išplėsti Romos imperiją, o atsargi, nelanksti 
vakarietiškos orientacijos naujųjų valdovų politika jam buvo 
tiesiog siaubinga. Antra vertus, tuo metu jis buvo jau ilgokai 
tarnavęs, ir jam nebeužteko drąsos atsisakyti užsitarnautų teisių, 
karjeros, perspektyvos dar po aštuoniolikos tarnybos metų gauti 
nemažą sklypą žemės, gerą pensiją. Todėl jis palaidojo savo 
svajones apie puikų gyvenimą, apie Rytų susiliejimą su Vakarais, 
giliai savo sieloje užmūrijo savo idėjas, pakluso naujiesiems 
valdovams. 

Tačiau jie jo nemylėjo ir ne itin buvo dosnūs. Todėl jis 
stengėsi užimti garnizono komendanto postą Samosatoje — pel- 

ningą vietą -puikiame aukštos kultūros didmiestyje. Tačiau tenai 
puvo paskirtas -netašytas stuobrys kapitonas Trebonas, o jis 
pasiųstas čionai, Edeson, į tą puslaukinį provincijos miestą, 
žinoma, garbingu pretekstu, jog čia esą reikia nepaprastų diplo- 
matinių sugebėjimų. Tai tiesa. Bet tiesa ir tai, kad čia tarnybos 
kelias erškėčiais klotas, reikalaująs atsakomybės, nedėkingas 
ir be jokios perspektyvos. Iš Edesos jis niekur toliau negalėjo 
nuvesti. 

Frontonas, labai protingas žmogus, giliai širdyje paslėpė 
ligi skausmo deginantį apmaudą Flavijams, nugrūdusiems jį į 
šią skylę. Tačiau šiandien gavęs pranešimą, jog vėl pasirodė 
„Neronas“, jis užsidarė vienas savo kabinete ir, nepaisant viso 
savo protingumo, rezignacijos ir gerų manierų, tyliai grieždamas 
dantimis ligi kraujo kandžiojo lūpas. 

Ne, dabar nėra jokios prasmės ko nors dar siekti. To „Nerono“ 
pasirodymas jam kaip šuniui penkta koja. Viskas seniausiai 
nuspręsta. Anuomet, atėjus naujiesiems valdovams, jis dar turėjo 
pasirinkimo laisvę. Bet po to, kai davė Vespasianui ištikimybės 
priesaiką, jis visam laikui pasirinko šaltakraujiškumą, susitaiky- 
mą su likimu, pensiją. Pasirinko teisingai. Tiesa, retkarčiais 
Jį apninka liūdnos mintys, bet jis beveik nesigaili. Tačiau šian- 
dien, po tų kvailų nuotykių Odeone, jis jaučia gailestį. Gal 
vis dėlto Varonas protingesnis? Tada jis iš karto atsiribojo 
nuo naujųjų valdovų, nepabijodamas užsitraukti Palatino nema- 
lonės, ir nuo to laiko varo savo politiką. 

Nors Frontonas neturi nė mažiausių įrodymų, jis tikras, jog 
už to Nerono-Terencijaus nugaros slypi Varonas. Užgirdęs apie 
„Nerono“ pasirodymą, jis tą pačią akimirką pamanė, jog tai 
Varono darbas. Senatorių jis pažįsta nuo mažų dienų. Kartu 
jie atvyko į Rytus, kartu šnekučiuodavo apie naujus, ryškius 
įspūdžius, patirtus Rytuose. Dabar juodu priešingose barikadų 
pusėse. Jis, Frontonas, Edesoje atstovauja blaiviai militaristinei 
Flavijų politikai, Varonas tūkstančiais slaptų būdų tebetęsia 
drąsią ir neleistiną Nerono politiką. 

Frontonas pavydi jam ir žavisi jo įžūlumu, jo aistra, jo 
energija, nors protas tam ir nepritaria. Savo oficialiuose santy- 
kiuose su Varonu jis santūrus, koks ir turi būti Flavijų karininkas 
Su tokiu dviveidžiu žmogumi. Bet kur tik galėdamas jis duoda 
Varonui suprasti, jog kaip ir anksčiau juo kuo nuoširdžiausiai 
domisi. Taip pat ir toliau jis nesiliauja santūriai, taktiškai, bet 
alškiai rėžęs sparno apie Varono dukterį, griežtą, baltaveidę Mar- 
€lją. Frontonas nežino ir nenori žinoti, kiek tas jo domėjimasis 
liečia vien tik Marciją ir kiek jis tėra preiekstas iš arčiau matyti 

Varoną. Čia Frontonui aišku kaip dieną, kad Varonas yra Žmogus, 
kuris jam labiausiai rūpi šiame krašte. Jis, tas Varonas, apsėstas, 
ir Frontonas žino, jog tai geruoju nesibaigs. Sakysim, Varono 
drąsus sumanymas pavyksta. Tai būtų ir Frontono pasmerkimas, 
amžinas priekaištas, apnuodyta senatvė. Ir vis dėlto širdies 
gilumoje jis Varono bičiulis. Jis nekantraudamas, ilgesingai ir 
su tam tikra baimės priemaiša laukia to žmogaus politinių intrigų 
finišo, jo tikrai pražūtingos pabaigos. 

Gal Nerono pasirodymas ir priartins šią pabaigą? Jis, Fronto- 
nas, irgi galėtų prie to prisidėti, tai yra pagreitinti arba sulėtinti 
įvykius. Būtų žavingas dalykas parodyti tai vienam ar kitam — 
Tampukui arba Varonui. Bet ne, prieš Varoną jis nieko nesiim- 
siąs, Varonas juk geras žmogus, Varonui jis palankus. Tegu įrodo 
pats likimas, kad galų gale teisus buvo jis, Frontonas, o ne Va- 
ronas. 

Taigi jis nesiims prieš Varoną jokių žygių. 

Bet ar nepakenks jis tada sau pačiam? Ar nesulauks jis prie- 
kaištų iš Antiochijos arba Romos? Ne. Jokio nusikalstamo akto 
puodžius Terencijus nepadarė. Kuo gi jis čia dėtas, jeigu žmonėms 
tas puodžius pasirodė esąs panašus į velionį imperatorių Neroną? 
Be to, jis, kaip ir jo globėjas, yra ne tik Romos valdinys, bet ir 
Edesos pilietis. Kad prieš jį ko nors galėtum griebtis, reikia turėti 
tvirtų, nepaneigiamų įkalčių. Piktai šypsodamasis jis prisimena 
„elementarius nurodymus“, kuriuos flaviškieji imperatoriai duo- 
da išvažiuojantiems karininkams: „Abejojant geriau nieko neda- 
ryti, negu daryti klaidingai“. 

Vadinasi, įis nieko nedarys. Pasiųs į Antiochiją pranešimą ir 
paprašys iš ten nurodymų. Įdomu, kokius nurodymus tie idiotai 
jam duos? Jis tai gerai žinotų, kaip susidoroti su tuo Neronu ir 
jo rėmėjais. Smurto čia nieku gyvu negalima naudoti. Kadangi 
Edesos gyventojai patikėjo, įog Neronas gyvas, reikia atsargiai 
ir švelniai mėginti išrauti to įsitikinimo šaknis, nes kitaip jos vėl 
atgis. Tačiau po to, kai Antiochijos valdžia kelis kartus ranka 
numojo į atsargius jo patarimus, jis nejaučia nė mažiausio noro 
aiškinti Tampukui, koks turėtų būti teisingas ėjimas. Geriau jau 
jis apsiribos vien raportu ir piktdžiugiškai žiūrės, kaip apsukrus 
ir klastingas Varonas ir toliau kaišios pagalius į to militaristinės 
galvosenos stuobrio Cejono ratus. 

Visa tai apmąstęs, Frontonas išsikviečia sekretorių ir pradeda 
diktuoti pranešimą į Antiochiją. 

Vos spėja parašyti kelis žodžius, įeina pasiuntinys ir jam įtei- 
kia vyriausiojo žynio Šarbilio skubų laišką. Šarbilis prašo būtinai 
tučtuojau susitikti. 

Susijaudinęs Frontonas skuba į vyriausiojo žynio namus. Senis 
miglotais žodžiais pasakoja apie nemalonią padėtį, kurioje dėl 
keisto atsitikimo Odeone atsidūrė Edesos miestas. Dabar miestas 
nelyginant mulas, kuris, ieškodamas kalnų tako, knapinėja mig- 
loje ir debesyse: vienas neteisingas žingsnis — ir jam galas. 
Sakysim, tas žmogus tikrai imperatorius Neronas. Kaipgi tokiam 
aukštam svečiui miestas drįsiąs neparodyti deramos pagarbos? 
O jeigu tas žmogus kvailys arba apgavikas? Galbūt karalius Ma- 
lukas jį tučtuojau turėtų suimti kaip niekingą nusikaltėlį? 

Frontonas klausėsi mandagiai ir kantriai. Iš po plačios kaktos, 
kurią gaubė žilstantys plaukai, jo protingos akys žiūrėjo į paauk- 
suotus Šarbilio dantis. Frontonas, pripratęs prie Rytų metodų, 
daugelį metų su tikro žinovu smalsumu stebėjo karaliaus Maluko 
ir vyriausiojo žynio Šarbilio vingrybes, suktumą ir klastą, žinojo, 
jog Varonas su jais susiuostęs, jog ovacijos Odeone įvyko ne be 
jų slapto įsikišimo. Todėl jis nekantriai laukia, kur senis taiko. Iš 
pradžių jis taip pat, sekdamas Šarbiliu, miglotai atsako, kad jam, 
nežymiam Romos karininkui, netinka tokiu kebliu atveju išsakyti 
savo nuomonę arba net duoti patarimą. 

— Mano didelis bičiulis pernelyg kuklus, — kalba Šarbilis.— 
Reikia kažko griebtis. Delsti — gerai, bet per ilgai delsiant daik- 
tai genda, kaip ir pernokę vaisiai. Karalius Malukas baiminasi, 
kad nesikišdamas už tokį savo aplaidumą galįs užsitraukti galin- 
gojo sąjungininko, Antiochijos gubernatoriaus nemalonę. Todėl 
jis norįs įsitikinti, kas yra per žmogus, kurį daugelis laiko im- 
peratorium. Žinoma, kuo atsargiausiai. Pastatysiąs prie jo namų 
sargybinius; vėliau, kai paaiškės padėtis, tuos sargybinius bus ga- 
lima laikyti arba garbės sargyba, arba kalėjimo sargais: nelygu, 
kaip susiklostys aplinkybės. Kitaip sakant, karalius Malukas 
ketinąs kol kas tam žmogui uždėti savotišką garbės areštą. Tačiau 
jis nenorįs to imtis be Frontono sutikimo, kad paskui niekas — 
nei Roma, nei Antiochija — nepalaikytų to Jo didybės įžeidi- 
Mu, jeigu tas Žmogus pasirodytų iš tikrųjų esąs imperatorius 
Neronas. 

Frontonas labai nustebo. Šarbilio siūlymas skamba visiškai 
Nuoširdžiai, stulbinančiai lojaliai ir korektiškai. Nejaugi Fronto- 
Nas suklydo? Nejaugi už šito Terencijaus nugaros nesislepia nei 
Varonas, nei karalius Malukas? Nejaugi tai tiesiog kvailio arba 
didybės manija susirgusio ligonio pokštas? Betgi tam prieštarauja 
lėta, planinga ir tikslinga įvykių raida. Frontonas, nors ir labai 
gudrus, negalėjo suvokti vyriausiojo žynio kėslų. Šiaip ar taip, 
dėl tokio karaliaus Maluko elgesio nukrinta nuo jo bet kokia 
atsakomybė. Jis pagyrė didžiojo Edesos karaliaus išmintį bei 

ištikimybę sąjungai, paskui susimąstęs, kraipydamas galvą parė- 
jo namo ir sėdo baigti diktuoti pranešimo. 

Tačiau nespėjo jis padiktuoti nė kelių eilučių, kai vėl atėjo 
vyriausiojo žynio laiškas. Išsigandęs, baisiausiai sutrikęs ir susi- 
rūpinęs Šarbilis rašė, jog sargybiniai, turėjusieji įsitikinti to žmo- 
gaus asmenybe, jo neberadę; dar daugiau, tas žmogus pats 
pasislėpęs deivės Taratės šventykloje, ketindamas pasinaudoti 
jos globa. 

Frontonas švilptelėjo pro sukąstus dantis. Taratės šventykla 
buvo visų pripažinta prieglauda. Edesos valdžia negalėjo tenai 
brautis, o braudamiesi romėnai prieš save sukeltų visus Rytus. 
Dabar jam pasidarė aišku, kodėl taip primygtinai Šarbilis jį kvietė 
pasikalbėti. Vyriausiasis žynys norėjo sukliudyti, kad jis, Fron- 
tonas, negalėtų sulaikyti to žmogaus, jis pats jį laiku paslėpė 
deivės šventykloj, norėdamas apsaugoti nuo romėnų. Tačiau 
padarė taip, kad prie jo, Šarbilio, negalėtų prikibti Roma. Pokal- 
bis su Frontonu ir turi būti tas alibi. Karalius Malukas ketinęs 
suimti tą žmogų, nors tai ir neįeina į jo pareigas, ir perduoti jį 
Romos gubernatoriaus žinion. Sakysim, šitas Terencijus, arba 
kad ir kas jis būtų, pabėgo į deivės Tarantės šventyklą ir tenai 
rado sau globą. Bet juk Šarbilis ir jo valdovas, karalius Malukas 
dėl to nekalti. 

Frontonas šyptelėjo, supratęs šią Rytų gudrybę. Dabar Meso- 
potamijoje užvirs katilas. Tampukui teks gerokai pasitampyti, 
mintyse pagalvojo jis taisyklinga lotynų kalba. 

Lygiai tą patį taisyklinga aramėjų kalba ką tik buvo pagalvo- 
jęs vienas sau vyriausiasis žynys Šarbilis. 


—- 


16. DEIVĖS TARATĖS SVEČIAS 


Ir štai Terencijus atsidūrė Taratės šventykloje, pačioje jos 
širdyje, celėje, kur stovėjo senasis deivės paveikslas, jos altorius 
su nešvankiais simboliais. Po ovacijų teatre jis negalėjo atsi- 
kratyti baimės jausmo, ir jam šovė į galvą mintis savajame Labi- 
rinte slapstytis tol, kol pasirodęs Varonas išaiškins, kaip toliau 
elgtis. Tačiau netrukus, kai jį aplankė žmogus, apsitaisęs pirklio 
drabužiais, — tai buvo tyčia ne itin užsimaskavęs Taratės žynys — 
ir pakvietė tučtuojau vykti į deivės globą, jis, lengviau atsidusęs, 
nė kiek nedvejodamas aklai nusekė paskui jį; jis nujautė, kad 
dabar pateko į geras ir galingas rankas. 

Jis laukė, kad vyriausiasis žynys pasveikins jį kaip deivės 
svečią, užtikrins jos globą, pagarbiai sutiks. Tačiau nieko pana- 

šaus nebuvo. Jį paliko vieną ankštoje, nejaukioje patalpoje, 
ničnieko nepasakęs. Šarbilis lygiai kaip ir Varonas pamanė, jog 
geriausia priversti jį palaukti, kad jis pasidarytų lankstesnis. 

Atėjo naktis, Terencijui baisiai nęmaloni naktis. 

Taratės šventykla buvo didžiulė. Išbūti naktį jos prieangyje 
jam būtų buvę ne taip apmaudu. Ten vis dėlto buvo šiokios tokios 
gyvybės: nedideliame tvenkinyje plaukiojo deivės žuvys, aplin- 
kui skraidė aibės jai skirtų baltų balandžių. Ir pačioje šventykloje 
būtų pusė bėdos, nors galėtum įsivaizduoti ir jaukesnes patalpas 
negu ta milžiniška salė, kurioje stūkso senos, pažaliavusios, 
į viršų smailėjančios kolonos. Tačiau Terencijus nežinojo, ar ta 
deivės teikiama globos teisė galioja visoje šventovėje, ar tiktai 
toje celėje su jos altoriumi ir statula. O toji celė, į kurią pro siaurą 
angą sruvo mirguliuojanti žvaigždžių šviesa ir mėnesiena, buvo 
ankšta ir nejauki, jam vaidenosi visokios šiurpios haliucinacijos. 
Jis išsitiesė ant viršutinės altoriaus pakopos, iš baimės stengda- 
masis ranka paliesti patį altorių; pasąmonė jam tarytum kuždėjo, 
jog ieškantysis deivės globos turįs įsikabinti už altoriaus atbrai- 
los arba už jos statulos. Abipus altoriaus blausioje mėnesienoje 
stūksojo deivės simboliai — didžiuliai falusai. Viršum Terenci- 
jaus galvos altoriaus nišoje stovėjo sena, keista deivės statula iš 
pajuodavusios bronzos. Jos galvą puošė akmeninė karūna, kėp- 
sojo jos nuogos, smailios krūtys, apatinė kūno dalis baigėsi žu- 
vies uodega. Vienoje rankoje ji laikė verpstę, kitoje litaurus. Iš 
viršaus jos siauras, senas ir vis dėlto jaunas veidas užmerktomis 
akimis šypsojo savo svečiui švelniai, dviprasmiškai -ir žiauriai. 

Vidurnaktį Terencijus sužvarbo. Saugaus tikrumo jausmas, 
užliejęs jį tik atėjus Taratės pasiuntiniui, dingo. Argi ilgai dar 
reikės čia paniekintam laukti? Kodėl galų gale neatėjo vyriau- 
siasis žynys jo pasveikinti? O kur Varonast Kodėl jie, nieko 
nepasakę, paliko jį vienišą, jei nori, kad jis būtų imperatorius? 
Oir išvis: ar gali jis čia jaustis saugus? Gal jį tik į spąstus įviliojo? 
Tolydžio didėjo jo baimė ir pyktis ant žmonių, sugundžiusių jį tai 
avantiūrai, atviliojusių jį čionai, ir jis baisiai troško, kad šalia 
būtų bent Kaja arba vergas Knopsas. 

Terencijus mėgino įsikalti pasitikėjimą savimi: jis turi Nero- 
no išvaizdą, jis.— imperatorius, vienas iškilęs viršum visų kitų. 
Taip ir turi būti. Niekas negali .jam pakenkti. Jis — pasaulio vieš- 
Pats. Iš lauko pasigirdo, matyt, kažkieno pabaidytų baltų šven- 
tųjų balandžių burkavimas, pro angą sruvo mėnesiena, o deivė 
šypsojosi jam iš viršaus paslaptingai ir piktai. Juk tai gėda vi- 
siems Vakarams, kad jiš,-:imperatorius, turi ieškoti prieglobsčio 
Pas tą dviprasmišką deivę su jos nešvankiais simboliais. Tačiau 

jis tučtuojau ėmė gailėtis dėl tokių savo minčių, kurias deivė 
Taratė gali suprasti kaip įžeidimą, nes juk dabar jis jos rankose. 

Smarkiai griežė dantį jis ant Jono iš Patmo. Per tą jo kvailą 
„Oktavijos“ deklamavimą jis dabar pateko į tokią padėtį, be to, 
jis pats, Terencijus, jei tik panorėtų, būtų kur kas didesnis akto- 
rius už tą nusmurgėlį krikščionį. Koks gi to Jono Edipas? Viskas 
neteisinga ir be jokio polėkio! Taip pat Jonas, jeigu jis bent kiek 
nutuokia apie meną, turėtų suprasti, kad jo, Terencijaus, asmeny- 
je slypi kur kas didesnė asmenybė. Minia savo sveiku instinktu 
iš karto tai pastebėjo. Tik snobai, keli Tito kareivos ir jų papirkti 
tipai nenori to pastebėti. Tai dėl jų tenka jam dabar čia slapstytis. 

Tačiau ilgai taip netruks, greitai jis visus savo priešus sumals 
į smulkius miltus. Jis perkratė atmintyje visus Edesoje esančius 
Tito šalininkų vadus, žinoma, prie jų prijungdamas ir tuos, kurių 
dėl visokiausių priežasčių jis neapkentė asmeniškai, tuos, su 
kuriais buvo asmeniškai susidūręs, varžovus, bendradarbius, 
kurie, jo manymu, rodo nepakankamą jam pagarbą. Galiausiai 
susidarė jų ištisa galerija. Jis pats savęs klausė, ar priskirti prie 
jų ir Kają, tą įžūlią abejojančią moteriškę. Bet tos minties jis ne- 
baigė narplioti ir nieko nenusprendė. Geriau jau pasvajoti, kaip 
jis pasigardžiuodamas, neskubėdamas keršys tiems, kurie, anot 
jo, tikri, užkietėję priešai. 

Vis labiau žvarbdamas jis atsikėlė ir, nenulipdamas nuo alto- 
riaus viršutinės pakopos, palei jį ėmė vaikščioti pirmyn ir atgal, 
kad galėtų iš karto jį paliesti, netikėtai įsibrovus jo suimti Fron- 
tono kareiviams. Nosį kuteno šleikščiai salsvas kvapas, kylantis 
iš altoriaus latakėlio, kuriuo nutekėdavo deivei aukojamų gyvu- 
lių kraujas. Tą naktį jis ilgai prisimins. Ana naktis, kai jis grįžo 
iš Palatino, kur įsibrovė senato kareiviai, ir ši — tai dvi baisiau- 
sios stotys jo gyvenime. 

Bet ji, ši naktis, pasibaigs. Ateis diena. „Ateis diena!“ Jau 
aišku, kad jo motinos sapnas buvo išaiškintas teisingai: sūnus 
jau įveikė didžiausią perėjos dalį, pradžia buvo stačiausia ir sun- 
kiausia; ir kai tik išauš diena, kai liausis mirkčioti ta prakeikta 
šviesa, tada visi supras, kas jis. Jis stovėjo apmaudingai atvėpęs 
apatinę lūpą kaip tikras imperatorius. Prisikišo prie akies smarag- 
dą ir kritiškai, įžūliai ėmė apžiūrinėti Taratės statulą. Kas iš jos? 
Kas iš tos visos šventovės? Jis statys kitaip, kai ateis laikas. Pas- 
tatys milžiniškus monumentalius pastatus; vietoj savo didžiulės 
statulos, kuriai Romoje nudaužyta galva, jis pastatys naują, dar 
didesnę. Kalne iškirsdins milžinišką savo atvaizdą, kaip tai dary- 
davo senųjų laikų karaliai. O Labirintą, savo Labirintą, pavers 
kapu, savo mauzoliejum, kuris bus aštuntasis pasaulio stebuklas. 

Tačiau deivė šypsojosi iš viršaus meiliai ir piktai, ir jam pasi- 
darė baisu dėl savo didybės. 

Be to, jis pajuto reikalą ištuštinti savo pūslę. Pačioje celėje 
to daryti jis nedrįso. Ko gero, tai dar bus palaikyta deivės įžeidi- 
mu ir už šventovės išniekinimą jis neteks globos teisės. Bet reika- 
las jį vis labiau spaudė. Pagaliau jis nulindo už altoriaus ir atliko 
savo reikalą, bet nusilengvinus jį pagavo siaubas. 

Apyryčiu jis, visiškai nusikamavęs, dar labiau įsisupo į savo 
apsiaustą ir, tvirtai pasiryžęs užsnūsti, išsitiesė prie pat altoriaus 
ant viršutinės pakopos. Jis dar pauostė, ar neliko šlapimo kvapo, 
paskui, norėdamas greičiau užmigti, mintyse ėmė deklamuoti 
Edipo tekstą ir galop tikrai užmigo. 

Jau buvo šviesu, kai jis pabudo nutirpusiom rankom ir kojom. 
Pamatęs celėje žmones, išsigando. Tačiau tai buvo ne romėnai, o 
jauni Taratės Žyniai, atnešę jai rytinę auką, ožiuką. Prigludęs 
kertėje, jis spoksojo į juos baimindamasis, kad šie nepastebėtų 
jo atlikto gamtos reikalo pėdsakų, bet jie dirbo savo darbą ne- 
kreipdami į jį dėmesio. Baigę aukojimą, jie nuplovė altorių van- 
deniu, ir dabar visas pavojus pasibaigė. 

Įdienojus į celę atėjo ir daugiau žynių. Jie smalsiai spoksojo 
į Žmogų, susiradusį prieglobstį prie deivės altoriaus. Nė vienas 
jam nepasakė nė pusės žodžio, ir Terencijus kaip paprastai vėl 
nutaisė abejingą miną. 

Pagaliau atėjo vyriausiasis žynys Šarbilis, ir jis lengviau atsi- 
duso. Juk šis tikriausiai atnešė kokią nors žinią — gerą ar blogą. 

Šarbilis nusprendė, jog žmogeliui ragai jau aplaužyti. Savo 
deivės svečio pasveikinti jis atėjo užsidėjęs gražiausią arnotą, 
o seniokišką paukščio galvą papuošęs auksine smailia žynio 
kepure. Ištiesęs į Terencijų rankas, jis pagarbiai pasveikino Tara- 
tės globotinį. Taip pat pagarbiai į sveikinimą atsakė Terencijus. 

Paskui vyriausiasis žynys jam užtikrino dievišką globą. Te- 
rencijus neišsidavė, kad jam tarsi akmuo nukrito nuo krūtinės, 
padėkojo mandagiai, abejingai. Šarbilis po daugelio miglotų 
frazių paklausė:. 

— Ar galiu paprašyti jus, deivės Taratės svety, pasakyti jos 
žyniui savo vardą? 

Terencijus apsidžiaugė, kad žynys kalbėjo aramėjiškai. Sve- 
tima kalba jam buvo pretekstas atsakyti ne iš karto ir netiesio- 
giai: 

— Deivė žino mano vardą,— atsakė jis. 

- Ar :u, viešpatie, imperatorius Neronas? — be jokių užuo- 
lankų paklausė vyriausiasis žynys. 

Tai buvo nemandagu ir, galimas daiktas, nediplomatiška. 

Tačiau vyriausiasis žynys buvo labai.senas, turėjo mažai laiko ir 
netvėrė smalsumu: Vis dėlto "Ferencijus-vengė neprotingai at- 
sakyti. 

— Aš tas,— tarė jis,— kuo mane padarė dievai. 

Širdies gilumoje jis labai džiaugėsi, kad jam nereikia pasis- 
kelbti Neronu pačiam, o kiti juo padarė. Šarbilis pagalvojo: „Tai 
protingas žmogus. Jis vertas būti Neronu“. 


17. TAMPUKAS IR RYTAI 


Gubernatorius Cejonas, gavęs žinią, kad daugelis Mesopota- 
mijos žmonių kažkokį puodžių Terencijų laiką velioniu impera- 
torium Neronu, nustebęs dėl tokios nesąmonės, tik pakratė 
galvą ir nusijuokė. Kaip galima patikėti tokia netikusia apgavys- 
te? Vėl aiškiai matyti, kokie barbarai tie žmonės anapus Eufrato. 

Paskui, kai pulkininkas Frontonas pranešė, jog puodžius Te- 
rencijus pasislėpęs deivės Taratės šventykloje, iš kur romėnai, 
nedrįsdami laužyti sutarties ir bijodami sukelti prieš save gyven- 
tojus, negali jo iškrapštyti, jis ne tiek sunerimo, kiek apsidžiaugė. 
Jis nustebo, kad jo patarėjai teikia reikšmę tokiam juokingam 
atvejui. Mandagiai, truputį ironiškai ir labai išdidžiai jis parašė 
karaliaus Maluko vyriausybei, jog prašąs, kad remiantis sutarti- 
mi, pagal galimybes būtų suteikta pagalba suimant Romos valdi- 
nį Terencijų Maksimą. Jis girdėjęs, jog minėtasis Terencijus pa- 
sinaudojęs deivės Taratės globa. Jo teritorijoje esančioje šven- 
tykloje prisiglaudus žmogui, kurį persekioja Edesos valdžia, jis, 
Cejonas, pasistengtų iškrapštyti jį badu arba paprasčiausiai išrū- 
kytų; jis neabejojąs sėkme. Jis būtų dėkingas Edesos valdžiai, 
kad toji kuo greičiau sutvarkytų tą reikalą. 

Dauguma karaliaus Maluko patarėjų buvo arabai, jie garbino 
arabiškus žvaigždžių dievaičius Aumą, Azizą ir Duzarį, o ne sirų 
deivę Taratę. Vis dėlto jie, skaitydami gubernatoriaus laišką, 
susiraukė dėl to nepagarbaus tono, kuriuo romėnas kalbėjo apie 
sirų mylimą deivę. 

Malukas su Šarbiliu sėdėjo tyliame, kilimais nukabinėtame 
darbo kambaryje. Tarp jų žodžių ilgokai spengė tyla. Tryško 
fontanas. 

— Tas vakarietiškas ponas,— kalbėjo žemu, ramiu balsu 
karalius, — atrodo, ne per daugiausia bijo tavo deivės Taratės, 
žyny Šarbili? 

— Vakaruose,— atsakė Šarbilis,— daugybė imperijų iškilo 
ir žlugo, o deivė Taratė jau tris tūkstančius metų laiko ištiesusi 

ranką viršum savo tvenkinio, ir jos žuvys tebeplauko — kaip ir 
prieš trejetą tūkstančių metų. 

— Vadinasi, tu nenori to žmogaus šventykloje numarinti 
badu? — paklausė karalius abejingu balsu, su vos girdima pašaipa 
tam Iromėnui. 

— Nieku gyvu! — atsakė kilniai pasipiktinęs žynys.— Taip 
įžeisti deivę Taratę! Ji pakankamai turtinga ir gali pramaitinti 
jos globai atsidavusį žmogų. 

Rytuose žmonės neskuba. Karalius Malukas tiktai po dviejų 
savaičių prisirengė atsakyti į Romos gubernatoriaus laišką. Ilgo- 
mis, poetiškomis tiradomis jis gražbyliavo, kokia didelė Romos 
imperija ir kokia didinga deivė Taratė. O, karalius Malukas karš- 
tai trokšta pasitarnauti savo bičiuliui romėnui, tačiau tvirtas kaip 
kalnynų uola ir jo duotas žodis, ir jis, dangaus malone gavęs 
karūną, prisiekė gerbti visus šalies dievus. Todėl jam nieko kita 
nelikę, kaip tą laišką perduoti vyriausiajam Taratės žyniui, ir jis 
čia pridedąs to vyriausiojo žynio atsakymą. Šarbilis savo ruožtu 
įmantriais žodžiais aiškino, jog gili kaip jūra Edesos šalies pagar- 
ba deivei Taratei. Nors jis, Šarbilis, labiausiai trokšta pagelbėti 
savo galingajam Vakarų bičiuliui, jis nieku gyvu negalįs paliesti 
deivės svečio, patekusio į jos globą. Už tokį savo šventovės išnie- 
kinimą deivė nubaustų baisia bausme — ugnimi ir tvanu, žaibu, 
kalaviju ir maru ir ne tik Edesą, bet visą Siriją. Tokiam protingam 
žmogui, kaip Romos vietininkas, nėra ko apie tai nė aiškinti. 

Cejonas, perskaitęs pasaldintus barbarų karaliaus ir žynio 
laiškus, pasipiktinęs nubloškė juos ant stalo. Tiems Rytų ponams 
prireikė dviejų savaičių sulipdyti savo keverzonei, o jam atsaky- 
ti nereikės nė valandos. Valdingu tonu jis prašė kuo greičiau 
atvykti į Antiochiją vyriausiąjį žynį Šarbilį, Taratės šventyklos 
poną, kad būtų išspręstas tas konfliktas. 

— Tie romėnai,— postringavo vyriausiasis žynys Šarbilis 
karaliui Malukui kambaryje, kur tryško fontanas, — ne ką tenu- 
tuokia apie gyvą būtybę. Ko gi eiti lapei į liūto urvą, be to, dar 
kuo greičiausiai? 

Po dviejų savaičių jis parašė į Antiochiją, kad nors Vakarų 
viešpaties kvietimas nevertam Šarbiliui teikiąs didžiausią garbę, 
Jis vis dėlto negalįs jo priimti. Kaip tik dabar deivės Taratės tven- 
kinyje neršia šventosios žuvys. Vyriausiasis žynys niekaip nega- 
lįs išvykti, nes tokiu svarbiu momentu jis, palikęs deivės valdas, 
Užrūstintų ją ir šitaip užtrauktų kraštui nelaimę. 

Lig šiol Cejonas juokėsi iš tų pigių provincijos pokštų, kuriuos 
krėtė smulkus romėnų sukčius, tas buvęs vergas puodžius. Dabar 
Jis įsiuto dėl užgaulaus ir atkaklaus tų nusususių Edesos kunigaik- 

ščiukų spyriojimosi. „Veikti ryžtingai, — pagalvojo jis, griežda- 
mas dantimis, kai gavo neigiamą Šarbilio atsakymą.— Pasiųsti į 
Edesą šešis, aštuonis tūkstančius kareivių. Tada pažiūrėsim, kur 
dings deivė Taratė su visomis savo žuvimis ir savo valkatomis.“ 

Tačiau Cejonas, gyvendamas Rytuose, spėjo daug ko išmokti, 
todėl jo įkarštis greitai išgaravo. Užimti Mesopotamiją ir pradėti 
karą su Artabanu? Per didelė rizika dėl šito juokingo Terencijaus. 
Vijurkišką tų Rytų padugnių vingrybę ir jų gudriai užmaskuotą 
klastą galima įveikti tiktais aplinkinėmis, diplomatinėmis prie- 
monėmis. Jis galų gale suprato, kad Terencijaus pasirodymas, 
ko gero, yra daugiau nei asmeninis to apgaviko triukas, už jo 
nugaros turbūt slypi galingesni žmonės, kokie nors partų didikai. 
Galimas daiktas, ir Varonas neklydo patardamas pripažinti Arta- 
baną. Vis dėlto gaila, kad per paskutinįjį susitikimą su Varonu 
jis, Cejonas, per daug statė šerį. Nors to žmogaus elgesys jam ir 
nemalonus, bet dabar jis mielai su juo pasitartų. Jis apsidžiaugė, 
kai senatorius pagaliau vėl pasirodė gubernatoriaus rūmuose; 
apie Varoną jau seniausiai nebuvo jokios žinios, tikriausiai jis 
įsižeidė, kad, nepaklausydamas jo patarimo, Cejonas pripažino 
Pakorą. 

— Gražūs dalykėliai dedasi jūsų Edesoje,— linksmai prabilo 
gubernatorius nerūpestingu, išdidžiu tonu.— At jūs jau žinote, 
mielas Varonai? 

— Taip, — atsakė Varonas,— mano valdytojas Lenėjus atsiun- 
tė smulkų pranešimą. 

— Štai jums ir jūsų Rytai, — su dirbtiniu geraširdiškumu 
burbtelėjo Cejonas. 

— Aš jums iš karto sakiau, — atšovė ramiai, bet rimtai Varo- 
nas, — reikėjo palaikyti Artabano pusę. 

— Ar jūs iš tikrųjų manote,— paklausė gubernatorius jau ne 
abejingai, o nekantraudamas ir pats pasitempdamas,— kad tarp 
Artabano ir šito apgaviko yra kas nors bendra? 

— Savaime aišku, — atsakė Varonas, gūžteldamas pečiais,— 
kad po to skaudaus smūgio, kai pripažinote Pakorą, Edesos valdo- 
vai į jus žiūri kreivai. Be Edesos valdžios sutikimo tas dalykas 
su apsišaukėliu Neronu nebūtų taip toli nuėjęs. 
 — Kokia nauda,— vėl paklausė Cejonas,— Edesos valdžiai 
iš. to smulkaus apgaviko? 

— Edesos valdžiai, — ramiai paaiškino Varonas,— preten- 
"dentas Terencijus — tas pat, kas jums pretendentas Pakoras. Kaž- 
kas nori pridaryti jums nemalonumų. Atrodo, kad šitai pavyko. 

Cejonas ketino ramiai išklausyti Varoną kaip romėnas romė- 
ną, paprašyti jo patarimo, apsvarstyti tą. patarimą (šį kartą be 

jokio priešiškumo) ir, jeigu galima, su juo sutikti. Tačiau tiesiog 
prieš jo valią jį vis daugiau ėmė apmaudas matant priešais save 
pašnekovą, taip laisvai ir išdidžiai sėdintį sukryžiuotomis kojo- 
mis ir aiškinantį dalykus, kurie, deja, buvo ir teisingi, ir nema- 
lonūs. „Žinoma, reikėjo palaikyti Artabaną,— galvojo Cejonas.— 
Juk tuose prakeiktuose Rytuose visada reikia eiti vingiuotais, 
aplinkiniais keliais. Teisingas, padorus žmogus, toks kaip aš, čia 
neprasimuš. Aplinkui neįžengiama, neliesta giria, ir jeigu tu savo 
šauniuoju romėnų kardu prasiskini kelią, bematant vėl atsiduri 
prieš naują rakštumyną, ir tavo praskintas kelias vėl užžėlęs. Be 
abejo, šitokioje dirvoje toks Varonas, tas driskius, tas senstantis 
nenaudėlis, daugiau pasieks. Be to, jis turėjo pakankamai laiko 
aklimatizuotis“. 

— Tarp kitko,— kalbėjo Varonas,— karaliui Malukui ir 
vyriausiajam žyniui Šarbiliui iš tikrųjų būtų nelengva eiti prieš 
tą žmogų Taratės šventykloje net tada, jeigu jie to ir labai norėtų. 
Visi gyventojai anapus Eufrato įsitikinę, jog tas žmogus tikrai 
imperatorius Neronas. | 

— Taip pranešama ir man, — nepatenkintas prisipažino Cejo- 
nas, — bet man tai tiesiog netelpa galvoje. Tiesa, rytiečiai prieta- 
ringi. Nepaisant išorinio gudrumo ir suktumo, jie kvaili per visą 
pilvą ir jiems galima įkalti į galvą kvailiausių dalykų. Jie maiti- 
nasi pasakomis ir pasakėčiomis. Todėl nė kiek nenuostabu, kad 
tokią tautą, nors ji ir gausi, gali lengvai pažaboti protinga mažu- 
ma, kaip, pavyzdžiui, mes, romėnai. Bet,— pasipiktinęs kalbėjo 
jis toliau, — ar galima tikėti tokia nesąmone kaip Nerono prisikė- 
limas?! Dauguma edesiečių moka skaityti ir rašyti. Nejaugi jūs 
tikrai manote, kad jie užkibs ant tokios nevykusios apgavystės? 

Varonas mįslingai palingavo stambią galvą. 

— Tas Terencijus,— tarė jis, — beje, jis — mano globotinis, 
šią istoriją labai vykusiai sugalvojo: neva tuo metu vietoj impe- 
Iatoriaus žuvęs mano Terencijus, apie kurį buvo žinoma, kad jis 
labai panašus į imperatorių, ir kad vėliau Terencijum apsimetęs 
Žmogus esąs tikrasis Neronas; visa tai ne taip jau blogai skamba. 
Žinoma, čia, Rytuose, už penkių tūkstančių kilometrų nuo Romos. 

Tačiau Cejonas tebesikarščiavo: 

— Tai ką, nejaugi tiems žmonėms visiškai varžtai atsisuko? 
Dėl ko gi, priesiekiu Herkuliu, tas puodžius Terencijus sutiko 
Pasiduoti senato kareiviams kaip imperatorius ir vietoj jo 
-Zūti? | 

— Čia, Rytuose, — maloniai paaiškino Varonas,— dar nėspėta 
Patirti, jog nebėra romėniškosios ištikimybės. Juk jūs pats, mie- 
lasis Cejonai, ką tik minėjote, kad mes tarp barbarų. Tie barbarai 

visiškai rimtai tiki, kad prireikus romėnas sutiks mirti už savo 
imperatorių. 

Cejonas įveikė nepasitenkinimo jausmą ir atsispyrė pagundai 
pasitempti ir griežtai sutramdyti pašnekovą. 

— Jūsų aforizmai puikūs, mielas Varonai,— pripažino jis ir 
net prisivertė nusišypsoti, — bet pasakykit man paprastai, loty- 
niškai: ar tas sukčius turi kokių šansų? Ar galiu tikėtis, kad visa 
tai savaime sprogs kaip muilo burbulas? O gal man reikia įsikišti? 

Varonas rimtai pasižiūrėjo į gubernatorių, liežuvio galu lėtai 
perbraukdamas lūpas nuo vienos kertelės ligi kitos. 

— Ar mano Terencijus turi šansų? — pakartojo jis susimąs- 
tęs.— Matot, mano mielas Cejonai,— atsakė jis pamokomu to- 
nu,— Edesos gyventojai sunkiai verčiasi. Jiems tenka mokėti 
didelius mokesčius, o iš perversmo jie tiktai išloštų. Sakysim, 
atsiranda toks ir paskelbia, kad jis panaikins mokesčius. Anapus 
Eufrato juo visi patikės. O jeigu, be to, už jo nugaros dar stovi 
vikrūs tipai, teikiantys jam paramą, jis gali ir ilgai išsilaikyti. 

— Vadinasi, jūs manote, jog už to sukčiaus nugaros slypi 
Artabanas? — paklausė Cejonas nekantraudamas. 

Varonas išraiškingai gūžtelėjo pečiais. 

— Nežinau,— atsakė, ramiai pažvelgdamas pašnekovui į akis. 

Dabar Cejonui pirmą kartą šmėkštelėjo įtarimas, kad tą įžūlų 
Terencijų ir Varoną kažkas jungia, ir dabar jam daug aiškesnės 
pasidarė kai kurios miglotos ir atsargios jo valdinių užuominos. 
Bet jis tučtuojau tą įtarimą nuvijo. Juk jis puikiai žinojo, savo 
akimis pats matė, kad Varonas visą tą laiką gyveno čia, Antiochi- 
joje, ligi ausų pasinėręs Dafnės malonumuose. Iš čia nepavado- 
vausi tokiam sudėtingam dalykui. Pagaliau juk Varonas — romė- 
nas. Iki kokių fantazijų nusiriti tuose kvailuose Rytuose! Ne, 
nereikia taip paleisti savo priešiškumo Varonui vadžių. 

— Nemanykite, jog čia tik paprasti juokai, mielas Cejonai,— 
švelniai tarė Varonas.— Nemenkinkite gandų ir legendos galios. 
Legendos savo prigimtimi daug vertingesnės už teisybę. Tinkama 
propaganda gyvybę įkvėps bet kuriai legendai. Tuo labiau tokia 
jaudinanti istorija kaip puodžiaus Terencijaus ištikimybė ir pasi- 
aukojimas savo imperatoriui Neronui. Prisiminkite, mielas Cejo- 
nai, — rimtai pridūrė-jis,— aš perspėjau jus iš pat pradžių. Ir 
pakartoju savo perspėjimą: jūs nepažįstate Rytų. Čia dar ne tokių 
dalykų pamatysite. | 

Cejonas negalėjo ramiai nusėdėti krėsle. Atsistojo ir ėmė 
vaikščioti po kambarį. Vis labiau jį slėgė ta apsišaukėlio Nerono 
istorija. Varonas — romėnas. Jis neatsisakys paremti gyvybinių 
Romos interesų. 

— Jūs, mielas Varonai,— tarė jis, — buvote geras Nerono 
bičiulis ir, žinoma, gerai pažįstate savo globotinį puodžių Teren- 
cijų. Tik jūs galite išnarplioti tą visą painiavą. Juk jūs galite nu- 
vykti į Edesą, pats savo akimis pamatyti tą tipą ir tada aiškiai 
visiems pareikšti, kas čia dedasi. Prisiekiu Herakliu, tai ir bus 
galas šiai apgavystei. 

Varonas širdies gilumoje apsidžiaugė. Vadinasi, štai kiek 
nusirito Tampukas. Dabar jis net kreipiasi į jį su prašymu. Garsiai 
jis tarė: 

— Čia ne taip paprasta. Kuo aiškesnis dalykas, tuo čia, Rytuo- 
se, tenka griebtis subtilesnių ir vingresnių būdų, kad žmonės 
tavim patikėtų. 

Cejonas jau nekantraudamas paklausė: 

— Tai gal ir griebkitės tų subtilių ir vingrių būdų? Aš jus 
įgaliosiu! 

— Tai malonu iš jūsų pusės, — prieštaravo Varonas,— bet 
jūs visa tai įsivaizduojate daug lengviau, negu yra iš tikrųjų. 
Prašom nepagalvoti, mielas Cejonai, kad aš prieš jus nusistatęs. 
Jeigu jūs būtumėt kreipęsis į mane, kai visa ta afera dar tik 
mezgėsi, būčiau galėjęs jums garantuoti, kad greitai viską sutvar- 
kysiu. Dabar savo elgesiu jūs šią visą istoriją labai sukomplikavo- 
te. Be to, kaip tik dabar man sunkiau įsikišti, kai Edesos valdžia 
ėmė laikytis tam tikros pozicijos. Malonėkite prisiminti, kaip 
jūs pats dar visai neseniai man minėjote apie dvasinį koniliktą 
žmogaus, kuris tuo pačiu metu yra Romos pilietis, Partos kara- 
liaus valdinys ir Edesos miesto pilietis. 

„Nereikėjo man jo prašyti, — pagalvojo Cejonas.-—— Jis džiau- 
giasi, kad jo prašau“. 

Bet jis neužpyko, susivaldė ir kalbėjo toliau: 

— Na, būkite sukalbamesnis. Prisipažįstu, kad jūsų patarimas 
buvo geras, ir man reikėjo jo paklausyti. Tačiau užmirškite tai. 
Juk mes abudu romėnai, mielas Varonai. Mūsų pareiga čia — gin- 
ti Romos imperiją anapus Eufrato. 

— Paklausykite, mielas Cejonai,— tarė jis be jokių užuolan- 
kų, — padarykime sandėrį. Prisipažinkite, kad iš manęs neteisėtai 
išreikalauti inspekciniai mokesčiai. Jūs man grąžinate tuos šešis 
tūkstančius, o aš sutvarkau tą visą istoriją su tariamu Neronu, 
Nors jūs ją ir labai supainiojote. Ką į tai pasakysite? 

Jis patogiai sėdėjo krėsle, kalbėjo draugiškai, ramiai, tačiau 
Viduje viskas kunkuliavo. Jis buvo aistringas lošėjas, visą širdį 
Idėjęs į tą žaidimą, bet neprarado blaivaus proto ir neslėpė nuo 
Savęs, kad už to mažo žmogeliuko stovi Roma, visa imperija su 
šavo milžiniška organizacija, gerai išpuoselėtu valstybės valdy- 

mo menu, savo armija ir kad jis, Varonas, prieš visa tai galįs rem- 
tis vien tuo pašlemėku Terencijum, viską praras, jeigu rimtai 
įsivels į tą kovą. Jis pasiekė, ko norėjo: gerai pamokė Cejoną. 
Širdies gilumoje jis troško, kad Cejonas jam duotų progą nuolai- 
dai. Tegu Cejonas jam grąžins tuos šešis tūkstančius, jis tikrai 
pasiryžęs užgniaužti tą reikalą ir savo Terencijų grąžinti nebūtin, 
iš kurios jį ir ištraukė. 

Gubernatorius, išgirdęs Varono pasiūlymą, kaip įbestas susto- 
jo vidury kambario. Tyliai jis iškošė per dantis: 

— Jūs — prievartautojas. 

— Jūs mėgstate stiprius žodžius, mielas Cejonai,— atsakė 
tuo pačiu draugišku tonu Varonas.— Manote, kad aš anuomet 
būčiau.jums Edeson pasiuntęs tuos šešis tūkstančius, jeigu jūs, 
sakykim, nebūtumėt manęs prispaudęs? Na, o dabar spaudžiamas 
jūs, mielas Cejonai. 

Varono žodžiai skambėjo taip, tarsi tai būtų vien asmeninis 
jųdviejų konfliktas. Ir vis dėlto išgirdus paskutiniuosius pašne- 
kovo žodžius, gubernatoriui šmėkštelėjo mintis, jog čia aiškiai 
susidūrė visai kitos jėgos, ne vien du mokyklos draugai. Vidinis 
balsas jam kuždėjo, kad velionio Nerono politika yra seno, am- 
žino proceso, kurio negali nutraukti gubernatorius, net imperato- 
rius arba armija, tęsinys. Jis jautė, kad čia iš tikrųjų daug kas 
tarpusavyje nematomai, neapčiuopiamai susipynę, kad Pakoro 
pripažinimas, šešių tūkstančių sestercijų išreikalavimas, apsišau- 
kėlio Nerono pasirodymas ir, galimas daiktas, dar daugybė 
kitokių dalykų, apie kuriuos jis ničnieko nežino ir kurie visi iš 
pirmo žvilgsnio vienas nuo kito nepriklausomi, iš tiesų yra seniai 
ir neišardomai susinarplioję, kad jis ir Varonas, atsidūrę vienas 
prieš kitą, sakytum, gal ir turėdami laisvas rankas ko nors imtis, 
patys tampomi nežinomų jėgų, spurda tame sunarpliotame 
tinkle. 

Staiga jis pasijuto keistai bejėgiškas, kaip valdininkas, netikė- 
tai iškilus sunkiai, neišsprendžiamai problemai, nerandąs prece- 
dentinio pavyzdžio. Kaip pasielgti jam, pripratusiam prie išban- 
dytų pavyzdžių ir instrukcijų? 

— Aš negaliu atšaukti įsakymo,— tarė jis gūžteldamas pe- 
čiais, — kurį išleidau kaip valdžios atstovas. Nuo to nukentėtų 
imperijos prestižas. + 

Radęs tuos žodžius — „imperijos prestižas“ — jis pasijuto 
geriau. Dabar jau buvo už ko užsikabinti. 

— Imperijos prestižas, — pakartojo susimąstęs Varonas.— 
Ar jums neatrodo, kad nuo tos istorijos su apsišaukėliu Neronu 
imperijos prestižas gal nukentės daug daugiau, negu nuo to, kad 

grąžinsite šešis tūkstančius. Šiuose Rytuose sunku numatyti, kam 
ir kieno prestižui galų gale pasitarnaus toji priemonė. 

Deja, čia jau Varono teisybė. Todė! Cejonas nutylėjo ir tepa- 
sakė: 

— Vadinasi, jūs nenorite man padėti? 

— Noriu,— atsakė Varonas,— jeigu padėsite man. 

Jis pasakė tai be jokio pykčio ir visai nesidžiaugė, privertęs 
Tampuką taip aiškiai parodyti savo bejėgiškumą. Atvirkščiai, 
prieš jo akis vis aiškiau ir grėsmingiau ėmė ryškėti visi jo 
užmačių pavojai, už mažo Cejono jis matė milžinišką, galingą Ro- 
mos imperiją. Jis paskutinį kartą mėgino ramiai įtikinti paniurusį 
gubernatorių: | 

— Pagalvokite dar kartą, mielas Cejunai. Nesakykite iš karto 
„ne“. Prašom pagalvoti. 

Vieną akimirkos dalelę Cejonas svyravo: gal iš tikrųjų būtų 
protingiau paklausyti Varono patarimo? Jis numatė, kad be šio 
žmogaus pagalbos tas apsišaukėlis Neronas jam pridarys daug 
rūpesčių ir nemalonumų. Tačiau tuo pačiu metu jam akyse šmėkš- 
telėjo uždengta skrynia su vaškine jų giminę suteršusio prosene- 
lio statulėle. Kas nors kitas galėtų tartis, o jis, Cejonas,— ne. Dėl 
to jį apėmė apmaudas, tiktai ne ant savęs, o ant Varono. Niūri 
rezignacija dingo, užleisdama vietą pasiutiškam įniršiui ant to 
žmogaus, kuris, įžūliai priešais jį išsidrėbęs, džiaugiasi tų pasi- 
leidusių, baisių Rytų chaosu. Jis išsitempė, virto romėnu, impera- 
toriaus vietininku. 

— Aš, žinoma, negaliu jūsų priversti, — atsakė jis labai sau- 
su, gergždžiančiu valdininko tonu. Ir netikėtai užriko piktu, 
trūkčiojančiu balsu: 

— Čia aš imperatoriaus vietininkas ir nesitariu su jo valdi- 
niais! 

Varonui neteikė džiaugsmo gubernatoriaus pyktis, kaip tik ką 
Jis nesidžiaugė jo bejėgiškumu. Baigdamas kalbą jis tarė ne tiek 
su ironija, kiek su nuolaida balse: 

— Deja, jūs buvote teisus, mielas Cejonai, per pirmąjį mūsų 
susitikimą pasakęs, jog mes negalime bendradarbiauti. Tikrai 
negalim.— Ir jis išėjo. 

Tos pačios dienos vakare Cejonas suprato padaręs didelę 
klaidą. Jis perkratė savo atmintyje Varono žodžius, prisiminė 
jo veidą, jo laikyseną, jo intonaciją, ir staiga jam ligi skausmo 
Pasidarė aišku, taip aišku, jog net akis ėmė peršėti, suvokus, kad 
Už to apsišaukėlio Nerono stovi ne kas kitas, o jo amžinas priešas 
Varonas. Vėl viskas ne taip padaryta: reikėjo arba sutikti su jo 
sąlygomis, arba panaudoti prieš jį jėgą. 

Jis tuojau davė įsakymą Varoną suimti, tačiau tas jau 
vyko į Edesą. 


18. VARONO ŽAIDIMAS PLEČIASI 


Savo dukrą Marciją jis pasiėmė su savimi. Skaistaveidė griež- 
ta Marcija mylėjo savo tėvą, bet į Edesą ji keliavo be didelio 
noro. Antiochijoje dar šiek tiek dvelkė Romos dvasia, o Edesa 
buvo tikri Rytai. Tačiau tėvas liepė, ir ji paklausė. 

Varoną lydėjo didžiulė gurguolė. Pastaruoju metu, kiek buvo 
įmanoma, jis pardavė visą savo turtą romėniškoje Sirijos terito- 
rijoje ir viską, ką tik galėjo, pasiuntė už sienos. Dabar jis vežėsi 
tik savo judamojo turto likučius. Jis pats su Marcija ir keliais 
palydovais kuo skubiausiai išjojo pirmi. Greitai jie pasiekė Apa- 
mėją, paskutinę vietovę romėnų teritorijoje, perjojo Eufrato 
tiltą, atsidūrė ant neaukštos kalvos, kurios ketera ėjo siena, ir 
sustojo pačioje jos viršūnėje, jau nebe Romos teritorijoje. 

Čia, viršuje, pasienyje, jis sulaukė savo gurguolės. Jis sėdėjo 
raitas ant žirgo, kol gurguolė kėlėsi per tiltą. Apačioje, po arklio 
kojomis, tekėjo drumzlina upė, lėtai slinko didžiulė gurguolė: 
žmonės, gyvuliai, pakrauti vežimai. 

Vadinasi, šita nedidelė aukštuma, susimąstęs tarė sau Varonas, 
yra viena iš jo gyvenimo viršūnių. Jis daug ką paliko Romos 
teritorijoje: vilas, dvarus, žmonių, arklių, daiktų, pinigų. Tai 
mažiausiai penkiolikos milijonų sestercijų turtas, pustrečio tūks- 
tančio kartų daugiau už tų inspekcinių mokesčių sumą. Ir ne vien 
tai jis paliko aname krante. Paliko visą Vakarų pasaulį, savo 
romėniškumą, romėnų civilizaciją, graikišką išsimokslinimą. 
Tačiau Varonas nieko negailėjo. Jo pasiūlymas Cejonui, jo pakar- 
totinis primygtinas kreipimasis — tai paskutinė nuolaida, kurią 
jis padarė savo protui. Tai, kad Cejonas nesutiko — likimo pirš- 
tas. Dabar Varonas persikėlė per tiltą, dabar jis visa širdimi atsi- 
duoda žaidimui. 

Sustojęs ant tos nedidelės kalvos prie Apamėjos, jis žiūrėjo, 
kaip apačioje jo žmonės ir daiktai palieka Romos teritoriją. Pro 
šalį ėjo jo žmogus, nešdamas skrynutę su dokumentais. Jį sustab- 
dęs, išsiėmė kvitą. Kitoje pusėje, skiltyje „Nuostolis“, įrašė: 
penkiolika milijonų sestercijų ir civilizacija. 

Neilgą kelią ligi Edesos jis įveikė gerai nusiteikęs, pasirengęs 
veikti. Vos tik jį išvydę, žmonės tuojau suplūsdavo, triukšmingai 
sveikindavo. Taratės šventykloje pasislėpęs, daugumos imperato- 
rium Neronu laikomas žmogus visą sritį užkrėtė paklaikusiais, 

miglotais būsimų didelių įvykių lūkesčiais. Įjojusį į Edesą Varoną 
visi sutiko kaip nekantriai lauktą kunigaikštį. Gatvėse didžiulės 
minios sirų, persų, arabų, žydų, graikų kėlė jam ovacijas, tarsi 
pats imperatorius Neronas būtų atvykęs aplankyti jų miesto 
Edesos. 

Varonas gerai žinojo Rytų nepastovumą, todėl per daug never- 
tino tokio sutikimo. Žinojo, kad prieš akis dar ilgas, sunkus ke- 
lias. Pirmiausia reikėjo savo pusėn palenkti karalių Maluką ir 
Šarbilį. Jis buvo perpratęs juos abudu, jie gudrūs ir užsispyrę, be 
abejo, už savo pagalbą užsiprašys brangiai. Jis buvo tikras, kad 
karalius Malukas ir vyriausiasis žynys taip pat nekantriai trokšta 
to susitikimo kaip ir jis pats. Ir vis dėlto karalius Malukas tiktai 
po trijų dienų pakvietė jį į savo rūmus. 

Kaip paprastai prasidėjo lėtas, nesibaigiantis pokalbis, ku- 
riuos taip mėgo karalius ir kurie taip ištampo vakariečio nervus. 
Monotoniškai čiurleno fontanas, tarnas jau antrą kartą atmetė 
prie durų kabantį kilimą ir paskelbė valandas, o jie vis dar nebu- 
vo pradėję kalbos apie tai, kas visiems taip gulėjo ant širdies. 
Pagaliau Varonas įsidrąsino: 

 — Kai aš paskutinį kartą turėjau garbės pasirodyti prieš Ede- 
sos karaliaus veidą, kalbėjome apie vieną žmogų, keliantį didelių 
pretenzijų. Tuomet jūs, vyriausiasis žyny Šarbili, pasakėte: „Ro- 
mai stojus už Pakorą prieš mūsų Artabaną, Edesai būtų didelis 
džiaugsmas, kad imperatorius Neronas pasirodytų esąs gyvas“. 
Dabar Roma pasisakė už Pakorą.— Kadangi abu-tylėjo, jis kalbė- 
jo toliau: Ė 

— Antiochijoje susidaręs įspūdis, kad judu per tą laiką labai 
toli nuėjote.— Jis norėjo jiems padaryti užuominą, kad jie jau 
galutinai apsisprendę. 

Tačiau karalius Malukas tyliai pasuko į Vakarų žmogų savo 
juodbruvą veidą su išsprogusiomis akimis. 

— Vadinasi, — atsakė jis,— Antiochija neįsigilina į mūsų 
žodžių prasmę. Nuo Edesos iki Antiochijos geru keliu ir geram 
žygūnui visa diena kelionės. Galimas daiktas, per tą laiką, kol 
iš Edesos žinia pasiekė Antiochiją, aplinkybės pasikeitė. 

Šarbilis smulkiau paaiškino karaliaus žodžius: 

— Mes nieku gyvu nenorėjom duoti galutinio sprendimo. 
Žmogus, pažįstantis Rytų dievus, turi suprasti, kad vyriausiasis 
deivės Taratės žynys nė už ką negali palikti jos tvenkinio, kai 
neršia jos šventosios žuvys.— Ir kupinas oraus pasipiktinimo 
Pridūrė: — Deivei Taratei nesvarbu, kas ieško prieglobsčio jos 
šventykloje. Ji ištiesia virš jo galvos ranką — ar tai būtų puo- 
džius Terencijus, ar imperatorius Neronas. Mes neklausėme, kas 

jis toksai. Mes to nežinome. Tiktai tu, Varonai, buvęs tikras im- 
peratoriaus Nerono bičiulis, gali mums tai pasakyti. 

— Ar jūs rimtai norite sužinoti, — kamantinėjo Varonas,— 
kas tas Žmogus? 

— Mūsų noras,-— atsiliepė Šarbilis,— sužinoti, kokios tu, o 
Varonai, apie jį nuomonės? 

Varonas tarė: 

— Jeigu norite, aš turiu ženklą. Tarp manęs ir imperatoriaus 
Nerono yra paslapčių, kurių, be manęs ir imperatoriaus, daugiau 
niekas nežino. Sakysim, tas žmogus jas žino, vadinasi, jis impera- 
torius. Ar norite jį išbandyti? 

Vyriausiasis žynys pažvelgė į karalių, leisdamas jam atsakyti: 

— Daug ką įrodo žodis, — prabilo karalius, — bet ne galutinai. 
Galutinai įrodo tiktai veiksmas. 

Varonas, žinoma, iš karto suprato, kur juodu taiko. Jie norėjo 
priversti, kad ne tariamasis Neronas, o jis pats visiems laikams 
apsispręstų, be to, daugiau nei žodžiais. Bet jis, apsimetęs naivuo- 
liu, dėjosi nesuprantąs, ko nori karalius, ir susirūpinusia veido 
mina laukė tolesnio paaiškinimo. Nekantrusis Šarbilis tučtuojau 
paaiškino: 

— Svarbu, kad tu, o Varonai, savo tikėjimą tuo žmogumi 
įrodytum daugiau nei žodžiais. 

Varonas buvo pasirengęs, kad iš jo bus daug reikalaujama, 
tačiau dabar, turėdamas išklausyti tuos reikalavimus, išsigando 
ir mėgino atitolinti tą sunkią akimirką. 

— Varonas žino, kad Rytų žmogus reikalauja iš vakariečio 
daug įrodymų, kol juo patiki, — atsakė jis įsižeidęs.— Betgi Varo- 
nas mano, jog jau įrodė, kad pelnytai turi garbę vadintis „Ede- 
sos karaliaus pusbroliu“. 

Nei Malukas, nei Šarbilis neatsakė. Stojo begalinė tyla, ir 
Varonas gailėjosi, kad pats save pasmerkė laukti. Rytų žmonės 
mokėjo laukti kantriau, ilgiau ir ramiau, ir tyla jį slėgė daug la- 
biau nei juos. 

*— Sakysim, šį žmogų aš pripažinsiu savo imperatorium Nero- 
nu,— pagaliau prabilo jis, netekęs kantrybės.— Tada Titas ir jo 
gubernatorius konfiskuos visus mano dvarus Romos teritorijoje. 
Argi tai nepakankamas įrodymas? 

Šarbilis atsakė kiek pašaipiai: 

— Galbūt tavo dvarus ir konfiskuos. Bet tavęs Antiochija ne- 
mėgsta, ir, galimas daiktas, net be to naujojo Nerono jie surastų. 
kabliuką sumažinti tavo turtams. Kad mus įtikintum, turėtum rasti 
svaresnių įrodymų savo tikėjimui paremti. 

Dabar galų gale savo žodį tarė ir karalius. Jis prabilo žemu, 

ramiu balsu: 

— Taip, tai turi geru įrodyti. 

Varonas išblyško: širdis jo jautė, kur jie suka, todėl jis delsė 
įr atsikalbinėjo. | 

— Kaip man dar geriau įrodyti? — paklausė jis sutrikęs. 

Tarnas atmetė kilimą, pranešė valandas. Karalius liepė paduo- 
ti saldumynų, ėmė mandagiai Varoną klausinėti apie jo gyvenimą 
Antiochijoje, apie jo kelionę. Ligi skausmo monotoniškai čiurle- 
no fontanas. 

Pagaliau prabilo Šarbilis: 

— Pavyzdžiui, tai tu galėtum įrodyti išleisdamas savo dukrą 
Marciją už Nerono. 

Išgirdus tuos vyriausiojo žynio pro paauksuotus dantis iškoš- 
tus žodžius, Varonui vos širdis neiššoko iš krūtinės. Jų gudriai 
sugalvotas dalykas buvo Rytų klastos viršūnė, rodanti, kaip gerai 
juodu jį pažįsta. Tuo smūgiu jie pataikė į pačią skaudžiausią jo 
vietą. Jis nepaprastai mylėjo savo skaistaveidę, gražią, griežtą 
dukrą Marciją. Visus jo romėniškus bruožus buvo įkūnijęs šis 
vaikas. Net tomis akimirkomis, kai ji niekindavo tėvą, vis dėlto 
jį mylėdavo ir juo žavėdavosi. Marcija didžiavosi, kad ji romėnė, 
ir vengė Rytų žmonių. Vadinasi, tas jų reikalavimas būtų tikras 
„Įrodymas“. Mat jeigu tas Neronas — apgavikas, tai karalius ir 
žynys, jėga ištekinę Varono dukterį, ne tik supančiotų jį tvirčiau 
už bet kokio dvaro užstatą, bet ir pažemintų jo Marciją, išdidžią 
romėnę, privertę ją miegoti su apgaviku, vergu. 

O ar paklausys Marcija, jeigu jis su tuo sutiks? Sakysim, 
paklausys. O ar neišraus iš savo širdies visos meilės tėvui? 

Varonas įsitikino, kad jo pokštas velnioniškai brangiai atsi- 
eina. 

Jis dar kartą apgalvojo galimybę atsisakyti visos tos užma- 
čios. Na, o jeigu grįžus Antiochijon ir Cejonui pasakius: „Aš 
mačiau šitą tipą. Jis tikrai kvailys ir apgavikas, kaip mes iš pat 
pradžių galvojom, ir jeigu jūs norite, mielas Cejonai, aš apie tai 
Viešai paskelbsiu“. Cejonas jį sutiktų išskėstomis rankomis, 
Palatinas jam taip pat padėkotų. Tampukas būtų gavęs pamoką, 
Pamatęs, kas toks Varonas, ir antrą kartą nedrįstų iš jo reikalauti 
inspekcinių mokesčių ar ko kitko. 

Bet ar čia tik Tampuko arba vien jo reikalas? Čia juk Nerono 
idėjos, jo pradėtas darbas, Aleksandro Didžiojo reikalo tęsimas, 
Rytų susijungimas su Graikija ir Roma. Nejaugi taip ir numoti 
Tanka į visa, ką tik pradėjai? Jis nusilenkė karaliui Malukui, 
Vyriausiajam žyniui ir tarė: 

— Jeigu tik imperatorius Neronas suteiks Varono dukrai to- 

kią garbę, paimdamas ją sau už žmoną, tai niekas tiek nesidžiaugs 
kaip Varonas. 


19. ROMANTIKA IR TEISĖ Į PENSIJĄ 


Kitas, kurio nuomonę dėl savo Nerono ketino sužinoti sena- 
torius, buvo romėnų garnizono komendantas pulkininkas Fronto- 
nas. Jo planai tik tada nesužlugsią, kai jis bus tikras dėl Frontono 
neutralumo. Beje, Varonas neabejojo, jog Frontonas jam slapčia 
palankus. Jis vertino Frontoną. Laikė jį gabiausiu karininku 
ir geriausiu politiku Mesopotamijoje, jautė, kad juos jungia 
išsimokslinimas ir bendros pažiūros. Todėl jis stengėsi susitikti 
su juo tarsi atsitiktinai, bet gerai tam pasirengęs. 

Du kartus per savaitę Edesos grietinėlė rinkdavosi kilimų 
fabrikanto Nitajaus viloje pažaisti sviediniu — tada tai buvo 
labai madinga. Varonas žinojo, kad ir pulkininkas Frontonas 
ten dažnai apsilanko. Jis apsidžiaugė, jau antrą kartą jį ten 
sutikęs. Varonas žaidė neblogai, o Frontonas — net labai gerai. 
Persirengimo salėje — žaisdavo su trumpomis tunikomis — jis 
paklausė pulkininką, ar jiedu nepažaistų dviese. Frontonas sutiko 
labai patenkintas. 

— Lengvu ar sunkiu sviediniu? — paklausė jis. 

— Pačiu sunkiausiu, — pasiūlė Varonas. 

— Kaip jums patinka,— atsakė Frontonas šypsodamasis. 

Juodu nutarė sužaisti įprastus vienuolika turų. Po kiekvieno 
turo darydavo ilgokas pertraukas, per kurias juos nušluostydavo 
kapadokiečiai vergai, paskui jie mesdavo kauliukus, kam pradėti 
kitą turą. 

— Žmogus Taratės šventykloje, — pradėjo jis per pirmą per- 
trauką kuo nuoširdžiausiai, — mus abudu verčia gerokai palaužyti 
galvą, mielas Frontonai. 

Jie sėdėjo ant akmeninio suolo saulutės atokaitoj, kapadokie- 
čiai vergai, aišku, nė žodžio nesuprantantys lotyniškai, šluostė 
nuo jų prakaitą ir trynė visokiais tepalais, sunkus sviedinys 
bambsojo čia pat. 

— Manęs — ne,— atsakė gerai nusiteikęs Frontonas, stum- 
dydamas sviedinį kojomis tarp savęs ir Varono.— Manęs tas 
žmogus Taratės šventykloje neverčia laužyti galvos. Aš gaunu 
nurodymus iš Antiochijos, taigi man nereikia sukti galvos. 
Tai kareivio privilegija. 

Varonas taip pat Žvaliai atsakė: 

— Privilegija, už kurią kartais tenka brangiai mokėti. Saky- 

sim, mūsų garbusis karalius Malukas stoja to žmogaus šventyklo- 
je pusėn ir ištraukia jį iš slėptuvės. Tada jums, ko gero, teks 
pamėginti jį sučiupti. Vargu ar karalius Malukas į tai pažiūrėtų 
pro pirštus. | 

— Jūs taip manote? — klausimu į klausimą atsakė Frontonas, 
pusiau prisimerkęs, mechaniškai kojomis tebestumdydamas 
sviedinį. | 

— Ar jūs nemanote, kad tada užtektų vieno energingo Romos 
žodžio, kad Malukui grįžtų protas? 

— Aš manau,— tarė Varonas,— mūsų Malukas, apskritai 
romus žmogus, ryždamasis pripažinti tą žmogų šventykloje, 
turėtų iš anksto žinoti, kokios jėgos jį remia. Galimas daiktas, 
už jo nugaros slypi kokios jėgos. 

— Partų? — paklausė Frontonas. 

Varonas gūžtelėjo pečiais. 

— Jėgos, — tiek teatsakė jis. 

Jie sužaidė antrą turą. Per pertrauką Frontonas tarė: 

— Man niekaip netelpa galvoje, kad sveiko proto žmogus 
galėtų šlietis prie to puodžiaus, nors jį ir palaikytų kokios nors 
„jėgos“. Argi normalus žmogus gali tikėti, jog yra nors mažiausių 
šansų remti tą puodžių Terencijų, kad jis ilgesnį laiką atsilaikytų 
prieš Romos imperiją? Argi tokia užmačia, kad ir kokios „jėgos“ 
ją remtų, stačiai ne beprotystė? 

Iš šono jis dirstelėjo į Varoną bičiuliškai susirūpinęs savo 
protingomis, supratingomis akimis. Juodu, sviedinius palikę 
prie kojų, sėdėjo šalimais įsaulyje, po įtempto žaidimo maloniai 
atsipalaidavę, giliai kvėpuodami, minkomi vergų masažuotojų 
rankų. Gražiai atrodė saulės apšviesta sferisterija — vilos Žaidi- 
mų kiemas, meniškai suskirstytas į žaidimų ir besitreniruojančių 
paauglių, kuriuos vaizdavo statulos, aikšteles. Jų ausis pasiekda- 
vo tylus kitų Žaidėjų mėtomų sviedinių bumbsėjimas, jų negarsūs 
šūkaliojimai. 

— Kur baigiasi atsargumas, — susimąstęs prieštaravo Varo- 
nas, — ir kur prasideda bailumasė Kur baigiasi drąsa ir kur 
prasideda beprotybė? Tai įdomi tema ir verta, kad du tokie 
Vyrai, kaip mudu, apie tai pašnekėtume. Jūs, mielas Frontonai, 
retkarčiais man leisdavote dirstelti į jūsų mintis. Todėl aš žinau, 
kad jūs svajojate apie protingą, jaukią senatvę už rašomojo 
Stalo, apie nemažą žemės sklypą ir gerą pensiją; bet aš žinau 
ir tai, kad jus vilioja netikėtumai, įvairovė, avantiūros ar kaip 
kitaip tai pavadintum. Todėl jūs suprasite, kad, nepaisant viso 
to, galimas daiktas, karalius Malukas ir už puodžiaus Terencijaus 
Nugaros stovinčios jėgos, prieštaraudamos logikai, susižavės 


73 


užmačia ir šventykloje pasislėpusį žmogų pripažins imperatorium 
Neronu. Leiskite man, mielas Frontonai, įsivaizduoti save jūsų 
vietoj ir kaip Frontonui pasvarstyti, ką tokiu atveju Romos 
garnizono komendantui reikėtų geriausiai daryti. 

— Klausau jūsų,— šypsodamasis atsakė Frontonas; jo koja, 
apauta gelsvu sandalu, tebestumdė kamuolį. 

Varonas ėmė vardyti galimybes: 

— Pirmiausia jūs galėtumėt pasielgti kaip šaunus kareivis 
ir, negalvodamas apie save, pamėginti Terencijų paimti jėga. 
Bet kas iš to išeitų? Karalius Malukas, pripažinęs „Neroną, 
be abejo, šito nepakęstų. Jūs, nors ir didžiai talentingas karys, 
su savo penkiais šimtais kareivių prieš jo dešimtį tūkstančių 
nieko nepadarytumėt. Jūs didvyriškai paguldytumėt galvą, na, 
kaip mokyklinių vadovėlių didvyris. Tampukas savo ruožtu ne- 
paliktų taip be niekur nieko Edesos garnizono žuvimo fakto, 
jis turėtų imtis „griežtų priemonių“. Partų karalius Artabanas 
irgi negalėtų ramiai žiūrėti, kaip per Eufratą keliasi Romos 
kariuomenė, jam gal net pavyktų didžiojo gynybinio karo pre- 
tekstu atsikratyti savo varžovo Pakoro ir sujungti visas partų 
jėgas. Ir štai kas iš viso to būtų: mums vėl tektų kariauti su 
partais. 

— Galimas daiktas,— sutiko Frontonas.— Tačiau taip tegu 
samprotauja Romos ministrai arba Antiochijos vietininkas. O 
aš, mielas Varonai, kareivis. Man jūsų minėtomis aplinkybėmis 
nieko kita neliktų kaip didvyriškai mirti. Bet kol kas žaiskim 
toliau. 

Jis pakratė taurę su kauliukais ir apvertė ją. 

— Jūs pradedat, mielas Varonai,— tarė jis. 

— Šį kartą mane gerokai pramankštinot,— prisipažino Fron- 
tonas po septinto turo. 

Varonas šypsodamas padėkojo. Frontonas laimėjo penkis 
turus, o jis — tik du. 

— Dabar leiskite man, — prabilo jis kiek atsipūtęs,— įsivaiz- 
duoti save karaliaus Maluko vietoj. Edesa, žinoma, nė kiek ne 
mažiau už Romą suinteresuota išvengti ginkluoto susidūrimo. 
Karalius Malukas, be abejo, nersis iš kailio stengdamasis, kad 
Romos garnizono komendantas turėtų visas galimybes nenusi- 
kalsti karinei drausmeį, pasiliktų griežtai korektiškas ir vis 
dėlto nesikištų. 

— Stipriau, stipriau! — paragino Frontonas jį masažuojantį 
kapadokietį ir, pasisukęs į Varoną, tarė: — Tai vis jūsų hipotezės? 

— Žinoma, — pasiskubino šis užtikrinti pašnekovą.— Aš tik 
teoretiškai mėginu įsivaizduoti, ko turėtų griebtis Romos garnizo- 

no komendantas, jeigu karalius Malukas ar kas kitas paskutinį 
kartą pabandytų restauruoti čia, Rytuose, Nerono politiką. Ar 
reikia jam aukotis ir iš anksto nulemti to bandymo žlugimą, 
atlikti savo „pareigą“, didvyriškai žūti ir įvelti imperiją į karą? 
O gal, — dabar Varonas truputį šyptelėjo, — laikytis „elementarių 
nurodymų“, kuriuos jis, Flavijų karininkas, atmintinai iškalęs, 
tai yra „geriau nieko nedaryti negu blogai“ ir apsaugoti imperiją 
nuo karo su partais? 

Frontonas meiliai žiūrėjo į susijaudinusį pašnekovą. 

— Kaip vis dėlto jūs nepaprastai jaudinatės,— tarė jis, — dėl 
to teorinio klausimo. 

— Ir jūs, toks teoretikas, tuo stebitės? — atsakė Varonas. 
— Mano nuomone, ši problema įdomi. Katras geresnis: ar tas, 
kuris žūva didvyriškai, bet pakenkdamas reikalui, ar tas, kuris 
ne didvyriškai, bet korektiškai nesipriešina ir išlieka neutralus? 

Frontonas švelniai, draugiškai uždėjo savo ranką Varonui 
ant peties. ) 

— Mielas Varonai, jums tikrai neverta sukti galvos tokiomis 
hipotezėmis,— tarė jis maloniai.— Bet kadangi, anot jūsų, kartą 
jau dirstelėjote į mano mintis, leiskite jums dar daugiau pasakyti 
apie save: aš visuomet stengiausi gyventi nuotykingai, įdomiai 
ir vis dėlto bent penkiasdešimt vienu procentu užsitikrinti rytojų 
ir teisę į pensiją. Teisę į pensiją turiu. Na, o jei dievai dar 
pridėtų mano gyvenimui įvairovių, netikėtumų, nuotykių, beje, 
neatimdami to penkiasdešimt vieno procento, visa tai aš laiky- 
čiau neužtarnauta laime. 

Varonas vos nuslėpė savo susijaudinimą. 

— Gana,— šūktelėjo jis vergui, kuris greit, lyg šešėlis, nuto- 
lo. Paskui Varonas paspaudė Frontonui ranką. 

— Ačiū jums už pasitikėjimą, — tarė jis nuoširdžiai.— Tas 
pokalbis jau dvylikti metai drumsčia mūsų mintis. Džiaugiuosi, 
kad tos mintys pagaliau tapo žodžiais. 

Frontonas ištraukė savo ranką. Pakėlęs pirštą jis meiliai 
Pagrasino: 

— Neužmirškite, mielas Varonai, kad visa tai — hipotezės. 

Jis metė kauliukus. 

— Vėl jums pradėti. Bet žiūrėkit, šį turą vis dėlto laimėsiu aš. 


20. VARONAS IŠBANDO SAVO MARIONETĘ 


Kai Šarbilis patikino, jog į deivės globą įeina visa šventovės 
apylinkė, Terencijus apsigyveno vyriausiojo žynio namuose. 

Savo žinioje jis turėjo du gražius kambarius: kaip puodžiui 
Terencijui — per gerus, kaip imperatoriui Neronui — per pras- 
tus. Taigi čia gyveno žmogus, į kurį kuo toliau, tuo vis labiau 
krypo viso Tarpupio akys. Jis kaip ir pirma stengėsi būti abejin- 
gas ir vis dėlto kažkaip paslaptingai orus. Tai nebuvo lengva, 
nes jis visą laiką jautėsi esąs stebimas, nors dažniausiai tūnodavo 
vienas. 

Kartais jį aplankydavo Knopsas ir pasakodavo viską, kas 
dedasi už šventovės ribų. Suktasis Knopsas tai darydavo labai 
vykusiai. Jis neišsiduodavo suprantąs, kokią didelę paslaugą 
daro šitaip pasakodamas, visas žinias išklodavo paprasčiausiai 
plepėdamas, tarsi manydamas, jog tie dalykai jo šeimininkui 
jau seniai žinomi. 

Iš Knopso jis sužinojo apie Varono atvykimą. Jis manė, 
jog senatorius iš karto puls pas jį. Tačiau Varonas ir šį kartą 
buvo įsitikinęs, jog būtų ne pro šalį kuo ilgiau patampyti žmo- 
geliui nervus, idant jis suminkštėtų, per daug neriestų nosies 
ir neišslystų iš rankų. Jis neužmiršo to sutrikimo pamačius, 
kaip staigiai ir stulbinančiai Terencijus virto Neronu; budrumo 
reikalavo ir atsargus protas, kurį puodžius parodė per tas ilgas 
laukimo savaites. Todėl Varonas, privertęs Terencijų „paspurdė- 
ti“, pasiekė, kad pastarasis tikrai neteko ramybės ir pasitikėjimo 
savimi. 

Tačiau Varonas, galų gale aplankęs žmogelį, rado jį ramų 
ir abejingą. Senatorius su juo elgėsi ne kaip globėjas su globoti- 
niu, bet ir anaiptol ne kaip valdinys su imperatorium. Beje, 
jis įtarė, jog Šarbilio namuose sienos turi ausis, todėl kalbėdamas 
buvo labai atsargus. 

— Deivė Taratė,— pradėjo jis, apžiūrinėdamas kambarius, — 
neblogai priima savo svečius. Mūsų Auksiniuose rūmuose buvo 
daugiau komforto, bet ir čia neblogai gali jaustis netgi prie 
visokiausių patogumų pripratęs Žmogus. 

— Dievai nedavė žmogui, — atsakydamas Terencijus ėmė ci- 
tuoti vieną graikų tragiką,— geresnio būdo savo vertei parodyti 
kaip kantrybę. 

Varonas savo šypsena parodė pritarimą slidžiam kaip ungurys 
Terencijui ir jo menui: juk tokį atsakymą gali kaip nori suprasti. 

— Kantrybę? — nusistebėjo jis.— Dabar jau daugelis tiki 
tuo, ką kartą buvom užsimine mano namuose, būtent, kad jūs — 
ne puodžius Terencijus, o kitas žmogus. 

Terencijus pažiūrėjo jam tiesiai į akis. 

— Galimas daiktas, aš esu jau kitas, — atsakė jis ramiai 
ir reikšmingai. 

— Vadinasi, anksčiau jūs buvote puodžius Terencijus? — 
prirėmė jį Varonas. 

— Tam tikrą laiką, — atsakė tas padaras, — man reikėjo būti 
puodžium Terencijum. 

Varonas kiek ironiškai tarė: 

— Kai kuriems kunigaikščiams patinka būti aktoriais, — atsa- 
kė Terencijus.— Beje, ar ne svarbiau, kad kiti tave tikrai tuo 
„kažkuo“ laikytų, negu tau iš tikrųjų juo būti? Ką jūs į tai 
pasakysite, mielas Varonai? — pirmą kartą kaip lygus lygų pava- 
dino jį tiesiog vardu, nepridėdamas jokio titulo. 

Varonas nusišypsojo sau vienas: „Neilgam tas tavo familiaru- 
mas, mielas Terencijau“. Garsiai jis tarė: 

— Dabar daugelis mano, jog imperatorius Neronas tebegyve- 
na, be to, kaip tik čia, Edesoje. Tiesa, kai kas su tuo nesutinka, 
kiti iš to šaiposi. Štai, pavyzdžiui, mūsų Jonas iš Patmo, aktorius, 
geras aktorius, su kuo ir jūs, be abejo, sutiksite. Jis sako, kad 
juo niekas nebūtų patikėjęs, jeigu „Oktavijos“ tragedijoje jis 
būtų suvaidinęs Neroną taip, kaip kažkas jį vaidinąs Edesos 
mieste. 

Puodžius Terencijus, klausydamas tų Varono žodžių, jautė, 
kad truputį virpėjo veidas ir jis negalėjo to virpulio sulaikyti. 
Ateis diena, ir jis parodys tam Jonui, kuris iš jųdviejų geresnis 
Neronas. O nuo Varono kol kas jis mėgino išsisukti metafiziniais 
išvedžiojimais: 

— Dievai, — ėmė postringauti jis,— kuria miriadus būtybių, 
bet kartais jie teikiasi sukurti vienintelį, nepakartojamą žmogaus 
veidą. 

— Ar jūs neklystate? — atšovė Varonas.— Ar toks tvirtini- 
mas ne per drąsus? Na, sakysim, yra žmogus, turintis nepakarto- 
jamą imperatoriaus Nerono veidą. Bet galgi yra ir priemonių, 
kuriomis tiksliai galima nustatyti, jog tas žmogus turbūt visai 
ne imperatorius Neronas, o kas kitas? — Ir jis, matydamas 
sunerimusį Terencijų, kalbėjo toliau: — O gal nėra tokių prie- 
monių? 

— Ko gero, yra, — neryžtingai atsakė padaras. 

— Šiaip ar taip, Edesos valdžia mano, jog tokių priemonių 
yYra,— varė toliau Varonas.— Sakysim, žmogus tvirtina esąs 
imperatorius Neronas. Vadinasi, kaip tikina Edesos valdžia, 
Jis turįs Žinoti paslapčių, apie kurias, be imperatoriaus Nerono 
Ir Varono, daugiau niekas nenutuokia. 

Terencijus nejaukiai tylėjo. 

— Ar jums tokia nuomonė atrodo neteisinga? — ironiškai 

padrąsino jį Varonas. 

— Man atrodo, kad tokia nuomonė teisinga,— sutiko pada- 
ras. 

— Na, matote,— linksmai tarė Varonas.— Kodėl mes, tiesą 
pasakius, nesėdam? — pasiūlė jis pašnekovui, nes jie vis dar 
kažkaip iškilmingai stoviniavo. 

Abu susėdo. 

— Pavyzdžiui, ar prisimenate, — geraširdiškai pradėjo Varo- 
nas nemalonų egzaminą,— kaip imperatorius Neronas, rodos, 
po miesto įkūrimo 818 metų gegužės mėnesį apsilankė „Povo“ 
viešnamyje už didžiojo cirko? Tarp daugybės bičiulių buvo ir 
senatorius Varonas. 

Blyškiai rožinis Terencijaus veidas truputį paraudo. Kaip 
niekinga, kad Varonas priminė kaip tik šį epizodą! Mat per tą 
apsilankymą nukentėjo viena žymi dama, vardu Lucija, kilo 
skandalas, ir imperatorius staiga nusprendė, jog jam netinka 
veltis į tokius nuotykius. Pasklido kalbos, kad tas individas, kurį 
kai kas palaikė imperatorium, buvo atsitiktinis gatve ėjęs žmoge- 
lis, kurį kompanija juoko dėlei pasigavo ir atsitempė su savimi. 
Paskui pasirodė, jog tas žmogus buvo puodžius Terencijus, 
mat vėliau jį atpažino. Jis buvo iškviestas pas pretorių ir turėjo 
sumokėti piniginę pabaudą, kurią jam kažkas kompensavo kele- 
riopai. Teisme puodžius Terencijus sužinojo tokių to skandalo 
smulkmenų, kurias kiti vargu ar žinotų. Varonas, norėdamas 
patikrinti Terencijaus, kuris žinojo tas smulkmenas, identiškumą 
su imperatorium, taip sakant, jam darė didelę paslaugą. Tačiau 
Terencijus visa tai palaikė ne senatoriaus kilnumu, o tik jo 
ironija. Jis pats tą nemalonų epizodą prisimindavo retai. Užtai 
su kokiu malonumu grįždavo į tą dieną, kai jis senato akivaizdoje 
skaitė imperatoriaus raštą! Baisiai nemaloni jam ta scena teisme, 
kur jis, buvęs vergas, turėjo prisiimti nešvarius darbelius, nuo 
kurių šiaip jau ne itin skrupulingas imperatorius, dėl kažko 
užsikaprizijęs, panoro išsisukti. 

— Taip, aš prisimenu tą istoriją „Povo“ viešnamyje, — atsakė 
jis nenorom. 

— O ar prisimenate, — kamantinėjo Varonas toliau tuo pačiu 
žaismingu tonu,— ką pasakė imperatorius Neronas, kai toji 
dama Lucija nuoga stovėjo lange, o Elijus buvo bemetąs ją 
žemyn? 

Ne, Terencijus nežinojo, apie tai teisme nebuvo užsiminta. 
Galimas daiktas, tai tikrai žinojo tiktai keli bičiuliai, su kuriais 
imperatorius tada linksminosi „Povo“ viešnamyje, jeigu jie 
dar gyvi ir jeigu tai prisimena. Todėl Terencijus dabar jautėsi 

dar nejaukiau, nes Varono klausimas buvo jau nebe klasta, 
o tikras egzaminas. 

Šiaip ar taip, atsakyti reikėjo. Jis pasitempė, nutaisė Nerono 
pozą, visas persikūnijo, kaip jam atrodė, jo dvasia, išsitraukė 
smaragdą, tapo Neronu ir atsakė Nerono balsu: 

— Liaukis, Elijau. Pro langą „ko gero, gali būti mėtomi 
feldmaršalai arba karaliai, tik jau ne nuogos damos“.— Šitaip 
arba maždaug šitaip turėjęs tada atsakyti Neronas. 

Varonas nusišypsojo. Jis pirmą kartą pamatė Terencijaus 
smaragdą. Nerono smaragdas aiškiai buvo mažesnis, tik daug 
labiau ir gražiau nušlifuotas. Be to, tikrasis Neronas viešuosiuose 
namuose niekada nebūtų mėginęs švaistytis sąmoju. Atvirkščiai, 
kai Elijus buvo bemetąs pro langą tą damą Luciją, jis kaip 
ir visi buvo nusitašęs ligi žemės graibymo ir žiovaudamas 
besipinančiu liežuviu beprasmiškai vapaliojo: 

— Drąsiau, Elijau, daryk, kaip tau patinka. Mėgaukis sau 
į sveikatą, mielasis! 

Varonui buvo smagu ir malonu, kad Terencijus nieku gyvu 
negalėjo įsivaizduoti Nerono kasdieniškai, o manė, jog imperato- 
rius ir viešnamyje turi elgtis imperatoriškai, galvoti tik apie 
feldmaršalus ir apie karalius. 

Terencijus, atsakinėdamas senatoriui, dar jautė šiokį tokį 
pasitikėjimą savimi, bet kai tik baigė paskutiniuosius žodžius, 
nejučiomis prarado savo neroniškumą, įsikišo atgal smaragdą, 
virto puodžium Terencijum ir mirksėdamas nekantriai spoksojo 
į Varoną, mėgindamas įspėti, ar teisingai bus įspėjęs Nerono 
atsakymą. Tačiau Varonas tiktai šyptelėjo, taip nė karto ir 
neparodęs, kiek tas padaras savo atsakymais pataikė ir kiek 
prašovė pro šalį. Atvirkščiai, jis atsistojo ir pasakė ne tiek 
prašydamas, kiek įsakydamas: 

— Jeigu imperatorius Neronas ketina vėl perimti valdžią, 
tai tegu tai daro dabar. 

Kai Varonas išėjo, Terencijus giliai atsikvėpė. Nepaisydamas, 
ar jį kas stebi, ar ne, jis, nutaisęs Nerono laikyseną, vėl išsitraukė 
smaragdą, Nerono eisena ėmė vaikštinėti po kambarį, kalbėda- 
mas pats su savimi, apsvaigęs iš laimės. 


Antra knyga 
VIRŠŪNĖ 


1. APIE VALDŽIĄ 


Po audiencijos pas karalių Maluką Varonas puikiai suprato, 
kad neįkalbėjęs dukros Marcijos tekėti už to padaro, jis kaip 
gyvas neįstengs įgyvendinti savo užmačių. Štai jau visa savaitė, 
kaip jis vis kitai dienai atidėlioja tą nemalonų pokalbį. Pagaliau 
jis ryžosi visa tai sutvarkyti. 

Skaistaveidė, liekna ir griežta sėdėjo priešais jį Marcija. Jis 
kalbėjo apie šį bei tą, vengdamas to, kas svarbiausia. Pagaliau 
ryžosi: 

— Čia pasirodė žmogus, kurį visas Tarpupis laiko imperato- 
rium Neronu,— pradėjo jis.— Tikriausiai tu apie jį girdėjai. 
Tasai Žmogus prašo tavo rankos. 

Marcija atidžiai žiūrėjo į judančias jo lūpas. Iš pat pradžių ji 
nesusigaudė. Vėliau suprato. Suprato, kad tėvas abejingai, tarsi 
būtų kalbama apie kvietimą vakarienei, siūlo jai nusileisti ir būti 
labiausiai pažemintai. Ją pagavo toks siaubas ir pasišlykštėjimas, 
jog sustojo širdis. Bet ji neparpuolė. Ji tebesėdėjo tiesi, tik iš- 
blyško kaip popierius ir tvirčiau sugniaužė krėslo atramas. Varo- 
nas jau seniai baigė kalbėti, o ji vis dar nepravėrė burnos. Ji tebe- 
žiūrėjo į jo lūpas, tarsi laukdama, kad štai ims ir išsprūs dar koks 
žodis. Varonas žvelgė į ją, sunkiai slėpdamas slegiančią įtampą. 

— Ar tas Žmogus — iš tikrųjų imperatorius Neronas? — pa- 
klausė ji neįprastai sausu balsu. 

— Tu pažįsti jį kaip puodžių Terencijų,— prisivertęs atsakė 
Varonas. 

Marcija tvirtai sučiaupė lūpas. 

— Jeigu aš neklystu, — tarė ji, — jis — vienas iš buvusių tavo 
vergų. Ar ne jo tėvas, vergas, mūsų namuose Romoje taisydavo 
vandentiekį ir išmatų vamzdžius? 

Ji galvojo: „Kodėl manęs neatidavė į vestales?ė Mama juk taip 
norėjo! Dabar gyvenčiau sau ramiai ir didingai tuose puikiuose 
namuose Šventojoje gatvėje. Per žaidynes sėdėčiau garbingoje 
vietoje, imperatoriaus ložėje. Per biržėlio devintosios šventę 
šalia imperatoriaus kopčiau į Kapitolijų, būčiau gerbiama visos 


80 


tautos. Tačiau to nenorėjo jis, tas mano tėvas. Jis patausojo mane 
savo purvinam, juodam bizniui. 

Varonas galvojo: „Jos motina manęs niekada nemylėjo, nes 
ją vedžiau dėl išskaičiavimų ir visą laiką jai buvau abejingas. Ji 
iš pavydo norėjo padaryti mergaitę vestale ir pripūtė jai į galvą 
visokių nesąmonių. Man rėikėjo ja pasirūpinti tada, kai ji dar 
buvo vaikas. Bet aš neturėjau pakankamai laiko. Jos įsitikinimu 
mergaitei tikriausiai pasiutiškai sunku gulti į lovą su šitokiu pa- 
daru. Jos akys tiesiog pasidarė stiklinės. Dabartiniai jos jausmai 
paiki, bet jie realūs, ir juos reikia turėti omenyje“. 

Garsiai jis tarė: 

— Aš žinau, kad mano pasiūlymas tau atrodo nedoras, nepri- 
deramas romėnui. Tačiau Sirijoje negalima gyventi taip, kaip 
Romoje. Tu pasakysi: „Tai ir nereikia gyventi Sirijoje“. Bet, pir- 
ma, aš priverstas čia gyventi, antra, gyvenčiau, net jeigu Roma 
man nebūtų užtrenkusi savo vartų. Pasakysiu tau, miela Marcija, 
jog apsimoka atsisakyti nors dalelės savo orumo, kad mainais 
gautum tai, ką gali duoti tik Rytai. Aš tiesiog negalėčiau gyventi 
be Rytų. Man nuobodu Vakaruose. Galų gale garbingai prisipa- 
žinsiu: aš nenorėčiau atsisakyti įtakos ir valdžios, kurią galiu 
turėti tiktai Rytuose. 

Marcija sėdėjo nejudėdama, liekna. „Kaip jis nori mane ap- 
mulkinti, — pagalvojo ji kupina neapykantos.— Jis nori būti 
garbingas, o mane, savo niekingas užmačias pridengdamas graž- 
byliavimu, stengiasi įpiršti tam pašlemėkui . 

— Tu siūlai man būti to puodžiaus Terencijaus žmona,— tarė 
ji dygiai, šaltai ir dalykiškai. 

Priešiška dukters ramybė Varoną erzino daugiau nei tai galėtų 
Padaryti ašaros, maldavimai, įniršio protrūkiai. „Tiek to,— gal- 
vojo jis, — tas tipas kilęs iš prastuomenės. Tačiau su jos motina 
nedaug turėjau džiaugsmo, nors ji ir buvo senatoriaus duktė. 
Tegu ji tik džiaugiasi, galėdama atsikratyti tos savo prakeiktos 
mergystės. Kai tik atsiguls į lovą su vyru ir tas bus ne iš kelmo 
spirtas, argi jai bus ne vis vien, kieno jis sūnus? 

Garsiai jis kalbėjo toliau: 

— Mes su Neronu į tą Mesopotamiją sukišome nemaža Romos 
gėrybių — kareivių, pinigų, laiko, nervų, gyvenimo. Aš nenoriu 
į visa tai numoti ranka vien todėl, kad, be karinių imperijos sienų, 
tie Palatino kietakakčiai daugiau nieko nežino, nemato tų kultūri- 
nių bei ekonominių galimybių, atsiveriančių anapus Eufrato. Jie, 
neturėdami jokios fantazijos, tvirtina, jog neįmanoma sulydyti 
Rytų su Vakarais. O reikia tik atmerkti akis, ir jau šiandien aiškiai 
Pamatysi, kokie didingi iš to gimsta miestai ir žmonės. Šiaip ar 

taip, aš neišsižadu savo Rytų. Sukišęs tiek pinigų, laiko, aš ir iš 
kitų turiu teisę reikalauti aukos. 

Per visus tuos metus Marcija vis tikėjosi, kad jos tėvas bus 
reabilituotas, jie grįš į Romą ir galės plačiai, garbingai gyventi. 
Ir tiktai prieš kelias dienas, kai Varonas turėjo skubiai nešti ku- 
dašių iš Romos teritorijos, visos tos jos viltys žlugo. Marcija 
palaidojo savo svajones, reikėjo tenkintis kuklesnėmis perspek- 
tyvomis. Pulkininkas Frontonas savo santūriomis manieromis 
rodė jai pagarbą. Rangu ir padėtimi jis buvo per menkas partne- 
ris senatoriaus dukteriai. Tačiau jo elegantiška laikysena, plati, 
protinga kakta, trumpai pakirpti, žilstelėję plieno atspalvio plau- 
kai darė neblogą įspūdį. Be to, jis buvo romėnas, gerai išauklėtas, 
žodžiu, romėniškos kultūros žmogus, atsidūręs tarp tų Rytų žmo- 
gėnų. Ji nusprendė paskatinti jį piršlyboms ir už jo ištekėti. Aiš- 
ku, gyvenimas su juo būtų kuklus, bet padorus. Ir štai tėvas net 
šito daryti jai neleidžia, pakiša tokią negirdėtą niekšybę. Visą 
jos griežtumą, kilnius jausmus, skaistybę ketina mesti po kojom 
tam pašlemėkui, tam vergui, kurio tėvas kuopė išvietes. Ji tylėjo, 
o jos baltas veidas buvo nelyginant pasibjaurėjimo kaukė. 

— Šiaip ar taip, — kalbėjo toliau Varonas, gūžteldamas pe- 
čiais, — man tas žmogus — tikras Neronas. Jis turi juo būti. Dėl 
daugelio priežasčių aš jau negaliu trauktis. Bet jis Neronas tiek, 
kiek aš juo tikiu. Ir tą tikėjimą turiu įrodyti. 

— O įrodymui tu pasirinkai mane,— užbaigė ji tą mintį tvir- 
tai ir pašaipiai.— Man tenka mokėti už tavo politiką. 

Varonas galvojo: daugelis tikrai dėl to palūžta. Kai aš su ta — 
pala, koks gi jos vardas? jai buvo keturiolika metų, tai trakie- 
tei — permiegojau pirmą kartą, ji buvo tiek sutrikusi, kad visam 
gyvenimui pasiliko kažkokia nesava. O aš jai tikrai buvau švel- 
nus. Keturis tūkstančius už ją sumokėjau, bet paskui ji tiko gal 
tik indams plauti. Argi aš ciniškas? Aš juk myliu savo Marciją. Ji 
be galo jautri, ir aš turiu būti kantrus su ja. Manau, kad bus ge- 
riausia, jei pasakysiu jai visą teisybę. Ji mane supras. Bus papras- 
čiausia ir geriausia pasakyti jai viską taip, kaip yra. 

Jis tarė: 

— Žmonės nenori, kad valdžioje būtų gabus žmogus. Jie to 
nepakenčia. Pakenčia tiktai negabius. Jie Neroną pražudė todėl, 
kad jis gabus, iš manęs atėmė valdžią. Dabar, kai aš antrą kartą 
kopiu į valdžią, jie vėl taikosi iš manęs ją išplėšti. Tačiau aš jos 
neatiduosiu. Antrą kartą aš to neleisiu. Dėl to aš rizikuosiu vis- 
kuo: paaukosiu tave, save, žodžiu, viską. 

Varonas šį kartą neprašovė pro šalį. Marcija atsitokėjo iš savo 
priešiško sustingimo. Jo žodžiuose ji išgirdo nuoširdų toną. Jos 

jausmas tėvui visą laiką buvo nuostabos ir priešiškumo mišinys; 
dabar ji vėl ėmė juo žavėtis. 

Jis sėdėjo bjauriai rytietiškai sukryžiavęs kojas, tarsi savo 
atsainiu elgesiu norėdamas sumažintį jos žodžių pa:osą. 

— Roma — tai jėga ir valdžia.-- tarė jis.— O kas yra valdžiaė 
Stropusis valdininkas Titas, liepęs save vadinti impzraicriua:, 
įsivaizduoja, kad jis turi valdžią, nes jo žinioje milžiniška karinė 
ir administracinė jėga. Aš jam nepavydžiu. Ką jis turi? Peldfeve- 
lio lazdą, ryšulėlį rykščių, kirvį. Argi tai valdžia? 

Dabar jis kalbėjo ne tiek dukiai, kiek pats sau. Galėjai matyti, 
kaip gimusios mintys akivaizdžiai tampa žodžiais. Jis ka:bėjo 
tyliai, bet įkvėptai; aiškūs, griežti, logiški lotyniški sakiniai iš jo 
lūpų plaukė nelyginant graikų eilės. 

— Valdžia,— svajingai postringavo jis,— tai kažkas truputi 
gudresnio. Valdžia — tai idėja, kuri, gimusi galvoje, virsta veiks- 
mu ir nugali ištižusią tikrovę. Dauguma žmonių susitaiko su įvy- 
kusiais faktais. Jie sako: taip jau yra, vadinasi, taip ir tuzi būti. 
Tai didysis inertiškumas, didžioji žmonijos yda. Aš su tuo nesu- 
tinku. Kodėl taip turi būti, kaip yra? Neronas mirė? Šis faktas 
kvailas, absurdiškas, jis griauna protingą tvarką. Jis priešinyas 
mano pasaulėžiūrai. Aš jo nepripažįstu. Aš einu prieš tą paiką 
tikrovę, skelbiu jai karą. Aš atgaivinsiu Neroną. Rytai — vienas 
dalykas, sako jie, Roma — kitas, o kartu — kaip dvi katės viena- 
me maiše, ir todėl reikia atsisakyti arba Rytų, arba Romos. Aš 
neatsisakysiu. Man tai ir į galvą neateitų. Aš prieš tokią banalią 
logiką. Nepasiduoti kvailai, negyvai tikrovei, neapsiriboti tuo, 
pačiam mestis į kovą prieš tokią tikrovę ir prieš likimą — štai 
kur tikras romėniškumas! Panaudoti tai, kas turėtų būti, prieš tai, 
kas yra, ir šiame lošime laimėti — štai vienintelė pastangų verta 
valdžios forma. 

Marcija nenuleido akių nuo jo lūpų; jos skruostus išmušė 
lengvas raudonis. Ji pamiršo, kad vos prieš kelias akimirkas jo 
žodžius laikė menkų interesų priedanga. 

Jis nutilo, pakėlė galvą, pabudo iš susimąstymo. Pažvelgė į ją. 

Priėjo prie dukros ir švelniai uždėjo jai ant peties ranką. 

— Patikėk, miela Marcija, aš žinau, ką reiškia tokiai kaip tu 
moteriai pasiūlymas gulti su tuo padaru. 

Jis pasakė „padaru“, pavartojo tą dviprasmišką, niekingą 
žodį, ir Marcija suprato, kad jis tyčia jai pačiai leido nuspręsti, 
kaip jį išsiaiškinti: ar Terencijų laikyti dievų padaru, ar Varono. 
Ir ji didžiavosi tėvu dėl to dviprasmiškumo. 

— Bet aš taip pat Žinau, kad tu suprasi, — kalbėjo jis toliau, — 
kodėl aš tau tai siūlau. 

Marcija pažvelgė į tėvą; jos akys buvo tokios kaip jo: rudos, 
pailgos, šaltos ir kartu aistringos. Ji buvo pakankamai protinga 
ir suprato, kad tas pavojingas žaidimas su apsišaukėliu Neronu 
negali ilgai trukti ir kad jo galas tikriausiai bus siaubingas. Tačiau 
ji jau buvo šiek tiek užsikrėtusi tėvo aistra, drąsiais fantazijos 
sparnais jau skrido į Palatiną, kur gulės jau nebe su vergu, o su 
imperatorium, ir jai su apgailestavimu teko prisiversti, kad iš 
drąsių svajonių grįžtų į blaivią tikrovę. 

— Roma,— prieštaravo ji, — iškilo todėl, kad ji visada aiškiai 
pripažindavo tai, kas yra. 

Bet Varonas su tuo nesutiko. 

— Tai ne visiška teisybė, — tarė jis karštai. — Pripažinti, kas 
yra, bet su tuo nesitaikstyti — štai dėl ko Roma iškilo! Roma — 
tai buvo dešimt tūkstančių žmonių, o pasaulis — penkiasdešimt 
milijonų. Tokia buvo tikrovė. Bet Roma nesitaikstė su ta tikrove. 
Roma panorėjo, kad pasaulis taptų romėniškas, ir pasaulis toks 
tapo. 

Marcija atsistojo. 

— Ar dabar galiu eiti, tėve? — paklausė ji. 

Varonas priėjo prie pat jos, suėmė jos šviesią galvą putniomis 
rankomis, atlošė ją švelniai atgal ir pats atsilošė, kad geriau 
matytų. 

— Jei panorėsi, Marcija, įžengsi į Palatiną,— pažadėjo jis jai. 

Marcija žiūrėjo į jį. Jos akyse buvo daug supratimo, bet maža 
tikėjimo. Visa savo esybe ji kratėsi tėvo siūlomo žaidimo. Tačiau 
dabar ji regėjo ne vien tik bjauriąją jo pusę, bet ir tai, kas jame 
didinga. Ir ar visa tai ne geriau, kaip skursti Rytų provincijos 
mieste? 

Varonas puikiausiai jautė, kas dedasi jos sieloje. Jis tebelai- 
kė jos galvą. Taip jie stovėjo valandžiukę, įsmeigę akis į kits kitą, 
puikiai žinodami vienas kitą, ir Marcija tą akimirką ligi skausmo 
aiškiai suvokė savyje susitvenkusius jausmus tėvui: meilę, ne- 
apykantą, panieką ir nuostabą. 

Varoną tas pokalbis nukamavo kaip sunkiausias fizinis dar- 
bas. Jis žinojo, kad eina tikru keliu. Tačiau dar reikės išlieti 
nemaža prakaito, kol galutinai įtikins Marciją. 

Tą savaitę jis su ja kalbėjo dar tris kartus. 

Galų gale Varonas galėjo pranešti vyriausiajam žyniui Šarbi- 
iui: jis, remdamasis akivaizdžiais įrodymais, esąs įsitikinęs, jog 
deivės Taratės svečias esąs tikrai imperatorius Neronas, kurį visi 
'eikė mirusiu. Jis nuolankiai prašąs karalių Maluką ir vyriausiajį 
: /nį dalyvauti per artimiausią jaunatį jo dukros Marcijos vestu- 
“. 3se su imperatorium. 

2. ROMĖNŲ IŠTIKIMYBĖ 


Pirmutinis to pranešimo rezultatas buvo tas, kad vyriausiasis 
žynys Šarbilis apsilankė pas pulkininką Frontoną. 

Romėnų komendantui jis konfidencialiai pranešė, jog, patiki- 
mų šaltinių liudijimu, tas deivės Taratės šventykloje pasislėpęs 
žmogus tikrai yra imperatorius Neronas, kurį visi laikė mirusiu. 
Frontonas mandagiai ir užuolankomis atsakė, jog pripažinti ar 
nepripažinti imperatorių — tai karalių, vyriausiųjų žynių, guber- 
natorių ir senatorių, o ne jo, paprasto ir menko karininko, reika- 
las. Šarbilis užtikrino, kad jis anaiptol neketinąs jo varginti savo 
įkyriais patarinėjimais. Vien tiktai iš draugiškumo ir lojalumo 
jis norįs atkreipti jo dėmesį, kad karalius Malukas, klausyda- 
mas sąžinės balso, jaučiasi esąs priverstas laikytis ištikimybės 
tam žmogui, kuris, patikimų šaltinių liudijimu, pasirodė esąs 
imperatorius Neronas ir kuriam jis davęs priesaiką. 

Pulkininkas Frontonas pažvelgė į Šarbilį savo protingomis 
akimis. Karalius Malukas, atsakė jis neskubėdamas ir oriai, savo 
priesaika bei sutartimi įsipareigojęs ir dabartiniam Romos impe- 
ratoriui Titui. Kiek pagalvojęs Šarbilis atkirto, kad jis suprantąs, 
jog Žmogus, ilgai ir teisėtai nešiojęs karūną, daugelio akyse tebe- 
spindi imperatoriška aureole, dieviškos didybės spindesiu. Bet 
argi ankstesnioji priesaika nepanaikina vėlesniosios, neteisin- 
gos? Šiaip ar taip, pridūrė jis svajingai, labai aštri ta briauna, 
kuria tenka eiti jiems abiem, jo karaliui Malukui ir jo bičiuliui 
Frontonui. 

Frontonas nieko neatsakė. Jis puikiai pažinojo Rytus ir, nors 
nebuvo toks oraus ir nervus ištampančio tylėjimo meistras, kaip, 
sakysim, karalius Malukas, su džiaugsmu galėjo konstatuoti, 
jog bent senį Šarbilį tuo menu pranoksta. Ir tikrai šis senas, smal- 
sus ir nekantrus žynys jau po dešimties minučių atsisakė kovos 
ir prabilo: 

— Kadangi mano Vakarų bičiulis moka taip puikiai tylėti, 
kalbėsiu aš. Štai ką turiu pasakyti: karalius Malukas — daugelio 
akyse imperatoriškos didybės aureole spindinčio Tito bičiulis. 
Karalius Malukas nepuls Tito, kol tas jo nepuls. Žinoma, kas 
kels ranką prieš imperatorių Neroną, tas kels ją ir prieš karalių 
Maluką, ir tada karalius Malukas turės gintis. 

Frontonas šyptelėjo sau vienas. Štai jis ir pajuto prie savo 
gerklės tą švelnią ir kartu galingą ranką, apie kurią kalbėjo Va- 
TOonas. Tai buvo mikli ranka, jis laukė jos gniaužtų, ir tie gniaužtai 
jam nebuvo nemalonūs. Atitinkamai pasaldintais žodžiais jis 
atsakė, jog tvirtai tikįs karaliaus Maluko išmintimi, kuri padės 

jiems abiem lengvai ir be jokių pavojų įveikti minėtą aštrią briau- 
ną. 

Kitą dieną karalius Malukas iškilmingai palydėjo imperatorių 
Nerona iš Taratės šventyklos į savo rūmus. Tai atlikęs, jis pasiun- 
tė tris žygūnus: vieną — į Romos senatą, kitą — pas Antiochijos 
gubernatorių, trečią — į Seleukiją pas partų karalių Artabaną, 
kurie pranešė, kad laimingu dievų lėmimu didysis imperatorius 
Neronas tebėra gyvas. Dabar jis svečiuojasi pas jį Edesoje, iš kur 
neirukus iškeliaus į Roma perimti imperijos valdžios vairo. 

Tą dieną, kai Terencijus kėlėsi į karaliaus rūmus, pulkininkas 
Frontcnas nedavė atostogų nė vienam savo karininkui ir karei- 
viui. Jiems buvo griežtai įsakyta vengti bet kokių ryšių su liaudi- 
mi ir nieku gyvu nesiartinti prie ano vyro, Terencijaus. Tą ir kitas 
dvi dienas buvo surengtos griežčiausios pratybos, ir karininkai 
bei kareiviai neturėjo kada nė atsipūsti. 

Pulkininkas Frontonas nebuvo itin mylimas, bet labai gerbia- 
mas. Jis buvo romėnų aristokratas, jo būrį — penkias Keturio- 
liktojo legiono kuopas — sudarė beveik vien netašyti dalmatai; 
jis buvo „viešpats“, o jie — „žmonės“. Tarnyba buvo sunki, bet 
iuos čia traukė. Ištarnavę trisdešimt metų, jie gaudavo sklypą 
žemės ir krūvą pinigų, sunkiai uždirbtos žemės ir sunkiai uždirb- 
tų pinigų, bet neblogos žemės ir nemaža pinigų. Viename grandi- 
nės, kuria Roma laikė savo kareivius, gale buvo drausmė, kita- 
me — teisė į pensiją. Be drausmės negausi nei žemės, nei pinigų. 
Tai gerai žinojo kareiviai. 

Todėl Frontono kareiviai skrupulingai laikėsi drausmės. Ži- 
noma, ir jie pakalbėdavo apie naująjį imperatorių Neroną. Pagal 
karcivišką tradiciją reikėjo laikytis ištikimybės tam valdovui, 
Kuris daugiau už kitus teikdavo vilties, kad bus patenkinti jų tei- 
sėti reikalavimai gauti senatvės pensiją. Taip tą „romėnų ištiki- 
mybės“ priesaiką, duotą senatui ir romėnų tautai, suprato visa 
kariuomenė, taip ją suprato ir Frontono kareiviai. Kita vertus, 
pasikcitus imperatoriui, visados būdavo nemažų šansų. Naujasis 
imperatorius paprastai kareivių klusnumą pirkdavo gausiomis 
Anvanomis. Dėl senatvės aprūpinimo imperatoriai Flavijai laikėsi 
savo pažadų, bet žengdami į sostą jie anaiptol nemėgo švaistytis 
dovanomis. Imperatorius Neronas garsėjo savo dosnumu. Na, jei 
karaliaus Meiuko svečias savo Gosnumu pasirodys esąs impera- 
1orius Nercnas ir toliau užtikrins senatvės pensiją, kareiviai su 
didžiausiu malonumu į viską pažiūrės pro pirštus. Taigi jie nu- 
sprendė laukti, o laukdami laikėsi drausmės. 

Žinoma, buvo ir svajotojų. Pavyzdžiui, Frontonui prisistatė 
toks jaunas karininkas, vardu Testimas. Pasitempęs, ryžtingai, 

bet kartu kukliai jis pasakė Frontonui, kad jei pulkininkas leis, 
esąs pasirengęs padaryti galą tam skandalui su apgaviku Teren- 
cijum. Jis labai mikliąi mokąs kautis trumpu sirų durklu. Poryt, 
kaip paskelbta, kai vergas Terencijus eisiąs į Apolono šventyklą, 
galįs nudurti jį prie šventyklos slenksčio. 

Leitenantas Testimas tik prieš kelias savaites atvyko į būrį. 
Jis dar, taip sakant, nespėjo apsiuostyti. Reikia šiek tiek laiko, 
kol pulko draugai ir Edesos grietinėlė atvykusįjį naujoką apuosto 
ir priima į savo tarpą. Frontonui tas jaunikaitis nepatiko iš pirmo 
žvilgsnio. Dabar pasirodė, kad tas įspūdis buvo teisingas: šis vai- 
kinas buvo vienas iš tokių primityvių aktyviųjų patriotų, visada 
pavojingų valstybei ir esamai visuomenei. Tiktai tokiam primi- 
tyviam patriotui į galvą galėjo ateiti mintis, jog geriausia išeitis 
sprendžiant problemą — tai pasikėsinti prieš Terencijų. Terenci- 
jui žuvus, sužlugtų visi maištingi kėslai, visas Varono planas ir 
kartu mėginimas grįžti prie Rytų politikos. Radikalus sprendi- 
mas, ką ir kalbėti. Bet reikalas ne vien tas, kad būtų gaila iš anks- 
to pasmerkti grįžimą prie Rytų politikos: už tokį radikalų spren- 
dimą vėliau tektų velnioniškai brangiai mokėti. Mat labai abejo- 
tinas dalykas, kad Edesos gyventojai ramiai pažiūrės į savojo 
Nerono mirtį. Tikriausiai už imperatoriaus mirtį turėtų atsakyti 
Romos garnizonas: jis būtų sumaltas į miltus. Tokio žingsnio pa- 
darinius tiesiog sunku numatyti. Baudžiamoji ekspedicija prieš 
Edesą, naujo karo su partais galimybė -- visa tai po šito pasikė- 
sinimo gali netikėtai ir skaudžiai užgriūti. 

Žinoma, norėdamas viso to išvengti, Frontonas galėtų papras- 
Čiausiai uždrausti patriotui Testimui ir pagalvoti apie savo suma- 
nymą. O jei Cejonas, išgirdęs apie tokį uždraudimą, ims juo, 
Frontonu, nepasitikėti? Ne, reikia kaip nors gudriau padaryti, 
kad leitenantas ir jo idėja niekam nepakenktų. 

Todėl jis pirmiausia paklausė leitenantą Testimą, ar jam aišku, 
jog per tokį pasikėsinimą jam pačiam neišvengiamai teks Žūti. 
Testimui tai buvo aišku. Frontonas klausinėjo toliau: ar jis žinąs, 
jog žūsiąs kaip bevardis žmogus, nepelnydamas garbės nei savo 
Vardui, nei savo giminei, nes jokiu būdu Romos kariuomenė ne- 
siims teršti savęs dėl tokio niekingo nužudymo — tai turėtų pavo- 
jingų padarinių. Bet nepalenkiamas patriotas Testimas ir tai buvo 
apskaičiavęs. Jis pasakė, kad mirti už tėvynę, nors ir bevardžiu, 
Malonu ir garbinga. 

Kad išgelbėtų civilizaciją nuo naujo karo su partais pavojų, 
Pulkininkui Frontonui neliko jokios kitos išeities, kaip, atsisa- 
kius sentimentalumo, griebtis klastos, kurios anksčiau jis vengė. 
Todėl sausai paaiškino patriotui Testimui, kad jis pats asmeniš- 


87 


kai nesiimąs jokios atsakomybės; antra vertus, leitenantas gau- 
nąs visišką veikimo laisvę, žinoma, su sąlyga, kad niekas nesuži- 
nos apie jo ketinimus ir jo lavonas nebūsiąs atpažintas. Testimas 
pagal statutą atsakė: „Klausau!“, padėkojo pulkininkui už leidimą 
mirti tokia gražia bei kilnia mirtimi ir nuėjo. 

Tą pačią dieną senatorius Varonas gavo anoniminį laišką, 
kuriame buvo pranešama, jog poryt prie Apolono šventyklos 
slenksčio ruošiamas pasikėsinimas prieš imperatorių Neroną. 

Taigi, patriotui Testimui ne itin padėjo jo virtuoziškas mokė- 
jimas naudotis trumpu sirų durklu. Dar nespėjo kaip reikiant nė 
užsimoti, kai jis buvo nutvertas, parblokštas ir įsiutusios minios 
sutryptas. Dar daugiau, geroji žvaigždė lėmė, kad imperatorius 
Neronas kažkokiu nepaaiškinamu būdu vis dėlto gavo nežymų 
įdrėskimą. Minia jam sukėlė triukšmingas ovacijas, ir po pasikė- 
sinimo jau nė vienas edesietis neabejojo, jog tas žmogus tikrai 
imperatorius Neronas, nes koks gi būtų buvęs reikalas jį pašalin- 
ti? 

Romos garnizono tvirtovėje kiekvienas, aišku, žinojo, jog 
nežinomasis pasikėsintojas buvo patriotas Testimas, kvailys, be 
to, dauguma tvirtai tikėjo, jog ir Edesos valdžia žinojusi apie 
pasikėsinimą. Kareiviai laukė, kad karalius Malukas pasiųs ka- 
riuomenę arba tiesiog užsiundys prieš juos sujaudintą edesiečių 
minią. Kareivinėse viešpatavo baimė, tūžmastis, pyktis. Kareiviai 
ir karininkai buvo nusiminę — laukė neišvengiamo, negarbingo 
galo, dar nespėjus ateiti pagalbai iš romėniškosios Sirijos, taigi 
dar gerokai prieš pensiją. 

Tačiau nepasirodė nei karaliaus Maluko kariuomenė, nei mi- 
nia. Vietoj jų kareivinėse išdygo žygūnas, apsirengęs balta impe- 
ratoriaus rūmų livrėja. Jisai įteikė didelę pinigų sumą ir raštą. 
Jame buvo pasakyta, kad imperatorius Neronas, iš naujo perim- 
damas valdžią, šiuos pinigus dovanojąs savo kareiviams Edesoje. 
Jo didenybė imperatorius anaiptol! neketinąs už kažkokio bepro- 
čio išsišokimą kaltinti visą garnizoną. Kareiviai lengviau atsidu- 
so, džiūgavo. Frontonas iš karto atpažino gudrią savo bičiulio 
Varono taktiką, bet ir toliau tebesielgė griežtai korektiškai. Jis 
pasakė, jog negalįs dalyti tų pinigų, pirmiausia turįs gauti nuro- 
dymų iš Antiochijos: 

Po tos patirtos baimės naujojo imperatoriaus didžiadvasišku- 
mas kareiviams padarė didelį įspūdį. Kas tikrasis imperatorius, 
kuriam jie turį laikytis duotos ištikimybės priesaikos: griežtam 
ir smulkmeniškai priekabiam Titui Romoje ar švelniam ir dos- 
niam valdovui čia, Edesoje? Į pateiktą klausimą reikia atsakyti. 

Kitą dieną prie kareivinių pasirodė Nerono pasiųstas kari- 

ninkas. Sargyba, kiek .-padvejojusi, įleido jį vidun. Karininkas 
pasakė prakalbą, išdalijo pinigus. Priėjo Frontonas, apsimesda- 
mas esąs baisiai supykęs. Įsakė suimti sargybinius, įleidusius 
karininką. Kareiviai delsė. Frontonas pats juos suėmė. Nepažįsta- 
mas karininkas imperatoriaus vardu liepė sekti paskui jį, suko- 
mandavo: 

— Gretas rikiuok! Žengte marš! 

Dauguma kareivių išsirikiavo, nužygiavo paskui karininką. 
Frontonas, išsitraukęs kardą, prie vartų pastojo jiems kelią. 
Kareiviai nepiktai jį nustūmė į šalį. Stovėjusieji šalia Frontono 
tvirtino girdėję, kaip jis, išeinant jiems iš kareivinių, tėviškai 
juos perspėjęs: 

— Vaikai, vaikai! 

Kaip paprastai, apie visa tai pulkininkas Frontonas pasiuntė 
raportą į Antiochiją. Jis ilgai ir su meile dailino savo pranešimą, 
kuris išėjo toks plastiškas, glaustas, aiškus, grakščiai ironiškas ir 
nepriekaištingai korektiškas. Jis, pateikdamas svarių priežasčių, 
aiškino, kodėl pasielgęs taip, o ne kitaip. Dalykiškai samprotavo 
apie jam iškilusią problemą, kaip jis turėjęs elgtis, kai ėmė maiš- 
tauti kareiviai: perverti sau krūtinę kardu ar išsaugoti gyvybę 
tėvynės labui. Paprastai nupiešė pagundą įsikišti, didvyriškai 
mirti, pavaizdavo, kiek jam reikėję pastangų įveikti save prisi- 
laikant Flavijų „Elementarių nurodymų“, kur pasakyta, kad ge- 
riau nieko nedaryti, negu blogai. 


3. FRONTONO ABEJONĖS IR ŠANSAI 


Įvykiai, pasibaigę nekruvinu, bet triuškinančiu romėnų ka- 
riuomenės pralaimėjimu, rutuliojosi pasiutiškai greitai. Jau po jų 
pulkininkas Frontonas galų gale gavo aiškaus tų įvykių supratimo 
raktą — žinią apie Marcijos sužadėtuves su vergu Terencijum. 
Dabar jis kiaurai matė visą įvykių grandinę. Suprato, jog Malu- 
kas ir Šarbilis tiktai tada sutiko pripažinti Neroną, kai supančio- 
jo Varoną ta nesutraukoma grandine su imperatorium ir savimi. 
Senatoriui, be abejo, nelengva buvo įveikti save ir sutikti su tokiu 
pažeminimu, o Marcijai — paklusti tėvui. Frontonas susimąstė. 
Tai, kad Varonas pastatė ant kortos ne tik savo padėtį bei turtą, 
bet savo dukrą ir save patį, rodo, kiek jis tiki savo šansais. Ko 
gero, to Nerono laukia sėkmė? Frontonas vėl prisiminė Varono 
žodžius, pasakytus ne per seniausiai sferisterijoje, kilimų fabri- 
kanto Nitajaus vilos žaidimų kieme. Nepaisant sveiko proto ir 
Patirties, jame vėl atgijo seniausiai palaidota viltis: galimas daik- 

tas, Nerono pasirodymas jam suteiks galimybių įgyvendinti savo 
karines teorijas. 

Pirmiausia jis pagalvojo apie pasekmes, kurių gali turėti jo 
gyvenimui ir karjerai Marcijos jungtuvės, vėliau ėmė mąstyti ir 
apie pačią Marciją. 

Pulkininkas Frontonas mėgo analizuoti. Jis buvo atkaklus 
žmogus ir šaltas analitikas. Po tarnybos kariuomenėje išėjus į 
pensiją, jo pirmas svarbiausias tikslas bus ramiai ir neskubant 
baigti „Karo meno vadovėlį“. Antra, ko jis labai troško,— tai 
šito vadovėlio teorijas patikrinti praktiškai. Ir tiktai trečioj 
vietoj, jau po visų teorinių darbų, jis leido sau turėti asmeninių 
jausmų. 

Tarp šitų jausmų, skirtų lovos ir stalo malonumams, permai- 
ningiems įdomių kelionių įspūdžiams ir literatūros teikiamam 
džiaugsmui, ypač šildė jo krūtinę simpatija Marcijai. Moterys 
jam pataikavo, bet jos ir patiko, ypač rytietės. Tačiau bendrauda- 
mas jis neatsiduodavo joms visa savo dvasia. Jis mielai imdavo 
jas, bet savęs neatiduodavo. Su Marcija buvo visai kas kita. Fron- 
tonas kratėsi patetiškų žodžių, bet vis dėlto neretai pagalvodavo, 
jog ją myli. Jis pats sau kalbėdavo: Marcija, ko gero, jį žavi tuo, 
kad ji yra tikra priešybė Rytų moterims. Kelių šimtų kilometrų 
spinduliu ji buvo vienintelė tikra romėnė, o, sakysim, Romoje 
ar kur kitur tarp romėnių jos kerai, be abejo, tuoj išgaruotų. Ta- 
čiau tie racionalistiniai išvedžiojimai jam mažai tepadėdavo. Jos 
buvimas jį jaudino. Apie tuos mažus, rinktinius, grynai asmeni- 
nius dėmesio ženklus, kuriuos jis galėtų parodyti Marcijai, Fron- 
tonas galvodavo nė kiek ne mažiau už strategines problemas. Jis 
pažinojo Marciją ir nusprendė nepulti kaip akis išdegęs; buvo 
kantrus iš prigimties, o Rytuose savo kantrybę dar labiau užgrū- 
dino. Jis buvo tikras, kad ji, romėnė savo kūnu ir krauju, dalyda- 
masi su tėvu savo dalia ir todėl priversta gyventi tarp rytiečių, 
vieną gražią dieną atiteks jam, romėnui Frontonui. Bet kaip visa 
tai įvyks, jis aiškiai nenutuokė. Vedybų jis bijojo kaip ugnies. 
Jį gąsdino net mintis būti susijusiam su kitu žmogumi. Ir vis dėlto 
jis galų gale buvo pasiryžęs ją vesti, jeigu nebūtų kitokio kelio 
ją gauti. 

Tai, kad Marciją pats tėvas dabar guldo į lovą su tuo Terenci- 
jum, situacija pasikeičia. Frontono naudai ar nenaudai? Aišku, 
Marcijos griežtumas, jos vestališki bruožai Frontoną traukė kaip 
magnetas, todėl mintis, jog kitas pasinaudos jos mergyste, jį kan- 
kino. Bet argi tos mergystės atsisakymas neatsveria vedybų 
pavojaus? Ir argi jo šansų Marcijai nedidina vedybos su šituo 
Neronu? Frontonas buvo išdidus, bet žinojo, jog ir Marcijai netrū- 

ko išdidumo. Jis buvo „viešpats“, o šitas Terencijus geriausiu 
atveju priklauso prie „žmonių“. Na, o jeigu visokiems netikėtu- 
mams susiklosčius, Marcija kelioms dienoms ar naktims tą tipą ir 
turėtų pakęsti kaip imperatorių, jis vis dėlto neabejojo, kad toje 
dvikovoje su Terencijum galų gale laimėtų jis. 

Tuo tarpu pulkininko padėtis Edesoje darėsi vis keistesnė. 
Dar daugiau jo kareivių perėjo į Nerono pusę, ir dabar jis gyveno 
su dvidešimčia kareivių milžiniškose kareivinėse. Taip dvidešim- 
ties vyrų priešakyje didingai ir kartu juokingai pačiame maiš- 
taujančios Mesopotamijos centre jis atstovavo romėniškajai 
Flavijų imperijai. Jis tebegyveno kaip ir pirma, retkarčiais pasi- 
rodydavo dvare, vaikštinėdavo, jodinėdavo, medžiodavo apy- 
linkėse. Jis, kaip ir Edesos valdžia, palaikė taikos fikciją, tarytum 
tarp Romos ir Edesos tebebūtų draugiški kaimynų santykiai. 
Tačiau situacija buvo velnioniškai nemaloni, jis jautėsi visiškai 
izoliuotas ir nekantriai troško su kuo nors nuoširdžiai pasikal!- 
bėti. 

Jis labai apsidžiaugė, vėl „atsitiktinai“ antrą kartą susitikęs 
su Varonu kilimų fabrikanto Nitajaus žaidimų aikštelėje. 

— Ar jums neatrodo, mielas Frontonai, kad tie įvykiai mūsų 
apylinkėje labai įdomūs? — pradėjo Varonas. 

— Gal ir įdomūs, — atsakė Frontonas.— Šiuo metu jūsų Ede- 
soje atstovauti Flavijų valdžiai garbė, bet malonumas iš to men- 
kas. Mano paskutinieji, vadinasi, labai narsūs ir tikri romėnai 
kareiviai, kurių beliko vos dvidešimt, reikalauja, kad mėgintume 
prasiveržti su jais lig Romos sienos. 

Varonas vangiai sėdėjo ant suolo, kur juodu ilsėjosi; jis susi- 
mąstęs gelsvų sandalų viršūne braukė išilgai linijos, juosiančios 
žaidimų aikštelę. 

— Aš jums skolingas, mielas Frontonai,— tarė jis.— Jeigu 
jūs reikalaujate, kad galima būtų atsitraukti, tokią teisę gausite. 
Be to, tai galėsite atlikti išdidžiai ir šauniai. Mes jūsų atsitrauki- 
mo kelyje parengsime beveik neįveikiamų kliūčių. Kol nusigau- 
Site ligi sienos, iš jūsų dvidešimties kareivių kris kokie trys, pen- 
ki ar aštuoni, na, kiek pageidausite, o jūs pats būsite lengvai 
Sužeistas. Jūsų didvyriškas traukimasis priešo teritorija prilygs 
garsiajam „dešimties tūkstančių atsitraukimui“. Į Antiochiją jūs 
Įžengsite kaip antrasis Ksenofontas, jums kels didžiausias ovaci- 
Jas, o paskui galėsite sau rašyti nepaprastai įdomius ir įspūdin- 
gus prisiminimus. 

— Aš neabejoju, — atsakė Frontonas,— kad jūs tai mokėtu- 
Mėt padaryti nuostabiai. Bet aš taip pat neabejoju, kad sveikas ir 
Nepaliestas atvykčiau į Antiochiją, išgelbėdamas save ir savo tei- 

'sę į pensiją. Tačiau nejaugi aš čia išvis sėdėčiau, jeigu man terūu- 
pėtų vien tas penkiasdešimt vienas garantijos procentas? 

— Vadinasi, jūs norite čia pasilikti? — paklausė Varonas, 
sunkiai galėdamas nuslėpti savo džiaugsmą. Kadangi Frontonas 
tylėjo, jis kiek ironiškai, bet rimtai susirūpinęs pridūrė: — Gal 
jūs ilgitės nuotykių? Tai jų mes čia jums duosim su kaupu. Vis 
dėlto turiu jus perspėti, nors ir labai norėčiau, kad jūs čia liktu- 
mėt. Labai sunku numatyti čionai prasidėsiančių įvykių pasek- 
mes. Šiaip ar taip, daug kas turės griūti ir daug ką nusineš 
potvynis. Negaliu guldyti galvos, kad tas potvynis nenuplukdys 
ir jūsų teisės į pensiją. Bijau, kad, jums čia ilgiau užtrukus, 
Tampukas pagaliau pastatys ausis, ir jūsų penkiasdešimt vienas 
procentas nueis šuniui ant uodegos. 

Toks Varono atvirumas ir garbingumas Frontonui paglostė 
širdį. 

— Nemenkinkite mano literatūrinių sugebėjimų,— atsakė 
jis linksmai.— Aš laikomas geru stilistu, o kad pateisinčiau savo 
dabartinį elgesį, man tereikia vykusiai padailinti raportus. Ligi 
šiolei Tampukas mano pranešimuose rasdavo tik tai, ko aš papei- 
daudavau, jis gana palankiai sutikdavo su mano argumentais. 
Maža to, jis man oficialiai įsakė nepersismeigti sau kardu krūti- 
nės, kaip jo prosenelis, o valdytis ir laikytis tame tragiškame 
poste. 

Varonas, pagriebęs Frontono ranką, ją paspaudė. 

— Sunku man buvo,— tarė jis, ir jo balse pasigirdo meilumas, 
kuris jau ne vieną buvo sužavėjęs,— patarti, kad jūs trauktutės. 
Jūsų pasiryžimas pasilikti čia man brangesnis už bet kokią perga- 
lę. Džiaugiuosi, kad jūs tapote mano bičiuliu. Mano šansai 
prasimušti nedideli. Bet jeigu įvyktų neįtikėtinų dalykų, — kar- 
tais taip juk būna — tada, tikiuosi, galėsiu jums įrodyti, kad 
nesu blogas bičiulis. 

Tą patį vakarą Varonas išsitraukė iš savo skrynutės šešių 
tūkstančių sestercijų kvitą ir skiltyje „Pelnas“ įrašė: „Bičiulis“. 


4. TERENCIJUS ĮSIGYVENA 


Varonas niekaip neįstengė padarui, kuris po pasikalbėjimo 
su Marcija jam pasidarė ypač bjaurus, pranešti apie laimę, 
kurią jis pats jam turėjo paruošti. Vienas kitas jau žinojo apie 
ruošiamas vestuves, todėl Varonas leido nuspręsti atsitiktinumui, 
kaip ir iš ko Terencijus turės tai patirti. 

Žinoma, niekas kitas, o vergas Knopsas jam pranešė apie 
jo laukiantį paaukštinimą. 

Tai įvyko šitaip. Nors Terencijus kol kas tebegyveno kara- 
liaus Maluko rūmuose, bet, aišku, slaptai, nes karalius nė už 
ką nesutiko jo viešai pripažinti, kol jis nesusituoks su Varono 
dukterimi, ir Terencijus protingai stengėsi nerodyti skubotumo. 
Knopsas, lig šiolei suokalbiškai mirksėdamas, palaikydavo savo 
šeimininko dvilypį maskaradą. Terencijui, matyt, taip pageidau- 
jant, Knopsas tebelaikė jį ne tuo žmogumi, kuris vadinosi Nero- 
nu, o buvusiuoju puodžių meistru, kuris iš tikrųjų buvo Neronas, 
tik norėjo dangstytis Terencijaus kauke. Dabar, Knopso manymu, 
kaip tik atėjo laikas, kai iš tų dviejų maskuotės formų išorinės 
matyti nebereikėjo. 

— Man labai nepatogu, — prabilo jis savo nuolankiai atžariu 
tonu.— Kaip man dabar į jus kreiptis, mano globėjau? Edesos 
gyventojai tvirtina, jog nebėra puodžiaus Terencijaus, vergo 
Knopso šeimininko. Maža to, galimas daiktas, didžiajam impera- 
toriui Neronui patiko kurį laiką dangstytis šito Terencijaus 
kauke, kaip kartais Dzeusas virsta jaučiu. Tarp mūsų kalbant, 
aš, nuolankus jūsų vergas, iš jūsų menko orientavimosi kerami- 
kos fabrike seniai supratau, kad jūs turite būti imperatorius 
Neronas. Bet niekas man negalėjo pasakyti, kiek laiko Jūsų 
Didenybei patiks vaidinti puodžių Terencijų, ir tik sužinojęs, 
kad nusprendėt senatoriaus Varono dukterį imti sau už žmoną, 
aš drįsau patikėti, jog jūs tikrai ketinate nusimesti kaukę. 

Terencijui reikėjo nemaža pastangų paslėpti susijaudinimui, 
kurį jam sužadino tie žodžiai. Nesuvaldoma, audringa jausmų 
jūra ėmė kunkuliuoti jo krūtinėje. Savo paties didybės svaigulys 
užliejo jį neapsakoma palaima. Tiesa, ji buvo atmiešta pykčio, 
kurį jis jautė Varonui, kad tas net nesiteikė jam pranešti apie 
savo sumanymus. Tačiau jis kartu pajuto ir bičiulystės jausmą 
Knopsui, kuris, nelyginant paties likimo siųstas skelbėjas, jam 
Pasirodė su ta didinga žinia, ir jis džiaugėsi, kad visada pasitikėjo 
tuo žmogumi. 

Na, o Knopsas kalbėjo toliau. Kalbėjo savo paties reikalais. 
Kokia miglota dabartinė jo padėtis! Kol buvo puodžius Terenci- 
jus, tol, aišku, buvo ir jis, vergas Knopsas. Tačiau kaip dabar 
bus su juo, kai Terencijus liovėsi buvęs Terencijum ir vėl tampa 
imperatorium? Taip sakant, jis nei pakartas, nei paleistas. Žino- 
Ma, jis jau nebe vergas, nes Terencijaus nėra, vadinasi, Knopsas 
Neturi šeimininko. Tai kas gi jis iš tikrųjų? Jis drįstąs manyti, 
kad tie žodžiai apie būsimą permainą, kuri ir jam suteiks laimę, 
Žodžiai, ištarti keramikos fabrike Raudonojoje gatvėje, buvo 

pasakyti ne puodžiaus Terencijaus, o Jo Didenybės imperatoriaus 
Nerono lūpomis. 

Terencijus tik viena ausim klausėsi guvaus Knopso plepėjimo. 
Žinoma, jau vien už šios dienos žinią vaikinas nusipelno laisvės. 
Be abejo, Knopsas turi pasilikti, niekur neišeiti. Tai lemtų nelai- 
mę. Knopsas jam reikalingas. Lyg tarp kitko jis išdidžiai burbte- 
lėjo: 

| — Aišku, tu gausi laisvę, kai tik aš vesiu Marciją. 

Bet jis jau pakėlė girnas ir tuos žodžius pasakė ne imperato- 
riaus Nerono tonu, o pasipūtusio puodžiaus Terencijaus balsu. 

Knopsui išėjus, Terencijus visiškai atsidavė jį užplūdusiam 
būsimo paaukštinimo džiaugsmui..Jis vaizdavosi, kaip kels vestu- 
ves su Marcija, viena iš žymiausių imperijos damų. Mintyse 
regėjo ceremoniją pagrindinėje Edesos aikštėje, kur stovi Taratės 
altorius, jos sena bronzinė statula ir jos simboliai — akmeniniai 
falusai. Varonas, didysis Varonas, senatorius, kuriam jis priklausė 
nelyginant koks daiktas, koks šuo arba karvė, atiduoda jam 
savo dukrą, perleidžia ją, dar daugiau, reikalauja su ja kartu 
miegoti. Jis vaizdavosi, kaip praleis tą naktį kartu su Varono 
dukterimi. Bet čia pat jis, ką tik džiūgavęs, nemaloniai apsiniau- 
kė. Neronas buvo vadinamas „vyru“, Neronas reiškia „vyrą . 
O jis pats, Terencijus, gulėdamas su moterimi lovoje, niekada 
nebuvo deramai stiprus: jo likimo permainingumas, įsivaizduotos 
savo didybės jam keliami reikalavimai palyginti gana anksti 
iščiulpė jo jėgas. Jis mėgino sudirginti save vaizduodamasis jam 
visai atiduotą Varono dukterį nuogą. Tačiau jį tejaudino vien 
mintis, kad ji — garsi dama, daugiau niekas. Galvodamas apie 
povestuvinę naktį, jis jautėsi nekaip. Beliko viltis, kad didybės 
jausmas reikiamu momentu jam suteiks jėgų. 

Beje, toji džiugi naujiena jam neapsuko galvos. Jis ir dabar 
nerodė jokio skubotumo. Dirbo, gyveno užsidaręs sau vienas. 
Atsargiai iš visokiausių knygų, iš susitikimų su žmonėmis stengė- 
si pasisemti kuo daugiau smulkmenų iš Nerono gyvenimo, treni- 
ravosi pamėgdžioti jo raštą, ypač parašą. Jam buvo parūpinti 
du sekretoriai: vienas — graikas, kitas — lotynas, du skaitovai: 
vienas — graikas, kitas — lotynas. Su jais jis atmintinai mokėsi 
Nerono mėgstamų klasikų, stengdavosi Nerono maniera jiems 
deklamuoti Nerono eiles. Taip ir bėgo laikas. 

Jis buvo atsargus ir skrupulingai vengė bet kokių viešų 
pasirodymų. Tiktai prisidėti prie būsimų vestuvinių iškilmių 
ruošimo jį traukte traukė; čia, kaip ir visais reprezentaciniais 
klausimais, jautėsi nusimanąs. Tačiau kai jis apie tai užsiminė 
artimiesiems, siūlydamas vestuvių eisenos maršrutą, žmonės su- 

mišo, nes paaiškėjo, kad visa ceremonijų tvarka jau numatyta ir 
patvirtinta. Išsigandęs jis užsičiaupė. Jam beliko džiaugtis, kad 
pas jį atvykę būtinų paradinių drabužių siūti siuvėjai dar atsižvel- 
gė į jo nedrąsius patarimus. 

Lankytojus jis retai teįsileisdavo. Tačiau kai pasimatymo 
pareikalavo žmona Kaja, jis sutiko ją priimti. 

Jis kaip tikras Neronas gulėjo ant sofos, klausydamas skaito- 
vo žodžių. 

— Ko tu nori, geroji moteriške? — paklausė jis maloniai, 
linksmai nusiteikęs. 

„— Išsiųsk tą žmogų,— pareikalavo Kaja. - 

Ji stovėjo priešais jį — apkūni, ryžtinga, smarkiai alsuodama, 
kiek pravėrusi burną su S iBražiais dantimis. Neronas 
tarė skaitovui: 

— Skaityk toliau, mielasis. 

Skaitovas, kilstelėjęs ritinį, ėmė skaityti toliau. 

— Išsiųsk tą žmogų, — neatlyžo Kaja. 

— O, mūsų mieloji Kaja vis dar čia, — tarė jis pusiau mėgau- 
damasis, pusiau nuobodžiaudamas.— Sakyk gi pagaliau, ko tu 
pageidauji, mieloji moteriške? 

— Ateik į protą, vyre,— primygtinai prašė Kaja.— Tu visus 
mus pražudysi, o pirmiausia pats save. Nejaugi tu visai apakai? 
Mesk, susimildamas, tą komediją ir nedaryk iš savęs pajuokos 
objekto tiems barbarams. 

Skaitovas nulindo į kertę; baimindamasis jis smalsiai spokso- 
jo į tą moterį, kuri stovėjo sujaudinta ligi širdies gelmių, bevil- 
tiškai nusiminusi ir maldaudama. 

— Aš mečiau tą komediją, — atsakė žiovaudamas Neronas.— 
Kodėl tu ją tebevaidini, mieloji? Spektakliui pasibaigus, kaukę 
Ieikia nusiimti. Tačiau tu puikiai vaidinai, šauniai laikeisi. Gausi 
gerą pensiją. Pusantro tūkstančio per mėnesį. Užrašyk tai, miela- 
sis, — paliepė jis skaitovui. 

— Vyre, Terencijau— maldavo Kaja,— apsigalvok! Kas 
tau pasidarė? Šį kartą tu taip pigiai neišsisuksi, kaip tą baisią 
naktį, kai grįžai iš Palatino. Argi tau dar maža tos baimės, kurią 
turėjai iškentėti? Ir antrą kartą jos ieškai? Bet šįkart tu jos 
Nneištversi. Antrą kartą dievai nedovanos už tokį įžūlumą. 

Ji žengė prie pat jo, palietė jį, ėmė purtyti. 

— Einam dabar namo, Terencijau. Ten mes pagalvosim, ką 
toliau daryti. 

Žmonos žodžiai prieš jo valią skverbėsi į jį. Jis gynėsi, 
Pykdamas ant jos, ant savęs, kad sutiko ją priimti, jam niežtėjo 
nagus ją primušti. Bet jis pasiliko imperatorium. Atsainiai atstū- 

mė ją ir, prisidėjęs prie akies smaragdą, smalsiai ėmė apžiūrinėti 
nelyginant kokį egzotišką žvėrį. 

— Ji pamišo, įsigyvenusi į savo vaidmenį,— pasakė jis.— 
Man pasakojo, jog aktoriai kartais išeina iš proto, kai per 
daug įsigyvena į Edipo arba Ajakso vaidmenį. Dabar eik, mielo- 
ji — švelniai jis tarė moteriškei.— Nusiramink. Tavimi bus pasi- 
rūpinta. 

Ir jis paplojo jai per petį. Kai jis prisilietė, Kaja ėmė virpėti, 
klykti ir, netarusi daugiau nė žodžio, išėjo. 

Kitą dieną Varonas galų gale aplankė padarą. Terencijus 
truputį baiminosi, žinoma, to anaiptol neparodydamas. Iš pradžių 
viskas ėjo kaip sviestu patepta. Varonas elgėsi kaip dvariškis Jo 
Didenybės akivaizdoje. Nuolankiai padėkojo imperatoriui 
už suteiktą dukrai garbę, už tai, kad ją iškėlė ligi savo didy- 
bės, išdėstė jam vestuvinių iškilmių programą, pagarbiai 
gavęs sutikimą atlikti tą ceremoniją, kurią aptariant jis neleido 
Terencijui dalyvauti. 

Paskui Varonas jam patarė, kaip jis turįs elgtis, kad kuo 
daugiau būtų panašus į tikrą imperatorių. Patarimus stengėsi 
jam duoti neįkyrėdamas, tačiau kartais vis dėlto negalėdavo 
susilaikyti neatmiešęs savo nurodymų nedidele ironijos bei 
paniekos doze. Ir štai jis įgėlė Terencijui netgi per kaukę. Mat 
Varonas pasakė: 

— Didžiai apgailestaudamas matau, kad Jūsų Didenybė dabar 
daug dažniau naudojatės smaragdu negu anksčiau. Vadinasi, 
jūsų trumparegiškumas su metais padidėjo, o juk paprastai su 
amžium trumparegiškumas mažėja. Tiesa, trumparegiškumas turi 
savo privalumų: iš arti daug ryškiau matyti smulkūs daiktai. 
Tik štai kas, — pridūrė jis susimąstęs, — ar nederėtų murys, mir- 
tingiesiems, vis dėlto ilgiau išsaugoti toliaregiškumąė 

Pasipūtęs Varonas nepamanė, kad jo buvęs vergas tuose 
žodžiuose užčiuops pašaipą. Tačiau panieka pramuša net vėžlio 
kiautą, o Terencijus turėjo anaiptol ne kiautą, tiktai nepaprastai 
jautrią odą. Todėl jis nuleido ranką su smaragdu, teikusiu jam 
daug malonumo ir neretai ištraukusiu jį iš keblios padėties. 
Jis piktai ir bejėgiškai suraukė antakius ir, toliau kalbėdamas 
su Varonu, dailiuoju smaragdu jau nesinaudojo. 


5. NERONO VESTUVĖS 


Marcija, pasiryžusi tekėti už to kirmino — taip ji savo minty- 
se vadino Terencijų — užsirakino devyniais raktais, kad niekas 
negalėtų pamatyti jos baimės, jos abejonių, jos slaptų troškimų. 

O, kaip ji norėjo pakalbėti su pulkininku Frontonu! Kai 
drauge su tėvu teko sprukti iš Antiochijos, atsižadėti savo svajo- 
nių ir ryžtis paskatinti Frontoną piršlyboms, jos mintys dažnai 
sukdavosi apie tą elegantišką karininką, tikrą romėną, kuris 
taip santūriai rodė jai savo pagarbą. Naktimis ji, gulėdama 
lovoje, vaizduodavosi, kaip būtų, jeigu ji tam vyriškiui padova- 
notų taip ilgai saugotą savo kūną — nepaprastą dovaną. Ji gulėtų 
užsimerkusi, priešindamasi, susivaldydama, šalta ir deganti, ku- 
pina aistros ir griežtumo. Tačiau kaip tik todėl, kad Marcija 
šitaip mąstė apie jį, kaip tik todėl, kad savo aistrą skyrė jam, 
apie laukiantį siaubą dabar negalėjo prisiversti su juo pakalbėti 
atvirai ir bičiuliškai; dabar Frontonas jai buvo ir daugiau, ir 
mažiau kaip bičiulis. 

Taigi šitaip ji slapta kankinosi draskoma geismų ir baimės. 
Motina jai įdiegė baiminimąsi ir pasišlykštėjimą viskuo, kas 
kūniška. Marcija buvo skirta saugoti šventai Vestos ugniai, 
gyventi skaisčiuose, griežtuose vestalių namuose Šventojoje 
gatvėje, aukštai nelyginant erelis iškilusi viršum niekingų Žmo- 
nių ir žemų jų geismų. Varonas tam sukliudė. Todėl motina 
nekentė jo už tai dar labiau. Ir įdiegė Marcijai bjaurėjimąsi 
palaidu tėvo gyvenimu. Motina išpranašavo, o Marcija patikėjo, 
kad toks Varono gyvenimas jam užtrauksiąs nelaimę. Kai Varo- 
nas iš tikrųjų buvo negarbingai išbrauktas iš senato sąrašų, 
Marcija dar labiau pasiryžo eiti motinos nurodytu doros keliu; 
dabar, tikino save, jos pareiga ginti savo šlovingos ir garsios 
giminės garbę. 

Ir štai, nepaisant viso to, šiuo metu ji prieš savo valią atsidūrė 
tėvo kelyje. Jos ateitis dabar buvo miglota, kaip ir tėvo; ji 
turėjo tapti žmogaus, kuris kartu buvo ir imperatorius, ir vergas, 
žmona. Tačiau Marciją labiausiai siutino, kad tokia savo dalia 
ji toli gražu ne tik bjaurėjosi. Ne! Dėl nenumaldomo tėvo 
būdo ji ne tik jo neapkentė, bet ir pavydžiai juo žavėjosi. 
Lygiai taip dabar, nepaisant viso bjaurėjimosi, jos būsimas 
gyvenimas ją nesulaikomai ir paslaptingai masino. 

Pagal galiojančius papročius jaunajam ir jaunajai nederėjo 
lankyti vienam kito. Ji stengėsi prisiminti Terencijaus, kurį, 
be abejo, ne kartą teko matyti, veidą ir figūrą, bet iš tų pastangų 
nieko neišėjo. Tačiau ji niekada neužmiršo stambaus, savavališ- 
ko imperatoriaus Nerono veido; vaikystėje, kai imperatorius 
dar buvo gyvas, jai dažnai teko jį matyti. Ji ilgai stoviniuodavo 
Prie imperatoriaus statulų, kurios dabar vėl atgavo savo buvusią 
garbę, įsivaizduodama, kaip tas akmeninis imperatorius atgyja, 
apglėbia ją ranka, kaip jis nusimeta savo togą, kaip jie susiglaudę 

guli lovoje, kaip jis prie jos šlaunų prispaudžia savąsias, ir ją 
apimdavo siaubas, nuo kurio tiesiog apmirdavo širdis, ir kartu 
visą ją nutvilkąs deginantis geismas. - 

Bet tai buvo ne imperatorius Neronas, o puodžius Terencijus, 
vergas, paprasto, nešvaraus kraujo padaras, atmata, su kuria ji 
turės maišyti savo kraują. Tokioje jausmų painiavoje ji tiesiog 
nesusigaudė. 

Tačiau Marcija mokėjo susitvardyti ir, kartą jau nusprendusi, 
elgėsi kaip imperatoriaus nuotaka, daugiau niekas. Ji stropiai 
vykdė visus'reikalavimus, kurių pagal romėnų tradiciją turėjo 
laikytis nuotaka. 

Atėjus mergvakariui, ji kantriai laukė, kol ją dabino rausvais 
ugninio atspalvio. nuotakos drabužiais; savo mergautinius rūbus, 
kaip to reikalavo paprotys, kartu su žaislais paaukojo namų 
dievams. 

Tą naktį ji blogai miegojo. Ji sapnavo Frontoną, ir tas 
sapnas pynėsi su baugščiais, geidulingais vaizdiniais, patirtais 
prie imperatoriaus statulų. Ji troško greičiau pamatyti tą Neronu 
pasivadinusį vyrą taip aistringai, jog jai degte degė visas 
kūnas.. 

Tačiau apyaušriu, kai jis, pasidabinęs purpuriniais rūbais, 
atvyko su vežimu ir didžiule palyda paimti jos, ji nusivylė. 
Jis visas spindėjo, jo kalba ir gestai buvo imperatoriški. Tačiau 
kerai, apnikę ją prie statulų, sklaidėsi. Ji nejautė nei pagarbos 
jam, kaip aukščiausios valdžios atstovui, nei savo pranašumo 
prieš vergą, nei geismo kaip vyriškiui. Nebuvo nieko, tik nyki 
tuštuma. Padavęs jai ranką žmogus buvo Kažkas — nei didžiūnas, 
nei prastuolis, apvalkalas be turinio, pakaitalas. Brangiausią savo 
gyvenimo akimirką ji turės dalytis su bevardžiu, su nieku. 

Iškilmingai jie nuvažiavo į pagrindinę Edesos aikštę. Dešimt- 
tūkstantinė minia, užgniaužusi kvapą, stovėjo aikštėje, impera- 
toriui ir Marcijai žengiant prie Taratės altoriaus. Tačiau Marcija 
vilkėjo tradiciniais nuotakos drabužiais — balta ilgiausia tunika, 
ją juosė vilnonis diržas, surištas menišku Herkulio mazgu, kurį 
atnarplioti turi jaunikis; apsisiautusi ji buvo rausva, ugninio 
atspalvio nuotakos mantija. Tokie pat rausvi, kiek ugninio 
atspalvio, buvo aukšti batukai ir nuometas. Ant plaukų, pagal 
tradiciją susuktų į šešias garbanas, žėrėjo sunki, didinga karūna, 
iš po kurios pailgas, baltas jos veidas atrodė dar švelnesnis 
ir griežtesnis. 

Žyniai, paaukoję gyvulį ir apžiūrėję jo žarnas, paskelbė, 
kad dievai palankūs toms jungtuvėms. Buvo pasirašytas santuo“ 
kos kontraktas. Paskui nuotaka ištarė formulę: 

— Kadangi tu esi Klaudijus Neronas, tegu mano vardas 
pūna Klaudija. 

Terencijus atsakė: 

— Aš, Klaudijus Neronas, sutinku,. kad tavo vardas būtų 
Klaudija. | 

Svočia, paėmusi jaunavedžių dešines rankas, jas sujungė. 
Aukojant laukų vaisius, jaunavedžiai apgaubtomis galvomis 
sėdėjo ant dviejų kėdžių, viršum kurių, jas jungdamas, buvo 
išskleistas apyaušriu paaukotos avies kailis. Netrukus po to jie, 
kalbėdami maldas, apėjo altorių, pasisukę į jį dešiniu šonu; 
priekyje jų einąs berniukas barstė smilkalus į altoriaus liepsną. 

Po pokylio Varono namuose vestuvininkai persikėlė į kara- 
liaus Maluko rūmus, kur gyveno jaunasis. Žmonės šaukė iš visų 
pusių: 

— Talasė, talasė! 

Nuo seniausių laikų niekas tikrai nežinojo, ką tai reiškia, 
nežinojo ir šiandien, bet šiandien, kaip ir senovėje, visi įsivaiz- 
davo kažką konkretaus, nešvankaus. Imperatoriaus palyda barstė 
miniai paauksuotus riešutus, nes jaunikis buvo imperatorius. 
Priekyje Marcijos ėjo berniukas, nešinas gudobelės fakelu. Kai 
vestuvininkai prisiartino prie jaunojo namų, minia šoko prie 
fakelo, sulaužė jį į smulkiausius gabaliukus, pešėsi dėl kiekvieno 
šipulėlio, nes nutvėrusiajam nuotakos fakelo šipuliuką dievai 
duodavę ilgą gyvenimą, o koks ilgas jis turėtų būti, jeigu toji 
nuotaka — imperatorienė! 

Palydovai pernešė Marciją per slenkstį. Miegamajame buvo 
paruošta plati vestuvinė lova. Šalia jos juokingai kiurksojo 
akmeninis priapitų dievas Mutunas Tutunas, jaunavedžių globė- 
jas. Svočia pasodino Marciją ant jo kelių, atremdama jos nugarą 
į jo didžiulį falusą. 

Štai ji ir sėdi ant to nepadoraus akmens. Vestuvininkai 
Pagaliau išgarmėjo, ji liko viena su tuo žmogumi. Kas dabar 
bus? Per visą dieną jis buvo toks pat: ramus, orus, anaiptol ne- 
įkvėpdamas jausmų, kuriuos tokio aukšto asmens artumas vis 
dėlto turėtų sužadinti, tačiau taip pat anaiptol nesukeldamas 
ir Pašaipos ar paniekos. Taigi priešais ją dabar stovi jis — „Ne- 
Tonas, vyras“, jos Neronas, jos vyras. Jis iš tikrųjų panašus į 
tas akmenines statulas. Nejaugi tas akmuo tikrai virs kūnu ir 
Padarys tai, apie ką ji svajodavo? 

Puodžiui Terencijui tai buvo didinga, bet nepaprastai sunki 
diena. Senatorius Varonas jam spėjo laiku paduoti sąrašą, kuria- 
me buvo sužymėta viskas, ką reikia daryti. Terencijus, ištreni- 
ravęs atmintį mokydamasis klasikų tragedijų, labai lengvai įsika- 

lė į galvą visus nurodymus ir visą dieną laikėsi kaip tikras 
imperatorius. Tačiau po tokio sunkaus triūso ir pastangų dar 
pasimėgauti savo didybe jis, žinoma, jau neturėjo jėgų. Dabar 
sėdi jie vienudu — jis ir ta išblyškusi, pasipūtusi senatoriaus 
duktė, pretenzingai laukianti, kad jis ją griebtų. 

Žinoma, didelė garbė, kad ji ir visi kiti to iš jo laukią. 
Tiesą pasakius, gal jam labiau patiktų apkūnesnė, riebesnė, 
nors, beje, šįryt jo nuotaka jam pasirodė esąs labai skanus 
kąsnelis, tiesiog gražuolė. Tačiau dabar, po visokiausių ceremo- 
nijų, jis pasiutiškai pavargo, visiškai nusikamavo ir su malonumu 
pamiegotų vienas. Žinoma, Varono sąraše buvo pažymėtos visos 
elgesio taisyklės, bet visos skirtos dienai ir nė vienos — nakčiai. 
Ką dabar daryti? Atnarplioti meistriškai sumazgytą Herkulio 
mazgą jos diržo gale ar pirma pačiam nusirengti? 

Drąsiau pirmyn! Kas iškopė į tokias aukštumas, galų gale 
mokės susitvarkyti su mergina. Norėdamas įkaisti, jis mėgino 
savo vaizduotėje sužadinti visokiausių geidulingų scenų. Tačiau 
tie vaizdai jo neįkaitino. Marcija sėdėjo kaip mietą prarijus. 
Jis ėmė apžiūrinėti savo rankas. Jos buvo labai išpuoselėtos, 
baltos, skaniai kvepėjo. Jau praėjo nemaža laiko, kaip jie sėdėjo 
tylėdami lyg burnas išsiplikę. Kažką reikėjo daryti. 

— Taip, mieloji Marcija,— prabilo jis ir žengė prie jos, 
tiktai visai ne Nerono eisena. Kuriems galams? Savo jėgas 
reikia patausoti kitkam. Atsargiai jis nuėmė jos vestuvinę manti- 
ją. Nenubloškė jos ant žemės, bet kaip geras šeimininkas gražiai 
užmetė tą brangią medžiagą ant kėdės. Paskui nedrąsiai nuėmė 
nuo galvos karūną ir, lengvai dūsaudamas, ėmė knebinėti įmant- 
riai sunarpliotą diržo mazgą. Marčija, tokia pat sustingusi, nė 
kiek nesipriešino. Netyčia prisilietęs prie jos kaktos ar rankos, 
jis pajusdavo, kad ji šalta kaip ledas. 

Nenuimta liko tiktai tunika. Pagalvojęs, kad ligi šiol elgėsi 
ne itin karžygiškai, nusprendė dabar pasirodyti kaip tikras 
vyras. Kiek patimpčiojęs tunikos raištį ir nieko nepešęs, perplėšė 
ją. Marcija sėdėjo nuoga, šalta, liekna, balta, smailiomis krūtimis. 
Stvėręs į glėbį ją, lengvutę kaip plunksnelę, nusinešė į lovą. 
Ji gulėjo sunkiai alsuodama. 

— Gesink šviesą, — paprašė ji. 

Jis nusirengė, atsigulė šalia. Jausdamas, kad ji kaip ir anks- 
čiau šalta, jis užpyko. Šiurkščiai apglėbė jos kūną. Ji suvirpėjo: 
tyliai atsiduso. „Kai moteris tokia šalta, — galvojo jis,— jai nėrė 
ko tikėtis, kad vyras įkais.“ Jis pamanė, kad jam daugiau įsiutus: 
ledai pajudės. Ir jis įsiuto, kad ji tylėjo, kam jam nepadėjo: 
Stipriau ją apkabino. 

— Sakyk. „Rudabarzdi',— pareikalavo jis; taip imperatorių 
vadindavo jo pirmoji bičiulė Aktė, taip jį vadindavo liaudis, 
įr, pasak Žmonių, imperatoriui patikdavo; kai į jį taip kreipdavosi. 

Ji tebetylėjo. Jis skaudžiai ją suspaudė. Ji klyktelėjo. 

„Kokia pėpė ta lėlytė',— pagalvojo jis piktai ir dabar tvirčiau 
ją sugniaužė, gnybtelėjo. 

— Ne,— tarė ji, — ne! 

Jis, tarsi užgirdęs slaptažodį, tučtuojau ją paleido. 

„Ką gi, ji nenori, — pagalvojo jis įsižeidęs,— tad Neronas 
nelįs per jėgą.“ Jis nusigręžė nuo jos patenkintas savimi. Visą 
dieną išsilaikęs kaip tikras imperatorius, dabar nusipelnė miego 
ir poilsio. Pakumšnojo pagalvį, kad geriau būtų miegoti, pagal- 
vojo, ar palinkėti jai labos nakties, ar verčiau apsimesti įsižeidu- 
siu. Geraširdiškai, koks iš prigimties jis ir buvo, sumurmėjo jai 
„labanaktis“, beje, graikiškai, nes taip jam atrodė kilniau, be to, 
tuose žodžiuose nebuvo „th“. Paskui jis užmigo. Po valandžiukės 
pasigirdo tylus knarkimas. 


Marcija gulėjo sustingusi, suniokota, nusivylusi. Ji pyko, 
kad tas žmogus išdrįso taip šiurkščiai ją griebti, ir dar labiau 
pyko, kad ją paliko. Išdidžiai ji pati sau kalbėjo, kad jos 
pranašumas parodė vergui, kur jo vieta. Jai lieka tik didžiuotis, 
kad tam galvijui sukliudė pasielgti su ja taip, kaip jis norėjo. 
Tačiau tas išdidumas greitai išgaravo. Ji užuodė jo kūno kvapą, 
girdėjo jo alsavimą. „Rudabarzdi“,— tarė ji tylutėliai, pykdama 
pati ant savęs, kad ne iš karto paklausė jo reikalavimo. Ji paspau- 
dė tas vietas, kur jis buvo įgnybęs. Skaudėjo. Rytoj ten bus 
mėlynės; štai ir viskas, kas pasiliks po pirmos povestuvinės 
nakties. Nusivylimas, tai krėsdamas šiurpu, tai tvilkydamas 
karščių, jai buvo skausmingas beveik fiziškai. 

Jis gulėjo, miegojo, tyliai knarkė. 

Ji taip ir nesušilo per visą naktį. Kai vos pradėjo aušti, 
Marcija atsikėlė. Basa, siauru mergaitės žingsneliu nutapeno 
Per kambarį. Ant kėdės pastebėjo tvarkingai padėtą vestuvinę 
Mantiją... „Ir dar dedasi esąs Neronas“, — pagalvojo sau viena. 


6. GUDRYBĖ 


Cejonas, gavęs iš Frontono pranešimą apie įvykius Edesoje, 
ne tiek užpyko, kiek išsigando. Vadinasi, Varonas taip baisiai 
Jo neapkentė, jog savo tikrą mylimą dukrą atidavė tam vergui, 
Sukčiui, kad tik daugiau jam pakenktų. Dabar jis aiškiausiai 
Pamatė, ką visada tik įtardavo: tikrasis Romos priešas buvo 

ne už jos sienų, ne koks nors Pakoras arba Artabanas, O čia 
pat, krašto viduje, ir jo vardas — Lucijus Terencijus Varonas. 
Dėl jo kaltės Rytai amžinai kunkuliuoja. Sveikas instinktas 
vertė jį bjaurėtis tuo žmogumi. 

Vėl, tik dabar daug giliau, jis pajuto, kad tarp jo ir Varono 
prasidėjęs konfliktas nėra vien asmeninis reikalas: jis, Cejonas —- 
tai naujoji Roma, kupina atsakomybės ir blaivaus proto, o 
Varonas — įsikūnijusi nesutramdoma praeitis; aistringas, galimas 
daiktas, genijus, bet pasileidęs, be jokio atsakingumo jausmo; 
kaip tik dėl to buvo neįmanoma protingai valdyti imperiją 
Nerono laikais, tai stūmė ją į didžiulį pavojų. 

Jis perskaitė aiškų, korektišką pulkininko Frontono raportą. 
Jį pagavo aklas įniršis. „Išžygiuoti,— siuto jis.— Pasiųsti dešimtį 
tūkstančių karių už Eufrato. Sučiupti abu niekšus — tą pasigailė- 
tiną apgaviką Terencijų, o pirmiausia Varoną, veidmainį, tėvynės 
išdaviką. Elgetą karalių Maluką nutėkšti nuo sosto, vyriausiąjį 
žynį Šarbilį nubausti. Varonui nukirsdinti galvą, o jo nusmurgėlį 
vergą nukryžiuoti! Jis kone apgailestavo, kad Frontonas taip 
šaltai ir protingai į viską žiūrėjo. Galimas daiktas, būtų buvę 
daug geriau, kad Edesos garnizonas būtų iškapotas, tada jis 
turėtų dingstį įsikišti. 

Jo patarėjai išliejo nemaža prakaito, kol atkalbėjo jį nuo 
tokio neapgalvoto žingsnio. Jis turėjo sutikti, kad karinė ekspe- 
dicija į Edesą neįmanoma. Tokia ekspedicija Artabanui būtų 
puikiausias pretekstas paskelbti, jog reikia gintis nuo romėnų, 
baigti visus vidaus vaidus Partų karalystėje, pereiti Tigrą ir pa- 
traukti prieš Romą. Palatinas laikė savo didžiausiu nuopelnu, 
kad jis atkūrė ir saugo taiką. Imperatorius Titas mėgo tituluoti 
save „taikos imperatorium“. Gubernatorius, nesugebėjęs išveng- 
ti karo su partais, o tuo labiau jį išprovokavęs, aišku kaip dieną, 
tik užsitrauktų imperatoriaus nemalonę. Ne, Cejonas turės pasi- 
tenkinti pasiuntęs Edeson kelias neveiksmingas notas. Turės 
surištomis rankomis žiūrėti, kaip Varonas vis labiau rezga intri- 
gas ir iš jo šaiposi. Įtūžis jam gniaužė kvapą, raudonos dėmės 
skruostuose išsiplėtė. Antiochijos gubernatoriaus rūmuose visi 
slampinėjo kaip žemes pardavę. 

Kiekvieną dieną rinkdavosi karo taryba. Gubernatorius prašė: 
maldavo, keikė savo patarėjus. Toliau taip negalėjo tęstis. Tarė- 
jai laužė sau galvas. Trūks plyš reikėjo rasti kokią išeitį. O tie 
rūmų patarėjai buvo pakaustyti diplomatai. Jie rado tą išeitį- 

Aišku, Roma negali griebtis jokios karinės ekspedicijos. 
O ką, jeigu, remiantis senomis sutartimis, pasiūlyti kokiai valsty“ 
bėlei, savo vasalui, atlikti policinę akciją nusikaltėliams sugauti“ 

pavyzdžiui, kreiptis į Edesos kaimyną Komagenos karalių Filypą 
įr primygtinai paprašyti, kad jis, nevengdamas jokių priemonių, 
gučiuptų ir perduotų Varoną ir Terencijų? Sakysim,. Komagena 
imsis Žygių, — juk priemonių priversti karalių Filypą yra — tai 
mums bus geriausia priedanga. Jeigu kas, mes taip paaiškinsim 
partams: karalius Filypas buvo įpareigotas imtis policinės akci- 
jos, bet jis per nesusipratimą viršijo savo įgaliojimus. 

Cejonas, godžiai laukęs galimybės imtis žygių, lengviau atsi- 
kvėpė. Dar tą pačią dieną jis pasiuntė raštą Komagenos karaliui 
Filypui. o 


7. PROTAS IR AISTRA 


Išgirdęs apie tą raštą, Varonas pajuto nuovargį ir depresiją. 
Jam pasidarė apmaudu, kad jis, penkiasdešimties metų, taigi 
senstantis žmogus, pasidavęs aistrai, įsipainiojo į tą tuščią ir 
velnioniškai brangų žaidimą. Aišku, tai daugiau negu žaidimas, 
tai didžioji Aleksandro idėja — Europą sujungti su Azija. Bet 
ar jis, Varonas, nesusižavėjo ta idėja vien todėl, kad ji buvo 
geras pretekstas atsiduoti savo žaidimų aistrai, patenkinti val- 
džios ir malonumų troškimą? 

Ilgai įis taip sėdėjo, jausdamasis esąs senas, išsekęs. Pamažėle 
jis atgavo blaivų protą ir energiją. Taip, Antiochijos sumanytas 
planas nesiųsti savo kariuomenės, o veikti per Komageną, labai 
Vykęs. Partų karalius Artabanas, galimas daiktas, stotų į mūšį 
su romėnais, tik nieku gyvu su savaisiais, sirais. Tarp Komagenos 
ir Edesos prasidėjus ginkluotam konfliktui, jis, Varonas, ir jo 
Neronas iš niekur nesulauks pagalbos, jiems aiškus galas. 

Jeigu prasidės ginkluotas konfliktas... Vadinasi, viskas pri- 
klauso nuo Komagenos karaliaus Filypo. Ar jis vykdys ir ar 
būtina jam vykdyti Cejono reikalavimus? 

Varonas mėgino įsivaizduoti Filypo vietoj save. Jam jau 
Per trisdešimt metų, jis — graikų ir persų karalių atžala, ne- 
Paprastai išsimokslinęs, šiame krašte Filypas — didžiausias meno 
It mokslo mecenatas. Neronas mylėdavo ir išskirdavo iš kitų 

Omagenos kunigaikščius. Dabartiniai Romos vietininkai tik 
kabinėdavosi prie jų. Senasis šiurkštuolis Vespasianas negalė- 
davo nė pažiūrėti į nepaprastai kultūringą estetą karalių Filypą, 
O Titui jis atrodė kiaurai persisunkęs Rytais. Filypas buvo tiek 
Rudrus, kad nemėgino gintis, į kiekvieną priekabę atsakydavo 
Mandagumu. Tačiau savo širdyje — tuo Varonas neabejojo — jis 
neapkentė tų šiurkščių, netašytų kareivių, kokie iš tiesų pasirody- 

davo romėnai jo akivaizdoje. Jo širdis tikrai priklauso tam 
žmogui, kuris vadinasi Neronas, kad ir kas jis būtų. Tačiau 
Komagena kitame Eufrato krante, Romos pusėje, jos sostinėje 
Samosatoje stovi stiprus romėnų garnizonas, todėl, karaliui 
Filypui spyriojantis, romėnai paprasčiausiai puls ir užgrobs 
jo šalį. Ko gero, jis norom nenorom turės paklusti Cejonui vien 
todėl, kad kitos išeities nėra. 

Jaunojo karaliaus bičiuliai kalbėjo, kad jame susijungusios 
trys gerosios persų, graikų ir sirų savybės: persų religingumas, 
graikų išsimokslinimas, sirų gudrumas. Priešai manė kitaip, 
girdi, jame susijungusios trys blogosios šių tautų savybės: persų 
miglotumas, graikų išlepimas, sirų klasta. Pats Varonas buvo 
tiktai du kartus susitikęs su karalium Filypu. Juodu aiškiai 
vienas kitam simpatizavo. Dabar jo likimas buvo šito Filypo 
rankose. Varonas nusprendė vykti į Samosatą, Komagenos sosti- 
nę. 

Tą pačią dieną ir išvyko. 

Karaliui Filypui tai buvo džiugus ir nemalonus siurprizas. 
Varonas, be abejo, girdėjęs apie Antiochijos reikalavimą jį 
išduoti. Tai kodėl gi dabar pats pasiduoda į jo rankas? Kur 
šuo pakastas? Tačiau abudu buvo gerai išsiauklėję. Gulėdami 
už stalo, nei Varonas, nei karalius neišsidavė, kas juos jaudina. 
Atvirkščiai, juodu gyvai šnekučiavosi apie meną ir literatūrą, 
ir tiktai mintyse Filypas suko galvą, ar nepastatyti prie durų 
sargybos ir Varoną, nors ir labai jam simpatizavo, rytoj išsiųsti 
Antiochijonė 

Po vaišių Varonas be jokių užuolankų tarė: 

— Ar neatrodo jums, karaliau Filypai, kad aš labai malonus, 
išgelbėdamas jus nuo žygio sunkumų ir paprasčiausiai pats 
pasiduodamas į jūsų rankas? 

Karalius Filypas nemėgino ilgiau slėpti savo susijaudinimo. 
Jis atsistojo. Jis buvo išstypęs, trapus, mažu, nevalingu smakru. 
Nelygiu žingsniu kiek pažirgliojo po kambarį, sustojo prie 
Varono ir, įsistebeilijęs savo didelėmis, trumparegėmis akimis 
į jo veidą, tarė: 

— Žinoma, aš stebiuosi, mielas Varonai. Jums nėra ko nė 
aiškinti, kaip nemalonus man gubernatoriaus pavedimas. Tačiau 
toks geras Rytų žinovas kaip jūs geriau už ką kitą supras, kad 
aš turiu jį vykdyti. 

— Žinoma, jūs turite jį vykdyti, — pritarė jam Varonas.—- 
Mudu su Neronu turime maža šansų išsilaikyti. Net jeigu Arta- 
banas mūsų žinion duotų dvidešimt trisdešimt tūkstančių karei- 
vių. O tai toli gražu netikras dalykas — sveikas protas sako. 

kad galų gale Roma turi nugalėti. Sveikas protas liepia, kad 
jūs, karaliau Filypai, vykdytute gubernatoriaus pavedimą. Be to, 
šitaip jūs tiktai turėtumėt visokeriopos naudos. Edesa bus nubaus- 
ta, jos teritorija padalyta ir, galimas daiktas, sėkmingai atlikęs 
baudžiamąją ekspediciją, gausite nemažą jos dalį. 

Išstypęs, sulysęs karalius Filypas bejėgiškai spoksojo į ramiai 
kalbantį Varoną. Kitaip ir būti negalėjo. Jis ir pats nebūtų galė- 
jęs geriau išaiškinti motyvų, skatinančių jį prieš jo paties valią 
paklusti Romai. Jis buvo sutrikęs ir nusivylęs. Slapčiomis jis 
vylėsi, kad Varonas pritars ne šiems motyvams, 0 greičiau prie- 
šingiems. 

Tačiau Varonas dar nepadėjo taško. Po ilgokos pauzės jis vėl 
švelniai pradėjo: 

— Žinoma, Edesoje, visoje Mesopotamijoje ir, ko gero, ka- 
raliaus Artabano dvare visi stebėsis, kad karalius Filypas Romos 
uzurpatoriui išdavė imperatorių Neroną ir mane. Žmonės sakys: 
„Mažytė Edesa išdrįso užstoti Neroną, o už ją didesnė Komagena 
galėjo ir nebijoti. Galbūt Artabanas tik ir laukia, kad kita Meso- 
potamijos valstybė pripažintų Neroną, o paskui ir pats pereis į jo 
pusę. Bet kas, galų gale, Komagenos karaliui Filypui tie keli mili- 
jonai pasipiktinusių sirų patriotų, kai jis prie savo valdų gali 
prišlieti gerą gabalą Edesos! 

Keistas dalykas, kad karalius Filypas nė kiek nepyko, kai 
Varonas taip akivaizdžiai šaipėsi iš jo vasališkos priklausomybės 
ir neryžtingumo. Filypas mėgo prabangą ir turtus, jis aistringai 
žavėjosi statybomis, ir mintis, Edesoje prisigrobus lobių, pastaty- 
dinti naujų rūmų, pirčių, teatrų, naują miestą džiugino jo širdį. 
Kita vertus, jam baisiai knietėjo, pasinaudojus proga, galų gale 
sukilti prieš tuos pasipūtusius, brutalius Vakarų smurtininkus, 
kurie kiekvienu atveju taip šiurkščiai ir kvailai demonstruodavo 
savo galią. Menkas malonumas eiti prieš draugišką Edesą. Men- 
kas malonumas kaip tik jam, Sirijos karaliui, išduoti budeliui 
žmogų, į kurį gražiausias savo viltis buvo sudėjęs visas sirų Tar- 
pupis. 

Varonas kalbėjo toliau: 

— Tikiuosi, kad aš, karaliau Filypai, jums parodžiau, jog 
vertinu jūsų motyvus ir nepyksiu, jeigu paklausysite proto balso. 
Aišku kaip dieną, kad jūs mane, drįstu manyti, skaudančia širdi- 
mi, išduosite Tampukui. Kadangi nejaučiu jums jokio apmaudo, 
leiskite pateikti jums drąsų klausimą. 

— Prašom klausti, — tarė karalius Filypas. 

Aukštas ir laibas, jis sėdėjo po didžiule Minervos statula, 
kuri pati pagal anų laikų madą taip pat buvo aukšta ir laiba. 

— Taigi jūs paklusite Romai,— kalbėjo Varonas,— o Roma 
jums atsilygins padidindama jūsų teritoriją. Tačiau po kurio laiko 
Roma vėl pateiks jums kokį nors savo reikalavimą, kuris jums 
nebus malonus. Jūs tais pačiais sumetimais, kaip ir šiandien, vėl 
nusileisit, tada Roma trečią kartą dar daugiau pareikalaus iš jūsų, 
ir galų gale ateis diena, kai jūs, beje, tai bus jau paskutinis kartas, 
atsisakysite paklusti. Arba, galimas daiktas, jus privers tiek ati- 
duoti, kad daugiau jums nebeliks ką duoti. Ar jums, karaliau 
Filypai, neatrodo, kad, kitaip sakant, vieną gražią dieną, nepai- 
sant jūsų gero elgesio, Roma ras kabliuką užgrobti Komageną? 

Keistai atrodė stambus, išblyškęs, inteligentiškas karaliaus 
Filypo veidas su pravira burna. Jis, pavargęs, tolimas didžiųjų 
karalių palikuonis, protingai ir liūdnai žiūrėjo Varonui į akis. Jis 
tylėjo, ir visa jo esybė buvo slogus ir niūrus „taip“. 

Varonas mėgavosi jo tylėjimu. Paskui jis prabilo: 

— Ačiūuž jūsų atsakymą. Edesa mažesnė už Komageną. Kara- 
lius Malukas ne itin kultūringas, o ilgaskvernis Šarbilis visas 
prisisunkęs fanatiškų prietarų. Tačiau jų abiejų siriškose galvo- 
se užtenka sveiko proto suprasti tikrovei, ir, Sirijos gubernatoriui 
pareikalavus mus išduoti, jie ne blogiau už mudu suprato, ką sako 
sveikas protas. Aš nežinau, kas paskatino juos vis dėlto atmesti 
Romos reikalavimą. Galimas daiktas, jie taip samprotavo: jeigu 
mes visada taip nuolaidžiausim, galų gale šimto procentų tikrumu 
Roma mus prarys. O ką, jeigu dabar, pasinaudoję ta nepaprastai 
viliojančia proga, imam ir pasipriešinam? Tuomet lieka tiktai 
devyniasdešimt procentų mūsų nenaudai. Argi ne geriau dešimt 
procentų dabar, negu vėliau nė vieno? 

Jūs, žinoma, jaunas, karaliau Filypai. Sakysim, jūsų karalystę 
užgrobs. Bet jums paliks karaliaus titulą ir dalį pajamų. Jūs gy- 
vensite Romoje, dalyvausite senato posėdžiuose, jūsų dvare ne- 
stigs poetų, menininkų, moterų, jums atkris visi su krašto valdy- 
mu susiję nemalonumai, o Roma taip toli nuo Samosatos, jog 
Rytų dievų ir žmonių prakeiksmai jūsų ausis pasieks tik kaip 
tolimas jūros šniokštimas. Žavingas tokios neeilinės, bet priva- 
čios asmenybės gyvenimas Romoje! Niekas už mane geriau to 
nežino. Jums, be abejo, žinoma, karaliau, kad dar prieš kelias 
savaites turėjau galimybę Romoje gyventi taip, kaip ką tik jums 
pavaizdavau. Jums keista, kad aš, nepaisydamas viso to, pasi- 
rinkau savo Neroną. Ligi galo ir aš pats to nesuprantu. Mes, 
senesniosios kartos atstovai, taip labai nevertinam proto, kaip 
jūs, jaunieji. O gal mūsų protas šiek tiek kitoks: juk dėl abstrak- 
čių idealų mes atsisakom net paties prabangiausio gyvenimo. 

Karalius Filypas po Minervos statula tebesėdėjo nejudėda- 

mas. Jis taip atidžiai klausėsi, jog jo stambus, išblyškęs veidas 
atrodė beveik kvailokai. 

— Prašom kalbėti toliau, mielas Mona pagaliau prabilo 
jis, kai senatorius nutilo. 

— Aš baigiau,— atsakė Varonas.— Nebent dar štai kas. Ar ne 
kvaila likimo ironija, kad mūsų Nerono pergalė pareina nuo to, 
ar mes išsilaikysim pirmąsias kelias savaites, ar per tą laiką mūsų 
neužpuls Roma? Jeigu imperatorius išsilaikys keturias, na, tris 
savaites, kol jį pripažins karalius Artabanas, tuomet mūsų Nero- 
no valdžia garantuota daugeliui metų. Tegul, sakysim, jis nors 
kartą turės tikrą pasisekimą, na, pavyzdžiui, jį parems Artabanas, 
Rytai aiškiausiai pamatys: Neronas gyvas, Neronas čia, Neronas 
viešpatauja. Tada vien jo vardas, vien jo buvimas nuolatine 
grėsme pakibs viršum Romos, nors jis kartais ir negalėtų remtis 
galinga armija. Tada jis ramiausiai galės keliems mėnesiams 
dingti stepėje ir, tiktai atsiradus geresnei progai, vėl pasirodyti. 
Roma turi didžiulę kariuomenę, bet ne tokią didelę, kad kareiviai 
išnaršytų visus Rytus jo beieškodami. Roma turėtų pradėti naują 
karą su partais, bet, atsižvelgdama į dabartinę padėtį, ji nieku 
gyvu to nedarys. Vienos Edesos per maža. Bet Edesa kartu su 
Komagena galėtų padėti Neronui, ir jis, tvirtai atsisėdęs balne, 
galės toli nujoti. 

Karalius Filypas nenuleido akių nuo jo lūpų. Taip, šitas žmo- 
gus apsisprendė taip, kaip ir jis pats norėjo, tiktai jam, Filypui, 
pritrūko drąsos. Tas Varonas, puikiai suvokdamas, kas jam truk- 
do, giliau už jį įsismelkė į savo „aš“ ir iš nebe proto valdžioje 
esančių šaltinių pasisėmė jėgos nugalėti protui. Jis simpatizavo 
jam ir žavėjosi juo. Ar galų gale ne protingiau vis dėlto likti pa- 
doriam? Čia jo teisybė: jeigu jis, Filypas, ir toliau klausys romė- 
nų, jo tariamam suverenumui Komagenoje tikrai greit ateis galas, 
o jeigu jis jiems pasipriešins, tuomet jam bus vienas, nors ir nedi- 
delis, šansas to galo išvengti. 

— Aš pakalbėsiu su savo kapitonu Trebonu, mielas Varo- 
nai, — atsakė karalius Filypas beveik linksmai, nes jau apsispren- 
dė.— Ir neužpykite,— pridūrė jis atvirai šypsodamas visa bur- 
na,— jeigu kuriam laikui prie jūsų durų pastatysiu sargybą. 


8. DAR VIENAS ROMĖNŲ KARININKAS 
Kapitonas Trebonas savo karinę tarnybą pradėjo rekrutu. 
Dabar jis kadrinis erelio ženklu apdovanoto Keturioliktojo le- 
giono karininkas. Rytų kareiviai jį labiausiai mėgo. Draugai ir 

priešai žinojo apie jo žygdarbius karuose su armėnais ir žydais. 
Tarnyboje buvo nepaprastai griežtas ir šiurkštus, o laisvalaikiu 
šis raumeningas žmogus kaštoniniu kuodu papuošta apvalia gal- 
va, kėpsojusia ant storo sprando, su kareiviais laikėsi paprastai, 
kartu su jais girtaudavo, šlaistydavosi po lindynes. Daugeliui 
patiko jo vulgarūs pokštai. Jis buvo kareivių numylėtinis, o gy- 
ventojai juo žavėjosi, triukšmingomis ovacijomis sutikdavo kur 
tik pasirodžiusį. 

Antiochijos gubernatoriaus rūmuose ir Romos karinėje tary- 
boje buvo žinoma, kad jis populiarus. Imperatorius Vespasianas, 
mėgęs liaudies humorą, net manė pakelti jį į kilminguosius, bet 
kai kurie aukšti ponai, kuriems Trebonas atrodė pernelyg vulga- 
rus, tam nepritarė, ir jis susilaikė. Būdamas žemos kilmės ir nepa- 
keltas į riterius, jis negalėjo gauti aukštesnio kaip kapitonas 
laipsnio. Nors jis ir šaipydavosi iš tų aristokratiškų ponelių, 
nors dažnai pabrėždavo, kad kareivių simpatija jam daug bran- 
gesnė už pulkininko arba generolo antpečius, vis dėlto kirminas 
jam graužė širdį, kad tie aukšti ponai jo nepriima į savo tarpą. 

Jis buvo garbėtroška ir turėjo daug pasižymėjimo ženklų. Už 
savo didvwyriškus žygdarbius buvo apdovanotas purpurine vėlia- 
vėle ir sagtimi ant rankovės, išsikovojo sau ir savo žirgui Vikto- 
rui pirmos klasės raištį per krūtinę. Tačiau jis neturėjo „Sienų 
vainiko“, Auksinės karūnos, kurią gaudavo kariai, pirmieji paki- 
lę ant apsupto miesto sienų. Kapitono Trebono manymu, jis jau 
du kartus nusipelnęs to apdovanojimo. Jis tiktai paniekinamai 
gūžteldavo pečiais ir garsiai nusikvatodavo, kai užsimindavo apie 
niekingus spekuliantus, kurie, užuot atidavę jam, tą „Vainiką 
pasuko kitiems. Ir vis dėlto ta rakštis giliai smygsojo jo širdyje. 

Pagal pareigas ir padėtį pulkininkas Frontonas Edesoje ir 
kapitonas Trebonas Samosatoje atliko tas pačias funkcijas. Tačiau 
Antiochijos valdžia puikiai žinojo, kodėl vadovauti penkiems 
šimtams kareivių Edesoje ji paskyrė delikatų aristokratą Fronto- 
ną, 0 “viem tūkstančiams karių, kurie buvo išskirstyti keturiuose 
Samosatos miestuose, kapitoną Treboną. Edesoje reikėjo diplo- 
matinių gabumų, Romos komendanto pareigos ten buvo labai 
subtilios. Antiochijos valdžia, paskyrusi ir pasiuntusi į Samosatą 
kaip Romos atstovą Treboną plebėją, pirma, nužemino nemėgs- 
tamą karalių Filypą, antra, mylimam, ypatingais gabumais nepasi- 
žyminčiam kapitonui Trebonui atiteko šilta vietelė, kur jam be- 
veik nereikėjo kištis į administracinius reikalus. Dėl tokio pasky- 
rimo ant karinės valdžios abu karininkai griežė dantį, nes kiek 
Frontonas veržėsi į aukštos kultūros didmiestį Samosatą, tiek 
garbėtroška Trebonas troško subtilaus, atsakingo posto Edesoje. 

Už savo įžeistą ambiciją jis atsigriebdavo begėdiškai išnaudo- 
damas Komagenos gyventojus. Aiškiai duodavo suprasti, jog 
Komagenos valdovu jis laiko ne Filypą, o save. Stengėsi pratur- 
tėti visokiausiais būdais. Įsiganęs, vulgaraus, rūstoko veido, apsi- 
karstęs šimtu ordinų, apsitempęs brangiausios medžiagos unifor- 
ma, išsiblizginęs ginklus, jis pagal statutą išdidžiai dybindavo 
gražiomis Samosatos gatvėmis. Nelyginant koks kunigaikštis 
turėjo tarnų, didžiules arklides, visoje šalyje pašėliškai medžiojo 
moteris ir Žvėris. 

Karalius Filypas iš esmės buvo patenkintas, kad romėnai iš 
daugybės savo karininkų jam pasiuntė kaip tik šitą Treboną. Tie- 
sa, persų ir graikų dievų bei karalių palikuonis bjaurėdavosi jo 
prisilietimo. Ir vis dėlto kai tas savo riebiais pirštais pešiodavo 
jo drabužius arba plaukuota ranka apkabindavo jį patį, jis neatsi- 
lošdavo. Jis kiaurai matė savo Treboną: tai buvo žaidėjas, avan- 
tiūristas, Žemų aistrų vergas, be to, įžeistos ambicijos Žmogus. 
Lengva buvo įsivaizduoti, kokiu metu tokie žmonės gali būti nau- 
dingi. 

O dabar kaip tik ir atėjo toks metas. Tučtuojau po pasikalbė- 
"jimo su Varonu karalius Filypas liepė pakviesti kapitoną. 

Trebonas atvyko puikiausiai nusiteikęs. Plačiapetis, dramblo- 
tas, jis išsidrėbė tarp gražių baldų. 

— Taigi, karaliau Filypai,— pradėjo jis skardžiu balsu,— 
mano motinos sūnus džiaugiasi būsimu pasivaikščiojimu į Edesą. 
Dabar pamatysite savo seną bičiulį Treboną visoje jo didybėje. 
Šito karaliaus Maluko hareme rasite gražiausių moterų, gyvenan- 
čių tarp Korinto ir Suzos. Galėsim pasidžiaugti senatvėje. Jums 
dvi, o man viena. Bet jūsų veidas kaip surūgęs pienas, jaunasis 
karaliau. Kaip mane gyvą matot, šitą Neroną kartu su jo Maluku 
ir Šarbiliu mes viens du ir sutvarkysim. O Varonas jau pas mus 
tupi. 

Ir jis nusikvatojo. 

Filypas neparodė, jog lėkšti to žmogaus pokštai ir jo dalma- 
tiška tarmė jam rėžte rėžė ausį. 

— Žinoma, man tai didelė garbė, — ramiai atsakė jis gryna, 
be jokio akcento lotynų kalba, kurios rafinuotumo jam vis pavy- 
dėdavo Trebonas,— kad Roma kaip tik man pavedė tai atlikti. 
Tačiau toje garbės taurėje nemaža karčių lašų. Štai pirmasis: 
neturiu jokio noro eiti prieš savo bičiulį Maluką. 

Trebonas išsišiepė. 

— Suprantu jus, jaunasis karaliau,— atsakė jis.— Galimas 
daiktas, jūs baiminatės, kad paskui ateis jūsų eilė ir mes prarysim 
jus kartu su jūsų karalyste. Nieko panašaus! Jeigu šauniai laiky- 


109 


sitės, kapitonas Trebonas užtars jus geru žodeliu. O jo žodis turį 
svorį ir Palatine. 

— Ačiū už jūsų gerą nuomonę,— nusišypsojo Filypas.-- 
Dabar antras lašas, — kalbėjo jis toliau.— Man iškilo teisinių 
abejonių. Pagal sutartį su Roma aš įpareigotas padėti imperato- 
riui ir jo vietininkui vykdyti teismines priemones, nukreiptas 
prieš mano teritorijoje esantį pilietį. O nuo kada Edesa priklauso 
mano teritorijai? 

— Ir dėl tokių vingrybių jūs laužote sau galvą, jaunasis kara- 
liauė — paklausė kapitonas.— Aš — ne teisininkas, tačiau mūsų 
teisės žinovai jau mokės rasti spragą ir ištrauks jus sausą iš tos 
balos. Pavyzdžiui, mes imsim ir padovanosim jums dalį Edesos. 
Štai jums ir jūsų teritorija! Aš tuo pasirūpinsiu. 

Jis timptelėjo karalių už drabužių ir nusikvatojo taip, kad 
sužvangėjo ant krūtinės prikabinti ordinai, sudžerškėjo per pe- 
čius permestos visokios grandinėlės. 

Filypas atsistojo. Aukštas ir laibas, jis stovėjo šalia Mineros 
statulos. 

— O štai dabar trečias, pats karčiausias lašas, — tarė jis abe- 
jingu balsu.— Imperatorius Neronas — paskutinis Julijaus Ceza- 
rio giminės palikuonis, aš — paskutinis Aleksandro giminės pa- 
likuonis. Galimas daiktas, jums tokie samprotavimai pasirodys 
sentimentalūs. Na, o jeigu tas žmogus Edesoje, kaip sako, tikrai 
Neronas, tai labai ne kas, kad Aleksandro vaikaitis atiduos nukry- 
žiuoti Cezario vaikaitį. O ar jūs tikras, kad tas žmogus galų gale 
ne Neronas? Matote, senatorius Varonas atvyko čia patvirtinti, 
kad tai tikrai Neronas. Vien dėl šito jis pats savanoriškai man 
prisistatė. 

„Moka laikytis tas berniukas Filypas! — galvojo Trebonas.— 
Kaip delikačiai jis man išaiškino savo kilmę. Žinoma, lengva 
laikytis karališkai, kai iš pat mažens kitokio muštro nežinai. O 
kad taip jam sukomanduočiau: „Dešinėn, ietį kairėn virš gal- 
vos! — ką jis tada darytų?“ — Garsiai jis tarė: 

— Ar aš tikras? Kas čia gali būti tikra tame sušiktame pasau- 
lyje? Bet jeigu Titas, vyriausiasis Romos kariuomenės vadas, 
įsako, kad tas žmogus — ne Neronas, vadinasi, jis ir nėra Nero- 
nas. | 

Karalius Filypas svajingai apžiūrinėjo savo ilgus pirštus ir 
garsiai svarstė: 

— Sakysim, tas vyriausiasis vadas — geras kareivis, o Nero- 
nas, anot kalbų, — blogas. Tačiau Neronas nebuvo ir šykštuolis, 
o naujieji, tie gerieji kareiviai nepasižymi ypatingu dosnumu. 
Kariuomenė, kaip žinoma, mylėjo Neroną. Legionai, išvydę 


110 


imperatorių Neroną, tikriausiai stos į mūšį už jį, o ne prieš jį. Aš 
dar vaikystėje mačiau Neroną. Tačiau ir dabar, vien išvydus jo 
statulą, iš pagarbos man ima virpėti keliai. Man atrodo, kad aš 
užsitraukčiau dievų prakeikimą sau ir savo šaliai, jeigu drįsčiau 
pakelti ranką prieš didįjį imperatorių Neroną, Rytų bičiulį. 

Kapitonas Trebonas gaudė kiekvieną jo žodį, jo plati burna 
nė karto neišsišiepė. Atsakė jis užuolankom, kaip ir Frontonas 
Šarbiliui: 

— Apie tokius dalykus gali samprotauti karalius, o ne kapi- 
tonas. 

— Man keista, — mandagiai atsakė karalius, — kad mano Tre- 
bonas apeliuoja į savo laipsnį. Kitais kartais kapitonas Trebonas 
ir galvodavo, ir elgdavosi anaiptol ne kaip kapitonas, o kaip 
Komagenos kunigaikštis. Ir, beje, ar tai ne aiškus kai kurių 
asmenų nedėkingumo įrodymas, kad mano Trebonas ligi šiol 
neturi aukštesnio laipsnio kaip kūpitonas? Geras kareivis gali 
pretenduoti į gerą algą. Tai jo teisė. Kareivio požiūriu turbūt 
daug geriau kovoti už Neroną, dėkingą ir dosnų, negu už kai ku- 
riuos kitus asmenis. 

Trebonas jautėsi it musę kandęs. Ko tas žmogus nori? Kaip 
čia dabar išeina, kad paprastai toks klusnus Filypas staiga nei iš 
šio, nei iš to ima statyti ragus ir šiaušti šerį? Filypo smakras buvo 
mažas, jis silpnavalis žmogus, bet lapė. Ir Varonas lapė. Galimas 
daiktas, tos dvi lapės žino, ką daro, jeigu neklauso Cejono įsaky- 
mo? Čia reikia pagalvoti. Filypui vykdyti gubernatoriaus įsaky- 
mą — nelabai garbingas dalykas, tačiau labai pelningas. O gal 
Neronas jį masina dar pelningesniu? Gal už to Filypo nugaros 
stovi Parta? 

Trebonas nemėgo neaiškumų. Šiurkščiai, be jokių užuolankų 
jis paklausė: 

— Kaip visa tai iš tikrųjų suprasti, jaunasis karaliau? Ar taip, 
kad jūs atsisakote vykdyti Romos įsakymą? 

Filypas šyptelėjo. Savo ilgomis kojomis jis nužirglojo prie 
Trebono ir, žvelgdamas jam tiesiai į akis, šypsodamasis tarė: 

— Ką jūs, mielas Trebonai! Karalius Filypas neklausys? Ži- 
noma, aš klausau. Varonas jau mūsų rankose. O po dviejų savai- 
čių, jeigu per tą laiką Malukas neišduos mums kito, mes pasiųsime 
savo armiją prieš Edesą. 

— Tokios tokelės, — sukvaksėjo Trebonas, sunkiai slėpdamas 
savo sumišimą. Jis nežinojo, ar karalius drįso iš jo pasišaipyti, 
ar tik kitur suka. O ką jam pačiam daryti: ar džiaugtis, kad vis- 
kas eina kaip iš pypkės, ar liūdėti? 

Jo abejonės turėjo dar padidėti. Kai jis pakilo atsisveikinti, 

įžūlokas jaunasis karalius vėl pradėjo dviprasmišką šneką: 

— Vadinasi, mūsų žinioje dar dvi savaitės. Dvi savaitės — 
marios laiko. Gerai pagalvokite per tas dvi savaites, ar tik tas 
žmogus Edesoje, ko gero, tikrai nebus dosnusis Neronas, kuriam 
viešpataujant Trebonas vargu ar liktų vien kapitonu. 


9. KARAS RYTUOSE 


Trebonui giliai įsmigo tie žodžiai, ir jis ėmė galvoti. 

Jam atsivėrė kelios viliojančios galimybės. Galėjo, pavyz- 
džiui, parašyti į Antiochiją apie tą dviprasmišką pokalbį su kara- 
lium Filypu. Ten jau seniai rinko įkalčius prieš Komagenos 
karalių, kad vieną gražią dieną tuo pretekstu galėtų užgrobti jo 
šalį. Trebonas užsitarnautų malonę, padidindamas tuos įkalčius. 
Bet kas jam iš tos malonės? Dabartinė Romos vyriausybė jo vis 
vien nepakels į patricijus, o ką ji dar galėtų duoti, jis jau ir 
taip turi. 

O jeigu jis, atvirkščiai, palaikys Neroną? Už tą savo pagalbą 
jis, kapitonas Trebonas, kariuomenės numylėtinis, galės parei- 
kalauti bet kokios kainos — tas gudrus čionykštis karalius teisus. 
Jį padarys senatorium, pakels generolu, galimas daiktas, net vy- 
riausiuoju kariuomenės vadu. O jeigu tas visas reikalas sužlugs 
ir Neronas neišsilaikys, tai jis, Trebonas, visada ras išeitį: spės 
išnešti kudašių per Tigrą pas partus. Tie garsų kapitoną visuomet 
sutiks išskėstomis rankomis, tuo labiau kad su savim jis atsitemps 
keletą tūkstantėlių gerai išmuštruotų romėnų kareivių. 

Kalbant apie pulkininką Frontoną, Trebonas paprastai tiktai 
gūžčiodavo pečiais. Tačiau šito Frontono, kuris dabar vienas sėdi 
didžiulėje Edesos tvirtovėje, elgesys jam visą laiką buvo sunki 
mįslė. Toks elgesys jam atrodė keistas, nekareiviškas. Dabar jis 
suko galvą, ar tik tas Frontonas, palaikydamas Neroną, neužuo- 
džia galimybės padaryti karjerą. 

Trebonas nekantraudamas suprunkštė. Ką daryti? Tarnauti 
Tito kariuomenėje pasidarė nuobodu. Valdant tokiems biurokra- 
tams ir pedantams, nėra ko ir galvoti apie tikrą, smagų karą. 
Štai tarnyba pas Neroną — kitas reikalas! Ten galėsi pakariauti, 
o karas — tikras balzamas seno kareivio širdžiai. Rizikingas 
dalykas pereiti Nerono pusėn, bet juk rizika — kasdieninė karei- 
vio duona. Jis visada šaipydavosi sau vienas, savo rekrūtams 
kaldamas į galvas visokiausias taisykles apie atsargumą, kurių 
knibždėte knibždėjo Flavijų „Elementariuosiuose nurodymuose . 

Pirmą kartą išgirdęs apie to Nerono pasirodymą, jis netgi 

suskėlė keletą riebių anekdotų. Pasirodo, nereikia skubėti. Dabar 
reikalai susiklostė kitaip. Varonas, Filypas ir jis, Trebonas,— 
(ys lapės. Juk kalba eina apie tokį riebų grobį, kaip aukštos vie- 
tos viešpataujant Neronui. Kodėl gi toms trims lapėms nesusido- 
roti su sena, sukriošusia, tik kelis dantis beturinčia vilke, tai yra 
Roma? O kiek bus juoko, kai paskui atlėks paknopstomis delika- 
tusis pulkininkas Frontonas! Popiet šaukštai, mielasis pulkininke! 
Negalima viena ir ta pačia šikna sėdėti ir pas Neroną, ir pas Titą. 

Kur tau po dviejų savaičių — jau trečią dieną Trebonas vėl 
prisistatė pas karalių Filypą. Gubernatorius Cejonas Trebonui 
atsiuntęs tikslias instrukcijas. Jose pasakyta, kad trūks plyš rei- 
kia palaikyti įspūdį, neva Komagenos karalius įpareigotas atlikti 
vien policinę akciją. Roma partų akivaizdoje nusiplauna rankas: 
prasidėjus ginkluotam koniliktui, gubernatorius Cejonas galėsiąs 
įrodyti, jog karalius Filypas viršijęs įgaliojimus ir veikęs sava- 
rankiškai. Taigi kapitonas Trebonas turįs paveikti karalių Fily- 
pą, kad tas kaip uraganas užgriūtų Edesą, tačiau daryti taip, kad 
prireikus visą atsakomybę būtų galima suversti karaliui. Tą ilgą 
raštą, kuriame Cejonas išdėstė savo klastingą planą, kapitonas 
Trebonas turįs su savimi. Žinoma, nerodė jo karaliui, tačiau, kelis 
kartus išsitraukęs iš kišenės, jį skaitė, šaipėsi, citavo kai kurias 
vietas, aiškiai duodamas suprasti karaliui Filypui jo dviprasmiš- 
kumą. Karalius romėnų politikos niekada nelaikė itin moralia. 
Tačiau Cejono klastingumas jam buvo malonus pretekstas 
pateisinti savo užmačiai. 

Juodu dar pakalbėjo apie šį bei tą. Paskui netikėtai kapito- 
nas Trebonas atsistojo, nudimbino prie karaliaus Filypo, peš- 
telėjo jį už drabužių ir, žvelgdamas jam tiesiai į akis, nuo- 
širdžiai sukvaksėjo: 

— O dabar, jaunasis karaliau, pakalbėsim atvirai, kaip 
Vyras su vyru. Sakykite man nieko neslėpdamas: ar tas žmogus 
Edesoje — tikrai: didysis, dosnusis, dėkingasis imperatorius 
Neronas? Taip ar ne? 

Karalius Filypas nejudėdamas kantriai kentė, kaip kapito- 
nas jam pučia į veidą nemalonų kvapą; nenukreipdamas savo 
rudų akių žvilgsnio nuo jo pilkai mėlynų, jis linksmai, bet 
rimtai tarė: 

— Mano nuojauta ir Varono liudijimas sako, kad taip. 

Trebonas žengtelėjo žingsnį atgal ir kaip kadaise Frontonas 
Oriai pasakė: 

— Aš tiktai paprastas kapitonas. Tokiais neaiškiais klau- 
Simais senatorius ir karalius, be abejo, už kuklų karininką 
Mato geriau. 

Tačiau tučtuojau jis į tą orumą numojo ranka, plačiai išsį- 
šiepė, nusikvatojo ir, suplojęs sau per šlaunis, suriko: 

— Nors tu sprok iš juoko! Su Neronu mes -išrūkysim 
Tampuką. Šaunus dalykas! 

Ir vėl pasidarė oficialus: 

— Taigi, jaunasis karaliau, generalgubernatoriaus įsaky- 
mas, aišku, bus vykdomas. Vykdysiu aš ir jūs. Baudžiamoji 
ekspedicija į Edesą įvyks. Manau, joje dalyvaus nemažos 
kovinės pajėgos. Aš pats jūsų moralinei paspirčiai duosiu tris 
šimtus vyrų. Visa kita — jūsų reikalas. Atsakingas būsite jūs. 

Jis primerkė savo šviesias, beveik be blakstienų akis. 

Varonui ir toliau tebegaliojo garbės areštas, o karaliui 
Malukui Komagenos karalius Filypas pasiūntė į Edesą raštą, 
kuriame jis mandagiai, bet tvirtai reikalavo išduoti jam tą 
Neronu pasivadinusį žmogų. Rimtais žodžiais jis patarė savo 
bičiuliui ir broliui: kol dar nevėlu, reikia paklusti teisėtam 
romėnų gubernatoriaus įsakymui. Raštas baigėsi ultimatumu: 
jeigu per tas dvi savaites nebus išduotas anas Žmogus, tuomet 
Komagenos Filypas, įpareigotas sutarties su Romos impera- 
torium, apgailestaudamas turės paremti gubernatoriaus pa- 
geidavimą ir pasiųsti prieš Edesą kariuomenę. 

To rašto kopija nukeliavo į Antiochiją. Joje buvo priera- 
šas, kad senatorius Varonas jau Komagenos karaliaus rankose. 
Pastarasis tikisi greitai gauti ir antrą nusikaltėlį. Tuomet 
gubernatoriaus pageidavimu abudu jam ir pasiųsiąs. 

Kad pats laiškas būtų svaresnis, karalius Filypas Edeson jį 
pasiuntė per savo pusbrolį, jaunąjį princą Selėuką. Šis princas 
su karalium Maluku ir vyriausiuoju žyniu Šarbiliu turėjo ilgą 
pokalbį, kurio metu jie žodžiu komentavo tą raštą. Jie kalbėjo 
kaip tikri rytų kunigaikščiai: oriai, familiariai, trykštant fon- 
tanui. Princas aiškino, koks garbingas esąs areštas, kuriame 
karalius Filypas laikąs senatorių Varoną. Kokie įdomūs kas- 
dieniai jų pokalbiai. Kaip mažai romėnų dalyvausią toje 
numatytoje ekspedicijoje: tiktai trys šimtai kareivių. Princas 
neslėpė savo baiminimosi: Komagenos daliniai, įpratę, kad 
kare daugiausia kaunasi romėnai, vargu ar labai smagiai eis 
į mūšį prieš Edesą ir prieš imperatorių Neroną. Jis pats asme- 
niškai manąs, jog tie daliniai, perėję Eufratą ir, pavyzdžiui, 
devintoje mylioje, ten, kur kelias šakojasi į Batnę, sutikę 
stiprų ir kovingą priešą, iš karto parodys kulnus, palikdami 
tiems trims šimtams romėnų vieniems lieti kraują. Beje, 
kalbėjo princas, pats kapitonas Trebonas nelabai tiki, kad 
Neronu pasivadinęs žmogus būtų apgavikas; jeigu impera 

„orius savo tikrumą įrodysiąs imperatoriškomis dovanomis, 
Trebonas, aišku, neliks abejingas tokiems argumentams. Taigi 
šitokiomis aplinkybėmis Komagenos karalius sveikinąs savo 
priešą bei bičiulį Edesos karalių. Bet jeigu jis tikrai neketinąs 
klausyti Romos gubernatoriaus įsakymo, kviečiąs į garbin- 
gą kovą. 

Po kelių dienų kelio iš Samosatos į Edesą devintoje mylioje, 
ten, kur jis šakojasi į Batnę, susitiko persų ir arabų pirkliai. Tiek 
persų, tiek arabų pirkliai nepaprastai gerai nutuokė apie karinius 
dalykus. Jie ilgai tarėsi, kas būtų, jeigu toje vietoje susikautų 
Komagenos ir Edesos kariuomenė. Jie iš panagių apsvarstė kiek- 
vienos to mūšio fazės galimybę ir padarė išvadą, kad ji bet kurio- 
mis aplinkybėmis turėtų baigtis Komagenos pralaimėjimu. 

Tie kompetentingi pirkliai pasirodė esą geri pranašai: po trijų 
savaičių prasidėjęs mūšis, kurio jie bijojo, tikrai baigėsi Koma- 
genos pralaimėjimu. 

Tame mūšyje dalyvaujančių trejetas šimtų romėnų iš pradžių 
nieko nesusigaudė, kas, tiesą sakant, čia dedasi. Kapitonas Trebo- 
nas buvo tos nuomonės, kad kareivis turi mokėti kiekvienu atveju 
deramai mirti už savo viršininką ir todėl laikė, kad geriausia nie- 
ko savo vyrams neaiškinti. Romėnų kareiviai niekaip nesuprato, 
kodėl jų komageniečiai bendražygiai išdarinėja tokius fokusus, 
jie kaip gyvi nebuvo matę tokių kautynių, ir koks šimtas jų padė- 
jo galvas, kol kiti susigaudė ir pasidavė nelaisvėn. 

Edesos kariuomenė nugalėtoja didingai triumfuodama įžengė 
į Samosatą. Nuginklavo tenykštį Romos garnizoną, išvadavo Va- 
roną, jo vietoj garbės areštą uždėjo karaliui Filypui. 

Tose kautynėse prie devintosios mylios akmeninio stulpo 
krito devyniasdešimt septyni romėnų, šešiolika Komagenos, dvy- 
lika — Edesos kareivių. 

Pirmasis priešo užpuolimas, pasibaigęs Neronc pergale, visoje 
Pasienio srityje buvo laikomas geru ženklu. Romėnų garnizonai 
Karėje, Batnėje, netgi Palmyroje pasidavė arba perėjo Nerono 
pusėn. Daugelis iš pirmo žvilgsnio savarankiškų, bet iš esmės nuo 
Romos priklausomų miestų dabar prisijungė prie Nerono, kuris 
prisikėlė iš numirusiųjų, ir sveikino Romos senatą, išgelbėjusį 
ir išsaugojusį didįjį imperatorių. 


10. ATLYGINIMAS UŽ KANTRYBĘ 


Pulkininkas Frontonas greitai ir labai apsidžiaugęs įsitikino, 
jog viltys, kurias jis siejo su Marcijos jungtuvėmis, pasiteisino. 

Per buvusius puodžiaus Terencijaus pažįstamus jį pasiekė tam 
tikri labai konkretūs gandai, iš kurių jis apytikriai galėjo susį. 
daryti nuomonę, kad Terencijus vienu Marcijai ir jam svarbių 
klausimu anaiptol nėra „Neronas“. Jeigu tiktai Frontonas nepuls 
kaip akis išdegęs, o palauks tinkamos akimirkos, tai, jo manymų, 
už tokią kantrybę tikrai bus atlyginta. 

Nors su Marcija jis susitikinėdavo kaip galima dažniau, tačiau 
niekuomet nepasirodė įkyrus, elgėsi santūriai, kaip gerai išauklė. 
tas, tikras romėnas, savo simpatiją jai reikšdamas ne žodžiais, o 
nežymiais rafinuotais dėmesio ženklais. 

Marciją graužė povestuvinės nakties nusivylimas. Ji vengė 
pokalbio, kurio siekė tėvas; užgeso bet koks tikėjimas juo, kuris 
dar juodu jungė. Gryniausia nesąmonė tikėtis, kad toksai žmogus, 
kaip vergas Terencijus, gali įžengti į Palatiną. Kaip jis nepateisi- 
no „Nerono“ vardo, taip lygiai nepateisins jam peršamo impera- 
toriaus titulo. Valdžią ir šlovę ji matys tiek, kiek matė meilę — 
kaip savo ausis. Ji išduota, ji pasmerkta visą savo gyvenimą 
skursti tuose Rytuose. 

Vis dažniau ir atkakliau jos mintys ir svajonės sukdavosi apie 
vienintelį netoliese esantį romėną, apie Frontoną. Ji didžiavosi, 
kad jis, likdamas ištikimas Titui duotai priesaikai, vis dėlto neiš- 
važiavo iš Edesos, manė, kad jis tai daro dėl jos, ir jautėsi jam 
artima. Juos jungė charakterių ir likimų panašumas. Kaip jis gy- 
veno vienišas didžiulėje, tuščioje tvirtovėje, taip ji jautėsi vieni- 
ša plačiose Varono valdose. Tas elegantiškas vyras gražiais, Ži- 
lais plieno atspalvio plaukais, atstovaująs vienas romėnų kariuo- 
menei tarp penkių milijonų priešiškų gyventojų, jai atrodė ne tiek 
juokingas, kiek išdidus. 

Ji pati kovojo su savimi, nedrįsdama jam atverti savo širdies. 
Jis matė, kad ji kankinasi, stebėjo ją, laukė, ničnieko jos nek- 
lausinėdamas. Galų gale ji negalėjo ilgiau ištverti. 

— Kaip jūs, mielas Frontonai,— išsiveržė iš jos klausimas, — 
pakenčiate tą mus supančių žmonių ir daiktų apgaulingą išorę, 
tą įžūlų, tuščią spindesį? Jūs vienintelis iš mūsų, kuris tvirtai 
laikosi ir nepasiduoda tiems pasileidusiems Rytams. Kodėl jūs 
negrįžtate į Antiochiją arba į Romą po visų tų nesąmonių, po vis0 
purvo vėl pakvėpuoti grynu oru? 

Frontonas pažvelgė į ją. Žiūrėjo į jos liekną, trapų kūną, ner- 
vingai virpantį po imperatorienės drabužiais. Matė jos blyškiamė 
veide pailgas, karštas, rudas akis, Varono akis. Jį žavėjo jos 
griežtas, romėniškas charakteris, jos vestališki bruožai, jos keis“ 
ta dalia ir tai, kad ji to Varono duktė. Jis geidė jos. „Kantry“ 
bės, tiktai kantrybės, reikia laukti tinkamos akimirkos. TuriU 

jaukti, galvojo jis, kol ji pati pradės kalbėti apie savo Neroną. O 
xol kas reikia valdytis. Tik tada, kai ji pradės pasakoti. apie Nero- 
ną, galėsiu žengti toliau. Tada galėsiu daugiau pasiekti“. 

— Nepasakyčiau, miela Marcija,— atsakė jis,— kad čia vis- 
kas — tik blizgučiai. Idėja, dėl kurios kovoja jūsų tėvas, dar 
visai neseniai, prieš kokius keturiolika metų, buvo labai reali ir 
anaiptol neutopiška. Kas iš to, kad šiandien humaniškumas ir 
kosmopolitizmas nemadingi, kad šiandien Palatine išpažįstamas 
siauras nacionalizmas ir bjaurus puritonizmas, garbstoma plika 
karinė jėga. Tas ribotas nacionalizmas nė kiek nepasidarė popu- 
liaresnis, kad jis skelbiamas Palatine, o mūsų kosmopolitizmas 
nieko nepraranda, nors jo šalininku galima būti tiktai Samosato- 
je. Aš nežinau, ar jūsų tėvas, eidamas tuo pavojingu keliu, galės 
įgyvendinti savo idėjas; atvirai pasakius, aš tuo netikiu. Tačiau 
jūs kaltinate jį dėl tų nešvarių priemonių, kuriomis jis siekia 
įgyvendinti savo idėjas. Čia jūs neteisi, miela Marcija. Vieną 
gražią dieną jo idėjos triumfuos, tai tiesa, tačiau taip pat tiesa, 
kad tie, kurie padės jam įgyvendinti tas idėjas, turės naudotis 
tokiomis pat naiviomis ir nešvariomis priemonėmis, kaip ir jūsų 
tėvas. 

Frontono rami kalba, tai, kaip kilniai jis gina jos tėvą, jo gryna 
Romos miesto lotynų kalba, protingas, vyriškas veidas, trumpi, 
žilstelėję plieno atspalvio plaukai nepaprastai patiko Marcijai. 
Ji pajuto, koks artimas jai tas žmogus. Ji neabejojo, kad jis tik 
dėl jos ištveria toje Edesoje. Tačiau ji norėjo išgirsti tai iš jo pa- 
ties lūpų. 

— Tai, ką jūs kalbate, — atsakė ji, — gražu ir kilnu, tačiau 
Neatsakėte į mano klausimą. Kodėl jūs čia liekate, kodėl neiš- 
Vykstate į Romą? 

Frontonas žinojo, ką ji norėtų iš jo išgirsti. Žinojo, kad jis jai 
Patinka ir ji jam labai patinka. „Tiktai nepasakyti dabar per 
daug, — galvojo jis,— ne per daug ir ne per mažai. Tarp kitko, 
aš ir nepameluosiu pasakęs, kad pasilikau Edesoje vien dėl jos. 
Šią valandžiukę tai bus gryniausia teisybė.“ 

— Kodėl aš neišvykstu į Romą? — pakartojo jis jos klausimą, 
Vykusiai vaidindamas dvejojantį. — Atsakysiu jums garbingai, 
Miela Marcija. Jūsų tėvą ir mane likimas pastatė priešinguose 
Postuose. Tačiau aš gerbiu jūsų tėvą ir esu jo bičiulis. Gal kartais 
Ralėčiau jam padėti, jeigu jo sumanymas žlugtų.— Švelniai, bet 
neperdėdamas jis kalbėjo toliau: — Tikriausiai tada galėsiu padė- 
ti ir jums. Kokia prasmė man ir jums mirti kankinio mirtimi tame 
Tarpupyje? Aš pasilikau sau galimybę grįžti į Romos teritoriją, 
Jeigu čia pasidarytų riesta. Ar jūs tada eisite su manim, mieloji 

Marcija? Dabar jūs žinote, kodėi aš ligi šiol tebesu čia, — užbaigė 
jis vos šyptelėdamas, ir jo žodžiai nuskambėjo beveik kaip atsį. 
prašymas. 

Jis įtemptai galvojo: „Dabar ji turi pradėti kalbą apie savo 
Neroną ir apie tai, kokia ji nelaiminga. Jeigu ji taip padarys, tai 
dar šią naktį aš su ja miegosiu. 

Marcija tarė: 

— Man teikia didžiulę paguodą, kad jūs liekate čia, mielas 
Frontonai. Galimas daiktas, ir negarbinga taip prisipažinti, tačiau 
nepakeliamas dalykas būti vienai tarp tų garsiai kalbančių galvi- 
jų. Nepagalvokite blogai apie mane, bet aš negaliu daugiau tylėti. 
Tai neromėniška, žinau, tačiau leiskite man išsišnekėti. Jūs nejsi- 
vaizduojate, ką reiškia gyventi su tokios žemos kilmės žmogumi. 
Tasai Neronas...— ir ji ėmė pasakoti, kaip jis ištaria „th“, kaip 
Jis išskleidė ant kėdės jos vestuvinę mantiją. 

Atsikvošėjusi po pirmo apglėbimo, ji didžiai savo nuostabai 
išgirdo, kad tas kilnus, orus romėnas Frontonas, ją paėmęs, apie 
meilę ir lytinius santykius kalba su didžiausiu cinizmu, neveng- 
damas pačių vulgariausių žodžių. Dar labiau ją nustebino, kad ir 
ji, skirta į vestales, nelabai pyko ant jo už tokius dalykus. 

O jis galvojo: „Protingai pasielgiau, apsišarvuodamas kant- 
rybe. Šaunu ir padoru, kad paklausiau savo jausmų ir pasilikau 
čia. Koks nuostabus pasaulis tie Rytai! Už šaunumą ir padorumą 
čia dar gauni atlyginimą. 


11. FRONTONO GUNDYMAS 


Džiaugdamasi Frontono meile, Marcija daugiau nesiskundė 
savo likimu. Ji draugiškai kalbėdavosi su savo tėvu, aptarinėda- 
vo jo ir savo užmačių šansus; žinoma, kažkoks gėdos jausmas jai 
neleido ištarti Frontono vardo tėvo akivaizdoje, o jeigu jis pra- 
bi:davo apie Frontoną, ji tylėdavo. Išblėso ir neapykanta Teren- 
cijui. Ji abejingai žiūrėjo į jį nelyginant kaip į kokį svetimą, iI 
dabar jai nesunku buvo atsakinėti jam atsainiai mandagiu ir drau- 
gišku tonu, kai tas ją prakalbindavo. 

Vieną dieną ji netgi pajuto jam užuojautą. Jisai panoro paro- 
dyti jai savo mylimiausią vietelę, Labirintą, ir pasiūlė kartu ten 
nueiti. Jie nusileido žemyn, lydimi kelių žmonių su deglais. Paly- 
dovams liepęs palaukti lauke, jis nusivedė ją į tolimiausią galeri- 
ją, kur vos vos teprasiskverbė deglų skleidžiama šviesa. Niūria- 
me požemyje jie buvo vieni, plasnojo pabaidyti šikšnosparniai: 
ir prieblandoje ji matė tik neaiškius jo veido kontūrus, girdėjo 

„9 balsą, kaip jis planavo tą Labirintą perstatydinti ir paversti 
„dviejų mauzoliejum. Niūri tos idėjos didybė padarė jai įspūdį. 
pirmą kartą ji pajuto, kad jos vyras — Žmogus, turįs kažką bendra 
su dabartiniu savo vardu. 

Nuo tos dienos ji daugiau nesibjaurėdavo juo. Anksčiau ji 
įsižeisdavo, jeigu jis nesiartindavo prie jos kaip vyras, o dabar 
puvo jam už tai dėkinga. Pirmiausia dėkinga už tai, kad jis padėjo 
užmegzti draugystę su Frontonu. 

Frontonas savo ruožtu mylėjo Marciją ir jautėsi esąs laimin- 
gas, tačiau jis neatsidavė tai meilei visiškai. Jis aistringai domėjo- 
si politika, karyba, su užsidegimu stebėjo keistus, jaudinančius, 
juokingus žmonių veiksmus, ir kautynės, įvykusios devintoje 
kelio iš Samosatos į Edesą mylioje, bei jos rezultatai jį kaip spe- 
cialistą nepaprastai jaudino. Nors Marcija visaip jį stengėsi 
atkalbėti nuo tos kelionės, bijodama pavojaus, į kurį jis be jokio 
reikalo kiša savo galvą, Frontonas vis dėlto išvyko į Sa- 
mosatą. 

Varonas, žinoma, nugirdo apie Frontono ir jo dukros santy- 
kius, tačiau buvo patenkintas, kad Marcija susirado tikrą bičiulį. 
O tai, kad jis buvo jo bičiulis Frontonas, jį dar labiau džiugino. 
Jis kuo nuoširdžiausiai pasveikino jį, atvykusį į Samosatą. 

— Ar jums nenuostabu, mielas Frontonai,— palietė jis abiem 
aktualų klausimą, — kad mūsų Neronas taip greitai susigrąžina 
buvusią valdžią? Dangus akivaizdžiai jam padeda. Jis iš karto 
užkariauja visų širdis. 

— Teisybė,— pripažino Frontonas.— Man labai įdomu, kiek 
laiko tas truks, kiek laiko reikia imperatorium dėtis, kad juo tik- 
rai būtum? 

— Visą amžių,— tvirtai atsakė Varonas.— Kai iškyla val- 
džios klausimas, kur baigiasi tikimybė ir kur prasideda tikroji 
esmė? Absoliučiai nesvarbu, iš kur valdovas semiasi šviesos, 
kurią skleidžia masėms. Todėl gražu ne visada gerai, kai toji 
Šviesa sklinda iš jo paties. Kartais geriau, kai kas apšviečia rei- 
kiamą jo pusę. O tai supranta Neronas dabar ne blogiau kaip 
Prieš dvidešimt metų. 

— Jūs norite pasakyti, — pakomentavo Frontonas,— kad jis 
nuovokus ir todėl naudingas? 

— Jis visada buvo nuovokus, — dviprasmiškai atsakė Varo- 
Nas, 

Frontonas pripažino: 

— Šiaip ar taip, tie, kurie stovi už jo nugaros, yra drąsūs ir 
aAPsukrūs. Jie verti tos laimės, kuri ligi šiolei juos lydėjo. 

Varonas nuoširdžiai apsidžiaugė, išgirdęs pagyrimą iš žinovo 

lūpų. Jis žengė prie Frontono, atkišo jam ranką ir aiškiai nuošiI- 
džiai tarė: 

— Tai kodėl ir jūs nepereinat pas tuos, kurie stovi už Nerono? 

Frontonas, išvykdamas į Samosatą, tikėjosi, kad jam pasiūlys 
pereiti Nerono pusėn, jam netgi knietėjo išprovokuoti tokį siūly- 
mą, jis, kupinas džiugaus ir baugštoko smalsumo, jo laukė, tvirtai 
pasiryžęs jį atmesti. Tačiau dabar tas siūlymas jį apstulbino kaip 
didžiausias siurprizas. Jo pasiryžimas išgaravo, jis, visada toks 
nuovokus ir savimi pasitikįs žmogus, dabar suabejojo ir sutriko. 

Juk jam siūloma medžiaga, kurios jis per visą savo gyvenimą 
baisiausiai troško: dabar jis galės savo teorijas paversti praktika. 
Juk jam kaip tik reikalingi romėnų kareiviai ir priešas, reikalin- 
gas karas arba bent vienos kautynės. O čia juk viskas. Protingas, 
drąsus, simpatiškas žmogus, jo bičiulis ir jo bičiulės tėvas visa tai 
jam siūlo. Tiesa, jis jam galės duoti ne romėnų kareivius, 0 „pa- 
galbinius dalinius“, iš kurių buvo šaipomasi kariuomenėje, kon- 
tingentą, sudarytą iš barbarų ir atskiestą tiktai nedidelių romėnų 
grupuočių. Tačiau labai knietėjo padirbėti ir su tokia medžiaga. 

Kuo kuo, o bailiu pulkininko Frontono nepavadinsi. Tačiau 
jis buvo romėnų kareivis, ir kai kurie romėnų kareivio principai 
jam buvo įsisunkę į kraują. Jis, kaip romėnų karininkas, buvo 
išdidus. Jis mylėjo Rytus, tačiau barbarai lieka barbarais, ir ne- 
garbinga barbarų pusėje kariauti su romėnais, net jeigu tų barba- 
rų politika naudinga imperijai, o pačių romėnų — žalinga. Jis, 
romėnų kareivis, buvo gerai įsikalęs į galvą, kad reikia vengti 
nereikalingo pavojaus. Kareivis žygyje, net ir nesitikėdamas 
jokio užpuolimo, įsirengia sustiprintą stovyklą ir apsikasa pyli- 
mu. Kareiviui reikalinga garantija; teisė į pensiją ir užtikrintą 
senatvę jam reikalinga kaip oras ir vanduo. 

Ir štai pulkininkas Frontonas stovi nesiryždamas, kovodamas 
pats su savimi. Velnioniška vilionė: suorganizuoti kariuomenę, 
ją performuoti, iš naujo suformuoti, vesti į kautynes. Be abejo, 
tokios progos jo gyvenime daugiau nepasitaikys. Antra vertus, 
norėdamas turėti tokią kariuomenę, jis privalo išleisti iš rankų 
garantiją, kurios nusipelnė viso savo gyvenimo triūsu. Viliojo 
troškimas galų gale išbandyti savo teorijas, visam pasauliui įro- 
dyti, kad jos teisingos, o elementarus instinktas — išlaikyti savo 
uždirbtas teises — stabdė. 

Varonas matė, kokios dvejonės plėšo jo pašnekovo sielą. Dėl 
tos jo vidinės kovos jis dar labiau vertino Frontono bičiulystę. 
Neatlyždamas jis įkalbinėjo pulkininką toliau: 

— Jūs puikiausiai žinote mūsų šansus ir riziką. Mes daba! 
turime trisdešimt penkis tūkstančius kareivių, iš kurių penk!' 

tūkstančiai — romėnų. Tai jums ne naujiena. Šie daliniai ne patys 
geriausi: juos sudaro daugiausia jūsų Keturioliktojo ir Penktojo 
legionų kontingentas, bet nepasakysi, kad labai prasti. Trys 
tūkstančiai rinktinių mūsų Filypo kavaleristų. Imkitės vadovauti 
visai tai kariuomenei, mielas Frontonai! Geresnių šansų neturėjo 
netgi Vespasianas, patraukęs į žygį prieš Vitelį. O juk Vespasiano 
vardas ne toks patrauklus kaip Nerono. 

Frontonas mėgino išsisukti: 

— Ko jūs iš manęs norite? — atsikalbinėjo jis.— Juk aš — 
kabinetinis karininkas, nelabai populiarus. 

— Žinoma, jūs. per daug gudrus, kad būtumėt populiarus, — 
atsakė Varonas.— Bet man užtenka mano imperatoriaus populia- 
rumo. Man reikia ne populiaraus, o išmaningo karvedžio. Imkitės 
vadovauti kariuomenei, mielas Frontonai! Mums patinka Rytai, 
jūs juos mėgstate ne mažiau už mane. Prisidėkite prie mūsų, pul- 
kininke Frontonai! Sakykite taip! 

Frontonas Varono veide matė Marcijos akis. Dabar jam atsi- 
sakius vadovavimo, Varonui nebeliks nieko kita, kaip pasiūlyti 
tai kapitonui Trebonui, armijos numylėtiniui. Nejaugi dabar 
atsisakyti tiek trokštamo posto ir perduoti jį tam tipui, kuris 
jam visą laiką buvo kaip akuotas akyje? Pagunda jį draskyte 
draskė. Jis jau buvo beatkišąs Varonui ranką ir besakąs: taip, 
taip, taip. Tačiau nelyginant kokia virvė jį sulaikė giliai įsišak- 
nijusi baimė netekti užsitarnautos pensijos, jautri kareiviška 
uoslė įspėjo apie pavojų. Jis pasislėpė už savo pylimo. 

— Ačiū jums, mielas Varonai,— atsakė jis.— Nemanykite, 
kad tai tušti žodžiai, kai sakau, kad jūsų pasitikėjimas — didžiau- 
sias mano asmens pripažinimas. Todėl man labai sunku atsisakyti 
jūsų pasiūlymo. Bet nieko nepadarysi, aš — kareivis. Man reika- 
lingas penkiasdešimt vienas procentas garantijos. Aš myliu ir 
gerbiu jus, žaviuosi jūsų drąsa ir politika. Tačiau negaliu aukoti 
savo garantijos. Daugiau kaip savo palankaus neutralumo jums 
pažadėti negaliu. 

— Labai gaila, mielas Frontonai,— tarė Varonas prigesusiu 
balsu, — kad jūs neprisidedate. 

— Taip, gaila, — atsakė Frontonas. 

Juodu sėdėjo viename gražiame karaliaus Filypo rūmų kam- 
baryje. Abu buvo apkeipę ir nusikamavę, įsmeigę akis į vieną 
tašką. 

— Ar ketinate aplankyti karalių Filypą4ė — paklausė po va- 
landėlės Varonas, iš paskutiniųjų stengdamasis pakeisti pokalbio 
temą. 

— Nieku gyvu! — atsakė Frontonas.— Aš — romėnų kari- 

ninkas, maištininkas man tolygus priešui. Čionai aš atvykau pa- 
kalbėti su kapitonu Trebonu. Mano susitikimas su jumis tegu 
lieka paslaptyje, mielas Varonai. 

— Bijau, — niūriai tarė Varonas,— kad, nepaisant viso jūsų 
apsukrumo, jums netektų kuo greičiau sprukti atgal į Antiochiją: 
juk nusprendėt prie mūsų neprisidėti. 

Frontonas pagyvėjo. 

— Ir nemanau,— atsakė jis.— Įkvėptas simpatijos jūsų rei- 
kalui, aš rasiu vis naujų argumentų, kad kuo ilgiau pasilikčiau. 
Kol rusena nors kibirkštėlė vilties laimėti jūsų idėjai, aš būsiu 
netoliese. Aš — jūsų bičiulis, Varonai. Prašom manimi patikėti. 

— Ačiū,— atsakė Varonas. 

Jie abudu matė daug žmonių ir daug likimų, buvo įpratę neti- 
kėti kitų ir netgi savo žodžiais, tačiau šį kartą juodu jautė, kad jie 
abu tikrai nuoširdūs. 

— Tai ką man skirti vyriausiuoju vadu, kai jūs atsisakote? — 
garsiai mąstė Varonas. 

— Aišku, Treboną,— įveikdamas save patarė Frontonas.— 
Man tas tipas, ko gero, dar bjauresnis negu jums. Be to, aš jam 
irgi kaip akuotas akyje, ir, aišku, jis, gavęs valdžią, pasistengs 
atsistoti man ant nuospaudų. Bet susiklosčiusiomis aplinkybėmis 
jis geriausiai šioms pareigoms tinka. Kaip karininkas, kaip poli- 
tikas, kaip bičiulis patariu jums vadu skirti Treboną. 


12. TOKS TOKĮ PAŽINO... 


Praslinkus kelioms dienoms po šito pokalbio, Neronas labai 
iškilmingai persikraustė iš Edesos į Samosatą. Jis išlaisvino kara- 
lių Filypą iš garbės arešto, apkabino jį, pavadindamas broliu. 
Paskui, ilgokai pakalbėjęs su Varonu, pirmiausia liepė pakviesti 
Treboną. 

Paskutiniosios dienos populiariajam kapitonui buvo labai 
nemalonios. Frontono netikėtas pasirodymas Samosatoje grėsė 
sužlugdyti jo planus. Ko čia reikia tam išpuoselėtam eržilui? Jis, 
Trebonas, sukūrė imperatorių Neroną, o dabar tas Frontonas vien 
todėl, kad gimė patricijum ir turi pulkininko laipsnį, nujos jam iš 
panosės riebų kąsnelį? Tos kelios dienos laukiant naujų, triukš- 
mingų laikų jam visiškai apkartino nuobodžią tarnybą garnizone. 
Kaip savo jaunystės metais, jis trokšte trokšta nuostabių, pašėliš- 
kų nuotykių. Jis svajoja su Nerono ereliais žygiuoti į Tolimuo- 
sius Rytus arba net į Vakarus, jeigu įsakys Neronas, šis išvirkš- 
čias Aleksandras. Tačiau į tokią avantiūrą jis neis kaip menkas 

karininkėlis, o turi gauti aukštą postą, būti pirmas vadas. Jis žino, 
kad tai ne kvaila fantazija, kad blogiausiu atveju tėra vienintelis 
pavojingas varžovas: Frontonas. Tiesa, jį kiek ramino Frontono 
apsilankymas; jisai, galimas daiktas, jaučia esąs tik kaip Tito 
karininkas, daugiau niekas. Tačiau tai gali būti ir gudrus manev- 
ras, juk ir jis pats, Trebonas, dar neatskleidė savo kortų. Valan- 
džiukę jis netgi galvojo, kad gal geriausia būtų po šito apsilanky- 
mo atvirai pereiti Nerono pusėn ir be ceremonijų suimti tą delika- 
tų pulkininką kaip imperatoriaus priešą, kaip uzurpatoriaus Tito 
šnipą. Tačiau netrukus vėl nugali drausmė, instinktyvi kapitono 
pagarba išsilavinusiam, valdingam pulkininkui; jis nedrįsta elgtis 
taip šiurkščiai ir atvirai. | 

Po visų šių dvejonių ir baiminimosi jam labai pakuteno savi- 
meilę, kad Neronas pirmiausia išsikvietė jį. Jis suprato, kad 
Neronas jam gali suteikti tai, ko jis teisėtai trokšta. Iš karto ne- 
malonus jaušmas virto išdidumu ir įžūlumu. Tiek to, jis pasiren- 
gęs tartis su žmogumi iš Edesos. Tačiau žino savo vertę ir tam 
Neronui duos suprasti, kad jis pats esąs didis karys, garsusis ka- 
pitonas Trebonas, o tas, nors jo purpuriniai drabužiai imperato- 
riški, tėra tiktai vergas Terencijus. 

Jis prisistatė visoje savo grožybėje, žvangėdamas ir barškė- 
damas daugybe ordinų, pakabintų ant krūtinės. Neronas sėdėjo 
krėsle, kai jis įžvangėjo į vidų. Krėslas niekuo nesiskyrė nuo 
kitų, o Neronas, nepaisant aukščiausios valdžios ženklo — jo 
plačiausio purpurinio apvado, buvo apsirengęs pabrėžtai kuk- 
liai. Ir vis dėlto jis, atsainus, išdidus ir truputį nuobodžiaujantis, 
įėjusiam Trebonui padarė didžiulį — imperatoriaus — įspūdį. 
Nors krėslas buvo gana paprastas, tačiau jis sėdėjo jame ne kaip 
Paprastas mirtingasis, o kaip valdovas soste, ir Treboną baisiai 
sukrėtė to žmogaus išvaizda ir laikysena. Jo parodyta imperato- 
riškoji pagarba nebuvo vien tuščias gestas. Kareivinėse ir sto- 
Vyklose užaugusį kapitoną sužavėjo pasitikėjimas, kaip tas 
žmogus jaučiasi su valdžios atributais, ir jis, tikras kareivis, 
automatiškai pakluso šiai aukštesnei jėgai. Be abejo, jis žinojo, 
kad tas žmogus — netikras Neronas, bet kaip tik tas dalykas, kad 
Jis, būdamas ne imperatorius, taip imperatoriškai laikosi, jam 
labiausiai imponavo. Jis pajuto šiam prieš save tarsi soste sėdin- 
Člam žmogui kareivišką nuolankumą, susižavėjimą, jį užplūdo 
Piktadariško suokalbio dalyvio, bendrininko, eilinio plėšiko, 
laisva valia atsiduodančio savo vadui, jausmas. 

Sėdintysis soste tučtuojau užuodė, jog atėjo tikras draugas ir 
Rerbėjas. Puodžių Terencijų, kaip mažą žmogelį, visada traukė 
Prie aukštesniųjų, tačiau laisvai jis jausdavosi tiktai tarp sau 

lygių žmonių. Todėl kapitonui Trebonui jis kaip prasčiokas pras- 
čiokui iškart pajuto simpatiją. Tas Neronas, tas imperatorius, 
kuriam liaudis visur kėlė didžiausias ovacijas, jautėsi esąs arti- 
mas kariuomenės numylėtiniui, populiariajam kapitonui Trebo- 
nui. Jis buvo dėkingas Varonui, kad tasai jo kariuomenės vyriau- 
siuoju vadu parinko kaip tik šitą žmogų. 

Trebonas buvo nusprendęs su Terencijumi elgtis familiariai 
ir duoti suprasti, kad jis, jį remdamas, darąs jam malonę. Tačiau 
priešais jį sėdintis žmogus, retkarčiais išdidžiu ir nuobodžiaujan- 
čiu žvilgsniu dirsteldamas į jį per smaragdą, iš tikrųjų buvo ne 
puodžius Terencijus. Todėl Trebonas, išgirdęs iš šio žmogaus, 
kad jis pakeliamas į generolus ir skiriamas vyriausiuoju armijos 
vadu, pasijuto iškeltas į tokias aukštybes, taip nevertai pelnęs 
tokią laimę, nelyginant tikrasis Neronas, turintis visą savo didžiu- 
lę valdžią, jį skirtų vyriausiuoju savo kariuomenės vadu. Didžiu- 
lė nuolankaus tarno palaima užplūdo jo širdį, kad jis pašauktas 
iškovoti tam Žmogui valdžią ir padėti jam po kojų. Tas valdovas, 
sėdintis krėsle ir išdidžiai, truputį nuobodžiaujančiomis akimis 
dirsčiojąs į jį, jo sieloje paliko neišdildomą pėdsaką, nelyginant 
patys ryškiausi jaunystės vaizdai ir išgyvenimai. 

Pats ryškiausias jo gyvenimo momentas buvo, kai jis prisaiki- 
no savo kareivius tam Neronui, prieš tai liepęs vėliavose ir po 
ereliais Tito atvaizdą pakeisti Nerono atvaizdu. Nors jam, kaip 
vyriausiam vadui, ir nereikėjo, vis dėlto savo sieloje prisiekė 
dievams, kad jis, dėl to žmogaus rizikuodamas savo gyvybe, pir- 
mas užlips ant puolamo miesto sienų, ten iškels vėliavą su jo at- 
vaizdu ir šitaip užsitarnaus „Sienų vainiką . 


13. DIDŽIOJI POLITIKA 


Sargyba prie bibliotekos salės durų, kur paprastai posėdžiau- 
davo Neronas, atidavusi pagarbą, įleido Knopsą. Knopsas, buvęs 
vergas, O dabar valstybės sekretorius, supyko pamatęs, kad atvy- 
ko pirmutinis. Tas prakeiktas stropumas dar nuo vergystės 
laikų jam buvo įsisunkęs į kraują. Kiti, aukštieji ponai, nesku- 
bėjo. 

Judrus kaip vijurkas žmogelis nenustygo vietoje. Jis ėmė 
vaikštinėti palei skrynias, kur buvo saugomos knygos ir ritiniai, 
čiupinėjo brangų medį, statulų metalą, iš karto sumesdamas jų 
kainą. Apmaudas pamažu atlėgo. Juk jis turi tiktai džiaugtis, kad 
čia, šiuose karaliaus Filypo rūmuose, jaučiasi tarytum namuose. 

Tikrai daug pasiekė jis, vergas Knopsas. Jis pats save liaupsi- 

no, kad taip atkakliai tikėjo Terencijaus sėkme ir niekur nuo jo 
nesitraukė. Ir vėliau nuo jo niekur nesitrauks. Savo Neroną jis 
myli nuoširdžiai jau vien todėl, kad tasai jam, Knopsui, suteikė 
galimybę išskleisti sparnus. Be to, iš ęsmės jis laiko jį žioplu ir 
myli, jausdamasis už jį pranašesnis. 

Jis, Knopsas — galva, ištrinkta devyniais vandenimis. Juo 
dėtas kitas, ne toks gudrus, žinodamas tiek, kiek Knopsas, strim- 
galviais mautų Antiochijon duoti parodymų prieš Neroną-Teren- 
cijų. Už tokį dalyką gubernatorius Cejonas tikriausiai Knopsui 
duotų laisvę ir nemažą apdovanojimą. Kvailesnis tartų sau, kad 
geriau būti paprastu laisvu žmogumi valdant Titui, negu valsty- 
bės sekretorium Nerono pašonėje. Širdies gilumoje Knopsas įsi- 
tikinęs, kad ta pašėlusiai drąsi avantiūra, į kurią metėsi puodžių 
cecho meistras Terencijus, pasiskelbdamas Romos imperatorium, 
negali baigtis geruoju. Tačiau Knopsas turi galvą ant pečių, ir jis 
taiko daug aukščiau. Tas pats vidinis balsas, kuris liepė laikytis 
Terencijaus, kai tam buvo visiškai riesta, dabar jam kužda, kad 
jo Neronas iškils daug aukščiau ir iš jo bus galima išsunkti kur 
kas daugiau. Todėl Knopsas, įsitraukęs į šį lošimą, žaidžia taip 
vykusiai, jog galų gale kartais ir pats nežino, kas šis žmogus: 
Neronas ar Terencijus. Tačiau savo sieloje jis visuomet pasiren- 
gęs visokiausiems netikėtumams. Jis turi šuns uoslę, kaipmat 
užuos besiartinantį galą ir visada suspės pasipustyti padus. 

Jis, vaikštinėdamas po gražią salę, išsiima tai knygą, tai ritinį, 
jaučiasi puikiai. Galvoja apie savo bičiulį Gorioną ir meiliai šyp- 
sosi, jausdamasis už jį pranašesnis. Šitam jis tai parodė. Priežodį 
apie tris „K“ jis visiškai sudirbo. Tačiau jis Gorionui, kaip ir pir- 
ma, palankus. Už didelius pinigus jis perrašė jo vardu fabriką 
Raudonojoje gatvėje ir nepagailėjo jam kitokių pajamų šaltinių. 
Mažoji Jalta, Goriono duktė, dabar jau keturiolikos, pačiame 
žydėjime. Galimas daiktas, jis tikrai ją ves, kaip žadėjo Gorionui. 
Dabar jis tiek iškilęs ir gali sau tai leisti. Šiaip ar taip, radęs laisvo 
laiko valandžiukę, jis permiegos su ja. Senis Gorionas ir už tai 
tegu jam sako ačiū. 

Tokias malonias jo svajones nutraukė įėjęs kapitonas Trebo- 
nas. Jis buvo apsivilkęs drabužiais su purpuriniu apvadu, apsia- 
Vęs raudonais, aukštakulniais senatoriaus batais su juodu dirželiu. 
Su ta savo nauja apranga jis aiškiai jautėsi nesmagiai, Knopsas 
Vienas sau pavadino jį kįaule, apsitaisiusia briedžio kailiu. Trebo- 
Nas matė, kad Knopsas nejaučia jam pagarbos. Tas akiplėša iš pat 
Pirmo žvilgsnio jam pasirodė esąs bjaurus ir kartu simpatiškas. 
Kadangi šis žmogus, matyt, turi įtakos imperatoriui, jis nuspren- 
dė užmegzti su juo draugystę ir vis dėlto nepamiršti atsargumo. 

Trebonas visoje savo grožybėje išsidrėbė krėsle, o liesutis 
Knopsas kaip vijurkas šmirinėjo tai pirmyn, tai atgal. Užvakar 
juodu kaip reikiant pagėrė ir paūžė „Didžiosios gervės“ smuklėje, 
na, ir abudu gerai susiuostė. Kol laukė kitų, Knopsas dėstė, kaip 
jie su Trebonu, užgrobę Antiochiją, aukštyn kojom apvers Daf- 
nės aristokratų priemiestį. Trebonas apsalusia širdimi mąstė, 
kokius jie pokštus išdarinės su Cejonu ir nelaisvėn paimtais jo 
šalininkais, Knopsas prie visų nešvankių jo svaičiojimų pridėda- 
vo dar savo spalvų. 

— Jūs tikrai galva, mielas Knopsai,— pripažino Trebonas, 
skardžiai ir drūtai nusikvatodamas. 

Tačiau jis trumpai ištardavo garsą „0“, tuo aptemdydamas 
Knopso džiaugsmą net girdint jam sakomą komplimentą. Tuo 
metu įėjo karalius Filypas su senatorium Varonu, ir Knopsui išga- 
ravo pyktis ant Trebono. Jis pasijuto su juo išvien prieš tuodu 
įėjusiuosius. Per tas kelias dienas šie keturi žmonės, Nerono arti- 
mieji, aiškiai pasidalijo į dvi stovyklas. Vienoje — du aukšti 
ponai: senatorius Varonas ir karalius Filypas; jie buvo liberalio- 
sios, kosmopolitiškai nusiteikusios, visada Neroną palaikančios 
aristokratijos atstovai. O Trebonas ir Knopsas laikė save atsto- 
vais liaudies, tų daugybės milijonų, kurie ir anksčiau, ir dabar 
kėlė ovacijas imperatoriui už tai, kad jis, būdamas toks didis ir 
imperatoriškas, nesibodėjo jų, kad, elgdamasis taip begėdiškai, 
taip nusikalstamai, taip prašmatniai, tarytum koks komediantas, 
jautriai ir kilniai, nesivaržydavo nusileisti ligi minios ir demonst- 
ruoti jai savo meną, už tai, kad jis tūkstančius, daugiausia aristok- 
ratus, O ne paprastus žmones, be gailesčio siuntė žiauriai mirčiai, 
už tai, kad jis buvo paskutinis didžiojo Julijaus Cezario giminės 
palikuonis. 

Karalius Filypas ir Varonas buvo kukliai apsirengę ir labai 
tiko prie kilnaus bibliotekos salės stiliaus. Pats Knopsas irgi ren- 
gėsi kukliai. Jis pyko, kad tas išsišokėlis Trebonas taip išsičius- 
tijo, tačiau kaip tik todėl, tarsi protestuodamas, jautėsi esąs jo 
sąjungininkas. 

Įėjo Terencijus. Dramblota nuobodžiaujančio Nerono eisena 
nužirgliojo prie laukiusiųjų, be ceremonijų apkabino kiekvieną 
iš jų, paskelbė posėdžio pradžią, paprašė juos be jokių įžangų iš 
karto eiti prie reikalo. Jis greitai ir puikiai, korektiškai ir abejin- 
gai išmoko vaidinti pirmaujantį kaip žmogus, iš pat mažens įpra- 
tęs pirmauti. Tačiau Varonas ir Knopsas gerai žinojo, kad jų 
Neronas trokšta pagarbos kaip išdžiūvusi žemė lietaus. Varonui 
patiko, kai Neronas draugiškai, mandagiu tonu, kuriame nuskam- 
bėjo vos jaučiamo valdingumo niuansas, paprašė jį pranešti apie 

padėtį. Tačiau kas teisybė, tai teisybė — toks Nerono tonas kaip 
tik tiko. 

Varonas pradėjo savo pranešimą. Kol kas viskas gerai. Kasos 
pilnos. Imperatoriaus domenai duoda didžiulį pelną, Mesopota- 
mijos kunigaikščiai labai dosnūs. Tiesa, prekyba kiek šlubuoja, 
nes romėnų muitininkai ieško visokių priekabių. Kai kurie turtin- 
gieji pirkliai net galvoja susigrąžinti pasiųstą transportą. 

Neronas klausėsi mandagiai, bet lyg viena ausimi, lygiai taip, 
kaip turimomis žiniomis savo ministrų pranešimų klausydavosi 
Neronas. Parėmęs ranka galvą, jis lyg tarp kitko tarė: 

— Ačiū jums, mielas Varonai. Ir kokių direktyvų jūs reko- 
menduojate laikytis mūsų politikoje per artimiausias savaites? 

Varonas atsakė: 

— Kol didysis karalius Artabanas nesuteiks mums pagalbos 
pinigais bei žmonėmis, man atrodo, bus geriausia vengti bet ko- 
kių provokacijų tiek vidaus, tiek užsienio politikoje. Kol mes 
neišprovokuosime, gubernatorius Cejonas nedrįs imtis Žygių 
prieš mus. -Taigi aš primygtinai rekomenduoju, kad mūsų armija 
apsiribotų dabartinių iškovojimų išlaikymu ir, apsvaigusi nuo 
pasisekimo, nesusiviliotų naujais puolimais. O kai dėl mūsų vi- 
daus politikos, tai rekomenduoju nekiršinti gyventojų. Imperato- 
riui Neronui vėl perėmus valdžią, pasitaikė nemaža išsišokimų. 
Imperatoriaus priešai buvo kamuojami, žudomi, plėšiamas jų 
turtas. Praeitis telieka praeity, bet ateityje su imperatoriaus prie- 
šais savavališkai susidoroti negalima, tam yra teismas. Neronas 
visada būva švelnus bei teisingas, toks jis bus ir dabar. 

Šiuos savo žodžius Varonas pirmiausia aiškiai taikė Knopsui. 

Tasai, apsvaigęs nuo pirmųjų pergalių, žiauriai elgėsi su savo 
asmeniniais priešais ir varžovais: vienus atidavė kankinimams, 
kitus mirčiai, iš daugelio konfiskavo turtą. Būdamas protingas, 
jis ir pats suprato, kad perlenkė lazdą ir nusprendė ateityje elg- 
tis atsargiau. Tačiau jis nenorėjo, kad tai jam nurodinėtų Varo- 
Nas — jis pats laisva valia žinos, kaip elgtis. Todėl atkirto senato- 
riui gana šiurkščiai. Pirmiausia ėmė išvedžioti, kas tokia iš prin- 
cipo yra valdžia, apie jos užgrobimą ir išlaikymą. Kad išlaikytum 
valdžią, geriausia sukurstyti jai palankią gyventojų dalį prieš 
nepalankiuosius. Imperatoriaus šalininkus reikia palaikyti viso- 
Mis priemonėmis, o jo priešus — negailestingai niokoti. 

— Taip, — pasakė jis,— aš daugybę šitų priešų sunaikinau 
ir tuo didžiuojuosi, nors šviesusis senatorius Varonas ir kitaip 
Mano. Reikalui esant, aš ir ateityje nemanau atsisakyti teroro 
priemonių. Parodydami imperatoriaus valdžią visoje jos didybė- 
je, mes atitraukiame mases nuo primityvių ekonominių interesų, 

kuriuos minėjo šviesusis senatorius. 

Karalius Filypas susiraukė, tarsi tie Knopso žodžiai jį būtų 
įskaudinę fiziškai. Jis tarė: 

— Čia, Rytuose, nedaug imperatoriaus priešų, be to, jie tokie 
silpni, kad anaiptol jų nereikia gąsdinti teroru. Man atrodo, im- 
peratoriaus valdžią šioje pasaulio dalyje geriausia stiprinti toliau 
skleidžiant jo didžiąją idėją — sulydyti Rytus su Vakarais. 

Kalbėdamas karalius Filypas nė akies krašteliu nedirstelėjo į 
Knopsą. Atvirkščiai, pakėlęs anatakius, jis labai išdidžiai žvelgė 
į tolį. 

T. ebonas, kurį labai įžeidė Varono žodžiai apie naują karinės 
politikos kursą, dėbtelėjo į karalių Filypą savo įžūliomis, beveik 
be blakstienų akimis. 

— Aš palaikau valstybės sekretoriaus Knopso nuomonę, — 
sukvaksėjo jis.— Manau, jog laukimas nėra pats geriausias me- 
todas įtvirtinant imperatoriaus valdžią. Valdžia — tai puolimas. 
Valdžia — tai miestų ėmimas, žudymas, plėšikavimas. Fascijos, 
rykščių ryšulėlis ir kirvis, — štai kas yra valdžia! Įsibrausim į 
Romos Siriją, užgrobsim Antiochiją! Nedelsti, veržtis pirmyn, ir 
jeigu jau rytoj pradėsim žygį, tikriausiai laimėsim. Jūs, mieli 
ponai, pamatysite, kaip greitai senas gerasis karalius Artabanas 
nuspręs mums padėti. 

Jis kalbėjo tokiu tonu, kuris, kaip rodė patirtis, visada darė 
įspūdį jo kareiviams. Jo ordinai ir pasižymėjimo ženklai žvangė- 
jo, veidas švytėjo jėga ir pasitikėjimu. Visa Knopso fizionomija 1r 
laikysena rodė entuziastingą pritarimą, netgi pats Neronas klau- 
sėsi aiškiai patenkintas. Tačiau aukštieji ponai Varonas ir kara- 
lius Filypas sėdėjo abejingi; Varonas rausėsi savo popieriuose, 
Filypas apžiūrinėjo savo ilgus pirštus. Stojo nejauki tyla. 

Neronas suprato, kad dabar jo eilė įsikišti. Pati reikalo esmė 
jam ne itin rūpėjo. Tos visos valdymo vingrybės jam nė motais, 
svarbiausia išorinis didingumas. Tačiau įgimtas instinktas jam 
kuždėjo, kaip šiuo metu dera elgtis. Reikia pasakyti kažką sva- 
raus, nepalaikant nei vienos, nei kitos pusės. Šį kartą jis, nepaisy- 
damas Varono, pamažu prisidėjo prie akies smaragdą, paeiliui 
nužvelgė visus keturis savo patarėjus. 

— Jūsų visų teisybė, mieli ir ištikimi bičiuliai — pagaliaU 
prabilo jis ir pacitavo Euripidą: „Laiku parodyt jėgą ir teisingu“ 
mą — štai valdovo didybė!“ Tiesa, dar becituodamas jis ėmė gai“ 
lėtis, kad kaip tik tie žodžiai jam atėjo į galvą, nes kaip tyčia juo“ 
se buvo keturios „th“. Tačiau, antra vertus, tos eilės buvo geras 
placdarmas tolesnei jo kalbai. 

— Jūs, mielas Trebonai,— pasakė jis,— ir jūs, mielas Knop“ 

sai, tinkamu laiku parodėte jėgą. Tačiau senatorius Varonas ir 
karalius Filypas savo ruožtu tvirtina, jog dabar pirmiausia turi 
pūti rodomas gailestingumas ir teisingumas. Taigi ir jie teisūs. 
Ačiū jums visiems. 

Tikriausiai lygiai taip pat būtų pasielgęs ir tikrasis Neronas. 
Tasai, pareiškęs savo nuomonę apie pagrindinę politinę liniją, 
leisdavo tarėjams patiems susitarti ir mėgaudavosi siundydamas 
-vieną prieš kitą; jam visi būdavo teisūs. Lygiai taip pat, ir gana 
natūraliai, dabar pasielgė naujasis Neronas. 

Varonas, padrąsintas karaliaus Filypo, smulkiai išklojo, kas, 
jo manymu, darytina artimiausiu metu. Jis patarė imperatoriui 
kol kas gyventi Samosatoje kaip karaliaus Filypo svečiui. Trebo- 
nas nieku gyvu neturįs susigundyti Romos provincijos Sirijos 
puolimu; jo uždavinys — organizuoti kariuomenė ir saugoti esa- 
mas sienas. Jis pats, Varonas, niekur neišvažiuodamas iš Edesos, 
ketinąs kuo greičiau baigti derybas su didžiuoju karalium. Knop- 
sas, palaikydamas kontaktą su juo ir vyriausiuoju-žyniu Šarbiliu, 
tesiima tvarkyti finansinius reikalus. 

Knopsas ir Trebonas su apmaudu pamatė atviras kilniųjų as- 
menų pastangas nustumti juos į antrą vietą. Neronas nutaisė 
nuobodžiaujančią miną, jis, matyt, klausėsi tiktai ausies krašteliu. 

— Labai gerai, mielas Varonai,— tiek tepasakė jisai, — pui- 
kiausiai! Malonėkite man paduoti dokumentus pasirašyti. Šios 
dienos posėdyje, — Kalbėjo jis baigdamas, — mes gerokai pasi- 


jo: — Mieli ir ištikimi bičiuliai! Visada laikykimės šios pagrindi- 
nės linijos. Mes stengsimės pagal galimybes kartu rodyti jėgą ir 
gailestingumą. Jei negalėsim kartu, tai pakaitomis: arba gailes- 
tingumą, arba jėgą. Manau, kad nesutarimų, kuriuo metu ir ką 
rodyti, nebus. O jeigu vis dėlto jų iškiltų, dievai man padės, pa- 
tars, koks metodas tuo metu tinkamiausias. 

Tais žodžiais jis atleido posėdžio dalyvius. Visus keturis 
stebino ir trikdė šito Nerono menas pripažinti ir kartu nepripa- 
žinti juos esant teisius. 


14. IMPERATORIAUS FABRIKAVIMAS 


Protingas partų karalius Artabanas neskubėjo pripažinti Ne- 
Tono. Savo laiškuose jis vykusiai manipuliavo įmantriais rytietiš- 
kais posakiais, vengdamas bet kokio tiesaus atsakymo. Maluko 
ir Varono agentai ištisai sėdėdavo Partos ministrų prieškamba- 
riuose. Tačiau pats didžiausias dalykas, su kuriuo sutiko karalius 

Artabanas, buvo karavano su garbės dovanomis, kilimais ir pric- 
skoniais pasiuntimas dviprasmišku adresu: „Žmogui, kuris save 
vadina imperatorium Neronu“. Tai galima buvo suprasti ir kaip 
pripažinimą, ir kaip nepripažinimą. Tačiau Nerono reikalui buvo 
didelis dalykas, kad karalius galų gale ryžosi. Jeigu jis kuo grei- 
čiau neparems Nerono, tai bus neįmanoma laikytis nei kariniu, 
nei finansiniu požiūriu. Aišku, visi Rytai lengviau atsikvėpė, vėl 
išvydę imperatoriaus erelius, tačiau tie ereliai pakilti ir skraidyti 
galės tiktai tada, kai juos palesins Artabanas. 

Varono agentai, šio pabakštinti, nėrėsi iš kailio. Tačiau partų 
ministrai ir toliau buvo sunkiai sukalbami, smulkmeniški, bevil- 
tiškai lėti. Galų gale po dviejų mėnesių Varonas gavo konkretesnį 
atsakymą. 

„Karalių karalius, — rašė Artabano maršalas ir didysis kanc- 
leris, — pasirengęs duoti savo bičiuliui, Romos imperatoriui, 
trisdešimt tūkstančių pagalbinės kariuomenės, iš jų šešis tūkstan- 
čius šarvuotų raitelių, rinktinių savo vyrų. Taip pat jis ketinąs 
suteikti dviejų šimtų milijonų sestercijų paskoą, tačiau tik tada, 
kai imperatorių Neroną pripažins ne tik Tarpupio gyventojai, bet 
ir Romos provincija Sirija. Artabanas tiktai tada pasiųsiąs pini- 
gus ir kariuomenę, kai daugumas sustiprintų miestų Romos impe- 
rijos teritorijoje, anapus Eufrato, pereisią į Nerono pusę, kai jis 
tvirtai laikysiąs juos savo rankose.“ 

Varonas, greitai perbėgęs akimis didžiojo karaliaus išvardytas 
sąlygas, visas nušvito, jos jam pasirodė saikingos, protingos. 
Tačiau kuo ilgiau jis apie jas mąstė, tuo sunkiau jos atrodė jam 
įgyvendinamos. Žinoma, to nutrūktgalvio.Trebono patarimu buvo 
galima įsibrauti į Romos Siriją ir paimti keletą pasienio miestų. 
Bet juk tai beprotystė. Jei Palatinas pritars, išprovokuotas Cejo- 
nas turės geriausią pretekstą su dviem arba netgi trimis legionais 
persikelti per Eufratą ir į smulkius miltus sumalti Neroną, nesibi- 
jodamas sukelti karo su partais. Mat tokiu būdu išprovokuoti 
romėnai nepuls, o tiktai ginsis, ir tada Artabanas negalės savo 
partų suvienyti kovai prieš juos. Ne, čia ne taip paprasta, kaiP 
įsivaizduoja koks nors Trebonas. Romos miestai turi patys sava“ 
noriškai pereiti Nerono pusėn; tokia akivaizdi yra ir gudruoli0 
Artabano pateiktų sąlygų prasmė. 

Ir štai, panaudojus pinigus, keli Romos pasienio miestai buvo 
atitinkamai gerai tam paruošti. Tačiau jie neskubėjo. Vis trūko 
deramos dingsties atsimesti nuo Antiochijos vyriausybės, o Cej0“ 
nas stengėsi tokios dingsties neduoti. Varonas nėrėsi iš kailio: 
ieškodamas tokio kabliuko. Kaip tuos miestus pabakštinti“ 
Kaip juos sukurstyti maištui prieš Romos gubernatorių“ 

Per savo Neroną Varonas sugebėjo palenkti visą kraštą tarp Eui- 
rato ir Tigro, be to, dar ir Komageną. Nejaugi dėl kažkokio juo- 
kingai menko uždavinio dabar tas visas didingas planas turės 
nueiti šuniui ant uodegos? Kaipgi išjudinti kelis Romos pasienio 
miestus, kad jie pereitų mūsų pusėn? Ieškodamas išeities, jis pra- 
leido daug nemigo naktų, visaip suko galvą. Ėjo brangus laikas, 
o jis vis nerado išeities. 

Prisistatė Knopsas. Jo žvitrios akys nuslydo iškamuotu sena- 
toriaus veidu. Ar jis džiaugiasi jo bejėgiškumu? Šiaip ar taip, jis 
ničniekuo neišsidavė. 

— Partų sąlygos atrodo saikingos, bet jos kietos, — prabilo jis 
dalykiškai. 

— Tikra tiesa, mielas vaikine,— pašaipiai atsakė Varonas. 

— Reikia pagalvoti, — konstatavo Knopsas. 

— Galvokite galvokite, mielas Knopsai,— atsakė Varonas. 

— Aššį tą jau sumaniau, — prisipažino Knopsas.— Turiu gerą 
idėją. 

— Aš klausau,— mandagiai pasakė nusikamavęs Varonas, 
skeptiškai ir beviltiškai šyptelėdamas. 

Tačiau skeptiška jo šypsena greitai dingo. To pasiutėlio Knop- 
so sugalvotas dalykas buvo įžūliai niekingas ir vis dėlto, nepai- 
sant viso jo fantastiškumo, logiškas ir žadantis sėkmę. Tie juod- 
nugariai turi neblogą fantaziją, vienas sau turėjo pripažinti 
Varonas, su pasibjaurėjimu ir nuostaba klausydamasis Knopso 
greitakalbės. 

Knopso planas buvo štai koks: kad galima būtų išjudinti Ro- 
mos provincijos Sirijos pasienio gyventojus, atsimesti nuo Cejo- 
no vyriausybės ir pripažinti teisėtą imperatorių Neroną, reikia tik 
vieno formalaus ir visiems suprantamo preteksto, nes psicholo- 
giškai gyventojai tam jau paruošti. Vadinasi, svarbu vieną iš 
faktiškai jau esamų pretekstų parodyti visiems aiškiai ir akivaiz- 
džiai, taip sakant, išvilkti jį į dienos šviesą. Tai nesunkus dalykas. 
Pavyzdžiui, dievas, pasivadinęs Kristumi, Sirijos pasienyje turi 
daug savo išpažinėjų, vadinamųjų krikščionių, kurie fanatiškai 
Neapkenčia teisėto imperatoriaus Nerono. Argi ne šie krikščio- 
nys, lyg nusikaltėliai, kupini neapykantos ir fanatizmo, prieš 
Šešiolika metų padegė Romos miestą? Galimas daiktas, ir dabar 
Jie rezga panašias nusikalstamas užmačias, kurias palaiko Cejono 
Vyriausybė, norėdama susidoroti su Neronui ištikimais Sirijos 
Byventojais. Žmogus, žinantis šitų krikščionių psichologiją, uzur- 
Patoriaus Tito bei jo valdininkų neapykantą ir kerštingumą, gali 
Čhgvai įsivaizduoti, ko savo nusikalstamomis užmačiomis siekia 

ikščionys ir jų kurstytojai. Pavyzdžiui, labai įtikėtina, kad tie 

fanatikai kaip tikri nusikaltėliai gali atidaryti ar kaip kitaip suga- 
dinti kokį Eufrato upės ar jo kanalo užtvarą arba šliuzą, norėdami 
užlieti ir sunaikinti kurį nors romėnų Sirijos pasienio miestą, 
slaptai jau pripažinusį Neroną. Galima beveik drąsiai tvirtinti, 
kad, tikrai padarius tokį nusikaltimą, visi kaip vienas pasienio 
gyventojai sukiltų prieš Antiochijos vyriausybę. Tuomet Nero- 
nas, remdamasis vietiniais gyventojais, galėtų bent keletą mėne- 
sių išsilaikyti jo pusėn perėjusiuose miestuose; Artabano sąly- 
gos būtų įvykdytos, ir mes gautume žadėtą kariuomenę bei žadė- 
tus pinigus. 

Varonas kaip sukaustytas spoksojo į Knopsą, kuris varė grei- 
takalbe, tarsi kalbėtų apie paprasčiausio pikniko organizavimą. 
Vaikino teisybė. Jo mintys — tikrai gera idėja, tiesiog atradimas. 
Taip, savo stulbinančiu paprastumu šis planas tiek pat didis, kiek 
ir niekšingas. Jis turi pasisekti. Jis turi sukelti masėse pageidau- 
jamą reakciją. Knopso žodžiai svarūs, ir Varonui.nėra ko ilgai 
aiškinti. 

O kas prieš šešiolika metų padegė Romą, ir šiandien tikrai 
nenustatyta. Varonas pagrįstai manė, jog tai padarė spekuliantai 
žemės sklypais. Neronui priešiška respublikonų aristokratų parti- 
ja tvirtino, kad Romą padegė pats Neronas, vien geisdamas paten- 
kinti savo piktus troškimus ir pasidžiaugti didingu reginiu. Pla- 
čiųjų masių nuomonės išsiskyrė. Daugelis gaisro sukėlėju laikė 
imperatorių, tačiau ir jie, paveikti nusikaltimo masto, Neronu 
daugiau žavėjosi nei ant jo pyko. Vis dėlto dauguma gyventojų 
manė, jog miestą tikrai padegė krikščionys, kuriuos Neronas 
vėliau perdavė teismui, nes kaltininkus trūks plyš reikėjo suras- 
ti. Šiaip ar taip, jeigu dabar per nusikaltėlių sukeltą potvynį žūtų 
koks Romos provincijos Sirijos miestas, — čia tas Knopsas visiš- 
kai teisus — masė pirmiausia prisimintų Neroną. Pasakytų, kad 
tai neroniškas braižas; tikėjimas, kad Neronas gyvas, kad Nero- 
nas čia, virstų įsitikinimu. Tiems jokios logikos neturintiems 
plebėjams be jokio vargo bus galima įkalti į galvą, kad fanatikai 
krikščionys, pakurstyti Tito valdininkų, kaip anuomet gaisrą, 
taip dabar nusikalsdami sukėlė potvynį. Žinoma, gryniausias 
absurdas manyti, jog Cejonas, vien neapkęsdamas sirų, liepęs 
sunaikinti miestą savo paties teritorijoje. Bet kaip tik tuo absurdu 
masės ir gali patikėti. Ir jos džiūgaus, kai Neronas antrą kartą 
krikščionis apkaltins ir sutraiškys. 

„Niekšingas planas, — širdies gilumoje pripažino Varonas,— 
bet kompetentingai paruoštas, pažįstant tų juodnugarių psicholo- 
giją. Tie juodnugariai turi neblogą fantaziją“,— vėl pagalvojo 
jis, 0 garsiai tarė: 

— Ar jūs tiktai ne per šiurkščiai viską surezgėte, mielas 
Knopsai? 

— Žinoma, šiurkščiai, mielas Varonai,— atsakė Knopsas, ir 
Varonas virptelėjo, nes netgi šis tipas kalbėdamas leidžia sau 
familiarų toną — „mielas Varonai“. 

Knopsas varė toliau: 

— Čia ir yra visas gražumas, kad mes sušiurkštiname spalvas. 
Kuo didesnis melas, tuo greičiau juo patikės, — baigė jis visai 
įsitikinęs. 

Varonas slapta su juo sutiko. 

— O kur, mielas Knopsai,— paklausė jis, ir tas „mielas Knop- 
sai“ užliejo Knopsą neapsakomu išdidumu,— jūsų manymu, tokį 
potvynį būtų geriausia sukelti? 

— Kur tiktai jūs norite, — atsakė įsitikinęs Knopsas.— Palei 
Eufratą visur pilna kanalų, šliuzų, užtvankų, visur pilna Nerono 
bičiulių, taip pat Tito valdininkų, krikščionių, Keturioliktojo 
legiono padalinių, visur pilna sirų šventyklų, kurias sunaikinus 
baisiausiai supyktų gyventojai, visur užtektinai ratų, svertų, 
reguliuojančių Eufratą ir jo kanalus, visur su kaupu entuziazmo, 
nenuovokumo, daugybė veiklos išsiilgusių rankų, kurios kaip 
norėdamos gali pasukti užtvankų ratus bei svertus. Imkime, pa- 
vyzdžiui, Byrtą arba Apamėją, Europosą arba Dagusą. Kiekvienas 
iš tų miestų, jo daliai žuvus nuo piktadariškai sukelto potvynio, 
stos prieš nusikaltėlius. Ir kiekvienas, pasirodęs po tokio potvy- 
nio, aišku, tinkamą akimirką atplaukęs kunkuliuojančiu srautu,: 
bus sutiktas kaip išgelbėtojas. O jeigu tas gelbėtojas pasisakys 
esąs imperetorius Neronas... — jis nebaigė, pasitenkino reikšmin- 
gai, suktai nusišypsojęs. 

Kitiems imperatoriaus patarėjams, kaip ir Varonui, Knopso 
Planas iš karto patiko. Dėl būsimojo Eufrato potvynio labiausiai 
džiaugėsi Trebonas. Tiesa, karalius Filypas, išgirdęs apie šitą 
Planą, apsiniaukė. O karalius Malukas pasakė, kad jis per ilgai 
užsiiminėjęs valstybiniais reikalais ir todėl galįs sau leisti vykti 
į dykumos gilumą; tyliai ir kukliai jis su keliais palydovais išjojo 
ieškoti vienatvės. Daugiausia dvejojo vyriausiasis žynys Šarbilis. 
Jam nedavė ramybės visiškai pagrįstas įtarimas, kad krikščionys 
Savo piktadariškiems tikslams gali pasirinkti kurią nors deivės 
Taratės šventyklą; jie gal net numatytų senąją Apamėjos miesto 
Šventyklą. Jo sąžinė ėmė priekaištauti. Taratės šventykla Apamė- 
Joje buvo pastatyta prie seniausio tvenkinio su deivės žuvimis, 
Prie didelio, seniai nuo Eufrato atsišakojusio užutekio, vadinasi, 
labai žemoje vietoje ir bet koks potvynis ją visiškai sunaikintų. 
Argi galima tokią brangią šventyklą abejingai palikti likimo 

valiai? Tačiau Šarbilis pats save ramino, kad reikia matyti toliau 
savo nosies galo: juk visa ta nelaimė deivei išeis tiktai į gerą, nes 
valdant Neronui ji bus garbinama kur kas labiau negu Tito laj. 
kais. Be to, Šarbilis buvo labai senas, smalsus ir kaip gyvas dar 
neregėjęs Taratės šventyklos užtvindymo. Beje, — galimas daik- 
tas, tai viską ir nulėmė, — jam kuždėjo slaptas balsas, kurio jis 
bijojo ir kratėsi, jog garsiai šventyklai Apamėjos mieste ilgam 
laikui išėjus iš rikiuotės, padidėjęs maldininkų srautas tikriausiai 
ims plaukti į jo šventyklą Edesoje. Jau seniai buvo kalbama, kad 
vyriausiasis žynys Šarbilis apdovanotas pranašiškais gabumais, 
Ir štai dabar jis pagal šventųjų žuvų judesius ir paaukotų gyvulių 
žarnas ėmė pranašauti žiaurius įvykius, kažkokius miglotus, 
ištvinusius vandenis, giliai įžeisiančius jo deivę Taratę. 

Trebonas ir Knopsas stropiai ėmė vykdyti planą. Trebonas 
buvo atsakingas už techninę reikalo pusę, o Knopsas psichologiš- 
kai ruošė liaudies balsą. Trebonas didžiavosi beveik tiek pat, kiek 
ir Knopsas, kad, tiems kilmingiems ponams sėdus ant seklumos, 
kaip tik Knopsas iškniso išsigelbėjimo idėją. Kapitonas dieną 
naktį svajojo, kaip jis pirmas užšoks ant Eufrato srautuose skęs- 
tančios Apamėjos sienų ir išsikovos „Sienų vainiką“, kurio kaip 
tik jam trūksta. 

Imperatoriui buvo duodama tiktai miglotų užuominų, kad, 
girdi, jo populiarumas labai didėjąs, artimiausiu laiku būsiąs lai- 
mingas posūkis. Reikėjo tiktai taip padaryti, kad jis tinkamu 
laiku pasirodytų skęstančiame mieste. Nieko nenujausdamas, jis 
dar labiau pasipiktins tuo niekšingu nusikaltimu. 


15. DIDYSIS NUSIKALTIMAS 


Apamėjos miesto teritorija driekėsi abipus Eufrato upės. 
Dešiniajame krante, pačioje nuožulnios kalvos viršūnėje, stūkso- 
jo tvirtovė, o aplink ją buvo iškilusi naujesnioji miesto dalis Se- 
leukija. Kairiajame, žemajame krante buvo įsikūręs senamiestis. 
Čia telkšojo anas senasis, Šarbilio apsisprendimą nulėmęs deivės 
Taratės tvenkinys su jos žuvimis, nuo Eufrato upės atsišakojęs 
užutekis, o prie jo šliejosi sena nedidukė, švenčiausia deivės 
šventykla. Abi miesto dalis jungė tiltas. Senamiesčio gyventojai 
kairiajame krante buvo vieni sirai, daugumą jų sudarė ir Seleu- 
kijoje, naujamiestyje. Miestą saugojo stiprus romėnų garnizonas. 

Aukščiau Apamėjos iš Eufrato šakojosi Gorbato kanalas, 
vandeniu aprūpinantis visą sritį. Upės ir kanalo vandenys nuo 
seniausių laikų buvo reguliuojami užtvankų ir šliuzų, kuriuos 

gal padavimą pastatydino legendinė karalienė Semiramidė, 
dabaI jos vadinamos Gorbato užtvankomis ir buvo laikomos tech- 
nikos stebuklu. Patyrę sargai prižiūrėjo sudėtingus ir kartu labai 

prastus tų užtvankų mechanizmus. Niekas neprisiminė, kad čia 
Kada nors būtų atsitikusi nors kiek rimtesnė nelaimė. 

Tuo didesnis siaubas sukaustė Apamėjos senamiesčio gyven- 
rojus, kai vieną balandžio naktį Eufrato vandenys netikėtai įsi- 
veržė į jų gatves bei namus ir staigiai viską užtvindė. Kol žmonės 
spėjo atsikvošėti, visas senamiesčio rajonas virto geltonu teliūš- 
kuojančiu ežeru. Nuo senų senovės atsišakojęs užutekis, kuriame 
puvo laikomos deivės Taratės žuvys, susiliejo su upe, nuo kurios 
jis kažkada atsiskyrė. Šventosios žuvys nuplaukė, o visa apatinė 
šventyklos dalis dingo kunkuliuojančiame sraute. Ežeru, arba 
buvusiąja Apamėjos senamiesčio teritorija, tarp greitosiomis 
pasidarytų laivelių plaukė namų apyvokos daiktai, gyvuliai, 
srovė jau nešė pirmuosius lavonus. Viršum tylios tėkmės šiurpiai 
skambėjo išgąsdintų žmonių klyksmas, galvijų baubimas ir blio- 
vimas. Iš avių kailių susiūtuose plaustuose susėdę nuogi ir pus- 
nuogiai žmonės yrėsi gatvėmis, kuriose dar vakar knibždėjo 
neštuvų, vežimų, raitelių. . 

Niekas tiesiog nesuvokė, kaip šitaip netikėtai galėjo atsitikti 
nelaimė. Tiktai po kelių valandų einant pasroviui kažkur ant 
Eufrato kranto buvo rastas surištas ir užkimšta burna Gorbato 
užtvankos sargas. Kai buvo atrištas, jis, visiškai nusikamavęs ir 
leisgyvis iš siaubo, papasakojo, kad vienas jo padėjėjas su būre- 
liu kitų, nepažįstamųjų, netikėtai jį užpuolė, parbloškė ant žemės, 
surišo ir įmetė upėn; kas toliau dėjosi, jis neprisimena, tiktai 
stebuklas ir didelė dievų malonė, kad jis gyvas atsidūrė krante 
ir išsigelbėjo. Jį užpuolęs padėjėjas, vėliau, matyt, iš kvailumo, 
O gal ir iš blogos valios ant Apamėjos užleidęs Eufrato vandenis, 
buvo kažkoks Simlajus, krikščionis. 

Taip pat greitai, kaip prieš keletą valandų potvynis užtvindė 
žemutinę miesto dalį, senamiestį, dabar dešiniojoje, aukštutinėje 
miesto daly, Seleukijoje pasklido žinia, kad šis tvanas — pikta- 
dariškų rankų darbas. Jau prisipažino ir krikščionis Simlajus, 
tam tikslui jį pasamdęs vyriausybės raštininkas Aristonas. Visi 
gyventojai stačiai įsiuto. Dar prieš vidudienį pasklido tikslios 
žinios, kad krikščionys, šios žmonijos padugnės, papirkti pikta- 
dariškos uzurpatoriaus Tito vyriausybės, ryžosi sunaikinti Sirijos 
deivės šventyklą ir jos gražųjį miestą, nes sirai ketino neklausyti 
Tito ir grįžti pas savo teisėtąjį imperatorių Neroną. 

O kad krikščionys — maištininkai, žino visas pasaulis. Jie 
Nusistatę prieš nuosavybę ir prieš šeimą, iš jų galima tikėtis viso- 

kių niekšybių. Apamėjos gyventojai puolė juos, brovėsi į jų na- 
mus, žudė žmones, daužė jų kuklią mantą. 

Romėnų kareiviai aiškiai simpatizavo gyventojams. Iš pasku- 
tiniųjų jie stengėsi padėti nelaimės ištiktiesiems. Valtimis ir 
plaustais plukdė žmones į dešinįjį, saugų krantą, gelbėjo, ką buvo 
galima išgelbėti, devyniais prakaitais apsipylę plūkėsi, stengda- 
miesi atstatyti staigiai potvynio sugriautą tiltą. Kiti, kurie pasi- 
liko tvirtovėje ir saugojo dešinįjį krantą, stovėjo sargybos bokš- 
tuose bei bastionuose, smalsiai spoksodami į potvynį. Dar tik 
vakar jų tvirtovė stūksojo prie upės, o šiandien ji atsidūrė prie 
didžiulio ežero. Keistai atrodė tas geltonas ežeras po žydru dan- 
gumi ir baltais, papurusiais pavasario debesimis. Groteskiškai 
kėpsojo iš vandens viršutinės namų dalys. Oriai ir juokingai, 
pakėlę vieną koją ant stogų, stypsojo garniai, tarp geltonų van- 
denų ir žydro dangaus skraidė būriai klykiančių vandens paukš- 
čių. Ežere, kuriame nuskendo Apamėjos senamiestis, tarp namų 
stogų vis daugiau zujo valčių ir iš avinų kailių susiūtų plaustų, 
kur prisigrūdę buvo gelbėtojų, plėšikautojų, nusiminusiųjų ir 
visokių valkatų. Nepaprastai atrodė Taratės šventykla. Kareiviai 
matė jos vidų jau be stogo. Nešvankūs deivės simboliai, aukšti 
akmeniniai falusai, tiktai pačiomis viršūnėmis bekyšojo iš van- 
dens. Jos pačios milžiniškas, senas bjaurus bronzinis paminklas, 
stovintis pusiau nišoje viršum altoriaus, buvo apsemtas ligi pat 
nuogų krūtų. Iš vandens buvo iškilusi tiktai jos galva su dantyta 
karūna ir ranka, laikanti verpstę; aplinkui plaukiojo medžio ga- 
balai ir visokiausi šventi rakandai. Keistai ir šiurpiai atrodė ta 
apsemta deivė, ir kai vienas kareivis paleido sąmojį apie jos žu- 
vies uodegą, kuri dabar, girdi, kaip tik jai praverstų, kiti nedrįso 
juoktis. 

Bet kas gi antai didžiulėm valtim atplaukia iš šiaurės pusės' 
Romėnų ginklai, romėnų uniformos — tai saviškiai! Taip, paga- 
liau tai jie, Keturioliktojo legiono vyrai, iš Edesos ir Samosatos. 
Štai ir jis pats, visų numylėtinis, didysis kapitonas Trebonas sU 
savaisiais. Tūkstančius kartų jie smalsiai, būgštaudami ir kupini 
vilčių klausė savęs: nejaugi jis nepasirodys? Ar greitai jis pasiro- 
dys? Ar jis išdrįs? Ir ką daryti, jeigu jis pasirodys? Pakelti prieš 
jį ginklą? O gal atidaryti jam vartus? 

Ir štai pagaliau jis. Atplaukė kartu su didžiuoju potvyniu. 
Kaip greit jie sukorė tokį ilgą kelią! Jo pionieriai iš karto prisi- 
jungė prie garnizono pionierių ir kartu remontuoja tiltą. Pontona! 
grimsta į gelmę, išplaukia, virvėmis rišami maišai, lynai leidžiam! 
į vandenį, įtempiami, traukiami, keliami. Čia pat juokdamasis: 
gestikuliuodamas stovi Trebonas, įsakinėja, keikiasi, šaukia: 

ragina. Tiltas — vienintelis kelias į tvirtovę. 

Atrodo, darbas baigtas. Tiltas pailgėjęs, išsilenkęs, jis plaukia, 
siūbuoja, bet laikosi. Ir štai stambus, šaunus ir įžūlus kapitonas 
Trebonas, kareivių numylėtinis, su sunkiais ginklais pirmas 
didingai ant savo Viktoro joja tiltu. 

Be jokios priedangos jis joja visų priekyje. Nieko nesisaugo; 
prie šono atsainiai tabaluoja jo skydas. Iš pabūklų kaipmat būtų 
galima į šipulius sudaužyti jį patį ir jo dalinį. Vargšelis nugarmėtų 
į dugną. Nereikia nė pabūklų, užtektų vien strėlių, o gal ir iečių 
su juo susidoroti. Ramiai jis joja dundančiom lentom viršum gel- 
tono vandens, ant jo šarvų, ant žirgo raiščio po žydru pavasario 
dangumi žėri pasižymėjimo ženklai. 

Pagaliau jie jau šiame tilto gale, prie pat didžiųjų tvirtovės 
vartų, užtveriančių tolesnį kelią. Ką daryti? Dar yra minutė, pas- 
kutinė, kai galima apsispręsti. Gal, remiantis statutu, paleisti ant 
priešo galvos akmenis, didžiulius luitus, kurių visada pakankamai 
yra po ranka, ir sutraiškyti jį kaip slieką? O gal užlieti verdančia 
derva, kurios visada yra paruošta? Viršininkas, užuot davęs aiškų 
įsakymą, sutrikęs neryžtingai pasisuka į savo kareivius. Šie 
triukšmingai reikalauja : atidaryti vartus, įleisti didįjį kapitoną. 

Tačiau toli gražu ne toks Trebono planas. Jis nenori šiaip 
paprastai įjoti pro vartus. Jis nori užgrobti miestą šturmuodamas 
jo sienas. Bastione stovintys kareiviai išpučia akis. Jis liepia savo 
vyrams pakelti virš galvų skydus iš jų padaryti „vėžlį“. Juk tai 
velnioniškai sunku padaryti ant siūbuojančio pontoninio tilto, 
tai tiesiog triukas, mielieji. O dabar, prisiekiu pragaru ir Herku- 
liu! — atsitiko tiesiog neįtikėtinas dalykas: jis, toksai gremėzda 
ir su tokiais sunkiais ginklais, užšoka ant paskutinio „vėžlio“ na- 
rio skydo. Kriokuodamas nerangiai jis žergloja per siūbuojan- 
čius, bildančius skydus. Kažkas paduoda jam kopėčias. Jis atre- 
mia jas į sieną. Ima lipti. 

Viršuje visiškai sutrikę kareiviai apspito savo jauną viršinin- 
ką. Keli jau palietė rankomis didžiulį akmenį: dar akimirka, ir 
Nnustums. Tačiau jie, matydami, kad kiti draugai didžiajam kapito- 
Nui moja rankomis, šaukia, kelia ovacijas, nedrįso jo pajudinti. 
Ir-tikrai — koks stulbinantis reginys tas jo lipimas! Laiptelis po 
laiptelio. Siūbuoja viskas — pontoninis tiltas, kareiviai su savo 
Skydais, visas „vėžlys“, siūbuoja kopėčios, bet jis nekrinta, išlai- 
ko pusiausvyrą. Juokdamasis, aikčiodamas lipa vis aukščiau. Su- 
Tinka Keturioliktojo legiono karo šūkį: 

— Marsas ir Keturioliktasis! 

Baigia prilipti. Užsikabina ranka už sienos krašto. Užšoka ant 
Viršaus. Atsistoja. 


137 


— Štai ir mes, vaikinai, — sako šaunia gimtąja dalmatų tarme, 
ir garsiai nuaidi visiems žinomas jo kvatojimas. 

Niekam nė į galvą neateina, kad visas tas žygdarbis, tiesą 
sakant, buvo visai nereikalingas, kad Trebonas, taip pakrypus 
reikalams, galėjo kuo ramiausiai, niekieno netrukdomas joti tie- 
siai pro vartus. Juk džiūgaudami kareiviai, džiūgaudama visa 
Apamėja sveikina imperatoriaus Nerono atstovą, šaunųjį kareivį 
ir generolą Treboną, atplaukusį potvynio vandenimis gelbėti jų 
nuo tolesnių pavojų. Nelaukdami jokio įsakymo, garnizono karei- 
viai nuplėšė nuo vėliavų Tito atvaizdus, keitė juos Nerono 
atvaizdais, gautais iš atvykusių bičiulių. Tvirtovės komendantas 
pasveikino Treboną, tokiu narsiu Žygiu visų Žmonių akivaizdoje 
užsitikrinusiu „Sienų vainiką“, kurio jis seniausiai buvo nusipel-- 
nęs. Tai buvo įspūdinga akimirka. Visų atmintyje amžinai pasi- 
"liks Trebono paveikslas, kaip jis, išlipęs iš valties, skydais ir ko- 
pėčiomis veržias šturmuoti Apamėjos tvirtovės sienų. Tai tikras 
kareiviško pasakymo „Gyvenk rizikingai!“ simbolis. 

Po trijų valandų Apamėjoje pasirodė ir valstybės sekretorius 
Knopsas. Nenukentėjusios miesto dalies, Seleukijos, turgaus 
aikštėje jis išdrožė prakalbą: 

— Atėjo didžiųjų permainų metas,— paskelbė jis.— Nusi- 
kaltėlių laikai baigėsi. Imperatorius Neronas savo ištikimus. val- 
dinius apgins nuo niekšingų uzurpatoriaus Tito samdinių pikta- 
darybių. 


16. DIDŽIOJO TVANO DAINIUS 


Vakarop atvyko ir pats imperatorius, kurį kareiviai ir gyven- 
tojai sveikino triukšmingais šūksniais. Paskubomis apsitvarkęs, 
jis kartu su Varonu, Trebonu, Knopsu ir keliais kitais užlipo į 
tvirtovės bokštą. Bokštas turėjo aštuonis į viršų smailėjančius 
aukštus, kiekvieną aukštą juosė mūro siena. Nuo paskutinio aukš- 
to imperatorius žvelgė į vandenin grimztantį Apamėjos senamies- 
tį. Aukštieji ponai jam aiškino šią visą nelaimės ir nusikaltimo 
baisybę, rodė, kurioje vietoje stovėjo svarbiausieji pastatai, 
pranešė, kokių imtasi gelbėjimo darbų. 

Netrukus imperatorius atleido savo palydą. Visi ponai susirin- 
ko priešpaskutinio aukšto aikštelėje. Bokšto viršūnėje imperato- 
rius panoro pabūti vienas. Jis tikisi, pasakė Neronas, jog skęs- 
tančio miesto vaizdas duosiąs jam įkvėpimo, ir jis, galimas daik- 
tas, savo eiliuotą romaną „Keturi amžiai“ praplėsiąs giesme apie 
Didįjį Deukaliono tvaną. 

Taigi jis vienišas stovėjo bokšto viršūnėje. Kitų aukštų aikš- 
telėse grūdosi jo dvariškiai ir kareiviai, bokšto papėdėje priglu- 
do smalsi ir baugšti minia, o iš valčių ir plaustų, plaukiančių 
drumstais, senamiestį po save palaidojusiais vandenimis, daug 
tūkstančių akių įtemptai ir pagarbiai žvelgė į bokšto viršūnėje 
stovintį imperatorių. O jis mėgavosi šiurpiu ir jaudinančiu skęs- 
tančio miesto reginiu. 

Niekas jam nepasakė, kaip iš tikrųjų prasidėjo tas tvanas, bet 
jo vidinis balsas, jo demonas neklysdamas šnibždėjo, kad šie 
gaivalingi vandenys prasiveržė ne atsitiktinai, o jo garbei. Nero- 
no širdis tiesiog apsalo iš laimės. Toji diena Romos senate, ligi 
šiol atrodžiusi jo gyvenimo viršūnė, dabar buvo nustelbta daug 
didingesnės dienos. Dėl jo žūva šitas Apamėjos miestas, o aplin- 
kui, prie jo kojų, susirinkusi liaudis sveikina jį baugščiai ir pa- 
garbiai kaip išgelbėtoją ir išvaduotoją. Su didžiausiu kaupu išsi- 
pildė jo motinos ir jo paties sapnai. 

Jis ėmė deklamuoti eiles iš epo apie didįjį tvaną. Tas Nerono 
eiles jis taip išstudijavo, kad šios jam pasidarė savos. Skęstant 
miestui, jis deklamuoja ir dainuoja eiles apie vario amžių, kuris 
Dzeuso paliepimu žūva vandenyje. Jis deklamuoja tas eiles žvelg- 
damas į šviesias tolumas, į vakaro gaisų nutviekstą dangų, pritar- 
damas įsivaizduojama citra, prieš save girdėdamas vandens 
paukščių klyksmą. 

Žmonės bokšto papėdėje, plaustuose ir valtyse nenuleidžia 
nuo jo akių. Rytiečiai visą laiką vylėsi, kad imperatorius savo 
meną parodys ne tiktai romėnams, korintiečiams, atėniečiams, 
bet ir jiems. Ir štai tas laikas atėjo. Antai jų imperatorius stovi 
didingai viršum skęstančio miesto ir klausosi savo genijaus balso, 
jis, dainius, gelbėtojas, leidžia jiems žvelgti į savo švytintį veidą. 
Sužavėti, kupini pagarbos, jie spokso į jį. 

Ojis, pakilęs viršum plačiųjų vandenų, glamonėjamas vakaro 
vėjo, deklamuoja ir dainuoja eiles, pritardamas įsivaizduojama 
citra. Jo lūpoms tariant žinomas Nerono eiles, jis svajoja. Šį skęs- 
tantį miestą jis nuostabiai atstatysiąs ir pavadinsiąs jį Neronijum. 
Argi kažkada nepaprastai greitai ir neapsakomai ištaigingai jis 
neatstatė Romos? Šitą šalį jis padabinsiąs puikiausiais pastatais 
ir meno kūriniais. Edesos uolose, kaip įsivaizdavo aną naktį Tara- 
tės šventykloje, senųjų Rytų karalių pavyzdžiu jis didingai iškal- 
dinsiąs savo statulą, kad jo, Nerono, veidas liktų amžinai kalnuo- 
se. Taip svajodamas jis negalėjo atsikratyti savo seno įpročio ir 
ėmė smulkiai skaičiuoti, kiek kainuotų tokios milžiniškos statulos 
iškalimas uolose, ir savo slapčiausioje širdies kertelėje gailėjosi, 
kad šalimais nėra Knopso, kuris iš karto sudarytų preliminarinę 

sąmatą. Nejučiomis jis prisiminė brangią Mitros statulą, kurią 
kilimų fabrikantas Nitajus atsisakė imti, nes preliminarinė sąmata 
buvo smarkiai viršyta. 

Tačiau iš Nerono veido anaiptol negalėjai spręsti apie šias 
negarbingas jo mintis. Atvirkščiai, jis ir toliau dainavo ir dekla- 
mavo vakario dangaus fone, pačioje bokšto viršūnėje, teikdamas 
žavingą reginį žiopsančioms liaudies masėms. Jį patį pagavo 
įkvėpimas, jis virto dievų palaimintuoju Deukalionu, vieninteliu, 
kuris išsigelbėjo nuo didžiojo tvano, pašauktu kurti žmones iš 
akmenų ir vėl apgyvendinti ištuštėjusį pasaulį. 

Aikštelėje po juo Varonas kalbėjo karaliui Filypui: 

— Aš mačiau tikrąjį Neroną, stovintį Mecenato bokšte, aki- 
mis įsisiurbusį į liepsnojančią Romą. 

Karalius Filypas tarė: 

— Jis nepaprastai tikras. Aš pats kartais manau, jog tai jis. 

Varonas tęsė: 

— Beje, tikrasis Neronas į Mecenato bokštą užlipo ne esteti- 
niais sumetimais, 0 norėdamas savo akimis pamatyti gaisro dydį 
ir vėliau imtis atitinkamų gelbėjimo priemonių. Tikrajam Nero- 
nui niekada ir į galvą neatėjo padegti Romą. Keistas dalykas! 
Pasklidus klaidingam įsitikinimui, jog tikrasis Neronas padegęs 
Romą, dabar to apsišaukėlio Nerono garbei reikia paskandinti 
Apamėjos miestą. Kitaip mūsų apsišaukėlio pasaulis nepalaikys 
tikruoju Neronu. 

— Taip,— sutiko karalius Filypas,— tokius vingiuotus, nejti- 
kimus kelius turi pasirinkti protingas, gero siekiąs Žmogus, 
geisdamas proto pergalės. Humaniškumą šiam pasauliui, matyt, 
galima įsiūlyti tiktai kvailiausiomis ir niekšingiausiomis priemo- 
nėmis. 

Ir juodu beveik fiziškai skausmingai pajuto pasipiktinimą ir 
pasibjaurėjimą žmogiškosios prigimties tuštumu, žmogiškojo 
proto trapumu. 

Bokšto viršūnėje žmogus sužvarbo. Kelionė jį gerokai išvargi- 
no, o dabar jau tiek laiko stovi aukštai, žiūrėdamas į drumstus 
gelsvus vandenis, jog net jam akys įskaudo. Jis jau seniai nebe 
Deukalionas, sunku jam mėgdžioti net Nerono judesius: širdies 
gilumoje jis vėl virto puodžium Terencijum. Jį nupurtė šiurpas, 
nes pasidarė baugu savo paties didybės. Žiūrėdamas į grimztantį 
Apamėjos miestą, jis galvojo: „Kokios milžiniškos vertybės eina 
vėjais — dešimt, dvidešimt milijonų! Kiek už jas būtų galima 
nupirkti duonos, sūrio ir vyno, kiek molio ir bronzos statuloms- 
Ir visa tai dėl manęs! Mano tėvas teisingai parinko man tokį išdi- 
dų ir juokingą Maksimo vardą. O jeigu jis būtų galėjęs visa ta! 

numatyti, tikriausiai būtų išsigandęs ir parinkęs man kitą vardą, 
nes tai negali baigtis geruoju. | 


17. PEILIŲ IR DURKLŲ SAVAITĖ 


„ Baisus imperatoriaus Tito sukurstytų krikščionių nusikaltimas 
sukėlė pasipiktinimo audrą visoje Sirijoje. Daugybėje garnizonų 
kareiviai plėšė nuo vėliavų Tito ženklus ir keitė juos Nerono at- 
vaizdais, Didžiojo Keturioliktojo legiono dalis ir gausus Penkto- 
jo, Šeštojo, Dvyliktojo kontingentas perėjo Nerono pusėn. Vieti- 
niai gyventojai siuto ant Tito, Tampuko, ant visos nusikaltėlių 

*" gaujos. Vyriausybei sunkiai sekėsi kovoti su neramumais, prasi- 
dėjusiais įvairiuose miestuose, netgi kai kuriuose Antiochijos 
miesto kvartaluose, todėl kol kas nebuvo ko nė galvoti apie puo- 
limą abejotinomis pajėgomis tvirtovių, esančių palei Eufrato upę, 
kurios pateko į Terencijaus rankas. 

Varonas nė kiek nemeluodamas galėjo pranešti karaliui Arta- 
banui, kad Nerono rankose jau beveik ketvirtadalis imperijos 
provincijos Sirijos su daugybe didelių miestų bei tvirtovių. Lai- 
kydamasis duotojo žodžio, Artabanas savo bičiuliui, Romos impe- 
ratoriui pasiuntė kariuomenės ir pinigų. 

Knopsas didžiavosi, kad tokį milžinišką pasisekimą lėmusi 
idėja gimė. jo galvoje. Jis manė turįs teisę reikalauti, kad 
ir kitais. klausimais būtų paisoma jo, o ne tų kilmingų ponų 
Varono ir Filypo patarimo. Artimiausiame kabineto posėdyje 
jis pasiūlė, kad imperatorius, norėdamas įtvirtinti iškovotus 
laimėjimus, turįs laikinai nutraukti gailestingumo laikotarpį 
ir jam bei Trebonui leisti per savaitę skubiai ir griežtai imtis 
rūsčių teisingumo priemonių. 

— Reikia,— išvedžiojo jis,— leisti imperatoriaus šalinin- 
kams, kurių ištikimybė nekelia nė mažiausios abejonės, susidoro- 
ti su savo pikčiausiais priešininkais. Siūlau, kad man ir Trebonui 
būtų pavesta organizuoti tam tikslui savotišką savanorių policiją. 
Tam jau esame visiškai pasirengę: mūsų rankose patikimi sąra- 
šai. Imperatoriui leidus, su šitais policijos daliniais mes žaibiškai 
sudorosim jo pavojingiausius priešus. 

Varonas ir karalius Filypas nepatenkinti žiūrėjo į vieną 
tašką. 

— Kodėl,— pašnabždomis paklausė karalius Filypas Varo- 
nNo,— tas žmogus sako „žaibiškai“, 0 ne „žaibo greitumu '? 

— Todėl, kad jo neklystantis instinktas jam visada pasuile- 
ruoja kuo bjauresnį ir kuo vulgaresnį žodį. 

Trebonas entuziastingai palaikė Knopso planą. Imperatorius 
atrodė išsiblaškęs ir meiliai šypsojosi. Jam patiko rūškanas, 
šaunus ir grėsmingas posakis: „Peilių ir durklų savaitė . Be to, 
jis buvo Knopsui dėkingas už tą nepamirštamą naktį Apamėjos 
bokšte. 

— Peilių ir durklų savaitė, — tarė jis, svajingai žvelgdamas 
į tolį. | 

Varonas ir karalius Filypas tylėjo, nes nebuvo jokios vilties 
atsispirti tiems valkatoms. Šaukdamasis juodnugarių pagalbos, 
turi jiems nusileisti. 

Imperatorius pasirašė Knopso ir Trebono pakištus dokumen- 
tus, ir Knopsas Edesoje, o Trebonas Samosatoje suorganizavo 
nedidelius būrius, pasivadinusius „Nerono keršytojais“, kurie 
užgriuvo savo priešus. Jie galėjo lengvai kiekvieną, ant kurio 
neturėjo akies, apkaltinti kaip imperatoriaus priešą, kaip Tito 
arba net Kristaus, tos maištingos sektos,. šalininką. Visuose 
Eufrato pakrantės miestuose — Komagenoje, Edesos teritorijoje 
„Nerono keršytojai“ įsiverždavo į jiems kažkuo neįtikusių ne- 
laimingųjų namus, žudė, plėšikavo, kankino, prievartavo, viską 
daužė, sodino į kalėjimus, daugelį atidavė vergijon. 

Knopsas neleido daug žudyti Tarpupio gyventojų krikščionių. 
Jis tausojo juos propagandos sumetimais. Norėjo jiems viso 
pasaulio akivaizdoje iškelti nepaprastai įspūdingą procesą. Jis 
ketino įrodyti, kad uzurpatorius Titas ir jo valdininkai buvo 
sudarę negirdėtai niekšingą sąmokslą prieš gerus, garbingus 
sirus, norėdami jiems atsikeršyti už jų ištikimybę teisėtam valdo- 
vui, didžiajam imperatoriui Neronui. 

Apsvaigęs iš puikybės, Knopsas tam procesui tausojo ir 
Joną iš Patmo. Tasai aktorius jam buvo kaip akuotas akyje. 
Knopsas pyko ant jo ne tiktai už jo pašaipius žodžius Terencijaus 
adresu. Knopsą erzino pats aktorius kaip žmogus: jo balsas, 
jo veidas, jo krikščionybė. Jis troško turėti jį savo rankose, 
su juo žaisti, iš jo tyčiotis. Jis pavedė vienam „Nerono keršytojų 
būriui trūks pliš pristatyti tą Žmogų sveikut sveikutėlį. 

Vieną naktį Knopso pasiųsti keršytojai įsiveržė į Jono būstą. 
Jie gavo įgaliojimus visą būstą apversti aukštyn kojomis, tiktai 
patį Joną turėjo pristatyti gyvą. Jie ištempė jį ir jo sūnelį 
Aleksajų iš lovų ir tylomis patyrusia ranka ėmė daužyti viską: 
kas tik jiems pasipainiojo. 

Jonas visa tai stebėjo kažkaip išdidžiai susidomėjęs. JI“ 
pagriebė jo knygas ir rankraščius. Tai jo nuodėmė, kad j!5 
negalėjo išsiskirti su šiais žemiškais, tuščiais dalykais, kad. 
užuot atsidavęs vien dievo žodžiui, džiaugėsi tais pagonių klas! 

kais. Tai jo pelnyta bausmė, kad jis dabar priverstas tik bejėgiš- 
kai stebėti, kaip šie žvėrys naikins jam brangiausias knygas. Su- 
kandęs dantis jis žiūri, kaip jie į skutus plėšo brangiausius ritinius 
įr pergamentus. Štai dabar jų purvinose rankose Sofoklio dramų 
ritiniai, jo širdžiai pačios mieliausios knygos. Geras pergamentas, 
stiprus, nepasiduoda plėšomas, nors tie ir labai stengiasi. Tada 
jie trypia jį kojomis, atlieka ant jo savo gamtos reikalą. Ligi 
šiol Jonas stovėjo romus kaip avinėlis, tačiau dabar, priverstas 
žiūrėti į niekinamas knygas, kupinas didžių, per amžius neblės- 
tančių minčių, jis negalėjo susilaikyti nesudejavęs. Jaunasis 
Aleksajus, toks nuolankus ir atsidavęs dievo valiai, kaip jį 
išmokė tėvas, išgirdęs tėvo dejonę, nesusilaikė. Jis šoko ant 
plėšikų, šių barbarų, ir sukandęs dantis ėmė tvoti jiems savo 
silpnais kumštukais. „Nerono keršytojai“, patenkinti, kad bent 
su tuo nereikia daug terliotis, jį užmušė. Ir štai jis guli paslikas 
šalia suplėšytų knygų. Jonas dabar suriko, sustaugė baisiai ir 
klaikiai. Tačiau jie laikėsi jiems duotų nurodymų ir nieko jam 
nedarė. Netgi neliepė nutilti, neužkišo jam burnos. Jie tiktai 
tvirtai jį laikė, kad Jonas jiems netrukdytų, ir džiaugėsi, kad 
jis nieko negali padaryti, tiktai klykia ir žiūri, kaip jie tylomis 
apsukriai baigia savo kruviną darbą. Paskui jie jį sveikut sveiku- 
tėlį, kaip buvo įsakyta, pristatė Knopsui. 

Visa tai dėjosi Edesoje per „Peilių ir durklų“ savaitę. Karalius 
Malukas tuo metu vis dar buvo toli nuo savo sostinės. Giliai 
alsuodamas jis mėgavosi dykumos laisve, kurios jam Edesoje 
gailėjo žmonės iš Vakarų. Kartu su kitais nepažįstamais žmonė- 
mis jis, būdamas ir pats niekam nežinomas, stovyklavo po 
spindinčiomis aukštomis žvaigždėmis ir, visiems ramiai sutūpus 
apie vandens statinę, oriai, iš lėto sekė gražią ir labai prasmingą 
pasaką apie žmogų, kuris buvo puodžius, bet, lėmus žvaigždžių 
dievams Aumui, Azizui ir Dusariui, kuriam laikui tapo pasaulio 
valdovu. 


18. NUSIŽEMINIMAS IR IŠDIDUMAS 


Pas pretorių buvo nutempta nemaža nusikaltėlių krikščionių, 
daugiausia paprastų, vargingų, naivių žmogelių. Juos atitinkamai 
Parengė procesui, pakankino, visaip prigąsdino. Ir iš tikrųjų 
jie drebėjo, tačiau tik kūnu, o savo sieloje buvo kupini pasitikėji- 
mo savo dievu. Krikščionių dvasininkai ir vyresnieji juos buvo 
itikinę, kad dievas, parinkęs juos liudyti savo krauju, jiems 
Suteikė ypatingą malonę. Daugeliui tikrai pasisekė išlaikyti 

savo dvasios tvirtumą ir jie, kupini nusižeminimo bei pasitikėji- 
mo viešpačiu, įrodė pretoriui savo nekaltumą. Žinoma, kai kurie 
šaukdami klykė malonės, pasiruošę prisipažinti dėl visko, ko 
tiktai iš jų reikalavo. Beje, to ir nereikėjo. Daugelis gubernato- 
riaus valdininkų su raštininku Aristonu priešaky ir kiti, nutverti 
už rankos, turėdami kišenėje atlyginimą ir žinodami, kad jų 
smarkiai nebaus, seniausiai davė reikiamus parodymus ir prisi- 
pažino. Sąmokslas buvo atskleistas iki pačių pašaknų. 

Knopsas iš anksto džiaugėsi savo būsima kalba tame procese. 
Krikščionių sekta, vietoj galingos būtybės savo dievu pasirinkusi 
varganą nukryžiuotąjį, jam jau seniausiai atrodė baisiai juokinga, 
ir jis iš visos širdies ją niekino. Jis, gimęs vergu, jautė didžiulę 
pagarbą jėgai, valdovams, todėl jam atrodė idiotiška garbinti 
ir dievinti vargšą ir skriaudžiamą žmogų. Iš prigimties kandus, 
ironiškas sąmojis jam visada suteikdavo pasisekimo, ypač pašie- 
piant krikščionis. Knopsas puikiausiai žinojo prastuomenės psi- 
„chologiją. Jis buvo įsitikinęs, kad jam lengvai pavyks pavaizduo- 
ti masėms krikščionis esant veidmainiškai švelnius, o iš tiesų 
tikrus nusikaltėlius, kurie su didžiausiu malonumu prigirdytų 
tvane visą žemės rutulį. Pirmiausia Knopsas džiaugėsi visa tai 
galėsiąs parodyti Jono asmenyje. Tačiau, prieš sutrėkšdamas 
jį kaip musę, jis nori iš to nekenčiamo žmogaus kaip reikiant 
pasityčioti, pažaisti su juo kaip katė su pele ir tik tada pasiųsti 
jį myriop. 

Todėl jis pasirūpino, kad Jonas būtų tardomas jo akivaizdoje. 
Tą dieną teismo salės durys buvo plačiai atlapotos, o aikštė 
priešais ją sausakimša žmonių, norinčių pasiklausyti, kaip šitas 
aktorius atsakinės pretoriui ir Knopsui dėl savo siaubingo nusi- 
kaltimo. 

Knopsas prabilo jam būdingu kandžiai mandagiu tonu: 

— Taip, dabar, mielas Jonai, pasakykite, kodėl, tiesą sakant, 
jūs ir jūsų Žmonės sukėlėte tvaną ir sunaikinote deivės Taratės 
šventyklą? 

— Lygiai to paties aš norėčiau paklausti ir jus, Knopsai,— 
su niūriu pasitenkinimu atsakė Jonas.— Kuriems galams aš ar 
kas kitas iš mūsiškių turėtų daryti tokią kvailystę, kuri naudinga 
tiktai tau, tokiems kaip tu ir tavo vadinamajam Neronui? 

— Na, mano mielas Jonai, — švelniai, net linksmai atsakė 
Knopsas,— tam gali būti devynios galybės priežasčių. Tai, pa- 
vyzdžiui, jūs galėjote padaryti, norėdami palikti deivę Tarat6 
be šventyklos, išvyti ją iš. šalies, taip sakant, atimti iš sirų 
tautos globėją. Taip pat jūs galėjote pamanyti, kad toksai sugrio“ 
vimas, toksai piktadariškas neapykantos aktas bus signalas Vi“ 

siems piktiesiems šalies elementams, kurie nelyginant jūsų sukel- 
tas potvynis užgrius teisėtą imperatorių Neroną. O galbūt jūs 
tai padarėte tiesiog iš neapykantos visai civilizacijai, iš neapy- 
kantos viskam, kas kilnu ir gražu, iš neapykantos nuosavybei, 
tvarkai, šeimai, iš neapykantos visiems dievams, išskyrus jūsiškį, 
nukryžiuotąjį. 

Knopso žodžiai padarė įspūdį. Jonas buvo nusprendęs tame 
teisme kalbėti kuo mažiau. Tačiau jis matė, kad kartu su juo 
apkaltinti tikėjimo broliai laukia jo atsakymo, matė, kad minia 
klausytojų nenuleidžia akių nuo jo lūpų. Jis turi atsakyti. 

— Mes nejaučiame priešiškumo kitų pažiūroms,— ramiai 
ir oriai atsakė jis, tartum norėdamas pamokyti priešininką ir 
klausytojus,— net tada, kai laikom jas ir klaidingomis. Ateis 
laikas, ir mūsų dievas be mūsų pagalbos išraus klaidingą tikėjimo 
mokslą. Mes nesame ir civilizacijos priešai. Prabangos, apsiriji- 
mo, nesaikingumo — štai ko mes nekenčiam. Mūsų įsitikinimu, 
civilizacija — tai saikingumas, dievo įsakymų vykdymas. Mes 
neketinam iš nieko atimti dievą. Tegu kiekvienas sau turi savo 
dievą, O mums palieka savąjį. 

— Žiūrėk tu man, mielasis! — meiliu tonu atsakė klasčius 
Knopsas.— Vadinasi, jūs nesate nuosavybės priešai. O štai toksai 
Jonas atsisakė savo turto, išdalijo jį, išmetė kaip į balą. 

— To aš tau nė nebandysiu aiškinti, Knopsai, — paniekinamai 
atsakė Jonas.— Šito tavo vergiškas protas nesupras. 

Knopsas neprarado savitvardos. 

— O aš maniau,— tarė jis maloniai nustebęs, — kad jūs ginate 
vargšus ir nuskriaustuosius? 

— Taip, mes už juos, — atkirto Jonas, — bet yra tokių vargšų 
ir vergų, kuriuos mes niekinam. Tai tokie vargšai, kurie trokšta 
praturtėti, tokie vergai, kurie trokšta valdžios. Kaip tik tokius 
parazitus kaip tu turėjo omeny mūsų viešpats ir mokytojas, 
sakydamas „Vergas telieka vergu“. 

Jis su tokia panieka pažvelgė į Knopsą, jog tasai, nors ir 
būdamas labai įžūlus, vos vos galėjo atlaikyti jo žvilgsnį. 

Tačiau Knopsas nenudelbė akių, atvirkščiai, po trumpos aki- 
mirkos atsakė mandagiai klastingu, švelniu tonu, kurį vis dėlto 
kiekvienas išgirdo: 

— O aš tavim dėtas, Jonai, nesakyčiau taip išdidžiai, kad 
dangus, suskirstęs pasaulį į aukštuosius ir žemuosius, į ponus 
Ir vergus, parodo savo valią pasirinkdamas išrinktuosius. Jeigu 
išorinė palaima rodytų, kas iš tikrųjų yra palaimintas ir kas pra- 
keiktas, tai tu, Jonai, tikrai neįeini į tų palaimintųjų skaičių. Kur- 
gi tavo sūnus Aleksajus, Jonai? Ir kur tu pats šiandien atsidūrei? 

Šiuose tyliai pasakytuose žodžiuose slypėjo karčiausi nuodai 
ir kartu nepaprastas džiaugsmas. 

Žmonės stovėjo ir klausėsi užgniaužę kvapą. Jono širdyje 
viskas ėmė kunkuliuoti. Jis, gauruota barzda apžėlusiu, tamsių 
veidu vyras, atlošęs didelę galvą, niūriomis migdolų spalvos 
akimis žaibavo į Knopsą, didžiulė jo krūtinė kilnojosi. Tačiau 
jis tvardėsi. 

— Vargše, vargše,— prabilo jis, — ir tu dar triumfuoji? Taip, 
juk tu užmušei mano sūnų, nekaltą vaikelį. Tai toks tavo įrody- 
mas, kad mes sukėlėm potvynį? Vargše žmogeli! Kadaise užsidegė 
Roma, ir toksai Neronas nesugalvojo nieko geresnio, kaip apkal- 
tinti mūsų brolius padegimu. Ir vienintelis jų kaltės įrodymas 
buvo jų pasmerkimas mirti. Kur dabar šitas Neronas? Gėdingas 
buvo jo galas. 

Jis buvo nutaręs nekalbėti. Tačiau dabar įsikarščiavęs jau 
negalėjo susilaikyti. Nepaisydamas jokios logikos, sumišai jis 
rėžė šiems teisėjams, šiam Knopsui, šiems klausytojams viską, 
kas tik atėjo jam į galvą, kas jaudino jo širdį. 

— Žiūrėkite, — kreipėsi jis į teisėjus,— jūs, kurie teisite 
vardu to, kuris tėra tik apgailėtina Nerono kopija, Nerono, 
kuris bent buvo tikras imperatorius. Neteiskite, kad patys nebū- 
tumėt teisiami! Bus dar paskutinis teismas. Pasaulis,— ir jis 
vėl kreipėsi į Knopsą,— kur teisėjauja tokie kaip tu ir tavo 
valdovas, apgailėtina didžiosios pabaisos kopija, toks pasaulis 
turi žūti. Netrukus bus, tuoj prasidės baisus paskutinis teismas. 
Tada atsistos prieš teisėją tie, kurie iš tikrųjų sukėlė žiaurųjį 
tvaną, 0 šiandien pažemintieji ir prispaustieji tada duos parody- 
mus. Tačiau tu, Knopsai, ir į tave panašūs stovėsite drebėdami 
kaip epušės lapai ir menki visoje savo nuogybėje, kaip jus 
motinos pagimdė. Vargšai, vargšai, persekiojami ir pasmerkti 
stovėsite tu ir tavo Terencijus, ir tavo Trebonas. 

Jis kalbėjo nepakeldamas balso. Jis nesiplūdo. Tačiau toji 
panieka, toji su pasibjaurėjimu sumišusi užuojauta taip aiškiai 
atsispindėjo jo išlavintame balse, jo raukšlių išvagotame veide, 
jog visi — teisėjai, kaltinamieji ir klausytojai — su neslepiamu 
pasibaisėjimu ir pasibjaurėjimu įsistebeilijo į Knopsą. 

: Knopsas, visų akivaizdoje atsidūręs visiškoje savo menkys- 
tėje ir nuogybėje, negalėjo susivaldyti, viso jo Orumo, visO 
pasiskolinto išdidumo nebeliko. Paraudęs, springdamas žodžiais 
jis ėmė keiktis ir plūstis kaip smuklėje: . 

— Šunie, maita, elgetų pranaše, kurvos vaike! Manai, kad 
mes bijom tavo pasigailėtino dievo, nukryžiuotojo? Tu greitai 
atsidursi prieš jį, piktadary ir melagi, ir prieš savo liūdnai 

pagarsėjusį paskutinį teismą. Tu manai, kad tau skirtas palaimin- 
tųjų rojus? Labai greitai tu pamatysi, pauostysi ir paragausi 
savo rojaus vaisių! Išmatuosi kiekvieną jo sprindį. Nedidelis 
jis bus. Vienas uolektis platumo ir trys, uolekčiai ilgumo, lygiai 
tiek, kiek reikės vietos tavo prakeiktai stipenai kailių lupykloj, 
kur dvoksi per kelias mylias. 

Negreit jis liovėsi plūdęsis, kol pagaliau vėl ėmė tvardytis. 

Minia pagarbiai traukėsi jam iš kelio, kai jis ėjo iš teismo 
salės, niekas nepalydėjo jo blogu žodžiu, atvirkščiai, kai kurie 
žmonės šaukė: 

— Sveikas, Knopsai, gerasis ir didysis teisėjau! 

Tačiau jis, netverdamas apmaudu, jautė, kad išeina iš teismo 
salės toli gražu ne kaip nugalėtojas. 


19. VARŽOVAI 


Aišku kaip dieną, kad Jonas, kaip ir visi kiti kaltinamieji, bu- 
vo nuteistas mirties bausme. 

Knopsas, įširdęs dėl savo pralaimėjimo, suko sau galvą, kaip 
nubausti nekenčiamą priešininką, kad jį visiškai nužemintų. 
Jo galvelė buvo nekvaila, ir jis greitai rado tinkamą būdą. 
Sutriuškinus priešus, imperatoriaus pergalės garbei Knopsas 
suorganizavo cirko žaidynes, ir štai jose pagal savo profesiją 
Jonas šventės svečiams turės parodyti savo paskutinį, svarbiausią 
spektaklį. Bus vaizduojamas tvanas, kuriuo Dzeusas nubaudė 
vario amžiaus žmones. Piktadariai krikščionys turės vaizduoti 
prakeiktą ano amžiaus giminę, areną pamažu ims semti vanduo, 
krikščionys su Jonu priešakyje pačiu natūraliausiu būdu prigers; 
Jonas bus pririštas prie uolos ir negalės pajudėti, kad visi matytų, 
kaip jis raitysis ir galop užsprings. 

Deja, šitam sumanymui įvykdyti atsirado kliūčių. Posėdyje, 
kur imperatoriui vadovaujant buvo svarstomas nuteistųjų liki- 
Mas, ponai aristokratai Varonas ir karalius Filypas pasipriešino 
tokiam gėdingam aktoriaus nužudymui. Jie paaiškino, kad begė- 
diškas tokio žymaus aktoriaus kaip Jonas nužudymas sukelsiąs 
gyventojų nepasitenkinimą. 

— Man atrodo, kad toks pasiūlymas nei geras, nei skonin- 
gas, — trumpai drūtai pasakė Varonas.— Jonas jau proceso metu 
liaudžiai padarė įspūdį. O jeigu mes taip šiurkščiai jį nugalaby- 
sim, liaudis ir po Jono mirties jo raudos ir juo žavėsis, o mus 
laikys barbarais. 

Karalius Filypas su jam būdingu ramumu, tiesiog Knopsą 
Pamokydamas, tarė: 

— Tokia savo pernelyg aiškia neapykanta Jonui jūs ne 
pasitarnaujate imperatoriui, o jam tiktai kenkiate. 

Knopsas, išgirdęs apie Joną, iš karto pamesdavo galvą. Piktas, 
įsižeidęs jis pasakė, kad negalima Apamėjos pergalės sužlugdyti 
visokiais kvailais humanistiniais svaičiojimais. Trebonas karštai 
jį palaikė. Varonas šaltai burbtelėjo, kad „Peilių ir durklų 
savaitė“ baigėsi ir dabar kaip tik reikia aiškiai parodyti, jog 
vėl prasideda gailestingumo ir teisingumo laikotarpis. Knopsas 
atkirto, jog šiuo atveju parodyti griežtumą ir teisingumą — vie- 
nas ir tas pats dalykas; pasigailėti artisto — tai ne gailestingumas, 
o silpnumas ir kartu neteisingumas. Daugžodžiaudamas, amžinai 
kartodamasis, jis rėmėsi visokiais argumentais. Visi žiūrėjo į 
Neroną. 

Tasai dvejojo. Jis nekentė Jono ir buvo linkęs pritarti Knopsui 
ir Trebonui. Antra vertus, jį traukė aukštesni dalykai, ir tai, 
kad ponai aristokratai nesutinka, jam padarė įspūdį. Jis, kaip 
ir Varonas su Filypu, laikė barbariškumu taip begėdiškai nugala- 
byti didį aktorių; jis pritarė jų nuomonei, kad artistui negalioja 
paprastų mirtingųjų įstatymai. Jis troško tą nekenčiamą žmogų 
begėdiškai pasiųsti myriop, bet kartu norėjo įtikinti save, Varoną 
bei Filypą, kad jis įr savo priešo asmenyje gerbia menininką. 

Tačiau argi Jonas iš tikrųjų didis menininkas? Tai dar klausi- 
mas. Remdamasis ta dvejone, jis gali paneigti ponų aristokratų 
argumentus. Ir jis ėmė į šuns dienas dėti Jono meną, įrodinėti, 
kad Jonas be jokio polėkio deklamavo didingą Edipo monologą, 
prasidedantį žodžiais: 

Tik šitaip ir turėjo atsitikti, 

Kitaip net nemėgink manęs įtikint. 
Jis peikė ir kitus Jono vaidmenis, sakydamas, kad šis nesugebąs 
pakilti ligi tikro patoso. Tačiau meno klausimais karalius Filypas 
nesileido apvyniojamas aplink pirštą. Joną jis laikė didžiausiu 
Rytų, o galbūt net viso pasaulio menininku. Jis nesutiko su 
Neronu ir atkakliai laikėsi savo nuomonės. Dar kiek, ir ministrų 
kabineto posėdis, didžiam Trebono ir Knopso apmaudui, virs 
disputu estetiniais klausimais. 

Tačiau Varonas, kaip penkis pirštus pažinojęs savo Terencijų, 
pateikė kitą argumentą. Sakysim, imperatorius tikrai norįs taip 
gėdingai prigirdyti Joną. Tuomet Cejonas ir Palatino ponai, 
be abejo, sakys, jog jis, kaip menininkas, tai padarė iš pavydo. 
Terencijus tučtuojau išdidžiai pasakė, kad Palatino ponai yra 
barbarai ir jų nuomonė jam grybo vietoj, tačiau buvo aiškiausiai 
matyti, kaip Varonas tais savo žodžiais jam pataikė į skaudžią 
vietą, ir Knopsas sunerimo. Visa ši jo idėja paskandinti Joną 

nuėjo šuniui ant uodegos; ir imperatorius, ir visi kiti, be abejo, 
nejučiomis prisiminė tikrojo Nerono mėginimą atsikratyti savo 
motina, tyčia suorganizavus tariamą laivo sudužimą. Po šimts 
pypkių, tas prakeiktas Jonas Knopsui visada sumaišo visas 
kortas. Tačiau pirmiausia reikėjo atmušti Varono špagos smūgį 
ir, norėdamas greičiau baigti tuos ginčus, jis išsitraukė patį 
nuodingiausią ginklą: priminė, kad Jonas įžeidęs Jo Didenybę.. 

Jis pats, kalbėjo Knopsas, beveik nesikišdamas į diskusiją 
meno klausimais, mažai teišmanąs apie tokius dalykus, tačiau 
drįstąs tvirtinti, kad Jonas neturįs menininko gyslelės. Juk tas 
prakeiktas pašlemėkas aiškiai tyčiojasi iš imperatoriaus, visai 
įsitikinęs tvirtina, kad puodžius Terencijus niekam tikęs ir 
kaip artistas, ir kaip imperatorius. Jo Neronas, girdi, vertas 
vien pasigailėjimo. 

Jonas čia klydo. Tučtuojau paaiškėjo, kad Terencijaus Nero- 
nas anaiptol ne pasigailėtinas žmogelis, o tikras iki kaulų smege- 
nų. Jam pasisekė grakščiai, bet labai atsainiai numoti ranka, 
išdidžiai, bet kartu meiliai ir geraširdiškai šyptelėti, komiškai 
papurtyti galvą. Paskui jis ramiai pasakė, kad tegu ponai trupu- 
tėlį palaukia. Jis tiktai tada nuspręsiąs Jono likimą, kai dievai 
per jo vidinį balsą, jo demoną, pasakysią patardami, kaip pasi- 
elgti. 

Varonas ir Filypas buvo tikri, kad Knopso strėlė pataikė į 
jautriausią vietą ir kad dievų patarimas sutaps su jo siūlymu. 


20. APREIŠKIMAS JONUI 


Tuo tarpu Jonas tūnojo savo kameroje, atskirtas nuo kitų 
nuteistųjų, kupinas nusiminimo ir nevilties. 

Jis mąstė apie savo elgesį teisme ir pats save kaltino. Argi 
jis, tikintis žmogus, taip turėjo atsakinėti pretoriui, ar taip 
turėjo sudirbti tą pasigailėtiną Knopsą? Ar elgėsi jis kaip tie 
didieji, dievo įkvėpti pranašai, piktai šaukią žmones daryti 
atgailą? Ne, jis tiktai vaidino, atliko pranašo vaidmenį, jis 
buvo tiktai artistas, galimas daiktas, dievo artistas, tačiau iš 
esmės niekuo nesiskyrė nuo šito Terencijaus. Tas vaidina impera- 
torių, o aš pranašą. Kuo juodu skiriasi? Abu komediantai. Kiek- 
vienas vaidina, kiekvienas kažką vaizduoja, užuot paprasčiau- 
siai buvęs tuo, kuo jį sukūrė dievas: menkysta, kuris turi būti 
Nusižeminęs, 0 ne pasipūtęs. 

Tuštybių tuštybė. Antikristo valdžia. Jis įkūnijo itin pavojin- 
gą išvaizdą — aktoriaus, spekuliuojančio pasaulio kvailumu, 

išvaizdą. Kas per laikai! Vergas vaidina imperatorių, blogas akto- 
rius — kitą blogą aktorių, o pasaulis tiki tuo pasigailėtinu kome- 
diantu, mėgdžiojančiu kitą komediantą, kelia jam ovacijas, jo 
garbei sukelia potvynį, kuris turi praryti šventyklą, miestus ir 
pagaliau pačią žmoniją. Koks niekšingas triumviratas: tas puo- 
džius, kaip beždžionė mėgdžiojąs imperatorių, jo dešinėje — įmi- 
tęs, didybės manija sergąs feldfebelis, kairėje — menkas, suktas, 
garbės troškimo graužiamas apgavikas, visą savo galią semiąs iš 
įsitikinimo, jog žmonės daug kvailesni, negu galvoja patys di- 
džiausi skeptikai. Ir nuostabiausia, kad prieš tą trigalvį cerberį, 
apimti ekstazės, dulkėse voliojasi žmonės. 

Kodėl jį, šį pasaulį, dievas sukūrė tokį pasigailėtiną? Galbūt 
savo pramogai, kaip šitas senatorius Varonas, žaidžiąs su savuoju 
apsišaukėliu Neronu? Tačiau mes — apgailėtini, bejėgiai tos 
pramogos įnagiai. Aš, Jonas, ir mano sūnus Aleksajus — tiktai 
to karnavalo dalelės. Ak, Aleksajus, mano mažas, švelnus, baugš- 
tus ir vis dėlto tvirtas Aleksajus, sutryptas ir išmestas šiukšlynan 
nelyginant koks maita, o jo kraujas išlietas kaip surūgęs alus. Kas 
yra žmogus? 

Jonas kiūtojo, krečiamas Jobo kančių ir Koheleto dvejonių. 
Tačiau tuo jis anaiptol nesididžiavo ir neketino iš jų sulopytų 
skarmalų siūti sau naujo, puošnaus rūbo. Jis nelaikė savęs geres- 
niu už kitus, kad daugiau kenčia ir daugiau suvokia savo kančias. 
Kuo tu skiriesi nuo kitų? Kuo tu juos pranoksti? Nieko tu neturi, 
ko negalėtų turėti kiti: tavo kančia, tavo dvejonės, tavo tuštybė, 
netgi tavo veidas nėra vienintelis, tai rodo to prakeiktojo impe- 
ratoriaus ir jo beždžionės, puodžiaus, pavyzdys. 

Mes kaip tos skruzdėlės arba bitės, niekuo nesiskiriančios vie- 
na nuo kitos, pasmerktos dirbti savo darbą, nežinodamos kodėl. 
Jos, bitės arba skruzdės, įsiręžusios tempia visokius šapelius, 
visokias liekanas arba renka iš žiedų medų, ir nežinodamos kam; 
jas skatina paslaptingas dėsnis, visur jas vaikydamas, su jomis 
žaisdamas, užkraudamas joms nesibaigiantį vargą. Nė vienas šių 
gyvūnėlių nepaliktas pats sau, kiekvienas — tik menkutė visumos 
dalelė, pasmerkta žūti atsiskyrus nuo kitų, pasmerkta veiklai, 
kurios prasmės ji, būdama kartu su kitais, nežino. „Pasimokyk iš 
skruzdėlytės, tinginy“,— sako pranašas. Kam? Sakysim, tu seksi 
jos pavyzdžiu, o ką iš to laimėsi? Gėris nyksta ir žūva. Blogis — 
amžinas. Neronas nemirtingas. 

Jonas visiškai nugrimzdo į apmąstymus. Jis klausė savo dievą: 

— Kodėl pasaulis tapo pagonių ir kvailių auka? — Ir jis išsi- 
gando, nes gavo apreiškimą. Jis išgirdo savojo dievo balsą, pa“ 
slaptingai jam atsakė jo dievas. 

— Pasaulis,— tarė jis jam,— sensta, jo jaunystė pasibaigė. 
Aš nusprendžiau jį atnaujinti. Jau netoli permaina. 

Jonas pasinėrė į to atsakymo paslapties gelmes. Jis ėmė regėti 
šiurpius sapnus, senojo pasaulio žuvimo ir naujojo pradžios vizi- 
jas. Ak, jo amžiaus keliai pasidarė siauri, liūdni ir sunkūs! Tačiau 
pats baisiausias dalykas, matyt, bus perėjimas iš jo amžiaus į 
naująjį, nes tas perėjimas kaip tik ir bus paskutinis teismas. 

Jis vis giliau grimzdo į šiurpias paskutinio teismo vizijas, 
nepakeliamai skausmingai mėgaudamasis jų baisumu. Nė vienas, 
kalbėjo jis pats sau, negalėtų nė akimirkos ramiai alsuoti Ži- 
nodamas, kas jo laukia. Tiktai gyvuliai ir žvėrys gali džiūgauti, 
nes jiems nebus paskutinio teismo. Net jeigu aš ir būsiu tarp 
palaimintųjų, kas man iš to; juk aš jau iš anksto turiu iškęsti to 
neapsakomai siaubingo teismo kančias? Visi mes nelaiminga, 
pasmerkta giminė, kurioje viešpatauja antikristas ir jo beždžionė. 


21. TUŠTYBIŲ TUŠTYBĖ 


Tas jo vizijas nutraukė labai reali būtybė: kažkoks aukštas, 
laibas, pilku apsiaustu apsigobęs ponas. 

— Kelkitės, Jonai iš Patmo, — prabilo apsiaustu apsimuturia- 
vęs Žmogus, — ir eikite su manimi! 

— Jūs pasiųstas nugalabyti mane? — paklausė Jonas.— Tai 
kodėl jūs toks mandagus.— Ir staiga įsiutęs jis suriko: — Grei- 
čiau, niekše! Kirsk, ir bus baigta! 

— Aš — ne budelis, — atsakė ilgšis ir susimąstęs, kiek sutri- 
kęs pasižiūrėjo į savo rankas.— Aš noriu išvesti iš čia jus, mielas 
Jonai. Jūsų jau laukia arkliai, dokumentai ir žmonės, kurie jus 
nugabens į saugią vietą. 

Jonas dilbčiojo į nepažįstamą ilgšį, nežinodamas, kaip visa tai 
suprasti. Kas čia per keisti pokštai? Na, o gal jis ir teisybę sako, 
gal tikrai atėjo išgelbėti jo gyvybės? Sutikti ar ne? Būtų gerai 
viską baigti. Kad ir kas jo lauktų aname pasaulyje, bet kokia kan- 
Čia geriau už šio pasaulio menkumą ir tuštybes. Be to, niūrus, im- 
pulsyvus, naujų išgyvenimų trokštąs Jonas, nepaisydamas aname 
Pasaulyje laukiančio paskutinio teismo baimės, su didžiausiu 
Smalsumu norėjo pamatyti tą teismą. Argi ne pats dievas ir liki- 
Mas pašaukė jį baigti gyvenimą šioje ašarų pakalnėje ir stoti prieš 
Paskutinį teismą? Jis jau žiojosi tam gundytojui sakyti ne, jau 
buvo berodąs jam duris... 

Tačiau staiga jam šovė galvon nauja mintis. Nejaugi iš karto 
Po tų šiurpių ir ryškių šios nakties vizijų dievas atsitiktinai jam 

atsiuntė tą keistą, apsiaustu apsigobusį svečią? Atvirkščiai, gal 
tai prasmingas ženklas? Taip, tai ženklas. Tai dievo valia jam 
liepia gyventi, užrašyti nepakartojamas šios nakties vizijas ir, 
keliaujant po pasaulį, jas skelbti. Argi kiekvienas pranašas nėra 
kartu ir šiek tiek aktorius? Dievas.jį sukūrė aktorium suteikdamas 
ir pranašo bruožų. Išmušė valanda, kai aktorius turi virsti prana- 
šu. Jonas suprato savo misiją. 

Jisai pakilo nuo gultų, priėjo prie nepažįstamojo. 

— Jūs panašus į aristokratą,— tarė jis.— Kas jūs? Kas jus 
pasiuntė? Kas suinteresuotas, statydamas kito gyvybę pavojun, 
kad išplėštų mane iš tų valkatų letenų? 

— Kam jums tai žinoti? — paklausė napažįstamasis, ir jo pa- 
ilgas, išblyškęs veidas virptelėjo.— Argi jums negana, kad yra 
toksai, kuris tuo suinteresuotas? Nejaugi jūs negalite įsivaizduoti, 
kad netgi šiame laukiniame, sužvėrėjusiame pasaulyje, galimas 
daiktas, yra keli žmonės, kurie negali pakęsti, kai toks galvijas 
Knopsas prasčiokų džiaugsmui ketina arenoje nugalabyti Joną 
iš Patmo? — Ir tyliai, taip natūraliai, jog iš karto savo nuoširdu- 
mu įtikino aktorių, jis sukuždėjo: — Aš negaliu to pakęsti. 

Jonas vėl prisėdo ant savo gultų. 

— Tai iš tikrųjų keista,— nustebęs kalbėjo jis daugiau sau 
pačiam, negu nepažįstamajam.— Visada maniau, kad tiktai aš 
vienas apsėstas tokios pašėlusios manijos menui. Beje, jūs, mano 
mielas, turite žinoti, — kalbėjo jis toliau, — kad anaiptol nėra ko 
didžiuotis tokia manija. Patikėkite, aš tai patyriau savo kailiu. 
Tai velnioniškai dviprasmiška, ydinga ir tuščiagarbiška savybė, 
kurios reikia atsisakyti. Tai liga. Ja sergąs žmogus paženklintas. 

Jis nutilo. Po valandžiukės vėl prabilo nuoširdžiu tonu: | 

— Nepažįstamas žmogau, dabar man iškyla nemalonus pasi- 
rinkimas. Dievas, galimas daiktas, mane pakvietė savo teisman, 
ir aš padarysiu nuodėmę, mėgindamas išsisukti nuo to teismo. O 
gal dievas pageidauja, kad likčiau gyvas ir kovočiau su tuo 
žvėrimi, su antikristu. Aš regėjau visokių vizijų, ir turbūt reikia 
jas užrašyti, paskleisti pasaulyje, kad jos nenueitų kartu su ma- 
nimi į kapą. Kas gali žinoti? Šiaip ar taip, nepažįstamas žmogau, 
būkite atsargesnis ir nesižavėkite mano, kaip artisto, asmenybe. 
Galimas daiktas, jūsų žavėjimasis būtų nė per aguonos grūdelį ne 
geresnis už tų prasčiokų, kurie šliaužioja prie puodžiaus, to Nero- 
no beždžionės kojų, nes šis puodžius ant niekingo miesto užleido 
niekingą tvaną, kad galėtų padeklamuoti diletantiškas tikrojo 
Nerono eiles. 

Nepažįstamasis lengviau atsiduso. 

— Atleiskite, kad aš vienu ausies krašteliu tesiklausiau jūsų 

žodžių, — tarė jis.— Aš tiktai užgirdau, jog jūs nusprendėte gy- 
venti, ir tas džiaugsmas nustelbia man bet kokią mintį. Jūs nuėmė- 
te nuo manęs didžiulę naštą. : 

Jis palaukė, paskui vėl pradėjo: | 

— Leiskite man paprašyti jus vieno dalyko! Tai, ką aš darau 
dėl jūsų, rizikingas dalykas. Tai, ko jus noriu paprašyti, man labai 
svarbu, Oo jūs tai nesunkiai padarysite. 

— Sakykite! — tarė Jonas. Jo lūpose šmėkštelėjo išdidi, karti 
šypsena. Vadinasi, tas žmogus veikia ne iš meilės menui, tas gel- 
bėjimas susijęs su kokiais materialiniais interesais, jo mažas 
„smakras jam nepatiko iš pirmo žvilgsnio. 

Tačiau Jonas klydo. 

— Norėdami išvengti pavojų, — baugščiu ir kupinu pagarbos 
tonu prabilo nepažįstamasis, — jūs ilgokai turėsite gyventi toli 
nuo žmonių. Kas žino, kada mes vėl galėsime išgirsti nepaprastai 
įkvėptą graikų scenos artisto balsą. Ar nebus nekuklu, jei papra- 
šysiu dar kartą padeklamuoti aną didingą Edipo monologą? 

Šypsena Jono veide dingo. Dabar jame atsispindėjo baisi 
prieštaringų jausmų kova. 

— Jums taip patinka mano balsas? — giliai sukrėstas nusiste- 
bėjo jis.— Jūs — nepagydomas kvailys. 

— Vadinkite mane kvailiu, neišmanėliu, kuo tiktai norite, — 
primygtinai prašė karalius Filypas,— bet padeklamuokite tas 
eiles. 

Ir štai Jonas padarė didžiausią nuodėmę savo gyvenime, pa- 
sidavė didžiausiai savo tuštybei. Jis ėmė deklamuoti ne Edipo 
eiles, o pasakoti apie praeitos nakties vizijas, savo sielvarto, 
savo dvejonių, savo graužaties, savo atgailos vizijas, tuo dievo 
akyse nuvertindamas savo sielvartą, savo vizijas, savo sūnaus 
"mirtį ir savo paties kančią. 

Paskui jis dingo naktyje, dykumoje, tikėdamasis vėl pradėti 
kovą. | 


22. TARPINIS BALANSAS 


Kai paspruko Jonas, Knopsas vos nepasiuto. Jis jautė, kad čia 
savo pirštus bus prikišę arba Varonas, arba karalius Filypas, bet 
prie jų neprisikasi. Užtat jis dar labiau mėgaudamasis keršijo už 
Jono pabėgimą kitiems krikščionims. Įgyvendindamas savo su- 
manymą dėl dirbtinio tvano, kuriame turėjo žūti tie žmonės, jis 
panaudojo geriausius technikos ir naujausius mechaninius įren- 
gimus. Žiūrovai buvo labai patenkinti cirko žaidynėmis, sureng- 

tomis teisingo Nerono reikalo, pergalės prieš piktadariškas uzur- 
patoriaus Tito užmačias, garbei. Nepaprastai smalsiai, tarytum 
vaikai, kurie džiūgaudami ir šiurpdami stebi skandinamus šuniu- 
kus, jie žiūrėjo į skęstančius krikščionis. Spektaklis užtruko iki 
vėlyvos nakties. Arenai apšviesti naudojo gyvus deglus: derva 
išteptus krikščionis apvyniojo pakulcmis ir padegė. Tas paskuti- 
nis, originalus triukas, beje, sužavėjo daugiau, nei pats spektak- 
lis. „Gyvieji fakelai“ padarė įspūdį ne tiktai Tarpupio kraštuose, 
bet ir visoje Romos imperijoje, pasilikdami žmonių atmintyje 
daug ilgiau, negu kur kas svarbesni įvykiai, susiję su tikruoju ir 
apsišaukėliu Neronu. 

Tose cirko žaidynėse žuvo apie aštuonis šimtus žmonių. Tai 
ne toks jau didelis skaičius. Vis dėlto dėl Varono idėjos, dėl tų 
šešių tūkstančių sestercijų inspekcinių mokesčių arba, sakysim, 
dėl jo idėjos sujungti Rytus su Vakarais jau žuvo daug tūkstančių 
gyventojų. Per Varono pradėtą žaidimą daug nelaimių užgriuvo 
Siriją ir Tarpupio šalis. O tas žaidimas dar nebaigtas, jis dar dau- 
giau nusineš žmonių į kapus, dar daugiau nelaimių užgrius tuos 
kraštus. 


Trečia knyga 
SMUKIMAS 


1. PROTAS IR KARO LAIMĖ 


Gubernatorius Cejonas, girdėdamas ir skaitydamas praneši- 
mus apie įvykius palei Eufrato upę, ne tiek pyko, kiek stebėjosi. 
Neįsivaizduojamas dalykas! Nejaugi Minerva, proto deivė, galu- 
tinai nusigręžė nuo šio pasaulio, palikdama jį likimo valiai? Argi 
toks juokingas farsas, kaip Apamėjos potvynis, galėjo paskatinti 
maištui visą provinciją? Nejaugi atsirado žmonių, kurie galėjo 
patikėti, kad jis, Cejonas, paskandinęs deivės Taratės šventyklą 
vien norėdamas atsikeršyti keliems nusususiems vietmiams gy- 
ventojams? Nejaugi atsirado smegeninių, kurioms buvo galima 
įpūsti tokią miglą, kad tai „signalas“? Pranešimai nuo pasienio 
bylojo, kad taip yra iš tikrųjų. Raportai iš Mesopotamijos tvirti- 
no, jog Varono metodas teisingas: kuo daugiau pasikliauji žmo- 
gaus kvailumu, tuo daugiau šansų laimėti. 

Šis atradimas Cejoną labai pribloškė, tuo labiau kad jis supra- 
to, jog neturi jokių efektyvių priemonių tam farsui sutrukdyti. 
Rizikinga siųsti kariuomenę Mesopotamijon: prasidėtų karas su 
partais. O derėtis su Artabanu, kad tas išduotų apsišaukėlį Nero- 
ną, taip pat bergždžias reikalas, nes jis nepripažino Artabano. 
Vesti derybas jis tegalėjo su Pakoru, deja, šito per skystos blauz- 
dos, kad paguldytų ant menčių Neroną. Jis pateko į užburtą ratą, 
iš kurio nebuvo išėjimo. 

Dabar Cejonas baugščiai sliūkindavo pro uždengtą skrynią su 
taip gėdingai barbarams pralaimėjusio prosenelio vaškine statu- 
la. Dabar jis pasidarė protingesnis. Labai retai jame pabusdavo 
pirmykštis Tampukas. Jo padėjėjams nereikėdavo skųstis, kad 
gubernatorius žavisi skubotais sprendimais. Atvirkščiai, tą buvu- 
Sį karštakošį dabar buvo labai sunku išjudinti kokiam nors žings- 
Diui, jis nedrįsdavo net krustelėti, prieš tai negavęs Palatino suti- 
kimo. Jo kurjeriai plaukdavo per marias, skuosdavo į Romą. 
Tačiau Palatinas siuntinėjo formalias, jokiam aktyvumui neska- 
tinančias direktyvas. Tegu Cejonas, įsakinėjo Roma, apsiriboja 
gynyba ir nieku gyvu neįsivelia į karą su partais, ko! apsišaukėlis 
Švaistosi Sirijos pasienyje, o nesibrauna į pačią jos sostinę. Kaip 

paslaptis jam buvo pranešta, kad imperatorius Titas darosi vis 
labiau apatiškas, nenori ko nors spręsti ir pasirašinėti dokumen- 
tus. Taip susiklosčius reikalams, reikia vengti bet kokių rimtesnių 
konfliktų su partais, tuo labiau karo. 

Tokia politika protinga, bet ne itin garbinga. Štai jis, Cejonas, 
turėdamas septynis armijos korpusus, priverstas sėdėti susidėjęs 
rankas ir žiūrėti, kaip barbarų ordos, vadovaujamos kvailių ir 
apgavikų, puola, plėšia jo miestus, drasko ir trypia Romos impe- 
ratoriaus erelius bei vėliavas, jų vieton iškeldamos kvailus to 
bjauraus apgaviko atvaizdus. Kartais Cejonas kone uždusdavo 
nuo pykčio: toks didelis buvo skirtumas tarp to, ką jis turėjo ir 
ką norėjo daryti; jam atrodydavo, kad to dvilypumo jis nepakels, 
ir tada pabusdavo jo senasis Tampuko temperamentas. Kartą jis 
šoko naktį iš patalo ir pasikvietė savo sekretorių. Nedidukas, 
išdžiūvęs, konvulsingai pakėlęs pečius, jis stovėjo vienais nakti- 
niais marškiniais, atlošęs prakaulią galvą su džiovos dėmėmis 
veide, ir plonu, gergždžiančiu balsu diktavo sekretoriui įsaky- 
mus: Penktajam, Šeštajam ir Dešimtajam legionams pradėti žygį, 
rinktis Larisoje, prie Suros pereiti Eufratą. Tačiau nespėjus padė- 
ti taško, protas nugalėjo, ir Cejonas atšaukė šį įsakymą. 

Grieždamas dantimis, jis matė, kad Minerva yra griežta deivė 
ir iš tikinčiųjų nieko kita nereikalauja, išskyrus kantrybę. Protas 
nepopuliarus. Masės vainikuoja sėkmės vainiku kvailį, o iš pro- 
tingo šaiposi, laikydamos jį bailiu. Nedidelė drąsa pulti į mūšį. 
O kad pakęstum pašaipas bei įžeidinėjimus ir lauktum, kol pribręs 
laikas, ir tada nuimtum vėlyvą derlių, reikia narsumo, reikia nu- 
galėti save. Dabar jam teks mokytis savitvardos, teks išeiti karčią 
išminties mokyklą, nes, kaip matyti, to apsišaukėlio Nerono taip 
greitai nepriremsi prie sienos. Jis vis tvirčiau įsigali Sirijos pasie- 
nyje. Nedidelės tvirtovės palei Eufratą viena po kitos atsiduria 
jo rankose. 

Cejono karininkai niurzgėjo. Nuolatiniai ginkluoti susidūri- 
mai pasienyje juos pasiutusiai erzino. Jiems atrodė, kad tiesiog 
juokinga sėdėti susidėjus rankas ir žiūrėti, kaip saujelė banditų 
šaiposi iš pasaulinės imperijos. Daugelis jų atvirai kalbėjo, kad 
šitaip ilgiau neištversią: pereisią to Nerono pretendento pusėn, 
kad ir kas jis būtų. 

Matydamas, kad Cejonas aiškiai nedrįsta keltis anapus Eufra- 
to, Nerono feldmaršalas Trebonas tolydžio įžūlėjo. Galų gale jis 
netgi ėmė rengtis pulti Suros tvirtovę, saugančią Eufrato vidur- 
upio sritį. Jis sutelkė kariuomenę dešiniajame krante į šiaurę nuo 
Suros, kairiajame krante įsakė daryti įtvirtinimus, gabenti tara- 
nus ir katapultas, ėmė kaip reikiant siausti tvirtovę. 

Generolas Aufidas, pietinio ruožo vadas, žinodamas netikusias 
Antiochijos direktyvas, galimas daiktas, ir norėjo apsiriboti vien 
gynyba. Tačiau argi iškęsi necyptelėjęs, kai toks įžūlus priešas 
nuolat kutena tau padus? Kur jau tu ramiai benužiūrėsi, kai visur 
aplinkui lyginamos aukštumos, daromi įtvirtinimai ir pylimai, 
gabenami įrengimai miesto šturmui, medžiagos pontoniniam 
tiltui, tuo labiau kad jautiesi pakankamai tvirtas ir šauniu puoli- 
mu gali sužlugdyti šią visą velniavą. Juk kiekvieno doro kari- 
ninko pareiga — laiku sukliudyti, kad priešininkas negalėtų pa- 
sirengti apsiausčiai, kol palyginti nedidelėmis jėgomis galima 
duoti atkirtį! Kas čia būtų, jeigu jis taip padarytų: puolimas ar 
gynimasis? 

Generolas Aufidas tai pavadino gynyba ir, didelėmis pajėgo- 
mis netikėtai persikėlęs per Eufratą, sunaikino Trebono įtvirtini- 
mus bei įrengimus ir prasiveržė ligi Belicho upės. Kitame upės 
krante stovėjo pusė kavalerijos pulko rinktinės partų kariuome- 
nės, šarvuoti raiteliai. Jie taip pat, kaip ir romėnai, tais pačiais 
sumetimais buvo gavę nurodymus apsiriboti vien gynyba. Jie 
nesivėlė į mūšį, bet stovėjo ištisa geležine siena. | 

Pulkininkas Frontonas, skatinamas profesinio smalsumo, už- 
sigeidė pamatyti, kaip Trebonas ruošiasi apsiausčiai. Naudoda- 
masis tuo keistu neutralumu, kurį Edesa tebetaikė jo asmeniui, 
ir padedamas Varono, jis gavo leidimą. Taigi tą rytą, kai prasidė- 
jo generolo Aufido puolimas, jis tartum smalsus keliautojas kaip 
tik jodinėjo po Suros apylinkes ir, atsidūręs ant vienos kalvelės 
į vakarus nuo Belicho upės, prisijungė prie nedidelio Trebono 
kariuomenės dalinio, kuriam vadovavo leitenantas Lucijus. Jo 
dalinys dar neseniai įėjo į romėnų garnizono Edesoje sudėtį, o 
dabar čia jį nustūmė puolanti Aufido kariuomenė. 

Ir štai nuo tos mažos kalvelės pulkininkas Frontonas raitas 
stebėjo susidariusią padėtį. Priešais jį plytinčią lygumą dengė 
savotiškas ūkas — tai Aufido puolimas, jo ir priešo dalinių veiks- 
mai visą vietovę pavertė ištisu dulkių debesiu, kuriame vos galė- 
jai įžiūrėti judančių žmonių būrius. Tačiau Frontonas savo aštrio- 
mis akimis viską matė puikiausiai. Jis matė, kad dėl Aufido puo- 
limo susidarė situacija, kurią jis yra aprašęs „Karo meno vadovė- 
lyje“, tam tikra taktinė situacija, leidžianti armijai B, šiuo atveju 
Trebonui, atkirsti priešą A, šiuo atveju generolą Aufidą, nuo jo 
bazės, šiuo atveju nuo Suros tvirtovės. Pasisekus tokiu veiksmu 
buvo galima lengvai šturmu paimti tvirtovę, kuri dabar liko be 
savo svarbiausių pajėgų. 

Negabus Trebonas, be abejo, nestudijavęs to „Vadovėlio“, ne- 
suprato tos nepaprastos galimybės ir ja nepasinaudojo. 

Frontonui ėmė daužytis širdis. Čia buvo geriausia proga aki- 
vaizdžiai įrodyti, kokios teisingos jo drąsios ir modernios (prie- 
šai jas vadino įžūliomis) „Vadovėlio“ teorijos. Aufido kariuome- 
nė tebestovėjo šiapus Belicho. Toliau ji nesiverš ir partų nepuls. 
Savo tikslą jie pasiekė: sugriovė įtvirtinimus, sudaužė įrengimus 
ir patenkinti, su grobiu, išsirikiavę grįš į Surą. Dabar reikia ją 
pulti, kaip tik dabar, nors jėgos juokingai menkos: užgriūti iš 
užnugario, kartu pagrindinėmis jėgomis smogiant į abu flangųus. 
Tokios progos jis ilgėjosi per visą savo gyvenimą, antrą kartą ji 
nepasitaikys. Liko dar dešimt minučių, dar penkios minutės, nes 
paskui, po dešimties, gal netgi po penkių minučių, duos ženklą 
trimitai „lėtai trauktis“, ir tada bus jau per vėlu. 

Frontonas, įsmeigęs akis į lygumą, nejudėdamas, ramiu veidu 
sėdėjo ant žirgo, tačiau kiekvienas jo nervas buvo įtemptas. „Ra- 
miau, Frontonai,— įsakinėjo jis pats sau.— Nekvailiok, Fronto- 
nai! Tau jau keturiasdešimt aštuoneri, juk tu visada buvai protin- 
gas: būk toks ir šį kartą. Pabūk toks kokią dešimtį minučių ar 
penkias! Paskui pagunda praeis. Nerizikuok gražiu gyvenimu, 
kuris tavęs laukia, ir savo ramia senatve. Nepaleisk iš rankų to, 
ką per savo keturiasdešimt aštuonerius metus uždirbai kruvinu 
prakaitu!“ 

Buvo be septyniolikos minučių vienuolika, kai Frontonas pats 
sau taip kalbėjo. Be penkiolikos vienuolika jis kreipėsi į daliniui 
vadovaujantį jaunąjį karininką 

— Ar jūsų geros akys, leitenante Lucijau? Ar matote pro tas 
dulkes, kas ten darosi? 

Pulkininką Frontoną kareiviai ne itin mylėjo, tačiau nepap- 
rastai gerbė, todėl jaunasis karininkas, užgirdęs, kad į jį kreipėsi 
toks Žymus strategas, užsitvieskė raudoniu. 

— Aš gerai matau, pulkininke Frontonai,— atsakė jis. 

— Ar matote štai šitą? — paklausė Frontonas.— Ir šitą, II 
šitą? — Ir jis žaibo greitumu, tačiau kuo tiksliausiai nušvietė jam 
visą situaciją. Jam pasitaikė nekvailas žmogus, leitenantas Luci- 
jus jį suprato. Jis suprato, kad toji proga nepakartojama. Jis lai- 
mingas, susijaudinęs gaudė kiekvieną pulkininko žodį. 

— Ar nemalonėtumėt man patikėti savo vyrų, leitenantė 
Lucijau? — pagaliau paprašė jį pulkininkas, ir tas jo tonas buvo 
toks įsakomas, toks sugestyvus, jog Lucijus, nė kiek nedvejoda“ 
mas, kaip valdinys atsakė: 

— Klausau. | 

— Lėkite šuoliais pas generolą Treboną,— toliau įsakinė)? 
Frontonas, — nušvieskite jam visą situaciją! Paprašykite jį VISO“ 
mis jėgomis smogti į abu flangus. Jeigu jūs sugebėsite išaiškint 


158 


jam, kas čia dedasi, leitenante Lucijau, tai mudu keleriems me- 
tams pakeisime imperijos veidą. 

Leitenantas virto vien dėmesiu ir klausa. 

— Klausau,— atsakė jis.— Marsas ir Neronas! — suriko tom 
dienom madingą šūkį ir kaip vėjas nušuoliavo. 

Viskas klostėsi taip, kaip Frontonas buvo išdėstęs savo „Vado- 
vėlyje“. Iš tikrųjų tai daugiau negu drąsu tokiomis menkomis 
jėgomis pulti priešo užnugarį. Tačiau, kaip nurodyta „Vadovėly- 
je“, jų užteko sulaikyti priešą dešimčiai minučių, kurios buvo 
lemtingos. Lucijus buvo protingas ir energingas, Trebonas — 
patyręs kariškis, viską greitai sprendžiantis. Jis, tučtuojau įvei- 
kęs neapykantą Frontonui ir nepasitikėjimą juo, suspėjo duoti 
reikiamus įsakymus. 

Tose lemiamose kautynėse Nerono kariuomenės nuostoliai 
buvo maži. Rimčiau nukentėjo tiktai nedidelis dalinys, su kuriuo 
pulkininkas Frontonas užpuolė priešą iš užnugario. Pats Fronto- 
nas iki paskutinės akimirkos liko nepaliestas. Tik vėliau, Nerono 
kariuomenei baigiant visiškai iškovoti pergalę, jį pervėrė strėlė. 

Jis gulėjo ant žemės dejuodamas, raitydamasis iš skausmo, 
vemdamas krauju ir maistu. Gydytojai tiktai trūkčiojo pečiais: 
nešti jį iš mūšio lauko buvo beprasmiška. 

Aplink jį ropinėjo skruzdėlės. Įtempęs akis, jis stebėjo jų 
judesius. Jis pavydėjo toms skruzdėms. Neapkentė jų. Nebetu- 
rėjo jėgų net jų sutrėkšti. Jos ir toliau ropinės, Neronas-Terenci- 
jus sėdės savo soste, Tampukas pyks ir tampysis. Jis, Frontonas, 
jau neropinės, nesėdės, nepyks. Tiktai išsities ir numirs. 

Jis laimėjo. Jo rastas nepaprastai įdomios problemos spren- 
dimas patikrintas, jos teisingumas įrodytas, jo metodą, galimas 
daiktas, visais laikais vadins „Frontono taktika“. Ir kas iš to“ 
Kuo jis užmokėjo už šitą pergalę? Svajonės apie ramią, protingą 
senatvę išsisklaidė, jo „Vadovėlis“ liks nebaigtas, jau niekada 
neteks praleisti su Marcija tūkstančio arba blogiausiu atveju 
dviejų trijų šimtų malonių naktų, kaip nebus ir daugybės kitų 
dalykų. Tačiau Neronui pavyks išsilaikyti ilgėliau, ir karo akade- 
mijose bus kalbama apie „Frontono taktiką“. 

Koks jis kvailys! Keturiasdešimt aštuoneri metai! Dar apie 
trisdešimt galėjo traukti. Prakeikti Rytai! Kas jam tas Neronas 
ir Sura? Nereikėjo užsikrėsti beprasmiu jį supančių kvailių akty- 
Vumu. Jo lūpas iškreipė pašaipi, beviltiška šypsena. Vadinasi, 
Flavijų „Elementariuosiuose nurodymuose“ vis dėlto yra teisy- 
bės: abejotinu atveju geriau nieko nedaryti, negu blogai. 

Jis vėl ėmė vemti, blaškytis, dejuoti. Paskutiniai dejuojančio, 
kraujais spjaudančio ir merdėjančio pulkininko žodžiai, kuriuos 

grįžęs leitenantas Lucijus dar galėjo suprasti, buvo: 

— Tikras ar netikras... Viskas gryniausias šūdas. 

Kai sužinojo apie Suros pergalę ir Frontono mirtį, Varoną 
ėmė krėsti ir karštis, ir šaltis. Vadinasi, ir Frontonas, tas šaltas, 
viską apskaičiuojantis Frontonas perėjo jo pusėn! Perėjo ir mirė. 
Tai tiesiog likimo pasityčiojimas: dovanoti bičiulį, o kartu su juo 
ir svarbią pasienio tvirtovę Surą, tačiau tuo Pacų metu vėl jį 
atimti, jį, vienintelį, kuris jį suprato. 

Jis galvojo, kiek praėjo laiko, kol tas pokalbis su Frontonu, 
vykęs tiek metų jo mintyse, išsiliejo garsiai ištartais žodžiais. 
Jis prisiminė, kaip santūriai, užuominom Frontonas jam rodė 
savo bičiuliškumą, kiek daug, net ligi pačios jo mirties, prireikė 
jam laiko, kol savo bičiulystę įrodė darbais. Aiškiai, iki menkiau- 
sių smulkmenų, jis regėjo priešais save žmogų žilais, plieno at- 
spalvio plaukais, kaip jis gelsvais sandalais apauta koja mecha- 
niškai stumdo kamuolį kilimų fabrikanto Nitajaus sferisterijoje, 
kaip jo, Varono, susimąstęs klausosi meiliai šypsodamas. Taip 
gyvai, tiesiog fiziškai jis priešais save matė bičiulį, jog, būdamas 
toliaregis, nejučiomis atsilošė, kad geriau jį matytų. Ir štai atsiti- 
ko, kas labai retai jam atsitinka: jis ėmė gailėtis. Gailėtis, kad 
mažai pasidžiaugė šia bičiulyste. Gailėjo kiekvienos pražiopso- 
tos valandos, kurią galėjo praleisti su velioniu. 

Ir ne jis vienas neteko bičiulio. Kas bus su Marcija, kai nebėra 
Frontono? 

Kol jis ruošėsi pas dukrą, pas jį atskubėjo labai išsigandusi 
jos kambarinė. Imperatorienei kažkas pasidarė. Kambarinė tie- 
siog nežino, kaip jai pasielgti. Išskyrus Varoną, ji niekam kitam 
nedrįsta patikėti, ką jinai mačiusi ir girdėjusi. Mat iškart, kai 
patyrė apie pulkininko Frontono mirtį, Marciją ištiko juoko 
priepuolis, ji ėmė spiegdama kvatotis, paskui, priepuoliui pra- 
ėjus, užsidarė, ir štai jau kelios valandos, kai nieko nevalgo iI 
neatsakinėja į klausimus. Tačiau kambarinė girdėjusi, kaip ji kal- 
bėjo pati su savimi. 

— Na,— paklausė Varonas, mergaitei užsikefrius; > ką gi ji 
kalba? — mėgino jis ją padrąsinti. 

— Čia ir yra svarbiausia, — nedrąsiai atsakė mergaitė.— Aš 
net nedrįstu ko nors įleisti į gretimą kambarį. Ji kalba keistus 
dalykus. 

— Ką gi? — nekantraudamas kamantinėjo Varonas. 

Mergaitė nusigręžė. 

- — Tai... tai tokios blevyzgos. Aš ne viską suprantu, tačiaU 
neįmanoma įsivaizduoti, kad imperatorienė taip nepadoriai kai- 
bėtų. 

Varsonas pets nuėjo pasikiausyti. Iš tikrųjų Už uždarytų durų 
buvo girdėt: žodžiai. Nešvankūs žodžiai. Ciniški, nepadorūs rma- 
:cniniai vardai. Tai buvo žodžiai, kuriais velionis vadindavo Mar- 
ciją meilės valandomis. Marcija kalbėjosi su savo veilioniu bičiu- 
liu: velionis į ją kreipiasi savaip, o ji jam jo siilium atsakinė- 
ja. 

Tėvui nepasisekė patekti pas Marciją. Galų gale teko išlaužti 
duris. Ji buvo sustingusi ir nustėrusi, o kai tėvas bandė prie jos 
prieiti, ji ėmė isteriškai klykti. 

Šitaip Varonas dabar liko vienas kaip pirštas. 

Jis kentėjo. Ir vis dėlto Varonas buvo tvirtas: jeigu dievai 
jam leistų susigrąžinti bičiulį ir dukrą, o lieptų atsisakyti Suros, 
jis pasiliktų Surą, atsižadėdamas dukros ir bičiulio. Neturėdamas 
kelio atgal, jis beprotiškai pasinėrė į kovą. Kovai jis paaukojo 
savo pinigus, dvarus, savo orumą, vardą, priklausymą Vakarų 
civilizacijai, savo dukterį ir bičiulį, o prireikus buvo pasirengęs 
dėl jos dar daugiau paaukoti: koją, ranką, akis, gyvenimą. 

Grįžęs iš Frontono laidotuvių, jis iš skrynios su dokumentais 
išsiėmė šešių tūkstančių sestercijų kvitą. Skiltyje „Nuostolis“ 
įrašė: „Marcijos išprotėjimas, Frontono žuvimas“, o skiltyje 
„Pelnas“: „Suros paėmimas“. 


2. NETIKINČIOJI 


Po Suros paėmimo abu Eufrato krantai ir visas Tarpupis nuo 
armėnų iki arabų sienos Romos imperatorium formaliai pripažino 
Varono Neroną. 

Visuotiniame džiūgavimų chore tik vienur kitur pasigirsdavo 
skeptiko balsas. Tačiau vieno asmens net pati didžiausia pergalė 
nebūtų galėjusi įtikinti, kad dievai ilgai laikys uždėję savo malo- 
ningą ranką ant tariamojo imperatoriaus galvos. Tai buvo mote- 
ris, su kuria gyveno Terencijus, kol jis malonėjo būti puodžiaus 
Terencijaus kailyje: Kaja. 

Kaja po paskutinio savo pasikalbėjimo su Terencijum gyveno“ 
atsiskyrusi nuo žmonių, sutrikusi, nusivylusi, tikras užpjudytas 
žvėrelis. Dabar tas visuotinis triumfas, ta tariama dievų malonė 
išvijo ją iš jos urvo: ji buvo įsitikinusi, kad šita tariama laimė 
Yra ne kas kita, kaip katastrofos pradžia. 

Ji atėjo į senatoriaus Varono namus. Jos apsilankymas jam 
nebuvo nemalonus. Dabar, kai Nerono viešpatavimas įsitvirtino 
bent jau keliems mėnesiams, jam atsirado laisvalaikio pagalvoti 
apie vidaus reikalus, apie pavojus, slypinčius pačioje jo „padaro“ 

prigimtyje. Galėjo atsitiktį, kad padaras, apsvaigęs nuo pergalės, 
tiek susižavės kokia kvailyste, jog ims ir sukils net prieš savo 
kūrėją. Tokiu atveju būtų ne pro šalį iš anksto apsižvalgyti, pa- 
ruošti virves ir prireikus tą padarą surišti. Todėl Varonas ir pri- 
ėmė Kają. - 

Moteris buvo sutrikusi, sulaukėjusi. 

— Ko jūs visi norite iš mano Terencijaus? — užsipuolė jį 
senatorių.— Ar neužtenka to, kad anuomet Romoje jam visiškai 
apsukote galvą? Kam vėl traukiat jį į tą savo žaidimą? 

Varonas jos ramiai klausėsi. 

— Apie ką tu, tiesą sakant, kalbi, geroji moteriške? — pa- 
klausė jis.— Ar tu kalbi apie imperatorių Neroną? Ar žinai, kad 
pagal įstatymus už tokius tavo tavo žodžius galiu tave nuplakdinti 
ir nubausti mirtimi? 

— Užmuškite mane! — suriko Kaja.— Geriau mirti negu 
žiūrėti, ką jūs čia išdarinėjate. 

Senatorius nustebo. 

— Ar tu netiki, — paklausė jis,— kad jis — imperatorius 
Neronas? 

Kaja, dėbtelėjusi į jį neapykantos kupinu žvilgsniu, sušvokš- 
tė: 

— Ką jūs čia zaunijate visokias nesąmones? Man neapmui- 
linsite akių. 

— Paklausyk, geroji Kaja, — rimtai ir primygtinai tarė sena- 
torius.— Juk tave ir tavo Terencijų pažįstu labai seniai ir daugiau 
už ką kitą pažinojau imperatorių Neroną. Taigi štai, — jis stengėsi 
pabrėžti kiekvieną žodį, — tavo Terencijus žino tokių dalykų, 
kurių, be manęs ir Nerono, niekas kitas negali žinoti. 

— Vadinasi, vis dėlto kažkas trečias apie juos sužinojo, — 
nenusileido Kaja,— o Terencijus apie juos sušniukštinėjo. Ai, 
nekalbėkite su manim kaip su kokia idiote. Juk neįmanomas da- 
lykas, kad tokį žmogų kaip jūs iš tikrųjų galėtų apmulkinti mano 
Terencijus. 

— O gal, — Varonas kantriai įtikinėjo ją toliau, — tasai anuo“ 
met iš Palatino grįžęs žmogus iš tikrųjų buvo imperatorius? 

— Juk jūs patys tuo netikite,— atkirto Kaja.— Jis prieš ta! 
ir po to su manim miegojo, ir tai buvo taš pats žmogus. Lygiai taiP 
pat jis mane apversdavo, tiesa, labai retai, kai ko nors iš manęs 
užsigeisdavo, lygiai taip pat įgnybdavo į dešinę krūtį. Iš kurg! 
imperatoriui Neronui žinoti, kaip darydavo tokiais atvejais mano 
Terencijus? Malonėkite man tai paaiškinti! Ir kad jam daugia“ 
nepaduočiau apatinių baltinių su žaliomis dėmėmis, pasakė jis P? 
Nerono mirties. Man niekaip netelpa galvoje, kad imperatoriUš 

paskutinę naktį Palatine būtų kalbėjęsis su juo kaip tik apie to- 
kius dalykus. O kaip jis plūdosi, kad per mažai papjausčiau čes- 
nako ant keptos ožkos kulkšnies ir kad tai jau ketvirtas kartas tą 
mėnesį, — O juk tikrasis Neronas nebūtų taip elgęsis ir to visko 
žinojęs. | 

— Tai panašu į teisybę, — pripažino Varonas, dėdamasis, kad 
susimąstė.— Apie tai iš tikrųjų reikia pagalvoti. Šiaip ar taip, 
kol kas pasilik mano namuose! Dar ne kartą man teks su tavimi 
apie tai pakalbėti. 

Kaja tarė: į 

— Pažadėkite man, kad jam neatsitiks nieko bloga, kai visa 
tai baigsis. Kartą jūs jam ištiesėt globėjišką ranką, to niekada 
neužmiršiu. Jeigu tai man pažadėsite, tuomet pasiliksiu jūsų na- 
muose ir stengsiuosi jums įtikti. 

Varonas pažadėjo. Jis džiaugėsi galėdamas priglausti tą mote- 
rį kaip liudininkę, kuri jam labai praverstų, jeigu padaras užsima- 
nytų kurią nors dieną per daug statyti ragus. 


3. DU VYRAI Iš LIAUDIES 


Buvo dar vienas žmogus, kurį — ir tai keisčiausias dalykas — 
apniko abejonės dėl Nerono likimo tada, kai visus buvo apėmęs 
nepaprastas džiaugsmas. Tai Knopsas. Jis pažinojo gyvenimą, ir iš 
karto užuosdavo, kai daiktai arba žmonės pradėdavo pūti. Tas 
pats instinktas, leidęs jam taip ilgai tikėti savo šeimininko sėkme, 
dabar jam pakuždėjo, kad viršūnė pasiekta, kad Terencijus, 
tartum koks prinokęs vaisius, jau ima atsiduoti pelėsiais. 

Juk tiesiog fantastiška ir prieštarauja sveikam protui, kad 
štai jau kelintas mėnuo puodžius Terencijus yra viso krašto impe- 
ratorius Neronas, pamažu įvaręs baimės net pačiam Titui. Jis, 
Knopsas, tikrai gali būti savimi patenkintas, kad pačiu laiku šį 
negalimą dalyką palaikė galimu, tuo viską pastatydamas ant kor- 
tos. Dabar vežimas pačioje viršūnėje. Bet ar jis nepasileis pakal- 
nėn milžinišku greičiu, kol apsivers? Protingas Žmogus turėtų 
laiku iš jo iššokti ir su savo grobiu gerai pasislėpti. Jis pagalvojo 
apie tuos žilos senovės asmenis, kurie, išlepinti laimės, per daug 
ėmė pūstis ir buvo žiauriai nubausti. Tai Niobė, Polikratas. 

Tačiau Knopsas paragavo valdžios malonumo; gera turėti 
Valdžią, tik sunku jos išsižadėti. Jis užuodė pavojų, bet neturėjo 
jėgų atsisakyti. Juk jis gali sau leisti luktelėti dar truputį, tik 
truputėlį. Jis pats sau numatė terminą. Kai tiktai Neronas paims 
Sirijos sostinę Antiochiją, Knopsas iš karto pasipustys padus. 

Kol kas reikia kuo labiau pasirūpinti prisigrobtų gėrybių sau- 
gumu. Per tarpininkus jam pavyko rasti saugią vietelę pinigams 
ir brangenybėms. Paskui jis pasiekė savo su mergaite Jalta. Vis- 
kas vyko taip, kaip jis ir buvo numatęs. Jis pasiėmė Jaltą pas 
save, su ja miegojo. Ji jam patiko. Nesimaivė, jai, matyt, patiko, 
ką jis su ja darė, ir ji to neslėpė. Ji dejavo, smarkiau alsavo, šūka- 
liojo. Ji nebuvo kokia gražuolė, tiesiog net šiurkštoka, bet jam 
patiko. Jis panoro pasirodyti esąs kilnus. Kai Knopsas žinovo 
tonu ėmė pliaukšti apie Jaltos kūno grožybes, jos tėvas, jo 
draugužis Gorionas net necyptelėjo, tiktai sumišęs šyptelėjo. O 
Knopsas jam bičiuliškai patapšnojo per petį- ir globėjiškai tarė: 

— Na, seni, dabar tu pamatysi, kas per žmogus Knopsas. Aš 
vedu tavo Jaltą. 

Puodžių Gorioną pagavo palaimintas išgąstis. Aišku, jam buvo 
apmaudu, kad Knopso žodžiai pasitvirtino ir jis miegojo su jo 
dukra. Tačiau tą apmaudą Gorionui su kaupu kompensavo nauda 
ir garbė, kurios jam teikė Knopso ryšiai su Jalta. O jeigu Knop- 
sas dar vestų tą snarglę, tai puodžius Gorionas S eurų devin- 
tame danguje. 

Širdies gilumoje Knopsas didžiavosi kuklumu, kurį jis parodo 
susižadėdamas su Jalta, ir jis tikėjosi, kad dievai jam už tai kele- 
riopai atlygins. Ne pro šalį ir tai, kad jis, vesdamas paprastą, iš 
liaudies kilusią mergaitę, pelnys dar didesnę simpatiją minios, 
kurioje ir taip jau buvo populiarus dėl savo šmaikštaus liežuvio. 

Tik vienas nepritarė toms sužadėtuvėms. Kapitonas Trebonas 
gerbė Knopsą už jo suktumą, pūtė su juo į vieną dūdą, ypač kai 
tekdavo laikytis prieš ponus aristokratus. Tačiau iš tikrųjų jam 
visada pavydėdavo šmaikštaus liežuvio. Jis nieko nebijojo; kar- 
tais nusitašęs jis netgi išdrįsdavo paleisti apyvarton priežodį apie 
tris „K“ ožiams kriokinti. Knopso ketinimas vesti tą nusususią 
snarglę tuščiagarbiam, savo titulais ir pasižymėjimais besidi- 
džiuojančiam Trebonui atrodė kaip priekaištas jam pačiam, kaip 
gėda visam Nerono dvarui. Jis nusprendė iškloti Knopsui savo 
nuomonę. 

Juodu sėdėjo pamėgtoje „Didžiosios gervės“ smuklėje. Žemo- 
je patalpoje galėjai tiesiog kirvį kabinti: čia tvyrojo pigaus alie- 
jaus ir česnako smarvė, kartūs židinio dūmai. Už gremėzdiškų 
stalų sėdėjo paprasti miestiečiai, vergai, pusnuogis šeimininkas 
šmirinėjo tarp jų kaip žebenkštis. Knopsas buvo kukliai apsiren- 
gęs, Trebono drabužiai ir čia, tik gal kiek mažiau, buvo padabinti 
purpuru ir nukabinėti visokiais metaliniais blizgučiais. Knopsas 
maukė, maukė ir Trebonas. 

Jis neįsivaizduojąs, piktai burbtelėjo Trebonas, kad toks žmo- 

gus kaip Knopsas galėtų taip žemai nusiristi. Visai netoli laikas, 
kai jie patrauksią į Romą ir ten galėsią pasirinkti kokią tik nori 
aukštosios aristokratijos dukrelę. Galima apsilaižyti, kokių ten 
yra skanių kąsnelių! Kai prie baltos, švelnios moteriškos kojytės, 
kuri ištisus šimtmečius buvo lepinama ir puoselėjama, pridėsi 
pinigų ir garsų vardą, tada tave taip karštai priims, jog už visus 
savo vargus atsigriebsi su kaupu. Knopsas visai be reikalo keti- 
nąs atsisakyti tokios viliojančios perspektyvos. Nejaugi jis iš tik- 
rųjų, taip sakant, sumanęs išsikastruoti nelyginant koks sirų 
dvasininkas? Žodžiu, kaip vyras vyrui aš pasakysiu: Knopso su- 
žadėtuvės — tai bičiulių įžeidimas ir įskaudinimas. 

Knopsas piktai dėbtelėjo į Treboną. 

Jeigu moteris lovoje, atsakė jis, patenkina tokio patyrusio 
vyruko kaip jisai reikalavimus, tai jai nereikalingi pinigai ir 
garsus vardas, kaip vyras jis ir taip neapsikiaulins. Jis nežinąs, 
kas iš jųdviejų tokiais atvejais reiklesnis — jis ar jo bičiulis Tre- 
bonas. Jis primygtinai reikalauja tik vieno dalyko: nesikišti į jo 
reikalus su moterimis. Dėl kitų skonio nėra ko ginčytis. Ką jis 
norėsiąs, tą ir vesiąs. Beje, panorėjęs jis galėsiąs susidėti ir su 
aristokrate, nepaisydamas santuokos su prasčioke. 

Knopsas maukė, Trebonas maukė, nužvelgdami kits kitą įžū- 
liai, priešiškai, bičiuliškai, lyg suokalbininkai. 

Tačiau netrukus jų akys apsiblausė. Juos daug kas jungė: 
abiejų žema kilmė, abiejų ryšiai su Neronu. Trebonas maukė, 
Knopsas maukė. Trebonas vis dar urzgė, bet netrukus ir šis nutilo. 
Jie apsikabino, kartu laidė kakarinę, kartu miegojo su tom pa- 
čiom bobom, buvo geriausi bičiuliai ir kartu neapkentė vienas 
kito kaip mirtini priešai. 


4. KOKS MENININKAS... 


„Koks menininkas žūva mano asmenyje“, — neva pasakė mir- 
damas Neronas. „Koks menininkas įkūnytas mano asmenyje“, — 
Pasakė Neronas-Terencijus savo artimiesiems, duodamas supras- 
ti, kad jam didžiulė laimė būti imperatorium ir turėti tokį talentą. 
Tačiau jis, nepaisant visų laimėjimų, nebuvo visiškai laimingas. 
„Tiktai kalbėdamas miniai jis jausdavosi tvirtai, būdavo „impera- 
torius iki kaulų smegenų“ kaip jis mėgdavo įtikinėti save vieno 
klasiko žodžiais. Tačiau bendraudamas su kai kuriais žmonėmis, 
Sakysim, su Marcija, Varonu, su karalium Filypu, jis kartais pa- 
jusdavo savo menkumą. Gerai, kad nors Frontonas buvo miręs, 
nes jo akivaizdoje dėl savo nepaprastų užmojų jam kartais pasi- 

darydavo labai nesmagu. 

Labiausiai jį gąsdino vienas susitikimas, kuris kada nors turės 
įvykti — susitikimas su savo sąjungininku Artabanu, didžiuoju 
Partos karalium. Tiesa, jis visiems ir pats sau kalbėjo, kad nepa- 
prastai džiaugiasi tuo būsimu susitikimu ir labai apgailestauja, 
kad Artabanas, šiuo metu savo karalystės rytiniame pasienyje 
įsivėlęs į sunkias kovas su varžovu Pakoru, tą susitikimą vis ati- 
dėliojąs. Tačiau iš tikrųjų dėl šio atidėliojimo jis tik lengviau atsi- 
dusdavo. Širdies gilumoje Neronas-Terencijus, jautrus bet ko- 
kiam išoriniam blizgesiui, prisibijojo aureolės, kuri didžiajam 
karaliui, karalių karaliui buvo įgimta, prisibijojo tos iš jo sklin- 
dančios šviesos: prieš jį, kad ir kur jis eitų, visada simboliškai 
buvo nešama ugnis. Terencijus-Neronas bijojo, kad tame spinde- 
sy neišryškėtų jo paties tamsi ir žema kilmė, kad jis, nutviekstas 
tos šviesos, nepasirodytų visoje savo nuogybėje. 

Kartą jis pasivėdėjo į šalį savo pavojingiausią bičiulį Varoną. 
Jis nutvėrė jį už drabužių, 0 tai paprastai darydavo tik Trebonas, 
ir paslaptingai, prislopintu balsu tarė: 

— Žinote, mielas Varonai, man nutiko keistas dalykas. Nese- 
niai aš buvau Labirinte, norėdamas apgalvoti, kaip geriau įrengti 
ten savo mauzoliejų. Panorau likti vienas, todėl išsiunčiau žmo- 
nes su deglais. Buvo tamsu, nors į akį durk, ir štai tada atsitiko 
tas keistas dalykas.— Jis pasilenkė arčiau prie Varono ir dar 
tylesniu, paslaptingesniu balsu kalbėjo toliau.— Urvas, — šnabž- 
dėjo jis, — nušvito. Šviesa sklido iš mano galvos, tai buvo mano 
aureolė, kuri švietė; urve pasidarė šviesu kaip dieną. 

Tardamas tuos žodžius, jis nedrįso pakelti į Varoną akių. Ką 
daryti, jeigu Varonas imtų šypsotis?“ Nieko kita neliktų, kaip 
užmušti jį arba save patį. Tačiau Varonas nesišypsojo. Širdies 
gilumoje Varonas išsigando. 

Tačiau imperatorius Neronas pasisotino savo laime. Atitekus! 
laimė jau seniai jam virto įprasta kasdienybe, o kadangi jis ja jau 
ėmė bodėtis, dėl to savo persisotinimo atrodė dar panašesnis į 
Neroną. Tačiau dabar, kai Varonas nė nešyptelėjo išgirdęs apie 
jo nuotykį oloje, pagavus jį palaima prasiskverbė ligi pačių 
sielos gelmių. 

Taip, Neronas šildėsi dievų malonės spinduliuose. Apolonas 
apdovanojo jį gausiau už kitus mirtinguosius, Marsas negailėjo 
pergalių kautynėse ir dovanojo bičiulį Treboną, Minerva — gera 
patarimą ir bičiulį Varoną, Hermis davė suktumo dovaną ir bičiulį 
Knopsą. 

Tiesa, kartais jo patarėjų pranešimai būdavo ne itin malo- 
nūs. Jie, pavyzdžiui, jam pasakodavo, kad to prakeikto, dykumo“ 

je pasislėpusio Jono iš Patmo kalbos pasiekia liaudį ir kursto 
prieš imperatorių. Liaudis ilgisi Jono, be jokios ironijos jį vadina 
šventuoju aktorium, nes imperatorius, šventasis ir aktorius buvo 
trys aukščiausios formos, kuriose liaudis įsivaizdavo įsikūniju- 
sius savo numylėtinius. Todėl keistos Jono pranašystės apie 
antikristą ir žvėrį, kuris ateis arba jau atėjo praryti pasaulio, 
kursto ir kiršina liaudį. Tačiau Neronas tiktai juokėsi iš tokių 
pasakojimų, juokėsi iš Jono, skleidžiančio tokias kalbas, juokėsi 
"iš jo dievo Kristaus. 

Jis taip pat juokėsi, kad vis daugėja nuorašų „Oktavijos“ 
tragedijos, kurioje tokiomis patetiškomis eilėmis pavaizduotas 
Nerono žvėriškumas ir dėl kurios liaudis jam sukėlė pirmąsias 
ovacijas. Tokie liežuvininkai jam negalėjo nieko padaryti. Varo- 
nas nedrįso pasišaipyti, ir jis tvirtai įtikėjo savo aureole. Kai 
Knopsas, iš visur surankiojęs „Oktavijos“ egzempliorius, liepė 
juos viešai sudeginti kartu su kitais paskviliais, Neronas pasakė, 
kad pasigailėtinoms priėšų pastangoms rodoma per daug garbės, 
ir, pasitikėdamas savo aureole, leido sau iškrėsti imperatorišką 
pokštą. 

Jis iškilmingai pakvietė savo bičiulius ir dvariškius į literatū- 
rinį vakarą ir pats jiems padeklamavo šį savo priešų kūrinį — 
„Oktaviją“. 

Jis neketino „Oktavijos“ karikatūrinti. Tai būtų buvęs per 
daug pigus dalykas. Tačiau jis sumanė tą deklamavimą paska- 
ninti nors mažyte, vos pastebima ironijos doze, tragedija turėjo 
trykšti didingu, sudvasintu linksmumu. 

Šitaip jis ir pradėjo deklamuoti. Tačiau jis buvo per geras ak- 
torius, kad galėtų išlaikyti tokį toną. Netrukus nejučiomis toms 
„Oktavijos“ eilėms jis atsidavė visa savo judria tarsi Protėjo esy- 
be. Kartkartėmis Terencijus paprastai virsdavo didingai pasipū- 
tusiu Neronu, o dabar švytintis, švelniai viešpataujantis Nero- 
nas-Terencijus virto „Oktavijos“ Neronu, niūrių, žiauriu nusi- 
kaltėliu, kenčiančiu dėl savo paties piktų aistrų. Rimtai, piktai, 
įtikinamai Neronas-Terenci jus, deklamuodamas choro, kaip savo 
piktadarybių liudininko, žodžius, išpranašavo sau baisų galą. 

Suglumusi, pašiurpusi klausėsi rinktinė publika. Nebuvo nė 
menkiausio šešėlio to didingo linksmumo, kurio Neronas tikėjosi 
iš savo deklamavimo. Nors Trebonas iš paskutiniųjų stengėsi kuo 
dažniau kvatotis, nors Knopsas mėgino pasaldinti vakarą savo 
šmaikščiais sąmojais, nuotaika buvo kaip per laidotuves: laukto 
linksmumo trūko, rinktinė, negausi publika jautėsi prislėgta. 

Neronas suprato, kad nesukėlė norimo įspūdžio. Tuo laisviau 
ir išdidžiau jis laikėsi po deklamavimo. Ėmė kalbėti, kad dar šiais 

metais imsis kito kūrinio, daug didingesnio už jo epą „Keturi am- 
žiai“. Visą Romos imperijos istoriją ketinąs pavaizduoti dviejuose 
šimtuose didingų giesmių. Knopsas, mėgindamas pralinksminti 
publiką, leido sau truputį pajuokauti. 

— Romėnų tauta, — pasakė jis, — gavusi du šimtus imperato- 
riaus giesmių, turės tiek skaityti, kad jai nebeliks laiko dirbti ir 
užkariauti likusį pasaulį, o Romos istorija kaip tik baigsis dėl to, 
kad ją apdainavo imperatorius. 

Tačiau niekas nedrįso juoktis, nes patsai imperatorius nesijuo- 
kė. Jis nesvaidė perkūnų, net nesusiraukė, paprasčiausiai Knopso 
žodžius nuleido negirdomis. Tačiau Knopsas suprato, kad padarė 
klaidą. 

O kokia baisi tai buvo klaida, paaiškės tik vėliau, nes Teren- 
cijus, ir tai Knopsas turėjo žinoti, vedė tiksliausią sąskaitą ir turė- 
jo gerą atmintį. 

Neronas atleido susirinkusius svečius. Pasiliko vienas puoš- 
nioje koncertų salėje. Tarnai, nežinodami, kad imperatorius dar 
čia, atėjo gesinti šviesų. Pamatę jo niūrų veidą, jie išsigandę spru- 
ko. Tačiau jis pašaukė juos ir liepė daryti savo darbą. Jie užgesi- 
no šviesas. 

Ir štai imperatorius sėdi vienas ant pakylos tamsoje, apsitai- 
sęs baltais aktoriaus drabužiais, su vainiku ant galvos, susikrim- 
tęs, piktai papūtęs apatinę lūpą, jausdamasis esąs nesuprastas ir 
labai vienišas. Kas iš to, kad jis turi aureolę ir didingai švyti, o 
iš galvos nelyginant ragai eina spinduliai? Tiesa, kvailas pasau- 
lis pripažįsta, kad jis didis imperatorius, bet to, kad dar didesnis 
menininkas, nenori pripažinti. 


5. KLAUDIJA AKTĖ 


Tuo metu pasklido žinia, kad Klaudija Aktė, Nerono bičiulė, 
po daugelio metų ketina aplankyti savo tėvynę Siriją. Toji žinia 
sujaudino Siriją ir Tarpupio šalis, nes Klaudija Aktė buvo popu- 
liariausia asmenybė visoje imperijoje. 

Ji gimė vergo šeimoje, ir jos vaikystė buvo sunki. Jos šeimi- 
ninkas atidavė ją mokytis akrobatikos; jai teko išeiti sunkią 
mokyklą — ištverti keiksmus, mušimą, badą. Paskui, kai jai sU- 
kako devyneri metai, Aktę, gražią, lanksčią mergaitę, nupirko 
imperatoriaus dvaras. Neronas, patsai dar vos apsiplunksnavės, 
pamatė ją, kai Aktei buvo penkiolika metų, ir toji aistra, iš pirmos 
akimirkos sujungusi juodu, neišblėso per visus jo gyvenimo i! 
valdymo metus. 

Aktė buvo kiek aukštesnė nei vidutinio ūgio, gležna ir kartu 
tvirta. Jos oda buvo matinė, permatoma. Po tyra kakta žvelgė 
žalsvai rudos, šviesios, smalsios ir dygios akys, kurias gaubė 
tankūs, juodi, plačiai išsiskyrę antakiai. Traukė žvilgsnį atkaklus 
jos smakras ir plati, kilni burna. Neronas buvo apdainavęs Aktę 
gražiose eilėse, kurių nemaža buvo populiarios, ypač tos dvi, ku- 
riose jis šlovino ją kaip vaiko ir moters, kaip nekaltybės ir aistros 
derinį. | 

Kartais Nerono bičiulių būrelyje ji demonstruodavo vaikys- 
tėje išmoktą meną. Tai būdavo akrobatikos, pantomimos ir šokio 
mišinys. Dažnai jos veidu nuslinkdavo melancholi jos šešėlis, sun- 
kios vaikystės palikimas; tačiau dabar, kai ji, nejausdama jokio 
pavojaus, šokdavo, šis liūdesys išnykdavo. Tada ji vėl virsdavo 
vaiku, kuriuo jai buvo uždrausta būti vaikystėje, ir jos vaikiškas 
naivumas užgoždavo rafinuotą, per vargą bei kančias įgytą tech- 
niką. Ypač garsi buvo jos viena nedidelė pantomima, paprastas 
niekutis, vaikiškas žaidimas. Ji vaizdavo vaiką, leidžiantį ant vir- 
vutės savotišką sukutį, besidžiaugiantį savo sėkme ir dar daugiau 
nesėkme. Ji suko tą vilkutį ant virvutės, sviesdavo aukštyn, vėl 
sugaudavo, rimta, švelni, visiškai atsidavusi tam žaidimui,piktai 
juokdamasi iš nesėkmės ir laiminga, kai pasisekdavo. Žaisdama 
ji pusiau kalbėdavo, pusiau dainuodavo plonu balseliu: 

Sukis, mano sukuti! 

Ar smagu, kai tave suku? 
Ar smagu, kai tu sukies? 
Man taip smagu! 


Kiekvienas plačioje imperijoje niūniuodavo tą naivią, vaikišką 
dainelę, net nė žodžio nemokėdamas graikiškai; net Homero eilės 
nebuvo tokios populiarios. 

Aktė buvo Romos miesto ir visos imperijos numylėtinė. Mi- 
nia, matydama imperatorių šalia kilnios, rimtos ir linksmos mer- 
gaitės, kurią, ko gero, jis taip pat mylėjo, kaip jinai jį, keldavo 
jam ovacijas ir nenorėdavo patikėti tomis baisybėmis, kurias pa- 
sakodavo apie Neroną jo priešai. Aktė pirmoji ėmė vadinti jį 
senąja giminės pravarde — Rudabarzdžiu, o liaudis kaipmat pasi- 
gavo tą maloninį vardą. Klaudija Aktė, jaunutė ir lengvutė kaip 
pūkelis, perėjo per kraują ir purvą, kurių nesibodėjo Palatinas, 
siekdamas užvaldyti pasaulį, ir tie baisūs įvykiai šalia jos, tokios 
švytinčios, atrodė neįtikėtini. 

Beje, ji anaiptol nesistengė vaizduoti angelėlio. Ji neslėpė 
savo smalsumo ir atvirai domėjosi ne tik Romos, bet Aleksandri- 
jos ir Antiochijos paskalomis. Kartais ji mėgdavo įgelti kaip gy- 

vačiukė ir, norėdama parodyti šmaikštų liežuvį, nesivaržydavo 
pasiųsti žmogų myriop. Per žaidynes ji, sėdėdama imperatoriaus 
ložėje, tapdavo tikra sirgale ir kartu su visa minia, užmiršusi bet 
kokį etiketą, šaukdavo, persisverdavo per ložės kraštą, kad 
geriau matytų, kaip plūsta krauju žmogus arba žvėris, ir minia 
džiūgaudavo, nes ir Aktė buvo tos minios dalelė. Ji buvo ir 
kaprizinga kaip tie plebėjai, be to, ir neslėpdavo savo kaprizų. 
Kartais cirke, kai visi aplinkui triukšmingai reikalaudavo pasi- 
gailėti gladiatoriaus ar kovotojo, Aktė, tokių tyrų bruožų mergai- 
tė, kurios lūpose žaidė kūdikiška šypsena, nudurdavo nykštį 
žemyn, šitaip pasmerkdama gladiatorių mirti. Ta dar visai žalia 
mergiūkštė skrupulingai vesdavo pinigines sąskaitas ir tuo di- 
džiuodavosi. Ji smarkiai prigriebdavo apsiskaičiavusius inten- 
dentus. Aktė statydinosi didingus pastatus, turėjo -dvarų, ištai- 
gingų vilų Puteolyje, Veletrėje, laikė daugybę tarnų. Tačiau 
pinigų ji sukaupdavo kur kas daugiau negu išleisdavo. Tam 
tikromis akimirkomis ji išgaudavo Nerono sutikimą jos vardu 
perrašyti pelningiausias imperatoriaus plytines ir tai prašymais, 
tai prievarta pasiekdavo, kad dauguma viešųjų pastatų būtų 
statoma iš medžiagų, gaminamų jos fabrikuose, ir, aišku, ne 
pigiomis kainomis. 

Tačiau Roma ir pasaulis viską dovanodavo Klaudijai Aktei. 
Visa, ką Neronas padarė gera, padarė per ją, visos blogybės, 
padarytos jo valdymo metu, vyko prieš jos valią. Ji miela ir 
linksma, dainavo Neronas, ji protingas, žavus Romos deivės 
kūdikis, ir tokią ją vaizdavosi Roma ir pasaulis. 

Ji buvo drąsi ir aistringai atkakli. Senato persekiojamam 
Neronui žuvus, ji be jokios baimės pareikalavo, kad naujieji 
ponai jai atiduotų jo lavoną. Ji, tiesiog rizikuodama savo gyvybe, 
nepabijojo ir tam tikslui vos nesukėlė maišto. Jie neišdrįso 
neatiduoti jai imperatoriaus palaikų. Ir štai tuo metu, kai senato 
įsakymu visur buvo daužomi Nerono biustai, kolonos su jo 
statulomis bei kitokie atvaizdai, ji imperatoriui, savo numylė- 
tiniui, savo dvare palei Apijos kelią viešai paruošė didžiulį 
laužą. Tai buvo laužas sulig septynių aukštų namu, kaip ir tinka 
imperatoriui, ą iš paskutinio aukšto ji paleido erelį, kuris iš šiO 
pasaulio išėjusį nemirtingąjį nunešė jo giminėms dievams. Urną 
su pelenais ji pakasė savo parke ir pastatydino mauzoliejų: 

Pusmetį ji gedėjo. Paskui vėl ėmė gyventi po senovei: tyliai: 
vaikiškai, linksmai. Jos bičiuliai kalbėjo, kad jos menas pasidar65 
dar grakštesnis. Viešai ji niekada nesirodė, tačiau žinovai tV!/“ 
tino, kad ji ir dabar, trisdešimt dviejų metų, praėjus trylika! 
metų po Nerono mirties, yra geriausia pantomimė visoje impė"“ 

rijoje. Vos spėdavo ji kur pasirodyti, liaudis tuojau jai sukeldavo 
ovacijas, ir imperatoriai Flavijai nedrįso kėsintis į jos privile- 
gijas, užtarnautus pasižymėjimus, garbę. 

Ir štai dabar Klaudija Aktė atvyko į Siriją aplankyti savo 
gimtinės, kurios ji nematė nuo pat savo sunkios vaikystės. 


6. CEJONAS IR NETIKĖTUMAI 


Jos atvykimas gubernatoriui Cejonui buvo nepageidaujamas. 
Klaudija Aktė dar Romoje jam buvo kaip šašas, tikra priešybė 
visiems jo principams, visai jo prigimčiai. Atrodė, jog pats 
dangus šaiposi iš jo didžiulių pastangų, kai jai viskas eina lengvai 
kaip per sviestą, kai ji be jokių pastangų pasiekia visko, ko 
tik užsimano. Nugirdę apie jos atvykimą, žmonės Antiochijos 
gatvėse vėl ėmė dainuoti tą kvailą dainelę apie sukutį, nuo 
kurios dar Romoje Cejonui darydavosi bloga. Dainelę traukė 
visi: jo vergai ir valdininkai, gatvės vaikėzai, romėnai, sirai, 
graikai. Ji jam skambėjo kaip pasityčiojimas. Jis pats buvo 
kažkieno sukamas sukutis, o ta kvaila įžūli daina reikalavo, kad 
jis dar tuo džiaugtųsi. 

Geriausia dėl Klaudijos Aktės atvykimo visai nekvaršinti sau 
galvos. Tačiau taip neįmanoma. Palatinas jam priminė, kad į 
Antiochiją atvykstančią Aktę reikėtų panaudoti kaip pagrindinį 
liudininką prieš apgaviką Terencijų. O kaip tai padaryti? Ar 
moteris, mylėjusi tikrąjį Neroną, padės atskleisti šią apgaulę? 
Bet argi įlįsi į širdį mergaitės, kuri sukūrė paiką dainą apie 
sukutį? 

Aktė iš karto sutiko jį aplankyti, kai tik jis pakvietė. Pagar- 
biai sutikta, ji stovėjo jo darbo kabinete, žvitriomis, smalsiomis 
akimis žvalgydamasi į jo ištaigingą, bet šiek tiek lėkšto skonio 
įrengimą, kvatodamasi savo garsiuoju laisvu, linksmu juoku. 
Cejonas mandagiai pateikė jai tinkamų šiuo atveju klausimų: 
ar ilgai ji nematė savo gimtinės, ar patiko jai dabar Antiochija, 
kiek laiko ji ketina čia būti? Ji jam maloniai atsakinėjo, šypso- 
damasi žiūrėjo jam į veidą ir galų gale, dar labiau nusišypsojusi, 
tarė: 

— O dabar, mielas Cejonai, klauskite mane to, kas jums 
labiausiai guli ant širdies nuo to laiko, kai sužinojote, kad aš 
atvykstu. 

Gubernatorius, truputį sutrikęs dėl jos nerūpestingo tono, 
bet kartu jausdamas ir palengvėjimą, iš pradžių apsimetė, kad 
nesupranta, ką ji turi omeny. Paskui prisipažino, kad jam neduo- 

da ramybės mintis, ar ji ketina vykti per sieną pasimatyti su 
vadinamuojų Neronu, juk kvietimą ji tikriausiai gavusi? 

— Taip, gavau,— tarė ji, rimtai linktelėjusi galvą.— Įsivaiz- 
duokite, mielas Cejonai,— kalbėjo ji toliau, — kol kas aš ir pati 
dar nežinau, ar paklausyti to kvietimo. Prisipažinsiu, kad būtų 
labai įdomu su juo susitikti, ir aš -beveik tikiu, kad su tuo 
žmogumi pasimatysiu. 

Tačiau lengvas, nerūpestingas tų žodžių tonas Cejoną prislė- 
gė daugiau, negu kad ji būtų ryžtingai išsakiusi savo norą 
pereiti Nerono pusėn; tuomet būtų buvę galima pagrasinti, gal 
net uždrausti. Tačiau įsakinėti tokiai besvorei, nesulaikomai 
būtybei — tiesiog juokingas dalykas. 

— Aš jums nepatariu vykti į Tarpupį, miela Akte,— pagaliau 
tarė jis gana oficialiu tonu.— Jau vien tai, kad jūs aplankysite 
tą Žmogų, mūsų priešai palaikys tikriausiu įrodymu, jog jūs 
tikite, kad Neronas gyvas ir tą žmogų laikote Neronu. Ar tai 
nebus iš jūsų pusės akibrokštas imperatoriui Titui, jeigu jūs 
duosite dingstį tokiai prielaidai? Juk niekas už jus geriau nežino, 
kad Neronas tikrai miręs. 

Tas išdžiūvęs, pagyvenęs kariškis nejučiomis pasitempė, ir 
Aktė suprato, kodėl! jis buvo pramintas Tampuku. Ji atsistojo, 
atsišliejo į rytietišką sofą. O kai ramiai sėdįs Cejonas norėjo 
pasikelti, — juk netinka sėdėti stovint damai,— ji lengvai ir 
energingai vėl jį pasodino į krėslą, pasižiūrėjo į mažo, nupiepu- 
sio žmogelio veidą, kuriame vis labiau ryškėjo tuberkuliozinės 
dėmės, ir šypsodamasi tarė: 

— Jūs užmirštate, mielas Cejonai, kad aš <smalsi moteris. 
Juk penki milijonai žmonių tiki, kad tas žmogus yra imperatorius 
Neronas. Tai nejaugi Nerono bičiulė neturi teisės dirstelėti 
į šitą Žmogų? 

— Ne,— gergždžiančiu balsu atsakė Cejonas.— Nemanau,— 
mandagiai pridūrė jis.— Dievų, imperatoriaus, senato ir Romos 
tautos akivaizdoje manau, kad ji neturi tokios teisės. 

Jis sėdėjo tiesus kaip žvakė, vienos rankos pirštais gremžda- 
mas kitos delnus. 

Aktė prisėdo ant sofos, net ne prisėdo, nes nemėgo sėdėti — 
ji taip parietė kojas, kad veikiau gulėjo negu sėdėjo. 

— Imperatoriaus ir senato, — atsakė ji,— aš niekada nebi- 
jojau. Tautai vargu ar nepatiktų, jeigu aš dirstelėčiau į vadi- 
namąjį Neroną, jinai to gal net pageidauja, o dievai tai tikrai 
neprieštaraus. Vadinasi, belieka tik vienas klausimas: kaip į 
šitą mano apsilankymą pažiūrės gubernatorius Cejonas? Ką jūs, 
mielas Cejonai, iš tikrųjų darytumėt, jeigu aš tam ryžčiausi? 

— Aš ir pats dar tiksliai nežinau, — pralemeno gubernato- 
rius.— Galimas daiktas, sukliudyčiau. 

— Jėga? — paklausė ji susidomėjusi, plačiai šypsodamasi. 

— Jeigu nuspręsčiau jums SDI atsakė Cejonas,— 
tai, reikalui esant, ir jėga. 

Dabar ji nusikvatojo savo garsiu, nuoširdžiu juoku. 

— Jūs — drąsuolis,— tarė ji.— Tačiau leiskite šitą pokalbį 
atidėti kitam kartui. Dabar aš turiu pora valandų prigulti. Impe- 
ratorienė Popėja, leisdamasi kelionėn, su savimi tempdavosi 
kaimenę asilių, kad naktimis galėtų praustis veidą jų pienu. 
Man užtenka poros valandų popietinio miego. Tačiau to man 
būtinai reikia. Vis dėlto aš jau trisdešimt dvejų. Tad iki pasi- 
matymo, mielas Cejonai. 

Dar tos pačios dienos vakare Cejonas atvyko pas ją su atsa- 
komuoju vizitu. Jauna, pasitikinti savimi, sėdėjo ji priešais 
šį: išsekusį, prislėgtą žmogų. Jeigu jis būtų rietęs skiauterę, 
kaip šį rytą, ji tiesiog būtų iš jo pasišaipiusi. Bet iš jos sklindan- 
tys kerai palietė netgi jį, ir jis truputį perprato jos charakterį. 
Užuot bergždžiai ją veikęs užuominomis apie jėgos panaudojimą, 
jis nusprendė pasitikėti ta moterimi, iki galo atvirai parodyti 
jai jį slegiantį susirūpinimą. 

Atsargiais žodžiais, vengdamas užgauti ją ir įžeisti jos akyse 
imperatoriaus atminimą, jis ėmė jai aiškinti, kad Nerono politi- 
ka buvusi didinga, bet neprotinga. Įjungti chaotiškus, kaprizingus 
Rytus į darnią imperijos sudėtį — gryniausia utopija. Roma 
jau ir taip nebegali suvirškinti Rytų tiek, kiek jų prarijo. Saky- 
sim, Flavijų politika Rytų atžvilgiu neteisinga. Bet ar yra šiandien 
nors mažytis šansas įgyvendinti Nerono idėjas? Juk mėginimas 
imtis energingos ekspansinės politikos Rytuose žlugo tada, kai 
tos pastangos ėjo iš pat imperijos centro, kai vienose rankose 
buvo visos valstybės valdymo aparatas. Tai ką gali padaryti 
šiandien, veikdamas iš čia, iš periferijos, ir turėdamas tik mažą 
tų priemonių dalį? Ne, tai beviltiškas dalykas, net jeigu už to 
projekto stovėtų ne pasigailėtinas vergas, o didelis žmogus. Iš 
to kiltų tiktai neapsakomos nelaimės. - 

— Aš -apeliuoju į jūsų protą, mieloji Akte,— neįtikėtinai 
gyvai prabilo gubernatorius, — į jūsų visiems žinomą sveiką 
protą. Apsvaigus galima imtis didelės politikos, tačiau tiktai 
trumpam laikui. Neronas, aišku, buvo šaunesnis, jeigu norite, 
didingesnis žmogus negu senis, valstietiškai viską apskaičiuojąs 
Vespasianas. Tačiau Neronas paliko keturiasdešimt milijardų 
skolų, o Vespasianas turėjo septyniolika milijardų aktyvo. Dabar, 
po daugelio metų didžiulių pastangų Rytams šiek tiek aprimus, 

vėl imtis Nerono politikos? Toks sumanymas, galimas daiktas, 
keliems mėnesiams pridarytų nemaža eibių Nerono priešinin- 
kams, bet kas šiandien imasi Nerono politikos, tas neišvengiamai 
turės pralaimėti. 

Ir niūriai, lyg dvasiškai palūžęs, jis prisipažino: 

— Aš pats vienu nereikšmingu atveju, užuot paklausęs proto 
balso, pasidaviau savo aistrai, ir tas mažas nukrypimas nuo 
pagrindinės linijos gal irgi prisidėjo prie tų kvailų įvykių Meso- 
potamijoje. Leiskite jus perspėti, miela Akte, ir paklausykite 
mano prašymo. Mūsų epocha linkusi pasiduoti apsvaigimui. 
Apsvaigimas — didelė vilionė. Tačiau mes, norėdami išgelbėti 
Romos civilizaciją nuo pražūties, turime susiprotėti, be to, galuti- 
nai ir visi. Na, o apsvaigimui galima palikti mažą kertelę privačia- 
me gyvenime ir mene. Politikoje jam nėra vietos. 

Aktė klausėsi nuščiuvusi ir rimtai. Galbūt šio žmogaus teisy- 
bė. Bet kas jai darbo? Argi ji ketina imtis politikos? Ji tiesiog 
nori pamatyti tą nepaprastą Neroną. Pamačiusi nuspręs, kas jai 
toliau daryti. Nejaugi ji neturi teisės į asmeninį gyvenimą? 
Politika, sveikas protas — geri dalykai. Tačiau ko vertas visas 
sveikas Žmogaus protas, jei net retkarčiais neleistum sau apsvai- 
gimo akimirkos! Kai savęs paklausi, kas gi galų gale gyvenime 
buvo gražiausia, matai, kad kaip tik tos kelios apsvaigimo 
valandos. Tačiau bergždžias dalykas aiškinti tai šiam varganam, 
nupeipusiam žmogui: jis to kaip gyvas nesupras. 

Ji mylėjo Neroną. Neronas išleido paskutinį kvapą. Daugelis 
sako, kad jo darbai ir jo gyvenimas — gryniausia kvailystė, ir 
tų protingųjų nuomonę žiauriai patvirtino istorija. Tačiau argi ne 
ta kvailystė, ne ta imperatoriaus didybės, jo panašumo į dievus, 
jo valdžios romantika kaip tik ir buvo toji aureolė, kuri traukė 
prie jo visų širdis? Protą galima gerbti, tačiau mylėti galima tiktai 
tą kitką, aureolę, tą „apsvaigimą“, kaip sako šis vargšas Cejonas. 
Dėl to apsvaigimo ji ir mylėjo Neroną. Dėl to apsvaigimo ji ir 
dabar jį tebemyli. Nesvarbu, kokia buvo jo politika, visas jo gy- 
venimas — klaidingas ar teisingas, bet jis tikrai buvo didis ir ver- 
tas meilės. Viskas buvo verta meilės: jo panašumas į dievus, jo 
tuštybė, žiaurumas, spindesys, šypsena, aikštingos, aistringos 
lūpos, pilkos akys, tai šiek tiek nuobodžiaujančios, tai karštai 
susižavėjusios, jo lygi, balta oda. Kaip ji mylėjo Neroną už geis- 
mingumą, kuris versdato6 jį netikėtai nutraukti puotą arba senato 
posėdį, nes jis užsigeidė dabar, kaip tik dabar, šią akimirką, jos 
meilės. O jo planų užmojis, jų didingumas, išdidi panieka bet 
kokiems sunkumams, jo projektų neprotingumas — kaip jinai 
jį dėl viso šito mylėjo! 

Aktė nebuvo davatka ir po Nerono mirties nevaidino vestalės. 
Tarp jos artimų bičiulių vyrų buvo vienas poetas, vardu Italikas; 
jis rašė eiles, stiprias, tyras, didingas, tarsi iš marmuro išskaptuo- 
tas. Jo meilė Aktei buvo pastovesnė, protingesnė negu Nerono, 
be to, jis ir suprato ją geriau. Jis taip pat turėjo daug gerų savy- 
bių: protą, išsilavinimą, poetinį talentą, net jumoro jausmą. Jis 
buvo geras kompanionas ir meilužis, ir ji džiaugėsi žinodama, kad 
tasai patyręs, paprastai toks ramus žmogus yra vienas pirmųjų, 
O gal netgi geriausias epochos poetas, mylėjo ją beatodairiškai. 
Be abejo, daugelis nesuprato, kodėl ji dar karščiau neatsako į šitą 
meilę. O viskas buvo paprasta: gyvas poetas negalėjo nustelbti 
mirusio Nerono. Kai pagalvodavo apie Nerono akis, apsitrauku- 
sias pykčio arba geismo ūkeliu, prisimindavo baltas, šiurkščiai 
ją gniaužiančias jo rankas, jo balsą, kuris nuo metalinio žvange- 
sio pereina ligi vaikiško šnabždesio, ateidavo į jo mauzoliejų ir 
stengdavosi išvysti velionį prieš savo akis, nors jis jau trylikti 
metai virtęs pelenais, bet koks kitas šalia jo vyras atrodydavo 
esąs tiktai jo varganas, juokingas šešėlis. Nors ji šiam vargšui, 
sausam proto advokatui jautė beveik užuojautą, kaip tik dabar, 
jam kalbant apie apsvaigimą, ją gaivališkai užplūdo prisimini- 
mai apie velionį. Noras pamatyti daugelio Neronu laikomą žmo- 
gų virto didžiule vilione, kažkuo daugiau nei paprastu smalsumu. 
Kaip ji būtų laiminga, jeigu jis nors truputį turėtų Nerono bruožų, 
jo balsą, jo rankas, jo eiseną, nors dalelę to neaprašomo didybės, 
kvailybės, imperatoriško spindesio ir vaikiškumo mišinio! 

— Galimas daiktas, jis — Neronas,— tarė ji. Aktė kalbėjo 
tarsi pati sau, užsisvajojusi, o jos lūpose žaidė ta vos pastebima, 
pasitikinti, neaiški šypsena, kai anksčiau ji pasmerkdavo myriop 
gladiatorių ar kovotoją, žvelgiantį į ją pasigailėjimo maldaujan- 
čiomis akimis. 

— Nesibijokite, mielas Cejonai,— kalbėjo ji toliau, dar la- 
biau šypsodamasi, jog pašnekovas išblyško ir išsigando tokios 
atviros kvailystės ir piktos valios.— Aš niekam nekeršysiu: nei 
jūsų Titui, nei kam nors iš senatorių, sukursčiusių nugalabyti 
mano bičiulį ir imperatorių. Žinau, kad Neronas miręs, mačiau jo 
lavoną ir juodą skylę jo kakle, pro kurią ištekėjo kraujas, jo 
gyvybė; aš sudeginau jo palaikus, ir jo urna su pelenais stovi 
mano parke palei Apijos kelią. Tačiau gal aš pamilsiu tą kitą, ir 
tuomet jis bus Neronas. 

Tuos kvailus žodžius ji kalbėjo ryškiu, ramiu balsu, žvelgda- 
ma į jį aiškiu, anaiptol ne liūdnu žvilgsniu. Tačiau Cejoną pagavo 
panika, jis pasibaisėjo tuo pasauliu, kur visur akivaizdžiai trium- 
favo nesąmonė ir kuriame nebuvo vietos protui. Savo žinioje jis 

toLevarėjo sepiylis I0InŠLŲ Eg:0GLUS, Lačiau jis pasibaisėjęs Su- 
praio, kad kartu vra visiškas Dejėgis. Ką jo kareiviai gali padaryti 
prieš tos mergaitės šypseną, prieš įos beprotiškas užgaidas? Išti- 
soms savaitėms, o gal mėnesiams jo provincijos likimas bus ati- 
duotas į tos paieistuvės, to vaiko rankas. 

Jis nieko negali jai padaryti. Ji nelyginant Eufrato upė — abe- 
jinga ir pilna netikėtumų, niekas negali numatyti, ką ji atneš:. 
palaimą ar prakeiksmą. Bergždžias dalykas jai priešintis. Lieka 
tiktai sėdėti sudėjus rankas ir laukti, ką ji sumanys daryti. 

Užtat jis nejautė jokio pykčio Klaudijai Aktei, po dviejų die- 
nų sužinojęs, kad ji tikrai išvyko į Tarpupį. 


7. SUKIS, SUKUTI! 


Jie stovėjo vienas priešais kitą — Aktė ir Varonas. Jau beveik 
trylika metų, kai juodu nesimatė. Jis žiūrėjo į jos švelnų, patrauk- 
lų veidą; ji atrodė truputį daugiau patyrusi, romesnė. Ji dažnai 
pavyduliaudavo jam, geriausiam jos mylimojo bičiuliui: nemažą 
jausmų ir laiko dalį jis paglemždavo iš jos mylimojo. Tačiau da- 
bar, pamačiusi pažįstamus bruožus — stambų, mėsingą veidą, 
protingas akis, gražią kaktą, ji suprato, kaip daug bendra juos 
jungia. Niekas nepažinojo imperatoriaus geriau už juodu, niekas 
jo labiau nemylėjo. Taip ryškiai ją užplūdo prisiminimai apie 
Neroną, taip aiškiai išvydo jį priešais save, jog ji išblyško. Kartu 
ji išsigando, kad Varonas taip pasenęs. Iš tikrųjų jis atrodė nuo- 
stabiai jaunas pagal savo penkiasdešimties metų amžių, tačiau jos 
sąmonėje buvo išlikęs gyvas ankstyvesnis jo atvaizdas, ir dabar 
daug aiškiau už kitus matė jo naujas raukšles. 

— Štai mudu ir vėl susitikome, mielas Varonai,— tarė ji, ir 
jos gyvas veidas, kuriame atsispindėdavo įvairiausių jausmų 
niuansai, tryško džiaugsmu, nuostaba, romumu. 

Tačiau Varonas pagalvojo: „Kodėl aš jos nemylėjau? Juk aš 
turėjau geras, patyrusias akis. Nejaugi jos nepastebėjo, kokia ji 
graži? Tai protas man draudė ją mylėti. Ar myliu ją dabar? Dar 
prieš keletą mėnesių dėl jos būčiau atsisakęs viso savo kvailo 
žaidimo, būčiau jai pasipiršęs, ją laimėjęs ir gyvenęs kartu vie- 
nerius, dvejus, o gal ir penkerius metus. Dabar tas kvailas žaidi- 
mas išsunkė iš manęs visas jėgas, aš išspaustas, nusikamavęs, 
tikras senis. 

Tačiau nei iš Varono veido, nei iš žodžių niekaip negalėjai 
pagauti jo tokių minčių. 

— Leiskite man į jus pasižiūrėti, miela Akte,— tarė jis juo- 

saauūalias.--- ;:Kriausia: įŪsų dantys išaugo r pasidaic Liūtii- 
gesni.— sie su Neronu dažnai pasijuokdavo iš Aktės mažų, lygių 
dantų. Varonas pusiau juokais, pusiau rimtai tvirtindavo, Kad 
tokie dantukai atrodo kvailokai. 

— Ar mano dantys išaugo, to nežinau, — atsakė Aktė,— ta- 
čiau proto įgavau daugiau. Tai tikras dalykas. O jūs, mielas Varo- 
nai? 

Ji mėgino nusišypsoti, bet jai nepavyko. Ją jaudino tų dienų 
prisiminimai, kai jie trise — Neronas, Varonas ir ji — vienas 
kitą traukdavo per dantį, ginčydavosi dažniausiai juokais, bet 
kartais ir rimtai. 

Ji pasipiktino dėl savo sentimentalumo. 

— Papasakokite, — tarė ji gyvai, — kokią čia košę jūs iš tik- 
rųjų užvirėte? Kuriems galams surezgėte tą istoriją su Neronu? 
Ko iš jos tikitės? Būtinai man turite viską kuo smulkiausiai papa- 
sakoti. Juk žinote, kad aš baisiai smalsi. 

Ji pusiau gulomis buvo pavirtusi ant sofos, pasidėjusi po-gal- 
va apnuogintą ranką; žydri jos drabužiai bangavo plačiomis klos- 
tėmis. Kakta buvo atvira, juodi, ploni, ne per tankiausi plaukai 
ne itin madingai garbanomis krito ant kaklo. 

Varonas ėmė pasakoti. Jis neslėpė, kad tiesioginis tos jo užma- 
čios pretekstas buvo antipatija Cejonui. Pasakojo lengvai, nekeis- 
damas tono, ir vis dėlto jo žodžiai dvelkė energija, su kuria jis 
siekė įgyvendinti savo planus, ir tikėjimu savo idėja. Jis kalbėjo 
apie aukas tam reikalui, apie savo dukterį Marciją, bičiulį Fron- 
toną, apie pinigus, laiką, nervus ir patį gyvenimą, apie tai, kad jis 
nieko nesigaili. 

Aktė klausėsi susimąsčiusi. 

— Priežasčių daug,— pagaliau prabilo ji,— tačiau, deja, jos 
visos padiktuotos aistros. 

— Deja? — paklausė Varonas.— Ar tikrai „deja“? — Ir jie 
draugiškai, o kartu ir tirdami įsisiurbė akimis į vienas kito veidą, 
mėgindami atspėti, kiek juos sieja praeitis ir kiek skiria dabartis. 

— Antiochijoje man įtikinamai įrodė,— tarė Aktė,— kad jū- 
sų pradėtas reikalas kvailas ir be jokios perspektyvos. Tai man 
aiškino nežymūs ir bjaurūs, tačiau sveiko proto žmonės. 

— Sveiko proto,— gūžtelėjo pečiais Varonas, ir jo veidu 
šmėkštelėjo tas pergalingas lengvapėdiškumas, visada jam padė- 
jęs palenkti sau Žžmones.— „Sukis, sukuti“,— juokdamasis jis 
pacitavo jos dainelės žodžius.— Kas yra protas? Kiekvienas laiko 
protingu dalyku tai, kas jam padeda patvirtinti, kad jis elgiasi 
teisingai, o kas prieštarauja, tą jis atmeta. Aš sukūriau tą Neroną, 
nes be jo ir be jo reikalo man nemielas gyvenimas. Jūs mylėjote 

Neroną savaip, moteriškai, Akte, ir dabar jį tebemylite, palaido- 
jote jį, bet gerbiate jo prisiminimą. Aš myliu jį savaip: mėginu 
įgyvendinti jo reikalą. Ar tai neprotinga? 

— Ak, Varonai,— tarė Aktė,— aš dažnai jūsų nekęsdavau, 
bet gerai žinau, kaip labai jūs mylėjote Rudabarzdį ir kaip labai 
jis jus mylėjo. 

— Aš ir dabar jį tebemyliu,— tarė Varonas. 

Jie pažvelgė vienas į kitą suokalbiškai, linksmai, rimtai. 


8. ILIUZIJA 

Varonas maloniai nustebo pamatęs, kad Aktės atvykimas 
gerai paveikė jo dukterį Marciją. Ji, po Frontono mirties kuokte- 
lėjusi ir užsidariusi nepramušamame kiaute, staiga jį aplankė ir, 
vos prabilusi, ėmė klausinėti apie Klaudiją Aktę. Keistas daly- 
kas: ji tik apie tai ir kalbėjo. Tiesiog negalėjo atsiklausyti pasa- 
kojimų apie Aktę, troško sužinoti apie ją tūkstančius smulkmenų. 
Pagaliau ji pasakė, kad tokiai viešniai kaip Klaudija Aktė negali- 
ma taip ilgai nesuruošti garbingo priėmimo; kadangi imperato- 
rius, keliaudamas po naujus užkariautus miestus, dar ilgai bus 
toli nuo Edesos ir Samosatos, jai pačiai derėtų priimti tokią žymią 
ir laukiamą viešnią. Nustebęs Varonas delsė, atkalbinėjo. Nesup- 
rato, kas taip traukia Marciją prie Aktės. Tačiau Marcija neatly- 
žo, ir teko jai nusileisti. 

| Marcijos akimis, Aktė ir jos likimas — tai tarsi jos pačios 
atspindys. Ši Klaudija Aktė neteko tikrojo Nerono ir atvyko čio- 
nai, į Rytus, nusivylusi, pasiryžusi tenkintis apsišaukėliu. Juk ir 
pati Marcija liūdi mirus tikrajam Neronui, nes jis ir Frontonas jai 
sušiliejo į vieną asmenį, taigi kartu su Frontonu ji neteko ir Nero- 
no. Dabar joms abiem, Aktei ir jai, liko tiktai Nerono apvalka- 
las. 

:Aktė savo ruožtu domėjosi Marcija. Romoje ir Antiochijoje 
sklido visokiausių gandų apie Marciją, aristokratę, kuriai nuo- 
stabus likimas lėmė būti imperatoriaus vaidmenį atliekančio ver- 
go žmona. Užjūrį pasiekė gandai netgi apie to žmogaus impoten- 
ciją, taip pat apie jos santykius su pulkininku Frontonu. Aktė 
netvėrė smalsumu pamatyti Marciją. 

Ji mokėjo sutarti su abiem tikrojo Nerono žmonomis — pir- 
miausia su Oktavija, vėliau su Popėja. Tas nepaprastas begėdiš-- 
kumas, kai ji laikėsi šalia Nerono, pasitikėdama jo meile, drau- 
giškai sugyvendama su jo žmonomis, net jas pergyvendama, 
daug prisidėjo jai pelnant minios simpatijas. Liaudis mylėjo Aktę 

už jos drąsią aistrą, už jos panieką išorinei reputacijai, džiaugėsi 
jos kukliu troškimu geriau likti ir vadintis Nerono bičiule negu 
Romos imperatoriene, o juk reikėjo jai tiktai šito panorėti! Ir štai 
dabar Aktė atvyko dirstelėti į to naujojo Nerono žmoną, pasiry- 
žusi užmegzti su ja taip pat draugiškus santykius, kaip ir su kito- - 
mis tikrojo Nerono žmonomis. 

Aktė jautėsi laisvai. Iš truputį konvulsyvios Marcijos didy- 
bės ir jos meilumo Aktė iš karto pajuto, kaip ji užsidariusi savo 
kiaute, nusikamavusi ir kuoktelėjusi. Ji tučtuojau suprato, kad 
nelengva bus susibičiuliauti su Marcija, tačiau tas sunkumas ją 
žavėjo ir ji ėmė rodyti Marcijai "dar didesnį nuoširdumą. Kaip 
mergaitė mergaitę, kaip moteris moterį ji linksmai, bet neįkyriai 
klausinėjo apie intymius dalykus, tirpdė jos ledus. Tiesa, Marcija 
į Aktę žiūrėjo išdidžiai, kaip į buvusią vergę, bet argi jos vyras, 
buvęs vergas, netapo imperatorium, ir jeigu jau pats imperato- 
rius turi vergo kraujo, tai kodėl jo negali turėti šio bičiulė? Be to, 
Aktę ji laikė natūralia sąjungininke. Argi Aktei, kaip ir jai 
pačiai, netenka atsižadėti tikrojo Nerono dėl šito' vargano puo- 
džiaus? Marcijai aiškiai patiko šneka su Akte. Netrukus jos ėmė 
nebeslėpti savo paslapčių, taip suartėjo, kad Aktė galėjo kalbėti 
apie Neroną, apie abu Neronus su vos pastebimu, žavingu ironi- 
jos šešėliu lūpose, ir buvo neaišku, ar ji kalba apie tikrąjį 
Neroną, ar apie apsišaukėlį. 

Ligi šiol Marcija nieko neslėpė apie savo Neroną tiktai nuo 
savęs ir nuo Frontono. Tačiau atsargūs Aktės juokeliai vis labiau 
dilgino jai liežuvį, ir ilgainiui ji nebijojo savo bičiulei atverti 
širdį ir pasipasakoti apie savo gėdą — iš pradžių šiek tiek santū- 
riai, o paskui vis atviriau. Tyliai, karčiai, nuoširdžiai ji šaipėsi 
iš savo likimo, kurį jai lėmę dievai. Prislopinusi balsą, keistai 
šypsodamasi kančios iškreiptomis lūpomis, ji pasakojo Aktei apie 
Nerono savybes, apie tikrojo Nerono savybes, kurias ji sužinojo 
iš kitų, ir savojo Nerono-Terencijaus savybes, kurias patyrė savo 
kailiu. | 

Aktė klausėsi susikaupusi. Ji nė nemėgino skirti teisybės nuo 
prasimanymų. Maža to, klausydamasi draugės kalbos, ji įtemptai 
galvojo apie tikrąjį Neroną, savo bičiulį ir imperatorių, ir keistas 
dalykas — nuo tos pusprotės kalbų jos atmintyje keitėsi jo išvaiz- 
da. Ji klausinėjo pati savęs, ar į Nerono paveikslą, išlikusį jos 
sieloje, kartais nebus prasibrovę kitų vyrų bruožų, kaip į tos 
kvailiukės pavaizduotąjį Nerono pavidalą? Ar jos dabar su savo 
velioniu mylimuoju nesieja tokie bruožai, kurie jai atrodė gražūs 
ir verti meilės kituose vyruose, ir ar ji neliko akla tokioms jo 
savybėms, kuriomis kituose ji bjaurėdavosi? Ne todėl, kad ji savo 

velionį Neroną dabar mažiau mylėtų — ne, ji tiktai jį dabar daug 
ryškiau pažino. | 

Savo ruožtu Marcija, kalbėdama su Akte apie Neroną, dažnai 
galvojo apie Frontoną. Vis labiau velionių Nerono ir Frontono 
prisiminimas jai susiliedavo su gyvojo Terencijaus pavidalu ir 
ji negalėjo tų trijų paveikslų išskirti. Pasikliaudama, paslaptingai 
ir aistringai ji pasakojo nustebusiai Aktei apie Nerono pomėgį 
lovoje taukšti visokias nepadorias blevyzgas. Ji sakė „Neronas“, 
tačiau omeny turėjo Frontoną. Dėl to, kad Neronas, gimęs vergas, 
didžiausio apsvaigimo akimirkomis turėjo teisę ir netgi pareigą 
pliaukšti visokias blevyzgas, Frontonas darėsi jai dar meilesnis. 
Tai, kad Neronas-Terencijus buvo imperatorius, jos sąmonėje 
Frontoną pavertė imperatorium, gyvasis ir mirusysis jai susiliejo 
į vieną vaizdą. 

Ir Marcijos, ir Aktės sąmonėje ryškėjo meilės verto vyro 
paveikslas, abi jos dabino jį gražiausiais kitų vyrų bruožais ir 
abi šitą savo paveikslą vadino „Neronu“. 

Tasai paveikslas labai suartino jas: sustingusią, kvaištelėjusią 
Marciją ir protingą, nepaprastai blaivią Aktę. Marcija, tarsi 
atspėjusi bičiulės jausmus ir mintis, netikėtai tarė: 

— Iš tikrųjų netiesa, kad Neronas mirė. Jis gyvas. Jeigu jūs 
tikrai jį norite pajusti, nereikia per daug brautis į mūsų Nerono 
širdį. Tačiau aš žinau vieną vietą, kur jūs galite rasti tikrąjį Nero- 
ną, tikriau sakant, jo šešėlį, jo „idėją . 

Aktė iš karto suprato, kad Marcija žodį „idėja“, kurį ji ištarė 
paslaptingai ir suktai šypsodamasi, pavartojo platoniška prasme, 
kad ji turėjo omeny neišdildomą, idealų Nerono paveikslą, kuris 
tebebuvo gyvas jųdviejų širdyse. 

— Ir kurgi, miela Marcija,— paklausė ji, labai sujaudinta 
keistų bičiulės žodžių, — aš rasiu jį, tą tikrąjį Neroną? 

Marcija, paslaptingai ir reikšmingai pridėjusi prie lūpų pirštą, 
sušnibždėjo: 

— Labirinte, mieloji. Jis slapstosi Labirinte. Jeigu jūs atkak- 
liai apie jį galvojate, jeigu jūs visa širdimi jį šaukiate, tai jis pa- 
klauso mūsų šaukimo ir pasirodo, tada jis vadina jus tais baisiais, 
vulgariais ir mielais vardais, kuriais vadindavo mus, kai jis, dar 
gyvas ir sveikas, gyveno tarp mūsų. Ar nenorite, mieloji sese, 
kurią nors dieną nusileisti su manim į Labirintą pasižiūrėti ir jo 
pasiklausyti? — paklausė ji atkakliai, godžiai. 

Ir Aktė, susižavėjusi bičiulės užmačia, atsakė taip pat prislo- 
pintu balsu: 

— Taip, mieloji, nuvesk tenai mane. 

9. DU NUSIVYLUSIEJI 


Valstybės sekretorius Knopsas savo Edesoje ir generolas 
Trebonas savo Samosatoje kaip saulės patekėjimo laukė, kada 
pasirodys Aktė. Jie abudu mokėjo paveikti moteris, abu buvo 
įsitikinę savo vyriškumu ir iš savo patirties žinojo, kad prieš juos 
neįmanoma atsispirti. Pamiegoti su žavinga pasaulinio masto 
gražuole jiems atrodė toks tikslas, dėl kurio verta paprakaituoti. 

, Knopsas, Edesoje jausdamasis esąs imperatoriaus vietininkas, 
aplankė ją pirmutinis. Jis tučtuojau pabandė įžūliai, ciniškai juo- 
kauti, nes toks sąmojis dažnai, kai dar buvo vergas, jam padėdavo 
užkariauti moteris. Tačiau Aktė buvo maloniai abejinga. Ji ap- 
žiūrinėjo tą žebenkštį Knopsą smalsiai, bet aiškiai be jokio nuo- 
širdumo. Knopsas, susierzinęs dėl jos abejingumo, ėmė dėstyti 
apie savo nuopelnus. Pamėgino pasididžiuoti prieš įą savo poli- | 
tiniais sugebėjimais. Ciniškai užsiminė, kad tai jo galvoje blyks- 
telėjo mintis užtvindyti Apamėjos miestą, o tai ir nulėmė Nerono 
pergalę. Tačiau tų įvykių paminėjimas, atrodo, Aktę tiktai nuliū- 
dino. Neronui buvo nė motais, kai anuomet jis visai nekaltai buvo 
laikomas Romos miesto padegėju, o jai, Aktei, tas kvailas Nerono 
priešų išgalvotas šmeižtas labai suspaudė širdį; ir dabar jai buvo 
nemalonu, kad to antraeilio sukčiaus sugalvotas Apamėjos už- 
tvindymas vėl atgaivino tuos senus gandus. Aktė maloniai, bet 
abejingai jam linktelėjo. 

— Reikia nemaža įžūlumo, — tarė ji užsigalvojusi, — duodant 
eigą tokiems įvykiams. Įgyvendinti savo sumanymus remiantis 
prasčiokų naivumu? Taip galima tikėtis greitos sėkmės. Tik labai 
įdomu, ar ilgai liaudis duosis vedžiojama už nosies, ar jūs ištemp- 
site ligi galo. O dabar leiskite padėkoti už jūsų įdomias naujie- 
nas, — tarė ji baigdama.— Atėjo valanda, kurią skiriu savo poil- 
siui.— Tai sakydama, ji atleido jį maloniai, bet ryžtingai. Knopsas 
atsidūrė už durų it musę kandęs, taip ir neparodęs savo vyrišku- 
mo, ir mažai jam teikė paguodos mintis, kad, girdi, tiesą pasa- 
kius, toji Aktė — tiktai pretenzinga, senstanti rytietė. 

Trebonas nepatingėjo atvykti iš Samosatos Edeson pasveikin- 
ti Klaudijos Aktės. Žinoma, jis prisistatė žvangėdamas visais savo 
ordinais bei medaliais ir daug smarkiau nei Knopsas siekė perga- 
lės. Jis kaip gaidys rėžė sparną, garsiais ir nedviprasmiškais Žo- 
džiais žavėjosi Aktės grožiu, kvatojosi, žvengė kaip kumelys, 
paleidęs apyvarton savo įspūdingiausius pokštus. Aktė susidomė- 
jusi stebėjo tą triukšmingą fenomeną, nes tokio kaip gyva nebuvo 
mačiusi. Ji čiupinėjo jo pasižymėjimo ženklus, išklausė Trebono 
pasakojimą apie „Sienų vainiką“, linksmai su juo praleido pusva- 

landį. Paskui, manydamas, kad jau netoli tikslo, gerai nusiteikęs 
Trebonas netikėtai griebė ją už pečių tvirta, rausvais pūkeliais 
apžėlusia ranka. 

— Na, mažyle, o juk neblogai būtų mudviem, a? 

Ji atšoko ne tiek pasipiktinusi, kiek nustebusi, ir jam teko 
nusivilti savo pergale. 

Vakare, sėdėdami savo smuklėje, Knopsas ir Trebonas pasako- 
jo vienas kitam apie susitikimą su Klaudija Akte. Tačiau šitie 
įspūdžiai per tą laiką smarkiai pasikeitė. Abiem atrodė, kad Aktė 
vos nesikabino jiems ant kaklo, kad ji, tokia šiek tiek nusidėvėju- 
si dama, per daug pretenzinga, kad tos pretenzijos toli gražu ne- 
atitinka laukiamų malonumų. Jiems, užsiėmusiems vyrams, tie- 
siog nėra kada terliotis su tokia besimaivančia ožka. Jie dalijosi 
įspūdžiais paleidę kakarinę. Aplinkui sėdintys lankytojai pagar- 
biai klausėsi tų aukštų ir populiarių ponų kalbų, o paskui išnešio- 
jo jas po visą miestą. 


10. PRISIKĖLĘS IŠ NUMIRUSIŲJŲ 


Terencijus, sužinojęs, kad Klaudija Aktė atvyko į Mesopota- 
miją jo aplankyti, anaiptol neskubėjo baigti savo kelionės po 
užkariautus naujus miestus. Jis bijojo to pasimatymo su Akte. 
Tiesa, Aktės pageidavimas jį aplankyti rodė jos gerą valią. Ir vis 
dėlto jis, laukdamas to pasimatymo, jautėsi kaip anuomet, poves- 
tuvinės nakties su Marcija išvakarėse. Aktė geriau už bet ką kitą 
pasaulyje pažinojo Neroną. Neronas reiškia „vyras, vyriškas", 
ir Aktė žinojo, kad šitą vardą jis ne veltui turėjo. 

Tačiau, guodė jis pats save, argi jis ne Neronas? Argi jis neta- 
po Neronu ligi kaulų smegenų, jog Terencijaus jausmai neišven- 
giamai tapo Nerono jausmais? O kad Aktė neveikia Terencijaus 
kaip vyro, tai daugių daugiausia rodo, jog Nerono ji nežavi. Tokia 
mintis sustiprino jo dvasią. 

Jam atrodė, kad būtų geriausia ne pačiam vykti Edeson, o 
pasikviesti Aktę į Samosatą. Aktė nustebo. Argi tikrasis Neronas 
taip darytų? Tikriausiai ne. Tačiau iš jo galėjai laukti visokių 
netikėtumų. Negalima garantuoti, kad jis tai darytų, o kitko — 
ne. Akimirką ji suabejojo: ar jai vykti į Samosatą. Ji papasakojo 
Marcijai apie imperatoriaus kvietimą, neslėpdama savo abejonių. 
Marcija bičiuliškai paklausė: 

— Gal ir man važiuoti kartu, mieloji sese? 

Aktė tylėjo, o ji primygtinai nesispyrė, tiktai paprašė: 

— Greičiau grįžk! Parodysiu tau Labirintą. 

'" Po to pirmutinio pokalbio apie Labirintą ji lig šiol apie jį ne- 
užsiminė. 

"Taigi Aktė viena išvyko į Samosatą. Susitikimo su tuo žmogu- 
mi ji laukė labai nekantraudama, laiminga ir kartu nėrami; tokių 
jausmų ji nebuvo patyrusi jau daugelį metų. Tą rytą, sužinojusi, 
kad ją aplankys imperatorius, ji šmirinėjo po savo kambarius 
išsidabinusi, tarsi sutikdama tikrąjį Neroną, apimta laukimo 
nerimo. Daugybę kartų jį mėgino įsivaizduoti, ką darytų tikrasis 
Neronas po tokio ilgo nesimatymo, vėl ją išvydęs tokiomis aplin- 
kybėmis. Jis tyliai, geraširdiškai, vaikiškai nusijuoktų, prieitų 
prie pat jos, patrauktų nosimi ją apuostydamas, prikištų savo 
pilkas, trumpareges akis prie pat jos veido, įsistebeilytų į ją ir tik 
paskui tvirtai apglėbtų raumeningomis, mielomis rankomis, nusi- 
juoktų, visas nušvistų, mestų greitakalbe kelis graikiškus žodžius. 
Tada nutiltų, truputį šnopuodamas ir tankiau alsuodamas, paimtų 
abi jos rankas, tvirtai paspaustų ir tartų paprasta lotynų kalba: 

— Laba diena, Akte! Laba diena, mažyte Akte. 

Taip, kaip tik šitaip jis pasakytų, nors pats už ją nebuvo aukš-- 
tesnis. - 

Prie namo pasigirdo šauksmai, komanda, ginklų žvangesys. 
Laiptais aukštyn subildėjo žingsniai. Pažįstami žingsniai. Atsila- 
pojo durys, prasiskleidė portjera. Įeina nepažįstamas žmogus. 
Ne, kur ten nepažįstamas — į kambarį žengia Neronas. Tai jo vei- 
das, jo plati kakta, jo rausvi plaukai, jo pilkos, primerktos, 
trumparegės akys, jo stora, vaikiška, aikštingai papūsta apatinė 
lūpa. Jis eina prie jos, geraširdiškai juokiasi kaip vaikas, žengia 
prie pat jos, įsistebeilija į ją, nutveria ją baltomis, stambiomis 
rankomis, visas nušvinta. Ir štai, štai Nerono balsas, pasigirsta 
greitakalbe ištarti keli graikiški žodžiai. Nejaugi tai jo balsas? 
Ir kaip keistai jis taria th. Ne, tiktai neieškoti priekabių, neko- 
neveikti, nekritikuoti! Ji nori, kad tai būtų jo balsas. Tai jo 
balsas. Ir štai tas balsas paprasta lotynų kalba sako: 

— Laba diena, Akte! Laba diena, mano mieloji Akte. 

Gražus, pailgas Aktės veidas išblyško, tarsi ji būtų pavirtusi 
statula. Paprastai tokia valinga moteris tarsi per miglas, lyg pu- 
siau netekusi sąmonės, dabar jautė jaunatviškai audringas nepa- 
žįstamojo glamones. Kaip čia yra? Ji matė Nerono kakle skylę, 
pro kurią ištekėjo jo kraujas, gyvybė, ji padėjo numazgoti lavo- 
ną, pabučiavo jį, buvo šalia, kai jį dėjo ant laužo ir sudegino, urna 
su pelenais buvo iškilmingai padėta mauzoliejuje jos parke Ro- 
moje. Ir štai tas žmogus, jo trumparegės akys, jo įžūlios, vaikiš-- 
kos, aistringos, valdingos lūpos. Viskas kažkaip labiau išryškėję, 
nes juk praėjo trylika metų, tačiau tai jo veidas, jo figūra. Nejau- 

gi dievai būtų galėję antrą kartą sukurti tą patį paveikslą? Aišku, 
ji Žinojo apie tą pokštą, kurį anuomet iškrėtė Neronas su puo- 
džium Terencijum, ir per savo sudirgintą jautrumą pastebėjo ne 
tiktai blogai tariamą „th“, bet ir kitus mažesnius netikslumus. 
Ir vis dėlto ją apėmė džiugus ir klaikus siaubas. Priešais ją kam- 
baryje stovėjo Neronas, jos mylimasis, ją lietė jo rankos, į ją 
dvelkė jo alsavimas. O jeigu taip yra, tai ar tebepriklauso jai 
mirusysis? Siaubas ir palaima taip sujaukė jai sielą, jog ji beveik 
neteko sąmonės. 

Aktė pati sau įsakė atsipeikėti; kalbėjo sau, kad kūnas, veidas, 
kaukė, ko gero, gali pasikartoti, tačiau ji, geriau įsižiūrėjusi, 
pastebės, kad to Žmogaus judesiai, eisena yra kitokie, kad jis iš 
esmės skiriasi nuo velionio. Tačiau šito ji, bent kol kas, nenori 
girdėti. Ji švelniai ištrūko iš to žmogaus glėbio. Maloniu, dar 
karštu nuo susijaudinimo balsu ji paklausė: 

— O kurgi tu buvai visą tą laiką? Kodėl manęs nepasikvie- 
tei? 

Terencijus buvo pasiruošęs tokiam klausimui ir sugalvojęs 
neronišką atsakymą. Tačiau tas žmogus, apsigimęs aktorius, visą 
savo neroniškumą sudėjęs į pasisveikinimo valandžiukę ir visiš-- 
kai išeikvojęs savo jėgas, dabar buvo absoliučiai tuščias. Tiesa, 
jam netrūko technikos deramu tonu atitinkamai atsakyti, bet 
įkvėpimas buvo išgaravęs. Aktė atsipeikėjo. Aktė regėjo prieš 
save juokingą, varganą komediantą. Ji žiūrėjo į jį nelyginant į 
savo mylimą paukštį, iš kurio liepė padaryti iškamšą ir kuris 
dabar liūdnas ir nebylus stovėjo jos kambaryje. Burtai išsisklai- 
dė. Ji gėdijosi tos didingos, palaimingos ir kraupios akimirkos. 
Ir vis dėlto ji buvo dėkinga šiam žmogui už tą akimirką ir neparo- 
dė jam savo didžiulio nusivylimo. 

Šiaip jau tas pirmasis jų susitikimas praėjo taip, jog net ge- 
riausias žinovas būtų palaikęs jį tikrojo Nerono pasimatymu su 
savo bičiule. Tačiau Aktė džiaugėsi, kad tas jų susitikimas neil- 
gai truko. Paskui ji jautėsi pavargusi ir kaip paprastai prigulė 
pailsėti. Netgi po susijaudinimo ji buvo įpratusi pamiegoti dvi 
valandas, todėl miegojo ir šiandien. Tačiau sapnavo ji kažkokį 
klaikų, subjaurotą Neroną ir pabudo dar labiau nuvargusi negu 
prieš atsiguldama. 

Tą dieną Aktė pirmą kartą pasijuto sena. 

Ji vėl jautė Nerono rankas, jos oda šiurpo nuo jo alsavimo, jos 
ausys ir širdis buvo kupinos jo balso. Kieno balso? Tikrojo Nero- 
no ar apsišaukėlio? Ar ne vis vien, koks to žmogaus vardas? Ar 
jai neužtenka, kad tas žmogus gyvena pasaulyje? Argi tai ne kas 
kita, kaip netikėta, neįsivaizduojamai didelė dievų malonė? Ji 

ketino šitą žmogų, kad ir kas jis būtų, regėdama savo akimis, 
girdėdama ausimis, laikyti Neronu. Taip, kartais širdis bodėjosi 
jo, nes jis buvo šiurkštesnis už jos atmintyje įstrigusį paveikslą, 
protas šaipėsi iš jos, kad ji užkibo ant jo kabliuko, jos kūnas jo 
ilgėjosi. 

Vakare po pirmojo jų pasimatymo Neronas jos garbei suren- 
gė pokylį. Kurį laiką jis buvo suglebęs, bet staiga vėl jį pagavo 
didžiojo aktoriaus įkvėpimas. Laiminga ji laukė, kad jis, tikrasis 
Neronas, netikėtai užrikęs, išgrūs pro duris visus kitus ir godžiai 
puls prie jos. Tačiau jis ją nuvylė. Po atitinkamo laiko jis manie- 
ringai atsisveikino ir išėjo. | 
„ Lygiai tas pat dėjosi antrą ir trečią dieną. Tada ji pati natūra- 
liai ir, kaip tikra meilužė, begėdiškai prabilo į jį: 

— Kada gi tu pagaliau su manimi pamiegosi, Rudabarzdi? 

Tačiau jis buvo pasiruošęs šiam klausimui ir juokais atsakė: 

— Negalima iš dievų reikalauti per daug laimės. Aš daviau 
įžadus, kad susilaikysiu ir tik tada gulsiu su tavimi, kai paimsiu 
Antiochiją. 

Tada ji skausmingai pajuto, kaip jisai svetimas ir kaip skiriasi 
nuo Nerono. 

Ji nusprendė grįžti į Edesą, o paskui tuojau pat vykti į Antio- 
chiją ir Romą. Tačiau keista, kad jai buvo sunku skirtis su tuo 
žmogumi. Ji pasiliko vienai dienai, dar vienai ir dar visai savai- 
tei. 


11. LABIRINTAS 


Neronas, būdamas primityvus ir užsidaręs sąvyje, puikiausiai 
užuosdavo, ką jam jaučia kiti žmonės. Jis gerai suprato Aktės 
reakciją ir kokiomis akimis ji Žiūri į jį. Jam baisiai kmietėjo atsig- 
riebti jos akyse. Jis neužmiršo, kad Aktę, iš pažiūros tokią blaivią 
ir protingą, daugiattia veikė jo romantiniai svaičiojimai. Vieną 
gražią dieną jis pasiūlė jai kartu aplankyti jo gražiausią vietą vi- 
soje Mesopotamijoje — Edesos Labirintą. 

Aktė labai nustebo. Kai Marcija pasakojo apie Labirintą, ji 
nemanė jog tai susiję su šiuo, antruoju Neronu, o tuos jos žodžius 
palaikė pusiau pamišėlės kliedesiu, ir vis dėlto jie smalsiu šiurpu 
užliejo jos krūtinę. Dabar Neronui-Terencijui ištarus tą žodį, ji, 
kaip ir anuomet, vėl susijaudino, ir žodis „Labirintas“, Nerono 
lūpomis ištartas taip didingai ir paslaptingai, padvelkė į ją mįslin- 
gai ir šiurpiai. 

Nerono lydima ji grįžo Edeson. Ji nenorėjo slėpti nuo Marci- 

jos, kad Neronas jai pasiūlęs kartu su juo aplankyti Labirintą. 
Marcija nė kiek neužpyko, kad dabar ne ji, o imperatorius pasi- 
šovė parodyti jai tą vietą; ir jisai neprieštaravo, kad Marcija 
vyktų kartu. 

Taigi jie trise išėjo iš miesto, persikėlė per Skirtos upę ir pat- 
raukė Labirinto link. Jie buvo paprastai apsirengę ir be palydos: 
Neronas nepageidavo, kad liaudis matytų juos einant į Labirintą. 
Kartu pakvietę vienintelį fakelininką, jie prasibrovė į tamsų mil- 
žiniško urvo koridorių raizginį. Neronas čia puikiausiai orienta- 
vosi. Nė nelaukdamas, kol pašvies fakelininkas, jis taip sparčiai 
žengė visų priekyje, jog Marcija ir Aktė tiktai vargais negalais 
spėjo eiti paskui jį vingriais, nelygiais takais. Pagaliau Neronas 
liepė fakelininkui toliau nebeiti, palaukti jų. 

— Nesibijokite,— pasakė jis moterims, tada liepė Marcijai 
paimti jį už rankos, o Aktei įsitverti už Marcijos ir tamsiu kori- 
dorium nuėjo toliau. 

Aktė buvo drąsi ir ne kartą tai įrodžiusi, bet vis dėlto jai buvo 
nejauku ir nelengva su tais dviem puspročiais brautis tamsiais, 
siaurais, žemais, pelėsiais atsiduodančiais koridoriais, nuolat gū- 
žinėti, kad neatsitrenktų pakaušiu į uolų briaunas. Ji ničnieko 
nematė, tačiau kartkartėmis jos ausys pagaudavo negarsius, 
bjaurius čirpsėjimus. 

— Tai šikšnosparniai, — paaiškino Neronas.— Kai kuriuos 
aš prisijaukinau. Jų įdomūs snukučiai. Beje, miela Akte, nesibai- 
minkite, jie nesikabina į plaukus. Tai kvaili prietarai. Deja, pasau- 
ly daug prietarų,— jis atsiduso, truputį šyptelėdamas.— Štai, — 
tarė jis patenkintas,— dabar mes atsidūrėme mano mėgsta- 
miausioje vietoje. Dar keli laipteliai žemyn, sakytum, kopė- 
čiomis. 

Marcija ir Aktė, sekdamos jo balsu, vargais negalais apgrai- 
bomis leidosi apačion. Aktei vis nejaukiau darėsi nuo to suplė- 
kusio oro ir beveik užčiuopiamos tamsos. | 

— Štai mes ir atėjom, — pasigirdo iš tamsos Nerono balsas.— 
Prašom sėstis, — pasakė jis mandagiai, tarsi čia būtų jo priimama- 
sis. Marcija paleido Aktės ranką. Aktė norėjo būti šalia, jausti ją, 
jos kūno šilumą, bet ji neberado Marcijos, o girdint Neronui, 
nedrįso jos pašaukti. Ji pritūpė. 

— Ar matote mane, mieloji Akte? — po valandžiukės paklau- 
sė Neronas; jo balsas sklido kažkur iš kairės, iš tam tikro nuoto- 
lio; urvas, į kurį jis jas atvedė, matyt, buvo didelis. 

— Ne,— nustebusi atsiliepė Aktė,— kaip aš jus matysiu, juk 
čia tamsu. 

— Argi tamsuė — paklausė Neronas.— Na, tai aš jums pa- 

šviesiu, — išdidžiai sakė jis. — Dabar matote? — paklausė jis pik- 
tai džiūgaudamas ir tarytum grasindamas. 

Ji tylėjo, už ją atsakė Marcija: 

— Žinoma, kad ji mato tave. 

— Tegu ji pati pasako, — neatlyžo Neronas. 

— Taip, tikrai matau jus,— sutrikusi pasakė Aktė. 

— Matote, kaip aš keliu ranką? — paklausė Neronas. 

— Matau,— atsakė Aktė. 

— Jūs nusiteikusi juokauti,— nusijuokė Neronas.— Aš išvis 
nekėliau rankos. Bet toje vietoje nesusilaikysi nepajuokavęs. 
Ir man čia labai smagu. Taip, aš čia gerai jaučiuosi ir ketinu pasi- 
likti visiems laikams. Toji vieta man labiausiai tinka. Čia sklando 
senųjų didžiųjų Rytų karalių šešėliai, čia jie palaidoti, čia jie no- 
rėjo būti palaidoti, ir aš, norėdamas pabendrauti su sau lygiais, 
ateinu čionai ir kalbuosi su senaisiais karaliais bei dievais. 

Aktė nieko neatsakė. Jai darėsi vis nesmagiau. Tas žmogus 
aiškiai kvanktelėjęs ir per savo kvailumą gali jai ką padaryti, 
paaukoti kokiam dievaičiui, savo genijui ar kam kitam, pavyz- 
džiui, jaučiui Labirui, Labirinto dievybei. Ir vis dėlto jo balsas, 
netgi jo žodžiai kažkuo ją žavėjo. Mat lygiai taip pat būtų galėjęs 
kalbėti ir tikrasis Neronas. 

Po valandžiukės Neronas vėl prabilo: 

— Dabar mes grįšime.— Ir Aktė lengviau atsikvėpė. Bet jis 
linksmai pridūrė: — Grįžtant aš nevesiu jūsų už rankos. Verčiau 
pašviesiu. . 

Aktė išsigando. Ji atsistojo ir, grabaliodamasi už nelygių sie- 
nų, pamažu ėmė slinkti priekin. Nerono balsas jau sklido kažkur 
iš tolo ir aukštai; matyt, jis jau išėjo iš giliojo urvo. Linksmai 
plepėdamas, jis sparčiai žingsniavo pirmyn, jo balso beveik ne- 
buvo girdėti. Tačiau dabar šalia Aktės buvo bent Marcija. 

— Laikykimės kartu, — tarė ji, guosdama bičiulę.— Argi čia 
ne gražu? 

— Taip, taip, — karštai pritarė jai Aktė, paskubomis paim- 
dama jos ranką. Ji kaip per miglas prisiminė pasakojimus apie 
Labirinte pasiklydusius, neradusius išėjimo ir ten baisia bado 
mirtimi mirusius žmones. Ji tvirčiau sugniaužė Marcijos ranką. 
Tačiau netrukus Aktė savo ranką ištraukė manydama, kad graba- 
liotis palei sienas bus geriau abiem rankomis, ir po akimirkos 

asimetė. Ji šaukė Marciją, ši-kelis kartus dar atsiliepė, bet grei- 
tai ir tos balsas nutilo. 

Ir štai Aktė Labirinte liko viena. Apgraibomis ji puldinėjo 
tai pirmyn, tai atgal. Pateko į ilgą, lygoką koridorių. Aiškiai pri- 
siminė, kad tuo koridorium ėjo, kai tik Neronas-Terencijus lie- 

pė fakelininkui pasilikti. Mėgino pati sau įkvėpti drąsos: štai 
tuoj tuoj išnirs iš tamsos fakelas. Bet niekur nebuvo nė blausios 
švieselės, o Nerono ir Marcijos balsai visiškai nutilo. 
Bergždžias dalykas eiti toliau. Atmintis ją apgavo, ji visiškai 
pasiklydo. Lieka tik laukti, kol kiti ateis jos ieškoti. 


Tamsoje ji pritūpė ant žemės. Kantrybės, kantrybės! Teks 
palaukti vieną, o gal net dvi tris valandas. Ko gero, Rudabarzdis 
nori jai atsikeršyti už tai, kad prieš ją kapituliavo. Aktė pažinojo 
gyvenimą ir žmones, suprato, kad labiausiai neapkenti žmogaus, 
kuriam kapituliuoji. Labirinte, sako, trys tūkstančiai urvų. Ku- 
riems galams jai reikėjo tokios kvailos užmačios, kam ji su tais 
dviem bepročiais leidosi čionai? Juk paprastai ji tokia protinga. 
Ko ji išvis čionai atvyko? Žinoma, prasmė buvo čia atvykti, 
bet dabar ji jos nebemato. Ji nebesusigaudo savo jausmuose, 
kaip ir tame prakeiktame Labirinte. 

Prašom daugiau logikos, Akte! Nereikia pasiduoti panikai. 
Kodėl tas žmogus turėtų palikti tave tamsoje? Na, o jeigu 
jam tokia beprotiška mintis ir šautų galvon, tai argi Varonas ir 
kiti jam neįkrėstų proto? Juk labai pakenktų Nerono reikalui 
žinia, kad Aktė, atvykusi jo aplankyti, dingo. 

Staiga pasibaisėjusi ji griebėsi už plaukų. Negi dabar ten 
įsikabino šikšnosparnis? Nesąmonė. Paskutiniame, tamsiausiame 
urve gyvena Labirinto dievaitis jautis Labiras. Jis privertė 
Edesos gyventojus siuntinėti jam į Labirintą jaunikaičius, jis 
minta jų krauju. Kiek laiko ji čia jau sėdi? 

— Rudabarzdi! — sušuko ji, staiga labai išsigandusi.— Kur 
tu? Padėk man! 

Ir tikrai vėl pasigirdo jo balsas. 

— Jūs vis dar čia? — paklausė jis mandagiai ir nustebęs. 
Jis kalbėjo tamsoje taip, tarytum nieko nebūtų atsitikę, tarytum 
kaip niekur nieko laikytų prie akies smaragdą ir ją apžiūrinėtų.— 
Kodėl gi jūs neinate paskui mane? Bet, galimas daiktas, jūsų tei- 
sybė: imperatoriškos aureolės nedera naudoti paprastam apšvie- 
timui. Aš atsiųsiu jums fakelininką. 

Atsirado fakelas, atsirado šviesa, ir pagaliau jie išsikapanojo 
iš -Labirinto. Labirinte patirta baimė iš -Aktės atminties greit 
išblėso. Ji veikiau prisiminė tiktai žaviąją to nuotykio pusę. 
Juk ją sujaudinęs, išgąsdinęs, o paskui išvadavęs Labirinto Nero- 
nas buvo tikrasis velionis Neronas. Velionis tikrasis Neronas 
Labirinte jautėsi nė kiek ne blogiau, kaip savo mauzoliejuje, 
kuris yra jos parke Romoje. Dabar Aktė buvo visiškai įsitiki- 
nusi: teisingai padarė, kad atvyko į Tarpupį. 

- 12. PALAIDOTASIS 


Jau beveik mėnuo, kaip ji gyvena Edesoje. Nerono draugai 
sako, jog labai puiku, kad ji čia atvyko; tačiau ji, kokiu nors 
žingsniu ryžtingai neįrodžius Nerono tikrumo, savo apsilanky- 
mu padarys daugiau žalos negu naudos. Jie visi buvo įsitikinę, 
jog tėra vienintelis būdas, kaip Aktė įtikinamai paliudytų, kad 
Neronas tikras. 

Savaime suprantama, kad įtikinti Aktę buvo įpareigotas 
Varonas. 

— Džiaugiuosi matydamas, mieloji Akte,— kalbėjo jis,— 
kad jūs dažnai būnate kartu su mūsų Neronu. Ar dabar pagaliau 
jūs supratote, kaip man atėjo galvon tas kvailas planas vėl 
pažadinti Neroną? 

Aktė kaip vaikas klausėsi jo įdėmiai ir susimąsčiusi, pritaI- 
dama linksėjo galvą. 

— Mūsų Neronas,— toliau kalbėjo Varonas,— net jus kart- 
kartėmis nukelia į mūsų praeitį. Nejaugi jis negalėtų į tą praeitį 
nukelti ir Romos, kuri už jus daug šiurkštesnė? 

— Laikai,— atsargiai prabilo Aktė,— pasidarė žiauresni, 
blaivesni. Kad sukeltum susižavėjimą, dabar reikia įspūdingų 
priemonių. Galbūt ta iliuzija, tas apakimas, kurį mums sukelia 
Neronas, ne su juo susiję, o glūdi pačiuose mumyse. Ir tokiu 
atveju mūsų sumanymas kvailas ir beviltiškas. 

Varonas labai džiaugėsi, kad Aktė pasakė „mūsų sumanymas“. 

— Ar dar prisimenate, Akte,— paklausė jis, ir tai buvo 
daugiau prašymas negu klausimas, — kad anuomet, kai tikėjome 
Neronu, buvo lengviau gyventi? Ar prisimenate, kaip suluošinti 
ir prislėgti pasijuto visi, sužinoję apie Nerono mirtį? Ar neatro- 
do, kad gyvenimas iš karto pasidarė nuogas, blyškus ir bespalvis? 
„Palatino ponai norėjo iš mudviejų pavogti mūsų Neroną. Argi 
ne puikus dalykas jiems parodyti, kad jų pastangos nuėjo aitais? 
Jie daužė jo statulas, trynė visus užrašus su jo vardu, net 
vietoj gražios Nerono galvos ant jo milžiniškos statulos Romoje 
užrioglino valstietiškai blaivią senio Vespasiano galvą. Argi 
ne šaunu būtų jiems įrodyti, kad jų kėslai — tai tiktai pliauškini- 
mas botagu. Sakysim, keleriems metams jiems pasisekė. Per 
kelerius metus jie tikrai išgujo iš gyvenimo iantaziją, polėkį, 
užmojį — visa, dėl ko verta gyventi šioje žemėje. Tačiau dabar 
kartu su Neronu visa tai vėl grįžo. Nejaugi jūsų tai nejaudina, 
Akte? Dievai mums padėjo įveikti pirmą, sunkiausią kelio etapą. 
Eikite su mumis, Akte! Mes užkariausim Antiochiją, Aleksandri- 
ją, Korintą, Palatiną. 

— Gražios svajonės, — tarė Aktė, tačiau anaiptol ne priekaiš- 
tingai; ji pati svajojo kartu su juo, kalbėdama tarsi per miegus.— 
Būtų puiku,— tęsė ji tuo pačiu svajingu balsu, — su Neronu vėl 
pagyventi Palatine. Tačiau to nebus. Negerai pasiduoti kerams, 
kaip jūs, mielas Varonai, darote. Kai tie kerai išsisklaidys...— 
ji nutilo, paskendusi savo mintyse. 

— Kai tie kerai išsisklaidys?— paklausė Varonas, žvelgda- 
mas į ją, beveik užsikrėtęs pats ta jos protinga melancholija. 

— Kai tie kerai išsisklaidys...— pakartojo ji, vis dar nebaig- 
dama sakinio. 

— O kas tada, o kas tada? — nekantravo Varonas, negalė- 
damas atitraukti nuo jos akių. 

— Tada vietoj jaunos gražuolės priešais save pamatai senę,— 
ramiai šypsodamasi, savo aiškiu balsu užbaigė Aktė. 

Ir su jai būdinga logika ji tvirtai ir blaiviai išklojo, koks 
jai pasirodė esąs Neronas. 

— Jūs teisingai pasirinkote tą žmogų,— tarė ji.— Jis gali 
kiekvienam apdumti akis. Jis net man galėjo tai padaryti. Jūs 
žinote, kaip karštai mane myli Italikas, poetas ir tikras vyras. 
Šiaip protingas žmogus, o kai ima vaikiškai man meilintis, 
darosi juokingas, ir aš nebūčiau moteris, jeigu man tai nepatiktų. 
Tačiau turiu jums prisipažinti, kad jūsų Neronas, vos aš jį 
pirmą kartą pamačiau, per pusę minutės pasiekė daugiau negu 
mano Italikas per keletą metų. Ir vis dėlto — o tai ir yra-labiau- 
siai pažeidžiama vieta jūsų apskaičiavimuose — šis Neronas 
gali apdumti akis tiktai trumpai valandžiukei, be to, jeigu pats 
to norėsi. Jis iki panagių dirbtinis, dievai tiesiog pajuokavo 
sukurdami jį nelyginant vaškinę figūrą, kuri gali kalbėti ir 
judėti, bet iš tikrųjų tėra tik šešėlis, nes neturi tikro Žmogaus 
sielos. Jis netgi negali permiegoti su moterim, jis ne „Neronas ', 
ne vyras, jam trūksta kūrybinės jėgos. Jis atgyja tik savo Labi- 
rinte. Jis — šmėkla, taip aš įsivaizduoju numirėlius Hade, jis — 
niekas. Per jus, Varonai, gavau karčios patirties pamoką: tiesiog 
širdis plyšta, kai pamatai, kad tokios vyriškos, imperatoriškos, 
didingos, artimos ir fantastiškos būtybės viduje tėra tuštuma, 
niekas. Aš pati išsigąstu savęs, savo judesių, savo eisenos, savo 
balso, kai matau šitą šešėlį — Neroną. 

Varonas ją suprato ir, dar nė nepasakęs, ko nori, iš anksto 
žinojo, kad ji nesutiks. 

— Žiūrėdamas į jūsų gyvą veidą,— vis dėlto jis pradėjo iš 
naujo, — negaliu įsivaizduoti, kad jūs tokia blaivi, kaip daba/ 
dedatės. Juk aš pasidaviau kerams, pasiduokite ir jūs. Nebūkite 
pernelyg protinga. Pasilikite mūsų valtyje. Argi ne šaunu skrieti 

į priekį? Su jumis kartu mes išvengsim visų pavojų. 

— Pasakysiu jums atvirai. Varonai,— atsakė Aktė.— Jūs 
žinote, kad aš mylėjau Neroną. Taip karštai, kad kiekvienas kitas 
nublanksta prieš jo šešėlį. Jūsų Neronas buvo pirmasis, kuris 
mano širdyje vėl uždegė visa, kas po Rudabarzdžio mirties joje 
buvo išblėsę. Aš negaliu pakęsti jūsų Nerono. Aš tiesiog einu 
iš proto matydama, kaip iš to kūnišką apvalkalą turinčio vai- 
duoklio sprunka dvasia, vos tik prie jo prisilieti. Aš to nepakeliu. 
Nemėgstu apsvaigimo, jūs klystate. Toli gražu nemėgstu tokio 
apsvaigimo, kuris pasiekiamas tokiomis priemonėmis. Čia aš 
nepasiliksiu. 

Matydama, kaip jis labai nusivylė, ji, pakeitusi toną, kalbėjo 
toliau blaiviai, lyg juokais ir kartu rimtai: 

 — Aš nepaliksiu jūsų likimo valiai, Varonai. Padėsiu jums. 
Žinote, kad aš turtinga moteris, man patinka turtai. Bet jeigu 
ko nors imsiuos jūsų Nerono naudai, tai, kaip numanau, vienin- 
telis praktiškas rezultatas bus vienas: Titas konfiskuos mano 
gražiuosius dvarus ir plytines Italijoje. Ir vis dėlto pasakykite, 
kaip aš galiu pasitarnauti jūsų reikalui, ką galiu padaryti Nerono 
labui? Aš stengsiuosi padėti. 

Dabar buvo kaip tik pats laikas pasakyti tuos reikalavimus, 
kuriuos per Varoną norėjo jai pateikti Nerono šalininkai: ji 
pati pasisiūlė. Tačiau tasai Varonas, kuris bė jokio sąžinės grauži- 
mo tūkstančius pastuntė myriop, kuris dėl savo užmačių paaukojo 
dukterį Marciją, kuris su skaudančia širdimi, bet anaiptol dėl to 
nesigailėdamas regėjo merdėjantį savo bičiulį Frontoną, kuris 
dėl menko nieko dažnai rizikuodavo net savo paties gyvybe, tasai 
Varonas negalėjo pasakyti Klaudijai Aktei į akis, ko jis iš jos 
nori. Jis užsidegė aistra. Dabar ir pats nesuprato, kaip jis, dar 
būdamas jaunas, vien klausydamas proto balso ir nenorėdamas 
gadinti santykių su Neronu, galėjo sau drausti, kad nematytų 
jos grožio, jos nepakartojamo savitumo ir tuo nepasidžiaugtų. 
O dabar, senstelėjęs, tai iš karto pamatė ir ėmė gailėtis. Tas 
žmogus, kuris visą laiką tenkinosi tokiu gyvenimu, koks jis yra, 
kuris nesigailėjo, ką buvo padaręs, ir nesiekė padaryti, ko buvo 
nepadaręs, dabar, per trumpą laiką, ėmė apgailestauti antrąkart. 
Gailėjosi, kad anuomet jis nesistengė iš -paskutiniųjų pelnyti 
tos moters, Klaudijos Aktės, širdies, kad ir kaip į tai būtų 
pažiūrėjęs Neronas. Jis pajuto didžiulę pagundą nors trumpam 
užmiršti savo juokingą ir didelį sumanymą, būti ankstyvesniuoju 
Varonu ir pasidžiaugti šia nuostabia būtybe, kurią jam atsiuntė 
pats likimas.. 

Todėl jis, užuot pasinaudojęs proga ir išklojęs jai savo 

prašymą, nei iš šio, nei iš 40 Ziadėjo kaibėti visai ką kita: 

— Ar prisimenate, mieioii Akte, kaip ieidome į naująjį 
Auksinių rūmų tvenkinį spaivotas kiniškas žuvis? 

Ir jis vėl pasiįuto jaunas kaip savo geriausiais metais, lengva- 
būdis ir rimtas, piktas ir pasitikįs savo Žavesiu, pasirengęs 
už savo maionumus brangiai mokėti, nes puikiai žinojo, jog 
gyvenimu tiktai tada kaip reikiant galėsi džiaugtis, kai nebūsi 
per daug skrupulingas. Jis pajuto Aktei didžiulį, anksčiau nieka- 
da nepatirtą bičiuliškumą. Apskritai jam pasirodė, kad jie 
kambaryje trise: jiems nekliudantis, puikiausiai nusiteikęs ve- 
lionis, tikrasis Neronas, jiedu, o tarp jų visų užsimezgė daugiau 
nei bičiuliški ryšiai. 

"Tačiau Aktė neužkibo ant tos meškerės. Dar daugiau, ji, 
staigiai ir blaiviai nutraukdama jo fantazijas, dar kartą paklausė: 

— Pasakykite, ką aš galiu padaryti dėl jūsų Nerono? 

Tuomet Varonas susitvardė ir pasakė, kokios vienintelės ir 
efektyvios paslaugos jų labui laukia iš Aktės jis ir jo bičiuliai. 

Reikalas štai koks. Jeigu Neronas gyvas, tai urnoje, kurią 
Aktė laiko savo parko mauzoliejuje Romoje, esantys pelenai 
kažkieno kito. Aktė, įsitikinusi, jog Neronas gyvas, turėtų pri- 
pažinti, kad ta urna su palaikais — juokingas dalykas. Norėdama 
parodyti visiems, kad ji tiki gyvuoju Neronu, Aktė turi sudau- 
žyti paminklą ir tuos kažkokio žmogaus pelenus paleisti pavėjui. 

Varonui visa tai tyčia sausokai aiškinant, permatoma Aktės 
veido oda taip pabalo, jog ėmė švytėti. Tačiau jos balsas kaip 
visuomet skambėjo tyrai ir ramiai, kai ji dabar jam taip. pat 
sausokai atsakė: 

— Jūs reikalaujate, kad aš paleisčiau pavėjui visa, kas man 
liko iš tikrojo Nerono, kad įrodyčiau, jog tikiu apsišaukėliu 
Neronu? 

— Taip, — dalykiškai atsakė Varonas. Tačiau tam „taip“ ne- 
spėjus nuskambėti, jis susigėdo dėl tokio savo siūlymo ir grioz- 
diškai, o tai paprastai jam buvo neįprasta, pridūrė:— Čia juk 
Nerono idėjos reikalas. Tai, ko gero, verta saujelės pelenų. 

Žalsvai rudos Aktės akys įsisiurbė į senatorių, Nerono bičiu- 
lį, jos pečiai truputį nusviro, išlenktos lūpos suvirpėjo. 

— Ką jūs čia sakote, — atkirto ji su vos pastebima pašaipa, — 
tikrai labai protingas dalykas, bet gal geriau to nevertėtų sakyti. 

Stojo nejauki tyla. Iš karto apčiuopiamai išryškėjo visa, kas 
juodu skyrė. 

Aktė baisiausiai pasipiktino Varonu dėl šitokio jo siūlymo. 
Veltui kuždėjo jai sveikas protas: Varonas pasišovė tęsti Nerono 
pradėtąjį darbą ir valdyti pasaulį pagal jo idėjas, tad ar turėtų 

jį sulaikyti kažkokia urna? Jo akimis žiūrint, ten, be saujelės 
pelenų, tikrai daugiau nieko nėra. Tačiau širdies gilumoje ji 
žinojo, kad tai jo nepateisina, jis nusikalsta ir jai, ir Neronui. 
Sakysim, tie jo samprotavimai teisingi žiūrint jo, bet jie netei- 
singi žiūrint jos, Aktės, akimis. Jos protas kitoks. Anuomet ji 
be jokių svyravimų, rizikuodama savo gyvybe, išgelbėjo Nerono 
palaikus nuo išniekinimo ir juos imperatoriškai palaidojo. Tai 
buvo didžiausias ir protingiausias per visą jos gyvenimą atliktas 
darbas. Ką reiškia elgtis protingai? Vadinasi, elgtis taip, kaip 
liepia tavo sąžinė. Šventa pagarba — Varonui tik tuščia sąvoka, 
o jai — ne. Išbarstyti pavėjui Nerono pelenus jai tas pats, 
kas veltui išlieti savo kraują. Toji graikė, paaukojusi savo 
gyvybę, kad galėtų palaidoti brolį, nebuvo vien teatro persona- 
Žas; ji gyveno ne vien per poeto malonę. Niekada, net tikrai 
žinodama, kad šitaip būtų išvaryti iš Romos Flavijai, ji neleistų 
išgriauti jos parke mauzoliejaus, kuriame gyvena jos Neronas. 
Jos mylimojo, jos imperatoriaus palaikai yra didžiausias jos 
lobis, be kurio ji negali gyventi. 

— Pelenų aš neišbarstysiu,— pasakė ji tyliai, griežtai, pik- 
tai.— Net nemanau. 

Varonas tylėjo. Jis suprato, kad jokia jėga žemėje neįveiks 
Aktės pasipriešinimo. Jis atsisveikino ir išėjo. 

Aktė kuo skubiausiai ruošėsi kęlionei. Ką tik taip godžiai 
troškusi suartėti su re ianias dabar negalėjo su juo 
kvėpuoti tuo pačiu oru. Jai darėsi bloga vien prisiminus jo odą, 
jo kvapą. 


13. KŪRINYS SUKYLA PRIES KŪRĖJĄ 


Klaudijos Aktės ketinimas grįžti į Antiochiją ir Romą apstul- 
bino Nerono bičiulius. Trebonas ir Knopsas reikalavo pašalinti, 
nudaigoti Aktę, kol ji dar nespėjo grįžti Romon ir ten paskleisti 
pasaką, kad, girdi, Neronas visai ne Neronas. Net patys sau 
jie nedrįso prisipažinti, kaip juodu džiaugėsi radę pretekstą 
atsikeršyti jai už jų vyriškos ambicijos įžeidimą. 

Terencijus patenkintas klausėsi savo bendrininkų patarimų. 
Jis pyko, kad Aktė paprasčiausiai vien savo atvykimu pelnė 
Mesopotamijos liaudies simpatijas, pavydėjo jai šito populiaru- 
mo. Jis gerai žinojo, kad buvo akimirkų, kai Aktė laikė jį 
imperatorium. Galimas daiktas, kalbėjo jis pats sau, ir būtų ją 
palenkęs, jeigu nebūtų pasirodęs bejėgis prieš ją kaip vyras. 
Jis negalėjo jai atleisti už tai, kad jo, kaip vyro ir kaip akto- 

riaus, galia išsikvėpė, negalėjo pakęsti, kad ji liko akla jo 
„aureolei“, jo imperatoriškajam spindesiui, sklindančiam iš jo 
Labirinte. Būtų gerai, kad ta paleistuvė dingtų be pėdsakų, 
tuo labiau kad šito reikalauja net valstybiniai interesai. Žinoma, 
lengviausia būtų nudaigoti ją pasalūniškai, tačiau tai jam atrodė 
pernelyg brutalu ir paprasta. Jis turi atsikeršyti jai subtiliai, 
elegantiškai. Jis prisiminė dirbtinai surežisuotą laivo sudužimą, 
kai Neronas norėjo atsikratyti savo motinos. Jis svajojo suorga- 
nizuoti nelaimingą atsitikimą, kurio metu Aktė būtų suluošinta: 
arba jos veidas liktų subjaurotas visam laikui, arba jos eisena 
netektų grakštumo. Žinoma, visas tas sumanymas turi būti įgy- 
vendintas taip rafinuotai, kad net ji pati, išskyrus nelemtą 
atsitikimą, nieko kita nepamanytų. 

Aktė tuo tarpu visiškai pasiruošė išvykti. Tačiau ji, būdama 
minkštos širdies, nenorėjo palikti Edesos, prieš tai neatsisveiki- 
nusi su tuo žmogumi, kuris po daugelio pilkų metų jai vėl su- 
žadino gilius jausmus. Ji aplankė Neroną. 

Neronas tuo metu buvo užsiėmęs prijaukintais šikšnospar- 
niais tam tyčia jo nurodymu įrengtame urve. Aktės atsisveikini- 
mo vizitas jam buvo nemaloni staigmena. Jo nuomone, būtų kur 
kas geriau, kad ji mėgintų išvykti slapta, vogčiomis. Jis jau 
viską buvo numatęs, ir iš jo valdų ji jau nebeišneštų sveiko 
kailio. Aktė, stovinti priešais jį, buvo tokia rami, linksma ir taip 
nesiderino su ję pažiūromis, kad mušė jį iš vėžių, ir jis dar 
daugiau jos nekentė, nes gyva ji neatitiko jo įsivaizduotojo 
šios moters paveikslo. 

Jis privertė ją kiek palaukti, paskui priėmė ją ne rūmuose, 
o urve, prieblandoje. Nelyginant vaiduokliai sklandė arba buvo 
užsikabinę už lubų, už iškyšulių jo šikšnosparniai. Tai buvo 
visokiausių veislių gyvūnai, jie karojo visur — bjaurūs, žmogiš-- 
kom rankom, didžiulėmis ausimis, siaubingais šunų ir beždžionių 
snukiais, gauruotais įvairiausių spalvų kailiais. Neronas manė, 
kad Aktė tokioje gūdžioje vietoje pasijus nejaukiai, tačiau ji 
buvo tiktai nustebusi. Nesulaukęs tikėto įspūdžio, jis to atsisvei- 
kinimo vizito metu negalėjo kaip reikiant vaidinti Nerono. Tiesa, 
jis gražiais žodžiais, pusiau ironiškai apgailestavo, kad ji taip 
greitai jį palieka, primindamas atitinkamas klasikų citatas, 
jog net tikrasis Neronas nebūtų geriau jų parinkęs. Tačiau iš 
esmės jis pats sau atrodė nevykusiai, tuo labiau Aktei, kuri 
nepajėgė įsivaizduoti, kaip šis žmogus galėjo sužadinti jai tokius 
gilius jausmus. 

Ji jau buvo beeinanti, kai Neronas galų gale pajuto įkvėpi- 
mą ir galėjo atitinkamai nusiteikti. Taip, jį aplankė tikrojo 

Nerono dvasia. Jis pasijuto imperatorius, atsisveikinantis su 
jam buvusiu ir, ko gero, dar ir dabar artimu žmogumi. Tačiau 
jis, imperatorius, nori, kad juos išskirtų mirtis, apie kurią tas 
artimas žmogus dar nieko nenutuokia. Paslaptingai ir kraupiai 
jis ėmė kalbėti apie savo šikšnosparnius. Kalbėjo, kaip Odisėjo 
užmuštų jaunikių sielos nelyginant šikšnosparniai paskui mi- 
rusiųjų vadovą Hermį eina į požemio karalystę. Pacitavo savo 
mėgstamą Homerą: 


Dvasios jaunikių jį čirpdamos sekė. Ir lygiai taip kalno 
Kad landoje tarp uolų susimetę šikšnosparniai čirpia, 

Jeigu kuris, atitrūkęs nuo jųjų grandinės, nukrinta, 

Ima vis be tvarkos po tą urvą lakstyti — taip dvasios 
Čirpdamos lėkė... (J. Ralio vert.) 


Jis miglotai ir paslaptingai juokavo, kuris iš jų bendrų 
pažįstamų slypi štai šiame arba va aname bjauriame gyvūne. 
Taip kalbėdamas jis žiūrėjo į Aktę savo trumparegėmis akimis 
piktai ir kartu liūdnai, švelniai, tarsi atsisveikintų visam laikui. 
Jis vaidino Neroną, žinantį, kad jo motina Agripina, kad jo 
žmona Oktavija ruošiasi kelionėn, iš kurios jos niekada nebegrįš.. 
Jis mylėjo šią Agripiną, šią Oktaviją, šią Aktę, nes ji jam buvo 
jau mirusi, nes jam buvo keista ir malonu kalbėtis su mirusiąja, 
kuri mano, kad dar gyva. Su šita numirėle jis galėjo būti 
nepaprastai švelnūs, piktdžiugiškai jausdamas savo pranašumą: 
jis žino tai, ko ji nežino. Jis Aktei buvo labai meilus. 

Aktė išsigando. Iš pradžių šis žmogus, žaidęs su savo prijau- 
kintais šikšnosparniais ir maitinęs juos iš delno, pasirodė jai 
juokingas. Dabar jai pasidarė baugu. Ji pažinojo šitą Neroną. 
Žinojo jo siaubingą, beribį žiaurumą. Žinojo jo aistrą tokiems 
pašėlusiems, niekšingiems žaidimams. Taip, dabar ji suvokė, 
kodėl tas žmogus galėjo sujaudinti ją ligi sielos gelmių. Ji matė 
nedidelę, pašaipią, mielą ir žiaurią raukšlelę palei jo lūpas. 
Terencijaus, žaidžiančio su prijaukintais šikšnosparniais, asme- 
nyje ji atpažino Neroną, žaidžiantį su numirėliais, kuriuos jis 
pasiuntė į požemio karalystę. Ji atpažino Neroną, suprato, kad 
ji pasmerkta. Šalčiu padvelkė į ją požemis ir ji išėjo baimės 
suspausta širdimi. 

Nei Neronas, nei Trebonas, nei Knopsas nė žodeliu neužsi- 
minė Varonui arba karaliui Filypui apie savo kėslus prieš Aktę. 
Neronas tiksliai jautė, kad jie abu iš kailio nertųsi norėdami 
sukliudyti jų sumanymui. Ir vis dėlto, nors ir labai nenorėjo 
Neronas, abu apie tai sužinojo. Vos spėjo Aktė su imperatorium 
atsisveikinti, Varonas atkakliai pasiprašė audiencijos. 

— Labai apgailestaudamas išgirdau, — pasakė Varonas,— kad 
Aktė rengiasi mus palikti. 

— Taip, mielas Varonai,— maloniai atsakė Neronas.— Nei 
jums, nei man nepavyko jos sulaikyti. 

— Jeigu negalima jos sulaikyti, — tarė Varonas,— reikėtų 
pasirūpinti, kad tokiai gražiai ir mielai damai būtų malonu grįžti. 

— Taip,— atsakė Neronas, — reikia. 

— Aš noriu jos dispozicijai paskirti vieną savo paties kelio- 
nės vežimą, — lyg tarp kitko pasakė Varonas,— ir kokių šimto 
žmonių garbės sargybą. 

— Deja, jūs pavėlavote, mielas Varonai,— apgailestavo Ne- 
ronas.— Aš pats jai daviau kelionės vežimą ir apsaugą. 

Senatorius pabalo. | 

— Aš būčiau nepaprastai dėkingas Jūsų didenybei,— tarė 
jis, — jeigu gaučiau tokią malonę mūsų Klaudijai Aktei padaryti 
šią mažą paslaugą. Nuo senų laikų esu jai skolingas, o Jūsų 
didenybė,— mirktelėjęs pridūrė jis familiariu bendrininko to- 
nu,— ištisas savaites džiaugėtės intymiai bičiuliaudamas su 
mūsų Akte. 

Terecijų supykdė toji užuomina, tačiau jis neparodė savo 
pykčio. 

— Ne, mielas Varonai,— nusišypsojo jis ir netgi patapšnojo 
jam per petį, nors anksčiau šitaip niekada nedrįsdavo dary- 
ti. — Iš to nieko nebus. Nors tam trumpam laikui norėtųsi mūsų 
Aktei padaryti tą paskutinę paslaugą. 

Kad ir maloniu tonu ištarti, šie žodžiai nuskambėjo taip 
grėsmingai, jog Varonas, bijodamas jį suerzinti, nedrįso pasi- 
priešinti šlykščiam jo familiarumui. 

— Nebūkite toks atkaklus, — paprašė jis beveik įsakomu to- 
nu.— Gali blogai baigtis, — pridūrė jis, — jeigu Aktės ligi sienos 
nelydės itin patikimi mano žmonės. Pastaruoju metu keliuose 
visko pasitaiko. 

— O ką, mano žmonių jūs nelaikote patikimais, Varonai? — 
paklausė Neronas. 

— Savo žmones laikau patikimesniais,— atsakė Varonas. 

— Jūs labai drąsus, mano bičiuli,— tarė Neronas, leisdamas 
savo imperatoriškuoju veidu šmėkštelti juodam debesėliui.— 
Manote, kad prieš -tokus argumentus aš -nusileisiu ir būsiu 
palankesnis jūsų prašymui? 

Varonas negalėjo nutylėti. 

— Pagalvokite,— paprašė jis dar kartą, — kokių kiltų šmeiž- 
tų, kokių nenumatytų būtų padarinių, jeigu mūsų Aktei grįžtant 
atsitiktų nelaimė. Visas pasaulis imtų kalbėti, kad Aktė mūsų 

Nerono asmenyje išvydo ne Jo didenybę imperatorių, o kažkokį 
puodžių Terencijų. Ir labiausiai tada džiūgautų Cejonas ir Palati- 
no ponai. Mūsų Aktei neturi nutikti nieko bloga, — maldavo 
jis imperatorių. 

— Todėl aš jos apsaugai ir paskyriau savo Žmones, — malo- 
niai šypsodamasis paaiškino Neronas. 

Tačiau Varonas dabar negalėjo susivaldyti: Jis priėjo prie 
pat Terencijaus ir išdrožė jam tiesiai į akis: 

— Nesibaigs geruoju, jeigu Aktė vyks su tavo žmonėmis, ir 
tau nesibaigs geruoju. Šito nebus. 

Jis kalbėjo tyliai, tačiau tokiu ryžtingu, tokiu baisiu tonu, jog 
Terencijus išsigando. Tačiau Terencijus nenorėjo sutikti, kad 
Varono akyse dabar jis nebe Neronas, o Terencijus, ir jis atsakė: 

— Kaip tu tam sukliudysi? 

— Pirma negu Aktė pateks į tavo valkatų rankas, — tarė 
Varonas,— aš liepsiu jai papasakoti, kas tu toks. Taip pat ir tokia 
Kaja pasakys, kas tu, ir netgi pats Varonas tai pasakys. 

Terencijus išblyško. Tačiau jis ir toliau pasiliko Neronas, 
nepakeisdamas švelnaus valdovo tono, kuriuo jis erzino savo 
draugą. 

— Dėl kažkokios mažytės, — šypsodamasis tarė jis, — Varo- 
nas nepaprastai jaudinasi. Kaip gyvas nemačiau jo taip susijaudi- 
nusio. Kas būtų galėjęs pamanyti, kad mūsų Varonas dar sugeba 
taip įsimylėti! Aš atleidžiu įsimylėjėliui už jo netaktą, tačiau 
tavo prašymo, deja, šį-kartą negaliu įvykdyti, — užbaigė jis lyg 
šaipydamasis, lyg apgailestaudamas, piktai.— Ne tu, o aš duosiu 
Aktei apsaugą. . 

Terencijus laukė, kad Varonas ims siusti, širsti, prasiverš 
nelyginant vulkanas. Tam jis buvo pasirengęs, į tas kautynes 
anksčiau ar vėliau vis vien būtų reikėję stoti. Jis jų bijojo 
ir kartu norėjo. Jis baisiai neapkentė Aktės, baisiai neapkentė 
Varono ir buvo tikras, kad toji neapykanta jam suteiks jėgos 
ginčijantis Varoną paguldyti ant menčių, pasilikti Neronu. 

Tačiau Varonas nesikarščiavo, Varonas nepradėjo siusti. At- 
virkščiai, jo veide neliko nė mažiausio pykčio pėdsako. Tik 
žengtelėjo atgal, kad, būdamas toliaregis, geriau matytų pašneko- 
vą, jo lūpose blykstelėjo nepaprastai išdidi, meiliai niekinanti 
šypsena, ir jis, nekeldamas balso, bet tikras savo žodžių galia, 
kad Terencijus jų paklausys, sviedė padarui į veidą: 

— Šš, -Terencijau. | 

Ir išėjo. 

Terencijus nulydėjo jį akimis visas nustėręs, išblyškęs, iš-- 
kreiptu veidu. Paskui, po trumpos valandžiukės, jis išbraukė 

iš savo sąmonės tuos klaikius žodžius. To nebuvo! To jis negalėjo 
girdėti! O jeigu taip būtų buvę, jeigu jis tuos žodžius būtų 
girdėjęs, tuomet turėtų siaubingai, bet kokią vaizduotę pranoks- 
tančiu būdu keršyti, turėtų neapsakomam viešam kankinimui 
atiduoti Varoną, Aktę, Kają, o paskui pasiųsti juos myriop. To 
jis negalėjo daryti. Kol kas. Taigi jis negirdėjo, to nebuvo. 

Klaudija Aktė išvyko su Varono paskirta apsauga ir laimingai 
pasiekė Antiochiją bei Romą. 


14. AUREOLĖ 


Dėl Aktės išvykimo imperatoriui, atrodo, nebuvo nei šilta, 
nei šalta. Jis vis daugiau siautėsi savo aureole, kaip tikėjimu savo 
imperatoriškąja didybe. 

Jis gyveno prabangoje, prašmatniai, kaip tikrasis Neronas. 
Lėšų netrūko. Užkariauti sirų miestai mokėjo duoklę. Bendruome- 
nių ir privačių asmenų, susikompromitavusių kaip Tito šalininkai | 
arba kaip Nerono priešai, turtas buvo konfiskuojamas. Artaba- 
nas, karalius Filypas, kiti kunigaikščiai, vyriausieji Žyniai, 
Tarpupio ir Arabijos šeichai nešykštėjo pinigų. Neronas galėjo 
atsidėti savo aistrai — didžiulėms statyboms. Jis atstatė užtvin- 
dytą Apamėją, pastatydino gražių rūmų ir pavadino ją Neronija. 
Įrengė stadioną, įkūrė teatrą, šventyklą savo genijui, o deivei 
Taratei pastatydino naują, puošnią šventyklą. 

Kartu jis ėmė įgyvendinti savo didžiausią svajonę. Viršum 
Edesos stūksanti uola turėjo virsti milžinišku bareljefu, kad 
senųjų Rytų paminklų pavyzdžiu amžiams išsaugotų imperato- 
riaus bruožus. Sudievinti imperatoriai paprastai būdavo vaizduo- 
jami skrendantys į dangų ant erelio. Jis, Neronas, skulptoriui 
pasiūlė drąsesnį motyvą. Jis norėjo skristi ant šikšnosparnio, 
ir tai pavaizduoti reikėjo realistiškai: nepagražinti jo bruožų, o 
bjaurų nemalonų gyvūno snukį ir jo beždžioniškus nagus atkurti 
su visu šlykštumu, be to, viską daug kartų padidinant. 

Imperatoriaus patarėjai purtė galvą dėl tokio įžūlumo pasi- 
renkant šitokį simbolį. Tiesa, dauguma gyventojų tikėjo, kad. 
šikšnosparnis neša laimę, bet daugelis jį siejo su požemio kara- 
lystės ir mirties sąvoka. 

Neronas juokėsi iš tokių būgštavimų. Kas gi ta mirtis, kas gi 
ta požemių karalystė? Prietarai, nesąmonė! Argi jis nebuvo, 
pasak ano klasiko, imperatorius iki kaulų smegenų? Visa, ką jis 
galvoja, ką jaučia, yra imperatoriškos, dieviškos mintys, ir 
jeigu jo demonas jam liepia pasirinkti šikšnosparnio motyvą, 

tai visi priekaištai prieš -jo vidinį balsą tėra tuščias muilo 
burbulas. 

Jis, kaip ir Neronas savo gražiausiais metais, buvo drąsus 
iki beprotybės. Jis, remdamasis didžiųjų partų karalių pavyzdžiu, 
įsakė, — to ligi šiol nedrįso daryti nė vienas Romos imperato- 
rius, — prieš save nešti šviesą, imperatoriškosios aureolės ženklą. 
Paskui liepė nukaldinti auksinę monetą, kurioje jo veidas pa- 
vaizduotas dviguba linija, šitaip įžūliai duodamas suprasti, kad 
jis dvigubas Neronas: miręs ir vėl prisikėlęs, kaip dievas Oziris. 
Ministrai iš paskutiniųjų mėgino imperatorių nuo to atkalbėti 
prašydami, kad būtų atidėtas tokių monetų išleidimas; jie baimi- 
nosi, kad pašaipūs sirai dėl to dvigubo monetoje pavaizduoto 
Nerono neimtų piktai šaipytis. Tačiau pačiam Neronui patiko 
šita moneta su dvigubu profiliu, ir jis dažnai ją grožėdavosi. 

Kaip senasis Neronas graikų miestuose, taip naujasis jo 
įpėdinis viešai pasirodydavo Samosatos, Larisos, Edesos teatruo- 
se ir visas švytėdavo, kai teisėjas jam pripažindavo vainiką. 
Minios džiūgaudavo, jos būdavo laimingos regėdamos savo 
imperatorių scenoje, o jis, įkvėptas jų entuziazmo ir savo didybės 
jausmo, pranokdavo patsai save. 

Kaip tik dabar jis stengdavosi dažniau susitikti su savo 
pavojingu bičiuliu ir priešu Varonu. Šis nenusišaipė, kai Teren- 
cijus jam patikėjo urvo paslaptį. Varonas buvo apstulbintas. 
Varonas žinojo, kad jis, Neronas, turi „aureolę“. Neronas su juo 
žaidė, nekantriai laukdamas jo žodžių, patvirtinančių, jog sena- 
torius juo tiki. Jis erzino, gėlė jį, norėdamas jo žodžiuose, jo 
elgesy užčiuopti maišto ar praeities užuominos šešėlį. Tačiau 
Varonas būdavo nuolankus, tikras dvariškis, kuris atrodydavo 
esąs laimingas, kad Jo didenybė jam leidžia pasidžiaugti impe- 
ratoriaus veido šviesa. Tas „Šš,. Terencijau“ nebuvo ištartas. 
Neronui prireikdavo jo instrukcijų, nurodymų, kaip vienu ar 
kitu atveju jis turi elgtis. Varonas taktiškai jam duodavo pata- 
rimų, Neronas jų klausydavo, tiktai ne Varono akivaizdoje. 

Nerono užuominos buvo vis įžūlesnės. Kartą senatorius užti- 
ko jį mįslingai žiūrintį į tą auksinę monetą su dvigubu profi- 
liu. 

— Pasakykite atvirai, — gana įsakmiai paklausė jį Neronas, — 
ar tas paveikslas jums neatrodo per daug pretenzingas? 

— Tai išdidus, drąsus simbolis, — paslaptingai atsakė Varo- 
nas, nukreipdamas savo žvilgsnį nuo jo tikros galvos į tuos du 
jo profilius monetoje. 

Tačiau Neronas-Terencijus, patenkintas savimi, atsakė svajin- 
gai: 

— Taip, mielas Varonai, turi nusileisti pas šikšnosparnius, 
kad galėtum rizikuoti tokia protinga drąsa. 


15. DIEVAITIS ANT ŠIKŠNOSPARNIO 


Nors, atrodytų, ir labai tvirtai viešpatavo Neronas, krašto 
viduje vis dėlto ėmė dažnėti bruzdėjimai. Ne koks buvo gyveni- 
mas Neronui pavaldžiose srityse. Tiesa, šalyje buvo tvarka, bet 
per priespaudą ir nepriteklius. 

Centrinėse miestų gatvėse dabar išdygo akmeninės ar gele- 
žinės lentos, kuriose buvo įrašytos didingai skambančios privi- 
legijos, Nerono suteiktos užkariautiems naujiems miestams ir 
žemėms. Tačiau kol kas tai buvo tik tušti teisiniai posakiai. Kol 
kas mažųjų Tarpupio šalių vyriausybėms naujojo imperatoriaus 
malonė tebuvo našta, daug sunkesnė už ankstesnes duokles. Ku- 
nigaikščiai tą naštą stengėsi užkrauti ant arendininkų ir versli- 
ninkų, šie — ant ūkininkų ir amatininkų, o pastarieji — ant vergų 
pečių. Taigi nauja našta slėgė visus. 

| Ėmė šlubuoti ir prekyba. Roma prie sirų sienos ieškojo viso- 
kiausių priekabių. Karavanai, į Romos imperiją gabenantys kinų 
ik, arabų prieskonius, Raudonosios jūros perlus, Indijos pre- 
kes ir už jas mainais paėmę imperijos gaminius, ieškojo naujų 
kelių. Pagrindiniai Mesopotamijos pajamų šaltiniai išseko. 

Žmonės manė, kad Neronui viešpataujant bus tikras rojus, 
tikėjo, kad, nusikratę romėnų mokesčių ir duoklių naštos, kiek- 
vienas pakankamai turės pyrago vietoj duonos, vyno vietoj van- 
dens. Tačiau jokio pyrago Neronui valdant nebuvo, atvirkščiai, 
net duonytės trūko, o vyną teko vis dažniau skiesti vandeniu. 
Tiesa, kas turėjo tiesioginių reikalų su Neronu ir jo paranki- 
niais, tas auginosi lašinius, rietė nosį ir krovėsi pinigus. Tokių 
Nerono draugelių buvo nemaža. Tai buvo jo valdininkai ir tiekė- 
jai, jo kareiviai ir policija, tie, kurie jam ir jo artimiesiems statė 
rūmus ir namus, tiesė kelius, siuvo jo kariuomenei uniformas ir 
kalė ginklus. Nemaža tokių buvo, koks vienas iš dešimties. Tačiau 
pyragas ir kepsnys, kurį jie rijo, kurį kimšo kas dešimtas, buvo 
išplėštas iš kitų, tų devynių burnos. 

Nepatenkintieji nesiliovė murmėję. Niūrios Jono iš Patmo, 
šventojo aktoriaus, kuris po senovei nesugaunamas tebegyveno 
dykumoje, pranašystės vis labiau jaudino žmones. Dabar jau nė 
vienas žmogus nenorėjo tikėti, kad ant Apamėjos miesto užlei- 
do tvaną krikščionys. Abejonių dėl Nerono tikrumo taip pat su- 
kėlė Klaudijos Aktės, liaudies numylėtinės, išvykimas. Žmonės, 

per Knopso ir Trebono kaltę netekę savo turto ar dar kaip kitaip 
nuskriausti ar pažeminti, neapkentė jų ir kurstė,prieš juos liaudį. 
Nužudytųjų bičiuliai ir šalininkai taip pat nieko neužmiršo ir ne- 
tylėjo. 

i Be to, nuolat kildavo nesutarimų tarp Trebono karininkų, 
valdininkų ir vietinių aukštų pareigūnų bei kariškių, kurie anuos 
laikė varžovais. Nuo seniausių laikų romėnų karininkai išdidžiai 
žiūrėdavo į savo rytinius bičiulius, Rytų kareivius jie laikė tiktai 
„pagalbiniais daliniais“; romėnai ir dabar su panieka atsiliepdavo 
apie vietinius generolus. Filypas ir Malukas piktinosi Nerono 
"didybės manija, jo patikėtinių sauvaliavimu ir įžūlumu. Galų 
gale juk tai jie ištempė sostan Romos imperatorių ir visomis išga- 
lėmis jį palaikė. Didžiai pasipiktinę, jie pamatė, jog nebegali 
suvaldyti tų apgavikų, kvailių ir plėšikų, kuriuos buvo pasikvie- 
te pagalbon, norėdami apginti savo suverenumą ir senąsias savo 
valdas. Remdami Neroną prieš užsienį, krašto viduje jie pradėjo 
su juo lėtą, pogrindinį, alinantį — tikrą Rytų karą. Varonas iš 
paskutiniųjų stengėsi pašalinti tuos prieštaravimus, bet jam 
sunkiai sekėsi, neapykantos ugnis tarp Vakarų ir Rytų karininkų 
bei valdininkų tolydžio plieskėsi. | 

Neronas -Terencijus nenorėjo pastebėti tų visų prieštaravimų. 
Jis svaiginosi skambiais žodžiais „imperija, valdAia, kariuomenė, 
liaudis, Rytai“, tačiau iš esmės nekvaršino sau galvos nei politi- 
niais, nei ekonominiais klausimais, kurių jam prireikdavo tik kaip 
medžiagos skambiai retorikai. Imperija, valdymas jam buvo tik- 
tai reprezentacija, liaudies susibūrimai, paradai, statybos, iškil- 
mifgos šventės, valdžia, aureolė ir, žinoma, pirmiausia kalbos, 
kalbos. Iškilus pilietinėms ir ekonominėms problemoms, jis išdi- 
džiai papurtydavo galvą, apsisiausdamas savo „aureole“: kai 
grės rimti sunkumai, jo vidinis balsas visada jam. parodys teisingą 
kelią. 

Rimtai jis žiūrėjo tiktai į vieną dalyką: kaip saugoti savo im- 
peratorišką didybę. Jis atnaujino ir sustiprino įstatymus prieš Jo 
didenybės įžeidimą, kuriuos panaikino Flavijai. Už tokius nusi- 
kaltimus, kaip Tiberijaus ir Kaligulos laikais, jo senatas turėjo 
imtis griežtų teismo procesų. Tam buvo išleisti griežti dekretai. 
Niekas negalėjo naudotis smaragdu, kad geriau matytų,išskyrus 
imperatorių. Buvo uždrausta prie imperatoriaus atvaizdo keiktis 
Ši iaėoAS Žmonės buvo baudžiami už mažiausią, netgi netyčio- 
mis padarytą nusižengimą. Skundikams atsivėrė tikras rojus. 

Už jo didybės įžeidimą galų gale buvo nubaustas ir kilimų 
fabrikantas Nitajus. Jis daug pinigų išleisdavo sporto varžy- 
boms, savo viloje buvo įrengęs aną gražų žaidimų kiemą, kuriame 

kažkada susitikinėdavo Varonas ir pulkininkas Frontonas, rėmė 
menus. Tačiau kartą Nitajus ne vietoje parodė taupumą: kadangi 
buvo viršyta preliminarinė sąmata, jis atsisakė iš fabriko, esan- 
čio Raudonojoje gatvėje, paimti jo užsakytą Mitros statulą. 
Dabar prieš jį paduotas skundas, neva jis, atlikdamas gamtos rei- 
kalą, nenusimovė nuo piršto žiedo su gema, kurioje buvo pavaiz- 
duota Nerono galva. Senatas jį nuteisė ištremti. Imperatorius pa- 
sitenkino vien konfiskavęs jo turtą. Neronas ir Knopsas šaipėsi. 
Dabar kilimų fabrikantas negalėdavo kabinėtis prie dorų puodžių, 
kai šiems neužtekdavo šykščių asignavimų atliekant jo užsaky- 


Ret kalbas apie jo impotenciją Neronas laikė nusikaltimu 
imperatoriaus didybei. Negalėdamas tokių kalbų nutildyti drau- 
dimais, jis mėgino užgniaužti jas kitokiu būdu. Jis įsakė, kad vi- 
siems matant į jo miegamąjį būtų pristatoma moterų, kilmingų 
ir prasčiokių, o po kelių dienų tos moterys dingdavo be jokių 
pėdsakų. Visur pakuždomis sklido gandai, kad dievai, pavydėda- 
mi Neronui laimės, neleido jam džiaugtis meile ir nužudydavo 
kiekvieną moterį, prie kurios tik jis prisiliesdavo. Kai dangus 
grąžino jam valdžią, imperatorius vylėsi, jog tas prakeikimas 
bus nuo jo nuimtas, tačiau, pasirodo, jis tebegaliojo. Todėl impe- 
ratorius nusprendė visiškai atsisakyti moterų. Dėl tos pačios prie- 
žasties jis, nenorėdamas, kad tasai prakeikimas paliestų jo bičiu- 
lę Klaudiją Aktę, nors ir karštai ją mylėdamas, liepęs jai pasi- 
traukti nuo jo ir išsiuntęs ją iš savo imperijės. Buvo žmonių, kurie 
tuo patikėjo. 

Neronas jautėsi saugus ir laimingas, jam atrodė, kad jo valdžia 
įsitvirtino visiems laikams. Jis priiminėdavo paradus, kareiviai 
jam keldavo ovacijas. Prie Eufrato kaip grybas po lietaus išaugo 
jo miestas Neronijus, visuose jam pavaldžių sričių miestuose kilo 
balti, paauksuoti namai. Jį gaubė „aureolė“, priekyje jo buvo 
nešama šviesa. Jau niekas neabejojo, kad šviečia Labirintas, kai 
jame būna imperatorius. Jis eidavo į savo dirbtinį urvą, lesino 
savo šikšnosparnius, tai yra jo myriop pasiųstųjų Žmonių sielas, 
su jais kalbėdavosi. Patenkintas ir laimingas jis žiūrėdavo į auk- 
sinę monetą su savo dvigubu profiliu. Jis vis daugiau susiliedavo 
su savo įsivaizduojama imperatoriškąja didybe. 

O prie Skirtos upės viršum Edesos miesto vis labiau ryškėjo 
uoloje kalamas jo bareljefas, vaizduojąs imperatorių raitą ant 
šikšnosparnio. Susirinkę žioplių būriai spoksodavo į darbininkus 
ir į milžinišką bareljefą. Imperatoriui jo atvaizdas atrodė daug 
gražesnis už raito Mitros statulą. Liaudžiai, galimas daiktas, 
jisai kėlė baimę, o gal ir pašaipą. Niekas to nežinojo, nes niekas 

nedrįso viešai apie tai prasitarti: kiekvienas bijojo Knopso ir 
Trebono šnipelių. 

O bareljefas vis ryškėjo. Jau galima nustatyti, kada jis bus 
atidengtas: gegužės dvidešimt pirmąją. 


16. RADIKALUS SPRENDIMAS 


Knopsas dabar gana dažnai būdavo kartu su savo uošviu puo- 
džium Gorionu, norėdamas sušniukštinėti liaudies nuomonę apie 
Neroną. Tolydžio didėjantis šiurkštus Goriono familiarumas 
pats savaime buvo Knopsui tas rodiklis, pagal kurį jis galėjo 
nustatyti vis labiau besiplečiantį liaudies nepasitenkinimą impe- 
ratoriumi. | 

Greitai bus taip, kad uošvis Gorionas išdrįs jam kaišioti pano- 
sėn tą begėdišką priežodį apie tris „K“, nuo kurių tik „veršį-krio- 
kinti“; mintyse jis tikriausiai jau seniai jį kartoja. 

| Ne, Knopsas neužmerkė akių prieš kasdien gausėjančius sun- 
kųmus. Ar ne per drąsus jo sprendimas laukti, kol bus užimta 
Antiochija? Ar ne protingiau būtų pirma laiko, jau dabar iššokti 
iš Nerono vežimo? 

Tačiau vienas dalykas jam neleido šitaip pasielgti. Jo mergai- 
tė, jo žmona, jo mažytė, standi, žavi Jalta buvo nėščia. Knopso 
širdis netvėrė pašėlišku džiaugsmu, kad jis turės teisėtą, laisvą 
gimusį, turtingą sūnų, gudrų, tvirtą, viskuo aprūpintą Klaudijų 
Knopsą. Jis šiurkščiai glamonėjo savo Jaltą, šito būsimo Klaudi- 
jaus Knopso motiną, apstatė ją leibmedikais, pirtininkėmis, kam- 
barinėmis, siaubingai keikdavosi, kai ši: užsigeisdavo agurkų 
arba kitokių rūgščių valgių ir atsisakydavo saldžių, naudingų 
migdolinių ir kvietinių pyragų, nuo kurių jų būsimasis sūnus 
turėjo įgauti gražią išvaizdą. Ne, dabar jis negali bėgti. Šito mažo- 
jo Klaudijaus Knopso labui jis turi ištverti. Jis turi padaryti pas- 
kutinį, nepaprastą mostą — atitverti savo sūnelį nuo šio pasaulio 
pavojų auksine siena. Iš konfiskuoto kilimų pirklio Nitajaus turto 
jis pasiglemžė geriausią dalį, tačiau buvo galima pažvejoti dar 
riebesnių žuvų. Pirmiausia buvo toksai Hirkanas, nuomotojas, 
šykštuolis, kuris pagailėjo išmesti nemaža pinigėlių, skirtų Nero- 
no genijui statomai šventyklai. O juk iš jo tikėtasi! Argi šitoks 
didžturčio Hirkano poelgis nerodo, kad jo pinigai sukrauti visai 
ne tame maiše, kuriame jie turėtų gulėti? Jo, Knopso, reikalas 
buvo juos perduoti į geresnes rankas, į mielas jo būsimojo sūnelio 
Klaudijaus rankytes. 

Ne, to nesutvarkęs, jis negali palikti Nerono. Betgi pasiliekant 

šalia Nerono, reikia kuo skubiausiai griebtis priemonių prieš 
grėsmingu greičiu liaudyje plintančias maištingas nuotaikas. 
Kiti — tik tuščia vieta, jie neturi jokios fantazijos. Jie nemato 
nei besiartinančio pavojaus masto, nei priemonių užbėgti jam už 
akių. Jo, Knopso, reikalas rasti tų priemonių. Jo galvoje šmėkš-- 
čiojo daugybė įvairiausių projektų. Galų gale jis pasirinko vieną, 
kur vienu šūviu buvo galima nušauti du zuikius: išgelbėti Neroną, 
o Klaudijų Knopsą aprūpinti didžiuliu laimikiu. 

Tą savo projektą jis svarstė visais aspektais. Projektas buvo 
geras, drąsus, radikalus. Aišku, Knopsui nelyginant šaltas dušas 
buvo mintis apie Varoną ir karalių Filypą. Tie, be abejo, vėl iš-- 
knis tūkstančius visokiausių priekabių. Su Varonu jau ir taip jis 
nuolat nesutaria. Tuo labiau patenkintas Trebonas pritars jo pla- 
nui. Gaila, kad jis Trebonui turės atskleisti kortas ir norom neno- 
rom įtraukti jį į tą Žaidimą. Knopsas pavydėjo, kad šiam simpati- 
zuoja Neronas, kad šis populiarus, o jis pats nuolat kankinasi dėl 
savo paties vergiškumo, todėl pavydėjo Trebonui, kad šis pasiti- 
kėdamas, laisvai galėjo kitiems įsakinėti. Tačiau jis nebuvo tik- 
ras, ar galės be Trebono pagalbos palenkti savo pusėn Neroną. 
Be to, reikėjo tvirto, kariniais klausimais gerai nusimanančio 
žmogaus, kuris mokėtų autoritetingai vadovauti, palaikyti draus- 
mę ir nebijotų kraujo. 

Su Trebonu susitarti pavyko lengvai. Tasai jau seniai svajojo, 
kad reikėtų pakartoti „peilių ir durklų“ savaitę, Suglaudę pečius, 


juodu nuėjo pas Neroną. 
Knopsas ėmė aiškinti, kad iš esmės liaudis Neroną ir dabar te- 


bemyli taip pat, kaip ir jo prisikėlimo dienomis. Dėl tariamo 
nepasitenkinimo kalta nedidelė saujelė pavyduolių ir piktalie- 
žuvių. Vieni iš jų, Neronui iškilus, buvo nustumti į šalį, kiti iš 
pradžių jam kėlė didžiausias ovacijas, bet paskui dėl savo nepa- 
sotinamo godumo nusivylė. Tokių kurstytojų ne per daugiausia, 
bet jie užima aukštus postus, turi įtakos, balsą, pinigų. Juos 
pašalinus, oras pasidarytų grynesnis. Pasimokius iš nevykusio 
proceso prieš krikščionis, šį kartą reikia veikti skubiai ir daug 
nesiterliojant su visokiais teismais, tuos priešus bei šmeižikus 
sudoroti per vieną, iš anksto numatytą naktį. Dėl tokio skuboto 
susidorojimo teisėtumo nėra ko abejoti: imperatorius, kaip aukš-- 
čiausias teisėjas, įsitikinęs kaltinimo tikrumu, turi visišką teisę 
teisti kaltuosius ir pasiųsti juos myriop. Būdamas maloningas, 
jis galės po egzekucijos pateikti senatui savo motyvus. Veikiant 
tokiu būdu, tai yra nedelsiant išpjovus votį, nepasitenkinimo 
nuotaikas šalyje bus galima per vieną naktį — tikra ta žodžio 
prasme per vieną naktį — išrauti su visomis šaknimis. O tos 

nakties siaubas šaltu dušu paveiks likusius niurgzlius, įkvėps 
proto visiems, kuriems niežti liežuviai skleisti kvailas, šmeiži- 
kiškas kalbas apie režimą. 

Knopsas trumpai drūtai išklojo savo projektą. Taip kalbėda- 
mas, jis savo spindinčiomis, žvitriomis rudomis akimis meiliai ir 
suktai žvilgčiojo tai į Neroną, tai į Treboną. Tasai jo planas jam 
pačiam aiškiai patiko, dabar jis laukė, kad ir kitiems jis turės 
patikti. Tokių planų — kaip greičiau sumurkdyti savo kompanio- 
ną — jo galva būdavo prikimšta dar dirbant Raudonojoje gatvė- 
je; paprastai jo sumanymai visada pavykdavo. 

Visi trys — Terencijus, Trebonas, Knopsas — žiūrėjo vienas į 
kitą. Knopsas dar nespėjo baigti, o jiems jau buvo aišku, kad jo 
planas šaunus, vertas Apamėjos užtvindymo autoriaus vardo. 
Tylut tylutėliai sėdėjo jie, net triukšmingasis Trebonas buvo 
ramus, jis tiktai retkarčiais sumirksėdavo Terencijui, ir visi trys 
nepaprastai patenkinti galvojo apie tą patį: „Paskandinti kraujyje 
tubs šunsnukius!“ Neronas galvojo dar tiksliau: „Sutraiškyti, 
vikus sutraiškyti kaip muses!“ 

Garsiai jis tarė: 

pa Ačiū tau, mielas Knopsai. Tavo patarimą aš perduosiu 
dievams, o paskui klausysiuosi savo vidinio balso. 

Tačiau Knopsas ir Trebonas žinojo, kad tas vidinis jo balsas 
jau jam pakuždėjo ir kad jis sutampa su jų vidiniais balsais: min- 
tyse jie įsivaizdavo kiekvienas savąjį sąrašą. 


17. TRYS RANKOS 


Iš tikrųjų dar tą pačią naktį Neronui kalbėjo dievų balsas, o 
kitą dieną jie vėl susirinko trise aptarti to plano smulkmenų. Kai 
jie paėmė valdžią į rankas, nemaža jų priešų jau turėjo atsisvei- 
kinti su šiuo pasauliu. Tačiau kartu jie turėjo šimtą trisdešimt 
ketverius metus, per sąvo gyvenimą jie patyrė daug nemalonumų, 
jie turėjo gerą atmintį, per savo šimtą trisdešimt ketverius metus 
jie įgijo nemaža priešų. Prieš akis dar buvo geras derlius. 

Beje, prie labiausiai nekenčiamųjų jie nedrįso arba negalėjo 
prisikasti. Pavyzdžiui, kaip būtų smagu paimti už gerklės Joną 
iš Patmo, kuris paskleidė pasauliui savo įžūlias pranašystes. Būtų 
nuostabu sugniaužti pirštais laibą, išdidų Klaudijos Aktės kaklą, 
tos prakeiktos paleistuvės kaklą, būtų malonu pažiūrėti, kaip 
gargaliuoja Varonas, tas pasipūtęs aristokratas, kuris toks manda- 
gus ir taip baisiai, iš visos širdies juos niekina. Šaunu būtų ir kil- 
niajam Malukui užtvoti per makaulę; taip pat įdomu būtų pažiū- 

rėti, kaip delikatusis Filypas, senųjų karalių palikuonis, laikosi 
savo gražių manierų, išleisdamas paskutinį savo kvapą ir pakra- 
tydamas kanopas. Tačiau dievai pavydūs, geriausio kąsnelio jie 
tau vis pagaili. 

Ir vis dėlto dievai daug ką jiems leido. Visi trys jie sėdėjo už 
gražaus, iš brangaus medžio padaryto stalo, prieš save pasidėję 
rašiklius ir vaškinės lenteles, o Knopsas, be to, dar buvo pasirū- 
pinęs rašalo bei popieriaus. Jie rašė, vėl trynė, galvojo. Retkar- 
Čiais vienas kuris iš jų ištardavo kokį nors vardą, kiti nusišypso- 
davo, nes jie taip pat buvo numatę tą patį vardą, ir Knopsas jį 
įtraukdavo į galutinį sąrašą. Kartais kuris nors nesutikdavo, ir 
tuomet tą vardą laikinai išbraukdavo, galutinį sprendimą atidė- 
dami vėlesniam laikui. Tačiau jie nesutardavo gana retai, Knopso 
sąrašas tolydžio darėsi ilgesnis. Jie neskubėjo, ši-trijulė vardus 
minėdavo pamažu, gana ilgai patylėję; kokiam nors vardui pate- 
kus į galutinį sąrašą, Neronas palydėdavo jį atitinkama citata iš 
klasikų, dažniausiai iš Sofoklio arba Euripido, kūrinių. 

: Lemiamos, tikrosios, asmeninės priežastys, dėl kurių tie var- 
dai patekdavo į sąrašą, retai buvo minimos, veikiau buvo remia- 
masi kokiais nors politiniais sumetimais. Pavyzdžiui, Trebonas 
paninėjo leitenantą Lucijų. Jis tiesiog nepakentė to jauno vyru- 
ko, kuris kautynėse prie Suros veikė labai greitai ir ryžtingai, 
nepakentė, kad jis toks elegantiškas ir kilęs iš senos giminės, kad 
apgailestavo žuvusio Frontono, na, ir kad jam vis mirksėdavo 
moterys. Ak, kad taip dabar būtų gyvas patsai Frontonas! Su ko- 
kiu malonumu Trebonas būtų jį įskundęs ir pasiūlęs įtraukti į 
sąrašą. Kaip gaila, kad tasai pasipūtėlis Frontonas jau spėjo pasi- 
mirti, tas pagyrūnas, kuris, net išleisdamas paskutinį kvapą, dar 
pretendavo į kautynių prie Suros nugalėtojo laurus, nors tikrasis 
nugalėtojas buvo jis, Trebonas; ir štai dabar Trebonas, deja, turįs 
tenkintis Lueijum. Jo pateikti kaltinimai prieš Lucijų skambėjo 
nelabai įtikinamai, nes tikrąsias priežastis jis turėjo nutylėti. 
Lucijus, kalbėjo jisai, skleidžiąs piktas paskalas, girdi, Neronas, 
būdamas plebėjų bičiulis, iš neapykantos persekiojąs kiekvieną 
tikrą aristokratą. Knopsas nematė nė vienos rimtos priežasties, 
dėl kurios reikėtų galabyti jauną, puikų, visų mylimą karininką, 
ir todėl jam buvo nesmagu. Na, sakysim, jis neatiduos Trebonui 
Lucijaus. Tada Trebonas ims šiauštis prieš jo siūlomą kandidatą į 
sąrašą. Taigi jis įtraukė Lucijų į sąrašą, o Neronas pacitavo: „Vi- 
sos kovos pasibaigia mirtimi". 

Knopsui savo ruožtu nebuvo jokių kliūčių įtraukti į sąrašą 
nuomotoją Hirkaną. Žinoma, jis nė puse žodžio neužsiminė, kad, 
jo galva, Hirkano pinigams daug saugiau bus jo būsimojo mažylio 

Klaudijaus rankose negu dabartinio jų savininko skryniose; jis 
tiktai paminėjo, kad nuomotojas atsisakė paaukoti stambią sumą 
pinigų, skirtų Nerono genijaus garbei statomai šventyklai, pridū- 
res, jog Hirkanas išvis sabotuojąs finansines valdžios priemones. 
Tačiau ir šito užteko su kaupu. Neronas ir Trebonas abejingai 
linktelėjo galvas, o Neronas pacitavo: „Dievai nekenčia įžūlios 
puikybės.“ Ir štai sąraše atsiduria Hirkano vardas, įrašytas grei- 
ta, tvarkinga Knopso rašysena, o Knopso širdį užliejo beribis 
džiaugsmas. 

Jie rašė savo vaškinėse lentelėse pamažu, apgalvodami, žais- 
mingai, o kurį nors vardą įtvirtinę galutiniame sąraše, pergamen- 
te, jį rūpestingai išbraukdavo iš savo lentelių, šitaip palikdami 
vietos naujam. Rašė riebi, balta, nuostabiais tepalais kvepianti 
Nerono ranka, rašė siaura, kaulėta, kumpais nagais Knopso ran- 
ka, rašė milžiniška, šviesiai rudais: plaukeliais apžėlusi, raudona 
Trebono letena. Jie įrašė daug vardų, daugiausia aramėjų, bet 
čią buvo ir romėnų, graikų, arabų, partų, hebrajų, vyrų ir mote- 
rų, mažų kūdikių ir visai sukriošusių senių. Sąraše jau atsirado 
apie tris šimtus vardų. 

| Tai buvo ilgas, malonus, bet varginantis posėdis. Reikėjo gerai 
pasirausti kiekvienoje atminties kertelėje, kad niekas nebūtų 
užmirštas, nes dabar dar galėjai lengvai nutverti kiekvieną, o 
vėliau tai bus nepalyginamai sunkiau. Todėl jie iš paskutiniųjų 
laužė sau galvas, ieškojo, rausėsi, žvalgėsi kaip grobio — ir 
rasdavo. Galų gale buvo paminėtas paskutinis vardas. Su didžiau- 
siu malonumu Neronas klausėsi skrebančios popieriuje plunks- 
nos, svajingai pacituodamas: „Pats geriausias dalykas — negim- 
ti“. O sau vienas jis kartojo: „Sutraiškyti, visus kaip muses su- 
"traiškyti!" 

— Baigta? — paklausė Knopsas. 

— Baigta,— atsakė Trebonas. į 

— Baigta,— patvirtino Neronas. 

Visų jų balse pasigirdo apgailestavimo gaidelė. Knopsas pra- 
dėjo skaičiuoti. | 

— Trys šimtai septyniolika, — pasakė jis. 

Neronas atsistojo paskelbti posėdžio pabaigos. 

— Trys šimtai septyniolika netikrų bičiulių, — niūriai kons- 
tatavo jis, paskui liūdnai žvilgtelėjo į kitus du bendrus ir dūsau- 
damas pasiėmė sąrašus. 

Kai Knopsas ir Trebonas išėjo, jis įsikniaubė į sąrašus. Tai 
buvo keturi pergamento ritiniai. Pergamentas atrodė ne pats ge- 
riausias, o vardai buvo visaip išbarstyti, įsprausti tenai, kur dar 
atsirado jiems vietos: viršuje, apačioje, paraštėse, bet visi gerai 

išskaitomi. Neronas pagalvojo apie aną atmintiną šiurpią naktį. 
deivės Taratės šventykloje, kai jis, norėdamas kaip nors prastum- 
ti tas sunkias minutes, mąstė apie savo priešus, mintyse kasda- 
mas jiems duobę. Jis švelniai paglostė pergamentą, pažiūrėjo į jį 
patenkintas ir užsisvajojęs, jo putnios lūpos šypsojo. Paskui jis 
rūpestingai Nerono rašysena sužymėjo numerius ant pergamento 
ritinių: pirmas, antras, trečias, ketvirtas, tada ant kiekvieno už- 
rašė: „Nuteistųjų sąrašas“. Po to paėmė pirmąjį sąrašą ir, suradęs 
tuščią vietelę, kruopščiai užrašė: „Skaičiau, apsvarsčiau, nutei- 
siau“. Tačiau paskutinysis žodis jam pasirodė nevisiškai tinka- 
mas, todėl ant kitų pergamentų užrašė: „Skaičiau, apsvarsčiau, 
pasmerkiau“. Tada kiekviename ritinyje pasirašė: „Neronas 
Klaudijus Cezaris Augustas“. Suvyniojo visus keturis į vieną ir 
įsikišo į rankovę. 

Šią dieną jis pietus valgė kartu su Varonu. Popiet Varonas 
ėmė kalbėti apie politinius ir ekonominius sunkumus. Tiems sun- 
kumams įveikti jis sumanė išsamią programą. Pirmiausia pasiūlė 
pakelti valdininkams algas, o eksporto prekėms paskelbti morato- 
fiumą. Imperatorius klausėsi daug įdėmiau nei paprastai ir atrodė 
gerai nusiteikęs. 

| — Jūs labai stropus, mielas Varonai,— prabilo jisai, — ir, be 
abejo, pratingiausias tarp mano valstybinių veikėjų, tačiau poli- 
tikoje galų gale sėkmę lemia ne protas, o intuicija, ir aiškiausią 
nuovoką dievai dovanoja tiktai savo išrinktiesiems, turintiems 
imperatoriškąją aureolę. 

"Į tokius imperatoriaus žodžius Varonas atsakė giliai ir ceremo- 
ningai nusilenkdamas. 

— Vis dėlto,— pasakė jis sausai ir labai mandagiai, — aš 
manau, kad pirmiausia reikia pakelti valdininkams algas ir pa- 
skėlbti moratoriumą eksporto prekėms. 

— Taip, taip, — atsakė kiek nuobodžiaujančiu tonu Nero- 
nas.— Jūs tikrai visa tai gana protingai sugalvojote. Tačiau pati- 
kėkite manimi, mielas Varonai, lemtingą valandą naudingi tik 
aureolę turinčio žmogaus sprendimai if veiksmai. Galimas daik- 
tas, — užbaigė jis miglotai ir prasmingai, — kompetentingi žmo- 
nės pasibaisės tokių sprendimų bei veiksmų griežtumu ir negai- 
lestingumu, bet galų gale visa tauta supras, kokie jie prasmingi, 
žmonės palaikys tai dievų lemtu likimu, iš tikrųjų taip ir yra. 

Varonas pagarbiai klausėsi. 

— Vadinasi, aš galiu, — užuot atsikirsdamas, dalykiškai pa- 
klausė jis,— pateikti dokumentus dėl moratoriumo ir algos pa- 
didinimo valdininkams? 

Neronas neužpyko ant savo pašnekovo, kad tasai taip įžūliai 


208 


nuleido negirdomis jo sentenciją. „Šiek tiek palauk, mielasis,— 
manė jis sau vienas, gerai nusiteikęs, — kai kam jau nebereikės 
nei tavo moratoriumo, nei tavo algų pakėlimo.“ Jis patenkintas 
per drabužius jautė brangų ritinį. 

Paskui jis nuėjo į dirbtinę olą pas savo šikšnosparnius. Lie- 
pęs pritvirtinti fakelą prie sienos, jis atleido fakelininką ir pasili- 
ko vienas su tais gyvūnais. Jie sunerimę ėmė skristi pas jį čirpda- 
mi, tyliai ūkaudami, laukdami maisto. Tačiau jis tiktai išsitraukė 
savo ritinį ir tiems bjauriems, gauruotiems gyvūnams perskaitė: 
„Pirmas nuteistųjų sąrašas“, o paskui vardus. Kadangi Knopsas 
juos rašė taip, kaip buvo tariami, tai, garsiai deklamuojant, kaip 
pakliuvo surašyti, jie kartais skambėdavo labai keistai. Tai Nero- 
nui patiko. Kai kuriuos vardus jis kartojo po kelis kartus, žaidė 
jais, mėgavosi, skaitė kuo garsiausiai. Paskui padęklamavo savo 
mylimas Homero eiles: 


Dvasios jaunikių jį čirpdamos sekė. Ir lygiai taip kalno 
Kad landoje tarp uolų susimetę šikšnosparniai čirpia... 
(J. Ralio vert.) 


Ir dar: „Pagausės jūsų šeimyna, mieli bičiuliai“, — pažadėjo jis 
savo gyvūnams. Visą tą laiką jis galvojo: „Sutraiškyti, visus kaip 
muses sutraiškyti“, o kartais beveik vienu metu: „Valstybės 
gerovė — prakeikti, niekšingi suokalbininkai — aukščiausiasis 
teisėjas“. Skambant paskutiniesiems žodžiams „aukščiausiasis 
teisėjas“, jis užsidegė ir jau girdėjo save, betariantį juos senatui, 
drožiantį ugningą kalbą, kurioje įrodys, kaip buvo reikalinga 
kruvinoji naktis. T 


18. IMPERATORIUS IR JO BIČIULIS 


«Ir Knopsas nepaliaujamai galvojo apie sąrašus. Jis aiškiai 
įsivaizdavo tą susidorojimo naktį, tik jo beribį džiaugsmą temdė 
neryškus, bet nejaukus šešėlis: jis negalėjo žiūrėti į kraują. Ta- 
čiau jis su malonumu galvojo apie nuostabos iškreiptus veidus 
žmonių, kurie yra sąrašuose, kai juos naktį vilks iš lovų. 

Jis negalėjo atsikratyti minčių apie savo sąrašus. Jis gulėjo 
šalia savo žmonikės Jaltos, su malonumu jausdamas vis labiau 
apvalėjantį jos pilvą. Aišku, jam dar ateis į galvą keli vardai, 
kuriuos būtų ne pro šalį įtraukti į sąrašus, bet jau šaukštai popiet. 
Gaila, kad tenai negalima įrašyti Varono ir Filypo. Ant Jaltos 
šlaunų jis pirštu rašė „Varonas“, po to — „Filypas“. Jis prunkšte- 
lėjo, kai ji piktokai pasakė, kad nėkutentų. | 

Kitą rytą, vos švintant, jis atsidūrė Nerono rūmuose. Impera- 

torius dar tebedrybsojo lovoje, bet liepė tučtuojau jį įleisti. Jis 
buvo gerai nusiteikęs: Knopsui įėjus, maloniai rąžėsi. 

—- Šauni mintis tau šovė į galvą dėl tų sąrašų, — tarė jis, išsi- 
traukdamas iš po pagalvio ir išvyniodamas brangųjį ritinį. — 
Trys šimtai septyniolika, — mąstė jis garsiai, viršum trumparegių 
akių raukdamas antakius. — Mažai ir daug.— Jis perbėgo akimis 
sąrašus. 

Šitaip gulėdamas ir skaitydamas sąrašus, jis staiga liovėsi 
buvęs Neronu. Dar daugiau, jo veidas dabar rodė jį kaip paprastai 
susirūpinusį, viską gerai apskaičiuojantį šeimininką. Šitoks jis 
atrodydavo, kai Raudonojoje gatvėje tikrindavo sąskaitas, ku- 
riose Knopsas būdavo apskaičiavęs tiekėjo indėlį arba kliento 
skolą. Taip vieną akimirkos dalelę Neronas staiga vėl virto nepa- 
tikliu puodžium Terencijum, tikrinančiu, ar jo nebus apmovęs 
vergas. 

Jis pajuto, kad jo aureolė išblėso, ir išsigando. Šnairom dėb- 
telėjo į Knopsą, ar tasai kartais ko nepastebėjo. Uolus ir suktas 
Knopsas, kaip visada, tebestovėjo pagarbiai, jo veidas atrodė nė 
kiek nepasikeitęs. Tačiau kas jo širdyje, klausė savęs Neronas, 
kas dedasi Knopso širdyje? Knopsas apie jį labai daug žino. Per 
daug. Negerai, kai žmogus per daug žino apie kitą žmogų. Argi, 
pavyzdžiui, ne Knopsas anuomet taip įžūliai pajuokavo, kad, 
girdi, romėnų liaudis, užsiėmusi imperatoriaus eilių skaitymu, 
neturėsianti laiko dirbti savo darbą? Tik tasai, kuris per daug 
žino, leidžia sau šitaip juokauti. Nerono nerimas dėl savo aureo- 
"lės nepatikimumo virto apmaudu nepatikimajam Knopsui. 

Savaime suprantama, iš Nerono veido nė kiek negalima buvo 
nuspėti apie jo susirūpinimą. Aureolė jau seniai grįžo, jis vėl bu- 
vo sotus, savimi patenkintas Neronas. 

— Trys šimtai septyniolika, — pakartojo jis džiugiai, įsigili- 
nęs į popierius.— Geras sąrašas, tačiau vieną kitą vis dėlto mes 
užmiršome. Aišku kaip dieną, — pajuokavo jis, rodydamas net 
pačiose paraštėse primargintą lapą,— gerai išnaudojome visą 
pergamentą. Vietos nedaug liko. Tik pažiūrėk! Vargiai beįrašy- 
tume dar vieną kitą. Štai čia ir ten dar laisva vietelė. Du vardai 
dar tilptų. Ir jie turi būti trumpi, nes kitaip jau neišskaitysi. Tuo- 
met sąrašas būtų visiškai pilnas. Duok truputėlį pagalvoti.— Ir 
jis susimąstė prikandęs apatinę lūpą. — Radau,— linksmai šūkte- 
lėjo jis. — Mano vidinis balsas pakuždėjo tuos du trumpučius var- 
dus. Jis retai kalba pašalinių akivaizdoje, bet šį kartą prabilo. 
Tu, aišku, norėtum sužinoti,— tarė jis suktai, jog Knopsas net 
sunerimo, — kas tai per vardai. Tačiau aš tau jų nepasakysiu, o 
tų pats jų tikrai neatspėsi. 

Popieriai gulėjo priešais jį ant anklodės, jis aa išsi- 
tiesė. Knopsui pasidarė nejauku. 

— Paduok man rašalą ir plunksną,— įsakė imperatorius. 

Nors ir nejaukiai jausdamasis, Knopsas uoliai įvykdė impera- 
toriaus paliepimą. Neronas patogiau atsisėdo lovoje, pakėlė po 
antklode kelius, kad būtų ant ko pasidėti popierių, ir vėl įsakė: 

— Štai paimk iš ten lentutę ir palaikyk, kad as Iašyti. 

Ir jis įrašė tuos du vardus. 

Tačiau rašydamas jis taip laikė plunksną ir, popierių, kad 
Knopsas negalėjo matyti, ką jis ten rašo, matė tik rankos bei pirš-- 
tų judesius. Iš tikrųjų tai visiškai trumpučiai vardai. Kiek Knop- 
sas galėjo pastebėti, pirmas buvo parašytas graikiškomis raidė- 
mis. Antrasis, rašytas lotyniškai, tai jis aiškiausiai matė, prasidė--. 
jo raide „K“. Imperatoriui dar nebaigus jo rašyti ligi galo, Knop- 
so spėlionės virto įsitikinimu, jog tas žodis — „Kaja“. 

Dūsaudamas Neronas suvyniojo tuos lapūs į vieną, ploną riti- 
nėlį ir pasikišo po savo pagalviu. Vėl išsitiesė ir, patogiai gulė- 
damas, valandžiukę pakiliai plepėjo, kiek daug if sunkių aukų 
reikalauja aureolė iš savo savininko. 

Knopsas pagarbiai klausėsi. Taip nuolankiai — bestovint 

ir besiklausant, jo galvoje žaibo greitumu ėmė suktis milžiniškas 
tūkstančio vaizdų ir minčių spiečius. „Žinoma, kad tai žodis „Ka- 
ja“,— galvojo jis.— Tie jo žodžiai apie aukas taikomi aiškiau- 
siai Kajai. Be abejo, kad jis įrašė Kają. Tačiau juk tai nesąmonė 
ją galabyti. Juk dabar, taip susiklosčius aplinkybėms, Varonas nė 
sapnuote nesapnuoja jos siundyti prieš jį, Neroną. Gryniausia 
kvailystė ją galabyti. Tuo jis tiktai pats sau pakenks. Be to, ji 
tikriausiai vienintelis jį mylintis žmogus, išskyrus mane, kvailį, 
kuris, nepaisydamas nieko, tebėra prie jo prisirišęs“. Taip jis gal- 
vojo, tačiau jo mintyse tolydžio šmėkščiojo baisus klausimas: 
koksai galėtų būti kitas vardas, parašytas pirmiausia“ 

— Didžiausia dovana, — tuo metu kalbėjo Neronas, — kuria 
dievai apdovanoja mirtingąjį, yra aureolė. Tačiau tai ir sunkiau- 
sia našta. Aukos, aukos. Aureolė reikalauja aukų. 

„Visa tai taikoma Kajai,— galvojo Knopsas.— Kiek nesąmo- 
nių toje didelėje galvoje! Tačiau koks gi tas kitas vardas, para- 
šytas graikiškai? Na, per savo kvailumą jis į sąrašus įtraukė 
Kają, bet koks gi kitas vardas?“ Ir, širdies gilumoje jį jau žino- 
damas, jis mėgino atmintyje atgaminti baltą, riebią imperato- 
riaus ranką ir jos visus judesius rašant tą vardą. Ir jis matė tuos 
rankos judesius. Matė, kaip ranka rašė raidę „Kapą“, vieną 
statmeną ir du įstrižus brūkšnius, matė ir įspėjo paprastą „Ni“ 
raidės struktūrą, pilvotą kaip nėščią „Omegą', užraitytą „Ps“ zig- 

zagą. Keistas dalykas, kad jis ne per daugiausia išsigando visa tai 
suvokęs. „Juk tai negali būti „Knopsas“,— galvojo jis.— Tiesiog 
nesuprantama, kuriems galams jam traukti mane į tą sąrašą+ Juk 
tai aš padariau jį tuo, kuo jis dabar yra, ir jeigu yra žmogus, 
galįs jį palaikyti, tai tiktai aš.“ Tuo pat metu jis prisiminė nedidelį 
pokštą, kurį jis sau leido po „Oktavijos“ deklamavimo, norėda- 
mas pataisyti pabjurusią nuotaiką, — kvailą pokštą apie romėnų 
liaudį, kuri, beskaitydama imperatorius epą, neturės kada dirbti 
savo darbą; prisiminė, kad jau tada jis pajuto, jog bus padaręs 
klaidą; staiga jam pasidarė aišku kaip dieną, kokia sunki toji 
klaida, ir priešais save aiškiausiai išvydo rašančią ranką: trys 
„Kapos“ brūkšniai, paprasta „Ni“ struktūra, kaip nėščia pilvota 
„Omega“, užraitytas „Ps“ zigzagas. Ligi skausmo aiškiai išvydo 
Nerono rašysena išvedžiotą vardą „Knopsas“. 

Neronas, sakydamas „aukos, aukos“, iš tikrųjų savo ruožtu 
galvojo apie Kają, kad tikrai gaila siųsti ją iš šio pasaulio. Tai, 
kad ji mane myli, manė jis, nėra nė mažiausios abejonės. O kad 
ji kvaila, akla ir nemato toliau savo nosies galo, tai ne jos kaltė. 
Tačiau ir aš nekaltas. Galimas daiktas, ir kvailai elgiuosi pas- 
merkdamas ją mirti, galbūt dėl to gailėsiuos. Tačiau ne, tai nėra 
kvaila. Ji nemato, kad aš Neronas. Ji to nesupranta. Ji įžeidinėja 
mano aureolę. Ji nekalta, bet ir aš nekaltas, kad, deja, ją turiu 
pasmerkti. Tarp moters, įžeidinėjančios mano aureolę, ir manęs 
negali būti jokio ryšio. Kas įžeidinėja mano aureolę, tas negali 
gyventi šiame pasaulyje. Gerai, tegu ta prakeikta Aktė laikinai 
išnešė kudašių, tai bent Kaja niekur nedingo. Sutraiškyti, visus 
kaip muses sutraiškyti. Iš tikrųjų man gaila ir tos musės — 
Knopso. Jis ištikimas ir komiškas žmogelis. Kaip pagarbiai jis 
stovi priešais mane! Atsidavęs kaip šunelis, be to, dar suktas. 
Tačiau jis niekšingai pajuokavo, ir dievai nenori, kad taip pajuo- 
kavęs Žmogus gyventų šiame pasaulyje. Be to, jis labai daug žino. 
Jis žino apie dabartinį Neroną tiek, kiek dabartinis Neronas žino 
apie Palatine gyvenusį Neroną. To per daug. Ir vis dėlto man jo 
gaila. Reikia į jį gerai atsižiūrėti. Netrukus bematysiu jį tiktai 
šikšnosparnio pavidalu. Sutraiškyti, visus kaip muses sutraiškyti. 

Tuo tarpu prieš Knopso akis mirgėjo trumputis, bet nepapras- 
tai ryškus ir grėsmingas žodelis „Knopsas“. Aišku, ten įrašytas 
Knopso vardas, manė jis. Tačiau kam jis jį įrašė? Pragariškas 
pokštas, kad patekau į sąrašą, kurį pats sumaniau. Kodėl? Nesą- 
monė. Man tik nusispjauti į priežastis. Dabar svarbiausia viena: 
kaip išsikapanoti iš to sąrašo. 

Paprasčiausiai, reikia niekaip neišsiduoti, kad pastebėjau, O 
išėjus pasipustyti padus. Išėjai — ir dumk. Kol jis spės duoti nu- 

rodymą Trebonui, mano bus jau ir pėdos ataušusios. Pasprukęs 
iš Edesos, tučtuojau duosiu Jaltai žinią vykti pas mane su mažuo- 
ju Klaudijum Knopsu. O kaip su Gorionu? Imti jį ar ne? Jis tik 
bereikalinga našta. Na, o jeigu viskas nueitų šuniui ant uodegos? 
Būtų gerai, kad bent Gorionas būtų šalia mažojo Klaudijaus Knop- 
so. Žinoma, viskas bus gerai, tačiau atsarga gėdos nedaro. Kas per 
kvailystė, kad tas Gorionas man vis neišeina iš galvos? Dabar, 
prisiekiu Herkuliu, man kitos bėdos neduoda ramybės. „Kara, 
Kilikija ir Kapadokija, prisiekiu Dzeusu, trys „K“ tik ožiams krio- 
kinti“. Ne, Goriono nedera imti su savimi. 

Nesąmonė. Neįsivaizduojamas dalykas, kad jis mane ketintų 
nugalabyti. Neronas nelieps žudyti savo Knopso. Jis per daug jį 
myli. Būtų idiotiškas dalykas pasiduoti panikai ir pasipustyti pa- 
dus. Be to, juk ir pinigai čia. Juk negaliu mažojo Klaudijaus 
Knopso pinigų palikti likimo valiai. Tai būtų stačiai nusikaltimas. 
Tiktai nesinervinti! Katras katro rankose? Knopsas Nerono ar 
Neronas Knopso? Tikrai keista, kad netgi mintyse aš jį visada 
vadinu Neronu. Jis didelis žmogus net tada, kai krečia piktus 
pokštus. O argi aš pats nekrečiu piktų pokštų? Jeigu jis nebūtų 
didelis žmogus, dabar tikrai jo nevadinčiau Neronu. Aš myliu jį. 
O kadangi myliu, sugebėsiu jį įtikinti. Ir tikrai įtikinsiu. - 

— Beje, ar tau jau sakiau, — prabilo stambi galva ant pagal- 
vio, — jog nusprendžiau, kada toji naktis turi būti? Ji bus į gegu- 
žės penkioliktąją. 

„Naktis į gegužės penkioliktąją,— galvojo Knopsas.— Liko 
dar keturios dienos, tačiau aš negaliu laukti keturių dienų. Turiu 
dabar, šią akimirką, nuspręsti, ką reikia daryti. Protingiausia — 
nevengti teisybės. Kartais teisybe gali pasiekti daugiausia. Turiu 
jam parodyti, kad jį tikrai myliu. Turiu duoti suprasti, kad jam 
nėra ko baimintis paliekant mane gyvą, bet jis daug patirs baimės, 
manęs netekęs. Pakalbėsiu su juo visiškai nuoširdžiai.“ 

Familiariai, suktai, tikrai vergiška poza jis stovėjo priešais 
Neroną. 

„Vadinasi, naktį į gegužės penkioliktąją prasidės didysis valy- 
mas — mąstė jis vienas sau.— Žinoma, tokio valymo metu im- 
peratorius mėgins iki panagių patikrinti žmones, net savo arti- 
muosius — Treboną arba jį patį, taip sakant, suruoš jiems teis- 
mą.“ — Jis, Knopsas, perkratė visą savo sąžinę, ieškodamas net 
slapčiausios minties, nusikaltusios imperatoriaus aureolei. Jis 
nieko nerado nusikalstamo. Tačiau jis paprastas mirtingasis, jo 
mintys rambios, žvilgsnis į savo paties sielą blausus, jis neturi to 
subtilumo, kuriuo dievų apdovanotas palaimingasis imperato- 
riaus žvilgsnis. Primygtinai prašąs Neroną pasakyti, ar, galimas 

daiktas, imperatorius kartais nepastebėjęs, kad jis, Knopsas, būtų 
kuo nors nusidėjęs ir neišlaikęs paskutinio patikrinimo? 

Putniose Terencijaus lūpose šmėkštelėjo švelni, klastinga šyp- 
sena. Stambus ir patenkintas jo veidas kėpsojo ant pagalvio, po 
kuriuo buvo brangusis sąrašas. Išpuoselėtais pirštais jis švelniai 
glostė antklodę. Daug smarkiau nei paprastai mirksėjo, žaibavo 
savo trumparegėmis akimis. Paskui staiga pakėlė vokus ir anta- 
kius, atvirai žvilgtelėjo į Knopsą ir tarė tyliu, jaukiu, grėsmingu 
balsu: 

— Tu labai daug žinai, mielas Knopsai. Tiktai imperatorius 
gali tiek žinoti. 

Knopsas visą laiką buvo tikras, kad jo vardą imperatorius 
įtraukė į sąrašą, tačiau dabar, kai Neronas taip tiesiai ir be jokių 
užuolankų tai patvirtino, jis pasijuto tarsi perkūno trenktas. Vis 
dėlto jis stengėsi neišblykšti ir logiškai galvoti, nesutrikti. Blo- 
giausia, kad Nerono paminėta priežastis nepriklausė nuo Knopso 
valios ir slypėjo ne jame pačiame, o buvo tik jųdviejų santykių, 
kurių jis negalėjo pakeisti, rezultatas. Ir vis dėlto jis rado argu- 
mentą, ko gero, vienintelį, kuris gali paneigti Nerono nurodytą 
priežastį. 

— Argi negali, — paklausė jis nuolankiai, — žinojimo nustelb- 
ti meilė? 

Atrodo, kad toks atsakymas sujaudino imperatorių. Stambus 
veidas ant pagalvio atrodė susimąstęs. 

— Gal ir gali, — prabilo putnios lūpos.— Tiktai klausimas, 
ar verta imperatoriui sukti galvą, kas svarbiau: ar žinančiojo 
meilė, ar jo žinojimas. Imperatoriui būtų daug paprasčiau nušluo- 
ti nuo žemės paviršiaus žmogų, kuris per daug žino. 

Jam buvo didžiausias malonumas žaisti su žmogumi, drįsusiu 
iškrėsti tokį pokštą. Tačiau Knopsas matė, kad savo argumentu jis 
vis dėlto neprašovė pro šalį... 

— Nejaugi imperatoriui nereikalingas bičiulis? — neatlyžo 
Knopsas.— Nejaugi imperatoriui tas bičiulis, kuris ištikimai tar- 
navo, kai jis dar turėjo slapstytis, nėra brangesnis už naująjį? 

— Neklausinėk per daug, — sudraudė jį patenkintas Neronas, 
mėgaudamasis pavydžia Knopso užuomina į Treboną. 

— Klausyk,— šuktelėjo jis staiga susijaudinęs, pusiau atsisės- 
damas lovoje.— Man šovė galvon viena mintis. Noriu tavęs kai 
ko paklausti. Atsakyti galėsi per tris kartus. Neatsakęs iš trečio 
karto, neišlaikai egzamino ir tesi vertas tiktai šikšnosparnio var- 
do. 

— Klausk, mano viešpatie ir imperatoriau,— nuolankiai pa- 
prašė Knopsas. 

Neronas vėl atsigulė. Dirbtinai nusižiovavo. Paskui staiga 
paklausė: 


— Kas aš? 

„ Knopsas akimirką pagalvojo. . 

4 = mano bičiulis ir vadas, — atsakė jis, tvirtai įsitikinęs. 

| gas atsakymas, — nusižiovavo Neronas, — kiekvienas 
taip atsakytų. Iš tavęs noriu geresnio atsakymo. 
- ii i as Neronas Klaudij us Cezaris Augustas, — 
SLAAE ai atsakė Knopsas. Tai buvo antras atsakymas 
iš trijų. 

— Dar blogiau,— paniekinamai atkirto Neronas.— Kiekvie- 
nas Vaikas tai žino. Toks atsakymas nevertas nė sudilusio 
skatiko. 

Šiais žodžiais, galimas daiktas, jis nesąmoningai užvedė Knop- 
są ant pėdsakų. Mat Knopsas dabar pagalvojo apie auksinę mone- 
tą su dvigubu profiliu ir todėl nesvyruodamas, smarkiai besidau- 
žančia širdim, tačiau visiškai tikras atsakė trečią kartą: 

— Tu — mano imperatorius Neronas Klaudijus Terencijus. 

Dar besakydamas jis išsigando tų įžūlių savo žodžių. Tačiau 
galva ant pagalvio nusišypsojo, ir iš šitos šypsenos Knopsas pa- 
matė, kad kaip tik tokio atsakymo iš jo laukė Neronas-Terenci- 
jus. 

Taip ir buvo. Nors ir tylėjo, tačiau Neronas, vis labiau paten- 
kintas, šypsojosi. 

„Šitas Knopsas tikrai labai daug žino,— pripažino jis.— Jis 
suprato, kad gimti Neronu — didelis dalykas, tačiau dar dides- 
nis — iš Terencijaus tapti Neronu“. Pasirąžęs jis tarė: 

"— Prieik arčiau, Knopsai! Tu — tikras šaunuolis! 

Knopsas iš džiaugsmo netvėrė savam kaily. Tai buvo sunkiau- 
sias likimo pateiktas jam uždavinys, ir jis jį išsprendė puikiau- 
siai. Dabar jis, aišku kaip dieną, gaus gerą laimikio dalį: seno 
šykštuolio nuomotojo Hirkano pinigai, galima sakyti, jau beveik 
jo mažylio Klaudijaus Knopso rankose. 

Jis priėjo prie Nerono lovos. Jo širdis, visiškai atsidavusi 
imperatoriui ir viešpačiui, karštai plakė. 

— Tu mane myli labiau už Treboną? — kamantinėjo jis.— 
Jo tu neįtraukei į sąrašus, — tarė jis išdidžiai. — Jis nebuvo to ver- 
tas. Pasakyk, ar mane myli labiau? 

Neronas, užuot atsakęs, patapšnojo jam per ranką. Paskui 
suplojo delnais: 

— Kas ten? Pašaukite Treboną! 

Tingiai jis ištraukė iš po pagalvio sąrašus ir Knopso akivaiz- 
doje išbraukė jo vardą. Paskui jis, linksmai apie šį-bei tą ple- 

pėdamas, vis dar Knopso akivaizdoje išsimaudė, liepė, kad jį 
pamasažuotų. 

Kai atėjo Trebonas, jis visus išsiuntė, pasilikęs tiktai Knopsą. 

— Štai sąrašai, mielas Trebonai,— tarė jis.— Juose trys šim- 
tai devyniolika vardų, bet vienas išbrauktas. Išbrauktasis nesi- 
skaito. Taigi lieka trys šimtai aštuoniolika. Daugiau nieko nepri- 
rašyti ir nieko nebeišbraukti. Su tais, kurie sąrašuose, pasielkite 
taip, kaip buvom susitarę. Laikas — naktis į gegužės penkiolik- 
tąją. 

Jis nusižiovavo, apsivertė ant kito šono, ir abu išėjo ant pirštų 
galų, kad nedrumstų jam ramybės. 


19. NAKTIS Į GEGUŽĖS PENKIOLIKTĄJĄ 


Naktis į gegužės penkioliktąją buvo šilta, beveik tvanki, ir 
„Nerono keršytojai“, kurie turėjo susidoroti su žmonėmis, pami- 
nėtais pasmerktųjų sąrašuose, darbavosi apsipylę devyniais pra- 
kaitais. Tačiau savo darbą jie atliko kareiviškai. 

Kaja, kai ją nutvėrė vyrai, nesuprato, kas čia dedasi. Ji manė, 
kad išmušė toji valanda, kurios ji visą laiką bijojo, valanda, kai 
paaiškės apgavystė ir bus susidorota su jos Terencijumi, jo drau- 
gais ir su ja pačia. Ji verkšleno, kad tokią lemtingą valandą nega- 
li būti drauge su savo Terencijum. 

— Nieko nedarykite mano Terencijui, mano gerajam kvai- 
lam Terencijui! — taip ji šaukąę, galvojo, jautė, kai ją galabijo. 

Apskritai tą naktį į gegužės penkioliktąją viskas vyko taip, 
kaip ir buvo numatyta. Iš trijų šimtų aštuoniolikos sąrašuose pa- 
žymėtų žmonių tiktai keturiolikai pasisekė išvengti liūdno galo, 
ir įvyko tik vienintelis nesusipratimas. Buvo supainiotas puodžius 
Alkasas, į sąrašus patekęs už tai, kad kažkada puodžių gildijos 
žaidynėse šiurkščiai pakritikavo žaidynių vadovą Terencijų, su 
to paties vardo muziku. Tai buvo klaida, pražūtinga muzikantui, 
bet laiminga puodžiui. Per klaidą sučiuptam Alkasui nieko nepa- 
dėjo jo įrodinėjimai, kad jis Alkasas, betgi — muzikantas: Trebo- 
no žaliūkai veikė pagal instrukcijas ir nudobė vargšelį. Neronas, 
sužinojęs apie tą nesusipratimą, leipo juokais. Jis prisiminė poe- 
tą Ciną, kuris po Cezario nužudymo buvo nugalabytas vietoj Kor- 
nelijaus Cinos. Poeto nesėkmė tapo priežodžiu: dešimt metų jis 
tobulino savo nedidukę eiliuotą novelę „Smirna“ ir per nesusi- 
pratimą buvo užmuštas kaip tik ttio metu, kai savo kūrinį nutobu- 
lino ligi visiškos painiavos. Apie jį galvodamas, juokdamasis, 
gerai nusiteikęs Neronas dovanojo gyvybę tikrajam Alkasui. 

Kai „Nerono keršytojai“ atėjo Kajos, Varonas bergždžiai mė- 
gino pastoti jiems kelią. Jis, pasipiktinęs, valdingai juos užsi- 
puolė, nes šis vyras buvo įpratęs įsakinėti. Veltui. Pažadintas iš 
miego, paskubomis užsimetė drabužius ir piktas nuskubėjo pas 
Terencijų. Tačiau jam nepavyko pas jį įsibrauti. Mandagiai, bet 
"ryžtingai jam aiškino budintys kamerdineriai ir karininkai, kad 
įmperatorius ruošiąs kalbą, kurią rytoj ketinąs sakyti senate, to- 
dėl griežčiausiai įsakęs nieko pas jį neleisti. Sunkiai tvardyda- 
masis, Varonas turėjo pasišalinti. 

Pirmiausia jis pyko pats ant savęs, kad blogai prižiūrėjo savo 
padarą ir atidavė jį į Trebono bei Knopso rankas. Tiktai paskui 
jis įsiuto ant paties Terencijaus. Visa širdimi jis troško sužlugdyti 
savo padarą. Tačiau štai groteskiška likimo ironija: visa, ką jis 
turi, susiję su tuo padaru. Taigi žlugdydamas jį, jis sužlugdytų ir 
pats save. 

Daugelį valandų jis sėdėjo šitaip vienišas, sukdamas galvą, 
ginčydamasis pats su savimi. Tačiau jo pyktis tolydžio lėgo ir 
galų gale liko tiktai tuštumos bei bejėgiškumo jausmas. Iš skry- 
nutės jis išsiėmė šešių tūkstančių sestercijų kvitą ir įsispoksojo į 
skiltį „Nuostolis“. Jis daug neteko: savo vardo, Vakarų civiliza- 
cijos, bičiulio Frontono, ko gero, ir dukters Marcijos, didesnės 
savo turto dalies, beveik visų savo iliuzijų. Tiesą sakant, beliko 
prarasti paskutinį dalyką — patį save. 

Karalius Malukas, sužinojęs apie tas skerdynes, atsikėlė, pa- 
liepė, kad jį aprengtų, ir nupėdino į kambarį, kuriame buvo fon- 
tanas. Ten jis pritūpė ir oriai bei ramiai kiunksojo tarp kilimų. 
Tačiau ausyse jam skambėjo žudomųjų klyksmas, nei kilimai, nei 
fontano čiurlenimas negalėjo jo nuslopinti. Dar tą pačią naktį atė- 
jo pas jį vyriausiasis žynys Šarbilis ir tyliai šalimais atsisėdo. 
Apyryčiu jis atsargiai užsiminė, kad žmogus, griebęsis tokių prie- 
monių, kaip tą kruviną naktį, pats sau pasirašė mirties nuospren- 
dį. Jis nutylėjo, ką tuo norėjo pasakyti: kad būtų neblogai pasi- 
traukti nuo žmogaus, kuris pats savimi nusivylė. Malukas iš Šar- 
bilio žodžių puikiausiai suvokė, ką šis turėjo omeny. Tačiau jis 
vis dar išliko orus: net mintyse nenorėjo svarstyti, ką jam siūlė 
vyriausiasis, žynys. Taip šiedu vyrai sėdėjo tylomis, kol išaušo 
rytas. Kai Šarbilis, nieko nepešęs, išėjo, Maluką apėmė dar dides- 
nė melancholija. Jis turėjo lakią fantaziją; pasaka, kurią jis oazė- 
je sekė nepažįstamiems žmonėms, pasaka apie puodžių, tapusiu 
imperatorium, buvo kupina keistų epizodų, tačiau tokio baisaus, 
kruvino epizodo jis nė sapnuote nesapnavo. Ilgai sėdėjo jis, pa- 
skendęs slogiose svajonėse. Jis ilgėjosi pamėgtos dykumos, ta- 
Čiau šitokiu metu negalėjo palikti savo šalies. Jis labai troško 

sėsti ant žirgo ir joti, tačiau tą rytą jis bijojo Edesos žmonėms pa- 
žvelgti į akis. Dūsaudamas vargšelis patraukė į savo haremą. 

Karalius Filypas, sužinojęs apie kruvinąsias skerdynes, taip 
pasibjaurėjo, kad vos nesusivėmė. Jis užsidarė savo bibliotekoje, 
knygų bičiulystėje. Poetų ir filosofų kūriniuose buvo gražių eilių, 
kilnių sakinių, labai prasmingų žodžių: „Rytai, gelmė, grožis, hu- 
maniškumas, išmintis, fantazija, laisvė.“ Tačiau tie žodžiai ir tos 
eilės jo neguodė. Iš tikrųjų visos tos sąvokos buvo suteptos purvu 
ir krauju. Išdidūs, kupini paguodos poetų žodžiai tebuvo šydas, 
dengiąs kraują, purvą ir skurdą. Plonutėlis šydas: protingas žmo- 
gus pro jį matė kiaurai. | 


20. SAMPROTAVIMAI APIE VALDŽIĄ 


Neronas sušaukė savo senatą ir, savo ilga kalba nušviesdamas 
to kruvino akto būtinybę, galimas daiktas, jautėsi esąs nepalygi- 
namai laimingeshis nei tada, kai iš bokšto stebėjo ir apdainavo 
skęstantį Apamėjos miestą arba kai Romoje pirmą kartą senatui 
perskaitė imperatoriaus raštą. 

Jis kalbėjo apie sunkius įpareigojimus, kuriuos valdžia už- 
krauna ant valdovo pečių. 

— Kaip man buvo sunku, — postringavo jis, — kad ryžčiausi 
nužudyti tiek žmonių, tarp jų savo bičiulių ir daugiau negu bičiu- 
lių! Tačiau aš galvojau apie imperijos didybę, tramdžiau savo 
širdį, nepagailėjau aukų, nušlaviau nuo žemės paviršiaus sąmoks- 
lininkus.— Jis užsidegė, apsvaigo nuo savo žodžių, tikėjo. jais, 
„tikėjo savo skausmu ir savo aukos didybe, siuto ant piktadarių, 
ant uzurpatoriaus Tito atstovų, ant banditiškos krikščionių sek- 
tos. Jis taškėsi seilėmis, plūdosi, visą savo vidų kaip rankovę 
išversdamas laukan. Jis keikėsi visais perkūnais, dūko, maldavo, 
liejo ašaras, mušėsi į krūtinę, šaukėsi dievų. Jis užbaigė: 

— Niekam kitam — tiktai dangui ir savo vidiniam balsui esu 
atsakingas. Tačiau aš per daug gerbiu jus, išrinktieji tėvai, kad 
mėginčiau išsisukti nuo jūsų teismo. Jūs žinote, kas atsitiko. Gir- 
dėjote, kodėl taip atsitiko. Teiskite! Ir jeigu aš neteisingai pasiel- 
giau, pasmerkite mane mirčiai. 

Žinoma, niekas jo nepasmerkė mirčiai, o surengė padėkos iš-- 
kilmes dievams, nes jie išgelbėjo imperatorių ir imperiją nuo 
didžiulio pavojaus. 

Kruvinoji naktis paveikė senatą ir liaudį taip, kaip Neronas, 
Knopsas ir Trebonas buvo numatę. Nerono akcija, staigi ir baisi, 
sukėlė siaubą, pagarbą, nuostabą. Nerono ir savo taktiką Knopsas 

pavadino „žaibiška“, ir nuo to laiko žodis „žaibiškai“ Sirijos 
gyventojų žodyne įgavo didelę reikšmę. 

Minia, atsikvošėjusi po pirmojo išgąsčio, ėmė dar labiau my- 
lėti ir gerbti savo Neroną už jo energiją ir niūrią didybę, o tos im- 
peratoriškos didybės apakinta, pamiršo tolydžio didėjantį skurdą. 
Tik dabar ji suprato, ką norėjo Neronas pasakyti tuo niūriu raite- 
lio, sėdinčio ant šikšnosparnio, simboliu. Bjaurus naktinis šikš-- 
nosparnis — vienintelė susisiekimo priemonė, galinti nuboginti 
valdžią į dangų. Minia tai pajuto ir sumanymui pritarė, o gegužės 
dvidešimt pirmąją, kaip numatyta, kai buvo pašventinamas barel- 
jefas, iškeltas viršum Edesos stūksančioje uoloje, ji, kupina pa- 
garbaus šiurpo, kėlė ovacijas žmogui, kurio milžiniški ir labai tik- 
roviški bruožai visiems laikams sustingo akmenyje. 

Kruvinoji naktis visame pasaulyje sukėlė pasipiktinimą, bet 
neilgam: žmonės, prakeikę valdžios terorą, labai greitai jį pamirš- 
ta, kai žino, kad tą terorą palaiko jėga. 

Imperatorius Titas, gyvendamas savo rūmuose Palatine, iš 
pradžių neketino ko nors keikti. Nors kiti ir jis pats save vadino 
„Žmonijos džiaugsmu“, jam buvo aišku, kad be prievartos žŽmo- 
nėms neatneši laimės. Jis pats kaip karvedys dalyvavo dviejuose 
karuose, suorganizavo valstybės perversmą, kurio metu jo tėvas 
iškopė į valdžią, daug žmonių pasmerkė myriop, ir žmogaus gyvy- 
bė jam tebuvo grybo verta. Ir vis dėlto pasibjaurėjimas iškreipė 
„Jo veidą, kai jis skaitė nužudytųjų sąrašą. Jame jis rado Kajos ir 
kitų, nužudytų vien dėl asmeninės jo autorių tuštybės ir keršto 
troškimo, vardus. Tai, ką padarė anas smulkus niekšelis ir jo 
bendrininkai Tarpupyje, tiktai maža dalele buvo politinė piktada- 
Iybė; didžiąja dalimi tai buvo piktybinės kvailystės prasiverži- 
mas. Imperatorius Titas, labai pasibjaurėjęs, tyliai pasakė: 

— Smulki žuvelė, o kaip dvokia! 

Tito sekretorius tuos žodžius perdavė kitiems. Ir nuo to laiko, 
kai smulkaus kalibro žmogelis imdavo vadovauti daugybei žmo- 
nių ir prikrėsdavo visokiausių šunybių, paprastai būdavo sako- 
ma: - 

— Smulki žuvelė, o kaip dvokia! 


Ketvirta knyga 
ŽLUGIMAS 


1. ĮŽŪLI DAINUŠKA 


Tačiau, pasak amžininkų, ne kruvinoji naktis buvo Nerono- 
Terencijaus žlugimo pradžia, o daug paprastesnis, galima sakyti, 
visai menkas dalykas — pasklidusi trumputė dainelė. „Dievai,— 
konstatavo vienas istorikas, — sužlugdė vyrą Maksimą Terencijų, 
pasivadinusį Neronu, jo paties ginklu. Jo deklamavimo ir daina- 
vimo menas jį iškėlė, o trumputė dainelė sužlugdė.“ 

Niekas nežino, kas tą dainą sukūrė ir kas ją pirmą kartą padai- 
navo. Ji atsirado kažkaip netikėtai. Tai buvo įžūli dainuška, kurių 
Rytuose paplitę tūkstančiai. Jos melancholiški, pašaipūs, aramė- 
jiški kupletai, dainuojami viena melodija arba, tiksliau sakant, 
rečitatyvu, kurio dykumai būdinga monotonija skambėjo itin 
begėdiškai ir pašaipiai. Tos dainuškos žodžiai buvo tokie: 


"Toks puodžius pokštą sugalvojo, 
Didžiulį pokštą sugalvojo, 
Pavyko pokštas jam. 


Mažytė Aktė atvažiavo, 
Į pokštą kiša nosį savo — 
Ir pokšto nebėra. 


Nors puodžius pokštą krečia drąsiai, 
Vieta jo — molio masėj, 
O ne valdovų klasėj. 


Jei supratimo jis neturi, 

Kad sulig Jurgiu ir kepurė — 
Jį imperatorius pamokys. 

Ir puodžius nudardės skardžiu. 
Jei mažas — nesidėk didžiu. 


Tad, puodžiau, susitrauk 
Ir uodegą įtrauk, 

Nes imperatorius sugaus 
Ir ją prispaus. 


Oi, puodžiau, atsirūgs: 
Tas pokštas tuoj sužlugs! 
Tave pakars. 


Toji dainuška įspūdingiausiai skambėdavo pritariant citrai 
ir būgnui, bet ir be jokio akopanimento ji giliai įsirėždavo į at- 
mintį. Jos melodija buvo rafinuota, tačiau paprasta, savotiškas 
arabų rečitatyvas su trumputėmis, įžūliomis, dviprasmiškomis 
pauzėmis, pavyzdžiui, prieš žodį „pokštas“; paskui jos pabaiga, 
melancholiška ir įžūli, tarsi pakibusi ore, ryškiau pranašauja 
liūdną, skurdžią, pražūčiai pasmerktą, pasiskolintą imperatorišką 
didybę, nei tai galėtų padaryti įtikinamiausi argumentai. 

Trėbonas galėjo uždrausti kalbas apie gegužės penkiolikto- 
sios įvykius, galėjo žiauriai susidoroti su žmonėmis, kurie šaiposi 
iš imperatoriaus, bet negalėjo uždrausti, pavyzdžiui, tos mažytės, 
įžūlios pauzės prieš žodį „pokštas“, negalėjo sukliudyti, kad ši. 
melodija mažiau nei per dvi savaites pasklistų visoje šalyje. Kiek- 
vienas, netgi nemokąs aramėjiškai, mokėjo tos dainuškos žodžius. 
Užtekdavo tiktai paniūniuoti porą taktų, ir kiekvienas jau žino- 
davo, kas turima omeny, piktai ir žiauriai išsišiepdavo, pats min- 
tyse ją užbaigdamas. 

O toji dainuška vis darėsi populiaresnė todėl, kad Tarpupyje 
ir po Nerono padu atsidūrusioje Sirijos dalyje tolydžio blogėjo 
gyvenimo sąlygos. Tiesa, gegužės penkioliktosios nakties įvykiai 
sustiprino režimo prestižą, tačiau šalies ekonomika nepagerėjo 
nė per nago juodymą. Duonytės vis mažėjo, o pyragas ir visiškai 
dingo. Prie to prisidėjo pasipiktinimas Nerono parankinių sava- 
valiavimu, Trebono, Knopso ir jų pagalbininkų smurtu, nedidelės 
klikos privilegijomis visų kitų sąskaita. „Dainuška apie puodžių“ 
rado atgarsį visų žmonių širdyse. Ji buvo dainuojama didžiųjų 
miestų — Samosatos, Edesos, Palmyros, Apamėjos, Larisos — 
gatvėse. Ją dainavo Eufrato ir Tigro upeiviai, dainavo valstiečiai 
ir vergai, kurie arė, sėjo ir pjovė, dainavo amatininkai ir tie, 
kurie dirbo įmonininkų manufaktūrose, skalbėjos prie šulinių ir 
gatvėse žaidžiantys vaikai, dainavo nėt dykumos beduinai, tie, 
kurie savo kupranugariais gabėno prekes, ir tie, kurie tykojo 
tų karavanų, norėdami juos apiplėšti. 

Tai buvo trumpa dainuška, dainuška apie puodžių, tačiau joje 
Slypėjo kažkas ypatinga, tai, kas gerokai išklibino Nerono vieš-- 
patystę. Kas iš to, kad, imperatoriui kur nors pasirodžius, jam 

buvo keliamos ovacijos. Geriau įsiklausęs pro šūksnius „O gera- 
sis, didysis imperatoriau Neronai!“ galėdavai nugirsti įžūlias 
eiles: 


Nors puodžius pokštą krečia drąsiai, 
Vieta jo — molio masėj, 
O ne valdovų klasėj. 


Ir pabaigą, taip liūdnai, taip juokingai, taip apgailėtinai ir taip 
piktai pakibusią ore: 


Tave pakars. 


2. PRIDENGTOJI SKRYNIA 


Gubernatorius Cejonas nebuvo muzikalus. Tačiau jis, laukda- 
mas žygūno, kuris jam turėjo atnešti iš laivo, ką tik atplaukusio 
iš Romos, paštą, niūniavo panosėj dainušką apie puodžių. Apsia- 
vęs aukštais batais, užsigaubęs sunkia, purpuriniais apvadais 
išdabinta mantija, jis kaip mietą prarijęs sėdėjo už rašomojo 
stalo, niūniuodamas tą įžūlią, paiką dainušką. 

Jis buvo gerokai pasikeitęs. Pastarųjų mėnesių letargijos ir 
prislėgtos nuotaikos neliko nė žymės. Sužinojęs apie kruvinosios 
nakties įvykius, jis po ilgo sustingimo vėl pasitempė pirmą kartą. 
Kraupus džiaugsmas pasklido po visą kūną. Jis, kaip ir Rytų ku- 
nigaikščiai, tą kruviną naktį laikė nevilties aktu, kurio griebiasi 
žmogus, kai jaučia besiartinantį savo galą. 

Tiesa, nuo to meto praėjo nemaža laiko, bet tariamojo Nerono 
valdose niekas nepasikeitė. Neronas-Terencijus netgi laimėjo 
šiek tiek pergalių Sirijoje. Vis dėlto Cejonas buvo tikras, kad ar- 
tėja Terencijaus saulėlydis, ir naivų dainuškos apie puodžių 
tekstą visiškai patvirtino kompetentingų asmenų jam perduotos 
žinios apie Tarpupio vidaus padėtį. Ne meilė, o baimė siejo Meso- 
potamijos tautas ir valdovus su tuo apgaviku; jie troško kuo 
greičiau juo atsikratyti ir vėl grįžti Romos protektoratan. 

Daug ko pasimokęs Cejonas nerodė itin didelio optimizmo. 
Jis nepuoselėjo vilčių, kad Terencijaus viešpatavimas subyrės 
greitai ir savaime. Jis žinojo, kad Trebonas su gerai ginkluota ir 
drausminga savo kariuomene dar gali ilgai išlaikyti valdžią Tarp- 
upyje. Tačiau apgaviko Terencijaus režimas buvo išklibintas iš 
vidaus, jis pats baigia pernokti, reikia tik kažkam stumtelėti iš 
šalies, ir jis nudardės. 

O stumtelėti teks. Cejonas pasitikėdamas laukė pašto iš Ro- 


222 


mos. Prislėgtos nuotaikos ir pasyvumo laikas pasibaigė. Jo ka- 
riuomenė išvalyta, karininkai ir kareiviai patikrinti iki panagių, 
kiekvienas, įtartas bent kiek simpatizuojant vadinamojo Nero- 
no sąjūdžiui, ištėkštas kaip musė iš barščių. Prieš pusmetį jo le- 
gionai atrodė baisiai, tačiau dabar nebegresia joks pavojus, kad 
gali atsirasti toks karininkas, kuris užkibtų ant Varono arba Tre- 
bono pažadų meškerės. 

Kurgi tas žygūnas? Tiesa pasakius, jis jau seniai turėjo būti 
čia. Cejonas pasiėmė raštus, bet -skaityti jam nesisekė. Gerai 
būtų, kad karo taryba paklausytų primygtinio jo siūlymo ir nu- 
spręstų atšaukti daugiausia užsikrėtusį Keturioliktąjį legioną, 
o jo vieton pasiųstų Devintąjį, tada jo viršus, tada nėra ko bijoti 
netgi karo su partais. 


Oi, puodžiau, atsirūgs: 
Tas pokštas tuoj sužlugs! 
Tave pakars. 


Cejonui čia pat, tiesiog viršum galvos, suskambėjo toji melo- 
dija — ne pagal visas meno taisykles, galima sakyt, netgi klai- 
dingai, tačiau jo ausys ir širdis išgirdo tai, ką ir reikėjo išgirsti. 

Žygūnas. Pagaliau Cejonas, plėšdamas imperatoriaus voką, 
negalėjo sulaikyti drebančios rankos. Jis perbėgo akimis ilgą 
raštą. Mokesčių reikalai, administracinės priemonės, nurodymai 
dėl dievaičio Mitros kulto. O kurgi svarbiausias dalykas? A, štai: 

„O dėl jūsų pasiūlymo, mielas Cejonai, pakeisti Keturioliktąjį 
legioną Devintuoju, tai mes jį apsvarstėm, pritarėm ir davėm 
atitinkamus nurodymus“. 

Jis nebaigė skaityti rašto ligi galo. Devintąjį, jis gaus Devin- 
tąjį! Tai nepaprastas jo darbo pripažinimas, didis atsilyginimas 
už jį! Karvedžio pareigos, susijusios su jo užimamu postu, jį nuo 
seno labiausiai žavėjo. Na, dabar tai pamatysite, ką aš galiu, 
turėdamas savo žinioje.Devintąjį legioną, tą nuostabią medžiagą! 
Jo galvoje jau gimsta tūkstančiai planų. Jis jaučiasi guvus kaip 
savo gražiausiais jaunystės metais. Tegu sau į sveikatą jį pravar- 
džiuoja Tampuku čia, Antiochijoje, ir'visuose Rytuose. Pasta- 
Iaisiais mėnesiais tas vardas įgavo visai kitokią prasmę, ir netoli 
tas laikas, kai Antiochijoje jo pravardę, kaip kažkada juokais 
palinkėjo Varonas, tars be pašaipaus atspalvio, su meile, kaip 
mMaloninį žodelį. 

Tiktai negaišti nė akimirkos! Pasidžiaugti atsiras ir vėliau 
laiko. Jis toliau naršo gautą paštą. Štai laiškas nuo jo bičiulio 
Peto, kuris kaip visada rašo apie įdomesnius Romos įvykius. 
Dėl to, kad jo bičiuliams karo taryboje, aiškina Petas, prireikė 

tiek daug laiko prastumti tą klausimą, tai yra Keturioliktąjį legio- 
ną pakeisti Devintuoju, kaltas pirmiausia nemalonus imperato- 
riaus neryžtingumas. Tačiau toji kliūtis greitai atkris: kaip rodo 
informacija, gauta tiesiai iš daktaro Valenso, leibmediko, impera- 
torius neištemps nė metelių. 

Cejonas atsikvėpė, jo veidą išmušė dėmėmis. Betgi tai prike- 
verzota kaip su vištos koja: .,...neištemps nė metelių“, tarytum 
sakytų: „Nuoširdžiausių linkėjimų!“ O juk iš tikrųjų tai — didžiu- 
lis dalykas, svaigi, maloninga dievų dovana. Sakysim, Titas tikrai 
mirs. Jo sostą užims jaunas, energingas Domicianas. Tuomet dai- 
nuška apie puodžių virs tikrove, jo pokštas žlugs, tuomet jis, 
Cejonas, remiamas Palatino, persikels per Eufratą, ištemps tuos 
visus žaliūkus ir pakabins ant kryžių. 

Norom nenorom reikėtų sėstis už rašomojo stalo. Jis dirba 
išsijuosęs, bet dabar, kai gavo imperatoriaus laišką, darbo marios. 
Ir vis dėlto šiuo metu jam darbas krinta iš rankų. Jis turi pajudėti, 
suvirškinti savo laimę. Jis sės ant žirgo ir pajodinės. 

Jis eina per salę. Antai stovi uždengtoji skrynia su prosenelio 
vaškine statula. Ne, šiandien jis neketina praeiti pro šalį. Atvirkš-. 
čiai, jis netgi sulėtina žingsnį, išpučia krūtinę, pasitempia ir, 
eidamas pro ją, šypsodamasis jai linkteli. Jis nugalės, į smulkius 
miltus sumals tą apgaviką. O kai nugalės, išsiprašys atlyginimo: 
imperatoriaus ir senato akivaizdoje nuims nuo skrynios uždan- 
galą. 


3. GERAS TĖVAS 


Kol Tito vyriausybė į Nerono iškilimą žiūrėjo pro pirštus, 
niekas nedrįso garsiai abejoti jo tikrumu. O kai pasklido žinia, 
kad Devintasis legionas išžygiuoja į Siriją, visiems liežuviai 
netrukus atsirišo. Net lig šiol tikėjusieji Neronu dabar ėmė abe- 
joti savo herojiškuoju imperatorium. 

Kadangi vyriausybė buvo linkusi atkakliai nutylėti įvykius 
anapus sienos ir netgi trukdydavo plisti tikroms žinioms, iš lūpų 
į lūpas ėjo visokiausi slapti gandai, virsdami fantastiškomis is- 
torijomis. Keistai pynėsi šventojo aktoriaus Jono iš Patmo pra- 
našystės su žiniomis apie ruošimąsi karui Sirijoje ir apie būsimą 
gubernatoriaus baudžiamąją ekspediciją. Terencijaus, Trebono 
ir Knopso triumviratą Jonas pavadino trigalviu pragaro cerberiu, 
tas vardas tapo populiarus; Herkulis, kalbėjo liaudis, išsirengė 
į Žygį sugauti šito trigalvio. Nerono priešai veikė išsijuosę, ant 

namų sienų buvo randama vis daugiau piktų, pašaipių užrašų, o 
dainuška apie puodžių buvo visų širdyse ir lūpose. 

Tačiau miestuose stovėjo Nerono daliniai. Tvirti, nusiganę, 
gerai ginkluoti kareiviai šlaistėsi gatvėmis, ir negalėjo net kilti 
mintis, kad nedrausminga, neorganizuota valstiečių bei miestie- 
čių, nors jų buvo daugybė, minia galėtų stoti į kovą su šitais 
žaliūkais. Taigi gyvenimas tekėjo sefa vaga. Į Samosatą ar Edesą. 
iš kitur atvykęs žmogus vargu ar būtų pastebėjęs šalies viduje 
susitvenkusį nerimą, atvirkščiai, jis būtų susidaręs įspūdį, jog 
liaudis patenkinta Nerono valdymu ir jaučiasi laiminga. 
kalbose tebereiškė savo džiaugsmą, kad jų žemėje vieši. kilnus 
svečias. Tačiau jie blogai miegojo ir piktai šnairavo į Varoną. 
Jie žinojo apie slaptai rusenantį savo tautų nepasitenkinimą, 
matė, kaip tirpsta duonos, vyno, pyrago ir pinigų atsargos, o Te- 
rencijaus, Trebono ir Knopso jungas daug smarkiau trina pečius, 
negu anksčiau didžiosios, kažkur esančios Romos pavalkai. 

Iš Nerono patarėjų Knopsas aiškiausiai pajuto, kad režimo 
pagrindas ėmė slysti iš po kojų. Jis tai pastebėjo iš pasikeitusio 
savo tiesioginių artimųjų elgesio. Jo uošvis Gorionas tiek su- 
įžūlėjo, jog išdrįso jam girdint savo gvergždžiančiu, nemaloniu 
balsu užtraukti dainušką apie puodžių, nors Gorionas, kaip fab- 
riko, esančio Raudonojoje gatvėje, savininkas ir kaip Knopso 
uošvis, pirmiausia išstatė pajuokai pats save. 

Knopsas tuos įžūlius išsišokimus nuleisdavo negirdomis. Jis 
gerai žinojo, kad tokios radikalios priemonės, kaip pasmerktųjų 
sąrašai, padės neilgam, todėl ketino tuoj po kruvinosios nakties 
pasipustyti padus, tačiau prieš tai dar norėjo saugion vietelėn 
padėti Hirkano arba, tiksHiau sakant, savo būsimojo mažylio 
Klaudijaus Knepso pinigus. Kaip tik šie pinigai, jo sūnelio visas 
gyvenimas ir laimė, tas puikus, geltonas metalas jį ir sulaikė. 
Tiesa, nuomotojas Hirkanas pagal instrukciją buvo nudaigotas 
naktį į gegužės penkioliktąją, deja, prie tų jo milijonų, pasirodo, 
nelengva prisikasti, kaip anksčiau tikėjosi Knopsas. Jie buvo 
investuoti į daugybę išsišakojusių smulkesnių įmonių, susidėjo 
iš vekselių, iš kitokių vertybinių popierių, o nemaža jų dalis, ven- 
giant mokesčių, buvo pervesta į užsienį arba šiaip gerai nukišta. 
Be to, Varonas visą laiką nenuleido nuo Knopso akių, o senato- 
rius buvo toks nemalonus priešininkas, su kuriuo nesusitarsi. 
Knopsui teko visaip mėtyti pėdas, siekiant buvusį Hirkano auksą 
susikimšti į savo paties maišą. Tai ir sutrukdė jam išvykti. Jis jau- 
tė artėjantį pavojų ir ilgėjosi saugaus prieglobsčio. Jis buvo toli 
pŽražu ne drąsuolis, žinojo, kad, nespėjęs išnešti kudašiaus, turės 

mirti baisia kankinio mirtimi; girdėdamas paskutiniuosius tos 
dainuškos apie puodžių žodžius, jis imdavo drebėti kaip epušės 
lapas. Tačiau jis buvo geras, sąžiningas tėvas, nieku gyvu nega- 
lėjo sūnelio pinigų palikti likimo valiai, todėl sukando dantis ir 
pasiliko. 


4. ŽUVĘS BIČIULIS 


Feldmaršalas Trebonas kaip visada vaikštinėjo gatvėmis 
triukšmingai ir gerai nusiteikęs. Turėdamas savo žinioje šimta- 
tūkstantinę gerai organizuotą kariuomenę, jis nesibaimino „psi- 
-chologinių sunkumų", kaip juos vadino tie delikatūs ponai, todėl 
"įžūliai šaipėsi iš rafinuotų ponų svaičiojimų. Nesibaimino ir dėl 
Cejono legionų persvaros. Tiesa, širdies kertelėje kaip kirminas 
jį graužė nerimas dėl to, kad karo akademijas baigę Cejono ka- 
rininkai įgijo teorinių žinių. Tuo požiūriu nemalonu, kad nebuvo 
gyvų pulkininko Frontono ir leitenanto Lucijaus. Todėl feldmar- 
šalas Trebonas ne vieną mielą valandėlę praleisdavo gilindama- 
sis į sunkiai įkandamą „Karo meno vadovėlio“ tekstą. Leitenanto 
Lucijaus nugalabijimas pasirodė labai nemalonus dalykas ir kitu 
požiūriu. Drąsaus ir tiek daug Nerono pergalei nusipelniusio 
leitenento nužudymas sukiršino kariuomenę. Karininkai ir karei- 
viai tiesiog negalėjo įsivaizduoti, kad jų bičiulis būtų išdavęs 
Nerono reikalą, dėl kurio jis kovojo rizikuodamas savo gyvybe. 
Kas gi iš jų galėjo būti tikras dėl savęs, jeigu jau tokį Lucijų ši- 
taip Žiauriai ir be jokio teismo sudorojo? Kareiviai keikėsi, agi- 
tavo, nusprendė nelikti nuošaly dėl tokio perlenkimo. 

Kariuomenė pasiuntė pas feldmaršalą Treboną savo deputa- 
ciją paklausti, ar jis žinojęs apie Lucijaus nužudymą, ar davęs tam 
savo sutikimą, kuo šis jų bičiulis nusikaltęs, kokių esama įrody- 
mų; jeigu leitenantas nužudytas be jo žinios, ar jis ketinąs surasti 
kaltininką ir jį nubausti? 

Iš karto Trebonas pagalvojo, ar nevertėtų šių deputatų per- 
duoti kariniam tribunolui. Tačiau jis kiaurai matė kareivio sielą 
ir greitai sumetė, kad bus daug geriau neslapukauti dėl to nužu- 
dymo. Kareiviui negalima drausti ko nors mylėti ar ko nors neap- 
kęsti. Leitenantas Lucijus buvo visos kariuomenės numylėtinis, 
todėl jis nekaltas, 0 jo nužudymas yra nusikaltimas. Įrašydamas 
jį į pasmerktųjų proskripciją, jis padarė klaidą ir dabar dėl tos 
klaidos turės nuryti karčią piliulę. Taigi jis nepritariąs, kad buvo 
nužudytas leitenantas ir pasižadąs patenkinti kariuomenės rei- 
kalavimą 


Jis nuėjo pas Neroną. Kai įėjo Trebonas, tasai suirzęs tingiai 
drybsojo ant sofos. Klausydamasis savo patarėjų pranešimų apie 
tai, kad Cejonas rengiasi karui, ir apie tolydžio plintančias blogas 

nuotaikas šalies viduje, jis apsimesdavo esąs abejingas, tesiklau- 
santis ausies krašteliu, o kai likdavo vienas, jo stambus veidas 
apsiniaukdavo, apatinė lūpa dar labiau piktai atvėpdavo. 

Dainuška apie puodžių jam nedavė ramybės. Kažkas jam pasa- 
kojo, jog Žydai tikį, kad už judėjų šventovės sugriovimą jų dievas 
įleidęs į Tito smegeninę vabzdį, kuris nesiliauja jį kankinęs, dėl 
to vargšas ir sergąs. Dainuška apie puodžių nelyginant koks Tito 
vabzdys zyzė Nerono smegenyse, jis negalėjo jos atsikratyti, 
ji kankino jį, graužė jo aureolę. 

Jis džiaugėsi, kad atėjo Trebonas, dabar galės kitur nukreipti 
mintis. 

— Šiandieną dievai nesiteikia kalbėti su manimi, — tarė jis, — 
mano vidinis balsas tyli. Tokią liūdną dieną būtų ne pro šalį turėti 
tokį tipą, kaip, pavyzdžiui, anomis dienomis puodžius Terencijus, 
kuris tave linksmintų. Na tiek to, neblogai ir tu. 

Trebonas stačiai nežinojo, kaip suprasti tuos imperatoriaus 
žodžius: tai — geras ar blogas ženklas; jis, šiaip tikrai vyras ne iš 
baikščiųjų, pasijuto nesmagiai. Neronas jam vis dar tebebuvo 
imperatorius, dievaitis. Iškloti Neronui visa, ką eidamas pas jį 
ketino sakyti? Bet tai būtų akibrokštas. 

— Mano vyrai imasi griežtesnių priemonių prieš vieną begė- 
dišką dainušką. Vien“tiktai Samosatoje per vienintelę savaitę 
dėl tos dainuškos mes atidavėm teismui tris šimtus dvidešimt 
keturis žmones. Tačiau dabar žmonės sugalvojo naują triuką. 
Jie traukia tos paleistuvės Klaudijos Aktės kvailą dainelę apie 
sukutį, tiktai pritaikę jai kitus Žodžius. 

— Kokie tie žodžiai? — paklausė Neronas. 

— Visai kvaili žodžiai, — nenorom atsakė Trebonas.— Geriau 
jų nė neminėti. 

— Pasakyk! — nekeldamas balso paliepė Neronas. 

Ir Trebonas juos pasakė: 


Sukutis sustojo, puodžiau. 
Ar tau smagu, kad jis sustojo? 
Ar tau smagu, kad viskam galas? 
Man taip smagu! 
Neronas atidžiai klausėsi. 
— Žodžiai tikrai kvaili, — pripažino jis. 
— Gal man ją uždrausti? — skubiai paklausė Trebonas. 
— Dainuškos apie sukutį tu negali uždrausti, — dalykiškai 
atsakė Neronas.— Romoje iš to tiktai pasijuoktų. Kvailai pada- 

rėm, kad uždraudėm aną begėdišką dainą. Dainos teisman nepa. 
duosi. 

— Taip, sunku tai padaryti, — niūriai turėjo sutikti Trebo. 
nas.— Jie niūniuoja melodiją be žodžių; sučiupti teisinasi, girdį, 
tai visai kita melodija. Na, kaipgi tu jiems įrodysi, — neprikibsįį 

— Tikrai, — nelengvas dalykas, — garsiai svarstė Neronas, 
persekioti dainą. Ji — tūkstantveidė, ir negali žinoti, į kurį iš jų 
pataikei: į tikrąjį ar tiktai į panašų. 

— Vadinasi, aš nepersekiosiu tos dainuškos,— nuolankiai 
tarė Trebonas. 

— Nesąmonė! — pasipiktino Neronas.— Būtinai turi perse- 
kioti. Reikia išrauti ją su visomis šaknimis. Bet per skystos tavo 
blauzdos. 

Trebonas nuolankiai prarijo piliulę. 

— Tavo tarnas Trebonės, Jūsų didenybe,— tarė jisai,— yra 
ištikimas, bet nerangus ir dramblotas. Deja, pasirodo, anuomet 
aš, siūlydamas įtraukti į tam tikrus sąrašus vieną.vardą, pasiel- 
giau neteisingai. 

Neronas suraukė antakius. 

— Kaip tai — neteisingai? — nusistebėjo jis.— Aš pritariau 
jiems, vadinasi, teisingai. | 

Išsigandęs Trebonas prikando liežuvį. Tačiau jis buvo paža- 
dėjęs savo kareiviams patenkinti jų reikalavimą, todėl turi siekti 
savo. Po valandžiukės jis vėl labai atsargiai pradėjo iš tolo: 

— Kariuomenė mylėjo Lucijų. — tarė jis,— ir dabar jį te- 
bemyli. 

— Lucijų? — mėgino prisiminti Neronas.— Kas jis, tas 
Lucijus? 

— Tasai, kurį ką tik minėjau, — atsakė Trebonas, o kadangi 
imperatorius nesupyko, jis įsidrąsino ir ėmė berti greitakalbe: — 
Kariuomenė — imperatoriaus ranka. Sakysim, imperatoriui ima 
skaudėti ranką, na, įsidrėskia ar kitaip ją susižeidžia. Argi ne- 
vertėtų imperatoriui ją patepti? 

„Jeigu Neronas dabar ims nekantrauti, — galvojo Trebonas,— 
arba pykti, bala nematė — teks galutinai atsisakyti savo ketini- 
mo. Man gaila savo vyrukų, bet kaip tik todėl atiduosiu juos 
kariniam tribunolui.“ 

Tačiau Neronas nesupyko. Neronas nusijuokė. Todėl Trebo- 
nas kalbėjo toliau: 

— Jau daug laiko praėjo, kai imperatorius nepagerbia savo 
kareivių: nesako jiems kalbų. Kariuomenė trokšta imperato- 
riaus žodžio. Švelnus imperatoriaus žodelis sustiprina kariuome- 
nės dvasią. 

— Tai kas gi nutiko tavo Lucijui? — maloniai paklausė Ne- 


2 


nas: "ab Ia į į į S ž 
J Dabar Trebonui reikėjo spręsti sunkiausią uždavinio dalį. 


„Būtų gerai, — atsargiai pradėjo -jis,— kad imperatorius 
savo kareiviams paaiškintų, kaip ten buvo su jų bičiuliu Lucijum, 
kad jis savo armijai parodytų, jog ir jis pats tą Lucijų laiko geru 
karininku ir apgailestauja, kad jo nebėra tarp gyvųjų. 

Neronas per savo smaragdą nužvelgė Treboną nuo galvos 
ligi kojų. 

— Hm,— numykė jis, — vadinasi, aš turiu laidoti tavo negy- 
vėlius. Žinai, kad tu pasidarei labai įžūlus, Trebonai. 

Tačiau tie jo žodžiai nuskambėjo ne itin piktai. Imperatorius 
susimąstė, ir Trebonui buvo aišku, kad šitaip susimąsčius -bus 
rastas sprendimas, kuris pakels jo autoritetą kariuomenėje. Jis 
žiūrėjo į imperatoriaus veidą nekantriai laukdamas, kas jam bus 
atsakyta. Štai jo lūpos atsičiaupė, štai imperatorius prabils, atsa- 
kys jam. Trebonas klausėsi užgniaužęs kvapą. Tačiau tai, kas 
pasigirdo iš jo lūpų, buvo anaiptol ne atsakymas: imperatorius 
pusbalsiu niūniavo tą prakeiktą, begėdišką dainušką apie puo- 
džių. Trebonas nebuvo muzikalus ir dažnai painiodavo melodijas. 
Tačiau šį kartą ir norėdamas nesupainiosi: tai buvo toji dainuška, 
ir Trebonui širdis į kulnus nukrito. 

Imperatorius staiga nutilo vidury dainuškos ir šypsodamasis 
tarė: 4 

-— Tiesą pasakius, apraudoti narsaus kareivio mirtį — €avin- 
gas uždavinys, ir aš manau, kad tokia gedulinga kalba turėtų už- 
imti garbingą vietą kituose mano raštuose. 

Ir vėl, jau aiškiai mintyse formuluodamas tos kalbos sakinius, 
Jis mechaniškai ėmė niūniuoti tą dainušką. Trebonas išėjo ne tiek 
laimingas, kiek sutrikęs: : 

Ir štai Neronas į savo nediduką, privatų teatrą susikviečia 
karininkijos elitą. Pirmiausia jis parodė jiems herojinę operą apie 
Klitą, kurį, būdamas girtas, užmuša Aleksandras Didysis, nors 
kažkada pastarajam, savo vadui, jis buvo išgelbėjęs gyvybę. Po 
to simbolinio spektaklio Neronas iškilmingais, kartkartėmis 
graudžiais ar patetiškais žodžiais atsiprašė už leitenanto Lucijaus 
nužudymą. Jis vyriškai išliaupsina leitenanto Lucijaus drąsą ir jo 
karinius sugebėjimus. Vėliau ėmė kalbėti apie drausmę, pasakė, 
kad dabar karas, nuožmi kova su uzurpatorium, o kare draus- 
mė — svarbiausias dalykas. Lucijus daugelį kartų pasitikėjimo 
Vertų liudytojų — tiek romėnų, tiek rytiečių — akivaizdoje sakęs 
Suokalbiškas kalbas, skleidęs paikus gandus neva apie žemą im- 
peratoriaus kilmę, apie jo simpatijas prasčiokams. Esama prisie- 

kusiųjų liudytojų parodymų. Feldmaršalas Trebonas ir kiti gene- 
rolai gali kada tik nori pasižiūrėti tų protokolų. Galbūt tos paikos, 
maištingos leitenanto kalbos buvo vien jaunatviški plepalai ir 
taikos metu niekas jo už tai nekaltintų. Tačiau dabar karas. Jis 
pats tai patikrinęs, apsvarstęs ir nuteisęs. Sunku jam buvo pa- 
skelbti nuosprendį, nes tą jauną karininką jis mylėjęs kaip tikrą 
savo sūnų. Kažkada Brutas pasmerkė savo sūnus. Lygiai taip pat 
ir jisai, klausydamas dievų balso, turėjęs galų gale leitenantą 
pasmerkti myriop. Iš viso, ką jis paaukojęs valstybės ir kariuo- 
menės labui, tai buvusi skaudžiausia auka. Tačiau jis tikisi, kad 
kariuomenė savo būsimais žygdarbiais įrodys, jog jisai ne veltui 
praliejęs leitenanto kraują, jog iš to kraujo drausmė imsianti sau 
peno. 

Kalbėjo jis su įkvėpimu, kartkartėmis harmoningai sukūkčio- 
damas, 0 tarpais, kur reikia, svaidydamas perkūnus, patsai susi- 
žavėjęs savo žodžiais. Taip, šis keistas žmogus Neronas-Terenci- 
jus, droždamas savo kalbą, iš tikrųjų baisiai krimtosi dėl savo 
narsiojo kareivio mirties. Tačiau teatro salėje sėdintys karininkai 
tų žodžių klausėsi nejaukiai, ne tiek sukrėsti, kiek nemaloniai su- 
jaudinti. Kai kurie galvojo, ar ne protingiau ir garbingiau būtų 
stovėti anoje Eufrato pusėje kartu su savo tautiečiais, prieš ku- 
riuos, galimas daiktas, teks netrukus traukti į žygį, negu ginti to 
komedianto vėliavą. Vienas karininkas, išeidamas iš rūmų, šitaip 
atsiliepė apie imperatoriaus kalbą: „Dvi operos iš karto — per 
didelė, prabanga“. Tikriausiai šitaip galvojo ir kiti. 

Patsai Trebonas, klausydamas tos kalbos imperatoriškoje 
ložėje, iš tikrųjų būtų turėjęs džiaugtis, nes jis pasiekė, ko norėjo: 
įkalbėjo Neroną pasiteisinti prieš kariuomenę. Tačiau ir jis jautė- 
si ne tiek patenkintas, kiek sumišęs. Už tų gražių žodžių jis girdė- 
jo imperatorių niūniuojant dainušką apie puodžių, toji dainuška 
nustelbė iškilmingus žodžius, ir Neronas jau buvo nebe Neronas, 
o tiktai puodžius Terencijus. 


„ 


5. DIRBTI IR NENUSIMINTI 


Varonas nedalyvavo tame renginyje. Tai buvo aiškus, vadina- 
si, ir neprotingas akibrokštas, tačiau jis negalėjo įveikti savo 
pasišlykštėjimo Knopsu ir Trebonu. Anksčiau jo panieka nustelb- 
davo neapykantą tiems dviem tipams. Dabar, matydamas esąs be- 
jėgiškas, jis ėmė jausti jiems didžiulį priešiškumą. | 

Pati proskripcinių sąrašų idėja jam atrodė ne tiek bjauri, 
kiek kvailai, plebėjiškai ji buvo įgyvendinta. Varonas nebuvo 

sentimentalus, tačiau jis skyrė privačius jausmus nuo politinių. 
sumaišyti politiką su asmeniniais keršto motyvais — diletantiška 
ir neškoninga. Šia proga susidoroti su tokiais žmonėmis kaip 
Kaja ir leitenantas Lucijus — ne tiek nusikaltimas, kiek idiotiz- 
as. 
š Jis neturi leistis, kad tie padarai jam liptų ant sprando, reikia 
aplaužyti jiems ragus. Tai ne taip paprasta. Smurtininkas Trebo- 
nas buvo populiarus, o Knopsas — be sąžinės, tiesiog velnių prisi- 
rijęs žŽmogėnas. Varonas pasamdė agentus, kurie turėjo prieš tuos 
niekšus rinkti įkalčius, rašyti aktus. Remiantis daugybe faktų 
aktuose buvo parodoma, kaip jie, asmeniško keršto sumetimais 
bei siekdami susidoroti su savo priešininkais ir beatodairiškai 
praturtėti, piktnaudžiavo valdžia. Varonas — tikras romėnas, tu- 
rįs sveiką godumo jausmą, — niekad nespjaudė į pinigus, nesi- 
gailėjo išnaudojamųjų ir prispaustųjų ir anais laikais visą provin- 
ciją paliko pliką. Tačiau tai, ką jis darė subtiliai ir energingai, 
tuodu tipai griebė savo šiurkščiomis letenomis. Varonas buvo 
nuoširdžiai įsitikinęs, kad Trebono ir Knopso praktika atmestina. 

Parengti Knopso ir Trebono žlugimą reikėjo laiko ir pastangų. 
Jį labai gaišino ir alino sunkūs ir sudėtingi administraciniai rei- 
kalai. Reikėjo sugalvoti naujų priemonių, kaip nuslopinti vis di- 
dėjantį gyventojų nepasitenkinimą, surasti lėšų, būtinai teko di- 
dinti armiją. Taigi jis dirbo karštai išsijuosęs. Stropiai, pašėliš- 
kai dirbdamas, jis stengėsi gintis nuo niūrios nevilties: dažnai šis 
jausmas užplūsdavo ir gniauždavo Varono gerklę. 

Neradęs nusiraminimo darbe, jis ieškodavo kito, paskutinio 
savo prieglobsčio. Kai Klaudija Aktė atvyko į Edesą, Marcija 
pasikeitė: ėmė ne taip bijoti ir vengti savo tėvo, tas pasitikėjimas 
beveik nesumažėjo ir Aktei išvykus. Atėjusį tėvą Marcija įsileis- 
davo, kartais net pati pas jį nueidavo. Tuomet jis ilgas valandas 
prasėdėdavo kartu su ja arba vaikščiodavo po kambarį, kalbėda- 
Mas apie jį jaudinančius dalykus. Jis garsiai samprotaudavo apie 
kvailą įžūlumą, kai individas galvoja pasukti pasaulio istorijos 
ratą. Juk devyni dešimtadaliai paties galingiausio žmogaus veiks- 
Mų priklauso nuo išorinių aplinkybių! Jis pats, Varonas, kaip ir 
Neronas, tėra tik sudėtingo mechanizmo ratukai. Jo planas taip 
Pasisekė ne todėl, kad jis turi gerą politiko galvą, o susidarius 
„konjunktūrai“ — laimingai susiklosčius nuo jo nepriklausan- 
Čioms aplinkybėms. Kokie gi veiksniai nulemia sėkmę? Kur jie? 
Dažniausiai jie kažkur toli, srityje, kurios politiniame procese 
dalyvaujantis veikėjas negali pažinti. Kaip, kokiu būdu geriausia 
Paveikti didelių politinių įvykių eigą? Nuo ko, pavyzdžiui, pri- 
klauso jo sumanymo ateitis, Nerono ir jo paties likimas? Juk ne 

nuo Tarpupio liaudies nuotaikų ir ne nuo Cejono pasirengimo 
karui. Tuo gali tikėti tiktai trumparegiai, kurie toliau savo nosies 
galo nemato. Ar Titas šiandien mirs, ar dar ištemps metus, ar 
Artabanas laimės tuos sunkius mūšius, į kuriuos jis įsivėlė Rytų 
pakrašty, ar ne — štai nuo ko priklauso jo ir jo Nerono likimas, 
nuo aplinkybių, kurių eigos nesutrukdysi ir nepagreitinsi, nenu- 
matysi ir neapskaičiuosi. Jis, Varonas, padarė visa, ką galėjo, 
kad pakreiptų įvykius savo naudai, ir toliau darys, ką gali. Tačiau 
visa, ką jis gali padėti ant svarstyklių lėkštės, tėra mažas dalykė- 
lis, ir jis būtų kvailys, manydamas, kad tai reikšmingas veiksnys. 

Tokias ir panašias mintis jis dėstė tylomis sėdinčiai Marcijai. 
Ji nenuleido nuo tėvo, vaikščiojančio pirmyn ir atgal, akių, tačiau 
jis nežinojo, ar ji jo klausosi, o jei ir klausosi, tai ar supranta. 
Kartą, kai jis sau protavo šitokia tema, ji pasakė: 

— Tau reikėtų kada nors apie tai pakalbėti su mūsų Frontonu. 
Jis nepaprastai protingas ir gerai nusimano tokiais klausimais. 

— Su Frontonu? — paklausė sutrikęs Varonas. 

— Taip, su Frontonu,— atsakė Marcija, lyg tai būtų papras- 
čiausias dalykas. 

— Kurgi man jį rasti? — atsargiai pasiteiravo Varonas. 

— Žinoma,— atsakė ji susimąsčiusi, — kad jį matytum, reikia 
turėti geras akis. Daugelis jo nepažįsta ir laiko Neronu. Jeigu tu, 
mielas tėve, būtumei leidęs man tapti vestale, kaip aš norėjau 
tuomet, manau, būčiau visada jį mačiusi. 

Tačiau visa tai ji pasakė šypsodamasi, nei liūdėdama, nei prie- 
kaištaudama. Sutrikęs Varonas nežinojo, ką atsakyti, ir tučtuojau 
išėjo. 

Kurį laiką jis vengė jai kalbėti. Tačiau jam taip reikėjo tų 
kalbų, tiksliau monologų, ir jis lankydavosi pas Marciją kada tik 
galėdamas. Jis, vis dažniau būdamas šalia jos, stengdavosi įsikalti 
sau tikėjimą rytojum. 

— Tiesiog nuostabu, — pavyzdžiui, kalbėjo jis, — kad per tokį 
trumpą laiką mes tiek daug pasiekėm. Sukūrėm galingą, kovingą 
armiją, romėnišku muštru iš vietinių kareivių padarėm gerą me- 
džiagą, sudarę sąjungą su Artabanu, užsitikrinome saugų užnuga- 
rį. Visame Tarpupyje dabar visai kitaip atrodo miestai, jie tvar- 
kingesni, administracija ne tokia apsileidusi kaip anksčiau, O 
gerai organizuota. Čia gyvenančius romėnus ir graikus mes išmo- 
kėme į Rytų gyventojus žiūrėti kitomis akimis, negu ligi šiol jie 
žiūrėjo, geriau su jais elgtis. Dar niekada po šituo dangum nebuvo 
tokių draugiškų santykių tarp Vakarų ir Rytų kaip dabar. Būtų 
labai skaudu, jeigu visa tai vėl žlugtų, tačiau to nebus. Šalyje 
prasidėjęs nepasitenkinimas lėgsta. Tik duokit man išgrūsti tuos 

valkatas, tuos knopsus, trebonus ir visus kitus. Tai, ką mes čia 
darom, yra geras ir prasmingas dalykas, ir jis pavyks. 

Šį kartą Marcija tikrai jo klausėsi, jos gražus, skaistus veidas 
šypsojosi, kaip jam atrodė, jos šypsena buvo supratinga, užjau- 
čianti. O kai jis baigė kalbėti, ji nieko neatsakė. Visai tyliai kažką 
niūniavo, jeigu jis neklysta, dainušką apie puodžių. 


6. LEMTINGAS IŠSIMAUDYMAS 


Rugsėjo ketvirtąją Titas, kaip ir kiekvienais metais, išsiruošė 
į savo dvarą prie Kozos. Jau trumpos kelionės metu jis skundėsi 
nemaloniu šleikštuliu, atvykęs tučtuojau atgulė ir daugiau nebe- 
sikėlė. Rugsėjo tryliktąją, grėsmingai pakilus temperatūrai, leib- 
medikas Valensas imperatoriui patarė išsimaudyti sniego vonioje. 
Šalia buvo tik leibmedikas ir žydas Flavijus Juozapas, kai toje 
sniego vonioje imperatorius Titas pasimirė. 

Daugelis kalbėjo, kad leibmedikas Valensas imperatoriui tą 
lemtingą vonią rekomendavo nusikalsdamas savo profesijos rei- 
kalavimams, nes jį papirkęs kažkoks asmuo, suinteresuotas nauju 
sosto įpėdiniu. Kiek tie gandai teisingi, sunku pasakyti. Daktaras 
Valensas garsėjo kaip geriausias imperijos gydytojas, sniego 
vonios trukmę nustatyti labai sunku, netgi didžiausias žinovas čia 
galėjo lengvai suklysti. Kad ir kaip ten buvo, imperatorius Titas, 
išsimaudęs toje vonioje, mirė, rugsėjo keturioliktąją jis tapo 
dievaičiu, o naujuoju imperatorium tapo jo brolis Domicianas. 

Žinia apie tą įvykį apskriejo visą pasaulį. Nesuvokiamai pašė- 
lišku greičiu ji perskrido anapus jūrų, pasiekdama Siriją, Antšo- 
chiją. 

Kai žygūnas atvyko su nelaimės ženklu, plunksna ant lazdos, 
Cejonas, anam dar nespėjus nė išsižioti, jau žinojo, kokią žinią 
jis atnešė. Jis nejučiomis išpūtė krūtinę, visas — nuo kojų iki 
galvos, kaip tikras Tampukas, pasitempė. Nekantriai, valdingai 
jis mostelėjo žygūnui, kad tas pasišalintų. Paskui, kai liko vienas, 
pasinėrė negirdėtos laimės svaiguly. 

Jam, lojaliam valdininkui Lucijui Cejonui, trupučiuką ne- 
smagu, kad nejaučia nė mažiausio gailesčio mirus velioniui impe- 
ratoriui Titui, kuriam jis buvo davęs ištikimybės priesaiką. Bet 
čia nieko nepadarysi, jis jaučia vien beribį džiaugsmą. Titas save 
vadino taikos imperatorium. Taika — didelis dalykas, bet kai už 
taiką reikia mokėti — dabar, imperatoriui mirus, Cejonas gali ir 
apie tai pasvarstyti — tokią bailumo, paniekos ir nusižeminimo 
kainą, tuomet ji, tokia taika, pražūtingai nuodija viską aplinkui. 

Dabar tai chimerai galas. Minerva, proto deivė, vėl ima žemę į 
savo tvirtas, ramias rankas, jis, Cejonas, šioje pasaulio dalyje yra 
jos vietininkas ir savo misiją atliks gerai. Jo kariuomenė pasiren- 
gusi, kovinga, ir su šia kariuomene šioje pasaulio dalyje dabar 
jis, išgelbėtojas, atkurs tikrą taiką. 

Jis nusišypsojo. Prisiminė lygų, riebų, ironišką Varono veidą. 
Taip, dabar juokiasi jis, Cejonas, o ne Varonas. Tiek mėnesių 
atrodė, kad laimi tas sugedęs Žmogus, tačiau galų gale vis dėlto 
jis nugalėjo, o jam talkino pareiga, drausmė, Roma, protas. 

Tarpupyje žinia apie Domiciano įžengimą į sostą sukėlė neti- 
mastingų gandų. Žmonės kalbėjo, kad Cejonas su dviem šimtais 
tūkstančių gerai apmokytų kareivių rengiasi keltis per Eufratą 
ir žiauriai nubausti Mesopotamijos miestus, tvirtino, kad žinoma 
netgi to puolimo data, kalbėjo apie ultimatumą, kurio terminas 
baigiasi spalio dešimtąją. 

Kadaise Nerono veiksmai — Apamėjos miesto užtvindymas, 
krikščionių persekiojimas, proskripciniai sąrašai — Žaibiškai 
pelnė jam minios simpatijas, o dabar, susvyravus jo valdžiai, 
lygiai taip pat staigiai sukėlė priešingą reakciją: žmonės pradėjo 
jį niekinti ir jo neapkęsti. Neronas buvo Neronas, kol juo 
tikėjo. Tačiau tą pačią akimirką, kai žmonės pradėjo juo abe- 
joti, jis virto Terencijum. Ta pati veikla, kurią žmonės laikė kil- 
nia, kol jis buvo Neronas, dabar pasidarė baisi ir niekinga, kai jis 
vėl virto Terencijum. Dar daugiau: anksčiau jo veikla rodė, kad 
jis buvo Neronas, — tiktai imperatorius gali leisti sau tokius ne- 
gailestingai didžius darbus, — o dabar tie patys veiksmai bylojo, 
jog tik jis, Terencijus, kilęs iš padugnių, tik buvęs vergas galėjo 
daryti tokius siaubingus darbus ir taip Žemai pulti. 

Samosatos ir Edesos gatvėmis traukė minios demonstrantų, 
pavieniui ir choru dainuodami dainušką apie puodžių. Prasidėjo 
suirutė, Trebonas daug nesiterliojo ir paskelbė apsiausties padė- 
tį, bandydamas geležimi ir krauju atstatyti Nerono autoritetą. 
Bet jis buvo bejėgis: Nerono užimtuose Sirijos rajonuose daugy- 
bė romėnų garnizonų perėjo Domiciano pusėn. Kareiviai susido- 
rodavo su Neronui ištikimais karininkais, nuplėšdavo nuo vėlia- 
vų jo atvaizdus ir siųsdavo deputatus pas Cejoną, reikšdami atgai- 
lą, nuolankumą, klusnumą. 


7. PADARAS PASIDARO SAVARANKIŠKAS 


Neronas pietavo, kai jam atnešė žinią apie imperatoriaus Tito 
mirtį. Nors šalia buvo daug žmonių, šį kartą nepavyko apsimesti 

abejingam. Jis suplėšė pranešimą į skutelius, apvertė stalą, daužė 
taures, šiurkščiai išvaikė svečius. 

Tačiau rytą Neronas vėl buvo ramus, beje, ir kitomis dienomis 
jis, klausydamasis pranešimų apie politinę padėtį, kaip ir anks- 
čiau, atrodė pasipūtęs, abejingas. Kartą, kai Trebonas jam prane- 
šė, kad viename dalinyje, kuris pasirodė esąs nepatikimas, jis 
įsakęs kas dešimtą nugalabyti, jis linktelėjo savo didelę galvą ir 
pasigardžiuodamas tarė: 

— Gerai pasielgei, mielas Trebonai. Ir toliau taip daryk! Su- 
traiškyti, visus kaip muses sutraiškyti! 

Paskui buvo pranešta, kad Sura vėl perėjo Flavijų pusėn. Tą 
žinią jis išklausė susitvardęs. Tačiau kitą dieną jis liepė pakvies- 
ti moteriškę Lidę, kuri garsėjo kaip geriausia nuodų virėja visoje 
Sirijoje, ir pareikalavo iš jos neskausmingų ir greitai veikiančių 
nuodų. Ji atgabeno „padarui“ miltelių auksinėje dėžutėje, kuri“ 
jam nelabai patiko, ir teko ilgokai paieškoti, kol galų gale viena 
atitiko jo skonį. Likusį vieną jį vis dažniau apnikdavo niūri nuo- 
jauta. Jis deklamuodavo Homero eiles apie tai, kaip žuvęs Achi- 
las aprauda mirusiųjų dalią poženiio Rafalystėje. 


Aš tai bevelyčiau, būdamas bernas, tarnauti pas kitą, 
Negu čionai karaliauti tarp mirusių dvasių bejėgių. 
(J. Ralio vert.) 


Jis dažnai nugrimzdavo į apmąstymus. Kada iš tikrųjų prasidė- 
jo jo nelaimė? Dėl to ilgai nereikėjo sukti galvos. Jis pats prisi- 
šaukė sau nelaimę. Kaip šiandien jis prisiminė tą valandėlę, net 
akimirką, kada tai atsitiko. Tai buvo tuomet, kai jis paėmė į ran- 
kas plunksną ir Kajos vardą įbrėžė į pasmerktųjų sąrašus. Tai bu- 
vo geri sąrašai. Jis pats juos sugadino padaręs didžiulę klaidą ir 
supykdęs dievus, užsitraukdamas jų bausmę. Jis prisiminė kiek- 
vieną tos nelemtos akimirkos smulkmeną: kaip sulenkė kelius, 
kaip Knopsas palaikė jam lentelę, kad patogiau būtų rašyti, kaip 
jis vedžiojo plunksna. Tuomet ne dievai jam vedžiojo ranką, ne 
jo aureolė pakuždėjo tą vardą, o kvaila, nelemta Terencijaus 
ranka jį įrašė. 

Dabar, atsidūręs piktųjų jėgų rate, jis skausmingai jaučia, 
kokia baisi vienatvė, kai nebėra Kajos. Jis žinojo: jau vien tai, 
kad yra Kaja, vadinasi, yra ir paskutinis prieglobstis, kur jis galė- 
tų išsigelbėti viskam subyrėjus, ir iš to žinojimo jis sėmėsi impe- 
ratoriško tikrumo. Na, o kai Kaja atsidūrė mirusiųjų karalystėje, 
Neronas staiga vėl virto Terencijum, tačiau Terencijum be Kajos, 
tai yra vargšų, bejėgiu vergu, kuris pernelyg išpuiko. 

Jei supratimo jis neturi, 
Kad sulig Jurgiu ir kepurė — 
Jį imperatorius pamokys. 


Kaja buvo nelyginant vilnoniai marškiniai žiemą — niežti, bet. 
šildo. Nors tai ir juokinga, tačiau tas nuostabus tikrumas, leidęs 
jam taip ramiai imperatoriškai gyventi, tryško iš Kajos artumo. O 
jis, kvailys, pats sutraukė tuos burtus, pasiuntęs Kają mirusiųjų 
karalystėn. 

Jis eidavo pas savo šikšnosparnius, baugščiai tyrinėdavo jų 
bjaurius snukučius. Kuris gi jų galėtų būti Kaja? Jis mėgindavo 
žvėrelius paglostyti, tačiau jie sprukdavo nuo jo bjauriai viauksė- 
dami. Jie jo neapkenčia. Kaja jiems papasakojo, ką jis per savo 
kvailumą padarė, ir dabar jie jo neapkenčia. Kaja nenurims, kol 
neprivers, kad jis pats ateitų pas ją, su kuria jis susijungęs neiš- 
ardomais saitais. Pro pratisą šikšnosparnių viauksėjimą, atrodo, 
buvo girdėti spigus furijų šauksmas, kai jos, pasak Eschilo, veja- 
si Orestą: „Griebk, griebk, griebk, čiupk!“ Tie.spigūs, trumpi 
šūksniai tampė jo nervus. 3 

Jis pats savęs labai gailėjosi. Šiaip ar taip, dėl visko kalta 
Kaja. Ji netikėjo juo. Jeigu būtų tikėjusi, jis niekada nebūtų 
padaręs tos kvailystės, to nusikaltimo — nebūtų jos žudęs. Kodėl: 
ji netikėjo? Galbūt dėl to, kad jis pasavo kaip vyras, o pasavo to- 
dėl, kad jėga buvo reikalinga jo menui, jo liaudžiai. Jis buvo savo 
meno ir savo altruizmo auka. 

Auka, taip, auka jis yra ir istoriniu požiūriu. Ne jis išseko, 
išseko kiti. Jam dievai buvo lėmę spindėti, sakyti kalbas, skleisti 
aureolės spindulius. O dalyti liaudžiai vyną, duoną, pinigus — ne 
jo paties, o jo patarėjų reikalas. Tai įie išseko; jis darė ir davė tai, 
kas derėjo jo luomo žmogui. | 

Tik viena jis blogai padarė, ir dabar tai jam keršija: nereikėjo 
Kajos įrašyti į tas proskripcijas. 

Kartais, ypač naktimis, kai pusiau snausdamas gulėdavo lovo- 
je, jį apnikdavo toli gražu ne imperatoriški vaizdiniai ir mintys. 
Jo tėvas, geraširdis žmogelis, ne tiek jį laikė įtempęs vadžias, 
kiek lepino. Tačiau vieną dalyką jis drausdavo griežčiausiai: par- 
davimo patalpoje, kur būdavo išstatytos statulos, mažasis Teren- 
cijus neturėjo teisės vaikštinėti vienas be suaugusiųjų. Tėvas 
bijodavo, kad berniukas neapdaužytų kokios statulos. Šiaip sūnui 
buvo meilus ir švelnus, bet, nutvėręs vieną statulų sandėlyje, ge- 
rokai :sperdavo jam kailį. Tačiau mažąjį Terencijų traukte trauk- 
davo į draudžiamą patalpą, jį labai masindavo molinės statulos, 
jis norėdavo jas apžiūrinėti vienas, niekieno nekliudoas. 

Būdavo, įsėlins, apčiupinės, pabilsnos per statulas, klausydama- 
sis jų malonaus gaušmo, jų balso. Skambant tiems balsams, jo 
galvoje sukdavosi visokiausių minčių spiečius, statulos skambė- 
davo nevienodai: vyriškos skamba visai kitaip nei moteriškos. 
Gaila, kad jos stovėjo eilėmis: Mitros šalia Mitrų, Taratės šalia 
Taračių, todėl, ką tik pabeldęs į vyriškosios šoną, negalėjai pa- 
bilsnoti deivės skulptūros ir klausytis skirtingo jų skambėjimo. 
Vieną gražią dieną mažasis Terencijus nepastebimai įsėlino į par- 
davimo salę, įsidrąsino ir, pagriebęs vieną Taratės statulą, mėgino 
nutempti šalia Mitros. Statulos buvo labai sunkios, ir jam teko 
gerai paprakaituoti. Jis buvo jau beveik prie tikslo, bet paskutinę 
akimirką Taratė išslydo iš rankų, nukrito ir su litaurais aukštai 
iškelta ranka nudužo. Mažasis Terencijus labai išsigando. Tuč- 
tuojau ateis tėvas, išpers jam kailį, mirtinai užmuš, kad sugadino 
statulą. Jam tiesiog širdis į kulnus nukrito, ėmė sukti žarnas, jis 
iš anksto jautė smūgius, kuriuos teks iškentėti ir kurie atrodė 
daug skaudesni, negu galėtų iš tikrųjų būti. 

Taip ir dabar jis, pusiau snausdamas, iš anksto regėjo besiarti- 
nančios nelaimės vizijas, įsiutusią minią, kuri jį puola, pargriau- 
na, Mirtinai trypia kojomis. Jis ėmė bijoti nakties, o labiausiai 
bijojo tų kelių kraupių snaudulio minučių, kurios būna prieš tikrą 
miegą. 

"Dažnai neskirdavo, kas jis toksai: Terencijus, laukiąs, kada 
įgaus tikrąjį Nerono pavidalą, ar Neronas, laukiąs, kada pavirs 
tikruoju savo pavidalu, tai yra Terencijum, globojamu savosios 
Kajos. Jis turėjo du kailius — kuris iš dviejų tikrasis? 

Nereikšmingas, banalus įvykis jam aiškiai parodė tikrąjį ir 
privertė elgtis savarankiškai, be kitų patarimo, prabilti tikru 
vidiniu balsu, ir tai, ką jis kalbėjo, buvo Terencijaus balsas, ir tas 
jo elgesys jau buvo nebeneroniškas. 

"O buvo štai kaip. Praeiviai po senovei pagarbiai ir pašiurpę 
žiūrėjo į milžinišką bareljefą, vaizduojantį imperatorių raitą ant 
šikšnosparnio. Tačiau vieną gražią dieną keli jauni vyrukai ėmė 
garsiai šaipytis iš paminklo. Niekieno nesudrausti, matydami, kad 
daugelis tyliai pritaria jų veiksmams, matydami pasitenkinimą 
veiduose, jie tolydžio įžūlėjo ir galų gale kažkuris jų sviedė į ba- 
reljefą akmenį. Po pirmojo akmens nulėkė antras, trečias, pasipy- 
lė visa kruša. Žinoma, didelės žalos tie akmenys negalėjo padary- 
ti tam milžiniškam bareljefui. Bet štai kažkas jau su laužtuvu 
užsikeberiojo ant uolos. Jis smogė į imperatoriaus nosį ir nuskėlė 
jos gabalą. Įkandin jo ėmė keberiotis kiti, jų radosi vis daugiau; 
įsiutę, pasigardžiuodami jie su akmenimis ir laužtuvais daužė 
bareljefą. Daug ko jie nenuveikė. Uola buvo kieta, netrukus pasi- 

rodė Trebono kareiviai ir padarė galą tam savavaliavimui. 

“Daugelyje miestų jau anksčiau buvo įvykusios rimtesnės de- 
monstracijos, ir imperatorius dėl jų per daug nesijaudino. Tačiau 
dabar, šitaip vaikiškai pasityčiojus iš jo paminklo, staiga jis nete- 
ko savitvardos. Jis susigūžė, pradėjo kūkčioti, rėkė kaip skerdžia- 
mas sutrikusių sekretorių, kamerdinerių, tarnų akivaizdoje. 

Pagaliau jis, vis dar verkšlendamas, atleido visus, atsigulė, 
norėjo įsiklausyti į savo vidinį balsą, Balsas kuždėjo: „Mauk, 
dumk! Spruk! Nešk kudašių iš Edesos! Nešdinkis! Pasipustyk 
kulnus! Tai paskutinis ženklas! Mauk! Dumk!“ Tačiau tas balsas 
kalbėjo Kajos tonu ir jos žodžiais; jis gulėjo nutirpusiomis ranko- 
mis ir kojomis, klausydamasis, kaip ji šiurkščiai jam 'įsakinėja: 
„Mauk! Dumk! Nešdinkis! Pasipustyk padus!" Ilgai jis taip gulėjo, 
sukaustytas baimės. Galų gale vargais negalais atsisėdo. Užsigal- 
vojo. Paskui, suplojęs delnais, pašaukė tarną ir liepė pakviesti 
Knopsą. 

Jo belaukdamas jis goglino po kambarį, kažką murmėdamas 
sau panosėje, paskendęs mintyse, tarpais įsiklausydamas ir nera- 
miai žvalgydamasis, tarytum jie, priešai, ateina jo suimti. Paga- 
liau pasirodė Knopsas. Ir iš karto, be jokios įžangos, nė nepaaiš- 
kinęs, Neronas jam pasiūlė dar tą pačią naktį slapčiomis, persi- 
rengusiems mauti į Ktesifoną pas didįjį karalių Artabaną. 

Knopsas Nerono greitakalbės klausėsi tylomis, susikaupęs, 
bet jo akyse ėmė suktis kambarys ir visas pasaulis. Širdies gilu- 
moje jis žinojo, kad per savo tėvišką meilę pražiopsojo tinkamą 
akimirką ir dabar, kai į sostą atsisėdo Domicianas, jau nebegalėjo 
iššokti iš pakalnėn milžinišku greičiu dardančio Nerono vežimo. 
Tačiau tai, kad Neronas, paprastai visada sklandęs palaimingoje 
bepročio tikrovėje, patsai pamatė, jog jo dainelė sudainuota, 
Knopsui buvo kaip perkūnas iš giedro dangaus. 

Neronas tuo tarpu jį užvertė panikos kupinų žodžių srautu, 
ragindamas kartu bėgti. 

— Maunaml! — įtikinėjo jis.— Dumiam! Turim nešdintis! 

Knopsas klausėsi jo ausies krašteliu, jausdamas didžiulę pa- 
nieką tam žmogui. Bėgti. Kokia nesąmonė! Iki Artabano tolimas 
kelias, o vos spėjus Negonui išdumti iš Edesos, tučtuojau visur 
prasidės atviri maištai, ir jis nė už ką neišneš sveiko kailio ligi 
pietryčių sienos. Čia, Edesoje, jis turi bent savo tvirtą, patikimą 
gvardiją. 

Neronui kalbant, Knopso smegenys toliau dirbo automatiškai 
tiksliai. Vienas iš principų, kuriais jis grindė savo laimę, buvo 
tas, kad iš artimo kvailystės reikia visada išpešti sau naudos. Ko- 
kią naudą šiuo atveju jis gali išpešti iš Terencijaus kvailystės? 

Jis svarstė įtempęs visus smegenis. Ir štai gimė planas, atsirado 
išeitis. 

Taip, jis sutiks su Nerono pasiūlymu, bėgs su juo kartu. Tačiau 
ne pas Artabaną. Ne vien todėl, kad, prasidėjus Tarpupyje maiš- 
tams, ilga kelionė ligi partų kupina pavojų: tegu jam ir pavyktų 
nusikasti ligi Ktesifono, o kas jo laukia tenai? Vargana žlugusio, 
vos pakenčiamo žmogaus dalia. Juk didžiausia jo turta dalis lieka 
Romos ir Mesopotamijos teritorijoje, taigi ji bus nepasiekiama 
iš Partų karalystės. Ne, geriau jis pasirinks rizikingą, bet geresnių 
šansų teikiantį kelią. Savąjį Neroną jis ves ne per Tigrą pas Arta- 

aną, O daug trumpesniu keliu per Eufratą pas romėnus ir atiduos 
Jį Romos valdžiai. Tada jis galės puoselėti bent šiokią tokią viltį, 
kad 'jo pasigailės. 

Visa tai jis sumetė žaibo greitumu, kol kalbėjo Neronas. O šis, 
baigęs kalbėti, sunerimęs įsmeigė akis į Knopso lūpas ir su pa- 
lengvėjimu atsiduso, kai Knopsas, dvejojęs vos kelias akimirkas, 
pasakė: „Taip“. Dar daugiau: jis, kaip patyręs žmogus, iš karto 
ryžtingai ėmėsi vadovauti bėgimo planui. Jis gausiąs, pasakė 
Knopsas, platų paprastą apsiaustą su gaubtu, kad būtų galima 
aptūloti imperatorių nuo galvos ligi kojų, ketvirtis valandos 
prieš vidurnaktį užeisiąs jo paimti ir pasirūpinsiąs, kad prie 
pietryčių vartų jų lauktų keletas ištikimų palydovų. 

Paprastai visada toks jautrus Neronas, galimas daiktas, kito- 
mis aplinkybėmis ir būtų pastebėjęs, kad Knopsas, taip ryžtingai 
ėmęsis to reikalo, kažkoks lyg nesavas, o jo žodžiai skamba kaž- 
kaip nenatūraliai. Tačiau dabar, apimtas panikos, jis nenujautė 
Knopso užmačių. O gal jis ir nenorėjo viso to jausti, nenorėjo — 
Kaja juk buvo mirusi — prarasti ir šio paskutinio savo bičiulio. 
Jis kabinosi už jo kaip skęstantysis už šiaudo ir laimingas jam 
padėkojo. 


8. TERENCIJUS PARODO SAVO VIDŲ 


Prieš pat vidurnaktį, kaip buvo susitarta, Knopsas atėjo paim- 
ti Terencijaus, ir juodu, apsimuturiavę tamsiais apsiaustais, pa- 
traukė tolokai esančių pietryčių vartų link. Gatvės buvo beveik 
tuščios, tik retkarčiais išnirdavo patruliai, ir Neronas, slėpdama- 
sis nuo jų, glaudėsi prie namų sienų. 

Viršum miesto kabojo mėnulio ragas, namai skendėjo blausiai 
mirgančioj mėnesienoj, o ištuštėjusioj aikštėj, kurią jiems teko 
pereiti, miegojo šunys; kai jie priartėjo, šie sujudo ir ėmė urgzti. 
Neroną apėmė baimė: jo šviesulys buvo saulė, 0 ne mėnulis. 

Sukaukši žingsniai. Kas ten tokie gatvės gale? Nejaugi mieste 
dar tebėra kareivių? Bergždžiai jį įtikinėjo Knopsas, kad gvardija 
galima pasikliauti. Neronas, apimtas panikos, nenugirdo jo žo- 
džių. Jį pagavo toks siaubas, kaip anuomet sprunkant iš Palatino. 
Jeigu ginkluoti žmonės jį pamatys, jis žuvęs. i 
Jie atsidūrė skurdžioje krikščionių kvartalo gatvikėje, prie 
nediduko, apleisto, iš pažiūros negyvenamo namo. Neronas pa- 
spaudžia pečiu duris, ir jos atsidaro. Knopsas buvo jį besulaikąs, 
tačiau Neronas išsiveržia iš jo rankų, palikdamas jose tiktai savo 
apsiaustą, smunka į vidų, užtrenkia duris, visu savo svoriu užgriū- 
na ant jų, apčiuopia didelę medinę velkę ir ją užšauna. 

Taip, čia tamsu, ir bent valandžiukę jis galės būti saugus, nes 
ginkluoti žmonės kažkur atsiliko. Jam malonu atsikračius tos 
prakeiktos mėnesienos. Taip pat smagu, kad jis atsikratė ir Knop- 
so. Jis nulenda kampan, kur tamsu, nors į akį durk, sustingsta 
smarkiai besidaužančia širdimi. 

Iš gatvės girdėti ginklų žvangesys. Tikriausiai kareiviai dera- 
si sutKnopsu. Jie stovi tenai ilgai, visą ęmžinybę. Pagaliau žings- 
niai nukaukši. 

Taip, dabar galima atsikvėpti. Tylu. Tačiau ne. Kažkas brazda 
prie durų. Nagnas apleistas, apgriuvęs, medinė velkė neišlaikys. 
Tiesa, kol kas ji laiką tasai už durų bergždžiai mėgina ją atstumti. 
Galbūt tai Knopsas. Štai jis tylutėliai šūkteli. Taip, tai Knopso 
balsas. Įsileisti ar nė? Ne! Knopsas per daug drąsus. Tai per jį 
Neronas vos vos nesusidūrė su ginkluotais kareiviais, o tada jo 
dainelė būtų buvusi sudainuota. Jis pats sau pasirenka ženklą: 
jeigu Knopsas duris atidarys, tuomet jis ir toliau juo pasitikės, 
o jeigu ne, tada vienas patrauks kelionėn pas didįjį karalių. Iš 
lauko pusės tebegirdėti tylūs, atkaklūs šūksnjai. Ilgai jie nenu- 
tyla. Pagaliau jų nebegirdėti. Nuspręsta. Neronas lieka vienas. 

Jis susigūžė savo kertėje. Patenkintas. Kuo toliau, tuo labiau 
jis ėmė žvarbti, nes ką tik prasidėjo pirmosios rudens naktys. Jis 
atsistoja, pajudina rankas, tačiau grindys girgžda, ir jis išsigąsta. 
Kažkas sukrebžda kertelėje, ko gero žiurkė. Jis vėl pritupia ker- 
tėje, pradeda trinti sustirusias rankas ir kojas, keikdamas Knop- 
są, kad nusinešė jo apsiaustą. Kaja niekada nebūtų taip padariusi. 
Ak, jeigu jis vėl ją atgautų! :- 

Pala — Kaja? Kam gi jam ta Kaja? Juk jis — Neronas. O gal 
ne Neronas? Juk anuomet jis skaitė imperatoriaus raštą senatui, 
Apamėjos bokšte apdainavo tvaną, iškilminga kalba pateisino 
proskripcinius sąrašus. Nejaugi visa tai buvo tik sapnas? 

Tikras dalykas, kad jis vienu metu buvo Neronas, o kitu — 
Terencijus. Jis aiškiausiai prisimena,.kaip sako kalbas senatui, 

savo kareiviams, puodžių gildijai, kaip iškilmingai ir šauniai 
vaikštinėja liaudies akivaizdoje, kaip pasirašinėja vyriausybės 
nutarimus, kaip derasi dėl Mitros statulos. Visa tai buvo. Tačiau 
daugiau to nėra. Jo nebėra. Kas jis dabar? Nebe Terencijus ir nebe 
Neronas. 

Jis atsigula ant grindų ir susiriečia beveik trilinkas. Dabar 
jis miegos. Ima skaičiuoti ligi šimto, ligi penkių šimtų. Mėchaniš- 
kai deklamuoja atmintinai išmoktas eiles. Staiga jis virsta ber- 
niūkščiu, įsėlinusiu į pardavimo salę, kur stovi molinės statulos, 
ir apgadinusiu Taratės statulą. Antai iš nakties ateis tėvas išperti 
jam kailio, o kadangi statula sužalota, tėvas nesusivaldys ir jį 
užmuš.. 

Ne, tokiame šaltyje ant tų kietų grindų negalima miegoti. 
Tik sušalsi į ragą. Gausi reumatizmą, slogą, plaučių uždegimą, bet 
nieko nepadarysi, padoria mirtimi nemirsi. 

Jis vėl inia trinti rankas ir kojas. Staiga pirštai užčiuopia kaž- 
ką kietą, kampuotą. Tai dėžutė su nuodais. Ką daryti? Gal išgerti? 
Žinoma, išgerti. Bet nežinia, ar tai bus dora mirtis. Jis pauosto 
miltelius — jokio kvapo. Jam teko girdėti, kad žmonės, išgėrę 
nuodų, susivemia, bjauriai miršta — tampomi konvulsijų, pamė- 
lynavę, raitydamiesi savo vėmalų klane. Todėl jis nebegeria nuo- 
dų, vėl pritupia kertėje, laukdamas savo lemties. 

Ir jo lemtis netruko prisistatyti. Prie durų vėl subrazdėjo 
kažkieno ranka, šį. kartą labiau patyrusi. Knopsas ilgai, bet 
bergždžiai terliojosi, o ta ranka pasiekė savo per kelias akimir- 
kas. Ji atidarė duris. Pasigirdo žingsniai. 

Įėjęs žmogus aiškiai buvo šio namo šeimininkas. Jis žengė 
tvirtais, užtikrintais žingsniais. Paskui jis ėmėsi kurti ugnį. Teren- 
cijus nulindo į giliausią kertę, užgniaužė kvapą, kad neišsiduotų 
čia esąs. Pasipylė kibirkštys, pliūptelėjo liepsna. Terencijus žiū- 
rėjo iš baimės nei gyvas, nei miręs. Jis išvydo vyriškį plačiu, 
balkšvu veltiniu apsiaustu, kokius paprastai nešioja beduinai. 
Paskui liepsnos atšvaitai išryškino dalį raukšlių išvagoto veido. 
Jo širdis sustojo. Jis atpažino žmogų, dar nespėjęs kaip reikiant 
įžiūrėti viso jo veido. Tai buvo tasai žmogus, kurį jis šiuo metu 
kuo mažiausiai geidė sutikti, — Jonas iš Patmo. 

Mat Jonas grįžo. Labai ilgai jam teko tenkintis vien savo pra- 
našystes siunčiant čionai iš tolimos dykumos, tačiau dabar išmušė 
jo valanda. Antikristo karalystė griūna, ir jis, Jonas, atvyko jai 
suduoti paskutinio smūgio. 

Terencijus iš savo kertės be paliovos spokso į juodbruvą 
veidą. Barzda dar labiau susivėlusi, migdolinės akys dar grės- 
mingiau žaibuoja iš po gauruotų antakių. Terencijų sukausto 

neapsakoma baimė, žmogaus jėgas pranokstantis siaubas, per- 
sisunkęs ligi kaulų smegenų. 

Pagaliau jį pamato Jonas. Akimirką jis sustingsta, susigūžia. 
Paskui geriau įsižiūri. Mato vyrą — Terencijų, Neroną, antikristo 
beždžionę, dvikojį melo žvėrį, įsikūnijųsį blogį. Jis pasitempia. 
Jo raukšlių išvagotas, barzda apžėlęs veidas tam žmogui, tupin- 
čiam kertėje, atrodo didžiulis, milžiniškas. Tačiau jis negali nu- 
sisukti nuo šito veido, norom nenorom turi žiūrėti į žėrinčias 
po gauruotais antakiais akis, nors leipėja žvelgdamas į jas. 

Jonas atsistoja. Jis nemažo ūgio, nors toli gražu ne koks mil- 
žinas. Ir vis dėlto Terencijui jis atrodo nepaprastas, didžiulis. 
Štai jis pakelia koją, milžinišką leteną, ir žengia jo link, kanki- 
namai pamažu artėja prie jo, nuo žingsnio ligi žingsnio — ištisa 
amžinybė. 

Taip, Jonas mėgaujasi kiekvienu savo žingsniu. Pagaliau jis 
nelauktai, netikėtai pateko į jo rankas, tas antikristas, jo asme- 
ninis ir visos žmonijos priešas, kuris nužudė jo sūnų. Jonas jaučia 
didžiulį troškimą žudyti, smaugti, atsikeršyti savo priešui. Todėl 
pamažu, kad ilgiau pasimėgautų tuo troškimu, sėlina žingsnis po 
žingsnio. 

Pagaliau nueina tą ilgą, tą trumpą, tą nuostabų atstumą ir atsi- 
duria priešais savo priešą. Tasai kiurkso susigūžęs savo kertėje, 
jo riebus, prakaito įšmuštas, išblyškęs veidas suakmenėjo iš . 
baimės, o pastirusios akys spokso į Joną. Jonas pakelia rankas, 
didžiules, nurudusias, milžiniškas rankas. Kaip malonu bus tomis 
rankomis sugniaužti anam nevidonui gerklę! Jis įsižiūri į storą 
kaklą. Visą blogį jis pasmaugs, užgniaužęs tą gerklę, todėl jau 
iš anksto mėgaujasi būsimu prisilietimu prie šito kaklo. 

Tuo tarpu Terencijus per tas amžinybės virtusias akimirkas 
spėja dešimtį kartų numirti iš baimės. Jam pasidaro bloga po 
krūtine, skrandis nebelaiko maisto liekanų, nors to jis nepastebi. 
Jis tiktai jaučia tas rankas ant savo kaklo ir tuo pačiu metu krau- 
pų skausmą ir malonumą. Taip, malonumą, nes jis trokšta, kad 
greičiau būtų pasmaugtas, nes tai jau kelis kartus išgyveno min- 
tyse, jis nebegali pakelti laukimo kančios, tegu greičiau ateina 
galas. Na, štai pagaliau... Štai tos nurudusios, tvirtos rankos tiktai 
per uolektį nuo jo kaklo, štai dar akimirka, ir jos jį nutvers. 

Iš j0 gerklės staiga išsiveržia garsas. Balsas, kurį jis laikė 
sustingusiu, išsiveržia ir prabyla. Tai ne tas gražus, išpuoselėtas 
Nerono balsas, tai varganas, užsikertantis veblenimas, ir Teren- 
cijus, pats to nenorėdamas ir nesuvokdamas, murma: 

— Juk aš puodžius Terencijus. 

Jonas girdi tą pasigailėtiną veblenimą ir susilaiko. Pažino. 

Argi čia antikristas? Tas! padaras? Juk čia — bv Ainiragi dre- 
bantis mėsos gniužulas. Jonas dėkoja dievui, kad laiku jam Atvėrė 
akis. Išmesti sąšlavynan šitą tipą — joks žygdarbi jokia pergalė, 
tai kailialupio, 0 ne pranašo, ne šventojo eso darbas. 

Jis suprato. O dabar ir pajuto smarvę. Jis nuleido rankas, 
nusigręžė nuo tos žmogystos ir vėl atsitūpė priešais židinį. Dėb- 
telėjo į puodžių. Šį kertėje kiurksantį menkystą, šį: varganą api- 
pešiotą žvirblį jis palaikė blogio įsikūnijimu, o visi žmonės — 
ereliu. Jis papurtė savo milžinišką galvą. Jo lūpos bo ūsų kųokštu 
susiraukė ir jis nusijuokė. Nusijuokė negarsiai, beveik gerašir- 
diškai jausdamas tam žmogėnui panieką. 

Terencijus, sukaustytas baimės, nieko nenutuokė. Šis veidas 
buvo ne tik Jono, jis turėjo visų kada nors jį baiminusių žmonių 
bruožų: tėvo, Kajos, Nerono, Varono. Jis baisiausiai nustebo, 
kai šis veidas pasitraukė nuo jo, sumažėjo, pasišalino.. Jo jau 
seniai čia nebebuvo, tačiau Terencijus tebespoksajo į jį nieko 
nesusigaudydamas, negalėdamas nuo jo atitraukti sąvo žvilgsnio. 

Praėjo gal amžinybė, kol jis pagaliau išdrįso krustelėtį. Veidas 
tikriausiai nuo jo pasitraukė, neužstojo jam pasaulio, jis gali 
išsikapanoti iš požemio nelaisvės. Jis sunkiai pradėjo keltis, 
tartum slegiamas milžiniškos uolos, atsistojo svyruodamas, pasi- 
purtė, pats stebėdamasis, kad dar gali stovėti. Nuknapeno durų 
link, sunkiai vilkdamas kojas, susigūžęs, nenuleisdamas akių 
nuo baisiojo žmogaus veido. Kaip praeiti pro šalį? Tai buvo bai- 
siausia. Tačiau pasisekė: jis prakėblino įtraukęs galvą į pečius, 
vis dar prieš akis matydamas mirtį. Paskui likusį nedidelį atstumą 
ligi durų jis įveikė tekinas, genąmas baimės, kad šit Jono kumštis 
tvos jam per pakaušį arba dar blogiau — nutvers jį kų sprando ir 
pasmaugs. 

Tačiau nieko bloga neatsitiko. Nei kumščio, nei rankų ant 
kaklo, nei smūgio, nei pikto žodžio. Būvo girdėti tiktai tylus, 
kupinas gilios paniekos Jono juokas. Ir Terenci jus nepaprastai 
nustebo, sveikut sveikutėlis atsidūręs už durų, ROIS; je ausyse te- 
beskambėjo Jono juokas. 


9. LIAUDIES BALSAS | || 

Beatodairiškas Nerono bėgimas iš Edesos pakenkė jo reikalui 
daugiau, negu būtų galėjęs padaryti didžiausias pralaimėjimas. 
Jo šalininkai pasijuto juokingoje padėtyje, įžūliai apgauti, jų 
entuziazmas virto įtūžiu. Jie vertė Nerono statulas nuo posta- 
mentų ir daužė į šipulius. Daugiatūkstantinė minia patraukė piie 

Skirtos upės, kur uoloje buvo iškaltas imperatorius, jojantis ant 
šikšnosparnio, ir ėmė jį daužyti. Visi krėtė pašėlusius pokštus, 
skambėjo garsus juokas, o kai griūnantys akmens luitai prislėgė 
keletą drąsuolių, linksmumas nesumažėjo, o tik padidėjo. Barel- 
jefo daužymas virto tikra orgija. Žmonės glebėsčiavosi, šventė, 
išsivadavę iš-svetimšalio despoto jungo, dainavo, ta proga džiū- 
gavo, linksminosi, nusigerdami ligi žemės graibymo. 

Vėliau, nė nesitarus, tarsi pagal kažkieno komandą, minia 
patraukė prie Knopso namų. Jo populiarumas išgaravo taip pat 
žaibiškai, kaip ir buvo atsiradęs, ir liaudis jį laikė piktąja Nerono 
ir jo užmačių dvasia. | 

Knopsas, išvydęs prie savo namų susijaudinusią, grėsmingą 
minią, per šauklį paprašė savo bičiulį Treboną pagalbos. Tačiau 
pagalba dar nespėjo ateiti, kai minia nuginklavo prie durų stovė- 
jusią sargybą. Knopsas nusprendė, kad bus geriausia pasirodyti 
įsiveržusiems žmonėms. Jis sutiko juos draugiškai juokaudamas, 
mėgindamas atvesti į protą, sulaikyti. Iš tikrųjų jis drebėjo kaip 
epušės lapas. Jis dar naktį norėjo nešti kudašių, kai tiktai nepavy- 
ko toji jo užmačia su Nerono išdavimu, tačiau labai pastorėjusi 
Jalta pasijuto blogai, ir gydytojai nieku gyvu nepatarė leistis 
kelionėn. Knopsas delsė, ir štai, kai jis jau buvo bekeliąs sparnus, 
atsigrūdo tie juodnugariai ir sukliudė pasitraukti į užtarnautą 
poilsį. Jis derėjosi su žmonėmis, geraširdiškai ir abejingai žiūrėjo 
į prasidėjusį plėšikavimą, pats jiems dalijo vyną. Tarp jų jis sti- 
pinėjo ramus, tiesiog patenkintas. Tačiau jo sieloje siautėjo niūri 
naktis. Ak, bičiuliu Trebonu negalima pasikliauti. Tasai, galimas 
daiktas, tik ir laukia, kad minia, va šitaip juokaudama ir krėsdama 
pokštus, suplėšytų Knopsą į gabalus. 

Knopsas negerai pagalvojo apie bičiulį. Štai jau girdėti ginklų 
žvangesys, atžygiuoja kareiviai, policija. Deja, Knopsas nesukly- 
do dėl savo bičiulio: Tai ne Trebono policija, tai abejotina pagal- 
ba, tai-karaliaus Maluko kareiviai. Tiesa, jie išplėšia Knopsą iš 
minios rankų ir apsaugo nuo pavojų, tačiau tik tam, kad patys jį 
suimtų ir patupdytų į kalėjimą. 

Knopsas galvojo teisingai. Bičiulis Trebonas neskubėjo jam 
pagelbėti; jis nė kiek nesikrimstų, kad toji pagalba ateitų labai 
vėlai arba net per vėlai. Tačiau Maluko žaliūkų įsimaišymas viską 
apverčia aukštyn kojomis. To jau per daug. Vietiniai kareiviai 
drįsta kelti ranką prieš Nerono žmones? Ir kuo visa tai baigsis? 
Iš anksto buvo aišku, kad minia gali imti kvailioti. Tačiau jai tvo- 
si per sprandą, ir vėl viskas bus ramu. Bet jeigu kareiviai, jeigu 
Maluko valdininkai imasi klastos, negalima ramiai žiūrėti, reikia 
tučtuojau tam duoti atkirtį. Jis pamiršo, kad pats prisidėjo prie 

tos politikos, buvo solidarus su Knopsu. Piktai bambėdamas ir 
visas Žvangėdamas, jis išvyko reikalauti iš karaliaus Maluko 
paaiškinimo. 

Pats Maluką jis rado vyriausiąjį žynį Šarbilį. Pastarosiomis 
savaitėmis, kai taip aiškiai pradėjo svyruoti Nerono valdžia, 
Šarbilis kelis kartus ne tiktai užuominomis, bet ir nedviprasmiš-- 
kais žodžiais aiškino karaliui, kad pats laikas išduoti vadinamąjį 
Neroną Cejonui ir už tai pareikalauti status guo garantijos. Ta- 
čiau Maluko, arabo, pažiūros į šventą svetingumo teisės nelie- 
čiamybę buvo nepajudinamos, ir jis kaip aną naktį į gegužės 
penkioliktąją savo vyriausiojo žynio užuominas, taip dabar aiš-- 
kius jo žodžius oriai bei ramiai nuleido negirdomis. Beje, šiomis 
paskutinėmis savaitėmis ėmė rodytis, kad už jo dorumą bus at- 
lyginta ir politiniu požiūriu. Iš tolimojo Rytų pasienio buvo gauta 
patikimų žinių, kad Artabanas mūšiuose su savo priešininku Pa- 
koru laimėjęs kelias rimtas pergales. O kai didysis partų karalius 
prie savo vakarinių sienų galės mesti pakankamai didelę kariuo- 
menę, Romos generolai net dabar, kai sostan įžengė Domicianas, 
gerai pagalvos, ar verta jiems keltis per Eufratą: Vadinasi, gerai, 
kad jie liko ištikimi Neronui ir nesiėmė neapgalvotų, skubių 
Žygių. Bet štai dabar tas paniškas Nerono bėgimas visiems lai- 
kams sužlugdė viltis. Prasiveržus tokiai gaivališkai liaudies 
neapykantai, Nerono nebegalima ilgiau laikyti Tarpupyje. 

Beje, tas liaudies neapykantos prasiveržimas turėjo ir gerųjų 
pusių. Toji neapykanta pirmiausia užgriuvo Knopsą. Vadinasi, 
Malukui ir Šarbiliui atsirado seniai laukta proga sulaikyti šitą 
žmogų. Dabar jis jų rankose, ir tai geras dalykas. Mat Artabanui 
tolimajame Rytų pakrašty galutinai laimėjus, — o taip; atrodo, 
tikrai bus — Roma, prieš pradėdama žygį, norom nenorom turės 

"pradėti derybas, ir tuomet, kad parodytume gerą valią, mes galė- 

sim pasiūlyti jai bent Nerono kanclerį. O kadangi jis buvo tiktai 
bjaurus vergas Knopsas, karalius Malukas, kad ir turėjo tvirtas 
pažiūras į svetingumo teisės neliečiamybę, nė kiek nepriešta- 
ravo. : 

Šiuos visus klausimus svarstė karalius ir vyriausiasis žynys, 
kai įbildėjo, įžvangėjo Trebonas. Jiedu, gėdingai pabėgus tam 
apgavikui, jautėsi labai stiprūs prieš šio statytinius, todėl dar 
oriau ir abejingiau nei paprastai sutiko triukšmingą, įpykusį 
kapitoną. 

Į Trebono skundą Šarbilis atsakė, kad karininkas, suėmęs 
Knopsą, elgėsi ne savavališkai, o su vyriausybės žinia, jos įgalio- 
10. Savaime suprantama, Edesos gyventojai įsiuto ant Knopso už 
jo godumą ir visokiausią savavaliavimą, jie daugiau nepakęs 

šitokių patyčių, kai pabėgdamas imperatorius Neronas savo 
valdininkus paliko likimo valiai. 

"Trebonas tik nūnai suprato, kad dabar, kai pabėgo Neronas, 
jam pačiam pradėjo svilti padai. Nors ir karštakošis, bet jis, bū- 
damas tikras kareivis, greįt sumetė karinius šansus: gatvių kovo- 
se su Edesos gyventojais ir Maluko kareiviais jam nėra ko nė 
svajoti apie pergalę.: 

— Kadangi jūs taip galvojate, vyriausiasis žyny,— įžūliai 
pasakė jis, širdies gilumoje pasirengęs bet kokioms nuolai- 
doms,— tai galų galė galite įsakyti, kad ir mane suimtų. 

Senis nieko neatsakė, tiktai, kaip pasirodė Trebonui, savo 
paukščio profilio galvą pašaipiai pasuko į Maluką. Kai įėjo Tre- 
bonas, karalius pirmą kartą pravėrė burną ir tarė: 

— Nesibaiminkit, kapitone! Mes tavęs nesuimsism. 

Tuos žodžius jis ištarė giliu balsu, ramiai, be pašaipos, tačiau 
Trebonui pasirodė, kad karalius jam trenkė per galvą. Daugiausia 
jį sukrėtė, kad Malukas jį pavadino kapitonu, o nebe maršalu. 
Geriau bei paprasčiau ir nepavadinsi daiktų tikruoju vardu. Kai 
karalius Malukas Treboną pavadino kapitonu, jis tą pačią akimir- 
ką iš visagalio feldmaršalo virto paprastu provincijos karininkė- 
liu, lygiai kaip pabėgęs imperatorius Neronas virto vergu, kuriuo 
jis ir buvo gimęs. O Malukas buvo gimęs karalium. Trebonas ne- 
drįso protestuoti, ir vos susilaikė nepadėkojęs karaliui. Jis 
nutylėjo. 

Po valandžiukės Šarbilis ėmė aiškinti Maluko žodžius. Edesos 
karalius, pasakė jis, suteikia kapitonui Trebonui galimybę per 
tris valandas su savo kareiviais pasitraukti tvirtovėn. Karalius 
nenorėtų, kad Treboną ištiktų Knopso, patekusio į minios rankas, 
likimas. Todėl kapitonas tegu pasinaudoja jam duotu terminu. 

Susigžžžęs, sutrikęs, išmuštas iš vėžių, bambėdamas Trebonas 
klusniai. 'pasišalino. 


10. ATSISVEIKINIMAS SU EDESA 

„Vienfatelis žmogus Edesoje, kuris nemanė, kad, pabėgus Ne- 
ronui, žlugo jo režimas, buvo senatorius Varonas. Artabano per- 
galė Rytų pakrašty vėl įpūtė beveik užgesusias jo viltis, ir jis 
nieku gyvu nenorėjo pripažinti, kad tas kvailas padaro pokštas 
paleido vėjais visus privalumus, kuriuos teikė Nerono reikalui 
Artabano pergalė. Atvirkščiai, jis netgi laikė laimėjimu, kad, 
Neronui laikinai dingus, bus galima visiems laikams atsikratyti 
Knopso ir Trebono. 

Jis nė nemanė Edesos gyventojų maišto laikyti rimtu dalyku. 

Kai tik galutinai paaiškės, jog Artabanas laimėjo, bus galima 
lengvai įtikinti liaudį, kad Neronas anaiptol ne bėgo, o išvyko 
pas Artabaną pasitarti, kaip pasinaudoti didžiąja pergale Rytuose, 
kad būtų galima ir Vakaruose suduoti tokį pat lemiamą smūgį. 

Garsiai galvodamas jis žingsniavo po Marcijos kambarį. 
Paskui priėjo prie pat jos, savo didelėmis rankomis suėmė jos 
šviesią galvą, švelniai ją atlošė, pats atsilošė, kad geriau matytų. 

— Tu ne veltui atidavei save padarui,— įtikinėjo jis ją.— 
Nebetoli tas laikas, kai tu įžengsi į Palatiną, kaip aš tau žadėjau. 

Taikydamasis prie pasikeitusių aplinkybių, jis mintyse savo 
sumanymo centrą perkėlė iš Edesos į Ktesifoną, Artabano sostinę, 
ir iš tenai, iš Ktesifono, tas sumanymas atrodė naujas, didis, sėk- 
mingas. 

Taip, aiškino jis Marcijai, dabar jis paliksiąs tą nusususią 
Edesą ir savo rezidenciją perkelsiąs į Ktesifoną. Ir ne todėl, kad 
Edesoje jam, kaip kokiam Knopsui ar Trebonui, degtų žemė po 
kojomis; mat jam reikia dabar asmeniškai bendradarbiauti su 
Artabanu. Tiesą pasakius, tiesiog bus pražiopsota, kad jis anks- 
čiau nepasišnekėjo su karalium Artabanu akis į akį. Vedi derybas 
su pasiuntiniais, su ministrais, o apie didžiojo karaliaus asmenį 
mažai težinai, negali įsivaizduoti netgi jo veido bruožų. Varonas 
norįs pamatyti jo veidą. Jis tikisi atverti akis didžiajam karaliui 
ir duoti jam keletą naudingų patarimų. 

O dėl paties padaro, tai tasai, matyt, bastosi kažkur stepėje. 
Tikslesnių žinių nėra, tačiau toks tipas kaip Terencijus nežus, tam 
jis per menkas, tokiom menkystom dievai nesirūpina, o Varonas 
tvirtai tiki savo žvaigžde ir todėl jam net mintis neateina į galvą, 
kad tas padaras galėtų žūti. Aišku kaip dieną, kad mūsų Terenci- 
jus kiek pasibastęs sveikut sveikutėlis atsidurs didžiojo karaliaus 
dvare. Gerai, kad Varonas jį sutiks ten asmeniškai ir vėl, tik šį. 
kartą rimčiau, paims savo globon. 

Taip, Nerono pabėgimas, visiems jo šalininkams sukėlęs pa- 
niką, jam, Varonui, davė naują impulsą. Jis tučtuojau ėmė ruoštis: 
kelsis į didžiojo karaliaus dvarą. Tačiau jis nenorėjo, kad jo iš-. 
vykimas iš Edesos būtų palaikytas bėgimu, todėl prisistatė pas 
karalių Maluką, ketindamas prieš kelionę ramiai bei atvirai su 
juo pasišnekėti. | 

Tai buvo drąsu. Šiaip jau Varonas į visą savo sumanymą žiūrė- 
jo optimistiškai, bet pro jo akis nepralysdavo kai kurie su tuo 
susiję pavojai. Karalius Malukas galėjo sulaikyti jį kaip įkaitą 
vedant derybas su Roma. Tačiau šito pavojaus jis negalėjo apeiti, 
nes Artabano dvare negalėjo pasirodyti kaip bėglys. Reikia, kad 
po išvykimo Edesoje dėl jo viskas būtų aišku. 

Ir štai jie vėl trise — Malukas, Šarbilis ir jis — sėdi kambary- 
je, kur trykšta fontanas. Senu papročiu šnekučiuojasi apie ne- 
reikšmingus dalykus, ir nė vienas — nei Varonas, nei tie Rytų 
ponai — neužsimena apie tai, kas jiems labiausiai rūpi, — apie 
Nerono pabėgimą. Pagaliau, palaukęs kiek pridera, Varonas 
prabilo: 

— Prašau savo pusbrolį ir didįjį karalių duoti man atostogų. 
"mperatoriaus pasišalinimas verčia ir mane kuriam laikui išvykti 
1 Edesos. š 

Stojo ilgoka tyla. Šerbilis žiūrėjo į karalių laukdamas, kad 
šis kalbėtų. Tasai pagaliau prabilo, ir jo žodžiai nuskambėjo ne 
tiek ironiškai, kiek liūdnai: 

— Tu tai vadini „pasišalinimu“, mano pusbroli? 

O Šarbilis savo aukštu, piktu seniokišku balsu pridūrė: 

— Mes labai būtume pageidavę, kad tas „pasišalinimas“ būtų 
įvykęs ne taip staigiai ir kad mes, tiek ilgai teikę imperatoriui 
globą ir rodę svetingumą, būtume buvę iš anksto perspėti apie 
jo ketinimus. Būtų ne pro šalį iš anksto imtis atsargumo priemo- 
nių, kad ateityje tokie staigūs Vakarų ponų sprendimai neuž- 
kluptų mūsų netikėtai. 

Ir sukta, kaulėta jo galva grėsmingai priartėjo prie Varono. 
1asai neatsilošė. 

— Vadinasi,— paklausė jis,— jūs norite mane sulaikyti? — 
Pamažu jis nukreipė savo žvilgsnį į karalių. 

Tas liūdnai, su vos pastebima pašaipa balse atsakė: 

— Tu klysti, Vakarų žmogau ir mano svety. 

Šarbilis, kuris aiškiai norėjo išgirsti kitokius žodžius, turėjo 
paaiškinti savo pono mintį: 

— Tu blogai pažįsti didįjį karalių. Tai, ką pasakiau, nereiškia, 
kad mes norime tave suimti. Atvirkščiai, tai reikėtų suprasti kaip 
atsiprašymą, kad mes ne per daugiausia prieštaraujame mūsų 
svečiui, kuris pageidauja mus palikti. Mat aš neslepiu nuo tavęs, 
jog mes netgi savaip patenkinti, kad tu išvyksti. Po šito, kaip tu 
sakai, Nerono „pasišalinimo“ didžiajam karaliui nelengva ga- 
rantuoti ateityje tau ramų miegą. Mes anaiptol nelyginame tavęs 
su tokiom tamsiom žvaigždėm kaip Knopsas ir Trebonas. Tačiau 
minia čia nelabai skiria, jai visų vakariečių veidai atrodo kaip 
vienas. Karalius niekuomet tavęs negintų nuo savo židinio, tačiau 
juk tu pats prašaisi, taigi jis nelaiko tavęs. 

— Taip, nelaikau,— tyliai, rimtai, beveik liūdnai pridūrė 
savo žemu balsu karalius. 

Po tokių Maluko žodžių Varonui pasidarė aišku kaip dieną, 
kad šių Edesos ponų požiūriu jo užmačia su Neronu subyrėjo kaip 

kortų namelis, ir jie būtų teisūs jėga sulaikydami jį, įvėlusį ir 
juos į šitą avantiūrą. Tačiau jie leidžia jam vykti ir dar atsiprašo 
už mandagumo stoką. Kurgi kitur dar galėtum rasti tokių kilnių 
žmonių, jei ne šituose paslaptinguose Rytuose? Varonas nebuvo 
sentimentalus; tačiau tai jį nepaprastai sujaudino, ir jis, rytietiš-- 
kai ant krūtinės sukryžiavęs rankas, dėkodamas žemai nusilenkė. 

Po ilgos tylos Šarbilis vėl prabilo: 

— Kurgi, o mielas Varonai, tu ketini pasukti? Nedaug tau 
liko atvirų kelių. 

— Kadangi mano imperatorius Neronas vyksta pas didįjį ka- 
ralių Artabaną, tai ir aš manau, jog bus geriausia man keliauti į 
Rytus, — atsakė Varonas. | 

— Argi jis vyksta tenai? — pašaipiai paklausė vyriausiasis 
žynys; jo geltona, sausa kaip pergamentas kakta susiraukšlėjo la- 
biau nei paprastai, juodai dažyta trikampė barzdikė lyg negyva 
karojo apie sausas lūpas ir paauksuotus dantis. 

Karalius Malukas tarė: 

— Tu elgiesi protingai vykdamas į Rytus. Tau, galimas daik- 
tas, ir man bus geriau, kad imperatorius Domicianas reikalavimą 
išduoti tave pateiks ne mums, o Artabanui, nes didžiojo kara- 
liaus rezidencija toliau nuo Antiochijos už manąją, taigi ir 
paslėpti tave jis turi tankesnę uždangą nei aš. Aš tau duosiu pa- 
lydovų ir apsaugą, kad sveikas nuvyktum į didžiojo karaliaus 
dvarą. Tavo kelias tikriausiai ne toks saugus, kaip tu manai. 

Varonas, klausydamasis tokių karaliaus žodžių, pajuto seniai 
bepatirtą pagarbos jausmą, prilygstantį pamaldumui. Kaip iš-- 
kilmingai ir oriai tas Rytų karaliųs atsisveikina su juo, Varonu, 
kuris išvykti troško visai kitokiais sumetimais. Šitie rytiečiai 
geresni, žmoniškesni ir kultūringesni už romėnus. Varonas ženg- 
telėjo atgal ir-atidžiai pažvelgė į karalių bei vyriausiąjį žynį, 
į ramų Maluko veidą, jo švelnias, išverstas akis ir didelę, kumpą 
nosį bei raukšlių išvagotą Šarbilio veidą, beveik suaugusį su 
smailia žynio kepure. 

— Ačiū tau, o mano broli ir didysis karaliau,— tarė jis kuo 
nuoširdžiausiai, — taip pat tau, vyriausiasis žyny, kad jūs nepyks- 
tate ant manęs už patarimus Nerono klausimu. 

Malukas taip pat pažiūrėjo jam tiesiai į veidą ir tarė: 

— Aš nepykstu ant tavęs. 

Karalius ir Šarbilis, pagarbiai ištiesę abi rankas delnais į Varo- 
no pusę, atsisveikino su savo svečiu, Vakarų žmogumi, kuris 
dabar palieka juos galbūt visam laikui. 

O Varonas, pasiėmęs skrynią su dokumentais ir dukterį Mar- 
ciją, išvyko į pietryčius, į karaliaus Artabano dvarą. 

11. DIDYSIS KARALIUS 


Už Ktesifono, karalystės vakarinės sostinės, partų valdžia 
Varonui neleido važiuoti, o liepė palaukti, kol didysis karalius po 
pergalingo žygio grįšiąs į savo rezidenciją. 

Taigi Varonui teko laukti. Jis sėdėjo ministrų kabinete, kalbė- 
jo apie savąjį Neroną, rodė velionio partų valdovo, didžiojo Vo- 
logėzo raštą, kuriame jis susižavėjęs dėkojo Varonui už protingus 
patarimus užbaigiant karą su romėnais. Nors ministrai buvo gana 
mandagūs, jie toli gražu ne taip rimtai žiūrėjo į jo misiją, kaip 
jis tikėjosi. Tiktai gerokai vėliau Varonas suprato, kad jo suma- 
nymas, Ktesifono vyriausybės nuomone, neteko savo reikšmės. 
Jis buvo pripratęs prie tautų, kurias jungė Roma, skruzdėlyno, 
bet Ktesifone pasaulis atrodė daug platesnis: partai palaikė ryšius 
su tautomis, kurių net pavadinimus vargu ar žinojo Varonas ir 
niekuomet nebūtų išmokęs juos ištarti, jeigu ir būtų žinojęs. Ski- 
tų, alanų, net kinų pasiuntiniai laukė didžiojo karaliaus, norėdami 
jam iškloti savo bėdas. Varonui pasidarė aišku, kad Ktesifono 
dvarui net tikroji Roma nebuvo pasaulio centras, jau nekalbant 
apie dirbtinę jo Nerono Romą. Tarpais jis pats jausdavosi menkas 
provincialas, ir jo ketinimas, susijęs su šiuo dvaru, atrodė bevil- 
tiškas. 

O kai didysis karalius grįžo, Varonas netikėtai greitai gavo 
audienciją. 

Ceremonialas buvo griežtas. Dalis didžiulės sosto salės buvo 
atitverta uždanga. Palei sienas stovėjo karaliaus gvardija, didikai, 
nusisukę į uždangą ir sudarę -didelį pusratį. Pasigirdo balsas: 

— Jo didenybė karalių karalius atsisėdo soste! 

Uždanga prasiskleidė, ir visi pamatė didįjį karalių. 

Jis sėdėjo auksiniame, brangakmeniais žėrinčiame soste, ap- 
suptas žynių, šalimais degė šventoji ugnis. Sunkus arnotas ant jo 
atrodė kaip nulietas. Ant virvučių kabanti karūna vos lietė jo 
galvą. Daugiau kaip pusę jo veido dengė didžiulė, dailiai supinta, 
aukso dulkėmis apibarstyta barzda. 

Pasigirdus balsui, kad karalius atsisėdo soste, didikai parpuolė 
kniūbsti, kakta paliesdami žemę; priklaupė ir Varonas. Jis įteikė 
savo prašymą. Artabanas liepė jį garsiai perskaityti ir atsakyti, 
kad maloniai apgalvosiąs jo turinį. Paskui uždanga vėl užsisklei- 
dė, ir auksinė Rytų didenybės vizija išnyko anksčiau, nei Varonas 
spėjo išgirsti jos balsą. Audiencija tuo lyg ir baigėsi. 

Tačiau taip nebuvo. Varonas, nusivylęs, kad didysis karalius 
nesiteikė jam asmeniškai pasakyti bent poros žodelių, dabar ma- 
loniai nustebo sužinojęs, kad Jo didenybė tučtuojau jį kviečiąs 

antrai, asmeninei audiencijai. 

Didikai ir gvardija pasišalino. Varonas liko vienas didžiulėje 
salėje. 

Netikėtai prasiskleidė uždanga, ir iš už jos išėjo nedidukas 
ponas. Jo galva buvo apvali, o bebarzdis veidas po juodais kaip 
smala plaukais atrodė nepaprastai baltas. Tiktai iš arnoto Varonas 
atpažino didįjį karalių. 

Tasai kartu su karūna bei barzda nusimetė didenybės naštą ir 
ceremonialumą, pasirinkdamas malonesnę bendravimo formą. 
Be jokių užuolankų jis tučtuojau griebė jautį už ragų: pradėjo 
kalbėti apie „eksperimentą“, kaip jis vadino Nerono reikalą. 
Jis kalbėjo laužyta graikų kalba, dažnai ieškodamas reikiamo 
žodžio, tačiau mokėjo puikiausiai išreikšti kiekvieną savo min- 
ties niuansą. Jo manymu, nepasisekė eksperimentas daugiausia 
dėl to, kad ne visuomet patikima buvo Nerono aureolė. 

— Šita aureolė,— pasakė jis pusiau ironiškai,— matyt, kar- 
tais liaujasi spindėjusi. Tiesa, mano vyriausiasis magas tvirtina, 
jog tai negalimas dalykas, bet jis neteisus. Jūsų Nerono pavyzdys 
tai įrodo. Kai jūsų Neronas anuomet nusprendė pradėti tą kruvi- 
nąją naktį arba vėliau strimgalviais bėgti, jo aureolė tada aiš-- 
kiausiai neveikė. Jūs, mielas Varonai, kaip patyręs valstybės vei- 
kėjas, turėjote pasirūpinti, kad tada, kai Neronui neveikdavo jo 
aureolė, jis nesiimtų jokių žygių. 

Varonas ne itin smagiai klausėsi tų keistų politinių ir teologi- 
nių samprotavimų; jis jautė už jų paslėptą pašaipą Žmogaus, su- 
vokiančio savo pranašumą. Jis su apmaudu pamatė, kad tasai 
karalius, būdamas toli nuo tų visų įvykių, suprato pagrindinę jo, 
Varono, padarytą klaidą, kurios jis pats nenorėjo pripažinti. Per 
savo smulkmenišką, asmeninę neapykantą Knopsui bei Trebonui 
jis išleido iš akių svarbiausia: padarą, jo metamorfozes ir paska- 
tas. Kažkaip apakęs jis pamiršo, kad net neturintis savarankiškų 
idėjų ir individualybės žmogus, gavęs valdžią, tą pačią akimirką 
įgauna esmę ir turinį. Valdymo funkcija keičia patį valdovą. Val- 
džia, pinigai, šlovė suteikia individualumą ir veidą net tam, ku- 
riam gamta jų pašykštėjo. Tai jis turėjęs Žinoti, tai jis turėjęs pats 
sau priminti. Tačiau jis to nežinojo arba nenorėjo dėl to sukti gal- 
vos. Nors didžiojo karaliaus samprotavimai tokie malonūs ir 
švelnūs, tokie įmantrūs ir teologiški, jie aiškiausiai rodo, jog 
Artabanas puikiai suprato jo, Varono, klaidą ir jo nedovanotiną 
pražiopsojimą. 

O jis taip išdidžiai, pasipūtęs manė, kad čia, Partos karaliaus 
dvare, ir laukiama jo pamokymų! Jis norėjo pamokyti šį karalių, 
kuris žmones ir politinę tikrovę pažinojo daug geriau, ketino jam 

„atverti akis“, „duoti keletą naudingų patarimų“. 

Laimė, Varonas nebuvo iš tokių žmonių, kurie stengiasi užtu- 
šųoti savo klaidas. Būtų bergždžias dalykas dangstyti jas kvailais 
ištėsmkinėjimais, miglotomis kalbomis. Todėl jis vyriškai, be jo-" 
kią. aŽuolankų ir pagražinimų prisipažino: 2 S 

— Jūs teisus, Jūsų didenybe. Jūs teisingai nurodėte mano 
klaidas. 

Artabanui, matyt, patiko toks objektyvus prisipažinimas. Jis 
numojo ranka į tą nemalonią temą ir švelniai paklausė: 

— Taip, mano mielas Varonai, o dabar pasakykite, kaip jums 
atrodo Nerono šansai, kai jis išmovė iš Edesos? į 

Jis pasakė „išmovė“, pavartojo tą liaudišką žodį, kuris keistai 
nuskambėjo jo laužyta graikų kalba. 

Nuo šito „išmovė“ Varonas visiškai sugniužo. Ligi kokios 
kvailos padėties jo nusirista! Štai kiurkso jis, įkyrus romėnas, 
nukritęs kaip sniegas ant galvos, ir nori tam puikiai viską supran- 
tančiam karaliui apdumti akis, kad, girdi, Partos karalystei gresia 
rimtas pavojus, jeigu ji pagailėsianti milžiniškų resursų — žmo- 
nių ir materialinių aukų, kad paremtų Nerono reikalą. Nuo ko 
pradėti? Juk tai tiesiog kvaila ir visiškai beviltiška. Tačiau — 
„Čia Rodas, čia šok“. 

Todėl jis įveikė save ir išdėstė Artabanui kai ką iš to, ką buvo 
paruošęs ir pasižymėjęs memorandume, skirtame Partos karaliaus 
dvarui. Neronas ir jo Roma suprantamais išoriniais ir vidaus su- 
metimais garbingai, ne taip, kaip Flavijai, laikysis draugystės 
sutarties su partais. Jie žiną, kad tiktai kartu su partais galima 
atsispirti šiaurės barbarų antplūdžiui ir apginti civilizaciją. 

Varonas kalbėjo be jokio polėkio, nes jam buvo nesmagu 
karaliui muilinti akis tokiomis banaliomis frazėmis. 

Beje, Artabanas jau po kelių sakinių nutraukė jo plepalus 
mandagiu, bet prasmingu mostu. 

— Mano mielas Varonai,— tarė jisai, — man žinomi tie bendri 
teiginiai. Bet aš taip pat žinau, kas kliudo kišti naujas karines jė- 
gas ir pinigus į jūsų sumanymą po visų tų klaidų, kurių pridarė 
su savo netikusia aureole jūsų Neronas. Daugių daugiausia man 
dar nevisiškai aiškus vienas dalykas: dėl ko ir toliau aš turėčiau 
remti jūsų reikalą? Iš jūsų, kaip Nerono atstovo, norėčiau tai 
sužinoti. 

Išgirdęs tokį blaivų klausimą, Varonas pasijuto tarsi pamokos 
neišmokęs mokinukas, ir tas šyelnus tonas balse, kuriuo didysis 
karalius pirštu prikišamai parodė jo klaidą, nė kiek nepalengvi- 
no jo atsakymo. Čia galėjo padėti tiktai garbingumas, objekty - 
vumas. Sausai, be jokių pagražinimų Varonas prisipažino, kad jis 

pats per savo žioplumą leidęs imperatoriui pasprukti, atsisakąs 
savo ankstesnės nuomonės, jog Nerono valdžią galima praplėsti 
ligi Palatino. Tačiau jis ir šiandien įsitikinęs, jog mažas valstybė- 
les, esančias tarp Tigro ir Eufrato ir netgi didelę dalį teritorijos 
anapus Eufrato upės, galima sulydyti į vieną didelę buferinę ka- 
ralystę, kurios valdovas, turintis Nerono vardo prestižą, būsiąs 
nuoširdžiai atsidavęs didžiajam karaliui. 

— Taip,— atsakė Artabanas, — lygiai taip pat aš vertinu susi- 
dariusią situaciją. Geriausiu atveju aš galėčiau sustiprinti savo 
įtaką Mesopotamijoje. Vadinasi, — paaiškino jis, griežtą išvadą 
sušvelnindamas meiliu tonu, — tuomet, ir tai jūs pats pripažįstate, 
aš, nepabūgęs rizikos ir aukų, susijusių su aktyvia parama Nero- 
nui, geriausiu atveju turėčiau naudos, kuri atrodytų visai kvailai 
palyginti su milžiniškomis išlaidomis. 

Varonas nieko neatsakė. Ką čia beatsakysi į tokią akivaizdžią 
tiesą? Iš tiesų taip yra. Jis pralošė. Jo dainelė sudainuota. 

— Vadinasi, man reikia grįžti Edeson? — paklausė jis, nors jo 
blausus veidas taip neatitiko šios logiškos išvados. 

— Nevaidinkite mano akivaizdoje didvyrio! — beveik piktai 
atsakė didysis karalius.— Juk puikiai žinote, kad jūs, grįžęs į 
Edesą, būsite išduotas ir tikrai žūsite. Savaime suprantama, kad 
man malonu savo dvare turėti žmogų, pelniusį mano didžiojo 
pirmtako Vologėzo dėkingumą ir pripažinusį mane, kai aš dar bu- 
vau silpnas ir visai menkas. Jūs ir jūsų Neronas — man brangūs 
svečiai. Tiktai, deja, turiu iš anksto apriboti šitą svetingumą. 
Pasirodžius, kad šis svetingumas grės mano karalystės ramybei, 
turėsiu jį pažeisti. 

— Ar tokia galimybė įmanoma? — kiek sutrikęs paklausė Va- 
ronas. 

— Visiškai įmanoma, — rimtai atsakė Artabanas.— Jeigu Do- 
micianas bus protingas, jis pasiūlys man naudingas prekybos su- 
tartis ir nesišiauš prieš išmintingą karinių santykių sutvarkymą 
Tarpupyje. Sakysim, juos tvarkant jis iškels sąlygą, kad aš neglo- 
bočiau jūsų ir jūsų Nerono. Aš, atmesdamas tokią sąlygą, pasielg- 
čiau neapgalvotai. Dėl vieno individo gerovės negalima statyti į 
pavojų dviejų šimtų milijonų žmonių. Toksai žmogus, kaip Luci- 
jus Terencijus Varonas, tai turi suprasti. 

Taip, Varonas tai suprato. Didžiojo karaliaus išvada buvo 
tokia nuoširdi ir aiški, kaip jo laužyta graikų kalba. Ir vis dėlto 
Varono manymu, tas išmintingas, padorus, humaniškas karalius 
per daug apeliavo į jo protą. Artabanas norėjo Varoną ne tik iš- 
duoti, o tiesiog reikalavo, kad tasai pats susiprotėtų, jog reikia tai 
padaryti. 

Tyliai sėdinčiai Marcijai Varonas mėgino paaiškinti savo 
įspūdžius. | 

— Man belieka,— kalbėjo jis liūdnai ir ironiškai šypsodama- 
sis, — vienintelė viltis, kad mūsų Tampukas prikrės kvailysčių, 
šitaip priversdamas Artab vėl imtis Nerono reikalo. Deja, aš . 
pats daug ko išmokiau Tampuką ir ne vieną kvailystę išmušiau 
jam iš galvos. | 

Paskui jis mintyse grįžo prie savo sumanymo, „eksperimento“ 
pradžios ir pats save iškoneveikė, kad per daug susižavėjo vaka- 
rietiškais mastais, o ignoravo rytietiškuosius. Varonas“ visada 
manydavo, kad mato daug toliau už kitus, o iš tikrųjų jis, kaip 
tikras, ribotas romėnas, nesugebėjo įžvelgti toliau imperijos 
sienų. Tiesą pasakius, ir jis pasirodė esąs taip pat nacionalistas, 
išdidžiai manęs ir tikėjęs, jog pasaulis turįs tik džiaugtis, kad Ro- 
ma šiam ištiesia pagalbos ranką. Dabar, teisybė, per vėlai, jis 
pamatė, koks didelis pasaulis ir kokia maža Roma. 

Ir štai tas neišsenkančios energijos žmogus vėl pajuto žais- 
mingų apmąstymų džiaugsmą. 

— Mokslui galo nėra, — padarė jis išvadą.— Aš mokiau Tam- 
puką, dabar moko jis mane. Kai mes iš Romos tremdavome kokį 
rašytoją, pavyzdžiui, Musoną arba Dioną Pruzietį, ištrėmimas 
man būdavo tuščia sąvoka. O dabar, per Tampuką tapęs tremtiniu, 
pradedu suprasti, kad pasaulio centras ne ten, kur tu gimei, o 
pasaulyje — tiek centrų, kiek jame gyventojų. 


12. BĖGLYS 


Neronas-Terencijus, vienas iš tų gyventojų ir centrų, tuo tarpu 
keliavo vis toliau ir toliau. Išvyko jis dar tą pačią naktį po susiti- 
kimo su Jonu ir atsidūrė jau toli stepėje. Dieną jis tūnodavo pasi- 
slėpęs, o naktį keliaudavo, ir vis į pietryčius. Taip buvo ir trečią 
naktį. Jis džiaugėsi likęs vienas. Dykumos vienatvė jam padėjo 
vėl aplopyti gerokai sutrūkinėjusią aureolę. Trečią dieną jį bai- 
siausiai kamavo alkis ir troškulys, tačiau tą dieną buvo visiškai 
sutaisyta jo aureolėir jis galėjo puikiausiai ja apsisiausti. Jis pats 
save tikino, kad tiktai iš jo sklindanti šviesa sukliudė pasiutėliui 
Jonui prie jo prisiliesti ir kad likimas tikrai neleis jam žūti. Ir iš 
tikrųjų kitą dieną jį, visiškai nusikamavusį, rado beduinai. 

Tai buvo niūrūs žmonės. Kai jis pasakė keliaująs į didžiojo 
karaliaus dvarą, nepasitikėdami jie paklausė, ko jam ten reikia, o 
kai Terencijus išdidžiai ir miglotai ėmė aiškintis, jie palaikė jį 
sukčium, pabėgusiu vergu ar panašiai ir todėl vertė jį dirbti sun- 

kiausius ir labiausiai žeminančius darbus. Jis, pasikliaudamas 
savo aureole, net nesiteikė jiems prieštarauti, tik paprasčiausiai 
pasisuko į juos nugara, žengė kelis žingsnius į šalį ir pritūpė. Jie 
ėmė jį mušti, tačiau jis atkakliai tylėjo. Vis dėlto ilgainiui jiems 
padarė įspūdį jo rimtumas ir didingumas: kaip jis pakėlė mušimus 
ir vargą! Tiesa, iš lūpų netikėtai išsprūdus prisipažinimui, kad jis 
esąs imperatorius Neronas, jie tik nežymiai ir pašaipiai šyptelėjo. 
Tačiau čia pat, slapčiomis palyginę jo veidą su iškaltuoju moneto- 
je, jie išsigando, ar tik nebus padarę didelės kvailystės. Tuomet 
jie savo nepatogų belaisvį pardavė kitai genčiai. 

Neronas liko abejingas. Jo nelaimė kaip tik rodo, kad dievai 
pripažįsta jo pretenzijas. Kad visiškai pajustum, kas yra impera- 
torius, kad iki galo būtum Neronas, reikia išgyventi ir Nerono 
žlugimą, ne vien jo apogėjų ir spindesį. Todėl visas jį ištikusias 
nelaimes jis priėmė nuolankiai kaip ir gerumą. Savo sieloje jis nė 
kiek neprotestavo dėl to, kad antroje gentyje jam buvo nė kiek 
ne geriau kaip pirmojoje. Tačiau ir naujuosius Nerono šeiminin- 
kus vis labiau veikė jo tylus atkaklumas, jie-ėmė jį laikyti ne tiek 
sukčium, kiek pamišėliu, o kadangi pamišėliai jų akyse buvo 
šventi ir kartu pajuokos verti objektai, jie jį ir garbino, ir traukė 
per dantį. Nejauku jiems buvo su tuo keistu, pasipūtusiu plepiu, 
ir jie apsidžiaugė radę progą juo atsikratyti: jie paprasčiausiai 
paliko jį dykumoje. 

Prasidėjo ilgos ir sunkios Nerono klajonės po dykumą. Kar- 
tais jis vos bepavilkdavo kojas, bet kaip tik tas siaubingas klai- 
džiojimas jį galutinai pavertė tikruoju Neronu. Jis patyrė di- 
džiausią nuovargį ir pažeminimą, tuo užgrūdindamas savo tikė- 
jimą, kad jis „iki kaulų smegenų" tobuliausias žmonijos atstovas, 
jos imperatorius. 

Klajodamas jis patyrė visokiausių nemalonių ir juokingų 
nuotykių, kol pagaliau leisgyvis iš troškulio pateko į požeminį 
dykumos miestą Homą. Tuo metu ten buvo vienos moterys, seniai 
ir vaikai; vyrai buvo išvykę į kasmetinį žygį plėšikauti. Tas ke- 
lias savaites Homoje Neronas gyveno neblogai. Ir čia nepilname- 
čiai bei moterys nežinojo, kuo jį laikyti: sukčium, pamišėliu ar 
nelaimėn patekusiu dideliu ponu. Tačiau jis patiko gyventojams: 
nuo jo, tylomis sėdinčio savo oloje, taip ir dvelkė orumas, švel- 
numas, didingumas. Susirinkę vaikai, seniai ir moterys, baugščiai 
smalsūs, ilgai jį apžiūrinėdavo. Kartkartėmis jis, labai paprašytas, 
atverdavo burną ir imdavo pasakoti. Pasakodavo didingai kaip 
geriausias pasakotojas. Homos miesto gyventojai klausėsi savo 
nuostabaus svečio ir mielai teikė jam prieglobstį, kol grįš vyrai ir 
nutars ką toliau su įuo daryt: 


Vyrai dar nespėjo grįžti, kai pasirodė didžiojo karaliaus pa- 
siuntiniai. Artabanas, nusprendęs, kad kol kas Neroną jis tebepri- 
pažįsta kaip ir pirma, išsiuntinėjo savo geriausius šnipus bei agen- 
tus ieškoti dingusiojo, ir tai, kas nepavyko Varono žmonėms, 
jiems pasisekė padaryti: jie aptiko to bėglio pėdsakus. Štai jie jau 
čia ir, didžiai Homos miesto gyventojų nuostabai, puola priešais 
svetimšalį kniūbsti, paliesdami kaktomis žemę, sveikina jį kaip 
Vakarų pasaulio valdovą. 

Paties Nerono nė kiek nestebino, kad didžiojo karaliaus pa- 
siuntiniai jį garbina parpuolę ant žemės. Vienišas ir varganas jis 
paliko Edesą. Didingai, su imperatoriška palyda jis įžengs į Ktesi- 
foną. Taip turi būti, ir čia nėra nieko nuostabaus. Taip sutvarkytas 
šis pasaulis, ir visa, kas nutinka Neronui, turi savo paslėptą pras- 
mę. Dievai norėjo, kad pasauliui pasirodytų naujas, ligi šiol pasi- 
slėpęs nuo Žmonių akių, tobulas Neronas, ir todėl visa tai turėjo 
atsitikti. Dabar jis jau praėjo šitą ratą. Dabar, kaip ir pridera 
imperatoriui, jo siela apšarvota nuo spindesio bei vargo gundy- 
mų. Jis sutinka su savuoju likimu, jis suprato jo prasmę, niekas 
nebegali atimti iš jo tikrumo jausmo. 

Šaltakraujiškai ir ramiai jis leidosi Artabano pasiuntinių ap- 
rengiamas puikiausiais drabužiais ir iškilmingai palydimas į Kte- 
sifoną. Visame ilgame kelyje jam buvo rodoma didžiausia pagar- 
ba. Liaudis jautė imperatoriškos didybės dvelksmą, sklindantį iš 
to Žmogaus, kuris traukė į Ktesifoną užsidaręs savyje, pasipūtęs 
ir kartu orus. Nesuskaitoma daugybė žmonių puldavo priešais jį 
kaip priešais didžiausią karalių kniūbsti, kaktomis liesdami 
žemę. 

Net Varonas nustebo susitikęs su savo Neronu Ktesifone. Po 
išorinių ir vidinių sukrėtimų per pastaruosius mėnesius tasai Ne- 
ronas suliesėjo, jo veidas sukrito, į jo kaštoninius plaukus įsipynė 
pirmos baltos gijos, jo lūpose dažnai šmėkšteldavo švelni, išvar- 
gusi, dieviškai išdidi šypsena. Sunku buvo atsispirti tai šypsenai. 
Nelyginant iš oro išaustas šarvas jį gaubė lengvas pamišimo de- 
besėlis. Tai jau nebuvo anas „padaras“, ir Varonas ėmė abejoti, 
ar bepavyks jam, sukaupus visą savo valią ir. panaudojus visą 
gudrybę, vėl pažaboti šitą naują Terencijų. 

Neronas kalbėjo mažiau, lėčiau, išmintingiau. Tik retkarčiais 
prisikišdavo prie akies smaragdą. Jis dabar nebuvo smalsus, bet 
matė viską, ką žmogus gali matyti, jam nebereikėjo per daug 
įsižiūrėti, kad ką nors pažintų. Jo išdidumas buvo nebe toks pik- 
tas, jo neprieinamumas įgavo palankumo atspalvį. Jo, praėjusio 
visas aukštumas ir žemumas, niekas negalėjo nustebinti ir niekas 
negalėjo pažeisti. 

Dabar jo taip pat negąsdino nė susitikimas su didžiuoju kara- 
lium, o juk anksčiau to susitikimo bijojo kaip ugnies. 

Tiesa, jis, atsidūręs Artabano sosto salėje, pajuto, kad jo aure- 
olė ėmė mažiau spindėti. Salės sienų reljefinis frizas, vaizduojan- 
tis senųjų persų karalių žygdarbius, buvo nepaprastai didelis, 
bet — tai Neronas turėjo pripažinti širdies gilumoje — padarytas 
su tokiu rafinuotu skoniu ir taip karališkai, kad tokių ligi šiol jam 
neteko matyti. Dar daugiau jį nustebino milžiniškas kupolas, 
kurio didžiulė mozaika vaizdavo raitą Mitrą, nugalėjusį piktąjį 
demoną. Neronas, atsidūręs po šituo kupolu, visiškai susitraukė 
ir, ligi skausmo pajutęs savo menkumą, prisiminė Mitros statulas, 
kurias gamino keramikos fabrikas Raudonojoje gatvėje. 

Paskui prasidėjo tas įmantrus ir iškilmingas ceremonialas, 
kuris turėjo kiekvienam įkalti į galvą mintį, koks nepakartoja- 
mas ir dieviškas yra Rytų valdovas. Uždanga prasiskleidė, pasi- 
rodė pakibusi karūna, iškilmingai stovėjo Žyniai su savo auksi- 
nėmis barzdomis, švietė aureolės ugnis, ant žemės parpuolė tvis- 
kantys didikai. Neronui nelengva buvo likti stačiam tarp par- 
puolusių didikų, ir jo ausyse lyg tolimas aidas suskambėjo dai- 
nuška: 


Nors puodžius pokštą krečia drąsiai, 
Vieta jo — molio masėj, 
O ne valdovų klasėj. 


Tačiau kai Artabanas nulipo nuo sosto savo lūpomis atsakyti 
į bičiulio, Vakarų imperatoriaus sveikinimą, išblėso visas akinaW- 
tis jo didingumas, prieš kurį net Neronui teko nuleisti akis. 
Ne, Žmogui, kurio toks kasdieniškas, gvergždžiantis, sausas 
balsas, trūksta aureolės. Didžiai patenkintas Neronas pamatė, kad 
šioje žemėje jis vienintelis turi tikrą aureolę. 


13. TEISINGUMAS — VALSTYBIŲ PAMATAS 


Cejonas spindėte spindėjo. Terencijus ir Varonas pabėgo, Fi- 
lypas ir Malukas buvo „pasirengę pradėti derybas“, vadinasi, 
jie miglotais, įmantriais žodžiais rodė savo nuolankumą. Tiesa, 
dar liko pergalę laimėjęs Artabanas. Tačiau Cejonas įveikė save, 
ketino atšaukti savo ankstesnį sprendimą ir pripažinti Artabaną. 
Jis, remdamasis savo kovinga kariuomene, ketino tuo pripaži- 
nimu daug ką išspausti iš didžiojo karaliaus, tarp kitko, tikėjosi, 
kad tas išduos Varoną ir Terencijų. Jis džiaugėsi galėsiąs tuos 
tipus iškrapštyti iš jų paskutinio urvo. Tačiau jis pažabojo savo 

nekantrumą, kad kiek galėdamas sustiprintų savo pozicijas. Jis 
tik tada pradės derybas su Artabanu, kai šiam bus žinoma, jog jis 
turi Romos įgaliojimus traukti esant reikalui į žygį. Laimingas ir 
nekantrus it berniūkštis jis laukė pranešimo iš Romos. 

Bet pranešimas buvo ne toks, kokio tikėjosi Cejonas. Tiesa, 
imperatorius Domicianas jam liepė laikyti kariuomenę parengtą 
žygiui į Mesopotamiją. Tačiau: „Tolesnių įpareigojimų,— buvo 
pasakyta rašte, — mes jums nenumatėme. Atvirkščiai, mes jums 
įsakome: parengęs kariuomenę žygiui, valdžios ženklus — kir- 
vius ir rykščių ryšulėlį — turite perduoti naujam gubernato- 
riui, kurį skiriame valdyti mūsų provinciją Siriją. Perdavus insig- 
nijas, mes jūsų laukiame Romoje '. 

Tampukas tikra to žodžio prasme susmuko. Buvo skaisti 
pavasario diena, tačiau jam saulė apsiblausė. Pastaraisiais mėne- 
siais penkeriais metais pajaunėjęs, šią valandžiukę jis kokia 
dešimčia paseno. Beprotiški planai šmėkštelėjo jo galvoje. Jis, 
tasai sausas, sąžiningas valdininkas, akimirką pagalvojo, ar ir 
jam pačiam neperėjus į maištininkų pusę, pas Varoną ir Neroną. 
Tačiau dar šitaip tebefantazuodamas jis žinojo, kad tai tik tuščios 
svajonės, ir kurį laiką sėdėjo kaip išsunktas. „Sukis, sukuti!“ Nau- 
jas vadas jo taip šauniai išmuštruotą kariuomenę ves per Eufratą, 
o paskui, didžiai triumfuodamas, grįš atgal į Antiochiją. O jis, 
Cejonas, kiurksos Romoje su savo uždengta skrynia, senstantis 
nevykėlis, ir visa, kas liks iš jo triūso Rytuose, bus tiktai pašaipos 
jo adresu ir Tampuko pravardė. 

Cejono gyvenimas neteko savo prasmės. Tačiau jis buvo sąži- 
ningas valdininkas ir toliau ėjo savo pareigas. 

Jau po kelių savaičių atvyko naujasis gubernatorius. Tai buvo 
Rufas Atilas, apyjaunis žmogus, šalto veido, labai ramaus charak- 
terio, nepriekaištingų manierų. Objektyviai ir sausai jis pripažino 
Cejono nuopelnus organizuojant kariuomenę ir paprašė, kad šis 
neskubėtų perduoti insignijų-fascijų, kol jis, Rufas Atilas, tobulai 
ir neskubėdamas nesusipažinsiąs su savo pareigomis. 

Tai buvo sunkios savaitės. Cejonas tebesėdėjo savo rūmuose, 
pasidabinęs valdžios regalijomis. Tačiau imperatoriaus ir senato 
direktyvas gaudavo kitas, jaunesnis, kol kas nežymus, bet tikra- 
sis valdovas, ir visi žinojo, kad jis, Cejonas, jau atleistas iš savo 
pareigų. Jis pats kaltas, jis užvirė visą tą košę, todėl Roma atsiun- 
tė kitą, kad tasai vėl viską sutvarkytų ir sutaisytų, ką jis buvo iš- 
kraipęs ir sugadinęs. Jis kaip ir anksčiau turi atstovauti valdžiai, 
priiminėti lankytojus, pasirašinėti įsakymus. 

Cejonas nekantriai laukė tos dienos, kada sės į laivą, išplauks 
į jūrą ir daugiau nematys tų pašaipių rytiečių veidų. Tačiau jis, 

išauklėtas stoikų dvasia, sukando dantis ir toliau vykdė savo 
pareigas. Rufas Atilas globėjiškai rašė į Romą, kad jis sutariąs su 
Tampuku, nes Tampukas — tvarkingas valdininkas. 

Tačiau vieną gražią dieną šis tvarkingas valdininkas vis dėlto 
staiga prarado visuomet taip srupulingai saugotą korektišką sa- 
vitvardą. Ir be aiškios priežasties. Rufas Atilas tiktai pasiteiravo, 
kaip geriausiai, nesukeliant diplomatinės painiavos, pranešti 
Varonui apie senato nutarimą. Cejonas paraudo ir vos tvardy- 
damasis paklausė, ar jis galįs žinoti, koks šiuo atveju reikalas. 
Aišku, kad jis galįs Žinoti, atsakė Rufas Atilas, ir paaiškino. 
Senatas peržiūrėjo Varono skundą dėl tariamai neteisingai iš jo 
išieškotų anų inspekcinių mokesčių. Senatas nusprendė, kad skun- 
das teisingas: juk tai — dvigubas apmokestinimas, todėl iždas 
turįs grąžinti Varonui šešis tūkstančius iš jo neteisėtai išieškotų 
sestercijų. Romai svarbu, toliau kalbėjo Atilas, kad šis nutarimas, 
taip pat kaltinimas valstybės išdavimu Varonui būtų įteiktas pa- 
gal visas taisykles. 

Ir tuo metu atsitiko negirdėtas dalykas. Cejonas, stoikas, apie 
kurį sklido kalbos, kad jis ne vieną likimo smūgį sutikęs stebėti- 
nai tvardydamasis, kelis kartus žioptelėjo, baisiai susijaudinęs 
brūkštelėjo vienos rankos pirštais per kitos delnus, ir kai Atilas, 
norėdamas jam pagelbėti, ėmė kalbėti kažką neutralia tema, jis 
staiga atsistojo, burbtelėjo: „Atleiskite!“ ir išlėkė iš kambario. 

Rufas Atilas liko vienas, kraipydamas galvą. Vadinasi, yra 
grūdelis tiesos kalbose, jog Rytai galų gale ir blaiviausią valdi- 
ninką išvaro iš proto, iščiulpia iš jo visą sveikatą. 


14. REALI POLITIKA 


Rufas Atilas, dar nė nespėjęs perimti insignijų, jau pradėjo 
derybas su Artabanu. Abejones dėl Artabano teisėtų pretenzijų, 
rašė jis, išsklaido jo pergalė, rodanti dievų valią, ir Roma iš esmės 
pasirengusi su juo, teisėtu Partos karalystės valdovu, atnaujinti 
tradicinę draugystės sutartį. Tačiau pirmiausia reikia likviduoti 
nesutarimus, pastaruoju metu iškilusius tarp abiejų valstybių. 
Roma, pripažindama Pakorą, ir Artabanas, pripažindamas ap- 
gaviką Terencijų, sugadino abipusius gerus santykius. Naujasis 
gubernatorius tikisi, kad Artabanas taip pat energingai pasistengs 
atsikratyti šito apsišaukėlio, kaip Roma — pretendento į sostą 
Pakoro. Todėl jis prašąs, kad didysis karalius atsakytų tam 
sukčiui prieglobsčio teisę, kuria jis piktnaudžiaująs, ir jį kartu su 
buvusiu senatorium Varonu atiduotų draugiškai Romai. 

Artabanas atsakė išsisukinėdamas. Girdi, jis pasirengęs ap- 
svarstyti klausimą dėl Žmogaus, kurį daugelis laikė teisėtu impe- 
ratorium, išdavimo, tačiau pirmiausia Roma turi pasižadėti, kad 
nepersekios jo, didžiojo karaliaus, sąjungininkų-Mesopotamijos 
kunigaikščių ir valdovų, kurie, sekdami jo pavyzdžiu, pripažino 
Neroną. 

Iš šito susirašinėjimo prasidėjo ilgos derybos. Rufas Atilas 
aiškino, kad jis pasirengęs dovanoti Mesopotamijos kunigaikš- 
čiams, bet už tai reikalaująs įgaliojimo jų miestuose sustiprinti 
Romos garnizonų įgulas. Atsakydamas Artabanas pareikalavo 
garantijų savo strateginėms pozicijoms Tarpupyje. Kiekviena pu- 
sė žinojo: nė viena jų nenori, kad žlugtų derybos, kiekviena mo- 
kėjo dumti akis ir nesidavė pati dumiama, kiekviena mokėjo 
laukti. Praėjo ne viena savaitė, kol išryškėjo galutinė sutarties 
forma. 

Pagaliau viskas buvo padaryta, beliko nustatyti dieną, kada 
bus pasikeista dokumentais. 

Kai viskas ėjo į pabaigą, Artabanas pasikvietė Varoną. Va- 
ronas žinojo, nes didysis karalius jau anksčiau jam buvo minė- 
jęs, kad Artabanas neketina rizikuoti, jis nepradės karo su Roma, 
kad išgelbėtų jį ir Neroną. Aišku, jis žinojo apie derybas, žinojo, 
kad, joms pasibaigus, jis turįs būti išduotas. Todėl jis buvo pasi- 
ruošęs blogiausiam atvejui ir viską iš anksto nusprendęs. Jis my- 
lėjo gyvenimą ir ne itin vertino orumą, nes, abiem pusėms pasi- 
rašius sutartį, jam nebeliks nieko kita, kaip praryti auksinę pi- 
liulę arba persipjauti venas. Varonas suprato didžiojo karaliaus 
požiūrį ir jam pritarė, bet vis dėlto dabar, eidamas pas jį, laikė 
Artabaną savo teisėju, budeliu, priešu, ir tokiam paprastai drą- 
siam vyrui suspaudė paširdžius, ėmė drebėti kinkos. 

Didysis karalius su jam būdingu objektyvumu papasakojo 
apie derybas, padavė jam sutarties projektą, paprašė ramiai jį 
perskaityti, o paskui pasakyti savo nuomonę. 

Varonas ėmė skaityti ir viską suprato. Sutartį, kurioje buvo 
detaliai aptarti kariniai, politiniai ir ekonominiai abiejų valstybių 
santykiai, parengė du valstybės veikėjai, įsitikinę, kad susitarti 
yra geriau nei kariauti, ir abu pasirengę to susitarimo labui duoti 
daugiau, negu to jiems reikėjo, o imti mažiau, negu galėtų gauti. 
Tai buvo protinga ir sąžininga sutartis, perspektyvi, nei labai ka- 
tegoriška, nei per daug lanksti; remiantis šia sutartimi, buvo ga- 
lima ilgai išlaikyti taiką tarp Romos ir Partos valstybių. Žinoma, 
toje protingoje ir sąžiningoje sutartyje buvo iškelta viena sąlyga: 
didysis karalius įsipareigoja atiduoti Romos valdžiai Maksimą 
Terencijų ir Terencijų Varoną. 

Raštas buvo išsamus ir turėjo daugelį priedų. Varonas ilgai 
skaitė, o didysis karalius sėdėjo šalia tylėdamas ir jam nekliudė. 
Varonas sklaidė lapus vieną po kito, jo rudos, pailgos akys, įso- 
dintos po aukšta kakta viršum didelės, kumpos nosies, atidžiai 
lankstė eilutėmis iš kairės į dešinę, o paskui greitai atgal — 
iš dešinės į kairę. Taip jis atsainiai sėdėjo sukryžiavęs kojas ir 
skaitė. Skaitė atidžiai, įsimindamas kiekvieną smulkmeną. Tai jį 
stebino, nes skaitydamas jis galvojo apie daugelį dalykų. „Vadi- 
nasi, tai — man mirties nuosprendis, — pavyzdžiui, galvojo jis.— 
Tai labai protingai pagrįsta sutartis, ir būtų beprasmiška prieš ją 
protestuoti. Ką daryti — praryti auksinę piliulę ar persipjauti 
venas? Širdis pašėlusiai daužosi. Kad tiktai to nepastebėtų ka- 
ralius! Reikia pamėginti kvėpuoti ramiai ir lygiai, kad jis neiš- 
girstų ją daužantis. Kuriems galams rodyti jam savo susijaudini- 
mą! Tai tiktai man pakenktų. O kodėl, tiesą pasakius, aš taip 
jaudinuosi? Juk visa tą buvau numatęs iš anksto.“ 

Taip ir panašiai mąstė Varonas, tačiau jis mokėjo susivaldyti 
ir sugebėjo atsakyti objektyviai: | 

— Tai pati protingiausia sutartis iš visų, kada nors pasirašytų 
tarp Romos ir Partos valstybių. 

— "Taip, — pasakė Artabanas, — būtų kvailystė ir tiesiog nusi- 
kaltimas, jeigu aš ją sužlugdyčiau. 

— Tikrai, tai būtų kvailystė ir nusikaltimas, — atsakė Va- 
ronas. 

Artabanas pažvelgė į jį savo iššokusiomis, gudriomis ir su- 
simąsčiusiomis akimis ir tarė: 

— Jūs man labai patinkate, mielas Varonai, be to, kažkada 
daug nusipelnėte sudarant taiką tarp Romos ir Partos. Labai ne- 
norėčiau jūsų atiduoti. 

„Kur jis taiko, — pagalvojo Varonas.— Ar tik nenori man pa- 
saldinti mirties nuosprendžio? Jis ne iš tokių, kurie tuščiai mala 
liežuviu. Geriau patylėti“. Ir jis tiktai gūžtelėjo pečiais. 

Stojo trumpa tyla. Paskui Artabanas vėl pradėjo iš lėto: 

— Jūs, mielas Varonai, kažkada man rodėte raštą, kuriame 
mano didysis pirmtakas Vologėzas jums reiškia padėką už pastan- 
gas atstatant taiką tarp Romos ir Partos. Norėčiau šitą raštą pasi- 
dėti į savo archyvą. Siūlau jums sandėrį. Jūs atiduodate man tą 
raštą, O aš, prieš pasirašydamas sutartį, sudarysiu jums galimybę 
dingti iš mano dvaro ir patraukti į rytinę karalystės dalį. 

Varonas buvo greitos orientacijos žmogus, tačiau šį kartą, 
nors ir.klausėsi ištempęs ausis, nieko nesuprato arba nedrįso 
suprasti; jame viskas ėmė kunkuliuoti: kraujas, mintys, jausmai. 
Praėjo gal kokios dvi sekundės po tų didžiojo karaliaus žodžių, 

nors jam atrodė, kad tai truko visą amžinybę, kai jis pagaliau 
suprato. Jis buvo jau beveik miręs, bet štai priėjęs žmogus jam ta- 
rė: „Kelkis ir gyvenk! — žmogus, turįs galią taip sakyti. 

„Ar jis turi tokią galią? Ar susvyravęs neapsigalvos? Ar ne- 
pakeis savo sprendimo? Pasitikėjimas ir abejonės Varoną tai 
išmesdavo aukštyn, tai vėl nublokšdavo į prarają, tarytum bangos 
audros metu laivo pirmagalį ir vairagalį. 

Šį kartą jam nepavyko išlaikyti ramumo, ir jis atsakė netvir- 
tai, užsikirsdamas: | 

— Atleiskite, Jūsų didenybe, aš ne visiškai jus suprantu. 
Sakysim, aš išvyksiu iš jūsų dvaro ir patrauksiu į Rytus, kaip Jūsų 
malonybė man siūlote. Bet ar tai nebus tik trumpas termino ati- 
dėjimas? — Jis nedrąsiai pamėgino pajuokauti: — Jūs perverti- 
nate mus, vakariečius. Mes labai principingi ir labai kerštingi. 
Aš nemanau, kad, pasirašius šį raštą, Roma duotų ramybe Jums ir 
man, kol dar regėsiu saulės šviesą. 

Vos vos šyptelėjęs, savo laužyta graikų kalba, Rytų pasaulio 
viešpats atsakė: 

"— Netiesa, mielasis Varonai, aš pažįstu jus, vakariečius, 
tiktai jūs nepažįstate mano tolimojo Rytų pakraščio. Mano kara- 
lystės pasienyje netoli Indijos pilna piligrimų ir vienuolių, kurie, 
atsisakę visų poreikių, klaidžioja pasirinkę benamių dalią. Tie 
žmonės bevardžiai, jie ateina ir nueina, jie visi kaip vienas. Jeigu 
tapsite vienu iš tokių žmonių, jūsų pėdsakų neaptiks net geriausią 
uoslę turintis Vakarų agentas. 

Varono širdyje viskas kunkuliavo. Jis nemažai buvo girdėjęs 
apie didžiojo karaliaus minėtuosius žmones. Apsisiautę gelto- 
nais ochros spalvos apsiaustais, jie klaidžiojo basi, rankose laiky- 
dami didžiulę svetimos šalies vaisiaus žievę ir prašydami išmal- 
dos. Dar nespėjo nuslūgti susijaudinimas dėl tokio staigaus jo 
likimo posūkio, dar jis visas virpėjo iš džiaugsmo: „Aš nemir- 
siu!“, kai pradėjo bjaurėtis tuo skurdu ir elgetos dalia. Tačiau tuo 
pat metu jo sieloje blykstelėjo noras išbandyti tokį gyvenimą. 
Juk jo paskutiniųjų savaičių gyvenimo prasmė ir buvo pažinti 
naujus dalykus, pamatyti pasaulį kitoje šviesoje. Visai logiška, 
kad likimas jį nublokš dar toliau į Rytus. Juk jis taip ilgai gyveno 
pačiame gyvenimo sūkury, taip ilgai „veikė . Na, o kad likimas 
dabar jį permeta į kitą pasaulį, pas mąstytojus, tai jam reikia ne 
dejuoti, o tiktai dėkoti. Aišku, jis ir nemano atsitverti nuo gyve- 
nimo kaip tie žmonės geltonais apsiaustais. Jis įsimaišys tarp jų 
ne kaip koks atsiskyrėlis, atsižadėjęs troškimų ir norų, o kupinas 
tų troškimų ir pageidavimų žmogus. Šiuo požiūriu jo laukia ne 
bjaurastis, o gundantis gyvenimas. Būti kitame krante. Ne šiapus, 

o anapus. Ne apačioje — viršuje. Jam tai išeis tik į naudą: taps 
vienu iš tų, kurių jis nepažįsta, vienu iš masės, į kurią lig šiol jis 
žiūrėjo tik iš viršaus. 

Tuo tarpu Artabanas kalbėjo toliau: 

— Tarp tų benamių klajūnų sutiksite ne vien prastuolių. 
Tarp jų yra ir tokių, kurie prieš pasirinkdami laisva valia klajūno 
dalią, viršum galvos turėjo puikų, net auksinį stogą; tarp jų yra 
buvusių prefektų, kunigaikščių, karvedžių ir, pasak mūsų pa- 
davimų, netgi karalių. 

Kol Artabanas taip kalbėjo, Varono pasąmonėj nejučiomis 
šmėkštelėjo kitas jausmas. Jis dar nesenas, o savo kailiu jam teko 
patirti tiek įvairių ir staigių permainų. Didžiojo karaliaus siūlo- 
mas gyvenimas Rytuose bus ne paskutinė jo fazė. Be abejo, jis iš 
tų benamių klajūnų masės vėl išplauks į paviršių, grįš į veiklos 
pasaulį ir veiks pagal savo pageidavimus, žinodamas daugiau ir 
geriau, negu lig šiol. 

Varonas tylėjo, o karalius neteisingai suprato jo tylėjimą: 
jis baiminosi, kad Varonas nesumanytų ko nors negera, kad 
paskui tai neslėgtų jo, karaliaus, sąžinės. Todėl jis toliau kalbėjo 
tonu, kuris turėjo būti švelnus, bet nuskambėjo niūrokai: 

— Aš girdėjau, be to, ir man pačiam teko matyti, kad romė- 
nai, atsidūrę tokioje padėtyje, paniekina gyvenimą ir savano- 
riškai pasirenka mirtį. Aš apgailestaučiau ir nusivilčiau, mielas 
Varonai, jeigu jūs taip padarytumėt. Menkai tenutuokiu, kaip 
romėnai įsivaizduoja pomirtinį pasaulį. Aš asmeniškai į tai žiūriu 
skeptiškai ir bijau, kad tai nebūtų juoda nebūtis. 

Ir kaip žmogus, kuris nori pašnekovą atkalbėti nuo blogo 
sumanymo pasiūlydamas kažką geriau, jis, šypsodamasis ir leng- 
vai, visai ne karališkai dūsaudamas, įtikinėjo toliau: 

— Man būtų patogiausia leisti, kad jūs elgtutės ir mirtute 
pagal jūsų stoikų mokslą. Tačiau jūs nusipelnėte daugiau ir man 
patinkate. Būkite protingas, mielas Varonai. 

Varonas sukluso. Na, ir gražus dalykėlis! Karalius jam ne tik 
siūlo progą išsisukti nuo mirties, bet dar įkalbinėja pasinaudoti 
ta proga. Taigi viskas taip išėjo, taip apsivertė, be to, net be jo įsi- 
kišimo, tarsi jis, Varonas, padarytų karaliui malonę likdamas 
gyvas. Šis vykęs gerai nusiteikusio likimo pokštas jam suteikė 
sparnus. Jis stengėsi neparodyti karaliui, kas iš tikrųjų dedasi 
jo sieloje; jis norėjo ligi galo pasimėgauti susidariusia situacija. 
Išėjo taip, kaip jis norėjo. Po trumpos valandžiukės Artabanas 
draugiškai, vos ne klastingai šypsodamasis vėl prabilo: 

— Beje, yra visokiausių klajokliško gyvenimo būdų. Būti 
klajokliu po didžiojo karaliaus malonės sparnu, būti klajokliu 

šildantis aureolės spinduliuos, pavyzdžiui, gana patogus klajo- 
kliško gyvenimo būdas. 

Varonui teko stipriai suimti save į rankas, kad iš didelio 
džiaugsmo neimtų šaukti ir ploti rankomis sau per šlaunis. Vadi- 
nasi, jis pasiekė tiek, kad šitas karalius, Rytų pasaulio viešpats, 
spiria jį ne tik priimti savo dovaną, bet dar duoda suprasti, kad 
ketina eretiškai palengvinti klajokliško jo gyvenimo dalią. Varo- 
nas visiškai atgavo įprastą savo orumą, pasitikėjimą ir, dėdamasis 
esąs neryžtingas, paklausė taip familiariai, kad į didįjį karalių 
per tuos pastaruosius metus, galimas daiktas, dar šitaip niekas 
nedrįso prabilti: 

— Nejaugi yra galimybė Jūsų didenybės valdžios organams 
tolimame Rytų pakrašty duoti žinią, kad mane, pasak jūsų, šiek 
tiek šildytų jūsų aureolės spinduliai? 

Artabanas, patenkintas, kad pašnekovas galų gale, m. tyt, 
suprato reikalo esmę, gyvai atsakė: 

— Žinoma, aukštiesiems savo k:aralystės pasienio provinci- 
jos pareigūnams aš duosiu suprasti, kad toksai elgetaujantis vie- 
nuolis iš Vakarų nėra koks paprastas vienuolis, o didžiojo kara- 
liaus globotinis. 

Ir tik dabar Varonas, pagaliau nusprendęs kilniaširdiškai 
priimti tai, kas dar tik prieš valandą atrodė nepąsiekiama laimė, 
kukliai, tačiau kaip žmogus, išpildantis kito prašymą, tarė: 

— Aš nedrįstu prieštarauti Jūsų didenybės pageidavimui. 

Už tylų, žavų mandagumą žmonės visada mylėjo savo karalių. 
Ir dabar Artabanas nuoširdžiai atsakė: 

— Ačiū, kad jūs sutinkate, 0 aš visada džiaugsiuosi galėda- 
mas pažvelgti į laišką, kurį jums parašė didysis Vologėzas ir kurį 
jūs mielai sutikote man perleisti. Svetingumas man — maloni 
pareiga, tuo labiau dėl jūsų, ir labai nenorėčiau jo pažeisti. Tačiau 
pasakykite jūs pats, mielas Varonai, argi galėčiau, jei nepaklau- 
sytumėt proto balso, nepažeisti svetingumo teisės, kuri šiuo 
atveju grėstų tokiam dideliam dalykui, kaip taikos išsaugojimas? 

Varonas, savo sieloje džiūgaudamas, kad taip laimingai viskas 
baigiasi, kilniai patvirtino: 

— Ir Vakaruose, ir Rytuose čia gali būti tik viena nuomonė: 
būtų tiesiog nusikaltimas tokiu atveju paisyti svetingumo. Aš 
žaviuosi nuoširdžiu jūsų didenybės protingumu, radusiu tokią 
išeitį. 

Karalius nesistengė nuslėpti savo pasitenkinimo. 

— Taip, — linksmai užbaigė jis, — malonu, kad mes taip įsi- 
gudrinom ir radom išeitį; kaip politinio išmintingumo įstatymus 
suderinti su svetingumu. 

Jis pasakė „įsigudrinom“, ir tas liaudiškas žodis keistai nu- 
skambėjo jo laužyta graikų kalba. Tačiau Varonas nusijuokė 
draugiškai ir smagiai, vos vos nepatapšnojęs didžiajam karaliui 
per petį. 


15. VARONAS DINGSTA RYTUOSE 


Kitą dieną po šito pasikalbėjimo su karalium specialus kurje- 
ris įteikė Varonui senato nutarimą dėl neteisingai išieškoto dvi- 
gubo apmokestinimo. Kartu tasai kurjeris jam atgabeno užant- 
spauduotą maišą su šešiais tūkstančiais sestercijų, šešiasdešimčia 
auksinių monetų. Varonas nepaprastai patenkintas perskaitė 
laišką, atrišo maišą, pažarstė monetas, kurios slydo tarp pirštų. 
Paskui paklausė kurjerį, ar jis, grįždamas per Antiochiją, nesutik- 
tų paimti gubernatoriui Cejonui laiško; už tai atidavė jam arbat- 
pinigių maišą su visomis monetomis. 

Ir atsisėdęs ėmė rašyti savo paskutinį laišką į Vakarus. 

„Argi mudu, mielas Cejonai,— rašė jis, — baigdami penktąją 
dešimtį, nesielgėme kaip žiopli berniūkščiai? Žaidimas baigtas. 
Tai buvo kvailas žaidimas, mes abu pralošėm. Išlošė kiti. 

Aš dingstu, o jūs, mielas Cejonai, visam laikui atsikratysite 
žmogaus, prikergusio jums Tampuko pravardę. Beje, aš meluo- 
čiau sakydamas, kad gailiuosi; taip, netgi dabar, ruošdamasis 
kelionėn, šypsausi pagalvojęs apie jus ir jūsų pravardę. 

Mūsų žaidimas man daug kainavo. Laiške rasite priedėlį, ten 
viskas smulkiai suskaičiuota. Matote, tai beveik visas mano tur- 
tas. Išskyrus dukterį Marciją, čia nieko nepalieku. Ji, kurią aš 
taip suluošinau, dabar ne itin maloni dama. Tačiau ji kaip gyva 
nemylėjo Rytų, todėl labai prašau jūsų, mielas Cejonai, ja pasirū- 
pinti ir parvežti Italijon. Man būtų didžiulė paguoda, jeigu taip 
padarytumėt. Galų gale juk mes lošėme iš šešių tūkstančių sester- 
cijų, ir formaliai jūs pralošėte. 

Aš niekuomet nejaučiau jums neapykantos, mielas Lucijau, 
manau, kad ir jūs savo širdyje jautėte man kruopelytę šilumos. 
Priimkite paskutinę jūsų Varono šypseną ir karščiausius linkėji- 
mus.“ 

Prie laiško jis pridėjo šešių tūkstančių sestercijų kvitą su pel- 
no ir nuostolių sąskaita kitoje pusėje. Paskutinis įrašas skiltyje 
„Nuostolis“ buvo toks: „Varonas dingo“. 

Paskui jis ėmė ruoštis kelionei pas klajoklius. 

Jis dar nusprendė paskutinį kartą pasakyti kelis žodžius Vaka- 
rų dvasios žmogui, savo dukteriai Marcijai. Kalbėjo jai, skaista- 

veidei, kuri sėdėjo lyg prirakinta, kad pas Artabaną ji turėsianti 
gerą prieglobstį. O jeigu ji pageidautų grįžti į Vakarus, į Romą, 
galėsianti ir tai padaryti; pinigų jai netrūksią, tikriausiai užeisiąs 
žmogus jos paklausti ir paimti kelionėn. Paskui jis atidavė jai 
skrynią su dokumentais — savo gyvenimo turinį. 

— Atrodo, — kalbėjo jis toliau, — kad mano žaidimas galuti- 
nai praloštas. Dėl visko kaltas tas bėdžius kvaišas Terencijus, 
kuris vienintelį kartą užsigeidė veikti savarankiškai ir, aišku, 
prikrėtė šunybių. Tačiau aš ant jo už tai nepykstu. O jeigu tau 
dar tektų su juo pakalbėti prieš jį gabenant į Antiochiją, pasakyk, 
kad Varonas sveikina ir linki lengvos mirties. 

Na, o jeigu tau kas sakytų, kad aš užviriau visą tą košę susivai- 
dijęs su Tampuku, patylėk. Tačiau, tikiuosi, tu žinai, jog tai nesą- 
monė. Nesu grynas idealistas, bet, neturėdamas idėjos, nebūčiau 
galėjęs veikti. Norom ar nenorom aš buvau idėjos tarnas. Vis tiek 
turėjo kas nors ateiti ir pabandyti įkvėpti gyvybę Nerono viešpa- 
tijai. Jeigu ne aš, tai kitas būtų sukūręs kitokį Neroną, galimas 
daiktas, daug savanaudiškesnis karaliaus kūrėjas — daug bloges- 
nį Neroną. 

— Iš tikrųjų, — užbaigė tas lengvabūdis optimistiškas žmo- 
gus, — iš pažiūros viskas baigėsi mano nenaudai, bet vis dėlto aš 
elgiausi teisingai ir protingai. Rytų su Vakarais suartėjimo idėja 
dabar suleido gilias šaknis žmonių sąmonėje, ir aš prie to nemažai 
prisidėjau. Visiškai logiška, kad galutinai ištirpsiu Rytuose. Ir 
dėl to nesigailiu. 

Marcijos, kuri klausėsi šio monologo, galvoje susijaukė min- 
tys ir prisiminimai. Savo palaido, kvailo gyvenimo tėvas ir nega- 
lėjo baigti kitaip, kaip nugrimzdamas į banaliai margą Rytų okea- 
ną. O jos pačios kvaila vienatvė — taip pat logiška jos gyvenimo 
baigtis. Taip turi baigti savo gyvenimą moteris, kuriai iš pradžių 
buvo numatyta tapti vestale, vėliau pretoriaus, konsulo arba gu- 
bernatoriaus žmona, 0 vietoj šito savo trumpą gyvenimą jai teko 
praleisti tarp tų pusiau sugyvulėjusių Rytų žŽmogėnų, susituokti 
su impotentu, apgaviku ir vergu. Ligi tos vietos ji dar galvojo su 
nuovoka. Paskui jos mintys ir jausmai susijaukė, virsdamos neiš- 
narpliojamu gyvenimo ir mirties, vestalės ir paleistuvės, Nerono, 
Terencijaus, Frontono vaizdinių kamuoliu; visi tie prisiminimai, 
minčių ir jausmų nuotrupos maišėsi su nešvankiais žodžiais, ku- 
riuos jai sakydavo Frontonas aistros akimirkomis. Kai Varonas 
buvo bebaigiąs kalbėti, ji ėmė keistai, kvailokai šypsotis ir kažką 
tyliai panosėje niūniuoti; jis nutilo, o ji vis tebeniūniavo. Varonui 
pasirodė, kad dainuškos apie puodžių melodijai ji pritaikė pačios 
sugalvotus kažkokius nesuprantamus žodžius. Tie žodžiai, keistas, 

monotoniškas dukters niūniavimas ir paslaptinga jos šypsena 
Varonui buvo paskutiniai įspūdžiai, kurie įstrigo prieš išvykstant 
į klajonių kelius. 

Po kelių dienų didysis karalius vėl užsivilko savo sunkų, žė- 
rintį arnotą, prisilipdė auksinę barzdą, atsisėdo sostan už uždan- 
gos, liepė viršum galvos pakabinti karūną ir su Romos gubernato- 
riaus pasiuntiniu apsikeitė dokumentais, kur buvo išdėstyta, ko- 
kiomis sąlygomis pratęsiama draugystės sutartis tarp jo karalys- 
tės ir Romos imperijos. 

Dar tebeskaitydamas išvykstančio Varono laišką Cejonas 
nusprendė išpildyti jo prašymą. Tačiau nuspręsti buvo lengviau 
negu padaryti. Marcija nesutiko sėsti į laivą, kuris plaukė į Romą, 
jeigu jai bus neleidžiama kartu pasiimti urnos su Frontono pele- 
nais. O toji urna buvo didžiai gerbiama Edesoje. Karalius Malu- 
kas nenorėjo atiduoti kažkuo jo dėkingumo nusipelniusio svečio 
pelenų. Šarbiliui teko primygtinai įtikinėti, aiškinti, kad jis labai 
kompromituojąs save, tokiu metu saugodamas Frontono pelenus; 

„tiktai po viso šito karalius juos atidavė. Ir štai Cejonas su Marciia 
sėdo į laivą. Rufas Atilas norėjo tą keistą porą mandagiai palydėti 
ligi laivo, tačiau padėkojęs Cejonas atsisakė. 

Vos spėjusį atvykti į Romą imperatorius jį tučtuojau pasikvie- 
tė į audienciją. Toje audiencijoje nebuvo pašalinių, tačiau žino- 
ma, kad jaunasis valdovas mėgdavo piktai pasišaipyti iš bejėgių 
partnerių. Reikia manyti, toji audiencija nebuvo maloni guberna- 
toriui, kurio ranka pasirodė tokia nevykusi. Mačiusieji Cejoną, 
po ilgai trukusios audiencijos išeinantį iš imperatoriaus darbo 
kabineto, tvirtino, kad vargšelis svyravo kaip girtas. 

Apie tolesnį Lucijaus Cejono, konsulo ir imperijos provincijos 
Sirijos gubernatoriaus, ir Marcijos Terencijos, Terencijaus Mak- 
simo, kurį laiką vadinusio save Neronu Klaudijum Cezariu Au- 
gustu, žmonos, gyvenimą nieko nežinoma. 


16. DIEVŲ PAVYDULYS 


Neronas-Terencijus neprisiminė geresnio laikotarpio savo 
gyvenime kaip ši, keturiasdešimt penktoji, jo vasara. Didysis ka- 
ralius jo rezidencijai paskyrė gražius užmiesčio rūmus ant Eufrato 
kanalo kranto, ligi kurių nuo Ktesifono tebuvo valanda kelio. 
Savo paslaugoms jis taip pat gavo nemaža dvariškių: kamerdinie- 
rių, vynininkų, stalininkų, visokiausių tarnų, ir Neronas nėrėsi 
iš kailio derindamas romėnų-graikų dvaro ceremonialą su partiš- 
kuoju. 

Jį slėgė karalystės netekimas. Tačiau tai buvo ne jo reikalas, 
Varonas ir Artabanas ją vėl turės jam sugrąžinti. Juk ji jam atite- 
ko tada, kai Artabanas buvo įsivėlęs į sunkias kovas su savo var- 
žovu Pakoru, o dabar, Artabanui laimėjus, ją atgauti buvo vieni 
juokai. 

Tiesa, iš pradžių jis pasigesdavo savo buvusių patarėjų, bet 
ilgainiui su tuo apsiprato. Knopsas kapituliavo tą naktį, kai jie 
bėgo iš Edesos, o Trebonas pradėjo juo abejoti — tai jis aiškiai 
jautė. Et, ir be jų galima apsieiti. Varonas pirmomis dienomis, kai 
apsigyveno Ktesiione, retkarčiais pas jį užsukdavo, tačiau pasta- 
rosiomis savaitėmis ir jis nesirodo. Neronas dėl to nerimavo, bet 
neklausinėjo. Edesoje jam reikėjo tokio valstybės veikėjo kaip 
Varonas, paslaugų, o čia, Ktesifone, jam patarnauja daug galin- 
gesnis asmuo — pats didysis karalius. Kartą per mėnesį Rytų ir 
Vakarų valdovai atvykdavo vienas pas kitą su oficialiais valsty- 
binės svarbos vizitais. 

Apskritai Neronas buvo patenkintas, kad vietoj buvusių pa- 
tarėjų dabar maždaug kas dvi savaitės jį lanko kamerheras Var- 
danas ir didžiojo karaliaus pavedimu jam trumpai išdėsto susida- 
riusią padėtį. Neronas nemėgo šnekų apie realius dalykus ir 
džiaugėsi, kad dabar jam niekas nebekvaršina galvos politiniais 
klausimais. 

Šią smagią ir ramią vasarą jis galėjo pasidžiaugti netikėta 
sėkme. Neronas-Terencijus visą laiką krimsdavosi, kad nesiseka 
tarti graikų ir armėnų garsą.th“. Ištisus dešimtmečius jis iš pa- 
skutiniųjų stengdavosi kuo geriau ištarti tą prakeiktą „th“; kar- 
tais pasisekdavo, tačiau dažniausiai — ne, ir jis niekaip negalėjo 
šio garso ištarti taip gerai, kaip kitų šių abiejų kalbų garsų. Abe- 
jonės dėl jo, Nerono, tikrumo galėjo kilti tiktai dėl šito nelemto 
„th“. Pagaliau dabar, šią vasarą, jis perkrimto šį riešutėlį. Reikėjo 
tik liežuvį prispausti prie dantų, ir tas garsas nušvebelduodavo 
pagal visas taisykles, sudarydamas t, s ir v garsų mišinį. Dabar 
galės nesijaudinti dėl tų žodžių, kurių visados vengdavo savo 
kalboje, pavyzdžiui, graikiškų „thalatta ir „thanatos“, tai yra 
„jūra“ ir „mirtis . „Thalatta, thalatta, — kartojo jis keletą sykių, 
gardžiuodamasis šių žodžių skambesiu. Dešimtys tūkstančių Kse- 
nofonto kareivių, po kupinos pavojų klajonės grįžę iš tolimosios 
Azijos ir vėl išvydę gimtuosius savo jūros krantus, nebūtų sušukę 
su tokiu įkvėpimu: 

— Thalatta, thalatta! 

Gražuolė vasara artėjo į pabaigą. Vieną kartą kamerhero Var- 
dano pranešime lyg tarp kitko nuskambėjo užuomina, galinti 
sudrumsti imperatoriaus ramybę. Romėnai, kalbėjo jis, grasina 

didžiajam karaliui karu, jeigu pastarasis nesiliaus jiems brukęs 
imperatoriaus, kurio jie nepageidauja. Kamerheras Vardanas 
turėjo ilgai palaužyti galvą, kol surado atitinkamą formą, tikėda- 
masis, kad Neronas pradės klausinėti smulkmenų. Kamerheras 
ketino atsargiais žodžiais duoti suprasti Neronui, kad tasai spruk- 
tų iš Ktesifono. Mat Artabanas norėjo užvilkinti jo atidavimą ir 
tikėjosi, kad, jam dingus, bus galima romėnus kurį laiką sulaikyti 
nuo rimtesnių žygių. Žmonių santykiai nepatvarūs. Per trumpą 
laiką jie gali taip pasikeisti, jog tokį Neroną būtų labai paranku 
turėti čia pat, po ranka. Tačiau didysis karalius neketino pažeisti 
pasirašytos sutarties. Jis griežčiausiai įkalė kamerherui galvon: 
nieku gyvu nepasakyti Neronui, kad tas bėgtų. Atvirkščiai, ka- 
merheras Vardanas turėjo pasakyti tai miglotai ir delikačiai, kad 
Neronas pats susiprotėtų nešti kudašių. Tokiai misijai Vardanas 
kaip tik tiko. Jis parinko švelnių, dviprasmiškų, pagarbių posa- 
kių, ir bet kas, norėdamas įsigilinti į tų Žodžių prasmę, galėjo 
pajusti, jog susidaro grėsminga situacija. Neronas, žinoma, su- 
prato, kad Roma remia Artabaną prie sienos ir todėl tasai jam 
siūlo pasipustyti padus. Tačiau Neronas dėl to per daug sau ne- 
kvaršino galvos. Tegu Artabanas gerai pamąsto, kaip išsikapstyti 
iš tos keblios padėties. Jam, Neronui, svarbiausia — spinduliuoti 
savo aureole, o visa kita — ne jo reikalas. Didžiojo karaliaus 
užuomina, kad jis turįs dingti, yra ne kas kita kaip įžūlumas. Jis nė 
nemano daryti jam tokios paslaugos. 

Tą vakarą jis užmigo saldžiu miegu. Naktį sapnavo, kad nuo 
požemio karalystės pievų pakilo kažkokia žmogysta ir ėmė prie 
jo artėti; įžūliai, ryžtingai ji žirgliojo per vaiduokliškas, blyškias, 
miglotas pievas, ir Neronas, graudžiai, nekantriai, smalsiai ir 
džiugiai į ją įsižiūurėjęs, pažino savo Kają. Ji prabilo į jį kaip vi- 
suomet: | 

— Nekvailiok, idiote! — užriko ji ant jo savo piktu balsu.— 
Užtenka tave palikti valandžiukei vieną, ir tu jau pradedi kvailio- 
ti. Tačiau dabar gana! Kelkis, stuobry, ir nešk kudašių! Nebėra 
kada gaišti! Mauk, dumk! — jinai ūdijo jį kaip kadaise Romoje, 
o vėliau Edesoje. 

Kalbėdama ji vis labiau darėsi panaši -į šešėlį; keista, tiesiog 
neįtikėtina ir juokinga buvo matyti, kaip ta stamantri ir gana 
apkūni moteris virsta storu, tvirtu vaiduoklišku šešėliu, savo 
garsiu, sodriu ir piktu balsu be perstojo bambančiu: 

— Mauk, dumk! 

Tylut tylutėliai, tačiau įžūliai ir grėsmingai jos balsui pritarė 
styginiai instrumentai ir būgnas, o iš tikrųjų ji kalbėjo 
eilėmis: 

Oi, puodžiau atsirūgs: 
Tas pokštas tuoj sužlugs! 
Tave pakars. 

Tasai sapnas Neroną ne tiek išgąsdino, kiek pralinksmino. 
Vadinasi, ji nepavirto šikšnosparniu, o liko buvusia jo gerąja Ka- 
ja, ir jai nė kiek nepakenkė, kad jis pasiuntė ją į požemio karalys- 
tę. Neronas apsidžiaugė, nepyko ant Kajos, kad ši. po senovei 
tebelaikė jį mažu žmogeliu. Vadinasi, ir požemio karalystėje 
neįgauni daugiau protelio! O savo perspėjimu jį tiktai.prajuoki- 
no. Juk dar tiek nepadarytų darbų, kuriuos jam pavedė dievai: 
devynios galybės nepasakytų kalbų, neatliktų vaidmenų, nepasta- 
tytų rūmų. Nejaugi dievai leis žūti tokiam žmogui, kurį pasirinko 
tokiai didingai misijai? Kajos žodžiai: „Mauk, dumk!“ — stačiai 
juokingi. 

Nelabai patiko jam kartu su Kaja grįžusi dainuška apie puo- 
džių. Pastaruoju metu šis vabzdys buvo jam davęs ramybę, ap- 
maudu, kad dabar jis vėl grįžo. Jis pradėjo su ta dainuška piktai 
vaidytis, iš -jos šaipytis. „Tau, puodžiau, atsirūgs!“ — kokia 
nesąmonė! Prieš daugelį metų, dar Romoje, jam ne vienas tvirti- 
no, jog per vėlu mokytis taisyklingai tarti „th“; ko neišmokai 
vaikas, vėliau tuo labiau neišmoksi. Ir ką gi? Išmoko, ar ne? Ir jis, 
kupinas pašėlusio džiaugsmo, garsiai, skambiai ir gražiai sviedė 
į naktį: „Thanatos, thanatos“. 

Šį kartą kamerhero Vardano nereikėjo taip ilgai laukti kaip 
paprastai: maža to, pas Neroną jis prisistatė jau kitą rytą. Jis vėl 
užvedė kalbą apie karą, kuriuo romėnai grasina jo viešpačiui ir 
karaliui, jeigu tasai nesiliaus Nerono laikęs imperatorium. Varda- 
nas kalbėjo mandagiai, pagarbiai, tačiau kur kas ryžtingiau nei 
vakar. Tačiau Neronas buvo kurčias — to jis nenorėjo girdėti. 

Dar po kelių dienų pasirodė didžiojo karaliaus pasiuntinys ir 
iškilmingai pakvietė jį pas Artabaną, kuris savo dvariškių aki- 
vaizdoje turįs jam kažką pasakyti. 

Tai Neronui nerimo sukėlė daugiau, negu kamerhero prane- 
šimai ir Kajos įspėjimai. Jam iš karto pasidarė aišku, kuo čia kve- 
pia. Tariamoji karo grėsmė tėra tik pretekstas. Iš tikrųjų didysis 
karalius paprasčiausiai nori juo atsikratyti, nes bijo, kad jo, Ne- 
rono, aureolė nenustelbtų karaliaus varganos partiškos didybės. 
Tikriausiai jis jam pasiūlys persikelti į atokesnę rezidenciją, 
pavyzdžiui, į Suzą ar kur kitur, 0 gal jis ketina sumažinti jo dva- 
riškių skaičių arba net nugrūsti į kokią savo pilį tolimajame Rytų 
pakrašty, kur jis bus apsuptas geltonodžių ir nematys civilizuotų 
žmonių? Kai koks valdovas ima pavydėti aureolės kitam valdo- 
vui, visko galima iš tokio tikėtis. 

Neronas ėmė sukti galvą, kaip atkalbėti didįjį karalių nuo jo 
nekarališko ketinimo. Ir jis rado būdą. Audiencija vyks dalyvau- 
jant visiems dvariškiams. Visų tų pasipūtusių didikų akivaizdoje 
jis išdroš kalbą, kuri privers Artabaną atsisakyti savo niekingo 
plano, santūriais, tačiau nepaneigiamais žodžiais jis primins 
Partos valdovui svetingumo pareigą. 

Nieko nelaukdamas jis ėmė ruoštis tai kalbai. Blogais kėslais 
susigundžiusiam karaliui atverti akis ir priminti humaniškas 
pareigas — sunkus, tačiau kilnus uždavinys, kurį išspręsti. gali 
tik Neronas. Jis dirbo išsijuosęs. Rašė, deklamavo, šlifavo, kalė 
atmintinai, kartojo. „Kalba apie svetingumą“ išėjo puiki. Jeigu 
jis, Neronas, būtų nusprendęs atsikratyti savo priešininko, o tasai 
jam pasakytų tokią kalbą, jis susigraudinęs priglaustų jį prie krū- 
tinės, paprašytų atleisti ir būti bičiuliu. Parko vienatvėje, tuščioje 
priėmimų salėje jis repetavo savo kalbą. Tolydžio ji darėsi aiš-- 
kesnė, skambesnė, reikšmingesnė, graudingesnė, daugiau ape- 
liuojanti į jausmus. Jis buvo beveik dėkingas Artabanui, davu- 
siam progą tai kalbai paruošti. 

Ir štai jis jau Ktesifono sosto salėje, šventiškai susijaudinęs, 
tačiau vis dėlto daugiau nei paprastai susinervinęs. Salės sienose 
pavaizduoti senieji persų karaliai ir kupolo mozaikoje esąs raitas 
Mitra klausysis jo nuostabios kalbos. 

Uždanga prasiskleidė, karūna pakibo viršum didžiojo kara- 
liaus galvos. Artabanas kalbėjo neilgai. 

Vėl iškilo abejonių, kalbėjo jis, tikrumu žmogaus, pasinaudo- 
jusio jo svetinga globa. Jau ir anksčiau pasitaikė įvykių, patvir- 
tinančių šias abejones. Dievai ne tik leido Žmogui, pasivadinu- 
siam Neronu, pralaimėti: jis dar negarbingai pasišalino iš savo 
rezidencijos Edesoje. Šiuos argumentus paneigė liudydamas Va- 
ronas, žmogus, kuris kažkada pelnė didžiojo Vologėzo pasitikė- 
jimą ir bičiulystę. Dabar Varonas dingęs, galimas daiktas, iš su- 
sikrimtimo, kad nusivylė tariamojo Nerono asmeniu, o kartu su 
juo dingo ir tikėjimas to Nerono tikrumu. Vakarų žmonės trumpai 
ir vienu balsu tvirtina, kad jie niekuomet nepripažinsią šito Nero- 
no savo imperatorium ir netgi grasina jam, didžiajam karaliui, 
karu, jeigu jis nesiliaus jo globojęs. Dėl tų visų priežasčių jis 
esąs priverstas Žmogų, pasivadinusį Neronu, palydėti iki savo 
valstybės sienos. Toliau tegu jis pasikliauja dievų valia. Jeigu šis 
žmogus tikrai Neronas, jie tai paliudysią. 

Išgirdęs pirmuosius Artabano žodžius, Neronas apsidžiaugė, 
kad karaliaus kalba tokia sausa ir proziška — puikiausias kont- 
rastas jo paties gražbylystei. Tačiau, klausydamasis toliau, jis 
pasijuto nesmagiai. Tai, ką jis paruošė, anaiptol neatsako į kara- 

liaus argumentus; savo kalboje jis remiasi tiktai etika ir humaniš-- 
kumu. Juk svarbiausia čia ir buvo humaniškumo klausimas: ar 
gali didysis karalius atsikratyti žmogaus, kuris ieško globos. 
Tačiau apie tokius dalykus Artabanas, atrodo, neturi mažiausio 
supratimo. Jis kalbėjo tiktai apie politiką, apie tą kvailą politiką, 
kurią jis, Neronas, visada pavesdavo savo patarėjams, apie tą 
žemesnio rango discipliną, kuria rūpintis — visiškai ne imperato- 
riaus reikalas. 

Staiga — ir jo širdis sustojo — jam šmėkštelėjo mintis, kad 
jo išdavimas tėra tik politikos reikalas, kad Artabanas gyvena 
realiame pasaulyje, o jis — svajonių. Tačiau tokias mintis jis tuč- 
tuojau nuvijo nuo savęs. Ne, ne! Taip negali būti, taip nėra, kad 
juodu kalbėtų apie skirtingus dalykus. Galų gale juk Artabanas 
kilęs iš karališkos giminės, jis — Rytų pasaulio viešpats, apdova- 
notas aureole, ir turi jį suprasti. 

O jeigu vis dėlto nesupranta? Ne, Neronas neturi sau leisti, 
kad tokios mintys išmuštų iš vėžių. Toksai skrupulingumas jam 
tiktai sugadins kalbą. Paprasčiausiai jis neklausys, ką tas Artaba- 
nas šneka, negirdomis leis tuos visus „vadinasi“, „taigi“, „kadan- 
gi, „nes“. Juk čia gryniausia logika, nykus protavimas, o jis, 
Neronas, apeliuos į klausytojų širdis. 

Jis stengėsi nesiklausyti, tačiau Artabano žodžiai prieš jo va- 
lią sklido iki jo ausies, skverbėsi į smegenis. Vieną kitą realų, 
prozišką argumentą vis dėlto būtų ne pro šalį įterpus į savo kalbą. 
Dionas Prusietis, Kvintilianas — visi jie vartojo proziškas tezes, 
tiktai apvilkdavo jas gražbylystės puošmenomis. Jam pasidarė 
apmaudu, kad šito nepadarė. Slapčiomis jis stebėjo didikų veidus. 
Tie ponai, aiškiai susižavėję, atidžiai klausėsi didžiojo karaliaus. 
Savo kalba jis, Neronas, turįs paveikti šiuos veidus. Ar jam tai 
pavyks? 

Staiga žaibo greitumu jis suprato savo padėtį. Šie visi didi- 
kai — tikri jo priešininkai, didysis karalius — užkietėjęs priešas, 
o jo žodžiai — siaubingos strėlės. Tuo tarpu jis pats, tyras ir atvi- 
ros širdies žmogus, be jokių šarvų atsidūrė tarp savo priešų ir 
dabar žuvęs. Jis sėdėjo ir atidžiai klausėsi, tačiau jo širdis pašė- 
liškai daužėsi, rankos sudrėko nuo prakaito. 

Pagaliau didysis karalius baigė, ir dabar jam reikėjo tarti žodį. 

„Aš nežinau,— taip mintyse jis ketino pradėti savo kalbą, — 
kaip į tave, O šviesiausiasis, kreiptis? Gal sakyti: iš dulkių nuo- 
lankiai skamba mano balsas tau, dievų sūnau? O gal nebus per 
drąsu, jei pasakysiu: palenk į mane savo ausį, mielas broli?“ Tai 
buvo gera pradžia, ir jis buvo gerai išsitreniravęs, kad nutaisytų 
sutrikusią šypseną, kurios fone turėjo ištarti tuos žodžius. Jis 

gali pasikliauti jos efektu, reikia tik susikaupti, ir štai jis pradės. 

— Aš nežinau, — prabilo jis. Bet kas gi čia? Nejaugi tai jis 
pasakė tuos žodžius? Nejaugi tai iš jo gerklės eina tas kimus 
švokštimas, ištirpstąs didžiulėje sosto salėje, nespėjęs pasiekti 
artimiausio klausytojo ausies? Jis atsikrenkštė ir, pagautas pani- 
kos, pradėjo iš naujo. 

— Aš nežinau,— tarė jis. Tačiau šį kartą išėjo dar blogiau nei 
pirma — šiurkštus, neaiškus murmesys. Artabanas nuščiuvo soste 
klausydamas ir mandagiai laukdamas. Didikai neramiai susižval- 
gė. Jis prabilo trečiąjį kartą: 

— Aš nežinau... — Jokio skambesio, tiktai nedarnus karktelė- 
jimas. 

Jis stovėjo kaip žmogus, kuriam iš po kojų slysta žemė. Širdy- 
je ir galvoje skambėjo neturinti sau lygių jo kalba. Jis žinojo: 
jeigu tik galėtų ją pasakyti, visi šie paniurę, priešiški veidai ap- 
linkui nuskaidrėtų, to šalto politiko, didžiojo karaliaus ir visų 
partų širdys palinktų prie jo, jie visi griebtųsi ginklo, pasišovę jį 
apginti. Per visus keturiasdešimt penkerius gyvenimo metus tik- 
tai dusyk taip buvo užsikirtęs balsas, ir kaip tik šią dieną, kaip tik 
šią lemiamą valandą pasirinko dievai, norėdami atimti iš jo balsą, 
nubausti ir jį pražudyti. Per vieną vienintelę akimirką jis iš Ro- 
mos imperatoriaus virto paskutiniu ir juokingiausiu mirtinguoju. 

Jis stovėjo apsirengęs imperatoriaus drabužiais. Tačiau po 
šitais drabužiais buvo varganas, Romos valdžios persekiojamas, 
dėl savo gyvybės kaip epušės lapas drebantis Terencijus. Sėdin- 
čiojo soste, žynių ir didikų veidai — bylojo tą pat, kas nelyginant 
vabzdys be paliovos zyzė jo galvoje: 


Nors puodžius pokštą krečia drąsiai, 
Vieta jo — molio masėj, 
O ne valdovų klasėj. 


17. TRIGALVIS CERBERIS 


Palydėti Neroną ligi sienos Artabanas paskyrė iškilmingą pa- 
lydą, kuri daugiau priminė kunigaikščio, o ne belaisvio sargybą. 
Siena, kur jis buvo perduotas Romos valdžiai, ėjo nedidele kalva, 
ir nuo čia, nuo priešpaskutinės savo gyvenimo viršūnės, romėnų 
valdininkams pasirašant jo perdavimo aktą, Terencijus žiūrėjo į 
apačioje nusidriekusį Eufratą, kuris dar visai neseniai buvo jo 
upė, ir į miestą, kuris mažiau kaip prieš metus kėlė jam ovacijas. 

Gubernatorius-Rufas Atilas nebuvo žiaurus, tačiau jis stengėsi 

visiškai su purvais sumaišyti Terencijų, kad niekam nė į galvą 
neateitų, jog tasai žmogus, galimas daiktas, yra tikrasis Neronas. 
Todėl tučtuojau visų akivaizdoje buvo nuplėšti nuo jo puikūs 
drabužiai, supančiotos rankos bei kojos, o jis pats, apvilktas pur- 
vinais skarmalais, dideliu lankstu vedamas miesto gatvėmis, kur 
gyventojai iš jo visaip šaipėsi, spjaudė, drabstė purvais, ir galų 
gale įmestas į tvirtovės požemius. 

Terencijus tą dieną atrodė dar gana neblogai: tarp daugybės 
purvo dėmių dar bolavo blyškiai rožinė jo kūno oda. Jo putnus 
veidas dar buvo lygus ir neblogai nuskustas, o niuksai ir pešioji- 
mai nespėjo daug pakenkti rūpestingai suraitytoms ir visokiais 
tepalais išteptoms ant kaktos užkritusioms garbanoms. Visi tie 
įvykiai jį ne tiek išgąsdino, kiek apstulbino. Skylė, į kurią jį 
įstūmė, buvo drėgna, tamsi, joje knibždėte knibždėjo žiurkių. 
Vis dėlto po kupinos išgyvenimų dienos jis savo pirmąją nelais- 
vės naktį miegojo nepalyginamai geriau, negu tada, po Nerono 
mirties, arba Taratės šventykloje, arba atsidūręs Jono namuose. 

Rytą pas jį įgrūdo kitą belaisvį, taip pat visą nušiurusį, liesą 
kaip šakalį, randuotą ir nusėtą mėlynėmis. Tai buvo Knopsas. 
Pagaliau Malukas po ilgų derybų atidavė jį, ir jo kelias ligi Romos 
sienos nebuvo toks malonus kaip Terencijaus. Sargyba aiškiais 
sumetimais per daug arti prileisdavo prie jo minią, ir jis imperi- 
jos sieną pasiekė visiškai nustekentas. Jam buvo taikomas griež- 
tas režimas, jis kentė alkį, jam maudė žaizdas, tačiau Knopsas dar 
visiškai nenukabino nosies. Dar Edesoje jis iš patikimų šaltinių 
sušniukštinėjo, kad jo Jalta laimingai išnešė sveiką kailį. Žinoma, 
daugiau jis negalėjo sužinoti. Ji jau seniai turėjo būti pagimdžiu- 
si, tačiau apie tai jis negavo jokios žinutės. Svarbiausia, kad tie 
valkatos jos nesučiupo. Dabar mažasis Klaudijus Knopsas tikriau- 
siai jau seniai išvydęs pasaulio šviesą, ir, be abejo, jam nieko 
netrūksta. Tėvukas Gorionas žino, kur Knopsas išslapstė pinigus, 
ir toksai žmogus mokės juos sužvejoti. Nuogam ir plikam jo sū- 
neliui tikrai neteks bastytis po pasaulį, jis turės gerus, auksinius 
šarvus. Mažasis Klaudijus Knopsas atsigims visas į jį, jis iškils 
aukštai, aukščiau už kryžių, kuris bus paskutinė jo, Knopso, gy- 
venimo viršūnė; jis paleis pasaulin naujų Knopsų, jo veislės 
žmonių, gudrių, apsukrių, linkusių ir sugebančių iš kitų kvailystės 
susikurti sau laimę. Knopsas nebuvo iš drąsiųjų, jis visas drebėjo 
žinodamas, kas jo laukia. Tačiau įsitikinimas, kad visa, ką jis 
nuveikė ir kas jo laukia, susiję su mažojo įpėdinio ir sūnaus gero- 
ve, vadinasi, viskas skirta kilniam tikslui, teikė jam jėgų, palaikė 
jo dvasią ir po senovei tebedilgino liežuvį visokiems piktiems 
pokštams. 

Požemio prieblandoje jis savo buvusį poną ir imperatorių 
atpažino greičiau negu tasai jį. Jis atžvangėjo su savo grandinė- 
mis prie pat Terencijaus, apžiūrėjo jį iš visų pusių, apčiupinėjo, 
kiek tai buvo įmanoma, ir pagaliau pasakė: 

— Na, Rudabarzdi, iš jūsų, atrodo, dar šis tas liko. Kol kas 
dar nenumetėt lašiniukų, bet bijau, kad ilgai nepavyks išsaugoti 
tokių malonių kūno formų. Oi, teks dar iškabinti visokios košės. 
Galų gale tie lašiniukai jums pridarys daug nemalonumų. Riebiam 
žmogui, prikaltam ar pakabintam ant kryžiaus, ištverti daug sun- 
kiau, negu tokiam, kurio tik vieni kaulai ir oda. Tiesa, dručkio 
tvirtesni nervai. 

Jis niuktelėjo Terencijui grandinėmis į pilvą. Knopsas baisiai 
niršo ant žmogaus, kuris turėjo didžiulę laimę savo rankose, bet, 
kvailai pabėgdamas, pražudė save ir savo bičiulius. 

Terencijus nieko neatsakė. Tiesa, jis kentė alkį, bet dar dau- 
giau ilgėjosi vonios ir kirpėjo. Tačiau aureolė jį tebegaubė. Jis 
buvo pakilęs po pirmos savo nesėkmės, po dykumos, miesto po- 
žemių vėl išvydo šviesą, ištvers ir šitą savo nesėkmę. Žiauri neto- 
limos mirties tikrovė, kurią priminė spigus Knopso cypsėjimas, 
jo sąmonėje tučtuojau virto kažkuo aukštesniu. Prikaltą ant kry- 
žiaus jis save regėjo ne kaip kokį niekingą valstybės išdaviką, o 
kaip tragedijos didvyrį, kurį pats likimas pasirinko savo priešu, 
ir todėl Knopso žodžiai jam buvo kaip žirniai į sieną. 

Dar kitą dieną požemyje atsidūrė trečias svečias. Tačiau kapi- 
tonas Trebonas įėjo ne taip, kaip Knopsas: jis buvo nesukausty- 
tas, stotingas, švarus, išsiganęs ir po senovei kupinas niūraus hu- 
moro. Edesos tvirtovę savo rankose jis laikė ligi paskutinės 
akimirkos. Tiesą pasakius, patekęs nelaisvėn, jis turėjo pulti ant 
kardo. Tačiau kapitonas Trebonas manė, jog jis daugelį kartų 
pakankamai įrodęs savo narsą, jog karininkas turi būti didvyris, 
tik anaiptol ne kvailas stoikas. Jis nė nemanė pasiduoti piktajam 
genijui ir pakratyti kojas pirma laiko. Per savo gyvenimą jis matė 
nuostabiausių likimo pokštų, dalyvavo kautynėse, kur jau, rodos, 
viskas žuvę, bet staiga netikėtai pakrypsta į gerąją pusę, ir tu 
lieki gyvas. Tas ne kareivis, kuris netiki savo laime; be tokio ti- 
kėjimo nė vieno kareivio nenuvarytum į mūšį. 

Tačiau šiuo metu jis buvo požemyje ir leido laiką kvatodama- 
sis, šaipydamasis iš savo bendrininkų. Tie bėdžiai gulėjo sukaus- 
tyti, visai sumaitoti, o jis, kareivių numylėtinis, netgi čia, neleis- 
vėje, buvo populiarus, ir sargybiniai su juo visai kitaip elgėsi. 
Taip ir turi būti. Tie du, vergai, padugnės, verti, kad juos nukry- 
žiuotų. O jis, laisvas žmogus, numylėtinis kapitonas Trebonas, 
turi savo globėjišką dvasią, ir liaudis, kariuomenė tiesiog nepa- 

kęs, kad su juo susidorotų. 

Požemio prieblanda buvo kupina jo kvatojimosi, vaiduokliš- 
kos sutemos tarsi pagyvėjo nuo stambios figūros, jo stiprus 
alsavimas, prakaitavimas nustelbė realybę, kad arti anas pasaulis. 
Jis vaikė žiurkes ir stačiokiškai juokavo su sargybiniais per 
sieną. O kartais garsiai savo nemuzikaliu, storu, gvergždžiančiu 
balsu užtraukdavo dainušką apie puodžių, taktan plodamas Nero- 
nui per pečius, per šlaunis arba baksnodamas jam į pilvą. Kaip 
visa liaudis, Trebonas buvo užkibęs ant šito apsišaukėlio impera- 
toriaus meškerės, todėl dabar jis, kaip ir visi kiti, keršijo už savo 
lengvabūdiškumą tam demaskuotam, nuverstam nuo sosto žmo- 
geliui. 

Ir Knopsui jis negalėjo dovanoti, kad tiek laiko turėjo su juo 
elgtis kaip su sau lygiu. Tačiau Knopso nuotaika pagerėjo, kai 
rūsyje atsirado buvęs sugėrovas ir bičiulis. Nors sargybiniai su 
Trebonu elgėsi geriau, nors kapitonas nebaudžiamas galėjo jį 
erzinti ir visaip kankinti, dabar jis netgi daugiau nei kadaise jau- 
tėsi už jį pranašesnis. Oho, jis — tai ne tas pasipūtęs kvailys Tre- 
bonas, jis į viską žiūri realiai. Juk žus jie abudu — ir jis, ir Trebo- 
nas. Tačiau kas gi liks iš Trebono, kai jis pakibs ant kryžiaus? Tik 
tuščia vieta. O jis, Knopsas, ir toliau gyvens savo mažojo sūnelio 
asmenyje, vadinasi, jo viršus. 

Aišku, būtų daug protingiau tokių jausmų nerodyti, bet Tre- 
bonas per daug akiplėšiškas, Knopsas turi jam aplaužyti ragus. 
Vieną kartą, kai nieko nesivaržydamas Trebonas pradėjo įžūliai 
jį traukti per dantį, Knopsas negalėjo suvaldyti savo liežuvio. 

— Neriesk per daug nosies, seni, — kandžiai atkirto Knop- 
sas.— Ir tavo feldmaršališkas, ir mano, valstybės sekretoriaus, 
lavonai lygiai taip pat bus išmesti į sąvartyną, tie patys šunys 
grauš mūsų kaulus. Tačiau kaip tik tada ir paaiškės, katras iš mud- 
viejų protingesnis — ar tu, siūlęs man senatoriaus dukrą Romoje, 
aIr aš, savo Jaltai padaręs tikrą sūnų. Iš tavęs, kapitone Trebonai, 
ničnieko nebeliks, o aš po savęs palieku pasaulyje šaunuolį sūnų 
Klaudijų Knopsą, iš motinos paveldėjusį stiprų kūną, iš tėvo — 
gerą galvą ir turintį krūvą pinigų. 

Trebonas sėdėjo ant savo gultų, klausėsi, galvojo ir šaipėsi. 
Jis puikiausiai prisiminė, kad tada, kai buvo suimtas Knopsas, 
jo Žmona tebebuvo nėščia. Trebonas žinojo Rytų įstatymus, žino- 
jo, kad suimtiesiems griežčiausiai draudžiama bendrauti su išori- 
niu pasauliu. Todėl po valandžiukės klastingai, piktai meiliu balsu 
jis paklausė Knopsą, ar jis turįs tikslių žinių apie savo Jaltą ir apie 
savo atžalą. Knopsas tylėjo, ir Trebonas suprato, kad jis jokių 
žinių neturi. Todėl jis įžūliai ėmė iš jo tyčiotis: 

— Taip, taip, mūsų Knopsas — galva. Tikriausiai tau per sap- 
ną dievai apreiškė, kas išropojo iš tavo Jaltos pilvo? O gal tu, 
pažvelgęs į kiaušinį, gali pasakyti, kas iš jo išsiris — višta aI 
gaidys? Nejaugi tau, nusmurgėli, jie nesakė, kad tavoji Jalta 
pagimdė mergaičiukę, tokią kaip tėvas nupiepusią žiurkytę? 

Knopsas mėgino pats sau įsikalbėti, kad Trebonas stačiai me- 
luoja lyg pasamdytas. Tačiau jo žodžiai pataikė jam tiesiai į širdį. 
Kiekvieną kartą, pagalvojęs, kad Jalta gali pagimdyti mergaitę, 
jis tos minties kaip įmanydamas kratėsi. Dabar jis apgailestavo, 
kad nesuvaldė savo liežuvio ir prasitarė. Reikia tylėti, neparodyti 
tam pasiutusiam šuniui, kaip jis skaudžiai įkando. Bet kur čia 
susilaikysi! Baugščiai, maldaudamas jis paklausė: 

— Ar tu tiksliau ką žinai, Trebonai? Ar tikrai ką girdėjai? 
Sakyk, Trebonai! 

O Trebonas džiūgavo. Jis papasakojo apie Knopso viltis ir 
būgštavimus sargybiniams, kurie dieną naktį savo riebiais anek- 
dotais ūžė Knopsui ausis apie jo palikuonį. 

Terencijus mažai kreipė dėmesį į savo bendrininkus. Kai tie 
prie jo nekibdavo, jis tupėdavo, kiek leisdavo grandinės, savo 
kertėje, paskendęs mintyse. Kartą, didžiai buvusių bičiulių nuos- 
tabai, jis labai mandagiai tarė: 

— Būtų malonu, jeigu jūs mažiau triukšmautumėt. 

Jį vis tebekankino alkis ir ypač nešvara; ko gero tai buvo liki- 
mo jam skirtas vaidmuo. Tačiau tikrai tam vaidmeniui nepriklau- 
sė tai, kas kasdien jį vis labiau kankino: Kajos ilgesys. O, kaip 
jis troško, kad ji aplankytų jį naktį per sapną, kaip jis būtų jai 
dėkingas už jos piktus įspėjimus ir barimus! Jis sielvartavo, min- 
tyse šaukėsi jos, kad jinai jį pavalgydintų ir išmaudytų. 

Praėjo daug dienų, o belaisvių gyvenimas požemyje beveik 
nepasikeitė. Pagaliau deglų apšviestas į kamerą įžengė žmogus, 
kuris per paskutiniąsias savaites neatstojo nuo pasmerktųjų, net 
per sapną nedavė ramybės jų ausims bei akims. Tai buvo kapito- 
nas Kvadratas. Mat šitam Kvadratui gubernatorius Atilas, kuris 
apsišaukėlio Nerono saulėlydį norėjo paversti didžiuliu, miniai 
skirtu spektakliu, ir pavedė vykdyti egzikuciją. Šis kapitonas 
garsėjo kaip stačiokas ir geras liaudies bei kareivio psichologijos 
žinovas; jį mėgo liaudis ir kareiviai, todėl jis geriausiai tiko į 
Trebono vietą. 

Kvadratas buvo neaukšto ūgio, bet kresnas ir raumeningas. 
Jo kūnas buvo apaugęs gaurais, tik pakaušyje švietė tamsių 
plaukų vainiku apjuosta plikė; šiek tiek groteskiškai atrodė ant 
trumpo kaklo toji galva su anties snapą primenančia nosimi. 

— Sveikas, o gerasis, didysis imperatoriau Neronai! — prisi- 

statė kapitonas Kvadratas Terencijui. 

Tuos žodžius jis pasakė bespalviu, tlegmatišku balsu, tačiau 
juos tardamas taip tvojo Terencijui per užpakalį, jog tasai sude- 
javęs atšoko. Su kitais dviem jis pasisveikino irgi panašiai. Paly- 
ginti su klastingais ir grėsmingais jo juokais. Knopso pokštai 
buvo tik vaikiški juokeliai, 8 Trebonas nuotaikingo varžovo 
akivaizdoje neteko viso savo linksmumo. 

Kapitonas Kvadratas, pasak jo, pirmiausia norėjo įsitikinti 
fizinėmis savo „pensininkų“ savybėmis ir todėl liepė jiems atlikti 
keletą pratimų. Knopsas tuojau paklausė komandos ir pakaitomis 
ėmė šuoliuoti ir pritūpinėti. Tačiau Neronas, jausdamas savo 
aureolę, o Trebonas — savo jėgą, užsispyrę pasyviai priešinosi. 
Tai tik nudžiugino flegmatiškąjį Kvadratą. Jis turėjo laiko ir 
priemonių palaužti jų priešinimuisi. Ir palaužė. Pirmiausia Teren- 
cijaus, paskui ir Trebono. Labai greitai Nerono oda prarado savo 
lygumą, veidas apžėlė išblukusiais gaurais, ir pravardė „Ruda- 
barzdis“ niekaip netiko tokiai jo išvaizdai. Trebonas taip pat 
greitai neteko vyriško šaunumo, jo odos rausvi pūkeliai pasidarė 
purvinai gelsvi. Netrukus visi trys kartu paimti svėrė ne daugiau 
kaip neseniai dviese. 

Kapitonas Kvadratas, pakankamai pats prisišaipęs iš kalinių, 
ėmė rengti reginį miniai, kaip buvo liepęs gubernatorius. Vieną 
gražią dieną visi trys buvo išvesti kieman, kur jų laukė žmonės 
su lentomis, obliais, pjūklais. 

— Na, feldmaršale,— tarė Kvadratas Trebonui,— štai ir atsi- 
šokinėjai! Jūs, mielas valstybės sekretoriau,— kreipėsi jis į 
Knopsą,— vėl galėsite parodyti savo išbandytą meną, kaip uždeg- 
ti mases. Na, o jūs, didenybe,— prabilo jis į Terencijų sausai ir 
velnioniškai lėtai, — be abejo, būsite man dėkingas. Dabar jūs 
turėsite geriausią progą parodyti liaudžiai savo meną. 

Žmonės ėmė pjaustyti ir obliuoti, jie padarė trejetui medinę 
apykaklę, kad jie visi beveik lietė vienas kitą pakaušiais, O vei- 
dais buvo atsisukę į priešingas puses. Paskui visus tris pasodino į 
karučius, prikaustė, uždėjo visiems didžiulę medinę apykaklę, jų 
kūnus apdengė futliaru iš medžio ir gipso; viršum medinės apy- 
kaklės styrojo tiktai triveidė galva. Futliaras turėjo tupinčio 
šuns formą, meistrai ilgai ir kruopščiai futliarą kalė ir klijavo 
šuns kailiais, kol tas visas įrenginys įgavo fantastišką ir kartu 
labai realią milžiniško triveidžio šuns formą. 

Šita šauni idėja Kvadratui kilo prisiminus Jono iš Patmo žo- 
džius, kai jisai per krikščionių teismą Terencijaus, Trebono ir 
Knopso triumviratą pavadino trigalviu pragaro cerberiu. 

Kiekvienas, išvydęs tą trejetą šiame mediniame ir gipsiniame 

futliare, iš karto suprasdavo, kas tuo norėta parodyti. Sargybiniai 
plojo sau per šlaunis, visas miestas triukšmingai džiūgavo ir kėlė 
ovacijas kapitonui Kvadratui, kuriam šovė galvon tokia šauni 
idėja. 

Per visą šalį ant karučių keliavo trigalvis pragaro šuo-impe- 
ratorius, jo kancleris, jo maršalas. Kapitonas Kvadratas parinko 
ne tiesų kelią; jis traukė didžiuliu lankstu, zigzagais iš vakarų 
į rytus, iš šiaurės į pietus per visą provinciją. Nuo to laiko, kai 
prieš dvidešimt metų Armėnijos karalius Tiridatas, lydimas kitų 
Rytų šalies karalių, iškilmingai vyko aplankyti Romos imperato- 
riaus, Sirija nematė tokio įdomaus reginio. Paskui karučius sekė 
didžiulės žmonių minios, džiaugsmui nebuvo galo; kitiems neuž- 
tekdavo tik vieną kartą pažiūrėti į trigalvį cerberį, jie paskui jį 
sekdavo į kitas apylinkes ir dar toliau. 

Trigalvio pasirodymas visur virsdavo tikra liaudies švente. 
Miestai tam spektakliui užleisdavo savo stadionus, cirkus, di- 
džiausias aikštes. Ir iš tikrųjų reginys buvo nuostabus. Kapitono 
Kvadrato trigalvis buvo ne toks, kokį jį nupiešė Jonas iš Patmo: 
jis atrodė daug žavesnis ir šiurpesnis. Į minią atsukti trys pragaro 
šuns veidai buvo purvini, susiraukšlėję, išvargę, apžėlę šeriais, 
be to, tiek iškankinti, pikti sužvėrėję senių veidai, jog daugelis 
nedrįsdavo priartėti, nors trigalvis buvo sukaustytas ir stropiai 
saugomas; vaikai pasibaisėję kabindavosi už motinų drabužių, 
moterys imdavo isteriškai klykti. 

Žinoma, tie, kurie prieidavo artyn, nesigailėdavo. Buvo gali- 
ma veidus ne tik pačiupinėti, bet ir papešioti už barzdų, skelti 
antausį. Kapitonas Kvadratas pasirūpino, kad spektaklis nebūtų 
monotoniškas. Mediniame futliare jis liepė išpjauti skyles: kas 
norėdavo, galėdavo palypėti, kad trigalvis paduotų leteną. Net 
loti turėdavo trigalvis, kai jam įsakydavo. O kai jis neklausyda- 
vo, sargybiniai ietimis jį bakštindavo per futliaro skyles. 

— Au au! — šūkavo minia.— Lok, Rudabarzdi, lok, feldmar- 
šale, duok leteną, vandeni! — Taip jie vadino Knopsą, prisimin- 
dami Apamėjos užtvindymą. 

Neronas visą laiką tylėjo, jo pilkos, karščiuojančios akys 
daugiausia būdavo užmerktos, jis mažai tesuteikdavo žiūrovams 
malonumo. Juokingiausias buvo kapitonas Trebonas. Į savo var- 
žovo ir sargybinio Kvadrato kandžius žodelius jis atsakydavo 
dar kandesniais. Svarbiausias jo pašaipos taikinys buvo kapitono 
balsas ir anties snapą primenanti nosis. Žmogus su tokiu išti- 
žusiu, mieguistu balsu, šaipėsi jis, niekada nepelnys autoriteto 
tarp kareivių, beje, jis manąs, ir moterų, ne iš balso galima 
spręsti ir apie kitką. Kai arčiau pasitaikydavo vaikų, Trebonas 

siūlydavo jiems apžergti Kvadrato anties nosį ir pajodinėti. Ypač 
pagyvėdavo Trebonas, juoko dėlei gavęs išgerti. Tuomet jis lai- 
dydavo moterims visokias nešvankybes, kvatodamasis siūlyda- 
vo joms permiegoti su trigalviu, jeigu joms netrūksta drąsos ir 
gerų savybių. Aplinkui visi kvatodavosi susiėmę už pilvų. 

Knopsas savo ruožtu daugiausia domėdavosi vaikais. Savo 
žvitriomis akimis jis varstydavo juos, nužvelgdamas nuo galvos 
iki kojų, ypač mažylius, bet taip godžiai ir švelniai, jog išsigan- 
dusios moterys stengdavosi juos nutempti kuo toliau. Atrodė, 
kad jis nė nepyksta ant jų, kai jie jį erzindavo, pešiodavo už 
barzdos, mažais kumštukais baksnodavo ir mušdavo jam per 
veidą. Vis dėlto vieną kartą, kai kažkokia moteriškė prinešė 
Knopsui prie veido savo dvejų ar trejų metų pyplį, kad tasai jam 
įkištų burnon gabalą pyrago, Knopsas netikėtai krimstelėjo vai- 
kučiui į pirštą. 

Daugelį valandų, beveik ištisomis dienomis toji trejybė, su- 
kaustyta tarpusavyje, tūnodavo savo juokingame ir bjauriame 
futliare. Bent kiek nuleidus galvą, medinė apykaklė imdavo 
trinti kaklą. Virvės, grandinės, medžio ir gipso futliaras neleido 
krustelėti jų kūnams, skausmingai tempė atgal galvą, kaklą ir 
pečius. 

Žiūrovai tematė vienintelę galvą, kėpsančią viršum šuns 
liemens. Tačiau ji turėjo tris veidus, galvojo už tris ir kėpsojo 
ant trijų kūnų. Trys bendrininkai sudarė darnią visumą tą akimir- 
ką, kai jie pamatė vienas kitą, tą akimirką jie tapo draugais ir 
kartu priešais. Dabar jie buvo artimiau už bet ką pasaulyje susiję 
tarpusavyje, visą laiką liesdamiesi vienas su kitu ir taip suaugę, 
jog kiekvienas ligi skausmo jausdavo kito mažiausią kūno virpte- 
lėjimą ir vienas kitam pasidarė tiesiog nepakenčiami. 

Šešiomis šnervėmis jie traukė tą patį orą, šešiomis akimis re- 
gėjo tą pat, kas dėjosi aplinkui, šešiomis ausimis girdėjo tuos pa- 
čius garsus. Jų smegenys neišvengiamai galvojo apie vieną ir 
tą patį dalyką. „Ar dar ilgai?“ — galvojo jie ir: „Kada galų gale 
būsim Antiochijoj?“ arba: „Tie prakeikti galvijai“. Be to, kiek- 


vienas turėjo ir savų minčių: „Mano sūnelis“, — galvojo Knopsas, 
„Mano Kaja',— galvojo Terencijus, „Mano globėjiška dvasia, 
mano sėkmė ,— galvojo Trebonas. 


Jie lojo ir davė letenas, keikė pasaulį ir pačius save, verkšleno 
iš bejėgio apmaudo ir guodėsi, griežė dantimis, neapkęsdami kits 
kito, tačiau kiekvienas jautė, kad nėra pasaulyje būtybių, labiau 
už juos tarpusavy susijusių: juos jungė vidinė giminystė, laimė, 
iškilimas, nusikaltimai, žlugimas ir netolimas galas. 

Tačiau visa tai jie jausdavo tiktai pirmosiomis dienomis. 

Paskui juos apėmė apatija, ir tiktai baksnojimais, niuksais bei 
kirčiais galima buvo juose atgaivinti gyvybės požymius. Jie net 
liovėsi vienas kito neapkentę ar mylėję. Jie tiktai laukdavo nak- 
ties, kada nuo jų nuimdavo pančius. 

Daugelį savaičių užtruko toji kelionė po Siriją. Kiekvieną 
dieną minia iš Nerono ir jo bendrininkų šaipėsi, spjaudė ant jų, 
drabstė juos purvais. Viso šito jie jau nejautė. Jie nebematė 
pašaipių ir kupinų neapykantos veidų minioje, vos vos bepaste- 
bėdavo kapitono Kvadrato fizionomiją. Nebegirdėjo džiugaus 
Žiūrovų spiegimo ir net savo pačių priverstinio lojimo. Vieninte- 
lis dalykas, retkarčiais pasiekdavęs jų sąmonę, buvo dainuškos 
apie puodžių melodija, ta paprasta, tačiau rafinuota melodija su 
trumpomis, begėdiškais ciniškomis pauzėmis, ir kartą netgi ne- 
muzikalus kapitonas Trebonas, kai jam buvo paliepta suloti, 
vietoj to mechaniškai kimiu balsu užbliovė: „Tave pakars“. 


18. IR JIS TARNAVO PROTUI 


Antiochijos valdžia nutarė visus tris atpenėti, kad jie nesu- 
gadintų egzekucijos reginio. Prireikė net dviejų savaičių, kol 
jie šiek tiek atkuto. 

Ankstyvą egzekucijos dienos rytmetį pirmiausia juos teismo 
salėje nuplakė, kaip paprastai pašaipiai kvatojantis žiūrovams. 
Neroną apavė storapadžiais imperatoriškais batais, jo skarmalus 
toje vietoje, kur turi eiti purpurinė imperatoriaus juosta, ištepė 
jo paties žaizdų krauju, ant sprando pakabino lentelę su užrašu: 
„Klaudijus Neronas Cezaris Augustas“, vietoj smaragdo į akį 
įspraudė stiklo gabalą, vietoj karūnos užvožė ant galvos nakti- 
puodį ir šitaip išpuoštą pasodino ant aukštos kėdės. Visi žinojo, 
kaip Knopsas ilgisi sūnaus, todėl jam sargybiniai į rankas įbruko 
šiaudinę lėlę ir jį pasodino prie jo Nerono kojų. Trebonui prie 
nuogos krūtinės prisiuvo skardos gabalus, imituojančius jo pasi- 
žymėjimo ženklus, ir taip pat pasodino prie Nerono kojų, tiktai 
iš kitos pusės. Paskui sargybiniai ėmė šaukti: 

— Sveikas, didysis, gerasis imperatoriau Neronai! 

Visi džiūgavo. 

Nukryžiavimo vieta buvo šiaurinėje Antiochijos miesto daly- 
je, gana toli nuo teismo pastato; tai buvo plika kalva, skirta są- 
vartynui ir vadinama Lapės kalnu. Juos vedė prašmatnia pagrin- 
dine gatve, palei portikus. Jos pakraštyje knibždėjo minios žmo- 
nių; jie stovėjo ant stogų ir namų išsikišimų, norėdami pamatyti 

Neroną ir jo bendrininkus, kaip šie, nukamuoti plakimo ir pašai- 
pų, ištepti krauju, velka į Lapės kalną savo kryžiams paruoštus 
skersinius. 

Tai buvo graži spalio pradžios diena, nebe karšta, bet trijulę 
baisiai kankino karštis ir troškulys. Geras ėjikas tą kelią būtų 
sukoręs maždaug per valandą, o jiems, tempiantiems savo kry- 
žius, prireikė trijų. Knopsas parpuolė dar nespėjęs išeiti iš miesto, 
netrukus susmuko ir Terencijus. Tiktai sargybinių smūgiai ir 
spyriai privertė juos atsikelti ir eiti toliau. Minia aplinkui staugė 
iš džiaugsmo ir traukė dainušką apie puodžių. 

Tą valandą, kai padaras ėjo savo paskutiniu keliu, Varonas 
buvo tolimoj Rytų padangėj. Buvo devinta valanda ryto, tačiau 
ten, kur Varonas atsidūrė, saulė jau švietė pačiame zenite. Jis nu- 
sprendė pailsėti dulkino kelio pakrašty, medžio paunksmėje, ir 
užkąsti. Jo valgis buvo dubenėlis ryžių ir truputėlis standžios 
avienos. Jis valgė su apetitu. Jautėsi patenkintas savo gyvenimu. 
Varonas pamatė daug nauja, o dar daugiau nauja laukia jo atei- 
tyje. Kelias, prie kurio jis sėdėjo, buvo judrus, ir jam nereikėjo 
niekur skubėti. Ramiai pavalgęs, jis sėdėjo dar ilgai. Praeiviai 
kalbėjo sunkiu svetimos kalbos dialektu, jis sugaudavo tik žodžių 
nuotrupas ir mažai ką tesuprasdavo. Tačiau tie nugirsti žodžiai 
jam davė medžiagos apmąstymams. Metodiškumą mėgstantis jo 
protas tuos žodžius sistemino ir jungė į sakinius. Jis mąstė, kaip, 
keičiantis žodžio skambesiui, keičiasi ir jo prasmė, ir tą mirksnį 
net mintyse negrįžo į praeitį, nepagalvojo apie tą valandą, kai 
jo padarui, jo „eksperimentui“ Antiochijoje ruošiama paskutinė 
sąskaita. 

O jeigu jis ir būtų žinojęs arba pagalvojęs, jog dabar kryžiuo- 
jamas jo Neronas, tai daugių daugiausia būtų su pasitenkinimu 
konstatavęs, kad likimas verčia blogesnį ir mažiau kaltą Žmogų 
užmokėti už geresnį ir labiau kaltą, vadinasi, likimas visiškai 
teisingas. 

Gyvai ir be mažiausios lošėjo ironijos tą valandą prisiminė 
Neroną karalius Filypas savo Samosatoje. Neramus ir prislėgtas 
jis slampinėjo po gražias savo bibliotekos sales, apniktas viso- 
kiausių minčių ir jausmų. Nereikėjo jam pasiduoti Varono graž- 
bylystei. Jis neturi maištininko gyslelės. Jis nežinojo, kaip ver- 
tinti visa tai, kas įvyko; šiaip ar taip, tas sumanymas baigėsi 
kitaip, negu jis tikėjosi. Kad ir kaip Artabanas stengėsi, guber- 
natorius Rufas Atilas dar daugiau apkarpė Komagenos karalystės 
suverenumą. Gal tai ir gerai; svarbiausia — ne veikla, o mąsty- 
mas. Širdies gilumoje karalius Filypas ilgėjosi laikų, kai brutali, 
viešpatauti besigviešianti. Roma visiškai atims iš jo karūną, ir 

tada jis galės laisvai atsidėti mąstymui ir svajonėms, savo staty- 
boms ir knygoms. 

Karalius Malukas tą valandą irgi galvojo apie Terencijų. 
Jis, pripažindamas Neroną, daugiau laimėjo. Vyriausiasis žynys 
Šarbilis sunkiose derybose su Roma pasirodė esąs atkaklus ir 
lankstus valstybės veikėjęs, ir Edesos karalystė, tvirtai remiama 
Artabano, po naujo Mesopotamijos pertvarkymo pasidarė stip- 
resnė ir labiau nepriklausoma. Malukas, klausydamas fontano 
čiurlenimo, galvojo, kad gražiai ir maloniai pasibaigė pasaka apie 
puodžių, kuriam žvaigždžių dievai laikinai buvo lėmę tapti impe- 
ratorium. Edesa dabar didesnė negu pirma, o tas Terencijus dingo 
nuo žemės paviršiaus, nė neapsunkinęs karaliaus Maluko sąžinės 
dėl svetingumo teisės pažeidimo. 

Tuo tarpu Neronas ir jo bendrai ėjo toliau savo kančių keliu. 
Miesto pakraštyje, kur prasidėjo pakilimas į Lapės kalną, stovėjo 
moterys, kurios padavė trijulei skausmą malšinančio narkotinio 
gėrimo. Žmogus, norįs pasmerktuosius pagirdyti tokiu gėrimu, 
turėjo garsiai pasakyti savo norą ir vardą. Moterys pasakė: 

— Šitą gėrimą mes duodam jums Marcijos, Terencijaus 
Varono dukters, vardu. | 

Pagaliau jie pasiekė Lapės kalną. Visoje kalvoje nuo pat 
papėdės ligi viršūnės stovėjo susigrūdusių žmonių minia. Kapi- 
tonas Kvadratas ilgai sau laužė galvą, kaip čia geriau padarius: 
prikalti juos prie kryžiaus ar pririšti. Prikalus kančios didesnės, 
tačiau viskas baigiasi greičiau: nuo kraujo užkrėtimo mirštama 
netrukus. O pririštas prie kryžiaus žmogus kartais išgyvena dvi 
ar net tris dienas. Kvadratas nusprendė savo „pensininkus“ pri- 
rišti prie kryžiaus. Kareiviai nuplėšė nuo jų skarmalus, pririšo 
išskėstas rankas prie skersinių, kuriuos prikalė prie vertikalių 
stulpų. Tūkstančiai žmonių godžiai tiesė kaklus, bijodami, kad ko 
noIs nepraleistų; pašėlęs klyksmas ir plojimai pasigirdo iš visų 
pusių, kai pagaliau Neronas, jo kancleris ir feldmaršalas tvar- 
kingai pakibo ant savo kryžių, kaip buvo pasakyta dainuškoje 
apie puodžių. Kareiviai pagal nusistovėjusį paprotį metė burtus, 
kam turi atitekti pasmerktųjų drabužiai, ir daugelis ėmė grūstis 
apie tuos, kurie laimėjo, norėdami gauti Nerono drabužių liku- 
čių — vienas degdamas kolekcionavimo aistra, kitas — tikėda- 
mas prietarais arba šiaip sau dėl juoko, o trečias galbūt ir iš pa- 
garbos: ką čia gali Žinoti, o gal tas pakabintas ant kryžiaus 
žmogus tikrai Neronas? 

Ir štai tas trejetas kybo. Nuo Lapės kalno atsiveria gražus 
vaizdas. Nukryžiuotieji po savo kojomis mato Oronto upę, jos 
salas, daugybę rūmų, kolonadų, paminklų, vilų ir sodų — visą 

gražuolę Antiochiją, į kurią dar visai neseniai jie tikėjosi įžengti 
kaip nugalėtojai. Tik vienas Trebonas prisiminė tą svajonę, kuri 
net dabar, kybant ant kryžiaus, neišblėso jo atmintyje. Kiti du jo 
bendrininkai beveik jau nereagavo į minios ir kareivių replikas, 
o Trebonas ir nuo kryžiaus kapojosi su savo varžovu kandžiais 
žodeliais. Jis pašėliškai norėjo gyventi ir tiesiog neįsivaizdavo, 
kad reikės mirti. O kad jo neprikalė, tik pririšo prie kryžiaus, 
jis laikė geru ženklu: taip jis ilgiau ištvers. Jis nė kiek nesijaudi- 
no dėl to pašaipaus užrašo, pritvirtinto ant jo stulpo, — „Feldmar- 
šalas Trebonas'; jis dar pateisins tuos žodžius, o skardiniai 
medaliai, prisiūti prie krūtinės, mažiau degino ir graužė galvo- 
jant, kad jis ir trečiąjį kartą pelnys „Sienų vainiką“. Ne, jie jo 
nepalauš. Trebonas nuo kryžiaus tiesė kaklą, žvelgdamas į Lapės 
kalno papėdę, ar kartais nepasirodys žygūnas su įsakymu nuimti 
nuo kryžiaus kariuomenės reikalavimu jos numylėtinį kapitoną. 

Saulė kilo vis aukštyn. Narkotinis gėrimas mažai beveikė, 
ir netrukus visi trys, pakyboję kiek ant kryžių, pajuto, jog stings- 
ta sąnariai ir tampo konvulsijos: tai jie labai gerai patyrė dar 
būdami trigalviu cerberiu. Jų kančios nepaprastai didėjo. Pir- 
miausia užmerkė akis Neronas, šonan nusviro jo galva, paskui — 
Knopsas ir galiausiai — Trebonas. Taip kybojo jie baltomis, 
išdžiūvusiomis lūpomis, atvėpusiais žandikauliais, kruvini, be- 
jausmiai. Bejėgius dar kankino musės. Jų kojos pamėlynavo, visa 
oda nepakeliamai peršėjo, raumenis ir nervus tampė konvulsijos, 
smegenys kunkuliavo. Nuo troškulio ištino jų gomuriai ir liežu- 
viai. Kartais jie nebetekdavo sąmonės, bet neilgam. 

Žiūrovai lažinosi, kuris gi iš jų pirmas pastips, ar ištvers ligi 
saulės laidos. Dauguma galvojo, kad Terencijus ir Knopsas neiš- 
temps ir dienos, o su stipruoliu Trebonu dar visaip gali būti. Kai 
kurie vis dar mėgindavo juos prakalbinti. Trebonas dar kartais 
atsiliepdavo, o kiti du visų apmaudui tylėjo kaip užsiūti. 

Saulė pasiekė zenitą ir ėmė riedėti žemyn, oO tie trys, pririšti 
virvėmis, nunėrę žemyn galvas, atvėpę žandikaulius, kybojo vis 
mažiau bejudėdami. Kai saulė artėjo prie horizonto, jų sustingu- 
siais kūnais nubėgo virpulys, įsižiebė nauja gyvybės kibirkštėlė. 
Patyręs kapitonas Kvadratas to laukė. Norėdamas daugiau juos 
padirginti, jis liepė prie nukryžiuotųjų prikišti vandens ir vyno 
mišinyje pamirkytą ir ant kartelės užmautą kempinę. Kareiviai 
tą kempinę prikišdavo jiems prie lūpų, kad jie pačiulptų gaivi- 
nančio skysčio, 0 paskui kempine nušluostydavo jiems 
veidą. 

Neronas palaižė kempinę, jo galva kilstelėjo. Toji galva 
degte degė. Pačiulpęs iš kempinės gaivinančio skysčio, jis supra- 

to, ką tai reiškia: ištverti visą šį karštį turint aiškią sąmonę — 
paskutinis imperatoriškas uždavinys. 

Kareiviai, matydami, kad Terencijus taip godžiai laižo kem- 
pinę, ją atitraukė, vėl prikišo prie jo lūpų ir vėl atitraukė. Jiems 
tai buvo pramoga, o Neronui — tai džiaugsmas, tai kančia, tai 
pakilimas, tai slogus kritimas prarajon. Jis neturi užmiršti savo 
uždavinio. Jis turi pereiti per ugnį, turi praryti saulę. Jie nori jam 
sukliudyti, tačiau jis trūks pliš pasieks savo. Saulė jau visai že- 
mai, jau jis, kaip ir dera Neronui, prarijo jos didžiąją dalį. Jeigu 
jie dar pakiš jam kempinę, jis tada galės, jis prarys visą saulę. 

Tačiau jie nebeprikišo prie jo kempinės. 

— Kempinę,— jis jau buvo bešaukiąs ir dar: — Aš — impera- 
torius! — Jis pravėrė burną, tačiau jam išėjo kiti žodžiai, tada 
apsidžiaugė, kad jie pasikeitė, nes tie kiti buvo jo žodžiai, kuriuos 
jis labai mylėjo. Jis manė, kad tuos savo žodžius taria labai 
garsiai, tačiau apačioje stovintieji išgirdo tik silpną inkštimą. 
Kad juos išgirstum, reikėtų prikišti ausį prie pat Nerono lūpų. 
Tuomet galėtum išgirsti du žodžius, kuriuos Neronas tarė labai 
gražiai, pagautas ekstazės. Tai buvo graikiški žodžiai „thanatos“ 
ir „thalatta“, reiškiantys „mirtį“ ir „jūrą“, o kadangi svajonė ir 
jos išsipildymas jam susiliejo į vieną daiktą, tie du žodžiai, be 
abejo, susilydė į vieną sąvoką. „Thanatos“, „thalatta“,— dūsavo 
jis, taip gerai išmokęs savo pamoką, jog net tą merdėjimo va- 
landą garsas „th“ jam išėjo kuo puikiausiai. 

Kiek Neronas buvo tylus, tiek kapitonas Trebonas, palaižęs 
kempinę, darėsi triukšmingas. Visų džiaugsmui, jis vėl pradėjo 
garsiai keiktis, dėti į šuns dienas žiūrovus, kareivius, šalimais 
kybančius- ant kryžių savo bendrus. Sargybiniai pamatė, kad įis 
tikras šaunuolis, pateisinęs savo gerą vardą kariuomenėje. Dabar 
jau buvo galima beveik drąsiai tvirtinti, kad jis ilgiausiai ištvers, 
kad išgyvens naktį, o kas lažinosi kitaip, gali sau drožti, tas pra- 
laimėjo. 

Daugiausia nuo Trebono kliuvo jo varžovui Kvaūretūi: 

— Bičiuliai, — šaukė jis sargybiniams,— jeigu jums reikėtų 
užlipti ant apsupto miesto sienų, o komanduotų šitas Kvadratas 
savo surūdijusiu kaip senas malūno ratas balsu, negalėtumėt 
to padaryti, nes raitytumėtės iš juoko, tiesa? 

Kvadratas kaip visada abejingu balsu sausai atkirto: 

— Gyviau, gyviau, seni Trebonai! Išliek visą tulžį, kol pa- 
kratysi kojas, kad šunims nebūtų taip karčios tavo žarnos, kai 
jie tąsys jas sąvartyne. 

Trebonas sukaupė savo likusias jėgas. Iš paskutiniųjų surinko 
visas seiles, kurias dar galėjo iščiulpti iš išdžiūvusios savo bur- 

nos, įsismagino ir kuo taikliausiai spjovė į patį Kvadrato plikės 
vidurį. 

Pasigirdo triukšmingi plojimai. Net kareiviai leipo juokais, 
Kai Kvadratas šluostėsi savo plikę. Pats Kvadratas džiaugėsi, kad 
Trebonas pagyvino egzekucijos spektaklį, jis suprato juokus, 
net jeigu jie buvo taikomi jam. Tegu sau pasidžiaugia Trebonas 
tuo pokštu! 

Tačiau per patį to visuotinio džiaugsmo įkarštį didžiulė Trebo- 
no galva netikėtai nusviro, jis nebepratarė nė žodžio ir nė ne- 
krustelėjo. 

Kvadratas nusivylė. Nejaugi tasai iš tikrųjų nusibaigė? Jis 
liepė ietimi pakutenti Trebono šonus, bet šis nesujudėjo. Paskui 
liepė sulaužyti jam blauzdas; nebepadėjo niekas, Trebonas iš tik- 
rųjų atsisveikino su šiuo pasauliu. Populiarusis kapitonas, taip 
tvirtai ir galingai Žygiavęs šia žeme, pasirodė esąs silpnesnis 
už džiūsną Knopsą, sudribėlį Neroną ir apgavo tuos, kurie už jį 
lažinosi. Kad greitai nusibaigė jo varžovas, Kvadratas apgailes- 
tavo įvairiais sumetimais. Juk, nepaisant viso to, kas atsitiko, 
jis anam kažkada jautė simpatiją, didžiai jį vertino, nors vis 
dėlto dabar tikėjosi ilgiau pasigardžiuoti savo varžovo mirtimi. 

Atėjo naktis. Danguje kabojo nudilęs mėnulio ragelis, bet ir 
tas jau lindo už horizonto. Kapitonas Kvadratas liepė uždegti 
fakelus. Jis nuliūdo, kad Trebonas nuvylė jo lūkesčius. Gal bent 
Knops4 bus galima išjudinti, kad suskeltų kokį savo smagų anek- 
dotą. Jis liepė prie jo lūpų dar kartą prikišti kempinę. 

Tačiau ir Knopsas kapituliavo, nepratarė nė žodžio. Žinoma, 
jis dar galvojo apie daug ką, bet vargu ar jo mintys nudžiugintų 
Kvadratą ir kitus, jeigu jis ir garsiai jas pasakytų. „Jau naktis, — 
galvojo Knopsas, — o aš vis dar gyvas. Tiesiog šiurpu, kad tokia- 
me silpname kūne tiek jėgų ir atsparumo. Tačiau tai ir gerai: 
mano mažasis Klaudijus Knopsas bus tvirtas vyras. Kur tu, mielas 
sūneli, ir ar išvis tu esi? Ak, jeigu galėčiau tave pamatyti, tuč- 
tuojau ramiai numirčiau“. 

Ir staiga jis pajuto didžiulę neapykantą ir apmaudą Trebonui, 
kuris išplėšė iš jo tvirtą tikėjimą savo sūnumi ir paveldėtoju. 
Iš paskutiniųjų jis mėgino musėmis aplipusią galvą pasukti ton 
pusėn, kur kybo Trebonas, ir išlieti jam visą savo tūžmastį. Tačiau 
jo kaklo raumenys buvo per silpni, liežuvis, dantys ir lūpos jo 
nebeklausė, tiktai pažaliavęs, tankiais šeriais apžėlęs veidas vos 
vos gailiai krustelėjo. 

Nejaugi tai jo galas, nejaugi bejėgiškas pyktis ant Trebono — 
tai jo paskutinis polėkis? Staiga naktį perskrodė ne itin garsus, 
bet labai aiškus balsas: 

— Būk ramus, Knopsai! Mirk ramiai! Tau gimė sūnus, kuris 
minės tave, sveikas, guvus sūnus! 

Knopso veidas nesuvirpėjo, ir niekas nežinojo, ar tas balsas 
dar pasiekė Knopso sąmonę, nes čia pat, Kapitono Kvadrato įsa- 
kymu jam sulaužius kojas, pasirodė, kad ir jis jau miręs. Bet 
jeigu šiuo metu dar buvo garsas, galįs paskutinę akimirką pra- 
siskverbti į jo ausis ir širdį, tai vien tik skardus, ištreniruotas 
Jono iš Patmo balsas. 

Taip, Jonas iš Patmo atvyko iš Edesos į Antiochiją pasižiūrėti 
Terencijaus ir jo bendrininkų mirties, ir štai jis kiunkso Lapės 
kalno viršūnėje stačiai ant žemės ir spokso į tris kryžius. Visą 
dieną jis čia prasėdėjo, viską matė ir viską girdėjo. Vienas kitas 
jį atpažino ir užkalbino, bet jis niekam neatsakė. Visas tas va- 
landas jis tylėjo, tiktai Knopsui šūktelėjo keletą melagingų, 
paguodžiančių žodžių. 

Taigi buvo naktis, ir kadangi lažybos, kas mirs pirmas ir kas 
paskutinis, paaiškėjo, dauguma žiūrovų ėmė skirstytis namo. Fa- 
kelai smilko, mėnulis nusileido, Kvadratas su savo vyrais, išsi- 
drėbę ant žemės, girtuokliavo, lošė kauliukais ir šaltai stebėjo, 
kaip merdėja Terencijus. 

Jonas, regėdamas ant kryžiaus mirties agonijos tampomą Te- 
rencijų, jautė malonumą ir kartu giliausią užuojautą. Oras atvėso. 
Jonas sužvarbo, bet vis dėlto, dar labiau apsigobęs savo apsiaus- 
tu, susigūžė ir pasiliko. Jis turėjo ligi mažiausios smulkmenos 
įsidėmėti to pasigailėtino Terencijaus mirtį. Jis jautė, jog dabar 
labiau nei bet kada anksčiau galės atsakyti į svarbų, kankinantį 
klausimą: iš kur ateina kančia ir blogis ir kodėl jie yra pasaulyje? 
Norėdamas tiksliai užrašyti matytą apreiškimą ir vaizduotėje 
gimstančią evangeliją, jis turi būtinai matyti šio žmogaus 
mirtį. 

Juk ir šito nevidono mirtis yra didžiosios kančios dalis. 

"O gal tokios jo mintys yra tiesiog piktžodžiavimas? Ne, tai 
apreiškimo dalis. Jonas aiškiai įsivaizdavo save „Penktojo ant- 
spaudo amžiaus“ žmogumi, prakeiktu ir palaimintu, pasmerktu 
gyventi ir kartu būti numirėliu, ir penktasis antspaudas, ligi 
šiolei jam buvęs uždaras, dabar atsivėrė. Ir ta pasigailėtina 
Nerono beždžionė — taip buvo pasakyta apreiškime — tarnavo 
protui, jos iškilimas, viršūnė ir kančia priartino gėrio karalystę 
žemėje. 

Kaip atskiras individas, norėdamas iš tikrųjų būti geras, turi 
patirti nemaža blogio, taip ir visa žmonija, prieš ateinant gėrio 
karalystei, turi pereiti blogio karalystę. Be šėtono, be antikristo 
neįsivaizduojamas Kristus, be tūkstantmetės nuodėmės karalystės 

ir bausmės už ją negali būti pažadėto išganymo. Todėl Nerono ir 
jo beždžionės karalystė buvo neišvengiama ir prasminga. 

Jonas suprato paslaptingą ir šiurpų senųjų žydų mokytojų įsa- 
kymą: „Tarnausi viešpačiui ir savo blogais instinktais“. Jis 
suprato, kad ir blogųjų instinktų uždavinys — tarnauti protui, 
gėriui. 

Tie, kurie slapstėsi už niekingo Terencijaus nugaros, norėjo 
suvienyti pasaulį tenkindami savo žemas ir niekšingas užmačias. 
Tačiau iš jų ir jų pasigailėtino įrankio liko ne blogis, o suvieni- 
jimo idėja, mesianinė paskirtis. Pagaliau idėjiniu požiūriu kiek- 
vienas atskiro individo paklydimas tarnauja Protui, kuris tvarko 
amžinąjį laiką. 

Be tamsos nebūtų šviesos sąvokos. Šviesa, norėdama save 
suvokti, privalo prieš save turėti savo antitezę-tamsą. 

Jonui vis labiau ėmė aiškėti prasmė gerosios naujienos, kurią 
skelbti jis buvo pašauktas, ir jo mintyse jau šmėkštelėjo pirmieji 
jos apmatai: „Pradžioje buvo Žodis, Šventoji dvasia, Protas. Visa 
per Jį atsirado, ir be Jo neatsirado nieko, kas tik yra atsiradę. 
Jame buvo gyvybė, ir ta gyvybė buvo žmonių šviesa. Šviesa 
spindi tamsoje, bet tamsa jos nesuprato . 

Terencijus dar buvo gyvas visą naktį. Tiktai pradėjus aušti 
mirė Maksimas Terencijus, kuris milijonams žmonių daugelį 
metų buvo imperatorius Neronas. 

Už tam tikrą sumą buvo galima paimti nubaustųjų mirtimi 
kūnus ir juos palaidoti. Vėlesnis padavimas byloja, kad neva 
Terencijaus lavonas už tam tikrą sumą buvo iš Romos valdžios 
organų išpirktas, nuimtas nuo kryžiaus, numazgotas ir sudegin- 
tas. O urna pasiųsta į Romą. 

Tiksliai žinoma, kad Klaudija Aktė Romoje, savo dvare, esan- 
čiame šalia Apijaus kelio, be urnos su Nerono pelenais, ligi savo 
gyvenimo pabaigos dar pagarbiai saugojo ir kitą — be jokio 
užrašo, nežinomo Žmogaus urną. 

Žinių apie apsišaukėlį Neroną galima rasti Tacito, Svetoni- 
jaus, Diono Kasijaus, Zonaros ir Ksifilino raštuose, be to, Jono 
apokalipsėje ir ketvirtoje Sibilės knygoje. 


ISTORINIS 
DABARTIES PROBLEMŲ RUBAS 


Aš niekada neketinau vaizduoti istorijos dėl jos pačios. 


L. Foichtvangeris 


Europos šalių literatūrose istorinis romanas suklestėjo XIX 
amžiuje, kai iškilo Valterio Skoto, Honorė de Baizako, Prospero 
Merimė, Levo Tolstojaus vardai. Vokietijoje istorinių romanų 
era prasideda tik ketvirtajame mūsų amžiaus dešimtmetyje — 
fašistinės diktatūros metais. Iš pradžių kritika nepalankiai sutiko 
naująjį reiškinį, priekaištavo rašytojams, kad jie bėga nuo 
tikrovės problemų. Tačiau egzistavo ir priešinga nuomonė — 
praeitis, meno galia paryškinta, gali aktualiai prabilti apie dabar- 
tį. Tokią pažiūrą ypač ryžtingai gynė Lionas Foichtvangeris 
(Lion Feuchtwanger, 1884—1958). 

L. Foichtvangeriui, kaip ir jo amžininkams Brūnui Frankui, 
Stefanui Cveigui, labiausiai kankinanti buvo inteligento elgesio 
problema. Jų kūryboje atsiranda vienišo mąstytojo, liaudies 
masių ir reakcijos susidūrime tampančio tarsi „trečiąja jėga", 
figūra (B. Franko Servantesas, S. Cveigo Erazmas Roterdamietis, 
L. Foichtvangerio Juozapas Flavijus). | 

Nors L. Foichtvangeris nepakankamai gerai orientavosi savo 
meto situacijoje, nesuvokė jos vidinių dėsningumų, jo antifašisti- 
niai romanai ketvirtajame dešimtmetyje turėjo didelę reikšmę. 
Visų šių kūrinių — „Pasisekimas“ (1930), „Openheimų šeima“ 
(1933), „Tremtis“ (1940) — veiksmo laikas — dabartis. Veiksmo 
perkėlimu į tolimą praeitį skiriasi nuo jų, nors yra taip pat 
antifašistinis, 1936 m. parašytas romanas „Apsišaukėlis Neronas“ 
(„Der falsche Nero'), kuris pasirodys lietuvių kalba 100-ųjų 
L. Foichtvangerio gimimo metinių proga. 

Antikiniame pasaulyje plėtojasi šio romano įvykiai, tačiau 
mes veltui ieškotume jame autentiškų detalių, antikos dvasios. 
Veiksmas prasideda, praėjus vienuolikai metų nuo Romos impe- 
ratoriaus Nerono mirties, veiksmo vieta — Sirija, Romos pro- 
vincija, esanti tarp Tigro ir Eufrato, bei Partų karalystė. Įvykiai, 
„koniliktai, kurie čia užsimezga, bręsta ir sprendžiami, galėtų 
kilti bet kokiais laikais. 

Atsiriboję nuo antrosios, su fašistine Vokietija susijusios 
romano plotmės, matysime, kad pirmojoje svarbiausia konfliktų 
prielaida yra Vakarų ir Rytų priešprieša, o pagrindinė idėja — 
pastangos suderinti tas priešybes. Rytuose vyksta veiksmas, o 
Vakarus įkūnija Roma, apie kurią nuolat girdime, jaučiame jos 
valdingą, toli siekiančią ranką. Rytuose Romai atstovauja jos 
valdininkai bei kariškiai, kurie daugiau ar mažiau yra veikiami 
rytietiškos atmosferos, Rytų papročių, gyvenimo būdo, iš dalies 
prie jo pritampa arba visiškai nepritampa, jo nepriima. Iš jų 
tarpo išsiskiria žmogus, kuris priverstiniu, bet ne itin jam nema- 
loniu buvimu Rytuose pasinaudoja savo seniai puoselėjamai 
idėjai įgyvendinti. Tai buvęs Romos senatorius Varonas, gabus 
diplomatas, įžvalgus, išmintingas žmogus, sugebantis suderinti 
mėgavimąsi gyvenimo malonumais su politine veikla. Senatorius 
Varonas iškyla prieš mus romano puslapiuose kaip ryški ir 
įvairialypė asmenybė, aiškiai pretenduojanti į pagrindinio hero- 
jaus statusą. Jam autorius patiki režisieriaus, įkvėpėjo vaidmenį 
apsišaukėlio Nerono istorijoje. Tos istorijos kulminacijoje reži- 
sieriui tenka konstatuoti, kad „padaras“ įgijo nederamą jam 
savarankiškumą, sukilo prieš režisieriaus-kūrėjo vienvadystę. 
Savarankiški apsišaukėlio veiksmai pražudo jį patį, o nusikaltė- 
lių trijulė romano pabaigoje susilaukia teisėto atpildo. Vieninte- 
lis nenubaustas ir galutinai nepralaimėjęs lieka buvęs senatorius 
Varonas. 

O romano pradžioje jis privataus asmens teisėmis gyvena 
Sirijos sostinėje Antiochijoje su dukra Marcija ir laikomas 
įtakingiausiu romėnu toje provincijoje. Kaip tam tikrą grėsmę 
savo padėčiai jis suvokia naujojo gubernatoriaus Lucijaus Cejono 
atvykimą į Antiochiją, ir nuojauta pasiteisina: netrukus jam 
tenka pasitraukti į karaliaus Maluko valdomą Edesą, kur, beje, 
gyvena ir puodžius Terencijus, prieš keliolika metų Romoje 
linksminęs imperatorių Neroną, į kurį savo išore ne tik buvo 
nuostabiai panašus, bet ir sugebėjo meistriškai jį imituoti. O 
Cejonas, šis siauro akiračio pedantiškas valdininkas, personiti- 
kuoja tuometinę Romos valdžią, kuri romano puslapiuose ne 
kartą apibūdinama kaip militaristinė, siaurai patriotinė ir nacio- 
nalistinė. Cejonas niekada nebuvo imperatoriaus Nerono malo- 
nėje, tačiau akiračio ribotumas neleidžia jam atlikti ir naujosios 
valdžios, Flavijų patikėtos misijos, ir knygos pabaigoje pasako- 
jama, kaip Cejonas, nepelnęs laukiamos šlovės, atšaukiamas 
atgal į Romą, 0 jo pakeisti į Siriją atvyksta naujas gubernatorius. 

Bet tam tikra prasme — kaip Varono antipodas — Cejonas 
savo vaidmenį atliko. Psichologiškai įdomiai šiame romane, kaip 

ir daugelyje kitų rašytojo kūrinių, plėtojama jo pamėgtoji drau- 
gų-priešų (Freundifeind) linija. 

Cejonas ir Varonas — pažįstami nuo mokyklos laikų, ir nie- 
kada tarp jų nebuvo sutarimo. Tai skirtingos prigimtys, o ir 
politikoje jie visada buvo skirtingose stovyklose. Savo vertės 
pajautimas bet kokioje situacijoje būdingas Varonui, o nepil- 
navertiškumo kompleksas — Cejonui. Varonas visada jaučiasi 
esąs pranašesnis už Cejoną, bei Sirijoje Cejonas kaip valdžios 
įgaliotinis turi priemonių Varonui pažeminti ir negali susilaikyti 
to nepadaręs. Vienas jo poelgis — "šešių tūkstančių sestercijų 
mokesčio išreikalavimas — tampa pirmuoju postūmiu Varono 
planui sukurti. Buvęs Nerono favoritas, senatorius Varonas ryž- 
tasi atgaivinti mirusį imperatorių ir tuo mesti iššūkį dabartinei 
Romos valdžiai, toliau tęsti Nerono veiklą siekiant suartinti 
Vakarus ir Rytus. Čia galima pastebėti, kaip diplomatiškai, 
neišduodant savojo požiūrio, piešiamas buvusio imperatoriaus 
paveikslas. Mes matome Neroną Varono akimis, sužinome jį 
buvus genialiu valdovu. Be to, parodoma, kaip buvo nusiteikę 
Rytų valstybių gyventojai: valdovas buvo palankus Rytams, jo 
globoje suklestėjo prekyba ir menai, sutvirtėjo ryšiai tarp Siri- 
jos ir Mesopotamijos, jis buvo tikras imperatorius. Tai, be abejo, 
nėra visai objektyvus, istorinę tiesą atitinkantis paveikslas, bet 
toks jis reikalingas šios knygos koncepcijai, senatoriaus Varono 
idėjai, ir Foichtvangeris sukuria jį, nenusižengdamas meno kūri- 
nio dėsniams. 

Tolimesnę įvykių eigą lyg ir nulemia santykiai, kurie plėto- 
jasi tarp dviejų draugų-priešų. L. Foichtvangerio veikaluose 
dažnai atrodo, kad reikšmingi istoriniai įvykiai priklauso nuo 
smulkmenų, nuo žymių asmenų būdo keistenybių, jų atsitiktinių 
poelgių. Šiame romane autorius, tarytum siekdamas pakoreguoti 
tokį įspūdį, nuolat leidžia Varonui tvirtinti, kad jo kova su Cejonu 
vyksta, girdi, ne dėl neteisėtai išreikalautų šešių tūkstančių ses- 
tercijų, o svarbiausias jo Kovos stimulas — Rytų ir Vakarų suar- 
tinimo, sąjungos idėja. 

Atmetus dvejones, įgyvendinamas drąsus, o gal bep:otiškas 
sumanymas — į Neroną atsitiktinai visiškai panašus, bc: rereikš- 
mingas žmogelis, vadovaujamas to, kuris geriau už ><: ką kitą 
pažino Nerono dvasią, tampa „padaru“, tariamuoju i::-p: >atorium 
Neronu. Nuosekliai, psichologiškai motyvuotai pzrodo -utorius, 
kaip apsišaukėlis įsijaučia į savo vaidmen1 Jau dau į kas tiki 
stebuklingu Nerono išsigelbėjimu, Terencijus artėja prie šlovės 
apogėjaus, štai jau ir Varonas nebežino: aktorius ar beprotis tas, 
kurį jis pašaukė į rizikingą žaidimą ir kuris, atrodo, pats pamiršo, 

jog jis tėra tik puodžius Terencijus iš Raudonosios gatvės. Iš 
Romos atvyksta buvusi Nerono mylimoji Klaudija Aktė, kad 
patvirtintų Nerono tapatumą arba ištartų nuosprendį, bet ir ji 
išvyksta, palikusi sutrikusią tariamojo imperatoriaus Nerono 
stovyklą. Labirinte, savo numylėtų tamsos gyventojų šikšnos- 
parnių karalystėje, Neronas-Terencijus mėgaujasi savo aureolės 
švytėjimu, jam kalamas bareljefas, kuriame apsišaukėlis impera- 
torius pavaizduotas raitas ant šikšnosparnio. Bet yra riba, iki 
kurios žmogus, nebūdamas asmenybe, gali vaidinti asmenybę. 
Peržengęs tą ribą, apsišaukėlis vis labiau ima artėti prie puodžiaus 
Terencijaus esmės, jo intelekto užtenka tik virtinei šiurpių nusi- 
kaltimų padaryti, ką nors sprendžiant, imperatoriškas įkvėpimas 
jį aplenkia, jis, praradęs liaudies pasitikėjimą ir nusivylęs savi- 
mi, artėja prie pražūties. 

Pasakodamas apsišaukėlio istoriją, rašytojas pabrėžia, kad 
visa, kas vyksta, yra amžius trukusio proceso tęsinys, todėl 
įvykiai negali būti nulemti atsitiktinumų, atskirų žmonių poelgių. 
Didžioji idėja, įkvėpusi Varoną, taip pat ateina iš senų laikų, 
imperatorius Neronas ją perėmė iš savo pirmtako Aleksandro 
Makedoniečio, norėjusio Rytus sujungti su Graikija ir Roma, 
Aziją suartinti su Europa. Idėjos reikšmingumas turi pateisinti 
aukas, kurių pareikalaus jos įgyvendinimas. Pirmoji auka — tai 
„išdidžioji Varono duktė Marcija, kurią jis išleidžia už apsišaukė- 
lio plebėjo. Savotiškuose dialoguose-monologuose su Marcija 
atsiskleidžia Varono vidinis pasaulis — jo drąsūs apmąstymai, 
garbėtroškiški planai, abejonės, vidinė kova. Jie nėra vidiniai 
monologai todėl, kad formaliai Varonas turi dialogo partnerę, 
bet iš tikrųjų Marcija tėra tik nebyli statistė, nes po mylimojo 
Frontono mirties jos sąmonė aptemo. Monologuose išryškėja 
tvirto, išdidaus, savarankiškai ir originaliai mąstančio žmogaus 
paveikslas: „Panaudoti tai, kas turėtų būti, prieš tai, kas yra, ir 
šiame lošime laimėti: štai vienintelė pastangų verta valdžios 
forma“, arba „Pripažinti, kas yra, bet su tuo nesitaikstyti — štai 
dėl ko Roma iškilo!“ Deja, Varonas savo žaidimą pralošė, nes, 
kaip aiškina L. Foichtvangeris, jo, senatoriaus, statytinis pasirodė 
esąs menkysta, apvalkalas be turinio. 

Su senatorium Varonu vienaip ar kitaip susiję visi tie knygos 
personažai, kurių mintys skamba aktualiai 1936 m. parašytame 
romane. Antai kariškis Frontonas samprotauja apie nacionalizmą 
ir pasaulio piliečio esmę: humaniškumas, sugebėjimas pasijusti 
pasaulio piliečiu neatitinka epochos dvasios, Romos valdžia 
pasirinko nacionalizmo kelią, tačiau ateitis priklauso humaniz- 
mui, antikhumanistinių tendencijų pergalė laikina. Tikrąjį „trium- 

virato' Terencijus-Knopsas-Trebonas veidą įžvelgia ir garsusis 
aktorius Jonas. O jį patį, persekiojamą Terencijaus, nuo pražū- 
ties ir pažeminimo gelbsti intelektualusis Komagenos karalius 
Filypas, labiau už karūną mylėjęs ir vertinęs knygas. Nors ne 
visi veikėjai lieka neveiklūs bei inertiški nusikaltimų apsišau- 
kėlio veiksmų stebėtojai, „padaras“ vis labiau įsigyvena į savo 
vaidmenį. Dabar jau Varonas nušalintas, faktiškai valdo kraujo 
ištroškusi trijulė, kuriai valdžia yra priemonė suvesti asmenines 
sąskaitas su tais, kurių jie nekenčia arba iš kurių jie nori susi- 
glemžti turtą. Sukrečiančia demaskavimo jėga išsiskiria meistriš- 
kai parašytas skyrius „Trys rankos“. 

Antrosios knygos pabaigoje susumuojami rezultatai: Varoną 
įkvėpusi idėja jau pareikalavo daugelio tūkstančių žmonių gyvy- 
bių, dėl jos daugybė nelaimių užgriuvo Siriją bei Tarpupio vals- 
tybes, ir tai dar ne viskas, nes kova tęsiasi, noIs ji jau pasmerkta. 
Didėja aukų skaičius — žūva Frontonas, išprotėja Marcija, O 
prieš akis dar kraupi gegužės 15-osios naktis, nusinešusi daugiau 
kaip tris šimtus gyvybių. Bet nuopolis jau prasidėjo, ir jo neįma- 
noma sulaikyti. Varonas per vėlai suprato, kad ir menkiausias 
žmogus, neturintis savo idėjų, nesantis asmenybe, tampa lemian- 
čia jėga, kai jam suteikiama valdžia. Pralaimėjimą Varonas 
sutinka ramiai, laiko jį atsitiktinumu, negalinčiu nuvainikuoti 
didžiosios idėjos: „Nesu grynas idealistas, bet, neturėdamas 
idėjos, nebūčiau galėjęs veikti. Norom ar nenorom aš buvau 
idėjos tarnas. Vis tiek turėjo kas nors ateiti ir pabandyti įkvėpti 
gyvybę Nerono viešpatijai. Jeigu ne aš, tai kitas būtų sukūręs 
kitokį Neroną, galimas daiktas, daug savanaudiškesnis karaliaus 
kūrėjas — daug blogesnį Neroną“ (IV knyga, 15 skyrius). Ir 
pralaimėjus Varonui lieka paguoda, kad jis savo veikla prisidėjo 
prie Vakarų ir Rytų suartinimo. 


*X*x* 


Foichtvangerio romanuose kartais pasigendame fantazijos, 
išradingumo, gana vienpusiškos yra personažų charakteristikos, 
esama tam tikro schematiškumo — nuolat varijuojama draugų- 
priešų tema arba vystoma komplikuotų tėvo-sūnaus, tėvo-dukros 
santykių linija ir pan. 

Minėtieji trūkumai ir tam tikras monotoniškumas atsisklei- 
džia tik vertinant rašytojo kūrybos visumą. Skaitant vieną kūrinį, 
jie ne taip ryškūs, juos dažnai atperka siužeto plėtotės dinamika. 
Taip yra ir „Apsišaukėlio Nerono" knygoje. 


R. GAMZIUKAITĖ-MAŽIULIENĖ 


TURINYS 


Pirma knyga 


IŠKILIMAS 
L Du DOKA L irasa ias iai a a i io Ta i a a i I a ka I d 4 
2:7 EAeS08 1165 LAS 215 ias ia ii vi a A a O aa ai a a a ao as 11 
3. Puodžius -Terenči JUS Kisiitiasdias di sasskasna asai seses a pana bin 13 
4. Tampukas tempiasi |... ka eee saaa ease Sai sis a ao 19 
5. Varonas numato planą ...........Lkkak k aeeeee kose eee a ae asas ak asas aaa aaa 22 
6. Terencijus > pasikeičia „Lišsdršuusijs kis svsiyia aids auvinkaiias is i velkes 24 
7. Varonas ryžtasi iškrėsti pokštą ...........a.ddkekkaaaaaaka saaa kone sese saaa 27 
9. Rytii: KAaraliNiS“ iui ia ia oi a i ia a a a aa, 29 
D NUOSDIEHdiS Nikki sias ais dusios ss aaa lai iial i lia a 32 
10, -KAntEVDĖSL. ii aid isiai s aaiaii i  aiia i  a a i 35 
11. Kartais kreiviausias kelias būna tiesiausias... kaka. 40 
12. Terencijus. persikūnija antrą kartą ..........LLLLLakakaaakaas aa aae aaa 42 
13. Persirengęs kunigaikštis ........L..LLLkkdaaaaaaa anna na neessee see aaa asas 43 
14: Du AKLOFIA!I, - Giiti iskisti kina ius ania iai dis o ia i a D i ki i a 47 
15.-Šaunus: "Karel VIS Liusi ii ii a is i i a k ki ka ka ai 51 
16. Deivės Taratės svečias ........LLLLLLka aka aa aae ease aaa aa keaa aaa ease Satis 56 
17.-Tampukas Ir RVTAL isisišniok ieška si li kkšatikinss sy skio krisgiuiissdss ietis 60 
18. Varono žaidimas Use 68 
19. Romantika ir teisė į pensiją -.........LaLckaaaaa aaa akanai ae 72 
20. Varonaš išbando savo marionetę ..........LLkkaaakaakasaaaaaaaae ananasas 75 


Antra knyga 


VIRŠŪNĖ 
1. Apie. Valdžią isiksšisijsasinsšiuskss iisikinsasinoskačo sūksisasšk dk dada Sass ses a 80 
2. Romėnų ištikiMYbIĖ „siksssššinssikšosskansknsssna ne siksasėsikėss us ss ika ks esvas sk sesei ed 85 
3. Frontono abejonės ir šansai ..............L..aaasasaasanaeeeee ease ease 89 
4. Terencijuš. ĮSISYVĖNAa Gissksiūišinseussnkkuss ke skenpaiiai da a kinas ooo sie ia iek 92 
5. Nerono vestuvės |... ae aaa na saaa seen iausi ana as da S sokas 96 
6: UdFYDĖ- -„asšsiusikkiussuainsksiasskisss kas aoliuk iais a abi a aaa Da akos A :101 
1 Protas “1E ASTA" sitelosiis ikšnivak sis bai is a i a i B is 103 
8. Dar vienas romėnų karininkas ..........cLLLpkaaaaaaa a ae e a aeae aaa ek ease saaa 107 
9. Karas: RYLUOSĖ > lussisišiskioikskisa stioss š vai kas sk šičiussisišas ks kios setas e ae da si 112 
10. Atlyginimas už kantrybę €.........LLLLcLkkekkk a aaesaa nea a aaa eee ee aae aa akanai 115 
11. Frontono- -SUNAdY5MAS „ski indais ibika s sa s i  o v E 118 
127 /EokS TOK) DaŽINO“ Assiasisssiasa saaa ia iii Sat a a a a ai 122 
13. .Didžioj!: -DOMEUKA. Zssisiniinsškivs Seinai is i a i ij a i Aa 124 
14. Imperatoriaus fabrikavimas .........ekkakkk aaa aa sak eeaee sana ease eee aaa 129 
15. Didysis nusikaltimMas LL ss seks sa ska ania i i i i i d 134 
16.. Didžiojo. tvano dainius  sussikkikšiniušssianoso ks sskaviis sn vas nau nis s dk asas kais ei 138 
17. Peilių ir durklų SaValtė „sisssssisisiškinsmassinsspasssnksss kas skssova ssskssks kon ksks 141 
18. Nusižeminimas ir išdidumas ........ekkek aaa kkk aaa aa aaa eee bene ee eee anas 143 
19. Var ŽOVAL“ As ikonas asi ii ia Aalimeaiia  ds Ee aii k 147 
20... Apreiškimas: -JONU! Lidsas psnyinoinssių sko Visiskai ias a i 149 


21 
22 


Tuštybių: -LUSLYDĖ' 2455 1547: sia iii a i a a e a 151 
Tarpinis“ -DalanNsaS Lisinskas i i di a i a aa ai 153 


Trečia knyga 


SMUKIMAS 
L:/Protas 1: Karo la MC" si ii indai riai i i a V ias 155 
2 NIeEIK IBCIOT I, asis oi i G aa a a i a i i aaa 161 
3,--DU. Vyrai: 15 TIAUdieS“ Gisiiiti išsniniuds kai iii ai a Gai a iais 163 
4. Koks: -Inenininkas.. ašis ii kainai is ia A a a ia Sai 165 
5- Klaudija" AL i dia ai i Ia i ia as a sa as 168 
6. Cejonas ir Detikėtumai: L sasniksisonssssisakkkensi ke ie ss žado vidus aso sanis 171 
Ž.ISUk1S;- SUKULIL akiniais iii ni i ai i i a i 176 
B LUUZI Ja: iii iii a iai i i i a i a L S da a aj 178 
97 Du: MUSIVYLUSIė JL: Aeissiuugiksaskėdas iškas sit idi ga ss ia si ease Si iai 181 
10. -Prisikėlės 15 -NUMITUuSiųjŲ kksesussnsaoslsntiks kuisliiės ausa siusis os ia ai dai 182 
L Eabirintasi Lei Zi Ai ii k i 185 
12: Palaidotašis A iššusiskiačusi asus siusti žais aid Aaaa i i i Ia 189 
13. Kūrinys sukyla prieš kūrėją ......LLLLkkk kaka aaa eko aaa eee ek aaa 193 
14 A MFSOLĖ: — Siusti Dil asteroidas aisiais des i aaa a i V a aa a 198 
15. Dievaitis ant šikšnosparnio €.....Lkkkk a akak kaka a a aaa aaa asa ke aaa aaa 200 
16. Radikalus sprendimas |... ka aaaaaas saaa aaa saaa aaa aaa 203 
LZ ERYS“ TANKOS ias airis i iai i i a aa a i a aa 205 
18. Imperatorius ir jo bičiulis „„LLkkkkkka kaka aks aaskk kas oe sasas ease eee aaa 209 
19. Naktis į gegužės penkioliktąją -.....kkkkkk ak kaka aaa ss eaaee eee 216 
20. Samprotavimai apie valdžią (a aaaaaak aa aaaa aaa aaa aeea aaa 218 
Ketvirta knyga 
ŽLUGIMAS 
17 11Ž0Ūhi“ S AAINŪUS K A ii iii as iii a i a ia a a i i O i a a 220 
2: -PRidengBtoji SKEYNIA L siisikiiatio sis Sakiai a i a ai a aa Aa 222 
25 ISFAS:- TEVAS T iais ia ainiai i a a i a L a aa a a as 224 
4 ŽUvės -DIeiNliS" A ao asai la a sa NA a aaa aka S Sai e 226 
9. /DIFDEL 177 -NeDUS IMONE aisiais iii A ia i a i a d i a a a 230 
6. Lemtingas išsimaudymas .............LLkeak ks saaa kaka aeseeese saaa Bas „ 233 
7. Padaras pasidaro savarankiškas .........LLLacLLaa aakaaaa aaa aaa ease aka 234 
8. Terencijus parodo savo Vidų -.....LLLkkkkkk k kaka aaaaaaa aa asas eaasaaaa adis 239 
9 Liaudies: - DalSaS: iš asaskariiaias ti iai a a o A i 243 
10. Atsisveikinimas su Edesa .........kkaks a esė eisi ia a a 246 
11. Didysis karalius. .......... i 250 
12. Bėglys Kė i E as ai i A ak a O a S as A 254 
13. Teisingumas — valstybių pamatas ..........p.daaaaaaa kaka aa aaa aks s aaa 257 
14,-Reali“ DOKA ašiai iii Jae aa i a a a a a aa a 259 
15. Varonas dingsta Rytuose ..........kkkkaa kaka aaaae aaa kek ek Jasas iais 265 
16: „Dievų: DAaVYdulyS Lklkskisiknošunilikiankasiadė ikona dada a ii as i ae 267 
17. Trigalvis cerberis ........LLLLkkkak aaa kaka si Bai o a O o a Sis 273 
18. Ir jis tarnavo protui .........CC.s.. i 281 
Istorinis dabarties problemų rūbas ...........PL.Lkka kada a ease aaa ka aaa 289 


295 


Foichtvangeris L. 


Fo-51  Apsišaukėlis Neronas: Ist. romanas /Iš vok. 


k. vertė S. Račiūnas; [Baig. str. „Istorinis dabarties 
problemų rūbas“, p. 289—293, R. Gamziukaitės- 
Mažiulienės|.— V.: Mintis, 1984. 295 p.— (Ist. 
romano b-ka). 


Žymaus vokiečių rašytojo romano veiksmas vyksta 80—81 mūsų eros metais. 
Romane vaizduojamas niekingas žmogus, negarbingu būdu siekiąs valdžios. Tai 
Terencijus, kuris savo išvaizda stebėtinai panašus į Neroną. Su dideliu psicholo- 
giniu meistriškumu autorius atskleidžia savo herojaus prieštaravimus tarp jo 
vidinio nepilnavertiškumo, skurdo ir maniakiško tikėjimo savo didybe. Puikavi- 
masis, melas, nepaprastas žiaurumas bei nusikaltimai — būdai, kuriais šis despo- 
tiškas žmogiško akiplėšiškumo, barbariškumo ir tamsumo įsikūnijimas siekia 
įsigalėti. 

